Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΠΕ΄

Τρίτη, 04 Μαρτίου 2025

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας του Βουλευτή κ. Θ. Θεοχάρη., σελ.
3. Ανακοινώνεται ότι τη συνεδρίαση παρακολουθούν μαθήτριες και μαθητές και συνοδοί εκπαιδευτικοί από το 4ο Δημοτικό Σχολείο Παλαιού Φαλήρου, το 6ο Δημοτικό Σχολείο Ναυπλίου, το 3ο Δημοτικό Σχολείο Ραφήνας, το 3ο Γυμνάσιο Μεγάρων, το Γυμνάσιο Μαντουδίου Ευβοίας, το 3ο Γυμνάσιο Αμαλιάδας και απο το Γυμνάσιο Σιάτιστας Κοζάνης., σελ.
4. Ειδική Ημερήσια Διάταξη: Συζήτηση και λήψη απόφασης για τη σύσταση Ειδικής Κοινοβουλευτικής Επιτροπής προς διενέργεια προκαταρκτικής εξέτασης, σύμφωνα με το άρθρο 86 παρ. 3 του Συντάγματος, τα άρθρα 153 επ. του Κανονισμού της Βουλής και το άρθρο 5 του ν. 3126/2003 περί της «Ποινικής Ευθύνης των Υπουργών», όπως ισχύουν, επί της υπ’ αριθμ. 1027/5-2-2025 προτάσεως που κατέθεσαν ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας «ΠΑΣΟΚ-ΚΙΝΗΜΑ ΑΛΛΑΓΗΣ» κ. Νικόλαος Ανδρουλάκης και τριάντα (30) Βουλευτές της Κοινοβουλευτικής του Ομάδας, για την ενδεχόμενη τέλεση του αδικήματος της παράβασης καθήκοντος (άρθρο 259 ΠΚ) κατά το χρονικό διάστημα μεταξύ 3-3-2023 και 6-3-2023 από τον πρώην Υφυπουργό παρά τω Πρωθυπουργώ κ. Χρήστο Τριαντόπουλο, κατά την άσκηση των καθηκόντων του και σύμφωνα με τα διαλαμβανόμενα στην πρόταση., σελ.
5. Μυστική ονομαστική ψηφοφορία επί της Ειδικής Ημερήσιας Διάταξης, σελ.
6. Σφραγισμένες επιστολές Βουλευτών για τη συμμετοχή τους στην μυστική ονομαστική ψηφοφορία , σελ.
7. Ανακοινώνεται ότι κατόπιν των αποτελεσμάτων της διεξαχθείσης μυστικής ψηφοφορίας γίνεται δεκτή η με αριθμό 1027/5-2-2025 πρόταση που κατέθεσαν ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας ΠΑΣΟΚ-Κίνημα Αλλαγής κ. Νικόλαος Ανδρουλάκης και 30 Βουλευτές της Κοινοβουλευτικής του Ομάδας, για τη σύσταση Ειδικής Κοινοβουλευτικής Επιτροπής προς διενέργεια προκαταρκτικής εξέτασης, σύμφωνα με το άρθρο 86 παράγραφος 3 του Συντάγματος, τα άρθρα 153 επόμενα του Κανονισμού της Βουλής και το άρθρο 5 του ν. 3126/2003 περί της «Ποινικής Ευθύνης των Υπουργών», όπως ισχύουν, για την ενδεχόμενη τέλεση του αδικήματος της παράβασης καθήκοντος (άρθρο 259 Ποινικού Κώδικα) κατά το χρονικό διάστημα μεταξύ 3-3-2023 και 6-3-2023 από τον πρώην Υφυπουργό παρά τω Πρωθυπουργώ κ. Χρήστο Τριαντόπουλο, κατά την άσκηση των καθηκόντων του και σύμφωνα με τα διαλαμβανόμενα στην πρόταση., σελ.
8. Έγκριση του Σώματος (κατά πλειοψηφία) η Ειδική Κοινοβουλευτική Επιτροπή για τη διεξαγωγή προκαταρκτικής εξέτασης βάσει των σχετικών άρθρων του Κανονισμού της Βουλής να αποτελείται από είκοσι επτά μέλη και η προθεσμία για την ολοκλήρωση των εργασιών της Επιτροπής, η υποβολή του πορίσματος και του αποδεικτικού υλικού της να είναι σε δύο μήνες από τη συγκρότηση της Επιτροπής., σελ.
9. Επί προσωπικού θέματος, σελ.
10. Επί διαδικαστικού θέματος, σελ.

ΠΡΟΕΔΡΕΥΟΝΤΕΣ

ΓΕΡΟΒΑΣΙΛΗ Ο. , σελ.

ΓΕΩΡΓΑΝΤΑΣ Γ. , σελ.

ΚΩΝΣΤΑΝΤΙΝΟΠΟΥΛΟΣ Ο. , σελ.

ΛΑΜΠΡΟΥΛΗΣ Γ. , σελ.

ΜΠΟΥΡΑΣ Α. , σελ.

ΠΛΑΚΙΩΤΑΚΗΣ Ι. , σελ.

ΟΜΙΛΗΤΕΣ

 Επί της ειδικής ημερήσιας Διάταξης: Συζήτηση και λήψη απόφασης για τη σύσταση Ειδικής Κοινοβουλευτικής Επιτροπής προς διενέργεια προκαταρκτικής εξέτασης, σύμφωνα με το άρθρο 86 παρ. 3 του Συντάγματος, τα άρθρα 153 επ. του Κανονισμού της Βουλής και το άρθρο 5 του ν. 3126/2003 περί της «Ποινικής Ευθύνης των Υπουργών», όπως ισχύουν, επί της υπ’ αριθμ. 1027/5-2-2025 προτάσεως που κατέθεσαν ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας «ΠΑΣΟΚ-ΚΙΝΗΜΑ ΑΛΛΑΓΗΣ» κ. Νικόλαος Ανδρουλάκης και τριάντα (30) Βουλευτές της Κοινοβουλευτικής του Ομάδας, για την ενδεχόμενη τέλεση του αδικήματος της παράβασης καθήκοντος (άρθρο 259 ΠΚ) κατά το χρονικό διάστημα μεταξύ 3-3-2023 και 6-3-2023 από τον πρώην Υφυπουργό παρά τω Πρωθυπουργώ κ. Χρήστο Τριαντόπουλο, κατά την άσκηση των καθηκόντων του και σύμφωνα με τα διαλαμβανόμενα στην πρόταση.

 ΑΝΔΡΟΥΛΑΚΗΣ Ν. , σελ.
 ΑΠΟΣΤΟΛΑΚΗ Ε. , σελ.
 ΑΧΤΣΙΟΓΛΟΥ Ε. , σελ.
 ΒΑΣΙΛΕΙΑΔΗΣ Β. , σελ.
 ΒΕΛΟΠΟΥΛΟΣ Κ. , σελ.
 ΒΟΡΙΔΗΣ Μ. , σελ.
 ΓΑΒΡΗΛΟΣ Γ. , σελ.
 ΓΙΑΝΝΟΥΛΗΣ Χ. , σελ.
 ΔΗΜΗΤΡΙΑΔΗΣ Π. , σελ.
 ΕΥΘΥΜΙΟΥ Ά. , σελ.
 ΖΕΜΠΙΛΗΣ Α. , σελ.
 ΗΛΙΟΠΟΥΛΟΣ Α. , σελ.
 ΚΑΡΑΓΕΩΡΓΟΠΟΥΛΟΥ Ε. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΑΡΑΜΠΑΤΣΩΛΗ Κ. , σελ.
 ΚΑΣΙΜΑΤΗ Ε. , σελ.
 ΚΑΤΣΑΦΑΔΟΣ Κ. , σελ.
 ΚΕΦΑΛΑ Γ. , σελ.
 ΚΟΚΚΑΛΗΣ Β. , σελ.
 ΚΟΜΝΗΝΑΚΑ Μ. , σελ.
 ΚΟΝΤΗΣ Ι. , σελ.
 ΚΟΥΡΟΥΠΑΚΗ Α. , σελ.
 ΚΟΥΤΣΟΥΜΠΑΣ Δ. , σελ.
 ΚΤΙΣΤΑΚΗΣ Ε. , σελ.
 ΚΥΡΙΑΚΗΣ Σ. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΛΑΖΑΡΙΔΗΣ Μ. , σελ.
 ΛΙΑΚΟΥΛΗ Ε. , σελ.
 ΜΑΝΤΖΟΣ Δ. , σελ.
 ΜΑΡΚΟΠΟΥΛΟΣ Δ. , σελ.
 ΜΗΤΑΡΑΚΗΣ Π. , σελ.
 ΜΠΙΑΓΚΗΣ Δ. , σελ.
 ΝΑΤΣΙΟΣ Δ. , σελ.
 ΠΑΠΑΔΑΚΗΣ Π. , σελ.
 ΠΑΠΑΣΩΤΗΡΙΟΥ Σ. , σελ.
 ΠΑΠΠΑΣ Ν. , σελ.
 ΠΑΦΙΛΗΣ Α. , σελ.
 ΠΕΡΚΑ Θ. , σελ.
 ΠΛΕΥΡΗΣ Α. , σελ.
 ΡΟΥΝΤΑΣ Γ. , σελ.
 ΣΑΡΑΚΙΩΤΗΣ Ι. , σελ.
 ΤΖΑΝΑΚΟΠΟΥΛΟΣ Δ. , σελ.
 ΤΡΙΑΝΤΟΠΟΥΛΟΣ Χ. , σελ.
 ΤΣΑΚΑΛΩΤΟΣ Ε. , σελ.
 ΦΑΜΕΛΛΟΣ Σ. , σελ.
 ΦΛΩΡΙΔΗΣ Γ. , σελ.
 ΦΛΩΡΟΣ Κ. , σελ.
 ΦΩΤΟΠΟΥΛΟΣ Σ. , σελ.
 ΧΑΛΚΙΑΣ Α. , σελ.
 ΧΑΡΙΤΣΗΣ Α. , σελ.
 ΧΗΤΑΣ Κ. , σελ.
 ΧΡΗΣΤΙΔΗΣ Π. , σελ.

Β. Επί προσωπικού θέματος:

 ΑΘΑΝΑΣΙΟΥ Χ. , σελ.

Γ. Επί διαδικαστικού θέματος:

 ΒΕΛΟΠΟΥΛΟΣ Κ. , σελ.
 ΓΕΡΟΒΑΣΙΛΗ Ό. , σελ.
 ΓΕΩΡΓΑΝΤΑΣ Γ. , σελ.
 ΓΙΑΝΝΟΥΛΗΣ Χ. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΛΑΜΠΡΟΥΛΗΣ Γ. , σελ.
 ΜΠΟΥΡΑΣ Α. , σελ.
 ΠΛΑΚΙΩΤΑΚΗΣ Ι. , σελ.
 ΠΛΕΥΡΗΣ Α. , σελ.
 ΧΗΤΑΣ Κ. , σελ.
 ΧΡΗΣΤΙΔΗΣ Π. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΠΕ**΄**

Τρίτη 4 Μαρτίου 2025

Αθήνα, σήμερα στις 4 Μαρτίου 2025, ημέρα Τρίτη και ώρα 10.00΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 4-3-2025 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΠΔ΄ συνεδριάσεώς του, της Τρίτης 4 Μαρτίου 2025, σε ό,τι αφορά την ψήφιση στο σύνολο του σχεδίου νόμου: «Διεπαγγελματικές οργανώσεις, ενίσχυση του αγροτικού τομέα, οργάνωση των υπηρεσιών και εποπτευόμενων φορέων του Υπουργείου Αγροτικής Ανάπτυξης και Τροφίμων και επανεκκίνηση της αγροτικής οικονομίας και λοιπές διατάξεις»)

Εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Συζήτηση και λήψη απόφασης για τη σύσταση Ειδικής Κοινοβουλευτικής Επιτροπής προς διενέργεια προκαταρκτικής εξέτασης, σύμφωνα με το άρθρο 86 παρ. 3 του Συντάγματος, τα άρθρα 153 επόμενα του Κανονισμού της Βουλής και το άρθρο 5 του ν. 3126/2003 περί της «Ποινικής Ευθύνης των Υπουργών», όπως ισχύουν, επί της υπ’ αριθμ. 1027/5-2-2025 προτάσεως που κατέθεσαν ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας «ΠΑΣΟΚ - ΚΙΝΗΜΑ ΑΛΛΑΓΗΣ» κ. Νικόλαος Ανδρουλάκης και τριάντα (30) Βουλευτές της Κοινοβουλευτικής του Ομάδας, για την ενδεχόμενη τέλεση του αδικήματος της παράβασης καθήκοντος (άρθρο 259 ΠΚ) κατά το χρονικό διάστημα μεταξύ 3-3-2023 και 6-3-2023 από τον πρώην Υφυπουργό παρά τω Πρωθυπουργώ κ. Χρήστο Τριαντόπουλο, κατά την άσκηση των καθηκόντων του και σύμφωνα με τα διαλαμβανόμενα στην πρόταση.

Η σημερινή συζήτηση θα διεξαχθεί σύμφωνα με το άρθρο 155 του Κανονισμού της Βουλής και με ανάλογη εφαρμογή του άρθρου 137 παράγραφος 2 του Κανονισμού της Βουλής, δηλαδή με τη διαδικασία της γενικευμένης συζήτησης επερώτησης.

Ειδικότερα, ως προς τη διαδικασία της συζήτησης και σύμφωνα με την από 27 Φεβρουαρίου 2025 απόφαση της Διάσκεψης των Προέδρων, προτείνω οι αγορεύσεις των συναδέλφων Βουλευτών να οργανωθούν σε δύο κύκλους ομιλητών. Η συζήτηση θα αρχίσει με έναν πρώτο κύκλο δέκα κατά προτεραιότητα ομιλητών, στον οποίο θα εκπροσωπηθούν ισαρίθμως οι εννέα Κοινοβουλευτικές Ομάδες και ένας από τους ανεξάρτητους Βουλευτές, με χρόνο ομιλίας για τον κάθε Βουλευτή τα δέκα λεπτά χωρίς δικαίωμα δευτερολογίας.

Ο δεύτερος κύκλος, κατ’ εφαρμογή της διάταξης της παραγράφου 5 του άρθρου 65 του Κανονισμού της Βουλής, θα απαρτίζεται από δεκαέξι Βουλευτές και συγκεκριμένα από έξι Βουλευτές της Κοινοβουλευτικής Ομάδας της Νέας Δημοκρατίας, δύο Βουλευτές της Κοινοβουλευτικής Ομάδας του ΠΑΣΟΚ – Κινήματος Αλλαγής, έναν Βουλευτή από την Κοινοβουλευτική Ομάδα του Συνασπισμού της Ριζοσπαστικής Αριστεράς - Προοδευτική Συμμαχία, μία ή έναν Βουλευτή από την Κοινοβουλευτική Ομάδα του Κομμουνιστικού Κόμματος Ελλάδας, έναν Βουλευτή από την Κοινοβουλευτική Ομάδα της Ελληνικής Λύσης, μία ή έναν Βουλευτή από την Κοινοβουλευτική Ομάδα της Νέας Αριστεράς, μία ή έναν Βουλευτή από την Κοινοβουλευτική Ομάδα της Νίκης, μία ή έναν Βουλευτή από την Κοινοβουλευτική Ομάδα της Πλεύσης Ελευθερίας, έναν Βουλευτή από την Κοινοβουλευτική Ομάδα των Σπαρτιατών και έναν ανεξάρτητο Βουλευτή, με χρόνο ομιλίας για τον κάθε ομιλητή τα πέντε λεπτά χωρίς δικαίωμα δευτερολογίας, στον οποίο οι Βουλευτές της Συμπολίτευσης θα εναλλάσσονται με τους Βουλευτές της Αντιπολίτευσης. Οι Κοινοβουλευτικές Ομάδες έχουν ήδη υποβάλει κατάλογο με ομιλητές και η αρμόδια υπηρεσία έχει καταρτίσει τον ενιαίο κατάλογο.

Στη συζήτηση μπορούν να μετέχουν επίσης, εφόσον το επιθυμούν, οι Πρόεδροι των Κοινοβουλευτικών Ομάδων, όπως ορίζεται από το άρθρο 97 του Κανονισμού της Βουλής. Η διάρκεια αγόρευσης του Πρωθυπουργού είναι μέχρι είκοσι λεπτά και των Προέδρων των υπόλοιπων Κοινοβουλευτικών Ομάδων μέχρι δεκαπέντε λεπτά. Οι Υπουργοί και οι Αναπληρωτές Υπουργοί, εφόσον επιθυμούν, μπορούν να μιλήσουν για δέκα λεπτά της ώρας. Οι Κοινοβουλευτικοί Εκπρόσωποι δικαιούνται να μιλήσουν έως τρεις φορές για δώδεκα, έξι και τρία λεπτά, εκτός βέβαια αν έχει προηγηθεί η ομιλία του Προέδρου της Κοινοβουλευτικής τους Ομάδας, οπότε θα περιοριστούν στον χρόνο της δευτερολογίας και της τριτολογίας.

Ο Πρωθυπουργός, οι Πρόεδροι των Κοινοβουλευτικών Ομάδων και οι Υπουργοί, σύμφωνα με το Σύνταγμα και τον Κανονισμό της Βουλής, έχουν δικαίωμα να παρεμβαίνουν ενδιαμέσως των αγορεύσεων των ομιλητών του καταλόγου. Σύμφωνα με την από 27 Φεβρουαρίου 2025 απόφαση της Διάσκεψης των Προέδρων και την κοινοβουλευτική πρακτική, οι Πρόεδροι των Κοινοβουλευτικών Ομάδων, οι Υπουργοί και οι Κοινοβουλευτικοί Εκπρόσωποι θα έχουν δικαίωμα παρεμβάσεων μέχρι τρεις φορές, χωρίς καμία εξαίρεση.

Σύμφωνα με το άρθρο 155 παράγραφος 6 του Κανονισμού της Βουλής, κατά τη διάρκεια της συζήτησης της προτάσεως για την άσκηση της δίωξης η Βουλή μπορεί να επιτρέψει την εμφάνιση ενώπιόν της του προσώπου κατά του οποίου στρέφεται η πρόταση, προκειμένου να ακούσει τις απόψεις του. Σε κάθε περίπτωση το πρόσωπο αυτό έχει δικαίωμα να υποβάλει στη Βουλή έγγραφο υπόμνημα που καταχωρίζεται στα Πρακτικά. Το πρόσωπο κατά του οποίου στρέφεται η πρόταση δύναται να μιλήσει για τριάντα λεπτά όποτε επιθυμεί.

Το Σώμα συναινεί;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, ζητώ τον λόγο.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, η συζήτηση η οποία πρόκειται να ξεκινήσει είναι πάρα πολύ σοβαρή. Χαίρομαι που για πρώτη φορά βλέπουμε και αρκετούς Βουλευτές από τη Νέα Δημοκρατία, γιατί συνήθως είναι άδεια τα έδρανα.

Θα ήθελα να διευκρινίσω τα εξής: Πρώτον, ο περιορισμός των ομιλιών των Αρχηγών των κομμάτων της Αντιπολίτευσης δεν αποφασίστηκε από τη Διάσκεψη με δική μου παρέμβαση, οπότε θα ήθελα να το διορθώσετε σε αυτά που ανακοινώσατε. Δεν ελήφθη τέτοια απόφαση, ακριβώς διότι έκανα τη σχετική παρέμβαση.

**ΠΡΟΕΔΡΕΥΩΝ (Ιωάννης Πλακιωτάκης):** Ελήφθη κατά πλειοψηφία, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Ελήφθη κατά πλειοψηφία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κατά πλειοψηφία της Νέας Δημοκρατίας, που φιμώνει την Αντιπολίτευση; Εντάξει, αν αυτό θέλετε. Παρακαλώ να καταγραφεί ότι δεν ελήφθη.

(Θόρυβος από την πτέρυγα της Νέας Δημοκρατίας)

Το δεύτερο, που είναι πάρα πολύ σοβαρό είναι το εξής. Επειδή, όπως καταλαβαίνετε, από την Παρασκευή και από τη μεγαλειώδη κοινωνική πρόταση μομφής που διατυπώθηκε από τους πολίτες όλης της Ελλάδας, σε όλη τη χώρα και το εξωτερικό, οι πολίτες παρακολουθούν και αναμένουν πολύ συγκεκριμένα πράγματα και βέβαια και συγκεκριμένες εξηγήσεις, θα θέλαμε να μας ενημερώσετε εάν πρόκειται να παραστεί στη συνεδρίαση ο Πρωθυπουργός και να μιλήσει. Θα έπρεπε. Περιμένουμε να ενημερωθούμε σχετικά. Όπως επίσης, εάν έχει καταθέσει κάποιο υπόμνημα ο κ. Τριαντόπουλος και να μας το διανείμετε και εάν πρόκειται να μιλήσει στη συνεδρίαση ο κ. Τριαντόπουλος και ποια ώρα. Αυτά είναι τα στοιχειώδη.

Ο κ. Μητσοτάκης θα έπρεπε να βρίσκεται εδώ, αφού ήρθε επιτέλους και η Κοινοβουλευτική του Ομάδα. Είναι υποχρέωσή του να δώσει εξηγήσεις και να τοποθετηθεί, γιατί αυτό το οποίο συζητάμε έχει να κάνει με το τι έκανε κατ’ εντολή του ο Υφυπουργός παρά τω Πρωθυπουργώ. Και είναι δικαίωμα βεβαίως και των πολιτών να γνωρίζουν με ποια διαδικασία θα πορευτεί αυτή η συζήτηση.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Κυρία Πρόεδρε, τα ερωτήματα τα οποία θέσατε θα αποτυπωθούν και θα εξεταστούν στην πορεία της συζητήσεως.

Τώρα ως προς την ψηφοφορία, σύμφωνα με την παράγραφο 3 του άρθρου 86 του Συντάγματος, την παράγραφο 8 του άρθρου 155 και το άρθρο 73 του Κανονισμού της Βουλής, μετά την ολοκλήρωση της συζήτησης η Ολομέλεια της Βουλής θα αποφασίσει με μυστική ψηφοφορία για τη συγκρότηση ή μη ειδικής κοινοβουλευτικής επιτροπής για τη διεξαγωγή προκαταρκτικής εξέτασης. Η σχετική απόφαση λαμβάνεται με την απόλυτη πλειοψηφία του όλου αριθμού των Βουλευτών, άλλως η πρόταση απορρίπτεται.

Σύμφωνα, επίσης, με το άρθρο 155 παράγραφος 8 του Κανονισμού της Βουλής, στην ψηφοφορία δεν μετέχει εκείνος κατά του οποίου στρέφεται η πρόταση άσκησης δίωξης αν είναι Βουλευτής.

Όπως γνωρίζετε, η μυστική ψηφοφορία μπορεί να γίνει τόσο με φυσική παρουσία, όσο και με επιστολική ψήφο, σύμφωνα με το άρθρο 70Α του Κανονισμού της Βουλής, όπως ισχύει. Σε αυτή την περίπτωση πριν από την ψηφοφορία θα παραδοθούν στο Προεδρείο τα ψηφοδέλτιά τους μέσα σε σφραγισμένους φάκελους. Ο φάκελος αυτός θα εσωκλείεται σε έναν μεγαλύτερο, δεύτερο φάκελο, ο οποίος θα αναγράφει το όνομα του Βουλευτή ή του μέλους της Κυβέρνησης που θα ψηφίσει με επιστολική ψήφο. Ο φάκελος θα συνοδεύεται από διαβιβαστικό έγγραφο που θα απευθύνεται προς τον Πρόεδρο της Βουλής. Η παράδοση των φακέλων με τα ψηφοδέλτια θα γίνει από διαπιστευμένους συνεργάτες των Βουλευτών ή των μελών της Κυβέρνησης που πρόκειται να ψηφίσουν με βάση το άρθρο 70Α του Κανονισμού της Βουλής. Οι ψήφοι αυτές θα συνυπολογιστούν στην καταμέτρηση που θα ακολουθήσει. Εφόσον το ψηφοδέλτιο δεν φέρει κανέναν σταυρό, τότε αυτό θεωρείται άκυρο.

Σύμφωνα με τους χρόνους που σας προανέφερα και επειδή όπως όλοι γνωρίζουμε υπάρχει μία σχετική ανοχή, η Διάσκεψη των Προέδρων αποφάσισε ότι η έναρξη της μυστικής ψηφοφορίας θα γίνει το αργότερο στις 22.00΄ το βράδυ. Υπενθυμίζω ότι η διαδικασία της μυστικής ψηφοφορίας καθώς και της εξαγωγής του αποτελέσματος αναμένεται να διαρκέσει περίπου δύο ώρες.

Στη συνέχεια η εφορευτική επιτροπή θα προχωρήσει στη διαλογή και καταμέτρηση των ψήφων.

Εγκρίνετε λοιπόν, κυρίες και κύριοι συνάδελφοι, αυτή την πρόταση.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Το Σώμα συμφωνεί ομοφώνως.

Η Βουλευτής Βορείου Τομέα Αθηνών της Κοινοβουλευτικής Ομάδας του ΠΑΣΟΚ – Κινήματος Αλλαγής κ. Μαρία - Ελένη Αποστολάκη έχει τον λόγο.

**ΜΙΛΕΝΑ ΑΠΟΣΤΟΛΑΚΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, η συζήτηση για την πρόταση σύστασης προανακριτικής επιτροπής για τον Υφυπουργό Χρήστο Τριαντόπουλο που το ΠΑΣΟΚ καταθέτει διεξάγεται λίγες μόλις μέρες μετά τις μεγαλειώδεις συγκεντρώσεις και ενώ το συλλογικό τραύμα μόνο βαθαίνει, καθώς η κοινωνία βρίσκεται αντιμέτωπη πλέον με ένα διπλό έγκλημα.

Το πρώτο, είναι το έγκλημα της σύγκρουσης δύο τρένων, χωρίς να λειτουργεί κανένα σύστημα ασφαλείας.

Tο δεύτερο είναι το έγκλημα της συγκάλυψης, που ξεκινά αμέσως μετά την τραγωδία, από πρόθεση.

Σύμφωνα με το πόρισμα του ΕΟΔΑΣΑΑΜ, όσοι από την ανώτερη ηγεσία καθυστέρησαν τη Σύμβαση 717, έχουν αποφασιστικά συντελέσει στον θάνατο των παιδιών. Αυτή η ρητή και αναντίλεκτη διατύπωση επικυρώνει την άμεση αιτιώδη συνάφεια ανάμεσα στην κακοδιαχείριση και τη μη ολοκλήρωση της Σύμβασης 717 και το τραγικό δυστύχημα.

Και ενώ στη Βουλή διαβιβάστηκε δικογραφία της Ευρωπαϊκής Εισαγγελίας, με βάση την οποία διαπιστώνονται αποχρώσες ενδείξεις τέλεσης κακουργηματικής απιστίας από τον κ. Καραμανλή, ο Πρωθυπουργός αποφάσισε να εξασφαλίσει το ακαταδίωκτο για τον Υπουργό του. Η απόφαση αυτή συνιστά μόνο έναν από τους κρίκους μιας αλυσίδας ενεργειών που συγκροτούν το δεύτερο έγκλημα της συγκάλυψης με ενορχηστρωτή -προσωπικά- τον Πρωθυπουργό.

Η συγκάλυψη ξεκίνησε λίγες ώρες μετά το δυστύχημα, όταν ο κ. Μητσοτάκης επιχειρώντας να χειραγωγήσει την κοινωνία, απέδωσε την τραγωδία σε ανθρώπινο λάθος. Λίγες μέρες μετά, μας διαβεβαίωνε -ψευδώς- ότι γνωρίζει τι μεταφέρει η εμπορική αμαξοστοιχία και ότι η ανάφλεξη οφείλεται σε έλαια σιλικόνης, εμφανίζοντας ως «ψεκασμένους» και «συνωμοσιολόγους», όσους έθεταν ερωτήματα.

Στη συνέχεια, καθοδήγησε -ο ίδιος προσωπικά- τον τρόπο λειτουργίας της εξεταστικής επιτροπής απαγορεύοντας -ο κ. Μητσοτάκης- την κλήτευση κρίσιμων μαρτύρων, μεταξύ των οποίων τον κ. Τριαντόπουλο, για τον οποίο σήμερα «συρόμενος» θα ψηφίσει τη σύσταση προανακριτικής επιτροπής. Συνιστά πολιτική ανανδρία του Πρωθυπουργού το να δείχνει υπαίτιους της κακιάς στιγμής, όπως χαρακτήρισε την εξεταστική επιτροπή, τους πρόθυμους Βουλευτές που με θλιβερό ζήλο εκτελούσαν τις εντολές του με προσδοκία να ανταμειφθούν, όπως και συνέβη για μερικούς από αυτούς, που συμμετέχουν σήμερα στην Κυβέρνηση.

Κυρίες και κύριοι συνάδελφοι, σύμφωνα με τη Διάταξη 69 του Ιουλίου του 2024 της Εισαγγελέως Εφετών κ. Αικατερίνης Μάτση, τις επόμενες μέρες μετά το δυστύχημα διαπιστώθηκε ότι έγιναν παράνομες ενέργειες, χωρίς τήρηση πρακτικών και χωρίς έγκριση από την αρμόδια αρχή, δηλαδή την Εισαγγελία Πρωτοδικών Λάρισας και την Τακτική Ανακρίτρια που είχε την ευθύνη της ανάκρισης.

Την 1η Μαρτίου του 2023 η Εταιρεία Χωματουργικών Εργασιών «Πανδρεμμένος και ΣΙΑ» παίρνει εντολή από τον Αντιπεριφερειάρχη Λάρισας να συνδράμει το έργο της Πυροσβεστικής. Δικαιολογητικός λόγος αυτής της απόφασης είναι η δυνατότητα προσέγγισης και απεγκλωβισμού θυμάτων. Δεν υπάρχει καμία εντολή επέμβασης στον τόπο του δυστυχήματος, με αποτέλεσμα την αλλοίωση, τη δυσχέρανση και τη ματαίωση συλλογής του κρίσιμου αποδεικτικού υλικού και φυσικά τηρούνται πρακτικά!

Στις 2 Μαρτίου η Εισαγγελία Πρωτοδικών ασκεί ποινική δίωξη και παραγγέλλει τη διενέργεια κύριας ανάκρισης. Από το χρονικό αυτό σημείο και μετά οποιαδήποτε επέμβαση στον χώρο του δυστυχήματος έπρεπε να γίνει σε συντονισμό με την Εισαγγελική Αρχή και την Ανακριτική, δηλαδή με την παρουσία τους.

Στις 3 Μαρτίου πραγματοποιείται σύσκεψη, στην οποία μετέχουν ο εκπρόσωπος του Πρωθυπουργού, ο Υφυπουργός του, ο κ. Τριαντόπουλος, ο συντονιστής των πυροσβεστικών δυνάμεων, ο περιφερειάρχης, ο διοικητής της Τροχαίας, ο αστυνομικός διευθυντής. Ο περιφερειάρχης ενημερώνει για τις εργασίες αποκατάστασης που θα απαιτηθούν.

Τότε, ο Διοικητής της Τροχαίας Βασίλης Βλαχογιάννης επισημαίνει ότι κακώς ζητείται η συναίνεσή του για να προχωρήσει οποιαδήποτε εργασία αποκατάστασης, ότι είναι αναρμόδιος και ότι θα πρέπει να απευθυνθούν στις δικαστικές αρχές. Μετά από αυτά, ο κ. Βλαχογιάννης αποχωρεί. Ο κ. Τριαντόπουλος τα έχει ακούσει όλα και ασφαλώς παραμένει.

Ωστόσο, λίγες ώρες μετά, η εταιρεία «Πανδρεμμένος και ΣΙΑ» απομακρύνει περίπου τριακόσια κυβικά χώμα και τα μεταφέρει σε οικόπεδο ιδιοκτησίας της. Ρίχνουν πίσσα και χαλίκια. Το «μπάζωμα» -που σας ενοχλεί η λέξη- έχει πλέον ολοκληρωθεί, χωρίς έγκριση από τις δικαστικές αρχές, χωρίς παρουσία ανακριτή μεταφέρονται σε οικόπεδο αδρανή υλικά σε τεράστιες ποσότητες, στα οποία μήνες αργότερα θα εντοπιστούν προσωπικά αντικείμενα των θυμάτων, αλλά και βιολογικό υλικό. Όπως καταθέτει αστυνομικός της ΕΛΑΣ, στις 4 Μαρτίου έχουν τα πάντα εξαφανιστεί.

Ο κ. Τριαντόπουλος δηλώνει σε συνέντευξή του ότι είναι υπεύθυνος για τα έργα αποκατάστασης, ότι με εντολή του Πρωθυπουργού έτυχε να διαχειριστεί και να βρεθεί στο σημείο για πέντε μέρες, ενώ με δελτίο Τύπου του στις 6 Μαρτίου ανακοινώνει ότι τα έργα αποκατάστασης ολοκληρώθηκαν με απόλυτο σεβασμό στα θύματα του τραγικού δυστυχήματος και τις οικογένειές τους. Γνωρίζει ότι όλα είναι παράνομα, καθώς δεν εξασφαλίστηκε η παρουσία της δικαστικής αρχής και παρ’ όλα αυτά, εκδίδει αυτό το δελτίο Τύπου.

Τον ρωτώ, καθώς τον έχω απέναντί μου, κοιτάζοντάς τον στα μάτια: Αν ήταν το δικό του παιδί νεκρό και μετά από μήνες βρισκόντουσαν τα σκουλαρίκια του και γενετικό υλικό σε ένα χωράφι σκουπιδότοπο στο έλεος αρπακτικών, θα έλεγε ότι όλα αυτά έγιναν με σεβασμό στη μνήμη του;

Διαβάζω αυτολεξεί τη διάταξη της Εισαγγελέως Εφετών Λάρισας: Η απομάκρυνση σωρού αδρανών υλικών από τον τόπο του δυστυχήματος συνιστά αυθαίρετη παρέμβαση στον τόπο του εγκλήματος. Το υλικό που απομακρύνθηκε ήταν εξαιρετικά σημαντικό για αποδεικτική αξιοποίηση. Αποτελούσε τμήμα του αποδεικτικού υλικού, αφού περιείχε πειστήρια και ίχνη, προσωπικά αντικείμενα και γενετικό υλικό επιβατών. Είναι προφανές -λέει η κ. Μάτση- ότι καμία νόμιμη απόφαση δεν είχε ληφθεί για την απομάκρυνση ούτε καταγράφηκε σε οποιοδήποτε έγγραφο αυτή η ενέργεια. Μάλιστα -λέει η κυρία εισαγγελέας- είναι άξιο απορίας πώς μεταφέρθηκαν με φορτηγά τόνοι αδρανών υλικών, μολονότι ο χώρος φυλασσόταν από αστυνομικές δυνάμεις σε εικοσιτετράωρη βάση και οι αρμόδιοι στο πεδίο, ο αστυνομικός διευθυντής και ο συντονιστής πυροσβεστικών δυνάμεων, δεν αντελήφθησαν την αυθαίρετη αυτή μεταφορά και συνακόλουθη αλλοίωση του τόπου του δυστυχήματος.

Όμως, σύμφωνα και με το πόρισμα του ΕΟΔΑΣΑΑΜ, η διαχείριση του χώρου μετά την τραγωδία έγινε εντελώς λανθασμένα. Χάθηκαν πολύτιμα στοιχεία, τα οποία δεν μας επιτρέπουν σήμερα να έχουμε λύσει το ερώτημα τι μεταφερόταν και αν μεταφερόταν κάτι παράνομο.

Υπάρχει το εξής προκλητικό, για τη νοημοσύνη της κοινωνίας, ερώτημα από τον Πρωθυπουργό: Τι λόγο είχαμε να καλύψουμε και ποιον, λέει ο κ. Μητσοτάκης.

Ο λόγος ήταν η διατήρηση της εξουσίας του. Λίγους μήνες μετά το δυστύχημα είχαμε εθνικές εκλογές. Το ποιον πρόλαβε να συγκαλύψει το γνωρίζουμε. Πρόλαβε να συγκαλύψει τον κ. Καραμανλή, ο οποίος, παρά τις επανειλημμένες έγγραφες προειδοποιήσεις για τον άμεσο κίνδυνο δυστυχήματος, όχι μόνο αδιαφόρησε, αλλά διαβεβαίωνε ότι τα τρένα είναι ασφαλή. Όμως ο «θεόσταλτος» κ. Τριαντόπουλος -γιατί έτσι τον έχει χαρακτηρίσει ο κ. Μητσοτάκης- είναι άτυχος. Είναι άτυχος όχι μόνο γιατί το επώνυμό του δεν είναι Καραμανλής, είναι άτυχος γιατί τα συλλαλητήρια, το ποτάμι της οργής και οι δημοσκοπήσεις αναγκάζουν τον Πρωθυπουργό να ψηφίσει την πρόταση του ΠΑΣΟΚ για σύσταση προανακριτικής επιτροπής, ενώ έναν χρόνο πριν ο κ. Μητσοτάκης που σήμερα ψηφίζει τη σύσταση προανακριτικής επιτροπής, εμπόδιζε την κλήτευσή του ως απλού μάρτυρα στην εξεταστική.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα χρειαστώ λίγο χρόνο ακόμα, κύριε Πρόεδρε.

Υπάρχει το προκλητικό επιχείρημα ότι σύμφωνα με το πόρισμα του ΕΟΔΑΣΑΑΜ, δεν προέκυψε κεντρική πολιτική εντολή για το μπάζωμα.

Κατ’ αρχάς, ευτυχώς ο ΕΟΔΑΣΑΑΜ που διορίστηκε από την Κυβέρνηση δεν αποφασίζει για αυτά. Τα ερευνά η δικαιοσύνη.

Πάμε, όμως, στην ουσία. Γίνεται η μεγαλύτερη σιδηροδρομική τραγωδία στη χώρα και ένας αξιωματικός της Πυροσβεστικής αποφασίζει να μπαζώσει τον τόπο του εγκλήματος μόνος του; Και ο Υφυπουργός παρά τω Πρωθυπουργώ, που γνωρίζει ότι αυτό είναι παράνομο, είναι αμέτοχος παρατηρητής; Και δεν ενημερώνει τον Πρωθυπουργό, που με εντολή του για πέντε μέρες συντονίζει τα έργα αποκατάστασης;

Ποιος κυβερνά αυτόν τον τόπο, κύριε Μητσοτάκη; Δεν έχετε εκλεγεί για να υποδύεστε τους αμέτοχους παρατηρητές. Είστε υπεύθυνοι για όλες τις παρανομίες που συνέβησαν στον τόπο του εγκλήματος.

Το παράνομο μπάζωμα δεν έγινε για καλό σκοπό, όπως μας είπε ο Πρωθυπουργός, έγινε για δόλιο σκοπό, εν γνώσει του επικεφαλής του επιτελικού κράτους και του αρμόδιου Υφυπουργού του. Και καθώς οκτώ στους δέκα συμπολίτες μας έχουν εδραιωμένη πεποίθηση ότι η Κυβέρνηση συγκαλύπτει τους υπεύθυνους της τραγωδίας, καθώς πάνω από επτά στους δέκα συμπολίτες μας δεν εμπιστεύονται τη δικαιοσύνη, το βαθύ κυβερνητικό κράτος των Τεμπών βρίσκεται πλέον αντιμέτωπο με την κοινωνία.

Ο Πρωθυπουργός, που εργαλειοποιεί τους θεσμούς, που οργάνωσε τη στρατηγική της συγκάλυψης και στην πορεία με εντυπωσιακή πολιτική ανανδρία έδειξε ως υπαίτιους τους εντολοδόχους Βουλευτές του, προσπαθώντας να διαχύσει την ευθύνη του, είναι σήμερα πολιτικά και ηθικά απονομιμοποιημένος. Ο κ. Μητσοτάκης, που με λογής εφεδρείες μίλησε για αποσταθεροποίηση και ζούγκλα, ταυτίζοντας το ποτάμι των διαμαρτυρόμενων με την άνω και κάτω πλατεία των «αγανακτισμένων», εξακολουθεί να υποτιμά τη νοημοσύνη της κοινωνίας και θα καταγραφεί στην ιστορία ως ο Πρωθυπουργός εναντίον των αποφάσεων και των μεθοδεύσεων του οποίου πραγματοποιήθηκαν οι μαζικότερες διαδηλώσεις στην ιστορία του τόπου και πάγωσε για μία ολόκληρη μέρα κάθε εμπορική και επιχειρηματική δραστηριότητα.

Στο μήνυμά του για την επέτειο των δύο ετών από την τραγωδία ο Πρωθυπουργός είπε ότι εκείνο το βράδυ «είδαμε το πιο άσχημο πρόσωπο της χώρας στον καθρέφτη». Η αλήθεια είναι ότι εκείνο το βράδυ είδαμε στον καθρέφτη την εγκληματική ανικανότητα της Κυβέρνησής του. Είπε ακόμα ότι «δίνουμε μάχη μέχρι να νικηθεί το βαθύ κράτος του παρελθόντος». Μα, είναι ο ίδιος και η οικογένειά του μέρος από αυτό το βαθύ κράτος του παρελθόντος και του απαντάμε ότι σήμερα, μαζί με την πλειοψηφία της ελληνικής κοινωνίας, δίνουμε μάχη για να νικηθεί το ανήθικο και εγκληματικά ανίκανο κράτος του παρόντος.

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε, παρακαλώ.

**ΜΙΛΕΝΑ ΑΠΟΣΤΟΛΑΚΗ:** Αυτό που ενώ γνώριζε ότι δεν λειτουργούν τα συστήματα ασφαλείας στον σιδηρόδρομο, ούτε καν μείωσε τις ταχύτητες για να προστατέψει την ασφάλεια των πολιτών. Αυτό που μετά από έξι χρόνια διακυβέρνησης από τον κ. Μητσοτάκη παρουσιάζει την εικόνα διάλυσης στη ΡΑΣ, στην Hellenic Train, στον ΟΣΕ και εγγυάται ασφαλή γραμμή Αθήνα -Θεσσαλονίκη για το 2027!

Κυρίες και κύριοι συνάδελφοι -και κλείνω-, δεν υπάρχει ειρήνη και δημοκρατία αν δεν υπάρχει δικαιοσύνη. Η συγκάλυψη δεν είναι εύρημα των δημοσκοπήσεων, είναι βίωμα του ελληνικού λαού, εδραιωμένο μέσα από τον αγώνα των οικογενειών των θυμάτων δύο ολόκληρα χρόνια ενάντια στις κυβερνητικές μεθοδεύσεις.

Με θεσμική προσήλωση, με δημοκρατική ευθύνη και κατ’ επιταγή του Συντάγματος το ΠΑΣΟΚ καταθέτει πρόταση για σύσταση προανακριτικής επιτροπής, προκειμένου η δικαιοσύνη να διερευνήσει τις ευθύνες του κ. Τριαντόπουλου, όπως ακριβώς κάνει για τους ιεραρχικά υφιστάμενούς του, οι οποίοι όλοι σήμερα έχουν την ιδιότητα του κατηγορουμένου. Αγωνιζόμαστε και θα αγωνιστούμε μαζί με τους ενεργούς και ακηδεμόνευτους πολίτες για το οξυγόνο της αλήθειας και της δικαιοσύνης, το οποίο ο Πρωθυπουργός συστηματικά, εδώ και δύο χρόνια, προσπαθεί να στερήσει όχι μόνο από τους συγγενείς αλλά και από το σύνολο της ελληνικής κοινωνίας.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κυρία Αποστολάκη.

Τον λόγο έχει ο κ. Βασίλειος Βασιλειάδης, από τη Νέα Δημοκρατία.

**ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, αγαπητές και αγαπητοί συνάδελφοι, συζητάμε σήμερα για τη σύσταση ειδικής κοινοβουλευτικής επιτροπής προς διενέργεια προκαταρκτικής εξέτασης, σύμφωνα με το άρθρο 86 παρ. 3 του Συντάγματος, το άρθρο 153 του Κανονισμού της Βουλής και του νόμου περί της «ποινικής ευθύνης των Υπουργών», έπειτα από πρόταση που κατέθεσε το ΠΑΣΟΚ για τη διερεύνηση της ενδεχόμενης τέλεσης του αδικήματος της παράβασης καθήκοντος κατά το χρονικό διάστημα μεταξύ 3 Μαρτίου και 6 Μαρτίου 2023 από τον πρώην Υφυπουργό παρά τω Πρωθυπουργώ κ. Χρήστο Τριαντόπουλο.

Εδώ και δύο χρόνια η Αντιπολίτευση, είτε κάποιες φορές με πρωτοβουλίες του ΣΥΡΙΖΑ είτε με πρωτοβουλίες του ΠΑΣΟΚ, επιχειρεί -θα έλεγα- συστηματικά, συντεταγμένα και στοχευμένα να δηλητηριάσει τον δημόσιο διάλογο γύρω από το ζήτημα των Τεμπών. Παρόλο που κρύβεται πίσω από έναν μανδύα ενδιαφέροντος, στην πραγματικότητα επιδιώκει να αποκομίσει πολιτικά οφέλη από τον πόνο των ανθρώπων που έχασαν τους δικούς τους καθώς και να εργαλειοποιήσει την επιταγή της κοινωνίας για την απόδοση δικαιοσύνης.

Η βασική, όμως, στόχευση της Αντιπολίτευσης δεν είναι ούτε η απόδοση δικαιοσύνης, ούτε η αναζήτηση των αιτιών του δυστυχήματος, ούτε καν η αποφυγή του ως επανάληψη στο μέλλον. Ο μόνος στόχος είναι να φθείρει την Κυβέρνηση του Κυριάκου Μητσοτάκη. Και αυτό θα ήταν λογικό, πραγματικά θα ήταν λογικό, αν δεν ήταν τόσο τραγικός ο τρόπος της εργαλειοποίησης που γίνεται.

(Θόρυβος στην Αίθουσα)

Έχουν περάσει δύο χρόνια μέσα στα οποία η Αντιπολίτευση μεταπηδά από κατηγορία σε κατηγορία, χωρίς να προσκομίζει τις απαραίτητες αποδείξεις. Να κάνει ασύνδετες συνδέσεις ανάμεσα σε γεγονότα και πράξεις που υποτίθεται ότι έγιναν ως ένα μέρος ενός μυστικού και τέλεια εκτελεσμένου σχεδίου και να δημιουργεί μια τέτοια σύγχυση, που εν τέλει πραγματικά να μην διακρίνεται η αλήθεια από το ψέμα.

Η λειτουργία αυτή είναι γνωστή στη θεωρία της παραπληροφόρησης. Το θολό τοπίο, όπου ενυπάρχουν η δαιμονοποίηση του αντιπάλου, οι ισχυρισμοί που δεν αποδεικνύονται αλλά ρίχνονται κατά ριπάς, προκειμένου να στοιχειοθετήσει μία απροσδιόριστη κατηγορία για να μην χρειάζονται αποδείξεις, η συχνή επανάληψη της κατηγορίας αυτής χωρίς συγκείμενο, ώστε να αφομοιωθεί ως πρακτική είναι πραγματικά μόνο μερικά εργαλεία που χρησιμοποιούνται σε εκστρατείες επιρροής. Ο στόχος, φυσικά, δεν είναι άλλος από την αποσταθεροποίηση και τη δημιουργία κλίματος αμφιβολίας και αναξιοπιστίας.

Το πρόβλημα είναι, όμως, πως αυτή η αμφιβολία και η αναξιοπιστία που καλλιεργείται από την Αντιπολίτευση δεν στρέφεται μόνο κατά της Κυβέρνησης. Στρέφεται και ενάντια σε ανεξάρτητους θεσμούς, σημαντικούς για την εύρυθμη λειτουργία της δημοκρατίας και του κράτους δικαίου. Έχουμε φτάσει πλέον στο σημείο να λέτε ότι δεν υπάρχει εμπιστοσύνη στη δικαιοσύνη, στον θεσμό δηλαδή της δικαιοσύνης πριν καν αυτή καταλήξει στο οτιδήποτε. Μετά μιλάτε για κράτος δικαίου. Μα στο κράτος δικαίου είναι η δικαιοσύνη που πρέπει να αφεθεί να κάνει τη δουλειά της με νηφαλιότητα και ηρεμία, χωρίς προσπάθειες καπέλωσης των διαδικασιών.

Αυτό είναι κάτι που κάνει η Νέα Δημοκρατία. Δεν προσπάθησε ποτέ -και όχι μόνο τώρα αλλά και σε παλαιότερες υποθέσεις- να προκαταβάλει τον δημόσιο διάλογο, ώστε εμμέσως να ασκήσει πιέσεις σε οποιαδήποτε κατεύθυνση. Είμαστε συνεπείς και πιστοί σε αυτή την πεποίθηση και αυτό φαίνεται και από τη μέχρι τώρα πολιτική μας στάση.

Δεχθήκαμε την Εξεταστική Επιτροπή για τα Τέμπη, που ολοκληρώθηκε πριν έναν χρόνο. Ο Πρωθυπουργός και όλοι οι αρμόδιοι Υπουργοί ποτέ δεν αρνήθηκαν να μιλήσουν στη Βουλή όποτε αυτό ζητήθηκε για διάφορες κατηγορίες που έχει εφεύρει κατά καιρούς η αντιπολίτευση.

Σήμερα συζητούμε την πρόταση του ΠΑΣΟΚ για τη σύσταση προκαταρκτικής επιτροπής για τον πρώην Υφυπουργό παρά τω Πρωθυπουργώ κ. Τριαντόπουλο. Ακόμα και το ίδιο το περιεχόμενο της πρότασης του ΠΑΣΟΚ για την προκαταρκτικής επιτροπή δεν περιλαμβάνει ενδείξεις τέλεσης αξιόποινης πράξης από τον τότε Υφυπουργό παρά τω Πρωθυπουργώ.

Επίσης, το πόρισμα του ΕΟΔΑΣΑΑΜ, το οποίο επικαλείστε όποτε συμφέρει στον διάλογο, επιβεβαιώνει επί λέξει ότι η Κυβέρνηση ήταν παρούσα στον τόπο του ατυχήματος από τις πρώτες ώρες, και με Υπουργούς και με γενικούς γραμματείς διαφόρων Υπουργείων, αλλά όλοι λειτουργούσαν με ρόλο παρατηρητή, χωρίς να ενεργεί με επίσημο τρόπο κάποιος δίνοντας εντολές.

Άρα, από τα στοιχεία που έχουμε στη διάθεσή μας προκύπτει ότι δεν μπορούμε να μιλάμε για παράβαση καθήκοντος, όπως μας κατηγορεί το ΠΑΣΟΚ…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αθώος!

**ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ:** Για να μην υπάρχει όμως η οποιαδήποτε σκιά, δεχόμαστε να συσταθεί η προκαταρκτική επιτροπή, ώστε να μην μείνει καμία πτυχή ανεξερεύνητη. Διότι από την πρώτη στιγμή του δυστυχήματος η Νέα Δημοκρατία ήθελε πραγματικά να λάμψει η αλήθεια, διότι επιθυμούμε τη διαφάνεια.

Έχει, όμως, μεγάλη σημασία να είμαστε προσεκτικοί, διότι πλέον έχουμε φτάσει σε μία κρίσιμη διαπίστωση. Τα πολιτικά επιχειρήματα δεν βγάζουν και δεν μπορούν να βγάλουν συμπεράσματα. Συμπεράσματα όμως βγάζουν τα στοιχεία και η δικαιοσύνη. Εάν θέλουμε επομένως να είμαστε σωστοί απέναντι στην ιστορία, θα πρέπει με τη σύσταση της επιτροπής αυτής να μιλήσουμε με νομικούς όρους και όχι με πολιτικούς. Εν προκειμένω, άλλωστε, η Βουλή ασκεί κατά το Σύνταγμα μία αρμοδιότητα δικαστικής φύσεως. Θα πρέπει συνεπώς να αφήσουμε πίσω μας τις έωλες κατηγορίες και τους ανεδαφικούς ισχυρισμούς που διατυπώνονται με πολιτικές σκοπιμότητες και να μιλήσουμε με απτά στοιχεία.

Στην πολιτική, θα έλεγα, επιτρέπεται να κάνεις προσωπικές επιθέσεις και να ορθώνεις κατηγορίες που δεν χρειάζονται απαραίτητα αποδείξεις, με σκοπό να σπιλώσεις την εικόνα του αντιπάλου σου. Δεν είναι απαραίτητα μία δόκιμη μέθοδος, αλλά για πολλούς είναι πραγματικά μια επιλογή.

Όταν, όμως, καλούμαστε από τον ελληνικό λαό να διαπιστώσουμε ουσιαστικές ευθύνες για ένα τόσο σοβαρό ζήτημα όπως το δυστύχημα των Τεμπών…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το έγκλημα!

**ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ:** …τότε θα πρέπει να εξετάσουμε το θέμα με θεσμικότητα και υπευθυνότητα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι έγκλημα.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κυρία Πρόεδρε.

**ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ:** Και ξέρετε, η επιταγή του κόσμου που συγκεντρώθηκε την Παρασκευή σε όλη την Ελλάδα έχει την ίδια βαρύτητα και για την Αντιπολίτευση. Ο ελληνικός λαός ζητάει αλήθεια και δικαιοσύνη, ζητάει υπευθυνότητα. Και το χρέος όλων μας είναι να την αποδείξουμε.

Επομένως, πρέπει να μπει ένα τέλος στις γενικές πολιτικές κατηγορίες, να μιλήσουμε με δεδομένα και αποδείξεις. Αυτό επιτάσσει η θεσμικότητα και η πολιτική σοβαρότητα. Αυτό νομίζω ότι ζήτησε και όλος αυτός ο κόσμος την Παρασκευή.

Η επιτροπή προκαταρκτικής εξέτασης είναι μία θεσμική λειτουργία στο πλαίσιο της Βουλής, που έχει δικαίωμα και υποχρέωση διερεύνησης των πραγματικών συνθηκών που επικράτησαν κατά τη διαχείριση της κατάστασης μετά το δυστύχημα, για να διαπιστώσει αν υφίστανται, παρ’ όλα τα μέχρι σήμερα δεδομένα, οι οποιοσδήποτε ενδείξεις τέλεσης αξιόποινης πράξης.

Είναι σημαντικό και πολιτικά υπεύθυνο στις συζητήσεις της επιτροπής να μιλήσουμε με θεσμικότητα και νομική βάση, να μιλήσουμε με αποδείξεις και να διερευνήσουμε πραγματικά την αλήθεια και όχι τη σκοπιμότητα.

Στη Νέα Δημοκρατία πάντοτε κινούμασταν σε αυτό το πλαίσιο και αυτό ήταν που ζητήσαμε και από την πρώτη στιγμή, να υπάρξει φως σε όλες τις πτυχές αυτού του δυστυχήματος, ώστε να μην το ζήσουμε ποτέ ξανά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Του εγκλήματος!

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κυρία Πρόεδρε.

**ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ:** Και ο στόχος μας προς αυτή την κατεύθυνση είναι διττός, από τη μία να βρούμε τα ακριβή αίτια του δυστυχήματος…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Του εγκλήματος!

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κυρία Πρόεδρε.

Συνεχίστε, κύριε συνάδελφε.

**ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ:** Θα μιλήσετε, κυρία Πρόεδρε.

Και από την άλλη, να αποκαταστήσουμε τα χρόνια προβλήματα των σιδηροδρόμων, πατάσσοντας παράλληλα τις χρόνιες παθογένειες.

Απόδειξη της προσπάθειας της Κυβέρνησης είναι και η δημιουργία του ΕΟΔΑΣΑΑΜ, ενός οργανισμού που συστάθηκε ακριβώς για να καλύψει το θεσμικό έλλειμμα στη διερεύνηση τέτοιου είδους δυστυχημάτων και που η Κυβέρνηση του Κυριάκου Μητσοτάκη το θέσπισε ως ένα ακόμη βήμα προς τη διαφάνεια. Οι πράξεις της Κυβέρνησης, δηλαδή, από μόνες τους αντικρούουν τα επιχειρήματα περί συγκάλυψης της Αντιπολίτευσης.

Το κυριότερο, όμως, πρόβλημα στην άρθρωση των κατηγοριών είναι η σύγχυση, η συστηματική μετατόπιση ανάλογα με τα εκάστοτε στοιχεία που βγαίνουν στη δημοσιότητα, προκειμένου να ταιριάζει η εκάστοτε κατηγορία με το αφήγημα περί συγκάλυψης.

Ας δείξουμε, λοιπόν, τη δέουσα πολιτική υπευθυνότητα και σοβαρότητα απέναντι στους πολίτες, αλλά και στους ίδιους μας τους εαυτούς, βάζοντας ένα τέλος σε κυκλικές λογικές και πλάνες και αρχίζοντας να μιλάμε με στοιχεία και αποδείξεις.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε τον κ. Βασιλειάδη.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, τριάντα έξι μαθήτριες και μαθητές και τέσσερις συνοδοί εκπαιδευτικοί από το 4ο Δημοτικό Σχολείο Παλαιού Φαλήρου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Θα δώσω τώρα τον λόγο στον κ. Βασίλειο Κόκκαλη από τον ΣΥΡΙΖΑ - Προοδευτική Συμμαχία.

**ΒΑΣΙΛΕΙΟΣ ΚΟΚΚΑΛΗΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, δεν θα μπω στον πειρασμό η ομιλία μου να είναι συναισθηματική, αλλά θα προσπαθήσω να φανώ αντάξιος του θεσμικού μου ρόλου και του κόμματος το οποίο εκπροσωπώ.

Άκουσα με προσοχή τον εισηγητή από την Πλειοψηφία. Προφανώς, δεν αναφέρεται στην Ελλάδα. Προφανώς, αναφέρεται σε άλλη χώρα, όταν το μοναδικό επιχείρημα ήταν και είναι ότι είναι ξεκάθαρη εργαλειοποίηση από την Αντιπολίτευση. Προφανώς, το μεγαλειώδες μήνυμα της προηγούμενης Παρασκευής δεν το έχετε λάβει.

Θα αναφέρω δηλώσεις κορυφαίων Υπουργών. Ο κ. Μαρινάκης είπε επί λέξει: «Δεν θα σταθούμε εμπόδιο σε ό,τι αποφασίσει η δικαιοσύνη».

Ερώτηση: Υπάρχει περίπτωση η δικαιοσύνη να αποφασίσει κάτι για πολιτικά πρόσωπα, ώστε να σταθείτε εμπόδιο; Όχι! Υπάρχει περίπτωση η δικαιοσύνη να διατάξει την παραμικρή έρευνα, ώστε να υπάρχει η δυνατότητα εσείς να σταθείτε εμπόδιο; Όχι! Συνεπώς, η κοροϊδία συνεχίζεται, η κοροϊδία προς τον ελληνικό λαό.

Σήμερα, κυρίες και κύριοι συνάδελφοι, καλούμαστε να αποφασίσουμε για τη σύσταση μιας προανακριτικής επιτροπής και να γίνουμε εμείς οι Βουλευτές οι εισαγγελείς, τα αρμόδια προανακριτικά όργανα και να αποφασίσουμε -και εμείς της Αντιπολίτευσης, αλλά και εσείς της Συμπολίτευσης- εάν ο κ. Τριαντόπουλος βρέθηκε τυχαία στον τόπο του εγκλήματος. Εάν ο κ. Τριαντόπουλος στις 5 Μαρτίου αναφερόμενος ότι έχει τελειώσει η αποκατάσταση της περιοχής τα εννοούσε σοβαρά ή δεν τα εννοούσε. Να αποφασίσουμε με αντικειμενικότητα και αξιοπιστία για έναν συνάδελφό μας, ο οποίος είναι στο δικό σας το κόμμα, στην Πλειοψηφία, εάν υπάρχουν ενδείξεις ενοχής γι’ αυτό το οποίο έγινε στο έγκλημα των Τεμπών, το περιβόητο μπάζωμα. Ο νόμος, όμως, είναι ξεκάθαρος. Το άρθρο 86 είναι συγκεκριμένο: Η σύσταση της προανακριτικής επιτροπής είναι μονόδρομος για τη διερεύνηση των ποινικών ευθυνών.

Ανοίγω παρένθεση για να αντικρούσω την κατηγορία περί εργαλειοποίησης. Δεν είπατε, κυρίες και κύριοι της Πλειοψηφίας, ότι στο τυπικό Συντονιστικό αναγράφεται και το όνομα άλλων τριών Υπουργών. Εάν ήθελε η Αντιπολίτευση να εργαλειοποιήσει, θα κατέθετε και κατά του κ. Πλεύρη, του κ. Παπαδόπουλου, της κ. Ζωής Ράπτη. Όλοι όμως γνωρίζουμε ότι ο κ. Πλεύρης τύποις συμμετείχε σε αυτό το Συντονιστικό, γι’ αυτό και πολύ έξυπνα η εισαγγελική διάταξη κάνει λόγο για ουσιαστικό άτυπο συντονιστικό όργανο, το οποίο αποτελείτο από τον κ. Τριαντόπουλο, τον κ. Αγοραστό και τον κ. Ξιφαρά. Εάν κάποια στιγμή ανοίξουν τα τηλέφωνα, θα φανεί και ποιος άλλος είχε ρόλο σε αυτό το Συντονιστικό.

Εξ όσων έχουμε αντιληφθεί, η βασική υπερασπιστική γραμμή έγκειται στο περιβόητο πόρισμα του ΕΟΔΑΣΑΑΜ. Όπως πολύ εύστοχα ανέφερε ο Νίκος ο Πλακιάς, του θυμίζει τιμοκατάλογο εστιατορίου: ο καθένας παίρνει ό,τι τον συμφέρει. Η Κυβέρνηση, ο κ. Φλωρίδης ανέφερε, τίτλος: «Στην αρίθμηση 5.71 του πορίσματος καταρρίπτεται ο ισχυρισμός περί συγκάλυψης». Σημαία. Το ΠΑΣΟΚ, παρόλο που δεν το αναφέρει το πόρισμα, για την 717. Αλλά και η άλλη Αντιπολίτευση λέει για αλλοίωση. Δεν γνωρίζαμε ότι έγινε η αλλοίωση; Πιο υπεύθυνο όργανο από την Εισαγγελία υπάρχει; Όχι.

Να κάνω, όμως, μια αναφορά στο τι είναι ο ΕΟΔΑΣΑΑΜ, ποια είναι η ισχύς αυτού του πορίσματος και ποια θα μπορούσε να είναι. Όταν το ανέφερα πρώτη φορά, δέχτηκα την ερώτηση η οποία είπα -με όλο τον σεβασμό- ότι ήταν ανόητη: «Αμφισβητείτε το πόρισμα του ΕΟΔΑΣΑΑΜ τώρα; Το αμφισβητείτε;». Στις 16 Δεκεμβρίου 2024 η Ευρωπαϊκή Επιτροπή εξέδωσε ένα έγγραφο. Το υπογράφει η αρμόδια επιτροπή, ο κ. Τζιτζικώστας, νομίζω, είναι. Και αναφέρει η Ευρωπαϊκή Επιτροπή -επαναλαμβάνω- στο κεφάλαιο που λέει για την ανεξαρτησία του φορέα επί λέξει ότι «ο ΕΟΔΑΣΑΑΜ είναι σε πλήρη λειτουργική και οικονομική εξάρτηση από το Υπουργείο Μεταφορών». Θα το προσκομίσω στα Πρακτικά.

«Κατά συνέπεια» -αναφέρει η Ευρωπαϊκή Επιτροπή- «δεν μπορεί να διασφαλιστεί ότι ο ΕΟΔΑΣΑΑΜ θα είναι σε θέση να διενεργεί ανεξάρτητες έρευνες. Η Ελληνική Δημοκρατία ανέφερε δια της Κυβερνήσεως ότι ετοιμάζεται σχέδιο τροποποίησης του νόμου. Η επιτροπή αναγνωρίζει το σχέδιο και την πρόοδο. Με βάση τις ανωτέρω διαπιστώσεις, η επιτροπή θεωρεί ότι η Ελληνική Δημοκρατία, μη διασφαλίζοντας ότι ο εθνικός φορέας διερεύνησης είναι ανεξάρτητος από τον διαχειριστή υποδομής, παρέβη τις υποχρεώσεις που υπέχει δυνάμει του άρθρου 22».

Το προσκομίζω.

(Στο σημείο αυτό ο Βουλευτής κ. Βασίλειος Κόκκαλης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα μπορούσε ο ΕΟΔΑΣΑΑΜ να εκφέρει γνώμη για ευθύνες, συγκάλυψη ή οποιαδήποτε άλλη ευθύνη, και να μπορούμε εμείς να το επικαλούμαστε; Όχι. Το ανέφερα και σε μια άλλη ομιλία μου ότι τουλάχιστον δεν κάνετε τον κόπο να διαβάσετε. Στο άρθρο 19 δεν έχει προανακριτικά καθήκοντα, δυστυχώς, για τα σιδηροδρομικά δυστυχήματα, μόνο για τα αεροπορικά. Σφάλμα του νόμου. Άρθρο 19 «Κατά παρέκκλιση των υποχρεώσεων εμπιστευτικότητας, η ομάδα διερεύνησης του ΕΟΔΑΣΑΑΜ έχει άμεση, απεριόριστη και απρόσκοπτη πρόσβαση στον τόπο του ατυχήματος και του συμβάντος, καθώς και του αεροσκάφους». Δεν έχει προανακριτικά καθήκοντα.

Επίσης, συστάσεις ασφαλείας τις οποίες έχει εκδώσει ο ΕΟΔΑΣΑΑΜ: «Η σύσταση ασφαλείας που εκδίδεται από τον ΕΟΔΑΣΑΑΜ δεν δημιουργεί τεκμήριο υπαιτιότητας ή ευθύνης για ατύχημα ή συμβάν». Ο ίδιος ο πρόεδρος του ΕΟΔΑΣΑΑΜ στις 23 Δεκεμβρίου του 2024 σε δελτίο Τύπου –και θα το προσκομίσω- αναφέρει ότι «αυτό το πόρισμα το οποίο θα κατατεθεί στις 28 Φεβρουαρίου του 2025 δεν αφορά την απόδοση υπαιτιότητας ή ευθύνης».

Το προσκομίζω.

(Στο σημείο αυτό ο Βουλευτής κ. Βασίλειος Κόκκαλης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Συνεπώς, πώς καταρρίπτεται το γεγονός ότι δεν υπάρχει κυβερνητική εντολή; Μπορούσε ο ΕΟΔΑΣΑΑΜ να το κρίνει, να το πει; Όχι. Όπως και άλλα πράγματα δεν μπορούσε να πει και προέβη σε αναδίπλωση.

Κυρίες και κύριοι συνάδελφοι, ακούω με προσοχή τι είναι συγκάλυψη και τι μπορεί να μην είναι. Ακούσαμε την έκφραση «είναι βαριά αυτή η έκφραση, μην μας την αποδίδετε». «Διαπιστώσατε ποτέ, έχει συμβεί Υπουργός να παρεμβαίνει σε δικαστή για να κάνει ή για να μην κάνει κάτι;». Η συγκάλυψη προϋποθέτει δύο. Πάμε στην τυπική του όρου έννοια και την ουσιαστική. Η συγκάλυψη, όποιος ανοίξει το λεξικό, είναι η αποτυχημένη ή επιτυχημένη -δεν έχει σημασία- απόπειρα απόκρυψης αποδεικτικών στοιχείων. Αμέσως μετά το έγκλημα των Τεμπών διασταυρώθηκε η εκτελεστική εξουσία με τη δικαστική, αμέσως μετά, διεκδικώντας ρόλο η εκτελεστική από τη δικαστική, διεκδικώντας ρόλο και αρμοδιότητα την οποία έχει μόνο η δικαστική εξουσία.

Ανοίγω παρένθεση για να σας πω τι έλεγε ο κ. Καραμανλής κατά την ψήφιση του ΕΟΔΑΣΑΑΜ για το ποιος είναι υπεύθυνος στα Πρακτικά στην Ολομέλεια. Προφανώς είχε γίνει ένα δυστύχημα αεροπορικό και αναφέρεται για το συμβάν, στο οποίο αναφέρει ότι η ΕΔΑΠ ήταν αυτή η οποία ζήτησε από τον ΓΕΕΘΑ δύτες για να ανασύρουν τα συντρίμμια του αεροσκάφους. Θα σας καταθέσω το σχετικό αίτημα στα Πρακτικά: «Επίσης, από τη στιγμή που υπήρχε δυστύχημα αυτεπάγγελτα αναλαμβάνει ο εισαγγελέας», έλεγε ο κ. Καραμανλής στα τέλη Ιανουαρίου του 2023.

(Στο σημείο αυτό ο Βουλευτής κ. Βασίλειος Κόκκαλης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Συνεπώς, γιατί ενεπλάκη η εκτελεστική εξουσία σε έναν ρόλο τον οποίο, σύμφωνα με το Σύνταγμα, αλλά και με τον Κώδικα Ποινικής Δικονομίας το άρθρο 251 έχει μόνο και αποκλειστικά η δικαστική εξουσία;

Θα πει κάποιος ότι δεν αποδεικνύεται το πώς ενεπλάκη. Βέβαια, αυτό είναι έργο της προανακριτικής. Αρκεί, όμως, η προανακριτική να μη λειτουργήσει όπως η εξεταστική. Εγώ δεν θα πω -ξέρετε είμαι πολύ προσεκτικός- ούτε ποιους μάρτυρες θα καλέσω ούτε διάφορα αποδεικτικά μέσα τα οποία δίνει η ποινική δικονομία. Είμαι υποχρεωμένος σήμερα να πω ότι υπάρχουν σοβαρές ενδείξεις τέλεσης του αδικήματος που αναφέρονται στην προανακριτική του ΠΑΣΟΚ και όχι μόνο και κακουργήματος -ο Σωκράτης ο Φάμελλος το ανέφερε την προηγούμενη εβδομάδα- για τις δαπάνες του μπαζώματος, όπως και για άλλα αδικήματα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε, κύριε Κόκκαλη.

**ΒΑΣΙΛΕΙΟΣ ΚΟΚΚΑΛΗΣ:** Τεχνηέντως, κυρίες και κύριοι συνάδελφοι, ο κ. Μαρινάκης και ο κ. Παπαθανάσης λένε ότι τα έχουμε ξαναπεί αυτά. Στις 13 Ιανουαρίου του 2024 εξέδωσε ο κ. Παπαθανάσης μια τροποποιητική, αλλά λησμόνησε να αναφέρει την πρώτη, 18 Απριλίου του 2023, που λέει ότι οι δαπάνες δόθηκαν με εισήγηση του συντονιστικού. Ένα χρόνο μετά, για να είναι καλυμμένοι, την τροποποιούν και λένε ότι αυτές οι δαπάνες ήταν με πρόταση του Αγοραστού, αφού είχαν υποβληθεί οι μηνύσεις των συγγενών. Όμως, σε αυτό θα αναφερθώ σε επόμενο στάδιο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε παρακαλώ.

**ΒΑΣΙΛΕΙΟΣ ΚΟΚΚΑΛΗΣ:** Ολοκληρώνω με έναν διάλογο, κυρίες και κύριοι συνάδελφοι, του κ. Τριαντόπουλου με έναν δημοσιογράφο. Ο δημοσιογράφος λέει στις 7 Μαρτίου του 2023: «Έχει ολοκληρωθεί η αποστολή που σας έχει ανατεθεί; Η αποστολή έχει ολοκληρωθεί που σας έχει ανατεθεί;». Απάντηση από την Κυριακή το βράδυ: «Έχει ολοκληρωθεί η συλλογή, υπάρχουν τα συντρίμμια και τα βαγόνια σε ειδικό χώρο. Τυχαία βρέθηκε. Δύο αμαξοστοιχίες με συνολικά είκοσι τέσσερα βαγόνια και μηχανές με συνολικό βάρος δύο χιλιάδες περίπου τόνους. Διαμορφώθηκε ο χώρος για τη φύλαξη και την τοποθέτηση κομματιών για να ακολουθηθούν οι προβλεπόμενες διαδικασίες. Είχαμε στενή συνεργασία με εταιρείες, Πυροσβεστική, Αστυνομία, ιδιωτικές εταιρείες για να συνδράμουν με μηχανήματα και προσωπικό ως τις πρώτες ώρες για να αποκαταστήσουμε την περιοχή».

Ξεκάθαρα αποδεικνύεται -και αυτό είναι η συγκάλυψη- ότι όταν μετά τον τόπο του εγκλήματος η εκτελεστική εξουσία προλαμβάνει και διεκδικεί ρόλο που ανήκει μόνο στη δικαστική εξουσία. Το γιατί δεν θα το πει η Αντιπολίτευση. Δεν είναι υποχρεωμένη να πει το γιατί έγινε.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Κόκκαλη.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, είκοσι έξι μαθήτριες και μαθητές και τέσσερις συνοδοί εκπαιδευτικοί από το 6ο Δημοτικό Σχολείο Ναυπλίου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Θα δώσω τώρα τον λόγο στον κ. Καραθανασόπουλο από το Κομμουνιστικό Κόμμα Ελλάδας.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, συζητάμε την πρόταση του ΠΑΣΟΚ για συγκρότηση προανακριτικής επιτροπής για τον κ. Τριαντόπουλο, μια πρόταση η οποία και αποσπασματική είναι, αλλά και βεβιασμένη, η οποία έρχεται πριν ολοκληρωθεί η έρευνα, αλλά και τα νέα στοιχεία που προκύπτουν από αυτή την έρευνα, όπως, για παράδειγμα, για τον ρόλο του Γενικού Γραμματέα Μεταφορών, του κ. Ξιφαρά. Και μιλάμε για βεβιασμένη ενέργεια γιατί κινείται στο πλαίσιο ενός ιδιότυπου ανταγωνισμού ανάμεσα στο ΠΑΣΟΚ και στον ΣΥΡΙΖΑ για την αναμόρφωση του χώρου της αμαρτωλής σοσιαλδημοκρατίας.

Και, αλήθεια, κύριοι του ΠΑΣΟΚ, μόνο για παράβαση καθήκοντος ο κ. Τριαντόπουλος, δηλαδή για πλημμεληματικού χαρακτήρα πράξεις ή παραλείψεις, κατηγορείται; Δεν υπάρχουν κακουργηματικές ευθύνες όταν μέσα από αυτές τις πράξεις προσπάθησε να βάλει, να συγκαλύψει τις αιτίες και τους λόγους του εγκλήματος που οδήγησε στους πενήντα επτά νεκρούς;

Και είναι μόνο παράβαση καθήκοντος; Δεν υπάρχει και το αδίκημα της παρεμπόδισης της δικαιοσύνης και της υπόθαλψης, δηλαδή το άρθρο 231 του Ποινικού Κώδικα; Και μόνο ο κ. Τριαντόπουλος έχει αυτές τις ευθύνες; Ο πολιτικός του προϊστάμενος, ο κ. Μητσοτάκης, που εκ του ρόλου που απορρέει από το επιτελικό κράτος έχει ευθύνες, είναι άμεσα πολιτικός προϊστάμενος του κ. Τριαντόπουλου και εγκρίνει ή καθοδηγεί τον κ. Τριαντόπουλο για τις πράξεις ή τις παραλείψεις.

Ισχυρίζεται η Κυβέρνηση ότι δεν έγινε η αλλοίωση του χώρου με εντολή κυβερνητικού στελέχους, αλλά από κάποιες κρατικές υπηρεσίες. Ακόμη και αυτό να δεχτούμε ότι δεν το κάνατε, τι κάνατε επί της ουσίας; Δεν προστατέψατε τον χώρο. Και τα δύο δεν είναι το ίδιο πράγμα; Είτε τον αλλοιώσατε είτε δεν τον προστατεύσατε υπάρχει διαφορά; Κι αυτό είναι ποινική ευθύνη.

Το θέμα, λοιπόν, δεν είναι το αν τελέστηκε το έγκλημα δια πράξεων ή δια παραλείψεων, γιατί αυτό είναι το δευτερεύον, αλλά το ίδιο το έγκλημα είναι το κρίσιμο για τον λόγο για τον οποίο διαπράχθηκε και σε αυτό δεν υπάρχει απάντηση.

Επίσης, η Κυβέρνηση αξιοποιώντας και το πόρισμα του ΕΟΔΑΣΑΑΜ είναι ότι δεν παρενέβη στον χώρο του εγκλήματος και αυτό από μόνο του είναι ομολογία βαριάς πολιτικής ευθύνης, όπως επίσης και ότι δεν υπήρχε σχέδιο, συγκεκριμένα πρωτόκολλα, αλλά και ο οργανισμός αρμόδιος για τη συγκεκριμένη έρευνα.

Το ότι δεν υπήρχαν όλα αυτά είναι ευθύνη απλώς και μόνο της Κυβέρνησης Μητσοτάκη; Η προηγούμενη Κυβέρνηση του κ. Τσίπρα δεν έχει ευθύνη; Η προπροηγούμενη Κυβέρνηση του κ. Σαμαρά δεν έχει ευθύνη για αυτήν την κατάσταση που υπήρχε στο να μην υπάρχει αρμόδιος οργανισμός διερεύνησης των ατυχημάτων, να μην υπάρχουν πρωτόκολλα και σχέδια δράσης για αντιμετώπιση τέτοιου είδους εγκλημάτων; Τι είναι αυτό; Δεν υπάρχουν διαχρονικές ευθύνες σε αυτή την κατεύθυνση;

Αντί, λοιπόν, να κρύβεστε πίσω από το δάκτυλό σας, αντιμετωπίστε ωμά την πραγματικότητα.

Γιατί όμως αλλοιώθηκε ο χώρος του εγκλήματος; Για να μην βρεθούν –αυτό λέει η κοινή λογική- αποδεικτικά στοιχεία για τα αίτια της έκρηξης. Διαφορετικά, δεν υπήρχε κάποιος άλλος λόγος. Τα αίτια της σύγκρουσης είναι δεδομένα. Γιατί δεν θέλατε λοιπόν να βρεθεί το υλικό αυτό, το οποίο οδήγησε στην έκρηξη; Τι μετέφερε η εμπορική αμαξοστοιχία; Τι ήταν αυτοί οι 2,5-3,5 τόνοι –που λένε οι διάφοροι ερευνητές- πτητικών υδρογονανθράκων; Έχει σχέση με λαθρεμπόριο; Και όλη η Κυβέρνηση και το κράτος πήγε να καλύψει έναν λαθρέμπορο για 2,5 ή για 3 τόνους, όλη η Κυβέρνηση σύσσωμη και το κράτος, οι κρατικοί μηχανισμοί; Δηλαδή για έναν λαθρέμπορο κάνατε όλα αυτά ή μήπως ήταν κάτι άλλο;

Γιατί το λέμε αυτό και θέτουμε ερωτήματα; Γιατί ήδη βρισκόμαστε στον ένα χρόνο από τον πόλεμο, από την ιμπεριαλιστική σύγκρουση στην Ουκρανία. Είναι γνωστό ότι τα τρένα μεταφέρουν πολεμικό νατοϊκό υλικό και καύσιμα. Σχετίζεται με τέτοια δραστηριότητα το φορτίο αυτό; Αυτό θα ήταν μια απάντηση στο ερώτημα γιατί όλοι αυτοί οι μηχανισμοί ξαφνικά πάνε να συγκαλύψουν. Τι ήθελε η Πολεμική Αεροπορία με κλιμάκιο, την άλλη μέρα το πρωί, να βρίσκεται στον χώρο του εγκλήματος; Κι αυτή διερευνούσε την έκρηξη;

Είναι λοιπόν σημαντικά, σοβαρά ερωτήματα, τα οποία θέτουμε για συζήτηση, πολύ δε περισσότερο όταν πολύ πρόσφατα είχαμε το γεγονός στο Λαύριο, με τους 350 τόνους TNT που μετέφεραν δεκαοκτώ νταλίκες, χωρίς ειδική σήμανση και χωρίς ειδικά μέτρα προστασίας μέσα από το Λαύριο για να πάνε στην ΕΑΣ Λαυρίου, στην τσεχική εταιρεία που έχει αγοράσει, για να φτιάξει πυραύλους 155mm, που θα πήγαιναν στην Ουκρανία. Όλα αυτά λοιπόν θέτουν και εγείρουν σημαντικά ζητήματα.

Όμως, αυτό είναι μόνο η μία πλευρά και μάλιστα είναι η πλευρά η οποία προέκυψε και προέκυψε από τι; Προέκυψε από τη σύγκρουση δύο τρένων που σε μία γραμμή διπλής κατεύθυνσης κινούνταν στην ίδια γραμμή. Και βεβαίως δεν είναι τυχαίο ότι και τα άλλα κόμματα μιλάνε μόνο για την έκρηξη, μόνο για την αλλοίωση του χώρου, υποβαθμίζοντας τα αίτια της σύγκρουσης.

Γιατί; Γιατί από αυτά τα αίτια προκύπτει ο διαχρονικός χαρακτήρας ενός προμελετημένου εγκλήματος, όπως τόνισε από την πρώτη στιγμή το ΚΚΕ. Τι υπήρξε την ημέρα της σύγκρουσης και του εγκλήματος; Πρώτον, ότι λόγω της υποχρηματοδότησης η σιδηροδρομική γραμμή είναι σε άθλια κατάσταση, χωρίς συντήρηση. Δεύτερον, ότι υπήρχε –και υπάρχει ακόμη και τώρα- ένα ελάχιστο ανθρώπινο δυναμικό: Χίλιοι εργαζόμενοι στον ΟΣΕ, εβδομήντα πενήντα μόνιμοι και διακόσιοι πενήντα με σύμβαση-μπλοκάκια, όταν το οργανόγραμμα μιλάει για δύο χιλιάδες εκατό –διπλάσιους- και οι πραγματικές ανάγκες για δύο χιλιάδες οκτακόσιους.

Υπήρξε εντατικοποίηση της εργασίας, λειψή εκπαίδευση σε κρίσιμους τομείς, όπως του σταθμάρχη του συγκεκριμένου, που μέσα σε έξι μήνες ανέλαβε ρόλο κεντρικού σταθμάρχη σε ένα σημαντικό σταθμό όπως είναι της Λαρίσης, ενώ παλαιότερα, για να γίνει αυτό, ήθελε να περάσει τουλάχιστον μία πενταετία και τώρα μέσα σε έξι μήνες. Όλα αυτά δεν διαμόρφωσαν την εκρηκτική ύλη; Και ταυτόχρονα, εκτός από αυτά, λειτουργούσε κανένα σύστημα ασφαλείας; Τίποτα! Δεν λειτουργούσε τίποτα, ούτε η φωτοσήμανση, ούτε η τηλεδιοίκηση, ούτε τα νέα συστήματα επικοινωνίας και αυτόματης πέδησης.

Δεν είναι λοιπόν μόνο η 717, στην οποία επικεντρώνεστε, γιατί είναι βολική σύμβαση. Είναι και άλλες τρεις συμβάσεις. Είναι η Σύμβαση 1012/2006 για την εγκατάσταση του συστήματος GSMR, το οποίο είναι το σύγχρονο σύστημα επικοινωνίας, είναι η Σύμβαση 1004/2007 που είναι για το σύστημα αυτόματης πέδησης στις γραμμές και η Σύμβαση 1005/2007 που είναι για το σύστημα αυτόματης πέδησης στους συρμούς. Από το 2006-2007, ενώ θα έπρεπε σε δύο χρόνια να είχαν ολοκληρωθεί –αλήθεια, πόσες κυβερνήσεις πέρασαν;- μέχρι και τώρα υπάρχουν προβλήματα.

Και το ερώτημα το οποίο προκύπτει είναι το εξής: Γιατί όλες αυτές οι συμβάσεις δεν υλοποιήθηκαν στον χρόνο που προβλέπονταν, άντε και με μια μικρή καθυστέρηση; Το απαντάει η ίδια η Επιτροπή Γεραπετρίτη. Γιατί εδώ ξεδιπλώνεται ένας σφοδρός ανταγωνισμός ανάμεσα στις πολυεθνικές για το ποια κομμάτια θα πάρουν –άρα λοιπόν υπήρχε κατάτμηση των συμβάσεων για ένα δίκτυο 500-600 χιλιομέτρων, επί της ουσίας, αυτό είναι, μια γραμμή- ποιοι θα πάρουν τα κομμάτια της πίτας. Και από αυτή την άποψη, υπήρχε κατάτμηση των συμβάσεων, παραχώρησή τους σε ανταγωνιστικές εταιρείες, με αποτέλεσμα να καταγράφεται ασυμβατότητα στα συστήματα, δυσλειτουργία των συστημάτων, καθυστερήσεις και απαξίωση του δικτύου, με αποτέλεσμα να μην είναι ποτέ λειτουργικές.

Άρα λοιπόν το κράτος, η Ευρωπαϊκή Ένωση που κάτω από τη δική της ευθύνη και τον έλεγχο γίνονταν αυτές οι συμβάσεις, αλλά και οι κυβερνήσεις, προκειμένου να εξυπηρετηθούν τα συμφέροντα των επιχειρηματικών ομίλων και το κέρδος τους, τι κάνατε; Θυσιάζατε την ικανοποίηση των ανθρώπινων αναγκών και στη συγκεκριμένη περίπτωση για ασφαλείς μεταφορές, για να μην πω ότι φτάσατε στο σημείο να θυσιάζετε ακόμη και τις ίδιες τις ζωές.

Και αυτό είναι το αποτέλεσμα των πολιτικών που ακολούθησαν όλες οι κυβερνήσεις και η τελευταία κυβέρνηση και το γεγονός επίσης ότι τα τρένα που κυκλοφορούσαν και τα οποία ήταν ευθύνη της ΓΑΙΑΟΣΕ –και κάποια λίγα που είχε φέρει η ιταλική εταιρεία- ήταν τρένα τα οποία δεν κάλυπταν τις σύγχρονες προδιαγραφές ασφάλειας και πυρασφάλειας –κι αυτό ήταν γνωστό- και ήταν τρένα που κυκλοφορούσαν με άδεια του ίδιου του Ευρωπαϊκού Οργανισμού Σιδηροδρόμων. Κι αυτό γιατί; Γιατί το κόστος –λέει- αντικατάστασης με σύγχρονες άμαξες και βαγόνια ήταν πάρα πολύ μεγάλο.

Να πάλι πώς μπαίνει στην προκρούστεια κλίνη του κόστους-οφέλους η προστασία της ανθρώπινης ζωής. Ακόμη ένα τρανταχτό παράδειγμα. Και σε όλα αυτά ήταν η πολιτική απελευθέρωση της Ευρωπαϊκής Ένωσης με τη διασπαστική καθετοποιημένου χαρακτήρα του σιδηροδρόμου –γιατί έτσι πρέπει να είναι, καθετοποιημένος ο χαρακτήρας-, με τον ΟΣΕ να έχει την ευθύνη της συντήρησης και της χωρητικότητας του δικτύου, την ΕΡΓΟΣΕ να έχει την ευθύνη για τα έργα υποδομής χωρίς να δίνει λογαριασμό στον ΟΣΕ, τη ΓΑΙΑΟΣΕ να έχει την κινητή και ακίνητη περιουσία και την ΤΡΑΙΝΟΣΕ το μεταφορικό έργο.

Και βεβαίως απόρροια όλων αυτών ήταν το επόμενο βήμα της απελευθέρωσης, η ιδιωτικοποίηση της ΤΡΑΙΝΟΣΕ. Γιατί; Γιατί η Ευρωπαϊκή Ένωση μιλάει για απελευθέρωση των μεταφορών, εμπορικών και επιβατικών, για να μπορούν να μπουν και άλλες εταιρείες στο δίκτυο, διευκολύνοντας τη χωρητικότητα του δικτύου και την ταχύτητα των μεταφορών. Οπότε δίνεται το κερδοφόρο κομμάτι του μεταφορικού έργου και το κράτος απορροφά το σύνολο των χρεών του ενιαίου ΟΣΕ και έχει και το ζημιογόνο κομμάτι συντήρησης και ανάπτυξης των διαφόρων συστημάτων ασφαλείας, μια μεροληπτική –θα λέγαμε- πολιτική, που δεν είναι μεροληπτική. Είναι η πολιτική αυτή που εξυπηρετεί τα συμφέροντα απλά και μόνο των επιχειρηματικών ομίλων.

Γι’ αυτά ακριβώς ο ομιλητής από πλευράς της Πλειοψηφίας μίλησε για χρόνιες παθογένειες. Έτσι λέει και το πόρισμα του ΕΟΔΑΣΑΑΜ. Μα, δεν είναι χρόνιες παθογένειες αυτές.

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε παρακαλώ.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ολοκληρώνω, κύριε Πρόεδρε.

Αυτές είναι οι συνειδητές επιλογές, που ήταν αποτέλεσμα των κυβερνητικών αποφάσεων, των αποφάσεων της Ευρωπαϊκής Ένωσης και ενός εχθρικού κράτους. Εμείς, παρά το γεγονός ότι γνωρίζουμε ότι υπάρχει αρνητικός συσχετισμός στην προανακριτική επιτροπή, θα αξιοποιήσουμε κάθε περίπτωση. Άλλωστε με κοινή ευθύνη Νέας Δημοκρατίας, ΣΥΡΙΖΑ ενιαίου και ΠΑΣΟΚ η παραπομπή του όποιου Υπουργού, πρώην ή νυν, γίνεται με απόφαση της εκάστοτε κυβερνητικής Πλειοψηφίας. Είναι το άρθρο 86 του Συντάγματος, το οποίο εμείς είπαμε να καταργηθεί. Το πολύ πολύ να θυσιάσετε έναν, δύο Υπουργούς και να τους πάτε στο εδώλιο. Το αν θα καταδικαστούν είναι άλλου παπά ευαγγέλιο. Και, μάλιστα, το πολύ πολύ όλα αυτά να αντιμετωπιστούν ως πλημμεληματικού χαρακτήρα πράξεις, όπως έγινε με το Μάτι, όπως έγινε με τη Μάνδρα, με πολλούς -και πάλι- νεκρούς, γιατί ακριβώς έχει διαμορφωθεί ένα τέτοιο νομικό πλαίσιο, με ευθύνη όλων των κυβερνήσεων, που τέτοιου είδους κακουργηματικές πράξεις τις αντιμετωπίζει ως πλημμεληματικού χαρακτήρα.

Έτσι, λοιπόν, εμείς λέμε ότι δεν έχουμε καμία εμπιστοσύνη στη δικαιοσύνη. Είναι ταξική η δικαιοσύνη. Εξυπηρετεί τις πολιτικές που στηρίζουν τις ανάγκες των επιχειρηματικών ομίλων, τις πολιτικές της Ευρωπαϊκής Ένωσης. Εξυπηρετεί τους επενδυτικούς σχεδιασμούς των επιχειρηματικών ομίλων, νομιμοποιεί το σύνολο των αντιλαϊκών αποφάσεων -μνημόνια συνταγματικά- και βεβαίως κινείται ενάντια στις απεργίες, ενάντια στους συνδικαλιστές.

Έτσι, λοιπόν –τελειώνω, κύριε Πρόεδρε με αυτό και ευχαριστώ πολύ για τον χρόνο- οι μεγαλειώδεις απεργιακές συγκεντρώσεις στις 28 του Φλεβάρη, οι νέες κινητοποιήσεις που είναι προγραμματισμένες για την Τετάρτη το απόγευμα, τα συλλαλητήρια, ο οργανωμένος λαός ο οποίος βγαίνει αποφασιστικά στο προσκήνιο της ιστορίας και των εξελίξεων, μπορεί να αποτελέσει και τον καταλύτη που θα καταδικάσει αυτό το αντιδραστικό κράτος, ένα κράτος το οποίο ούτε θέλει, αλλά ούτε μπορεί να προστατεύσει τον λαό, την ταξική πολιτική των κυβερνήσεων και της Ευρωπαϊκής Ένωσης, θα στοχοποιήσει τον πραγματικό υπεύθυνο, το καπιταλιστικό κέρδος.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Καραθανασόπουλο.

Θα δώσω τώρα τον λόγο στον κ. Στυλιανό Φωτόπουλο από την Ελληνική Λύση.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ, κύριε Πρόεδρε.

Κυρίες και κύριοι Βουλευτές, η ανικανότητα και η αποδιοργάνωση που επί χρόνια χαρακτηρίζουν τη χώρα μας, μας έχουν φτάσει σε σημείο να θεωρούμε φυσιολογικές όλες τις εκφάνσεις της δημόσιας ανεπάρκειας. Πρόκειται για μια ανικανότητα παντός καιρού.

Το έγκλημα στα Τέμπη είναι η ολοφάνερη, απροκάλυπτη και θρασύτατη επιχείρηση συγκάλυψης. Μια επιχείρηση που ξεκίνησε αμέσως και στην οποία επιδείχθηκαν εντυπωσιακές αρετές ταχύτητας, αποτελεσματικότητας, μεθοδικότητας, τις οποίες η Κυβέρνηση από ταπεινοφροσύνη μάς έκρυβε επιμελώς.

Συγκάλυψη η οποία σημαίνει ασφαλώς ότι πέραν της γενικής ανικανότητας και της εγκληματικής αμέλειας, υπάρχει κάτι πολύ απεχθέστερο που συμβαίνει και επιβάλλεται να μην φανερωθεί. Πλέον οι πάντες βλέπουν ότι οι κινήσεις συγκάλυψης ήταν ταχύτατες και συντονισμένες και αυτό η Κυβέρνηση δεν χρειαζόταν ειδική έκθεση εμπειρογνωμόνων για να το πληροφορηθεί.

Τι σηματοδοτεί η μεγάλη κινητοποίηση της 28ης Φεβρουαρίου του 2025, η οποία σπάει την παρατεταμένη σιωπή ενός ηττημένου, σε όλα τα μέτωπα, λαού; Κομματική κινητοποίηση, φυσικά, δεν ήταν. Συμμετείχαν οικογένειες από όλο το πολιτικό φάσμα και ξεσηκώθηκαν κατά μιας αποτυχημένης Κυβέρνησης. Η Κυβέρνηση δεν ήλθε από το πουθενά ούτε επιβλήθηκε ενάντια στη θέληση του λαού. Αποτελεί, όμως, την κορύφωση μιας μακράς κρίσης εκπροσώπησης, μιας έκδηλης αδυναμίας να εκπροσωπήσει το εκλογικό Σώμα, ενός συνεχώς διευρυνόμενου χάσματος μεταξύ κυβερνητικών εκπροσώπων και λαού. Καταλύτης υπήρξε η περιφρόνηση και η αλαζονεία με την οποία αντιμετώπισε η κυβερνώσα ολιγαρχία τον φόνο δεκάδων νέων ανθρώπων.

Η στάση των κυβερνώντων έχει όλα τα αποτρόπαια χαρακτηριστικά που δηλώνει η λέξη «ύβρις» και αυτό εξόργισε την ελληνική κοινωνία. Με τους ίδιους άθλιους τρόπους και την ίδια ιδιοτέλεια λαμβάνετε αποφάσεις για τη γεωστρατηγική, την άμυνα, τις συμμαχίες και τα σύνορα. Ποια συμφορά, άραγε, πρέπει να επέλθει ώστε η κινητοποίηση των πολιτών να απαιτήσει να έχει λόγο για την πατρίδα, για το μέλλον και για την ύπαρξή της; Θα μπορέσει να ορθωθεί ο λόγος των πολιτών σε ένα πολιτικό υποκείμενο; Θα θέσει τους όρους και τις αρχές για μια δημοκρατική και δικαστική μεταρρύθμιση; Ίσως θεωρηθεί ότι το πάμε πολύ μακριά. Ωστόσο, οι αλλαγές σε παγκόσμιο επίπεδο είναι ιλιγγιώδεις και μας αφορούν άμεσα.

Η αλαζονεία είναι η χειρότερη παρενέργεια της εξουσίας, η οποία στο τέλος μπορεί και να τη σκοτώσει. Γιατί όπως προειδοποιεί ο Αισχύλος στους «Πέρσες»: «Όταν ανθίζει η έπαρση, καρπίζει στάχυ θυμού, συμφορά εσοδεύει». Εξηγεί τα μεγαλύτερα λάθη που γίνονται από όσους υπερεκτιμούν τη δύναμή τους, πόσο μάλλον όταν αυτή είναι δανεική. Είναι η βασιλική οδός για την ύβρη. Αναπόφευκτα ακολουθεί και η νέμεση.

Η Κυβέρνηση του Κυριάκου Μητσοτάκη ζει σήμερα τη δική της νέμεση, δηλαδή, την παλλαϊκή καταδίκη. Γιατί μια Κυβέρνηση ενάντια στην οποία γίνονται τα μεγαλύτερα συλλαλητήρια στη νεότερη ιστορία του τόπου, είναι μια Κυβέρνηση που δεν μπορεί πλέον να προσποιείται και να κυβερνά σαν να μην συμβαίνει τίποτα.

Το μπάζωμα αποτελεί την καρδιά της συγκάλυψης, αλλά όχι και το μόνο κομμάτι του παζλ. Δίχως τις παρεμβάσεις σας στον τόπο της τραγωδίας τις πρώτες ώρες και μέρες, θα υπήρχαν όλα τα πειστήρια για τους θανάτους, το τοξικό μανιτάρι και την εμπορική αμαξοστοιχία. Όμως, όλα αυτά καταστράφηκαν, με την ανοχή της αστυνομίας της Θεσσαλίας και, βέβαια, με άφθονο χρήμα του Έλληνα φορολογούμενου, προς μια εταιρεία που, με αποφάσεις του ποδαριού, έκανε με το αζημίωτο την εκχωμάτωση, άρα και την καταστροφή των στοιχείων, εκτελώντας απλά διαταγές.

Η αστυνομία της Θεσσαλίας δεν εκτέλεσε εντολές της Εισαγγελίας να μην γίνει καμία παρέμβαση στο χώρο, όπως συμβαίνει πάντα σε τέτοιες περιπτώσεις ακόμα και σε πολύ πιο ήπια δυστυχήματα. Όλα έγιναν με παράνομη διαδικασία, όπως επιβεβαίωσε η Εισαγγελία, αλλά μέχρι τώρα ουδείς βρίσκεται στη φυλακή.

Σε μια χώρα όπου οι κρατικές αρχές και η δικαιοσύνη δεν θα επέτρεπαν σε κανέναν Πρωθυπουργό να αλωνίζει μέσω δικών του σε τόπους εγκλημάτων, όλα θα είχαν πάρει το δρόμο τους από την πρώτη κιόλας μέρα.

Ο Πρωθυπουργός προσπάθησε από την αρχή να χειραγωγήσει τη δικαιοσύνη, δηλώνοντας ότι μοναδικός υπεύθυνος είναι ο σταθμάρχης. Διέγνωσε με πάσα βεβαιότητα ότι δεν υπήρχε κανένα παράνομο υλικό στην εμπορική αμαξοστοιχία. Η υπόθεση ήθελε να μείνει μέχρι εκεί. Έτσι, σύμφωνα με την πρωθυπουργική κατ’ ουσίαν εντολή, θα γλίτωναν ο κ. Καραμανλής, στελέχη του Υπουργείου Μεταφορών, οι μοντέρ των διορισμένων του ΟΣΕ, που μοίραζαν πειραγμένα ηχητικά στα κανάλια τις πρώτες μέρες για τη δημιουργία εντυπώσεων, ενώ ταυτόχρονα έκαναν τους ανήξερους για τα επίμαχα βίντεο της Interstar αλλά και η Hellenic Train.

Στις 25 Νοεμβρίου 2023 το αίτημα για σύσταση προανακριτικής επιτροπής, προκειμένου να διερευνηθούν τα αδικήματα της απιστίας και της παράβασης καθήκοντος για τον Υπουργό Μεταφορών κ. Καραμανλή στα Τέμπη, όπως και για άλλους πρώην Υπουργούς, απέβη ατελέσφορο και αυτό έγινε γιατί εσείς, η κυβερνητική Πλειοψηφία της Νέας Δημοκρατίας, σύσσωμη, με 157 ψήφους προστατέψατε τον κ. Καραμανλή. Με εντολή του Πρωθυπουργού απορρίψατε το αίτημα. Οι έρευνες των δικαστικών αρχών δεν έχουν αγγίξει έως τώρα τον πρώην Υπουργό και είναι αμφίβολο εάν έχουν ασχοληθεί καν.

Όπως αποκαλύφθηκε, όμως, ο κ. Καραμανλής γνώριζε από το 2021 την αγωνιώδη επιστολή του τότε διευθύνοντος συμβούλου της ΤΡΑΙΝΟΣΕ -νυν Hellenic Train- με προειδοποίηση για ένα δυστύχημα μεγέθους Τεμπών. Ο πρώην Υπουργός διαβεβαίωνε την εξεταστική επιτροπή ότι κανένας δεν τον είχε ενημερώσει αρμοδίως για τον κίνδυνο δυστυχήματος. Η επιστολή του κ. Τσαλίδη υπάρχει. Το ίδιο και τα πρακτικά της εξεταστικής επιτροπής την ημέρα της κατάθεσης του κ. Καραμανλή. Τότε τέθηκε άμεσα και εύλογα ζήτημα ψηφοφορίας, προκειμένου να γίνει παραπομπή για ψευδορκία για τον πρώην Υπουργό. Όμως, όλοι οι Βουλευτές της Νέας Δημοκρατίας στην εξεταστική επιτροπή απορρίψατε το αίτημα και ουσιαστικά γίνατε συνένοχοι στην ψευδορκία. Πώς το είπε ο κ. Μητσοτάκης; «Μια ατυχή στιγμή».

Στον απόηχο όλης της κυβερνητικής προσπάθειας να βρείτε έναν αποδιοπομπαίο πολιτικό τράγο για το έγκλημα των Τεμπών, όλες οι πλευρές δείχνουν προς τον τότε Υφυπουργό στον Πρωθυπουργό, κ. Τριαντόπουλο. Αυτή η συρρίκνωση ευθυνών, βέβαια, συντελείται με όλη την προσπάθεια αρχικά να πείτε ότι υπήρχε τηλεδιοίκηση, μετά να διαψευστείτε, να μπαζώσετε για να εξαλείψετε όλα τα στοιχεία, να μιλήσετε για συνομωσίες και ψεκασμένους, να αρνηθείτε την τεράστια έκρηξη και τέλος, να δεχτείτε την πιθανότητα έκρηξης.

Μέσα στην προσπάθεια συρρίκνωσης ευθυνών, ανατρέχουμε σε μια συνέντευξη του κ. Τριαντόπουλου σε ραδιοφωνικό σταθμό στις 24 Μαρτίου του 2023, όπου παραδεχόταν τους φόβους ότι το έγκλημα των Τεμπών θα είχε αντίκτυπο στο κυβερνών κόμμα και στην εκλογική αναμέτρηση, αλλά, παράλληλα, έλεγε και το αυτονόητο, ότι βρισκόταν εκεί με εντολή του Πρωθυπουργού.

Δηλαδή, βρίσκεται εκεί με εντολή Πρωθυπουργού, αλλά ο Πρωθυπουργός δεν έχει καμία ευθύνη; Βρίσκεται εκεί πέντε μέρες ο κ. Τριαντόπουλος και ο κ. Μητσοτάκης δεν γνωρίζει τίποτα; Έχει πλήρη εικόνα ο ίδιος ο κ. Τριαντόπουλος, βλέπει, ερευνά, προφανώς δίνει εντολές, ενώ ο καθ’ ύλην Υπουργός Μεταφορών δεν εμφανίζεται πουθενά. Μεταφέρει στον Πρωθυπουργό την εικόνα της φωτιάς, της έκρηξης, τη μεταφορά χωμάτων και το μπάζωμα, ενώ δεν έχουν τελειώσει οι αυτοψίες και δεν έχει ολοκληρωθεί τίποτα. Μεταφέρει στον Πρωθυπουργό την εικόνα, αλλά ο Πρωθυπουργός δεν έχει ευθύνη. Ακριβώς τα λόγια του κ. Τριαντόπουλου ήταν τα εξής: «Εγώ έτυχε με εντολή του Πρωθυπουργού να το διαχειριστώ κιόλας από κοντά, να βρεθώ στο σημείο για πέντε μέρες, οπότε γνωρίζουμε από πολύ κοντά την τραγικότητα του δυστυχήματος και τη δυσκολία που είχε αυτό ως προς τη διαχείριση».

Για να μην εθελοτυφλούμε, στη συγκάλυψη συμμετείχε συλλογικά ολόκληρο το σύστημα εξουσίας της Κυβέρνησης, από την κορυφή μέχρι τον τέως περιφερειάρχη και από Υπουργούς μέχρι αναδόχους έργων τσιμεντώματος και κρατικοδίαιτους δημοσιογράφους.

Η παράταξή μας από την πρώτη κιόλας στιγμή εντόπισε την πολυδιάστατη πορεία προς την τραγωδία. Καταδίκασε τις βαθύτερες πτυχές της συγκάλυψης του σκανδάλου, εστιάζοντας την προσοχή σε τρεις διαδοχικές συμφωνίες, στις οποίες συμμετείχαν πρόθυμα όλοι οι πρωταγωνιστές.

Πρώτη συμφωνία είναι η συμφωνία της διαφθοράς που έβαλε την τραγωδία στις ράγες. Αφορά στις κυνικές εκπτώσεις στην ασφάλεια, κατά παράβαση δύο Οδηγιών και πέντε ευρωπαϊκών κανονισμών.

Δεύτερη είναι η συμφωνία της εξαπάτησης που φρόντισε να διασφαλίσει ότι πολύτιμα στοιχεία θα εξαφανιστούν, όπως με το μπάζωμα στον τόπο του εγκλήματος και το υποτιθέμενο σβήσιμο του υλικού των καμερών και ότι τα κρυμμένα κομμάτια του παζλ, ακόμα και στη δικογραφία, δεν θα επιτρέψουν να συμπληρωθεί ποτέ μια ολοκληρωμένη εικόνα.

Τρίτη συμφωνία είναι η συμφωνία της σιωπής, ακόμα και απροκάλυπτα, όπως είπε ο κ. Αγοραστός: «Επικαλούμαι το δικαίωμα στη σιωπή». Αυτό επικαλέστηκε στην εξεταστική και αποχώρησε. Δεν κατέθεσε ποτέ, ενώ ακόμα και η ίδια η δικαιοσύνη ζήτησε ευθέως σιωπή και από τις οικογένειες. «Τι να κάνουμε; Αυτά συμβαίνουν. Πάτε στην εκκλησία να σας βοηθήσει. Κοιτάξτε μπροστά τη ζωή», είχε προτρέψει τη χαροκαμένη Καρυστιανού η εισαγγελέας του Αρείου Πάγου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Η τραγωδία στα Τέμπη ανέδειξε με τον πιο οδυνηρό τρόπο την αποτυχία του κρατικού μηχανισμού, της λογοδοσίας και του κράτους δικαίου. Η κοινωνία απαιτεί διαφάνεια και δικαιοσύνη. Οι έρευνες οφείλουν να είναι ανεξάρτητες και αμερόληπτες, χωρίς πολιτικές σκοπιμότητες και συγκαλύψεις. Σε ένα κράτος δικαίου η λογοδοσία δεν είναι προαιρετική, είναι υποχρέωση.

Το δυστύχημα στα Τέμπη δεν ήταν αναπόφευκτο. Ήταν αποτέλεσμα παραλείψεων, αδιαφορίας και κακοδιαχείρισης. Για να τιμηθεί η μνήμη των θυμάτων, η δικαιοσύνη πρέπει να είναι αμείλικτη, η λογοδοσία καθολική και η πολιτική βούληση αδιαπραγμάτευτη. Μόνο τότε μπορούμε να μιλάμε για ένα κράτος που προστατεύει και σέβεται τους πολίτες του.

Γι’ αυτόν τον λόγο θεωρούμε επιβεβλημένη την ενεργοποίηση του άρθρου 86 του Συντάγματος, προκειμένου να σταματήσει εδώ η ατιμωρησία των επίορκων Υπουργών –νυν και πρώην- και να παραπεμφθούν στη δικαιοσύνη για την περαιτέρω διαδικασία διώξεως.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Φωτόπουλο.

Τον λόγο έχει η κ. Θεοπίστη Πέρκα από τη Νέα Αριστερά.

Ορίστε, έχετε τον λόγο.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Αγαπητοί συνάδελφοι της Πλειοψηφίας, αγαπητοί Υπουργοί, μας λέτε ότι πήρατε το μήνυμα. Παραδέχεστε ότι έγιναν λάθη. Πολύ ωραία! Πείτε μας και ακριβώς ποιο μήνυμα πήρατε και τι καταλάβατε, γιατί ομολογώ ότι τοποθέτηση του εισηγητή σας μας ανησύχησε ιδιαιτέρως. Υπονόησε ότι ο κ. Τριαντόπουλος δεν έχει ποινικές ευθύνες; Αμφιβάλλετε ακόμη ότι υπάρχουν επαρκείς ενδείξεις τέλεσης του αδικήματος; Και μόνο το γεγονός ότι ενήργησε χωρίς την άδεια των δικαστικών αρχών είναι αρκετό. Άραγε, ποιο μήνυμα πήρατε; Καθαρές κουβέντες! Θα ψηφίσει Νέα Δημοκρατία για να ασκηθεί ποινική δίωξη ή θα κάνουμε προανακριτική ξεπλύματος των σαφών ποινικών ευθυνών;

Είναι εντυπωσιακό το πώς προσπαθείτε να παραπλανήσετε την κοινή γνώμη σκορπώντας ερωτήματα δήθεν ρητορικά προς κάθε κατεύθυνση και δεν αντιλαμβάνεστε ότι πλέον κανείς δεν σας παρακολουθεί. Πάνω από ένα εκατομμύριο πολίτες βγήκαν στους δρόμους και σας απάντησαν: «Δεν σας εμπιστευόμαστε». Η αξιοπιστία της Κυβέρνησής σας έχει φτάσει στο ναδίρ.

Θα κάνω μια προσπάθεια απέλπιδα, πραγματικά, να απαντήσω σε κάποια ασυνάρτητα ερωτήματα και αυθαίρετες βεβαιότητες που εκσφενδονίζετε, αντί για τις οφειλόμενες απαντήσεις.

Ως προς τον ΕΟΔΑΣΑΑΜ, λοιπόν, το πιο δημοφιλές επιχείρημά σας είναι το εξής: «Εμείς πάμε να κάνουμε συγκάλυψη που συστήσαμε τον ΕΟΔΑΣΑΑΜ;». Μιλάμε για έναν οργανισμό που συστάθηκε πραγματικά το 2023 κατόπιν κοινοτικών επιταγών –δεν είναι, επομένως, δικά σας τα εύσημα- και έφτασε ο Μάρτιος του 2024 για να αποκτήσει διοίκηση και δύο μόλις διερευνητές. Καθυστερήσατε όσο μπορούσατε την επιχειρησιακή λειτουργία του και η ολοκλήρωση του πορίσματος οφείλεται αποκλειστικά στην πρωτοβουλία του οργανισμού να απευθυνθεί στον Ευρωπαϊκό Οργανισμό Σιδηροδρόμων (ERA).

Εδώ, βέβαια, κάτι σας ξέφυγε, γιατί το πόρισμα από το ΕΜΠ ακόμη το περιμένουμε, έναν χρόνο. Και ήρθε το πόρισμα και συγχρόνως και οι πρώτες δηλώσεις του Κυβερνητικού Εκπροσώπου, στελεχών σας, με προεξάρχοντα, βέβαια, τον κ. Φλωρίδη και επιβεβαιώνει ότι δεν δόθηκε κυβερνητική εντολή. Ένα περίεργο πράγμα σε αυτή τη χώρα! Γίνονται ενέργειες αυθόρμητα, χωρίς εντολές!

Εκτιμώ ότι οι πιέσεις που ασκήθηκαν στον ΕΟΔΑΣΑΑΜ δεν κατάφεραν να ανατρέψουν μεν το βασικό συμπέρασμα, ακούσαμε, όμως, τον Αντιπρόεδρο να κάνει υποθετική –και πάντως καθόλου επιστημονική ούτε με τεχνικούς ούτε με νομικούς όρους- κρίση ότι δεν δόθηκε κεντρική εντολή για το μπάζωμα. Προφανώς, αυτό δεν μελετήθηκε στο εργαστήριο της Γάνδης και δεν ήταν προϊόν επιστημονικής έρευνας. Το συμπέρασμα βγήκε από κάποιες επιτόπου συνεντεύξεις-μαρτυρίες και, βεβαίως, δεν λήφθηκε υπ’ όψιν η δικογραφία που περιγράφει καθαρότατα και αναλυτικότατα άτυπες επιτροπές, συνεδριάσεις, χωρίς πρακτικά, υπό τον κ. Τριαντόπουλο. Και μπορεί να μην ξέρουμε ποιος έδωσε την εντολή για το μπάζωμα, ξέρουμε, όμως, ποιος πλήρωσε και, μάλιστα, με διαδικασίες εξπρές. Ήταν το Υπουργείο Ανάπτυξης, με υπογραφές του κ. Παπαθανάση και του κ. Τσακίρη.

Δηλαδή, η Κυβέρνηση έδωσε 650.000 ευρώ για το μπάζωμα, για κάτι που όπως μας λέει κ. Μητσοτάκης δεν είχε ιδέα. Άλλωστε, για τίποτα δεν είχε ιδέα ο κ. Μητσοτάκης για κάτι που έκανε κάποιος άλλος. Αυτό είναι άλλο περίεργο φαινόμενο στη χώρα μας, δηλαδή να πληρώνουμε για ενέργειες που δεν γνωρίζουμε.

Ωστόσο, ο ρόλος του κ. Τριαντόπουλου περιγράφεται ξεκάθαρα στο δελτίο Τύπου της 6ης Μαρτίου του 2023 του Υπουργείου Προστασίας του Πολίτη –το οποίο και θα καταθέσω- στο οποίο αναφέρεται κυβερνητικό κλιμάκιο υπό τον Υφυπουργό παρά τω Πρωθυπουργώ κ. Τριαντόπουλο που ολοκλήρωσε το έργο συντονισμού στο πεδίο των δράσεων και ενεργειών στα Τέμπη.

(Στο σημείο αυτό η Βουλευτής κ. Θεοπίστη (Πέτη) Πέρκα καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το πόρισμα του ΕΟΔΑΣΑΑΜ περιγράφει πολύ αναλυτικά το μπάχαλο του επιτελικού κράτους. Χαρακτηριστικά αναφέρεται βέβαια και στην ιεροποίηση του χώρου που έπρεπε να γίνει, γιατί αυτό, ξέρετε, εκτός από τα στοιχεία που χάθηκαν, εκτός των άλλων, αποτελεί και ύβρη για τους νεκρούς. Ανθρώπινοι ιστοί βρέθηκαν εκεί που πήγαν τα μπάζα.

Πολλά είναι τα ερωτήματα. Καθένας, δηλαδή, εκεί πέρα έκανε ό,τι ήθελε; Ενεργοποιήθηκε το Ειδικό Σχέδιο Διαχείρισης Ανθρώπινων Απωλειών; Δεν υπήρχε συντονιστής; Είναι περίεργο, αλλά και εντυπωσιακό το ότι χωρίς συντονισμό όλοι οι εμπλεκόμενοι φορείς κινήθηκαν με τον ίδιο τρόπο και στην ίδια κατεύθυνση. Ποια; Να καθαρίσουν τον τόπο του εγκλήματος, να γίνει λαμπίκο.

Εξαίρεση, βέβαια, αποτέλεσε ο κ. Βλαχογιάννης, ο Διοικητής της Τροχαίας Λάρισας, που αρνήθηκε να συναινέσει στην εκκαθάριση του τόπου του εγκλήματος χωρίς την έγκριση και την παρουσία των ανακριτικών αρχών, όπως ακριβώς λέει και το σχέδιο διαχείρισης και αποχώρησε.

Πουθενά, βέβαια, στο συγκεκριμένο σχέδιο δεν απονέμεται κάποια αρμοδιότητα αλλοίωσης τόπου εγκλήματος. Αντιθέτως, αναφέρει ότι μετά από την απόδοση των σορών στους οικείους και τη λήψη αποφάσεων σχετικά με τη διαχείριση των μη ταυτοποιημένων σορών και εφόσον έχει ολοκληρωθεί το έργο της συλλογής στοιχείων, ιχνών και πειστηρίων, η καθ’ ύλην –προσέξτε- και κατά τόπο αρμόδια προανακριτική αρχή δίνει εντολή αποκλιμάκωσης.

Αλήθεια, ποιος ανέλαβε το έργο της συλλογής στοιχείων, ιχνών και πειστηρίων; Κανείς; Προφανώς όχι ο κ. Τριαντόπουλος, ο οποίος είχε να κάνει άλλη δουλειά για καλό σκοπό, όπως μας είπε ο Πρωθυπουργός. Και μας λέτε να αφήσουμε τη δικαιοσύνη να κάνει τη δουλειά της, αφού πρώτα με ιδιαίτερη σπουδή –και θα έλεγα, όχι με ιδιαίτερη επιτυχία- εξαφανίσατε όλα τα στοιχεία, τα κρίσιμα στοιχεία.

Βεβαίως, δεν παραβλέπουμε τις ευθύνες των ανακριτικών αρχών που δεν ζήτησαν εγκαίρως τα στοιχεία, που δεν σταμάτησαν αυτό το έγκλημα της συγκάλυψης. Ας την αφήσουμε, λοιπόν, τη δικαιοσύνη να κάνει τη δουλειά της. Ας της στείλουμε, σε πρώτη φάση, τον κ. Τριαντόπουλο, ο οποίος παρεμπιπτόντως σε περιφερειακό κανάλι δήλωνε ότι ενεργεί κατόπιν εντολών του Πρωθυπουργού. Εφόσον δηλώνετε ότι θέλετε να λάμψει η αλήθεια και το δίκιο, ας οδηγηθούν στον φυσικό δικαστή όλα τα πολιτικά πρόσωπα που έστω γίνεται μια αναφορά στο όνομά τους.

Πάμε, όμως, λίγο και στο κύριο θέμα που συζητούν όλοι και περιμέναμε εναγωνίως την απάντηση του πορίσματος για την πυρόσφαιρα και εδώ υπάρχει απάντηση και είναι επιστημονική. Για την πυρόσφαιρα δεν υπήρξε ένδειξη ότι ο εξοπλισμός του τροχαίου υλικού προκάλεσε την έκρηξη. Οι προσημειώσεις και εκθέσεις των εμπειρογνωμόνων υποδεικνύουν την πιθανή παρουσία ενός άγνωστου μέχρι σήμερα καυσίμου.

Πού κρύβονται σήμερα όλοι αυτοί οι πραγματογνώμονες που κατά καιρούς επιλέξατε, οι «επιστήμονες» -σε εισαγωγικά-, αλλά και τα στελέχη σας, με πρώτον και καλύτερο τον Πρωθυπουργό, που δήλωναν χωρίς καμία επιφύλαξη ότι κανένα εύφλεκτο υλικό δεν μετέφερε η εμπορική αμαξοστοιχία και ότι για όλα ευθύνονται τα έλαια σιλικόνης.

Ο κ. Μητσοτάκης, βέβαια, απολογήθηκε, μας είπε ότι παραπλανήθηκε. Από ποιον; Από την Πυροσβεστική η οποία παρέδωσε πόρισμα ούτε μία σελίδα -μισή σελίδα- και, βέβαια, από τη Hellenic Train η οποία, μάλλον, περίμενε να του πει «κράτα μικρό καλάθι, γιατί μπορεί να μεταφέρω και κάτι παράνομο». Μα, είναι σοβαρά πράγματα αυτά;

Θέλω να σχολιάσω, όμως, και ένα ερώτημα που ακούγεται πολύ εύλογο και το άκουσα από τον κ. Σκυλακάκη σε πρωινή εκπομπή. Τι θα γινόταν –λέει- αν η εμπορική αμαξοστοιχία μετέφερε εύφλεκτο υλικό νόμιμα; Ο δημοσιογράφος απάντησε, «φυσικά κόλαση» -λογικό- και εγώ έχω να πω το εξής: Δεν ξέρει ο κύριος Υπουργός πόσο πολύ αυστηροί κανόνες υπάρχουν για τη μεταφορά επικινδύνου φορτίου και για την οποία είναι υπεύθυνοι ο αρμόδιος Υπουργός και η Κυβέρνηση;

Θα καταθέσω σε λίγο την πρώτη σελίδα -γιατί είναι δύο χιλιάδες σελίδες- της Οδηγίας και του ΦΕΚ που ενσωματώθηκε στο Δίκαιό μας. Είναι τόσο αυστηροί αυτοί οι κανόνες που μπορεί να απαντάει εν μέρει και στο ποιον πάμε να συγκαλύψουμε. Ήταν τραγικό αυτό. Δεν το ξέρει κανείς;

Συνεχίζω, όμως, με τη συγκάλυψη. Πολύ εύκολα μπορούμε να διακρίνουμε ενορχηστρωτές και πρωταγωνιστές. Εγώ, το βραβείο καλύτερης εκτέλεσης θα το έδινα στον κ. Τερεζάκη και του ενορχηστρωτή στον Πρωθυπουργό και στους αρμόδιους Υπουργούς. Ο κ. Τερεζάκης ως ιδιώτης ήταν σύμβουλος για τη διοίκηση και σε θέματα κυκλοφορίας και συστήματος τηλεδιοίκησης και αμέσως μετά το δυστύχημα ανέλαβε τον ρόλο του διευθύνοντος συμβούλου του ΟΣΕ. Τι να πρωτοθυμηθούμε; Μοντάζ συνομιλιών που κλάπηκαν παράνομα από τον ΟΣΕ, σβήσιμο υλικού από τις κάμερες εφόσον δεν ενημέρωσε τις αρχές ότι θα τις σβήσει αμέσως. Και εδώ, όμως, έχουμε και ένα άλλο περίεργο. Υπάρχει άλλη μία Οδηγία που θα καταθέσω η οποία λέει ότι όταν είναι ένα ιδιαίτερο συμβάν και χρήζει διερεύνησης τρεις μήνες πρέπει να κρατούνται τα βίντεο. Για τρεις μήνες έπρεπε να κρατηθούν τα βίντεο αυτά. Και, βεβαίως, δεν εστάλη ποτέ η φόρτωση της εμπορικής αμαξοστοιχίας και ένα σωρό άλλα. Μετά έκανε τον πραγματογνώμονα και μας είπε ότι για τη φωτιά ευθύνεται ο μετασχηματιστής της επιβατικής, βρέθηκαν ξανά δύο βίντεο από την Interstar που αυτός επέβλεπε, είναι τρομερό! Αυτό που είναι, όμως, πιο σοβαρό απ’ όλα, είναι ότι παραμένει στην θέση του. Σήμερα θεωρείτε ότι ο άνθρωπος αυτός που ελέγχεται, θα βοηθήσει στον έλεγχο;

(Στο σημείο αυτό η Βουλευτής κ. Θεοπίστη (Πέτη) Πέρκα καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αναφέρθηκαν διαχρονικές ευθύνες, γιατί πραγματικά πριν το μπάζωμα υπήρξε μία σύγκρουση. Ο κ. Μητσοτάκης πάντα προσπαθεί να μοιραστεί την ευθύνη με όσους κυβέρνησαν πριν από αυτόν και να μην αναμετρηθεί ποτέ με τις δικές του ευθύνες. Βεβαίως, από το 1990 μέχρι το 2000 δαπανήθηκαν δισεκατομμύρια για τους σιδηροδρόμους μεταξύ των οποίων για έργα τηλεδιοίκησης, τηλεδιαχείρισης, αυτόματου συστήματος επένδυσης όπου αφέθηκε το δίκτυο να λεηλατηθεί και δεν υπήρχε τίποτα. Και, φυσικά, ο ΟΣΕ από το 2010 είχε έλλειμμα 10 δισεκατομμύρια ευρώ και μάλιστα, συνήπτε δάνειο σε όλα τα οικονομικά κέντρα του κόσμου τα οποία φορτώθηκαν στο κράτος. Υπάρχει ευθύνη των κυβερνήσεων για τον διαχωρισμό των σιδηροδρομικών εταιρειών που έφθασαν να έχουν τόσα χρέη και επιδικασμένες κρατικές ενισχύσεις και επειδή αυτό πρέπει να απαντηθεί από το πρώτο μνημόνιο από το 2011, καταθέτω πάλι στα Πρακτικά κάτι που έχει σημασία.

(Στο σημείο αυτό η Βουλευτής κ. Θεοπίστη (Πέτη) Πέρκα καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κάποια στιγμή πηγαίνουμε στα νοσοκομεία και βλέπουμε τραυματιοφορείς που ήταν μηχανοδηγοί και τους είχαν στείλει εκεί ή στα μουσεία για φύλακες. Αυτή ήταν η κατάσταση από εκείνους που χρεοκόπησαν τη χώρα που έχουν ονόματα, επίθετα και είναι και σε συγκεκριμένα κόμματα. Αυτό, όμως, που έγινε το 2019-2023 δεν έχει προηγούμενο. Αποδεικνύεται από το ιστορικό χαμηλό των επενδύσεων της ΕΡΓΟΣΕ η απουσία όλων των δικλίδων ασφαλείας που τα έχουμε πει αναλυτικά, η υποστελέχωση, η κατάρρευση του σιδηροδρόμου και το πλήρες ξεχαρβάλωμα που περιγράφεται αναλυτικά και στο πόρισμα. Προφανώς, το έγκλημα των Τεμπών ήταν τραγική συνέπεια. Τα τρένα δεν έπεφταν το ένα πάνω στο άλλο όταν κινούνταν σε μονή γραμμή, δεν υπήρχε διπλή, με χειροκίνητα συστήματα. Τι έγινε, όμως, εδώ; Το έμπειρο προσωπικό μειώθηκε και έχουμε μπλοκάκια ή έχουμε προδήλως παράνομες μετατάξεις, όπως του μοιραίου σταθμάρχη. Ό,τι χαλούσε έμενε ανενεργό, ό,τι έλειπε δεν προστίθετο και το «πάμε και όπου βγει» ήταν ο κανόνας.

Δυστυχώς, σήμερα η κατάσταση είναι λίγο χειρότερη από τότε, γιατί είναι ακόμα πιο υποστελεχωμένος.

Στον λίγο χρόνο που έχω ακόμη θα πω δυο κουβέντες μόνο για την 717, επειδή πολύ αναφέρεται. Ο κ. Σταϊκούρας δεν είναι εδώ για να με ακούσει, αλλά θα καταθέσω κάποια στοιχεία που αποδεικνύουν κάποια πράγματα, γιατί ξέρετε η ανθρωπότητα έχει προχωρήσει και έχει βρει μονάδες μέτρησης από την αρχαιότητα. Σήμερα μπορούμε να επιμετρήσουμε και την πρόοδο μιας σύμβασης. Δεν υπάρχει άλλος τρόπος. Επιμετρήσεις, πιστοποιήσεις, ανακεφαλαιωτικοί πίνακες, αυτό είναι. Είναι όλα εκεί μέσα.

(Στο σημείο αυτό η Βουλευτής κ. Θεοπίστη (Πέτη) Πέρκα καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Το μόνο που θα πω -γιατί δεν έχω και πολύ χρόνο- είναι ότι από τον Μάρτιο του 2020 –είναι αυτής της Κυβέρνησης- που η 717 ήταν στο 74%, τον Φλεβάρη του 2023 πήγε στο 77%, δηλαδή πρόοδος 3% για τρία χρόνια. Το GSMR δεν λειτουργεί ακόμη, ενώ παραδόθηκε το 2018 και πιστοποιήθηκε το 2022. Αυτό μένει αδιευκρίνιστο.

Αγαπητοί συνάδελφοι, η συγκάλυψη που επιχείρησε και επιχειρεί η Κυβέρνηση, παραπέμπει σε καθεστώς και το κάνει κατ’ εξακολούθηση. Είδαμε το έγκλημα στην Πύλο, είδαμε το σκάνδαλο των υποκλοπών, αλλά υπάρχουν όρια. Η Παρασκευή της 28ης Φεβρουαρίου του 2025 αποτελεί σημείο τομής και είναι μια στιγμή που θα διαρκέσει πολύ. Οι πιο μαζικές συγκεντρώσεις που έχουν γίνει στην χώρα εδώ και δεκαετίες έκαναν κουρελόχαρτο την επικοινωνιακή τακτική της Κυβέρνησης. Ο κ. Μητσοτάκης ξαναλλάζει γραμμή και από το «Περί αποπεριθωριοποίησης της χώρας» πήγαμε στο «Οι συγκεντρώσεις αποδεικνύουν τη δύναμη της δημοκρατίας». Προσποιείται ότι δεν καταλαβαίνει ότι ο κόσμος δείχνει τον ίδιο και την Κυβέρνησή του η οποία πλέον φοβάται. Φοβάται τις αποκαλύψεις, την αλήθεια και, κυρίως, φοβάται γιατί ξέρει ότι καμία κυβέρνηση δεν μπορεί να σταθεί όταν έχει τον λαό στους δρόμους. Και έχει δίκιο να φοβάται, γιατί πραγματικά είναι ένα συμβάν που μπορεί να αλλάξει τον ρου της ιστορίας.

Τέλος, η αλαζονεία, η κομπορρημοσύνη, η οίηση, η υβριστική περηφάνεια του 41% είναι ο προάγγελος της πτώσης σας κατά το γνωστό «η αλαζονεία προηγείται της πτώσης». Σε κάθε περίπτωση, ο κ. Τριαντόπουλος δεν θα αποτελέσει τη γραμμή φυγής της Νέας Δημοκρατίας και του κ. Μητσοτάκη. Η διερεύνηση των ποινικών ευθυνών αφορά και σε άλλους και ενδεχομένως και στον ίδιο τον κύριο Πρωθυπουργό που καθ’ ομολογίαν του κ. Τριαντόπουλου έδωσε εντολή. Όμως, το θέμα δεν εξαντλείται στις ποινικές ευθύνες. Υπάρχει σαφές καθολικό, κοινωνικό αίτημα παραίτησης του κ. Μητσοτάκη. Είναι πλέον ηθική επιταγή η παραίτηση και αυτό κάνει την ευθύνη της Αντιπολίτευσης για μια ριζοσπαστική εναλλακτική όχι μόνο επιτακτική, αλλά επείγουσα.

Ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Πέρκα.

Τον λόγο έχει ο κ. Νικόλαος Βρεττός από το Δημοκρατικό Πατριωτικό Κίνημα - ΝΙΚΗ.

**ΝΙΚΟΛΑΟΣ ΒΡΕΤΤΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, σήμερα Καθαρά Τρίτη, συζητάμε μια πτυχή της σχεδιασμένης προσπάθειας συγκάλυψης του εγκλήματος των Τεμπών. Πρόκειται για μια ρυπαρή υπόθεση που η μπόχα της βρωμίζει, δηλητηριάζει το οξυγόνο της ελληνικής κοινωνίας. Έχει προηγηθεί το μεγαλύτερο συλλαλητήριο της Μεταπολίτευσης. Παλλαϊκό, ακομμάτιστο, αταξικό. Το μεγαλύτερο όχι μόνο στην Αθήνα αλλά και στη Θεσσαλονίκη, στην Πάτρα, στη Χίο, στη Μυτιλήνη, στην ακριτική Σύμη, σε όλη την Ευρώπη και σε όλον τον κόσμο. Επομένως, σήμερα εδώ στον ναό της βαριά τραυματισμένης μεταπολιτευτικής δημοκρατίας, καλούμαστε να συζητήσουμε την πρόταση σύστασης προανακριτικής επιτροπής του ΠΑΣΟΚ. Είναι γεγονός πως η σύσταση προανακριτικής επιτροπής αποτελεί μία θεσμική διαδικασία, αλλά σε ένα υγιές πολιτικό σύστημα. Σε αυτό, όμως, το άρρωστο πολιτικό περιβάλλον τη συγκεκριμένη χρονική στιγμή τίθενται αβίαστα τα ερωτήματα: Ποια η σκοπιμότητά της και ποιο το προσδοκώμενο αποτέλεσμά της;

Για εσάς, το μνημονιακό πολιτικό συνονθύλευμα, τι αφορά αυτή η διαδικασία; Αφορά μια διαδικασία ομαλής δημοκρατικής λειτουργίας; Αφορά μια διαδικασία δημοκρατικής επίφασης; Αφορά σε μια διαδικασία κάθαρσης; Αφορά μια διαδικασία εκτόνωσης ή αφορά ένα θεατρικό πολιτικό δρώμενο;

Εμείς, το Δημοκρατικό Πατριωτικό Κίνημα - Νίκη, δεν θα υπερψηφίσουμε αυτής της μορφής την προανακριτική, γιατί πιστεύουμε στους θεσμούς, τους τιμούμε και δεν τους ευτελίζουμε.

Εσείς της Νέας Δημοκρατίας, θα την υπερψηφίσετε γιατί εργαλειοποιείτε τους θεσμούς. Φυσικά, θα την υπερψηφίσετε εκ του ασφαλούς, γιατί δεν θα επιφέρει, σε συνδυασμό με την ερχόμενη πρόταση δυσπιστίας, συνέπειες όσον αφορά στη διατήρηση με οποιοδήποτε τίμημα της χρυσοτόκας ακαταδίωκτης εξουσίας, αλλά ανάλγητης για τους πολλούς πολίτες.

Κυρίες και κύριοι της Κυβέρνησης, μπορεί ίσως και συγκινημένοι να τολμήσετε να κοιτάξετε στα μάτια τους οικείους των νεκρών του εγκλήματος, αλλά από ασφαλή απόσταση. Πιθανόν να προσφέρετε μια πολιτική θυσία «παραιτώντας» τον αγορανομικό υπεύθυνο -«αυτοφωράκια» τον λέει η αγορά-, κ. Τριαντόπουλο. Θα βρείτε και ευκαιρία να αλλάξετε και μερικούς προϊσταμένους της κυβερνητικής επιχείρησης για να διατηρηθεί με νέα διεύθυνση η Α.Ε. - ΜΚΟ της Νέας Δημοκρατίας, δηλαδή μιας άνευ ευθύνης, μη κερδοσκοπική κομματική οργάνωση της Νέας Δημοκρατίας, μιας Νέας Δημοκρατίας της «πραγματικής πλευράς της ιστορίας», κατά δήλωσή σας, μιας Νέας Δημοκρατίας που άνοιξε τη Μεταπολίτευση με εθνική τραγωδία και τη διχοτόμηση της Κύπρου και ελπίζουμε να την κλείσει το συντομότερο δυνατόν για να μη θρηνήσουμε νέες τεράστιες, ανυπολόγιστες εθνικές και ανθρώπινες απώλειες, όπως επιτρέψατε να συμβεί στο έγκλημα των Τεμπών, μία Μεταπολίτευση με αρνητικό τελικά πρόσημο, όπως έχει καταγραφεί σε αυτά τα πενήντα χρόνια, με σημαντικά μεγάλες απώλειες στα εθνικά, στα οικονομικά, στα κοινωνικά, στα πολιτιστικά επιτεύγματα και στα πνευματικά πολύτιμα κληροδοτήματα της ιστορίας και των παραδόσεων αυτού του γένους.

Κύριοι και κύριοι της Μεταπολίτευσης, το αποτέλεσμα αυτής της αποτυπωμένη στατιστικά ωμής πραγματικότητας είχε κύριους ωφελούμενους τους ακαταδίωκτους πολιτικούς πρίγκιπες, το ακαταδίωκτο τραπεζικό κατεστημένο και τους ακαταδίωκτους νεοφανείς ολιγάρχες.

Για όλα αυτά δεν πιστεύουμε στη σύσταση αυτής της μορφής της επιτροπής και των επιτροπών συγκάλυψης. Λόγω της προηγούμενης συστηματικής, άνευ φραγμών κυβερνητικής διαγωγής σας δεν θα εγκρίνουμε τη σύσταση προανακριτικής που συστήνεται για να διερευνήσει τι; Ένα πλημμέλημα του Υπουργού παρά τω Πρωθυπουργώ με χρονοδιάγραμμα παραγραφής; Ένα πλημμέλημα και όχι ένα κακούργημα εκείνου που έδωσε την εντολή της αλλοίωσης του πεδίου και της εξαφάνισης των στοιχείων;

Ας μη γελιόμαστε. Η κοινωνία που κατέβηκε στους δρόμους είναι σίγουρη πως η συναίνεση της Κυβέρνησης στη σύσταση προανακριτικής συνοδεύεται με την εντολή του Πρωθυπουργού προς τους νεοδημοκράτες Βουλευτές να εισφέρουν στη λειτουργία της, κρατώντας γερά άμυνα μέσω της Πλειοψηφίας, για να μην περάσει καμία άποψη της Αντιπολίτευσης και επεκταθεί το κατηγορητήριο. Όπως ακριβώς από την πρώτη στιγμή διασφαλίστηκε η ασφάλεια της μη αποκάλυψης των πιθανών ποινικών ευθυνών για κυβερνητικά πρόσωπα σε όλη την κλίμακα της Κυβέρνησης. Όπως ακριβώς διασφαλίστηκε στην επιτροπή Γεραπετρίτη, που τα μέλη της πανεπιστημιακοί καθηγητές ομολογούσαν πως τα στοιχεία για να εκδώσουν το πόρισμά τους έρχονταν με USB, φλασάκια από άγνωστη πηγή. Όπως ακριβώς διασφαλίστηκε στις νεκροτομές των νεκρών του εγκλήματος των Τεμπών, που δεν διενεργήθηκαν από ιατροδικαστές γνωστότατους στο πολύ στενό οικογενειακό και κομματικό χρηματιστήριο, όπως, ακριβώς, διασφαλίστηκε με τη διαγραφή των αρχείων των καταγραφικών και την κάλυψή της από το μόνιμο μεταβατικό σύμβουλο, μόνιμο πρόεδρο, μόνιμο μεταβατικό διευθύνοντα του ΟΣΕ, τόσο «μεταβατικό», που ρίζωσε όπως και η διαφθορά στον ΟΣΕ. Όπως ακριβώς διασφαλίστηκε με το πόρισμα του ΕΟΔΑΣΑΑΜ, που δεν διαπίστωσε, δεν αντιλήφθηκε, δεν κατανόησε, αλλά ερμήνευσε ουδετέρως πονηρά. Το μόνο που με βεβαιότητα κατέγραψε είναι πως οι μαρτυρικοί θάνατοι από τη φωτιά της άγνωστης καύσιμης ύλης ήταν μόνο επτά, αντί για, τουλάχιστον, είκοσι επτά βάσει των δικαστικών αποφάσεων, λες και ήταν ένα ακόμα μυθιστόρημα που θα προλογίσει η κ. Μπακογιάννη ή πόρισμα που δύναται να χρησιμοποιηθεί από την Hellenic Train σε μελλοντικά δικαστήρια για να μην επιβαρυνθεί με περισσότερες αποζημιώσεις.

Κυρίες και κύριοι κυβερνητικοί Βουλευτές, ισχυρίζεστε ότι για το τυχαίο σιδηροδρομικό δυστύχημα, όπως εσείς το χαρακτηρίζετε, τη μία φταίει μόνο ο σταθμάρχης, την άλλη μόνο ο μηχανοδηγός, μετά κάποιοι σκοτεινοί κύκλοι που απεργάζονται σχέδια αποσταθεροποίησης της χώρας, πτώση της επιτυχημένης κυβέρνησης και άλλα φανταστικά σενάρια και πως ο Πρωθυπουργός παραπλανήθηκε -άραγε από ποιους και γιατί;- και πως έκανε μάλιστα και την αυτοκριτική του, δηλώνοντας πως δεν έμεινε ικανοποιημένος με την απόδοση της εξεταστικής επιτροπής. Δίκιο έχει. Υπουργοποίησε μόνο τους μισούς Βουλευτές της Νέας Δημοκρατίας που συμμετείχαν! Δηλαδή αν είχε μείνει ευχαριστημένος ο κύριος Πρωθυπουργός από την απόπειρα συγκάλυψης, θα είχε υπουργοποιήσει όλους τους μετέχοντες;

Κυρίες και κύριοι συνάδελφοι, η αλήθεια δεν κρύβεται, δεν κουκουλώνεται, ειδικά όταν έχει τόσο αίμα, τόσο πόνο και τόσο ψέμα.

Κύριε Πρωθυπουργέ, προσωπικά, όπως και η συντριπτική πλειοψηφία της ελληνικής κοινωνίας, σας θεωρούμε ως τον ιθύνοντα νου της συγκάλυψης του εγκλήματος των Τεμπών και αυτό θα προσπαθήσω να το καταδείξω ευθύς αμέσως.

Εάν θέλατε πραγματικά να έχει λάμψει η αλήθεια και να είχαν βρεθεί τα αίτια αυτής της τρομερής έκρηξης του σιδηροδρομικού εγκλήματος στα Τέμπη, θα έπρεπε από την πρώτη στιγμή της αιματηρής σύγκρουσης να δίνατε αυστηρές εντολές προς όλους τους εμπλεκόμενους φορείς και ιδιαιτέρως προς τον τότε Υφυπουργό σας, κ. Τριαντόπουλο, να εφαρμόσουν με θρησκευτική ευλάβεια όλα τα πρωτόκολλα, όπως οι νόμοι ορίζουν, τουτέστιν να δίνατε αυστηρή εντολή να οριοθετηθεί με κορδέλα ο τόπος του δυστυχήματος και ο τόπος να φυλασσόταν μέρα-νύχτα και με αυστηρή εντολή σας οι δύο αμαξοστοιχίες που συγκρούστηκαν να παραμείνουν στη θέση τους ως έχουν για όσο χρόνο θα χρειαζόταν για να βγάλουν οι ειδικοί εμπειρογνώμονες και ανακριτές τα συμπεράσματά τους.

Κύριε Πρωθυπουργέ, δεν άξιζε και δεν ήταν καθήκον σας για τους πενήντα επτά ανθρώπους που σκοτώθηκαν -οι περισσότεροι νέα παιδιά- να δίνατε εντολή η Hellenic Train να περιμένει δύο με τρεις εβδομάδες χωρίς να εκτελεί το δρομολόγιό της αυτό μέχρι να διερευνηθούν πλήρως όλα τα αίτια του δυστυχήματος;

Επίσης, αφού είδατε, κύριε Πρωθυπουργέ, όπως την είδαν όλοι οι Έλληνες, αυτή την τεράστια πυρόσφαιρα τη στιγμή της σύγκρουσης, καθώς και το ρυάκι του υγρού με τις πύρινες αναφλέξεις που πετάγονταν η μία μετά την άλλη, γιατί δεν σπεύσατε να δώσετε αυστηρή εντολή να μην αλλοιωθεί και να μην αφαιρεθεί ούτε μία χούφτα χώματος από το έδαφος όπου έγινε η σύγκρουση; Αυτό δεν είχατε καθήκον να πράξετε; Έτσι, θα είχαν έρθει ειδικοί χημικοί μηχανικοί για να δουν πιο εύφλεκτο υγρό ήταν πάνω στην εμπορική αμαξοστοιχία που με τη σύγκρουση δημιούργησε την τεράστια πυρόσφαιρα και αυτή με τη σειρά της προκάλεσε τον θάνατο είκοσι επτά ατόμων από τα πενήντα επτά.

Κύριε Πρωθυπουργέ, αν όλα αυτά τα απλά πράγματα που σας ανέφερα εγώ, ο απλός Βουλευτής, είχατε δώσει εντολή να γίνουν, όλα θα είχαν λυθεί, όλα θα είχαν διερευνηθεί, θα είχαν ευρεθεί οι πραγματικοί ένοχοι του τρομερού αυτού εγκλήματος και, μάλιστα, θα είχαν καταδικαστεί παραδειγματικά.

Εσείς, όμως, δυστυχώς, όπως τα γεγονότα το επιβεβαιώνουν ή αδιαφορήσατε παραδόξως ή δώσατε εντελώς αντίθετες εντολές.

Συγκεκριμένα, ο διοικητής της Τροχαίας Λάρισας, ενώ επέμεινε να οριοθετηθεί ο χώρος του δυστυχήματος με κορδέλα, γιατί ήταν καθ’ όλα αρμόδιος, και επίσης επέμεινε να μην αλλοιωθεί ο χώρος ούτε κατά κεραία, παρά ταύτα δεν εισακούστηκε από τον κ. Τριαντόπουλο, δεν εισακούστηκε από τον περιφερειάρχη κ. Αγοραστό, δεν εισακούστηκε ούτε από τον αστυνομικό διευθυντή της Λάρισας. Έτσι, ο διοικητής της Τροχαίας Λάρισας, αρνούμενος να παραβιάσει τα πρωτόκολλα απομακρύνθηκε μετακινούμενος σε άλλο αστυνομικό τμήμα και η τριάς, Τριαντόπουλος, Αγοραστός, αστυνομικός διευθυντής Λάρισας, αλλοίωσαν, δυστυχώς -είναι γεγονός-, τον χώρο με μπουλντόζες και γερανούς, βεβήλωσαν τους νεκρούς αδελφούς μας σκάβοντας με μπουλντόζες και μεταφέροντας και εξαφανίζοντας κάποια οστά τους σε άγνωστους χώρους. Γι’ αυτήν τη βεβήλωση, την εξαφάνιση των οστών των νεκρών αδελφών μας από την πλευρά σας ούτε φωνή ούτε ακρόαση, όπως και για την αλλοίωση του χώρου με μπουλντόζες και την εξαφάνιση κάθε ίχνους από το επικίνδυνο εύφλεκτο καύσιμο υγρό, πάλι άκρα του τάφου σιωπή.

Και κάτι άλλο, κύριε Πρωθυπουργέ. Γιατί τόση βιασύνη στην αλλοίωση του χώρου; Υπήρχε φόβος για κάτι αν ο χώρος παρέμενε άθικτος για 2-3 εβδομάδες; Δεν θα έπαιρνε την επιχορήγησή της η Hellenic Train; Θα κατέφθαναν οι πραγματογνώμονες, όμως, των συγγενών των θυμάτων στον τόπο του εγκλήματος και θα έβρισκαν πιθανόν κάτι –ποιος δεν θα ήθελε-, το θανατηφόρο εύφλεκτο υγρό που υπήρχε στην εμπορική αμαξοστοιχία;

Πραγματικά, κύριε Πρωθυπουργέ, με τη σιωπή σας για τις εγκληματικές και τις κακουργηματικές ενέργειες που έγιναν στον χώρο του δυστυχήματος του εγκλήματος, με τα ψέματα που έχετε αναπτύξει σε σχέση με αυτό το έγκλημα-δυστύχημα όλο αυτό το διάστημα, με όσα εξέθεσα παραπάνω ότι έπρεπε να δοθούν οι αρμόζουσες εντολές και να κρατηθούν τα πρωτόκολλα, εσείς όμως δεν το κάνατε, επομένως, με οδηγείτε στο εξής βέβαιο συμπέρασμα για μένα.

Συνειδητά ενεργήσατε έτσι όπως ενεργήσατε, επιτρέποντας να αλλοιωθεί το πεδίο του δυστυχήματος, με αποτέλεσμα να εξαφανιστεί κάθε ίχνος από το εύφλεκτο υγρό που μετέφερε η εμπορική αμαξοστοιχία. Γιατί είναι δεδομένο επίσης πως από τη σύγκρουση έγινε ανάφλεξη του υγρού και αρκετά άτομα κάηκαν και άλλα πέθαναν από έλλειψη οξυγόνου. Η φωνή ακούστηκε «Δεν έχω οξυγόνο».

Επομένως, συνειδητά ενεργήσατε έτσι όπως ενεργήσατε, ώστε μέχρι σήμερα να καρκινοβατεί η αποκάλυψη της αλήθειας και να μην έχει αποκαλυφθεί ο ιδιοκτήτης ή οι ιδιοκτήτες του επικίνδυνου αυτού υγρού, ποιος ήταν ο ένοχος ρόλος της Hellenic Train που μετέφερε αυτό το αδήλωτο και επικίνδυνο υγρό καύσιμο.

Επομένως, τέλος, συνειδητά ενεργήσατε, κατά τη δική μου γνώμη, όπως ενεργήσατε τις ημέρες του τραγικού δυστυχήματος-εγκλήματος, για να μη μάθει ο ελληνικός λαός την αλήθεια, αφού σε μερικούς μήνες έληγε ο χρόνος της πρωθυπουργικής σας θητείας και έρχονταν βουλευτικές εκλογές.

Έγιναν διπλές βουλευτικές εκλογές χωρίς ελληνικός λαός να έχει μάθει την πραγματική αλήθεια για την εθνική τραγωδία των Τεμπών και έτσι ο ελληνικός λαός σας εξέλεξε για δεύτερη φορά Πρωθυπουργό με το υψηλό ποσοστό 41%. Όμως, αυτό το υψηλό ποσοστό στηρίζεται στη συγκάλυψη ενός εγκλήματος και πιθανόν σήμερα να μην ήσασταν Πρωθυπουργός, γιατί η απόκρυψη της αλήθειας συνηγορεί στη διαπίστωση πως παραπλανήσατε τον ελληνικό λαό.

Ως εκ τούτου, κύριε Πρωθυπουργέ, στην προανακριτική επιτροπή που θα συστήσετε για το έγκλημα των Τεμπών ο πρώτος μάρτυρας που πρέπει να κληθεί, κατά την άποψή μου, τη θέση των οικείων των νεκρών, όπως κατατέθηκε στην εξεταστική, και του αιτήματος της κοινωνίας των συλλαλητηρίων, είστε εσείς.

Γιατί τότε θα σας δοθεί πραγματικά η ευκαιρία να λογοδοτήσετε για το αν παραπλανηθήκατε και από ποιους παραπλανηθήκατε και γιατί παραπλανηθήκατε. Τότε θα συμπεριφερθείτε ως Πρωθυπουργός που δεν κρύβεται, αλλά τιμά και προστατεύει τους πολίτες.

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε παρακαλώ.

**ΝΙΚΟΛΑΟΣ ΒΡΕΤΤΟΣ:** Ολοκληρώνω.

Τότε θα αποδείξετε ότι πιστεύετε στο κράτος δικαίου και ότι το υπηρετείτε.

Προσωπικά πιστεύω ότι θα το αρνηθείτε, αλλά να είστε βέβαιος πως η αλήθεια θα φανερωθεί και θα δικαιωθεί ο ελληνικός λαός και οι νεκροί που το απαιτούν.

Ευχαριστώ.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Βρεττό.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, τριάντα μία μαθήτριες και μαθητές και τρεις εκπαιδευτικοί συνοδοί τους από το 3ο Δημοτικό Σχολείο Ραφήνας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Έχουμε επίσης και ένα αίτημα για άδεια απουσίας του κ. Θεοχάρη στο εξωτερικό, από 3-3-2025 έως 6-3-2025. Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Η Βουλή ενέκρινε τη ζητηθείσα άδεια.

Τον λόγο έχει η κ. Ελένη Καραγεωργοπούλου από την Πλεύση Ελευθερίας.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ πολύ, κύριε Πρόεδρε.

Κύριοι συνάδελφοι, ότι έγιναν όλα λάθος ήταν κάτι που γνωρίζαμε άπαντες. Με την έκθεση πορισμάτων, που εκθέτουν ένα μικρό μέρος της αδιαπραγμάτευτης αλήθειας, ζητούμενο παραμένει γιατί παραγγείλατε την αλλοίωση του τόπου του εγκλήματος, ποιος, ποιοι είχαν συμφέρον να μην αποκαλυφθούν τα αίτια που προκάλεσαν την έκρηξη-ανάφλεξη και την τεράστια πυρόσφαιρα που αφαίρεσε το οξυγόνο και προκάλεσε τον θάνατο ανθρώπων, νέων παιδιών που είχαν επιζήσει από τη σύγκρουση.

Πώς συνέβη, αν όχι με εντολή Πρωθυπουργού, να διενεργηθούν σε απόλυτο συντονισμό ενέργειες μπαζώματος, να επιστρατευτούν μηχανήματα και ιδιώτες που πληρώθηκαν και στη συνέχεια με δημόσιο χρήμα και δική σας εντολή 647.862 ευρώ, με εκ των υστέρων έγγραφα του κ. Αγοραστού, του Υπουργού Ανάπτυξης κ. Γεωργιάδη, του Υφυπουργού του επί εποχής κ. Γεωργιάδη Υπουργού, του κ. Παπαθανάση;

Πριν από έναν χρόνο καταθέσατε ως κοινοβουλευτική Πλειοψηφία το δικό σας πόρισμα που μόνοι σας ψηφίσατε ως πόρισμα της εξεταστικής επιτροπής, εκθέτοντας ως αιτία του δυστυχήματος τις παραλείψεις του σταθμάρχη –δυστύχημα το λέγατε και τότε και σήμερα- και των μηχανοδηγών, με την παραβίαση του γενικού κανονισμού κίνησης των τρένων, ενώ για τις επιχειρησιακές παρεμβάσεις στον χώρο της σύγκρουσης αποδώσατε το κίνητρο της απόφασης των επιχειρησιακών συλλογικών οργάνων στην ανάγκη μετακίνησης των κατεστραμμένων συρμών με μηχανήματα βαρέος τύπου, τα οποία έπρεπε να επιχειρούν σε ασφαλές και σταθερό έδαφος. Αφήγημα που επαναλάβατε και εσείς, κύριε Φλωρίδη, ως Υπουργός Δικαιοσύνης και καταρρίφθηκε, βεβαίως, από όλους τους ειδικούς που συνέπραξαν σε σύνταξη εκθέσεων και πορισμάτων.

Ουδόλως λάβατε υπ’ όψιν το αναλυτικό πόρισμα του Ευρωπαϊκού Οργανισμού Σιδηροδρόμων ERA, που, καλούμενος να διερευνήσει τη συμμόρφωση της Ελλάδας προς τους ευρωπαϊκούς κανονισμούς ασφαλείας, διαπίστωσε ων ουκ έστιν αριθμός σημεία, στα οποία το ελληνικό σιδηροδρομικό σύστημα δεν συμμορφώνεται με την ευρωπαϊκή νομοθεσία και τις κοινοτικές Οδηγίες ασφαλείας. Και, βεβαίως, λάβατε υπ’ όψιν το πόρισμα της επιτροπής Γεραπετρίτη που κατά λαθροχειρία της Κυβέρνησης ήρθε να αντικαταστήσει τον τύποις υφιστάμενο ΕΟΔΑΣΑΑΜ που, όμως, δεν είχε τότε ακόμα στελεχωθεί.

Δύο χρόνια μετά από το έγκλημα ακούμε τον Υπουργό Εθνικής Οικονομίας και Οικονομικών να δηλώνει ότι ερμηνεύει τις ιστορικές συγκεντρώσεις της 28ης Φεβρουαρίου 2025 ως μήνυμα επιτάχυνσης του έργου της Κυβέρνησης, που είναι ο ΟΣΕ να ακολουθήσει τη μοίρα του ΟΤΕ. Είναι ο πλέον ειδικός ο κ. Χατζηδάκης σε αυτά, έχει γνώση και εμπειρία στο πεδίο των ιδιωτικοποιήσεων, με το ξεπούλημα και την απόσειση ευθυνών του δημοσίου.

Οφείλουμε να συζητάμε για τα ειδεχθή κακουργήματα στα οποία εμπλέκεστε και όχι μόνο για το πλημμέλημα για το οποίο τελικά δέχεστε τη σύσταση προανακριτικής. Γιατί χρειάστηκαν δύο χρόνια για να γίνει αυτή η συζήτηση περί ευθυνών, περί ευθύνης τελικά, της διατύπωσης και διάδοσης του τρομερού ψέματος περί δήθεν ασφάλειας των τρένων που ακόμη και σήμερα εκστομίζεται από υπουργικά χείλη ανερυθρίαστα ή του έργου της συγκάλυψης με την αλλοίωση του τόπου και τη διάπραξη μέγιστης ύβρεως έναντι των θυμάτων με τη βάναυση μεταχείριση των τεθνεώτων;

Είναι βέβαιο πόσοι ήταν οι επιβάτες αυτού του τρένου; Το ήξερε ο κ. Τριαντόπουλος όταν ενορχήστρωνε τη δεύτερη πράξη του εγκλήματος μετά από τη σύγκρουση, μετά από την απώλεια, μετά από την εξαφάνιση;

Ακούγοντας τον Υπουργό Δικαιοσύνης να μιλά στην τηλεόραση του «ΣΚΑΪ» την ημέρα της ιστορικής αντίστασης των πολιτών της παλλαϊκής διαμαρτυρίας, αυτό που κράτησα είναι η άρνηση της κατηγορίας της συγκάλυψης και η διαβεβαίωσή του ότι η αστυνομία θα περιφρουρήσει τις συγκεντρώσεις.

Δύο χρόνια μετά γίναμε μάρτυρες της βεβήλωσης της ιστορικής διαμαρτυρίας στην Ελλάδα και στο εξωτερικό από παρακρατικούς μηχανισμούς που ενεργοποίησε η Κυβέρνησή σας των αρίστων και ευυπολήπτων για τη δικαιολόγηση της ανάγκης καταστολής και βίας προς τους πολίτες που διαδήλωσαν με τον πιο μαζικό και ιστορικό τρόπο διεκδικώντας δικαιοσύνη.

Πριν από δύο χρόνια τέτοιες ημέρες, τις πρώτες ημέρες του πρώτου μήνα της άνοιξης, της εποχής που ανθίζει η ζωή, ο κ. Τριαντόπουλος ενήργησε παρά τω Πρωθυπουργώ, στη θέση του, κατ’ εντολήν του. Καλούμαστε να αποφασίσουμε αν υπάρχουν αποχρώσες ενδείξεις ότι παραβίασε το καθήκον του. Ποιο καθήκον;

Από την κατάθεση του εκλιπόντος Χρυσάγη, που λίγες ημέρες μετά την από 14 Μαρτίου κατάθεσή του βρέθηκε νεκρός από τροχαίο ατύχημα στην παραλιακή λεωφόρο της αθηναϊκής ριβιέρας, κράτησα τη -με έμφαση- διάκριση ρόλων: «Ο σταθμάρχης είναι υπεύθυνος, όχι κλειδούχος», είχε καταθέσει, «ο κλειδούχος εκτελεί, δεν παίρνει πρωτοβουλία, αλλά ελέγχει γι’ αυτό που εντέλλεται». Φαντάζομαι, λοιπόν, ότι ο Υφυπουργός παρά τω Πρωθυπουργώ όταν εντέλλεται, εκτελεί και ελέγχει, επίσης, τι πρόκειται να εκτελέσει.

Ποιο είναι το δίδαγμα, λοιπόν, από τον ρόλο που διαδραμάτισε ο Υφυπουργός παρά τω Πρωθυπουργώ; Είτε ότι δεν εκτελούσε εντολή και αυθαιρέτως ενήργησε, λαμβάνοντας τις αποφάσεις τακτοποίησης του τόπου του εγκλήματος, ή ότι εκτελούσε εντολές του κ. Μητσοτάκη και δεν παρενέβη, ως όφειλε, για τον έλεγχο της καταλληλόλητας και ορθότητας των εντολών που εκτελούσε.

Ποιο από τα δύο φαίνεται πιο πιθανό, όταν είναι γνωστό ότι ο Πρωθυπουργός στις 24-2-2023, τέσσερις ημέρες μόλις πριν από το έγκλημα, δήλωνε σε ομιλία του στη Λάρισα ότι η χώρα μας από λαθρεπιβάτης στην ευρωπαϊκή αμαξοστοιχία ταξιδεύει στο πρώτο βαγόνι και μας σέβεται όλη η Ευρώπη; Πόσους λόγους είχε ο Πρωθυπουργός να δώσει καθαρή εντολή στον Τριαντόπουλο να μαζέψει την αποτυχία που έπληξε την εικόνα του, εν γνώσει του, προφανώς, ως ψευδώς παρουσίαζε;

Και ο Υφυπουργός παρά τω Πρωθυπουργώ πόσο πειθαρχημένα και υπάκουα στις εντολές της απόκρυψης στοιχείων συνέχισε να ξετυλίγει την ιστορία της συγκάλυψης; Ακόμα και ένας κλειδούχος έχει δικαίωμα να αντιλέξει στις εντολές του σταθμάρχη, γιατί όχι ένας Υφυπουργός παρά τω Πρωθυπουργώ;

Ποιος είχε λόγο να καταστραφούν τα πειστήρια στον τόπο της δολοφονίας; Στέλεχος της εταιρείας Hellenic Train αναφέρει στην εσωτερική έκθεση της ίδιας της εταιρείας ότι το μεσημέρι της Παρασκευής 3-3-2023 ενημερώθηκε από τον κ. Ξιφαρά, γενικό γραμματέα του Υπουργείου Μεταφορών, ότι το κατεστραμμένο τροχαίο υλικό πρέπει να απομακρυνθεί μέχρι τη Δευτέρα το πρωί. Με το πρόσχημα της έναρξης των δρομολογίων του ΟΣΕ ζητήθηκε μέσα σε λίγες ημέρες να έχει ολοκληρωθεί η διαδικασία απομάκρυνσης όλων των συντριμμιών.

Τέτοια ερωτήματα αναπάντητα από τη δικαιοσύνη και ένας Υπουργός που ερμηνεύει το πόρισμα του ΕΟΔΑΣΑΑΜ με τρόπο ώστε να πληροφορεί την κοινή γνώμη ότι η Κυβέρνηση δεν οργάνωσε το μπάζωμα του τόπου. Πώς δικαιούται να υποκαθιστά τη δικαστική αρχή και πώς δικαιούται η δικαστική αρχή να υποκαθιστά τη διερεύνηση των αιτίων και υπευθύνων;

Κύριε Φλωρίδη, η διαδήλωση της 28ης Φεβρουαρίου δεν ήταν η έκφραση του πλήθους για κάτι που απασχολεί την κοινωνία. Οι συγκεντρώσεις σε όλον τον κόσμο ήταν έκφραση οργής, έκφραση απαίτησης για δικαίωση των νεκρών και των ζωντανών, εκείνων που επέζησαν της σύγκρουσης, αλλά δεν έχουν κληθεί από τις δικαστικές αρχές για κατάθεση.

Στο ερώτημα γιατί μπήκαν τα δύο τρένα στην ίδια γραμμή, ποιοι φταίνε γι’ αυτό, απαντήσατε «πάντα η τεχνολογική πρόοδος βοηθάει, αλλά κυρίως είναι οι άνθρωποι που παίζουν τον κύριο ρόλο», η θεωρία του ανθρώπινου λάθους ξανά. Κατά την ίδια αντίληψη είναι θεμιτό για εσάς ανήλικος που συλλαμβάνεται με μολότοφ να διώκεται για κακούργημα, ενώ εξετάζεται η ευθύνη του Υφυπουργού παρά τω Πρωθυπουργώ για πλημμέλημα.

Δόθηκε στη δημοσιότητα και το πόρισμα του ΕΟΔΑΣΑΑΜ, αυτό της επιτροπής της οποίας ο Πρόεδρος Χρήστος Παπαδημητρίου δήλωνε το έτος 2019 σε παρουσίαση βιβλίου του πόσο θαύμαζε την κ. Μπακογιάννη. Το πόρισμα της επιτροπής που μέλος της ορίστηκε το επί είκοσι χρόνια στέλεχος της ΕΡΓΟΣΕ, που ξεκίνησε με προϋπολογισμό 400.000 ευρώ και ολοκληρώθηκε με 4 εκατομμύρια. Το οποίο πόρισμα, προς αποπροσανατολισμό και μόνο της κοινής γνώμης, συντάχθηκε και δόθηκε στη δημοσιότητα μια ημέρα πριν από το παλλαϊκό συλλαλητήριο, όπου το παράνομο φορτίο εκτιμάται σε δυόμισι τόνους.

Η Hellenic Train είχε δείξει ως υπεύθυνο ασφαλείας τον κ. Ξιφαρά πολιτικός προϊστάμενος του οποίου ήταν ο κ. Γεραπετρίτης, στόχος χαμηλός. Όμως, ο παρά τω Πρωθυπουργώ κ. Τριαντόπουλος, που συμμετείχε στο συμβούλιο της 1-3-2023 έχει άμεσα πολιτικό προϊστάμενο τον ίδιο τον Πρωθυπουργό και μόνο. Θα απαντήσει κάποιος το ερώτημα ποιοι ήταν στο συντονιστικό όργανο της πολιτικής προστασίας; Αν δεν γνωρίζει κανείς από τους κυβερνώντες, είναι ανίκανοι. Αν γνωρίζει κάποιος και δεν τους ονομάζει, είναι συνένοχος. Σε αμφότερες τις περιπτώσεις είναι, είστε επικίνδυνοι για τους πολίτες και το πολίτευμα αυτής της χώρας.

Και βλέπουμε τον πολιτικό προϊστάμενο όλης της κυβέρνησης δύο χρόνια και δυο ημέρες μετά από το έγκλημα, στην ανάρτησή του στις 3-3-2025, να λέει πως «θα χρειαστεί κάποιος χρόνος μέχρι το κυβερνητικό σχέδιο που ήδη ξεκίνησε να ολοκληρωθεί. Σίγουρα, όμως, ο πρώτος σταθμός θα είναι μια άρτια ασφαλής γραμμή Αθήνα-Θεσσαλονίκη έως το 2027». Δηλαδή τι μας λέει; Παραδέχεται, ομολογεί ότι δεν είναι ασφαλής η γραμμή Αθήνα-Θεσσαλονίκη ούτε σήμερα.

Σε άρθρο της «Εφημερίδας των Συντακτών» ο πρόεδρος των μηχανοδηγών Δημήτρης Κουτσιαύτης καταγγέλλει ότι σύστημα αυτόματης πέδησης των συρμών των αμαξοστοιχιών του σιδηροδρόμου δεν υπάρχει πουθενά, σε κανέναν άξονα ούτε καν στον προαστιακό.

Η Ευρωπαία Εισαγγελέας Λάουρα Κοβέσι φωτογράφισε τη διαφθορά που σκοτώνει, την οικονομική απάτη, αλλά και την ατιμωρησία και άσκησε διώξεις σε είκοσι τρία πρόσωπα μεταξύ των οποίων στελέχη της ΕΡΓΟΣΕ. Η ίδια η Ευρωπαία Εισαγγελέας κατήγγειλε δημόσια ότι θέλει να ερευνήσει και τα πολιτικά πρόσωπα και την μπλοκάρατε, αναφερόμενη στην καταψήφιση της σύστασης προανακριτικής επιτροπής για τον κ. Καραμανλή από την Κοινοβουλευτική Ομάδα της Νέας Δημοκρατίας τον Νοέμβριο του έτους 2023 εδώ, στη Βουλή.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Και τελευταίο, πώς γίνεται να είστε απληροφόρητος, κύριε Μαρινάκη, αν και Κυβερνητικός Εκπρόσωπος και να μην γνωρίζετε ότι στις 18-4-2023 με έγγραφο του Υπουργείου Ανάπτυξης αποφασίστηκε η ένταξη της πράξης «Κατεπείγουσες Επεμβάσεις στο δυστύχημα των Τεμπών την 1-3-2023» και με συγκεκριμένο κωδικό αποδόθηκε στο Ειδικό Πρόγραμμα Εκτάκτων Αναγκών 2021-2025 και στον άξονα προτεραιότητας «Πρόληψη και Διαχείριση Κινδύνων», με χρηματοδότηση της πράξης από το Εθνικό Πρόγραμμα Ανάπτυξης. Στο περιεχόμενο της απόφασης αυτής γίνεται λόγος για εντολές από το συγκεκριμένο, τουλάχιστον, έγγραφο που έχει δημοσιευτεί στη «ΔΙΑΥΓΕΙΑ» με αριθμό πρωτοκόλλου 36141/18-4-2023. Σας καλούμε, λοιπόν, να απαντήσετε -γιατί οφείλετε- ποιος έδωσε τις εντολές.

Από την έναρξη ακόμα της εξεταστικής επιτροπής και πριν εξαιρέσετε την Πρόεδρό μας, την κ. Κωνσταντοπούλου, είχε η ίδια με έμφαση επιμείνει στην πρόσκληση ως μαρτύρων των κ.κ. Μητσοτάκη και Τριαντόπουλου. Το ίδιο επαναλάβαμε στη βίαιη περαίωση των εργασιών της εξεταστικής επιτροπής με την έκθεσή μας, όπου ανάμεσα σε άλλα σας λέμε ως Πλεύση Ελευθερίας ότι δεν κλήθηκαν να καταθέσουν και οφείλετε να καλέσετε τον Πρωθυπουργό της χώρας κ. Κυριάκο Μητσοτάκη, τον στενό του συνεργάτη κ. Τριαντόπουλο και άλλους ακόμα που κατονομάζουμε. Από την αρχή και μέχρι το τέλος θα σας λέμε αυτό που οφείλετε: απονομή δικαιοσύνης, πρόσκληση όλων των υπαιτίων σε δικαίωση και απολογία για ό,τι έχουν διαπράξει.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κ. Καραγεωργοπούλου.

Καλείται στο Βήμα εκ μέρους της Κοινοβουλευτικής Ομάδας των Σπαρτιατών ο κ. Πέτρος Δημητριάδης.

Κύριε Δημητριάδη, έχετε τον λόγο.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ, πολύ και Πρόεδρε.

Κύριε Υπουργέ, κυρίες και συνάδελφοι, πριν ξεκινήσω την ανάλυσή μου για την προανακριτική επιτροπή θα κάνω μια σύντομη αναφορά στα μεγαλειώδη συλλαλητήρια της Παρασκευής.

Την Παρασκευή, λοιπόν, 28 Φεβρουαρίου ο ελληνικός λαός σύσσωμος ζήτησε ένα και μόνο πράγμα, δικαιοσύνη για τα Τέμπη και δικαίωση των νεκρών, αλλά και συμπαράσταση στον αγώνα των συγγενών. Είναι αξιοσημείωτο το ότι ο ελληνικός λαός κατέβηκε στα συλλαλητήρια χωρίς κομματικά χρώματα, ενωμένος και παλλαϊκά. Αυτό για μένα είναι ελπιδοφόρο, διότι έβαλε στην άκρη την τοξικότητα και τον διχασμό και ζήτησε με μία φωνή να αποδοθεί δικαιοσύνη για τη χειρότερη σιδηροδρομική τραγωδία στην ιστορία της Μεταπολίτευσης.

Επίσης θα ήθελα να πω ότι, δυστυχώς, παρά το γεγονός ότι ο ελληνικός λαός στο σύνολό του διαδήλωσε ειρηνικά, υπήρξαν κάποιοι κουκουλοφόροι, οι οποίοι αμαύρωσαν τις εκδηλώσεις. Θέλω να πω ότι όσοι διαπράττουν επεισόδια σε αυτού του είδους τις εκδηλώσεις ασεβούν στη μνήμη των νεκρών και δεν τιμούν τον αγώνα των συγγενών και είμαστε εναντίον τους, είναι ανεπιθύμητοι.

Επίσης θα ήθελα να πω ότι η μέγιστη ασέβεια που έγινε ήταν η καταστροφή του φυλακίου του Αγνώστου Στρατιώτη. Και γιατί το λέω ασέβεια; Διότι αποτελεί ιεροσυλία. Το Μνημείο του Αγνώστου Στρατιώτη έχει ανεγερθεί προς τιμήν πεσόντων στρατιωτών. Είναι, λοιπόν, ασέβεια να καταστρέφουν ένα μνημείο πεσόντων, νεκρών, σε μία ημέρα που τιμούμε νεκρούς! Είναι πραγματικά απαράδεκτο! Ξέρετε, στον ελληνικό πολιτισμό –είναι ανθελληνική ενέργεια- διαχρονικά ο σεβασμός στον νεκρό είναι επιβεβλημένος.

Επί της προτάσεως, σήμερα συζητάμε τη σύσταση προανακριτικής επιτροπής για την διερεύνηση τυχόν ευθυνών για τον κ. Τριαντόπουλο. Θα ήθελα να πω ότι ο κ. Τριαντόπουλος συνδέεται με τη λεγόμενη αλλοίωση ή επέμβαση στο πεδίο του εγκλήματος των Τεμπών. Να πω, λοιπόν, κάποιες λεπτομέρειες. Αμέσως μετά από το έγκλημα των Τεμπών, δηλαδή τη σύγκρουση των δύο αμαξοστοιχιών, θα έπρεπε, σύμφωνα με τη διεθνή πρακτική, να γίνουν οι εξής ενέργειες: Πρώτα-πρώτα να απομονωθεί πλήρως ο χώρος για μερικές εβδομάδες, να μην παρεισφρέουν τρίτα άτομα και, κυρίως, να μην αλλοιωθεί το πεδίο της σύγκρουσης έως ότου προσέλθουν οι πραγματογνώμονες, οι ιατροδικαστές και όλοι οι άλλοι για να συλλέξουν βιολογικό υλικό και να εξετάσουν τις σορούς. Δυστυχώς, τίποτα από όλα αυτά δεν συνέβη.

Αντιθέτως, ήδη από την 1η Μαρτίου, όπως αποδεικνύεται από το έγγραφο της «ΔΙΑΥΓΕΙΑΣ» με ημερομηνία 18 Απριλίου, μια εταιρεία που εκτελούσε χωματουργικές έρευνες, η εταιρεία «Πανδρεμμένος», με εκσκαφείς μετέφερε χώματα από την περιοχή και έριξε πίσσα και χαλίκι. Αυτό, λοιπόν, για εμάς συνιστά αλλοίωση του πεδίου και, ουσιαστικά, συνέβαλε στο να μην συλλεχθούν απαραίτητα στοιχεία. Δυστυχώς, ούτε καν οι ιατροδικαστές δεν μπόρεσαν να πάνε στα Τέμπη, το είπε ο κ. Ασλανίδης σε μια συνέντευξή του.

Επίσης, επειδή χρησιμοποιήθηκε ο όρος μπάζωμα, ενοχλεί ο όρος. Εγώ δεν θα το πω μπάζωμα, θα το πω αλλοίωση. Όπως, όμως, και να το πούμε, δεν αλλάζει η ουσία, αλλοίωση του πεδίου είχαμε, μας αρέσει δεν μας αρέσει. Και ακόμα χειρότερο, ανάμεσα στα χώματα, ξέρετε, δυστυχώς, υπήρχαν σοροί και λείψανα νεκρών, πράγμα που για εμάς είναι απαράδεκτο.

Δεν μπορεί να βεβηλώνονται έτσι τα θύματα των Τεμπών. Ακόμα χειρότερο είναι το γεγονός ότι οι ίδιοι οι γονείς παραδέχθηκαν ότι λόγω αυτής της επιχωμάτωσης και λόγω της μεταφοράς έψαχναν μετά στον ειδικό χώρα τα λείψανα των παιδιών τους και τις σορούς. Για εμάς, πραγματικά, αυτό είναι πάρα πολύ λυπηρό.

Την επέμβαση στο πεδίο δεν τη λέμε εμείς, την παραδέχθηκε ο ίδιος ο κ. Τριαντόπουλος. Στις 6 Μαρτίου έβγαλε δελτίο Τύπου και είπε ότι ολοκληρώθηκαν οι διαδικασίες αποκατάστασης του χώρου.

Δεύτερον, το παραδέχτηκε ο κ. Αγοραστός. Όταν η κ. Καρυστιανού τού έστειλε εξώδικο και του είπε: «Ποιος έδωσε την εντολή;» απάντησε πως έγινε μια άτυπη σύσκεψη και ο κ. Τριαντόπουλος ήταν παρών. Το λέει και ο κ. Αγοραστός.

Τρίτο και πιο σημαντικό είναι ότι το παραδέχθηκε ο κ. Μητσοτάκης και ως Πρωθυπουργός με συνέντευξή του. Πριν από περίπου έναν μήνα υπό την πίεση των συλλαλητηρίων παραδέχθηκε ότι τελικά ναι, υπήρξε επέμβαση. Τόσο καιρό η Κυβέρνηση έλεγε, σε όποιον μιλούσε για παρέμβαση στο πεδίο, ότι ήταν συνωμοσιολόγος και «ψεκασμένος». Τελικά αποδείχθηκε ότι ήταν αλήθεια, δεν ήταν ψέματα.

Συζητάμε σήμερα για την προανακριτική επιτροπή. Όμως, έχω πολλές επιφυλάξεις και θα τις εκφράσω. Πρώτα απ’ όλα, κυρίες και κύριοι συνάδελφοι, γίνεται βεβιασμένα η πρόταση. Δεν έχουν ολοκληρωθεί τα απαραίτητα στοιχεία, δεν έχει ολοκληρωθεί η έρευνα.

Μάλιστα, το πιο χαρακτηριστικό στοιχείο που αναμένουμε να δούμε είναι τα βίντεο της εμπορικής αμαξοστοιχίας που ήρθαν στον αέρα πριν από λίγο καιρό, των οποίων η γνησιότητα, ακόμα και σήμερα, δεν έχει κριθεί, τα οποία βίντεο μάλιστα, αρχικά μας είχε πει η εταιρεία Interstar στην εξεταστική επιτροπή ότι τα είχε διαγράψει. Στη συνέχεια εμφανίστηκαν. Ο υπάλληλος της εταιρείας μάς είπε ότι τα ανέκτησε στις 8 Φεβρουαρίου. Ο κ. Καπερνάρος είπε «στις 7 Φεβρουαρίου τα έδωσα». Στις 5 Φεβρουαρίου είχαν πάει. Δεν ξέρουμε τι έγινε. Μάλιστα υπάρχουν βίντεο από σήραγγες. Τότε μας έλεγαν ότι δεν υπήρχαν κάμερες σε λειτουργία. Τελικά τι έγινε δεν ξέρω. Πρέπει να το λύσουμε αυτό το θέμα.

Ένα άλλο που θέλουμε να διερευνήσουμε είναι το κατηγορητήριο. Το κατηγορητήριο μιλάει μόνο για παράβαση καθήκοντος, για πλημμέλημα. Για ποιο λόγο διερευνώνται και άλλα αδικήματα πιο σοβαρά;

Τρίτο και πιο σημαντικό -και είναι πάρα πολύ σοβαρό- είναι ότι πηγαίνουμε σε μια προανακριτική επιτροπή χωρίς να έχει αλλάξει ακόμη και σήμερα ο νόμος περί ευθύνης Υπουργών, ο οποίος παραμένει ως έχει. Μπορεί να τροποποιήθηκε το 2019 το άρθρο 86, το οποίο μιλούσε για αποσβεστική προθεσμία η οποία καταργήθηκε, όμως, ο νόμος παραμένει ως έχει. Γιατί δεν τον καταργούμε; Διότι, ξέρετε, υπάρχει ο μέγας κίνδυνος, το μεγάλο πρόβλημα, το οποίο το έχω πει από την αρχή -πριν από έναν μήνα περίπου το είχα θίξει από αυτό το Βήμα ως Κοινοβουλευτικός Εκπρόσωπος- να πάμε σε προανακριτική, να ισχύει ακόμη ο νόμος και αν εμείς παραπέμψουμε το πόρισμα στο δικαστικό συμβούλιο, να σου πουν ότι επειδή υπάρχει ακόμη νόμος εν ισχύι, άρα υπάρχει παραγραφή. Το έχουμε σκεφθεί αυτό ή όχι; Είναι πάρα πολύ σοβαρό ζήτημα.

Ένα άλλο που θα ήθελα να πω είναι πως θα πρέπει η προανακριτική να μην περιοριστεί μόνο σε ένα πόρισμα, αλλά να μπορέσει να αφήσει τη δυνατότητα να παραπεμφθούν κάποια αδικήματα που δεν είναι στην αρμοδιότητά της, στον φυσικό δικαστή, να μην παρεμποδιστεί δηλαδή, η δικαιοσύνη μετά το τέλος της προανακριτικής. Είναι κι αυτό ένα πάρα πολύ σημαντικό ζήτημα.

Τέλος, θα πω το εξής: Οι προανακριτικές επιτροπές σε πολλές περιπτώσεις, δεν έχουν καταλήξει σε κανένα αποτέλεσμα. Εμείς, λοιπόν, ζητούμε από εδώ, από αυτό το Βήμα, να γίνει μια ουσιαστική προανακριτική επιτροπή, η οποία να έχει αποτελέσματα και όχι να γίνει προσχηματικά. Κυρίως, θέλουμε να αποδοθεί η δικαιοσύνη. Ξέρετε για ποιον λόγο; Όχι γιατί είμαστε εκδικητικοί ή γιατί είχαμε προσωπικές διαφορές με κάποιον, αλλά διότι, κύριοι συνάδελφοι -το είχα πει και πριν από έναν χρόνο-, η ορθή απονομή δικαιοσύνης διασφαλίζει την κοινωνική ειρήνη και το πιο σημαντικό είναι ότι διασφαλίζει ότι δεν θα έχουμε νέες τραγωδίες στο μέλλον. Διότι, δυστυχώς, η ατιμωρησία, όχι μόνο για τα Τέμπη, αλλά και για άλλες εθνικές τραγωδίες δημιουργεί τις προδιαγραφές για να γίνουν εθνικές τραγωδίες στο μέλλον. Εμείς δεν θέλουμε κάτι τέτοιο.

Θέλουμε, επιτέλους, να γίνει μια νέα αρχή, να αποδοθούν οι δέουσες πολιτικές ευθύνες και ποινικές ευθύνες σε όλα τα εμπλεκόμενα πολιτικά πρόσωπα, όσο ψηλά κι αν βρίσκονται και κυρίως, ο ελληνικός λαός να καταλάβει πως εμείς εδώ μέσα δεν θέλουμε να συγκαλύψουμε τίποτα. Θέλουμε να έρθουν όλα στο φως. Γι’ αυτόν τον λόγο και εμείς ζητάμε να γίνει προανακριτική όχι μόνο για τον κ. Τριαντόπουλο, αλλά και για άλλα πολιτικά πρόσωπα.

Διότι, όπως είπε και το πόρισμα του ΕΟΔΑΣΑΑΜ η μη εκτέλεση της σύμβασης 717 συνετέλεσε στο να υπάρξει αυτό το έγκλημα. Εάν είχε εκτελεστεί, δεν θα είχαμε πενήντα επτά θανόντες.

Επίσης, να πω -και θα πρέπει να ακουστεί- ότι δεν είναι τυχαίο το γεγονός ότι ακόμα και οι συγγενείς των θυμάτων έχουν εκφράσει όχι μόνο επιφυλάξεις, αλλά και ενστάσεις για την προανακριτική με τον τρόπο που γίνεται. Αυτό για μας πρέπει να ληφθεί υπ’ όψιν. Ήδη δείχνουν ότι δεν έχουν εμπιστοσύνη. Εμείς, λοιπόν, θα πρέπει να αποκαταστήσουμε την εμπιστοσύνη του ελληνικού λαού στους θεσμούς και στη δικαιοσύνη.

Μάλιστα, θέλω να πω ότι για εμάς προσωπικά, η δικαιοσύνη -ξέρετε- δεν απονέμεται από τη Βουλή, αλλά από τους δικαστές και εισαγγελείς. Εμείς δεν υποκαθιστούμε τους δικαστές και τους εισαγγελείς. Δεν είμαστε ένα δικαστικό σώμα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επίσης, θα ήθελα να πω ότι εμείς δεν θα βγούμε από αυτό το Βήμα για να απονείμουμε ποινικές ευθύνες. Θα βοηθήσουμε τη δικαιοσύνη να κάνει το έργο της. Πρέπει να κάνει το έργο της, όμως, απερίσπαστη και κυρίως, με τη βοήθεια τη δική μας.

Τελειώνοντας, θέλω να πω ότι οι προανακριτικές επιτροπές που θα συσταθούν θα πρέπει να λειτουργήσουν με διαφάνεια και με αξιοπιστία και, κυρίως, να δώσουμε στον ελληνικό λαό την αίσθηση ότι εμείς θέλουμε να αποδώσουμε δικαιοσύνη σε όλα τα πολιτικά πρόσωπα, όσο ψηλά και αν βρίσκονται.

Σας ευχαριστώ πάρα πολύ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Δημητριάδη.

Ολοκληρώνουμε τον πρώτο κύκλο, καλώντας στο Βήμα εκ μέρους των ανεξαρτήτων Βουλευτών τον ανεξάρτητο Βουλευτή κ. Κωνσταντίνο Φλώρο.

Ορίστε, κύριε Φλώρε, έχετε τον λόγο.

**ΚΩΝΣΤΑΝΤΙΝΟΣ ΦΛΩΡΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, αναμφισβήτητα το έγκλημα των Τεμπών συντάραξε την κοινή γνώμη και εύλογα προκάλεσε βαθιά θλίψη και ειλικρινή συγκίνηση.

Η επιχείρηση, όμως, συγκάλυψης από την Κυβέρνηση όλων των πτυχών του εγκλήματος προκάλεσε καθολική αγανάκτηση και οργή, αλλά και εύλογη ανησυχία ως προς τον αδιάβλητο και αμερόληπτο χειρισμό της υπόθεσης από τη δικαστική εξουσία. Διότι την ώρα που στον τόπο της τραγωδίας η οσμή από τα καπνίζοντα αποκαΐδια και τις καμένες σάρκες των νεκρών κάλυπτε την πέριξ περιοχή, επιχειρήθηκε, διά λόγων και έργων, ανίερη και ανεπίτρεπτη κυβερνητική επέμβαση στη λειτουργία της δικαιοσύνης, η οποία απέβλεπε στη χειραγώγηση της δικαστικής πορείας της υπόθεσης -κατά την επιθυμία και θέληση του Κυριάκου Μητσοτάκη- προς κατευθύνσεις οι οποίες θα παρέπεμπαν σε ανομολόγητες κυβερνητικές ευθύνες.

Ζούμε, κυρίες και κύριοι συνάδελφοι, σε μια εποχή που οι κοινωνίες απαιτούν διαφάνεια παντού. Απαιτούν αμείλικτο έλεγχο του δημοσίου βίου. Δεν θέλουν μεγάλα λόγια. Θέλουν αμερόληπτη τίμια δικαιοσύνη, η οποία άνευ δισταγμού θα απορρίπτει τα κυβερνητικά κελεύσματα και δεν θα λειτουργεί υπό την πίεση των μέσων ενημέρωσης. Θέλουν ελεύθερο και ανεξάρτητο Τύπο που να στρέφει τους προβολείς του προς όλες τις κατευθύνσεις και να ρίχνει το φως παντού.

Επίσης, θέλουν η ισονομία, την οποία καθιερώνει το Σύνταγμα, να εφαρμόζεται από τη Βουλή και από τη δικαιοσύνη. Η οργή και η κατακραυγή, λοιπόν, του λαού ενάντια στην Κυβέρνηση είναι απολύτως δικαιολογημένη.

Στην εξεταστική επιτροπή ξεκίνησα ένα πολύ σημαντικό έργο για την διαλεύκανση της υπόθεσης του εγκλήματος των Τεμπών και ευελπιστώ ότι δεν θα βρω εμπόδια από άλλους συναδέλφους ανεξάρτητους Βουλευτές, ώστε να ολοκληρώσω το έργο μου στην προανακριτική.

Επίσης, δεν μπορώ να μην εκφράσω τη θλίψη, αλλά και την οργή μου, όταν προ ολίγου άκουσα στους διαδρόμους της Βουλής, συναδέλφους Βουλευτές της Νέας Δημοκρατίας να λένε χαρακτηριστικά «πάμε να το καθαρίσουμε, είναι ένα πλημμεληματάκι». Αυτό είναι μεγάλη ντροπή. Μια τέτοια αντίληψη προϊδεάζει ήδη για το πώς θα εξελιχθεί αυτή η διαδικασία και δεν μας κάνει εντύπωση. Ξέρουμε ποιοι είναι απέναντί μας.

Όμως, αυτή η προανακριτική δεν είναι τίποτα άλλο παρά μια περιορισμένη διαδικασία. Δεν απορρίπτω σε καμία περίπτωση την ανάγκη διερεύνησης. Όμως, αρνούμαι να δεχτώ ότι η αλήθεια μπορεί να μπει σε καλούπια, ανάλογα με τις πολιτικές σκοπιμότητες της Κυβέρνησης, γιατί η αλήθεια είναι μία. Αυτή η υπόθεση δεν σταματά στον Τριαντόπουλο και αυτό γιατί μιλάμε για ένα ολόκληρο σύστημα αποφάσεων και παραλείψεων που οδήγησε σε συγκεκριμένα αποτελέσματα. Σε αυτό το σύστημα δεν εμπλέκεται μόνο ένα πρόσωπο, κάτι το οποίο γνωρίζει όλη η κοινωνία και το βροντοφώναξε στα συγκλονιστικά και μεγαλειώδη συλλαλητήρια που έγιναν σε όλη την Ελλάδα και σε όλον τον κόσμο, στις 28 Φεβρουαρίου του 2025, την Παρασκευή που μας πέρασε, όπου σας έστειλαν ένα ξεκάθαρο μήνυμα. Το αν αυτό το μήνυμα το έχετε λάβει υπ’ όψιν, θα το δούμε στην πορεία.

Επίσης, δεν μπορούμε να αγνοούμε τον ρόλο του Σπίρτζη, ο οποίος ανέλαβε τη σύμβαση 717 -που είχε υπογραφεί μόλις τρεις μήνες πριν-, που όχι μόνο δεν διασφάλισε τη σωστή της εκτέλεση, αλλά υιοθέτησε μια πρακτική απραξίας και αναβολών. Οι καθυστερήσεις, οι κακοτεχνίες και οι ελλείψεις ήταν γνωστές. Κι, όμως, η μοναδική του αντίδραση ήταν να υπογράφει παρατάσεις, επιτρέποντας σε ένα έργο που θα έπρεπε να έχει ολοκληρωθεί, να σέρνεται επί χρόνια.

Την ίδια πολιτική της αδράνειας και της συγκάλυψης συνέχισε και ο κ. Καραμανλής. Γνώριζε πολύ καλά ότι το έργο αυτό καρκινοβατούσε. Είχε στα χέρια του όλες τις πληροφορίες για τις καθυστερήσεις και τις παραβιάσεις σήμανσης και δεν έκανε απολύτως τίποτα.

Άρα, λοιπόν, η Κυβέρνηση δεν παρέλαβε ένα άγνωστο χάος. Το γνώριζε και το συνέχισε. Είχε κάθε δυνατότητα να διορθώσει τα κακώς κείμενα και δεν το έκανε. Φυσικά, η αλυσίδα των ευθυνών δεν σταματά στους Υπουργούς, φτάνει και στην κορυφή της εκτελεστικής εξουσίας, στον επιτελάρχη, αφού έχουμε και το επιτελικό κράτος.

Φυσικά, δεν είναι άλλος από τον Κυριάκο Μητσοτάκη, ο οποίος ήξερε, αλλά δεν έπραξε και δεν έπραξε γιατί ήταν επιλογή του να μην πράξει. Ήταν επιλογή του να αφήσει το έργο να παραμείνει βαλτωμένο, να επιτρέπει καθυστερήσεις, να προστατεύει τους υπεύθυνους. Μετά απ’ όλα αυτά, ο πλήρως εξαρτώμενος από το Υπουργείο Υποδομών και Μεταφορών ΕΟΔΑΣΑΑΜ, όπως αναφέρει και ο κ. Τζιτζικώστας στην επιστολή του -θα τη διαβάσω και θα την καταθέσω και στα Πρακτικά-, λέει χαρακτηριστικά: «Σημειώνουμε ότι το Υπουργείο Υποδομών και Μεταφορών είναι αρμόδιο για τη λειτουργία του διαχειριστή υποδομής ΟΣΕ, και ως εκ τούτου έχει συμφέροντα που είναι δυνητικά αντικρουόμενα με τα καθήκοντα που ανατίθενται στον φορέα διερεύνησης. Από την άλλη πλευρά, ο ΕΟΔΑΣΑΑΜ βρίσκεται σε κατάσταση εκτεταμένης λειτουργικής και οικονομικής εξάρτησης από το εν λόγω Υπουργείο. Κατά συνέπεια, δεν μπορεί να διασφαλιστεί ότι ο ΕΟΔΑΣΑΑΜ θα είναι σε θέση να διενεργεί ανεξάρτητες έρευνες». Το καταθέτω και στα Πρακτικά.

(Στο σημείο αυτό ο Βουλευτής κ. Κωνσταντίνος Φλώρος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ενός ΕΟΔΑΣΑΑΜ, που ο Πρόεδρός του -και μας κάνει την τιμή σήμερα και βρίσκεται μαζί μας- είναι κολλητός της κ. Μπακογιάννη που παρουσίασε και το βιβλίο του. Έτσι δεν είναι; Έτσι είναι.

Ήρθε, λοιπόν, ο ΕΟΔΑΣΑΑΜ στις 27 Φεβρουαρίου με ένα πόρισμα, το οποίο τι μας λέει; Για τη σύμβαση 717. Αν αυτή η σύμβαση είχε υλοποιηθεί και λειτουργούσε η τηλεδιοίκηση, το ETCS και συνολικά το σύστημα RTMS, το έγκλημα στα Τέμπη δεν θα μπορούσε να είχε συμβεί. Ακόμα, λοιπόν, και αν υπήρχε το ανθρώπινο λάθος του σταθμάρχη, το σύστημα ασφαλείας θα είχε ανιχνεύσει ότι δύο τρένα κινούνταν στην ίδια γραμμή και συνεπώς, θα τα είχε ακινητοποιήσει εγκαίρως. Τελεία.

Άρα, η παράλειψη υλοποίησης της 717 ήταν μια εγκληματική αμέλεια με τραγικές συνέπειες. Ήταν μια κρατική αμέλεια και ως γνωστόν –και το έχουμε μάθει με τον χειρότερο τρόπο- η κρατική αμέλεια σκοτώνει.

Σύμφωνα, λοιπόν, με το επιτελικό κράτος, ο Πρωθυπουργός έχει τον έλεγχο και την εποπτεία των Υπουργών του. Ο ίδιος, όμως, παρέλειψε να ασκήσει αυτήν την εποπτεία, παρέλειψε να διασφαλίσει την ασφάλεια των σιδηροδρόμων, παρέλειψε να αποτρέψει ένα προδιαγεγραμμένο έγκλημα, εκθέτοντας σε κίνδυνο εκατοντάδες χιλιάδες επιβάτες και ξανά διά παραλείψεως, διατάραξε τις συγκοινωνίες. Δεν μιλάμε για ευθύνη που ανήκει στο παρελθόν. Μιλάμε για ένα διαρκές έγκλημα, που συνεχίζεται ακόμη και σήμερα.

Πώς το ξέρουμε αυτό; Ο ίδιος ο Πρωθυπουργός το ομολόγησε μόλις πριν από λίγες ημέρες. Τι δήλωσε; Ότι το νέο σύμβολο αυτής της μάχης θα πρέπει να γίνουν οι ελληνικοί σιδηρόδρομοι, με σωστές υποδομές, νέους συρμούς, αυστηρούς κανόνες ασφαλείας, που θα τηρούνται ευλαβικά. Θα χρειαστεί, λέει, κάποιος χρόνος μέχρι το κυβερνητικό σχέδιο -που ήδη ξεκίνησε- να ολοκληρωθεί. Σίγουρα, όμως -και εδώ είναι το πιο σημαντικό-, ο πρώτος σταθμός θα είναι μια άρτια και ασφαλής γραμμή Αθήνα – Θεσσαλονίκη έως το 2027. Δηλαδή, ομολογεί ότι σήμερα, δύο χρόνια μετά από το έγκλημα των Τεμπών, δεν έχουμε ασφαλή σιδηρόδρομο.

Και αφού γνωρίζει ότι τα τρένα δεν είναι ασφαλή, γιατί δεν απαγορεύει την κυκλοφορία τους και μέσω των Υπουργών του αφήνει τους πολίτες να διακινδυνεύουν κάθε μέρα; Αυτή τη στιγμή που μιλάμε κάποια τρένα ταξιδεύουν και αυτά τα τρένα δεν είναι ασφαλή, όπως και οι άνθρωποι που είναι μέσα. Αυτό που πολλοί δεν έχουν καταλάβει είναι το εξής. Δεν χρειάζεται ένα νέο δυστύχημα, για να αποδοθούν ευθύνες. Ο ν.306 του Ποινικού Κώδικα που λέει για έκθεση ζωής σε κίνδυνο είναι ξεκάθαρος. Δεν απαιτείται αποτέλεσμα, δεν απαιτείται, δηλαδή, ο θάνατος. Αρκεί η συμπεριφορά που εκθέτει ανθρώπινες ζωές σε κίνδυνο. Αρκεί η εγκληματική αδιαφορία, Και αυτή η Κυβέρνηση, δυστυχώς, το κάνει συνειδητά.

Άρα, το έγκλημα είναι παρόν, είναι διαρκές και ο Πρωθυπουργός θα έπρεπε να βρίσκεται στον εισαγγελέα αυτή τη στιγμή, γιατί με την παραδοχή του αυτή τέλεσε αυτοτελώς το διαρκές αδίκημα της έκθεσης ζωής σε κίνδυνο σε βαθμό κακουργήματος.

Οι Υπουργοί που ανέλαβαν την ευθύνη των σιδηροδρόμων, παρέλειψαν να εφαρμόσουν τη σύμβαση 717. Με την παράλειψή τους αυτή συνέβαλαν αιτιωδώς στον θάνατο πενήντα επτά ανθρώπων και στον τραυματισμό εκατόν ογδόντα ακόμα. Αυτό σημαίνει ότι δεν μιλάμε για απλή αμέλεια αλλά για ανθρωποκτονία με ενδεχόμενο δόλο, με τη μόνη διαφορά ότι ο Καραμανλής είχε άμεσο δόλο, καθώς οι εργαζόμενοι μέσω των σωματείων τους είχαν επιστήσει την προσοχή στον Καραμανλή και αυτός κώφευε.

Γνώριζαν, λοιπόν, ότι τα τρένα δεν κινούνταν με την απαραίτητη ασφάλεια, γνώριζαν ότι υπήρχε κίνδυνος σύγκρουσης, λόγω της μη υλοποίησης σύμβασης και, όμως, δεν έκαναν απολύτως τίποτα. Δεν υλοποίησαν πρόσθετες δικλίδες ασφαλείας, δεν θέσπισαν εθνικούς κανόνες ασφαλείας, οι οποίοι μέχρι και σήμερα δεν υφίστανται, κάτι το οποίο παραδέχτηκε και ο ίδιος ο κ. Τερεζάκης μόλις τον Δεκέμβρη στο τελευταίο νομοσχέδιο για τον ελληνικό σιδηρόδρομο.

Αντί να διορθωθούν αυτές οι επικίνδυνες καταστάσεις, τι κάνατε; Παίρνατε πιο γρήγορα τρένα, αυξάνατε τις ταχύτητες σε έναν εγκαταλελειμμένο και απαρχαιωμένο σιδηρόδρομο, βάζατε περισσότερους επιβάτες μέσα σε ένα θανάσιμο ρίσκο. Αυτό ξέρετε πώς μεταφράζεται; Το είπα και πριν. Στο κακούργημα της έκθεσης ζωής σε κίνδυνο, γιατί οι επιβάτες των τρένων δεν πέθαναν όλοι εκείνο το βράδυ στα Τέμπη. Θα μπορούσαν να έχουν πεθάνει οποιαδήποτε άλλη στιγμή, γιατί, όπως είπα και πριν, το έγκλημα είναι διαρκές και η Κυβέρνηση το ήξερε.

Εδώ ερχόμαστε στην πολιτική υποκρισία. Όταν εξέταζα στην εξεταστική επιτροπή τον κ. Καραμανλή, μου είχε πει χαρακτηριστικά ότι δεν κατάφερε ποτέ να ξηλώσει τη νοοτροπία του «έλα μωρέ». Πώς να ξηλώσει αυτή τη νοοτροπία, όταν την έχει και ο ίδιος; Πώς να εξαλείψει την κουλτούρα της αδιαφορίας, όταν είναι ο ίδιος μέρος αυτής της κουλτούρας; Και δεν είναι μόνο αυτός. Είστε όλοι στην Κυβέρνηση. Αυτό είναι το πραγματικό πρόβλημα, γιατί είναι μια εγκληματική νοοτροπία που, δυστυχώς, δεν έληξε το βράδυ της 28ης Φεβρουαρίου 2023.

Επειδή, λοιπόν, κυρίες και κύριοι συνάδελφοι, γνωρίζουν από την Κυβέρνηση ότι έχουν τελέσει κακουργήματα, επειδή ξέρουν πως οι ευθύνες τους δεν κρύβονται, επειδή καταλαβαίνουν πως το έγκλημα που διέπραξαν δεν πρόκειται να σβηστεί, προκειμένου να καλύψουν και να συγκαλύψουν πήγαν στο μπάζωμα. Εδώ έχουμε να κάνουμε με τον ρόλο του Τριαντόπουλου, ο όποιος έχει ομολογήσει πως η εντολή του Πρωθυπουργού προς τον ίδιο ήταν να μεταβεί στα Τέμπη, ώστε σε συνεργασία με λοιπές αρχές να οργανώσει την επιχείρηση αποκατάστασης. Όμως, δεν μας είπαν ποτέ τι ήταν αυτή η επιχείρηση αποκατάστασης, γιατί για τα τρένα δεν ήταν σίγουρα, αφού τα τρένα δεν δούλεψαν για πολλές εβδομάδες.

Βαθύτερος λόγος, λοιπόν, της εντολής του Πρωθυπουργού ήταν η πλήρης αλλοίωση του χώρου, η εξαφάνιση κάθε αποδεικτικού στοιχείου και η εξάλειψη κάθε ίχνους το οποίο, μεταξύ άλλων, θα αποκάλυπτε το είδος της επικίνδυνης ύλης, η έκρηξη της οποίας κατέστησε πιο τραγικές τις συνέπειες της μοιραίας σύγκρουσης των δύο τρένων, καθώς αυτοί που δεν πέθαναν από τη σύγκρουση, εάν δεν υπήρχε το παράνομο φορτίο να δημιουργήσει την έκρηξη και τη φωτιά, δεν θα είχαν πεθάνει.

Η συγκάλυψη, λοιπόν, δεν έγινε μόνο για να κρύψουν τις ευθύνες τους. Έγινε για να καλυφθεί ο θάνατος των ανθρώπων, οι οποίοι θα είχαν επιζήσει, αν κάποιοι στον βωμό του κέρδους δεν μετέφεραν παράνομο φορτίο, πάντα με την ανοχή και τη γνώση της πολιτείας, η οποία παρέλειψε να κάνει τους απαιτούμενους ελέγχους, συμβάλλοντας έτσι στο θάνατό τους. Έγινε για να εξαφανίσουν τις αποδείξεις, γιατί αν δεν υπήρχε γνώση και το φορτίο ήταν νόμιμο, δεν θα υπήρχε λόγος να αλλοιώσουν τον χώρο του εγκλήματος και να συγκαλύψουν. Έτσι, λόγω αυτών, ο Τριαντόπουλος συνήργησε παράλληλα στην ανθρωποκτονία που τελέστηκε γι’ αυτούς που τελικά κάηκαν και δεν είχαν πεθάνει από τη σύγκρουση.

Γι’ αυτό και ο Πρωθυπουργός από την πρώτη στιγμή κατέφυγε σε ψέματα. Την επόμενη κιόλας ημέρα του εγκλήματος παρουσίασε μονταρισμένους διαλόγους στο Υπουργικό Συμβούλιο. Δεν το ξεχνάει κανένας μας. Όχι τους αυθεντικούς που πήγαν στη δικαιοσύνη και κρίθηκαν αξιόπιστοι από το Πολυτεχνείο. Ξέρετε πάρα πολύ καλά ποιους, τους μονταρισμένους που έβγαλε το «Πρώτο Ψέμα». Δήλωσε ότι δεν υπήρχαν παρεμβάσεις στη δικαιοσύνη. Όμως, ο ίδιος από την πρώτη μέρα έστειλε έγγραφο στον Ντογιάκο, ζητώντας τον ορισμό ειδικού εφέτη ανακριτή, ενός ανακριτή που αργότερα μηνύθηκε από τις οικογένειες των θυμάτων για απόκρυψη στοιχείων από τη δικογραφία, ενός ανακριτή που όρισε τους δικαστικούς πραγματογνώμονες που έβγαλαν το ψεύτικο σενάριο περί ελαίων σιλικόνης, το οποίο έχει καταρριφθεί από όλα τα ξένα πανεπιστήμια αλλά και από τον ίδιο, τον δικό σας, τον ΕΟΔΑΣΑΑΜ. Το σενάριο των ελαίων σιλικόνης που ο Πρωθυπουργός το χρησιμοποιούσε μέχρι την τελευταία στιγμή αλλά και προεκλογικά, εξαπατώντας τους πολίτες και γι’ αυτό θα πρέπει να διωχθεί, επίσης, και για εξαπάτηση εκλογικού σώματος κατά το άρθρο 162 του Ποινικού Κώδικα. Όταν δήλωνε κατηγορηματικά ότι δεν υπήρχε τίποτα εύφλεκτο στο τρένο, δεν προσπαθούσε να καθησυχάσει την κοινή γνώμη. Καθοδηγούσε τη δικαστική έρευνα. Όταν έλεγε ότι το μπάζωμα έγινε για καλό, προσπαθούσε να καλύψει το γεγονός ότι κατέστρεψαν αποδεικτικά στοιχεία.

Αν θέλετε, λοιπόν, πραγματική διερεύνηση, τότε ας ανοίξει και η υπόθεση του Πρωθυπουργού με σύσταση προανακριτικής για τη διερεύνηση της εμπλοκής του στα κάτωθι εγκλήματα: παράβαση καθήκοντος, ηθική αυτουργία σε παράβαση καθήκοντος, συγκάλυψη λαθρεμπορίου καυσίμων, αθέμιτη παρέμβαση στη δικαιοσύνη που καταργεί τη διάκριση των εξουσιών, επομένως είναι έγκλημα που στρέφεται κατά της δημοκρατίας, εγκληματική οργάνωση με βάση το άρθρο 187 του Ποινικού Κώδικα που σχετίζεται με λαθρεμπόριο καυσίμων και διατάραξη συγκοινωνιών σε βαθμό κακουργήματος και σφετερισμό εξουσίας.

Ο Κυριάκος Μητσοτάκης δεν μπορεί να ξεφύγει από τις ποινικές και πολιτικές ευθύνες. Ο λαός έστειλε ένα πολύ συγκεκριμένο μήνυμα στις τελευταίες συγκεντρώσεις, οπότε έχει μία πολύ ξεκάθαρη πολιτική υποχρέωση απέναντί τους. Αυτή δεν είναι άλλη από το να παραιτηθεί.

Σας ευχαριστώ.

(Χειροκροτήματα)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Φλώρο.

Ολοκληρώσαμε τον πρώτο κύκλο. Για να είστε ενήμεροι, γιατί, όπως είδατε, με επισκέπτονται οι Αρχηγοί, να πω το εξής:

Έχουν δηλώσει μέχρι στιγμής ότι θα μιλήσουν τέσσερις Αρχηγοί. Έχει ζητήσει ο κ. Κουτσούμπας, ο οποίος και καλείται στο Βήμα, ο κ. Βελόπουλος, ο κ. Φάμελλος και ο κ. Χαρίτσης. Και η κ. Κωνσταντοπούλου έχει ενημερώσει ότι θα μιλήσει. Εν πάση περιπτώσει, δεν υπάρχει κανένα πρόβλημα.

Δεν υπάρχει διακοπή. Το λέω για τους συναδέλφους Βουλευτές. Δεν είμαστε σε κοινοβουλευτική διαδικασία νομοσχεδίου για να εναλλάσσονται. Θα μιλάνε οι Αρχηγοί, σύμφωνα με την κοινοβουλευτική δύναμη, όταν είναι εντός της Αιθούσης.

Άρα, τώρα θα δώσω τον λόγο στον κ. Κουτσούμπα, τον Γενικό Γραμματέα του Κομμουνιστικού Κόμματος Ελλάδας και Πρόεδρο της Κοινοβουλευτικής Ομάδας του Κομμουνιστικού Κόμματος Ελλάδας. Αμέσως μετά, απ’ ό,τι βλέπω, αν δεν έρθει ο κ. Φάμελλος, τον λόγο θα πάρει ο κ. Βελόπουλος.

Κύριε Κουτσούμπα, έχετε τον λόγο.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Ευχαριστώ, κύριε Πρόεδρε.

Κυρίες και κύριοι, το αν η Βουλή εξακολουθεί να συζητά δύο χρόνια μετά για το έγκλημα στα Τέμπη, αυτή τη φορά για τη σύσταση προανακριτικής επιτροπής για τις ευθύνες του Υπουργού σας Τριαντόπουλου, δεν είναι βέβαια γιατί σας στρίμωξε το ΠΑΣΟΚ με την πρόταση του, είναι γιατί σας έχει στριμώξει για τα καλά αυτός ο περήφανος ελληνικός λαός και τα παιδιά του, που την Παρασκευή μετέτρεψαν όλη τη χώρα σε μια μεγαλειώδη συγκλονιστική απεργιακή διαδήλωση και έγραψαν ιστορία.

Πάνω από ένα εκατομμύριο απεργοί, εργαζόμενοι, κυρίως νέοι άνθρωποι, πλημμύρισαν τις πλατείες σε όλη τη χώρα, αλλά και στο εξωτερικό. Μπορεί πλέον να γραφτεί με μεγάλα γράμματα πως στις 28 Φεβρουαρίου 2025, ημέρα συμπλήρωσης δύο χρόνων από το έγκλημα στα Τέμπη, πραγματοποιήθηκε σε αυτή εδώ τη χώρα η μεγαλύτερη απεργία που έχει γνωρίσει ποτέ αυτός ο τόπος.

Έτσι γράφουν ιστορία οι λαοί, στους δρόμους του αγώνα. Εκεί χτυπά η καρδιά τους, εκεί ζητούν το δίκιο τους, εκεί τιμούν τους νεκρούς τους, εκεί παλεύουν για τη ζωή τους, τα όνειρά τους.

Και σήμερα κανείς σας, πολύ περισσότερο η Κυβέρνηση της Νέας Δημοκρατίας, δεν μπορεί να προσπεράσει το γεγονός πως υπάρχει ένας λαός που μπορεί ακόμα πιο αποφασιστικά να βάλει τη σφραγίδα του στις εξελίξεις, στην προσπάθειά του να ζήσει με αξιοπρέπεια και να ανασάνει από την ασφυξία που προκαλεί το σύστημα της αδικίας, της εκμετάλλευσης, που όλοι σας, Κυβέρνηση, Βουλευτές της Πλειοψηφίας και βολική Αντιπολίτευση, στηρίζετε. Το απέδειξε μια φορά ο ελληνικός λαός, μπορεί να το επαναλάβει.

Σε αυτές τις συνθήκες λοιπόν που οι εργαζόμενοι, οι φοιτητές, οι μαθητές, σύσσωμος ο λαός στέλνει ένα ξεκάθαρο μήνυμα στην Κυβέρνησή σας και σε όλους τους ενόχους για το τραγικό έγκλημα στα Τέμπη, νέα στοιχεία και πορίσματα βγαίνουν συνέχεια στο φως.

Ενώ το ΚΚΕ είχε ζητήσει ήδη προ ημερησίας διάταξης συζήτηση στη Βουλή, για να μπει στο κάδρο όλη η εικόνα, το σύνολο των ευθυνών για το έγκλημα και τη συγκάλυψή του, συζητάμε την πρόταση σήμερα του ΠΑΣΟΚ για σύσταση προανακριτικής επιτροπής.

Τι μπαίνει στο επίκεντρο με αυτή την πρόταση; Οι ποινικές ευθύνες του Χρήστου Τριαντόπουλου για τη συγκάλυψη, με το επιχείρημα από τη μεριά του ΠΑΣΟΚ ότι η ανάκριση έχει ολοκληρωθεί κατά το μέρος που τον αφορά.

Βεβαίως, την ίδια στιγμή και μετά το κλείσιμο της ανάκρισης, ολοένα και νέα στοιχεία βγαίνουν στο φως, που αφορούν και χειρισμούς που έγιναν τις πρώτες ώρες και πρώτες ημέρες του εγκλήματος. Όμως, στις ίδιες ποινικές ευθύνες του συγκεκριμένου στελέχους της Κυβέρνησης στην πρόταση του ΠΑΣΟΚ μπαίνει μόνο το αδίκημα της παράβασης καθήκοντος.

Εμείς συμφωνούμε ότι υπάρχουν σοβαρές ενδείξεις για παράβαση καθήκοντος, αλλά δεν είναι μόνον αυτό, δεν μπορούμε να σταθούμε μόνο σε αυτό. Από την ίδια τη δικογραφία έχει γίνει φανερό ότι ταυτόχρονα υπάρχουν και άλλα πολύ σοβαρά ζητήματα που πρέπει να συζητηθούν και εδώ μέσα στη Βουλή.

Υπάρχουν επαρκείς ενδείξεις, κατά τη γνώμη μας, και για το αδίκημα της υπόθαλψης - παρεμπόδισης της δικαιοσύνης, με βάση το άρθρο 231 του Ποινικού Κώδικα, που μάλιστα προβλέπει αυστηρότερη ποινή. Γιατί έχουν καταγραφεί στοιχεία για άτυπες συναντήσεις εκτός του Συντονιστικού Οργάνου Πολιτικής Προστασίας, στις οποίες ήταν παρών ο Τριαντόπουλος, και οι οποίες συνδέονται με τις ενέργειες στον τόπο του εγκλήματος.

Έχουν καταγραφεί στοιχεία πως τα περίπου τριακόσια κυβικά χώμα που απομακρύνθηκαν βρίσκονταν αρχικά σε σημείο που δεν εμπόδιζε τις επιχειρήσεις, όμως, δόθηκε εντολή να πεταχτούν. Και τελικά, σύμφωνα με τον εκπρόσωπο της εταιρείας, μεταφέρθηκαν με δική του πρωτοβουλία σε δικό του οικόπεδο. Μιλάμε για υλικό, για χώματα, στα οποία τελικά εντοπίστηκε ακόμα και βιολογικό υλικό θυμάτων.

Βέβαια, πρέπει να συζητηθούν και όσα στοιχεία προέκυψαν και για άλλα κυβερνητικά στελέχη. Μαζί με τον Υφυπουργό παρά τω Πρωθυπουργώ, τον Τριαντόπουλο, ήταν και άλλα μέλη της Κυβέρνησης εκεί, Υπουργοί και Υφυπουργοί, που από τις πρώτες ώρες βρίσκονταν στο σημείο.

Άρα, δεν μπορούμε να θεωρούμε ότι έχει κλείσει η υπόθεση για όλους αυτούς, όπως διαφαίνεται από την εισαγγελική διάταξη και την πρόταση του ΠΑΣΟΚ, πόσω μάλλον που πρόσφατα, από την πορεία των ερευνών, αναδείχθηκε ο ρόλος ενός άλλου μέλους της Κυβέρνησης, του Γενικού Γραμματέα του Υπουργείου Υποδομών και Μεταφορών, του Γιάννη Ξιφαρά.

Στην πραγματικότητα, η συγκάλυψη αποτελεί συνολική ευθύνη της Κυβέρνησης της Νέας Δημοκρατίας. Και είναι συγκάλυψη και γύρω από την πυρκαγιά και την έκρηξη, αλλά βέβαια και γύρω από την ίδια τη σύγκρουση, τα πραγματικά αίτιά της, τα κίνητρα και την αλήθεια πίσω απ’ όσα οδήγησαν στο συγκεκριμένο έγκλημα.

Γι’ αυτό είναι σοβαρές οι ευθύνες που πρέπει να διερευνηθούν και για τον ίδιο τον Πρωθυπουργό, τον Κυριάκο Μητσοτάκη, γι’ αυτά τα αδικήματα, δηλαδή της παράβασης καθήκοντος και της υπόθαλψης - παρεμπόδισης της δικαιοσύνης. Και να γιατί.

Σε συνέντευξή του λίγες μέρες μετά την τραγωδία ο ίδιος ο κ. Τριαντόπουλος είπε κατά λέξη: «Έτυχε με εντολή του Πρωθυπουργού να το διαχειριστώ κιόλας από κοντά, να βρεθώ στο σημείο για πέντε ημέρες».

Με βάση, λοιπόν, τον ίδιο τον ν.4622/2019 -του κ. Μητσοτάκη αυτός ο νόμος- για το επιτελικό κράτος, ο Πρωθυπουργός, όπως και οι Υπουργοί, υπέχουν κοινοβουλευτική ευθύνη για τις πράξεις ή παραλείψεις των Υφυπουργών.

Εξάλλου, ο κ. Μητσοτάκης κάλυπτε πλήρως όλο αυτό το διάστημα τον Υφυπουργό του, τον Χρήστο Τριαντόπουλο. Τον έσωσε από την εξεταστική επιτροπή, την οποία έκλεισε άρον-άρον. Και βέβαια, όπως είναι γνωστό, ο ίδιος ο Πρωθυπουργός είκοσι μέρες μετά το έγκλημα έσπευσε να προεξοφλήσει ότι δεν μετέφερε τίποτα το εύφλεκτο η εμπορική αμαξοστοιχία.

Γενικά, μέχρι πρόσφατα έδινε πλήρη κάλυψη συνολικά στους χειρισμούς που έγιναν, στη λογική ότι ήταν όλα καλώς καμωμένα, επιβεβαιώνοντας ότι οι όποιες αποφάσεις πάρθηκαν ήταν σε απόλυτο συντονισμό μαζί του και σε πλήρη γνώση του.

Τώρα βγαίνετε και λέτε ότι η αλλοίωση του τόπου του εγκλήματος με την απώλεια στοιχείων ζωτικής σημασίας, όπως λέει το πόρισμα, δεν συνιστά συγκάλυψη, γιατί αυτό έγινε από κάποιες υπηρεσίες και όχι με εντολή της Κυβέρνησης.

Πρόκειται περί νομικής και κυρίως πολιτικής ανοησίας. Ακόμα και αν δεχτούμε ότι δεν υπήρξε κυβερνητική εντολή, ότι η Κυβέρνηση δεν καθοδήγησε σχεδιασμένα την αλλοίωση του χώρου -το οποίο φυσικά είναι προς διερεύνηση- η ευθύνη της παραμένει ακέραια, γιατί δεν διαφύλαξε τον χώρο του εγκλήματος όπως είχε καθήκον. Άρα, φέρει ευθύνες, ακόμα και αν όχι με σκόπιμες πράξεις της, πάντως με τις εγκληματικές παραλείψεις της.

Πάμε παρακάτω. Ο κ. Μητσοτάκης με επιστολή του στις 6 Μαρτίου του 2023 προς τον τότε εισαγγελέα του Αρείου Πάγου προχώρησε σε δημόσιες υποδείξεις σχετικά με τη διερεύνηση του δυστυχήματος των Τεμπών, όπως το έλεγε ο ίδιος, γεγονός που ανοίγει και ζήτημα αθέμιτης επιρροής σε δικαστικούς λειτουργούς με βάση το άρθρο 167Α του Ποινικού Κώδικα. Τα παραπάνω είναι μόνο ένα μέρος των ποινικών ευθυνών που έχουν αναδειχθεί όλο αυτό το διάστημα για όσα κάνατε ή δεν κάνατε μετά το έγκλημα. Το κύριο βάρος της ευθύνης σας όμως είναι το ίδιο το έγκλημα. Η μετωπική σύγκρουση, η πυρκαγιά που κόστισε τη ζωή σε πενήντα επτά ανθρώπους, φοιτητές και εργαζόμενους.

Στο πλαίσιο της εξεταστικής επιτροπής και στο πόρισμα του ΚΚΕ αναδείχθηκαν οι σοβαρές πολιτικές και ποινικές ευθύνες σας, ευθύνες που αφορούν και όλες τις κυβερνήσεις, όλα τα κόμματα της Ευρωπαϊκής Ένωσης, της πολιτικής του κέρδους για ό,τι προηγήθηκε για να φτάσουμε σε εκείνη την αποφράδα ημέρα. Οπότε αναμενόμενο ήταν το ΠΑΣΟΚ να μη θέλει η συζήτηση να πάει έως εκεί, θέλοντας να βγάλει και λίγο την ουρά του απ’ έξω. Αναμενόμενο να θέλετε ορισμένοι να κυριαρχήσει όχι η ουσιαστική και βαθιά συζήτηση για να αποκαλυφθεί όλη η αλήθεια, αλλά επιδιώκετε να κυριαρχήσουν οι ανέξοδοι διαξιφισμοί και τα διάφορα κοινοβουλευτικά σόου που γίνονται εδώ μέσα.

Όλα όσα ανέδειξε στο πόρισμά του το Κομμουνιστικό Κόμμα Ελλάδας επιβεβαιώθηκαν και από τις μετέπειτα εξελίξεις κατά την πορεία της ανάκρισης μέσα και από την τιτάνια προσπάθεια των συγγενών των θυμάτων του εγκλήματος. Ακόμα και το πόρισμα του ίδιου του Εθνικού Οργανισμού Διερεύνησης Αεροπορικών και Σιδηροδρομικών Ατυχημάτων και Ασφάλειας Μεταφορών, του ΕΟΔΑΣΑΑΜ, παρ’ ότι όχι ολοκληρωμένο, ανέδειξε χρόνια προβλήματα του σιδηροδρόμου που οδήγησαν στη σύγκρουση, από την ελλιπή συντήρηση και την έλλειψη μέτρων ασφαλείας του δικτύου, μέχρι τις ελλείψεις σε προσωπικό και τόσα άλλα.

Οι διαπιστώσεις του πορίσματος επιβεβαιώνουν με τον τρόπο τους το «πάμε και όπου βγει» που κυριαρχεί στον σιδηρόδρομο. Οδηγούν κάθε σκεπτόμενο άνθρωπο στις τεράστιες πολιτικές και ποινικές ευθύνες σας. Επιβεβαιώνουν τις τεράστιες ευθύνες σας, όπως και όλων των προηγούμενων κυβερνήσεων, γιατί είναι δική σας αρμοδιότητα και υποχρέωση η δημιουργία ενός ενιαίου δημόσιου φορέα στον σιδηρόδρομο που θα εξασφάλιζε τον ενιαίο συντονισμό και την αποτελεσματική λειτουργία του, όπως αναφέρει και το πόρισμα. Η σημερινή Κυβέρνηση, όπως και όλες οι προηγούμενες, οφείλετε να τον έχετε συγκροτήσει. Από αυτές τις πολιτικές και ποινικές ευθύνες δεν ξεπλένεστε ούτε εσείς ούτε οι προκάτοχοί σας.

Εμείς θα συνεχίσουμε να αποκαλύπτουμε πλατιά μέσα στον λαό όλη την αλήθεια που αναδείχθηκε, πρώτα απ’ όλα την αλήθεια ότι διαχρονικά το κράτος και οι κυβερνήσεις αντιμετώπιζαν και εξακολουθούν -ακόμα και μετά από τα όσα τραγικά συνέβησαν- να αντιμετωπίζουν τα ολοκληρωμένα μέτρα ασφαλείας στον σιδηρόδρομο ως κόστος.

Με την ευκαιρία, να σας θυμίσω ότι στην εξεταστική επιτροπή μέλος της επιτροπής εμπειρογνωμόνων της ίδιας Κυβέρνησης δήλωσε ότι συστήματα ασφαλείας μπορούν να εγκατασταθούν το πολύ στο 20% από τα πιστοποιημένα βαγόνια, γιατί αυτό λέει -ακούστε την αιτιολογία- κοστίζει 100.000 ευρώ ανά βαγόνι ή 150.000 ευρώ ανά χιλιόμετρο γραμμής. Αλλά και ο κ. Σπίρτζης του ΣΥΡΙΖΑ έφτασε στο σημείο να πει ότι σε μεγάλο τμήμα του σιδηρόδρομου δεν θα αποκατασταθεί ποτέ το σύστημα ETCS, το βασικό σύστημα ασφαλείας δηλαδή. Ακούσαμε, επίσης, με το ίδιο επιχείρημα από τον πρώην πρόεδρο της δήθεν αυτής Ανεξάρτητης Αρχής, της ΡΑΣ, ότι το να αντικατασταθούν το 95% των τρένων που έχουν απαρχαιωμένες προδιαγραφές, σαν τα τρένα δηλαδή που συγκρούστηκαν εδώ που τα λέμε, είναι πολυτέλεια.

Και γιατί γίνονται όλα αυτά; Γιατί τελικά η ασφάλεια στους σιδηροδρόμους, στις μεταφορές συνολικά θεωρείται κόστος, πολυτέλεια και δεν επιλέγεται; Και αυτό το αναδείξαμε και θα συνεχίσουμε να το αποκαλύπτουμε: Απλά για να υπάρχουν δημοσιονομικά περιθώρια, να δίνεται ζεστό χρήμα στους ομίλους να στηρίζουν τα κέρδη τους. Και οι πολεμικοί σχεδιασμοί πάλι επίσης για τα κέρδη. Για να στηριχθούν αυτά τα κέρδη αυτών των αλητήριων υλοποιήθηκε σταθερά η πολιτική διάσπασης και τεμαχισμού του κρατικού ΟΣΕ, ώτε να ιδιωτικοποιηθεί τελικά το κερδοφόρο τμήμα του. Γι’ αυτό προχώρησε η αποψίλωση του έμπειρου και εξειδικευμένου προσωπικού και η υποστελέχωση, που με τον νόμο Ρέππα το 2010, κύριοι του ΠΑΣΟΚ, μειώθηκε στο μισό μέσα σε έναν χρόνο, με όλους τους μετέπειτα βέβαια Υπουργούς να δικαιολογούν μάλιστα αυτή την επιλογή.

Αυτή η εγκληματική πολιτική έχει και τη σφραγίδα, βέβαια, της Ευρωπαϊκής Ένωσης, που έχει μαλλιάσει η γλώσσα μας να το λέμε, που ορισμένοι θέλουν μάλιστα να την εμφανίσουν σαν θεματοφύλακα της ασφάλειας και του κράτους δικαίου. Ευρωπαϊκή κατεύθυνση είναι η δήθεν απελευθέρωση των σιδηροδρομικών μεταφορών, η εμπορευματοποίηση τους δηλαδή, σε βάρος όλων των αναγκαίων μέτρων ασφαλείας. Με τη βούλα της Ευρωπαϊκής Ένωσης κυκλοφορούν σήμερα τρένα με τις παλιές προ τριακονταετίας προδιαγραφές ασφαλείας. Αυτά συμβαίνουν και σε όλη την υπόλοιπη Ευρωπαϊκή Ένωση και καταρρίπτουν τα διάφορα αφηγήματα ότι τέτοια εγκλήματα είναι απόρροια μόνο ελληνικών παθογενειών, ότι είναι οι κακοδαιμονίες, όπως είπε ο κ. Μητσοτάκης, είτε ότι είναι μόνο του «Επιτελικού Κράτους Μητσοτάκη» η ευθύνη, όπως λέει και ο κ. Ανδρουλάκης.

Το κράτος έχει τεράστιες ευθύνες και αυτό αφορά και τη δικαιοσύνη ως κρατική λειτουργία και άλλες δήθεν ανεξάρτητες αρχές. Συνολικά ενενήντα τρεις εξώδικες δηλώσεις-ανακοινώσεις έγιναν από τις 9-7-2015 έως τις 4-2-2023 από μαζικούς φορείς, από συνδικαλιστικές οργανώσεις για την απαράδεκτη κατάσταση στον σιδηρόδρομο και καμία, μα καμία αυτεπάγγελτη έρευνα δεν κινήθηκε όπως έπρεπε.

Μέσα σε αυτό το πλαίσιο, όπως αποκαλύφθηκε και στην εξεταστική επιτροπή, δεν λειτουργούσε κανένα σύστημα ασφαλείας, παρά το γεγονός ότι υπήρχαν σχετικές συμβάσεις από το 2006, από το 2007 και από το 2014, η γνωστή σύμβαση 717. Και παρ’ όλο που επίσης είχαμε ψηφίσει την προανακριτική του ΠΑΣΟΚ για την 717, θυμίζουμε ότι αυτή δεν καταλόγιζε όμως ευθύνες για τους θανάτους, αλλά μόνο για την οικονομική ζημιά της Ευρωπαϊκής Ένωσης, λες και το κυρίαρχο είναι εάν παθαίνει κάποια ζημιά οικονομική η Ευρωπαϊκή Ένωση των μονοπωλίων που ξεζουμίζουν τους λαούς για να ζουν πλουσιοπάροχα οι διάφοροι ηγέτες της.

Το σύστημα ανάθεσης των συμβάσεων για τα συστήματα ασφαλείας ήταν κομμένο και ραμμένο στις ανάγκες των επιχειρηματικών ομίλων που ανταγωνίζονται και μεταξύ τους όπως πάντα. Γι’ αυτό τελικά το σύστημα ασφαλείας, αυτά τα συστήματα και κατατεμαχισμένα ήταν και ασύμβατα μεταξύ τους και άρα μη λειτουργικά. Ακόμα και τα μέτρα συγκάλυψης του εγκλήματος και αυτά φαίνεται να έχουν τη ματωμένη σφραγίδα του κέρδους που υπηρετείτε.

Όπως κατέθεσε μάρτυρας αστυνομικός, την 1η Μαρτίου 2023 και ενώ ακόμα καλά-καλά δεν είχαν περισυλλεγεί οι σοροί των νεκρών συνανθρώπων μας, αμαξοστοιχία του ΟΣΕ προσέγγισε τον τόπο του εγκλήματος για να παραλάβει τα άθικτα κοντέινερ της αιματοβαμμένης εμπορικής αμαξοστοιχίας. Τέτοια ήταν η πρεμούρα σας για να τρέξουν οι μεταφορές των εμπορευμάτων. Πρόκειται για γενική πολιτική σας κατεύθυνση, για γενική πολιτική επιλογή.

Πάλι στην εξεταστική επιτροπή ακούσαμε τον διευθυντή κυκλοφορίας και διαχείρισης χωρητικότητας του ΟΣΕ να λέει πως επιτρέπαμε στα τρένα να τρέχουν με εκατόν εξήντα χιλιόμετρα χωρίς σηματοδότηση για να προσελκύουν σιδηροδρομικές επιχειρήσεις να κάνουν αιτήσεις για δρομολόγια. Τόσο εγκληματικά ανεύθυνοι είναι όλοι αυτοί οι υπεύθυνοι.

Για να μην αναφέρουμε ότι στα φορτία, όπως αναδείχθηκε, δεν γίνεται σχεδόν ποτέ πραγματικός έλεγχος παρά μόνο στα χαρτιά, με αποτέλεσμα αρκετές φορές, όπως αποδείχτηκε, άλλο να γράφουν τα χαρτιά και άλλο στην πραγματικότητα να κουβαλάνε τα φορτία.

Αν είναι, μάλιστα, για τις πολεμικές ανάγκες του ΝΑΤΟ, τότε είναι που δεν ξέρει κανένας τι άλλο έγκλημα μπορεί να συμβεί. Για να μην πούμε το πλέον κρίσιμο στις μέρες μας, πως μέσα και στη δικογραφία υπάρχουν δεκάδες άδειες από τον ΟΣΕ το διάστημα 2022-2024 για διέλευση στρατιωτικού πολεμικού υλικού των ΗΠΑ και του ΝΑΤΟ μέσα από το σιδηροδρομικό δίκτυο, με ό,τι κινδύνους φέρει αυτό για την ασφάλεια των επιβατών, των περιοχών, των πόλεων, του λαού μας, όπως τα φορτία με το TNT που μετέφεραν στο Λαύριο μέσα από σπίτια και σχολεία χωρίς καν συνοδεία και μέτρα ασφαλείας και τα οποία τα σταμάτησε το ΚΚΕ και το εργατικό κέντρο εκεί, εμποδίζοντας την επικίνδυνη διέλευσή τους.

Μετά από όλα αυτά μόνο τυχαία δεν είναι όλα αυτά που πλέον έχουν έρθει στο φως της δημοσιότητας και τα γνωρίζει ο λαός μας: από την καταστροφή κρίσιμου βιντεοληπτικού υλικού και το ανεκδιήγητο μοντάρισμα των συνομιλιών σταθμάρχη και μηχανοδηγού μέχρι το τεράστιο μέγεθος της αλλοίωσης του τόπου του εγκλήματος. Οπότε προφανώς κανέναν δεν πείθουν τα βίντεο που βρέθηκαν στα σκουπίδια σε μια ύστατη προσπάθεια της Κυβέρνησης να δείξει ότι όλα έχουν γίνει όπως έπρεπε, όπως μας έλεγε μέχρι εκείνη τη στιγμή.

Εμείς, όπως πάντα, θα συνεχίσουμε και μέσα στη Βουλή την προσπάθειά μας να αξιοποιηθεί κάθε χαραμάδα για να ριχθεί παραπάνω φως σε αυτή την υπόθεση. Θα δώσουμε όλες μας τις δυνάμεις για να αποδοθούν σε όλους τους ενόχους όλες οι ευθύνες, ποινικές και φυσικά πολιτικές, γιατί αυτές δεν παραγράφονται στη συνείδηση του λαού, της νέας γενιάς, που έχει ορκιστεί να μην ξεχάσει, να μην αφήσει αυτό το έγκλημα να συγκαλυφθεί. Θα δώσουμε όλες μας τις δυνάμεις, ώστε το εργατικό λαϊκό κίνημα να βάλει στο στόχαστρο τον πραγματικό μεγάλο ένοχο, τις ματωμένες ράγες του κέρδους, αυτού του συστήματος της εκμετάλλευσης και το κράτος του με όλες τις κυβερνήσεις που υπηρετούν όλα αυτά.

Θα κάνουμε, λοιπόν, τα πάντα, ώστε να αξιοποιηθεί το παραμικρό περιθώριο για να φωτιστούν όλες οι πλευρές αυτού του εγκλήματος που δεν υπολογίζει την ανθρώπινη ζωή, του εγκλήματος του κέρδους. Το λέμε ξανά για πολλοστή φορά.

Γνωρίζουμε, όμως, πάρα πολύ καλά ότι στο πλαίσιο αυτού του σάπιου συστήματος, των θεσμών του, η τράπουλα είναι και σημαδεμένη, ότι υπάρχουν στεγανά, ότι πάνω από όλα υπάρχει ένας αρνητικός ακόμα πολιτικός συσχετισμός, που επιτρέπει στην εκάστοτε κοινοβουλευτική πλειοψηφία και ελέω εκλογικού νόμου να καθορίζει το αποτέλεσμα των προανακριτικών και το αν θα ασκηθεί ποινική δίωξη κατά πολιτικών προσώπων, γιατί, εκτός των άλλων, Νέα Δημοκρατία, ΠΑΣΟΚ, ΣΥΡΙΖΑ, φρόντισαν να διασφαλίσουν την ειδική ποινική μεταχείριση των πολιτικών προσώπων μέσω του άθλιου νόμου περί ευθύνης υπουργών, αρνούμενοι και στο ζήτημα αυτό την πρόταση του ΚΚΕ για κατάργησή του.

Γι’ αυτόν τον λόγο, από την πρώτη στιγμή είπαμε -και είμαστε δυστυχώς οι μόνοι που το λέμε- ότι μόνο ο λαϊκός παράγοντας με τον αγώνα του μπορεί να πιέσει πραγματικά, να σας στριμώξει κι άλλο όλους όσους θέλουν αυτή τη συγκάλυψη και τελικά να φέρει στο φως όλη την αλήθεια και για τα εγκλήματα των Τεμπών και για όλα τα εγκλήματα σε βάρος του λαού μας.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Κουτσούμπα.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», πενήντα δύο μαθήτριες και μαθητές και τρεις συνοδοί εκπαιδευτικοί από το 3ο Γυμνάσιο Μεγάρων.

Η Βουλή σάς καλωσορίζει.

Θα μου επιτρέψετε να τους καλωσορίσω ιδιαίτερα εγώ, μιας και είναι από την ιδιαίτερη εκλογική μου περιφέρεια.

Καλή πρόοδο, παιδιά, και να είστε πάντα καλά και εσείς οι εκπαιδευτικοί καλή δύναμη.

(Χειροκροτήματα από όλες τις πτέρυγες της Βουλής)

Τώρα έχουμε πιο καθαρή εικόνα για τα επόμενα βήματα. Κατ’ αρχάς, θα μιλήσουν οι Αρχηγοί. Το είπα και πρωτύτερα. Δεν είναι η ίδια διαδικασία όπως στη νομοθετική διαδικασία. Άρα, τον λόγο τώρα θα πάρει ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία, ο κ. Φάμελλος, στη συνέχεια τον λόγο θα πάρει ο Πρόεδρος της Ελληνικής Λύσης, ο κ. Βελόπουλος. Αμέσως μετά θα πάρει τον λόγο ο Πρόεδρος της Νέας Αριστεράς, ο κ. Χαρίτσης, στη συνέχεια ο κ. Νατσιός, Πρόεδρος της Νίκης, στη συνέχεια η κ. Κωνσταντοπούλου, Πρόεδρος της Πλεύσης Ελευθερίας. Και, βέβαια, να πω ότι αυτό θα συμβεί οπωσδήποτε, 3 η ώρα έχει ζητήσει τον λόγο και επειδή είναι το πρώτο σε δύναμη μετά την Κυβέρνηση Κόμμα η Αξιωματική Αντιπολίτευση, θα μιλήσει ο Πρόεδρος του ΠΑΣΟΚ - Κινήματος Αλλαγής, ο κ. Ανδρουλάκης.

Κύριε Πρόεδρε, κύριε Φάμελλε, έχετε τον λόγο.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Ευχαριστώ, κύριε Πρόεδρε.

Κυρίες και κύριοι Βουλευτές, κύριοι Υπουργοί, το έγκλημα των Τεμπών έχει στιγματίσει την πολιτική ζωή της χώρας μας, την ελληνική κοινωνία λόγω του τραγικού αριθμού των θυμάτων, αλλά και λόγω των αιτιών και των ευθυνών της σύγκρουσης, του σχεδίου συγκάλυψης που στήθηκε για να καλύψει την ευθύνη της Κυβέρνησης για το έγκλημα και έχει πυροδοτήσει ένα εκτεταμένο κύμα αμφισβήτησης της Κυβέρνησης και των επιλογών της.

Το έγκλημα των Τεμπών και η συγκάλυψή του από την Κυβέρνηση έρχεται να προστεθεί στο σκάνδαλο των υποκλοπών, που επίσης συγκαλύφθηκε, στην επίθεση στις Ανεξάρτητες Αρχές, στο έγκλημα της Πύλου, στο σκάνδαλο της διαρροής και χρήσης προσωπικών δεδομένων για κομματικούς σκοπούς και στην πολλαπλή υποβάθμιση του κράτους δικαίου στη χώρα μας με παραβίαση συνταγματικών διατάξεων, που μας έχουν εκθέσει σε όλη την Ευρώπη.

Το έγκλημα των Τεμπών έρχεται να προστεθεί και στα μεγάλα οικονομικά προβλήματα που βιώνει κάθε ελληνική οικογένεια. Εργαζόμενοι, συνταξιούχοι, αγρότες, επαγγελματίες, επιχειρήσεις, νέοι και νέες δεν τα βγάζουν πέρα και ασφυκτιούν σε μια Ελλάδα που δεν μας αξίζει. Η αβεβαιότητα και τα οικονομικά αδιέξοδα ανησυχούν βαθιά κάθε πολίτη της χώρας μας και υπάρχει πλέον μια συσσωρευμένη αντίδραση για τις κυβερνητικές επιλογές.

Η Κυβέρνηση δεν έχει την εμπιστοσύνη της κοινωνίας και είναι πλήρως απονομιμοποιημένη. Οι πολίτες μάς δίνουν μονότονα μία εντολή: Βρείτε τα για να φύγει αυτή η Κυβέρνηση! Και αυτή η εντολή είναι ξεκάθαρη και από τα πρωτοφανή συλλαλητήρια.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Μόνο μία επιλογή υπάρχει -κύριοι Υπουργοί, μεταφέρετέ την στον κ. Μητσοτάκη, ο οποίος δεν έχει έρθει σήμερα εδώ-: Οφείλετε να παραιτηθείτε. Η παραμονή σας στην κυβέρνηση είναι ανεπίτρεπτη! Η παρουσία σας στα κυβερνητικά έδρανα έρχεται σε πλήρη αναντιστοιχία με το λαϊκό αίσθημα και την παλλαϊκή αντίδραση της κοινωνίας στα συλλαλητήρια της 28ης Φεβρουαρίου. Είστε πλήρως απονομιμοποιημένοι και κοινωνικά και ηθικά.

Κυρίες και κύριοι Βουλευτές, οι επιλογές του κ. Μητσοτάκη έχουν οδηγήσει σε μία ευρεία απαξίωση της Κυβέρνησης, αλλά και της δικαιοσύνης και των θεσμών και υπάρχει κίνδυνος αλλά και σχέδιο να υπάρχει απαξίωση συνολικά της πολιτικής και των κομμάτων. Το γιατί είναι προφανές. Για να μην υπάρχει διέξοδος στην κοινωνία, για να συντηρηθεί το οικονομικό και πολιτικό σύστημα εξουσίας.

Εδώ τα προοδευτικά κόμματα πρέπει να πάρουμε πρωτοβουλίες και να απαντήσουμε πρώτα απ’ όλα ότι δεν είμαστε όλοι ίδιοι και η στάση μας στο έγκλημα των Τεμπών είναι μια ιστορική ευκαιρία. Γιατί αυτό που απαιτείται στη χώρα μας είναι αλλαγή πολιτικής, μια αλλαγή πολιτικής σε προοδευτική κατεύθυνση, με βαθιές φιλολαϊκές μεταρρυθμίσεις, αλλά και με ρήξεις με τις επιλογές της Δεξιάς που μας οδηγούν ξανά σε μία νέα κοινωνική και οικονομική χρεοκοπία. Δεν μπορεί να υπάρχει καμία συναίνεση, καμία ανοχή και καμία υποχώρηση απέναντι σε μια κυβέρνηση άδικη, αλλά και μια κυβέρνηση της αδιαφάνειας, της διαπλοκής, της λαφυραγώγησης της δημόσιας και ιδιωτικής περιουσίας.

Οι προανακριτικές επιτροπές -γιατί σήμερα είναι η αρχή μόνο της πρώτης- η σημερινή και οι υπόλοιπες που θα ακολουθήσουν, είναι υποχρέωσή μας για το δίκαιο και για την αλήθεια.

Κυρίες και κύριοι Βουλευτές, η θέση του ΣΥΡΙΖΑ από την πρώτη στιγμή ήταν ξεκάθαρη. Θέλουμε να αποκαλυφθεί η αλήθεια και θέλουμε να αποδοθούν οι ευθύνες όσο ψηλά και αν βρίσκονται. Διαφάνεια και δικαιοσύνη ζητούν οι πολίτες. Αυτό ζητάμε και εμείς. Αυτό ζητάει και το Ελληνικό Κοινοβούλιο. Έχουν περάσει δύο χρόνια από την τραγική νύχτα και δεν ξέρω πώς μπορεί να ανεχθείτε και να ανεχθούμε ότι ακόμα δεν έχει αποκαλυφθεί η αλήθεια. Η ελληνική κοινωνία και η Βουλή δεν γνωρίζουν τι έχει γίνει και είναι ο αγώνας των συγγενών των θυμάτων, των συλλόγων, της κοινωνίας, των πολιτών, των κομμάτων της Αντιπολίτευσης, των κοινωνικών και συνδικαλιστικών φορέων που δεν έχουν επιτρέψει το κουκούλωμα και τη λήθη.

Εμείς ως ΣΥΡΙΖΑ έχουμε δεσμευτεί -το είπαμε ξανά πριν από έναν χρόνο και το λέμε και σήμερα- ο ΣΥΡΙΖΑ - Προοδευτική Συμμαχία θα ψηφίσει και θα δεχτεί όλα τα κοινοβουλευτικά εργαλεία, όλες τις επιτροπές που φέρουν όλες τις δικογραφίες εδώ, για να διαμορφωθούν προανακριτικές επιτροπές για όλα!

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Δεν θα μείνει τίποτα σκοτεινό. Θα αποκαλυφθεί η αλήθεια. Αυτό κάναμε και μόλις ήρθε η ευρωπαϊκή δικογραφία για την 717. Ζητήσαμε έλεγχο Υπουργών που εμπλέκονται με οποιονδήποτε τρόπο από την υπογραφή της σύμβασης και από τις προδιαγραφές μιας σύμβασης που είχε σοβαρές ελλείψεις. Κανένας συμψηφισμός, κανένα σκοτεινό σημείο!

Και σε αυτή την επιλογή παραμένουμε δεσμευμένοι, θα την ακολουθήσουμε, σε αντίθεση με τον κ. Μητσοτάκη, σε αντίθεση με τους Υπουργούς του, οι οποίοι επέλεξαν, επιχείρησαν και ψήφισαν την αθώωση του κ. Καραμανλή, παρ’ ότι υπήρχε εισαγγελική εδώ δικογραφία από την Ευρωπαία εισαγγελέα.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και όχι μόνο επέλεξαν να ψηφίσουν κατά της δικογραφίας ενώ τώρα δηλώνουν δήθεν ότι θα ακολουθήσουν ό,τι έρθει από τη δικαιοσύνη- αλλά επέλεξαν και επιλέξατε να χειροκροτήσετε τον κ. Καραμανλή προσβάλλοντας τους πολίτες αυτής της χώρας, προσβάλλοντας το δίκαιο! Κι αυτό είναι γραμμένο, είναι γραμμένο στην ιστορία.

Για το λόγο αυτό εμείς δηλώσαμε μόλις ανακοινώθηκε η πρόθεση υποβολής προανακριτικής επιτροπής ότι είναι αυτονόητη. Υπήρχαν ήδη πολλά στοιχεία. Εμείς γνωρίζαμε τα συμπληρωματικά στοιχεία, παρότι δεν είχαν ανακοινωθεί, πράγματι, στην Αίθουσα της Ολομέλειας. Κι επίσης εμείς είχαμε αναδείξει το μπάζωμα ως ένα βασικό στοιχείο της συγκάλυψης, του σχεδίου συγκάλυψης για την αλλοίωση του χώρου του εγκλήματος την αλλοίωση αποδεικτικών στοιχείων της σύγκρουσης, αλλά και της έκρηξης που προσπαθήσαΤε πολύ καιρό να κρατήσετε στα χαμηλά, να μην αναδειχθεί. Εμείς είχαμε στηλιτεύσει την προσπάθεια που γινόταν, με σχέδιο από την Κυβέρνηση, να παραπλανηθεί και η κοινή γνώμη και η δικαιοσύνη και αυτό το υλοποίησε με σχέδιο όχι απλά η Κυβέρνηση, αλλά ο ίδιος ο κ. Μητσοτάκης.

Αλήθεια, έχετε ξεχάσει πόσες φορές ο κ. Μητσοτάκης μίλησε δημόσια για θεωρίες συνωμοσίας για τερατολογίες και όταν επιχείρησε, ακόμα και σε τηλεοπτικό χρόνο, να παρουσιάσει το μπάζωμα ως μία επιχείρηση σταθεροποίησης για να στηθούν οι γερανοί και ισχυριζόταν ότι το λάθος της Κυβέρνησης ήταν ότι δεν απάντησε πειστικά από την αρχή στις θεωρίες συνωμοσίας και ότι όλα αυτά ήταν τερατουργίες;

Αλήθεια, κύριοι Υπουργοί, τώρα πιστεύετε ότι αυτό ήταν το μόνο λάθος της Κυβέρνησής σας; Ότι δεν απαντήσατε πειστικά σε θεωρίες συνωμοσίας για το μπάζωμα; Γιατί σήμερα έρχεστε εδώ και, πιεσμένοι από την κοινωνία και εγκλωβισμένοι, έχετε -απ’ ό,τι καταλαβαίνω- την πρόθεση να την ψηφίσετε την προανακριτική επιτροπή.

Η επιλογή σας αυτή έρχεται να αδειάσει μεγαλοπρεπώς ό,τι έχει πει μέχρι τώρα ο κ. Μητσοτάκης. Αυτή είναι μια πολύ μεγάλη ήττα του κ. Μητσοτάκη, ο οποίος υποστήριζε ότι όλα αυτά είναι θεωρίες συνωμοσίας και σήμερα έρχεστε να ψηφίσετε σε αντίθεση με ό,τι έχει πει ο Πρωθυπουργός. Ακόμα ένα σοβαρό ζήτημα έλλειψης και δυσπιστίας κατά του κυρίου Πρωθυπουργού.

Κι εμείς έχουμε πει ξεκάθαρα ότι θα ακολουθήσουν και άλλες τέτοιες χρονικές στιγμές, γιατί αυτή η προανακριτική είναι απλά η πρώτη, γιατί κρίνουμε ότι θα πρέπει να διερευνηθούν οι ευθύνες και άλλων μελών της Κυβέρνησης για πολλά άλλα επεισόδια του σχεδίου συγκάλυψης, αλλά και για τη σύγκρουση και την έκρηξη αυτές καθαυτές. Κάθε δικογραφία θα διαβιβάζεται στη Βουλή. Είναι δέσμευση και υποχρέωση όλων μας.

Όμως, δεν μπορούμε να μην κρύψουμε σήμερα, που συζητάμε για την πρώτη προανακριτική την πολύ μεγάλη καθυστέρηση που υπάρχει για το βασικό συμβάν, για τη σύγκρουση και για την έκρηξη που ακολούθησε. Αλήθεια, δεν σας ανησυχεί καθόλου το ότι δεν έχει έρθει ακόμα ο φάκελος της κεντρικής έρευνας για τον κ. Καραμανλή; Δεν σας ανησυχεί ότι είναι κι αυτό ένα βασικό στοιχείο του προβληματισμού της κοινωνίας, ότι ένα βασικό στοιχείο της αναξιοπιστίας της Κυβέρνησης;

Εμείς δεν θα δεχτούμε να είναι αυτό στοιχείο αναξιοπιστίας της Βουλής γι’ αυτό και το θέτουμε σήμερα δημόσια. Όμως, οφείλουμε να θέσουμε και κάτι ακόμα ως κοινωνικό και πολιτικό συμπέρασμα. Η σημερινή αλλαγή στάσης της Νέας Δημοκρατίας είναι υποχώρηση απέναντι και μπροστά στην αντίδραση της κοινωνίας. Η απαίτηση των πολιτών για δικαιοσύνη, διαφάνεια και λογοδοσία έχει στριμώξει σήμερα την Κυβέρνηση και αυτό είναι το πολύτιμο μήνυμα για το λαό, για τους πολίτες: ότι με αγώνες και διεκδικήσεις κατακτά τα δικαιώματά του και η δικαιοσύνη και η διαφάνεια είναι δημοκρατικό δικαίωμα των πολιτών που ήθελε να το στερήσει η Κυβέρνηση, γι’ αυτό ήθελε να συγκαλύψει και το έγκλημα των Τεμπών αλλά και το σχέδιο που ακολούθησε στη συνέχεια.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Στις 26 Ιανουαρίου έγιναν μαζικές κινητοποιήσεις με κεντρικό σύνθημα «Δεν έχω οξυγόνο» και το οξυγόνο ήταν η δικαίωση. Αυτό οδήγησε σε αλλαγή στάσης 180 μοιρών τον κ. Μητσοτάκη, ο οποίος σε τηλεοπτική του συνέντευξη παραδέχτηκε όλα αυτά που συζητάμε σήμερα.

Είναι στη δημόσια σφαίρα, επιβεβαιωμένα από τον κύριο Πρωθυπουργό εδώ και έναν μήνα.

Από τότε ο ΣΥΡΙΖΑ, αλλά όχι μόνο ο ΣΥΡΙΖΑ, έθεσε αίτημα για προ ημερησίας διατάξεως συζήτηση στη Βουλή. Ήταν απαίτηση των πολιτών. Και έχουν περάσει τριάντα ημέρες και ο κ. Μητσοτάκης κρύβεται. Δεν έχει έρθει ούτε σήμερα. Αυτή είναι η εκτίμηση που έχει για τη Βουλή και για τους πολίτες ο κ. Μητσοτάκης. Υποτιμά και τη Βουλή και τους πολίτες και τα αιτήματα των πολιτών.

Και έφτασε σε σημείο να παραβιάσει τον Κανονισμό της Βουλής που προβλέπει ρητά ότι η προ ημερησίας διατάξεως συζήτηση πρέπει να γίνει εντός ενός μηνός. Και οφείλουμε όλοι να μην επιτρέψουμε στον κ. Μητσοτάκη, που δεν σέβεται την κοινωνία, να ξεφύγει. Να μην του αφήσουμε κανένα περιθώριο. Να έρθει εδώ να λογοδοτήσει και να απολογηθεί και να κριθεί από τους πολίτες.

Την προηγούμενη Παρασκευή ζήσαμε κάτι πρωτόγνωρο. Πολλές εκτιμήσεις συνηγορούν ότι είναι πρωτόγνωρο για όλη τη Μεταπολίτευση. Οι πλατείες και οι δρόμοι σε όλη την Ελλάδα γέμισαν από εκατοντάδες χιλιάδες πολίτες που ζήτησαν δικαιοσύνη και όχι μόνο στην Αθήνα, όχι μόνο στις μεγάλες πόλεις, αλλά σε κάθε μέρος της Ελλάδας. Οι πολίτες δήλωσαν ξεκάθαρα ότι δεν πάει άλλο. Είπαν «φτάνει, ως εδώ» και ζήτησαν όλη την αλήθεια για το έγκλημα των Τεμπών και για τη συγκάλυψη που επιχειρεί και υλοποιεί η Κυβέρνηση και ζήτησαν την απόδοση ευθυνών όσο ψηλά κι αν βρίσκονται οι υπεύθυνοι. Δυνατά και καθαρά είπαν ότι δεν εμπιστεύονται άλλο την Κυβέρνηση. Δεν εμπιστεύονται μια Κυβέρνηση που εδώ και δύο χρόνια επέλεξε να εμπαίζει την κοινωνία.

Δεν μπορείτε άλλο, κύριοι της Κυβέρνησης, να κρύβετε την αλήθεια, δεν μπορεί να κρύβεστε πίσω από διαδικαστικά τρικ. Ο λαός απαίτησε δικαιοσύνη, αλήθεια και ασφάλεια, αγαθά τα οποία η Κυβέρνηση δεν μπορεί, αλλά ούτε και θέλει να προσφέρει. Γι’ αυτό και ήρθε η ώρα να αποχωρήσετε, να αποχωρήσετε για να ανασάνει ο τόπος.

Οι προβοκάτσιες και ο αυταρχισμός που ζήσαμε την Παρασκευή δεν μπόρεσαν να σκεπάσουν το πάνδημο αίτημα να αλλάξει σελίδα η χώρα. Νέοι άνθρωποι που ήρθαν να διαδηλώσουν ειρηνικά, με τα χέρια ψηλά, ζητώντας αλήθεια και δικαιοσύνη, αντιμετωπίστηκαν με βία, με δακρυγόνα και με «Αύρες» νερού. Δεν υπάρχουν αδιέξοδα στη δημοκρατία. Οι πολίτες έχουν ξεκάθαρα διατυπώσει και το αίτημα δυσπιστίας, αλλά και το αίτημα αλλαγής Κυβέρνησης, γιατί ζητάνε αλλαγή πολιτικής, γιατί θέλουν να ζουν σε μια χώρα που έχει δημοκρατία και ασφάλεια. Αυτά που παραδέχεται ο κ. Μητσοτάκης -και με την προχθεσινή ανάρτηση- ότι δεν έχει εξασφαλίσει.

Κυρίες και κύριοι Βουλευτές, αντικείμενο της προκαταρκτικής επιτροπής θα είναι σαφώς η αλλοίωση του χώρου του εγκλήματος των Τεμπών. Μέσα σε λίγες ώρες και για διάστημα λιγότερο από μία εβδομάδα μετά τη σύγκρουση, βαριά μηχανήματα έργου ανέλαβαν μια άνευ προηγουμένου αλλοίωση του εδάφους, μετακινώντας όγκους χώματος και ακολούθησε ασφαλτόστρωση. Και σας θυμίζω ότι μάθαμε για την αλλοίωση του χώρου σχεδόν έναν χρόνο μετά, γιατί και αυτό είχε κρυφτεί. Έναν χρόνο μετά αποκαλύφθηκαν και οι δύο χώροι όπου μεταφέρθηκαν υλικά εκχωμάτωσης. Τουλάχιστον τριακόσια κυβικά μέτρα έλεγαν τα δημοσιεύματα εκείνων των ημερών.

Και η ενέργεια αυτή, προφανώς, δεν αποτελεί αποκατάσταση του χώρου, αλλά μία αδικαιολόγητη μεταβολή του τόπου του εγκλήματος, με αποτέλεσμα την εξαφάνιση πολύτιμων για την εξέλιξη της έρευνας στοιχείων. Και ενώ οι συγγενείς των θυμάτων, αλλά και η δημοσιογραφική έρευνα, ανέδειξαν το θέμα και εμείς ως ΣΥΡΙΖΑ - Προοδευτική Συμμαχία ζητάγαμε απαντήσεις, κυβερνητικά στελέχη, με επικεφαλής τον παρόντα σήμερα Υπουργό Δικαιοσύνης, τον κ. Φλωρίδη, μάς έλεγαν ότι «όποιος μιλάει για τα μπαζώματα, είναι για τα μπάζα».

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Πείτε το σωστά, κύριε Φάμελλε.

(Θόρυβος από την πτέρυγα του ΣΥΡΙΖΑ - Προοδευτική Συμμαχία)

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Επιτρέψτε μου, θα απαντήσω εγώ στον κ. Φλωρίδη.

Το ερώτημα, λοιπόν, είναι ένα και τίθεται σήμερα, ξεκάθαρα, στην Ελληνική Βουλή. Σήμερα, που τα πολιτικά πρόσωπα της Ελληνικής Βουλής θα ψηφίσουν τη διενέργεια προκαταρκτικής επιτροπής για το μπάζωμα, κύριε Φλωρίδη, όλοι οι Βουλευτές της Βουλής είναι για τα μπάζα; Οφείλετε να απαντήσετε, όπως οφείλετε να απαντήσετε πώς τολμάτε ακόμα και είστε στη θέση του Υπουργού Δικαιοσύνης και γιατί ο κ. Μητσοτάκης σας κρατάει ακόμα στη θέση του Υπουργού Δικαιοσύνης.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Γιατί ανήκετε και εσείς στο ίδιο σχέδιο συγκάλυψης που υλοποιεί ο κ. Μητσοτάκης. Είναι ο σχεδιαστής, είναι ο υπεύθυνος, είναι ο εντολέας.

Αυτή είναι η αλήθεια, κύριε Φλωρίδη.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Όταν πλέον σχηματίστηκε δικογραφία για το μπάζωμα, ο κ. Μητσοτάκης βγήκε στην τηλεόραση και μας είπε ότι έγινε μπάζωμα για καλό σκοπό. Και ερωτώ: Στην ελληνική έννομη τάξη προβλέπεται παράνομη ενέργεια για καλό σκοπό, χωρίς να υπάρχει παραπομπή των υπευθύνων αμέσως στο δικαστήριο;

Αυτό σημαίνει παράβαση του νόμου περί ευθύνης Υπουργών, ξεκάθαρα. Όσο κι αν προσπαθείτε τις τελευταίες εβδομάδες, μέρες, να κρύψετε την ευθύνη του κ. Τριαντόπουλου, για να πάει πιθανά στα «μαλακά», όπως λέει ο λαός, υπάρχουν πλείστες αποδείξεις. Να τις αναφέρουμε εδώ για να μην γίνεται καμία συζήτηση; Ξεκάθαρο ζήτημα.

Πρώτον, η Εισαγγελία Εφετών Λάρισας αναφέρει ρητά ότι το μπάζωμα στα Τέμπη έγινε χωρίς εισαγγελική παραγγελία και αυτό έγινε γνωστό από τον κοινοβουλευτικό έλεγχο που άσκησαν οι Βουλευτές του ΣΥΡΙΖΑ. Και αξίζει εδώ να πούμε ότι είναι η Κοινοβουλευτική Ομάδα του ΣΥΡΙΖΑ που κάνει κοινοβουλευτικό έλεγχο και αποκαλύπτει την αλήθεια που εσείς θέλετε να κρύψετε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Έτσι η εισαγγελία είπε ξεκάθαρα ότι είναι παράνομη η πράξη του μπαζώματος.

Το πόρισμα του ΕΟΔΑΣΑΑΜ και αυτό επιβεβαιώνει ότι το μπάζωμα του τόπου του εγκλήματος κατέστρεψε κρίσιμα στοιχεία για την έρευνα.

Και επίσης, υπάρχουν στη δικογραφία πλέον και καταθέσεις αστυνομικών, οι οποίοι αποχώρησαν από το συντονιστικό και αρνήθηκαν να συμμετάσχουν σε αλλοίωση του χώρου, γιατί την ευθύνη του χώρου έχει μόνο η ανακριτική αρχή. Αλλά εκεί ήταν τα στελέχη της Κυβέρνησης, ήταν ο κ. Τριαντόπουλος. Γιατί υπάρχουν δελτία Τύπου που επανειλημμένα ο ίδιος ο κ. Τριαντόπουλος έχει αναφέρει την ευθύνη και την αρμοδιότητα, την οποία είχε λάβει από τον ίδιο τον Πρωθυπουργό, για τον συντονισμό της «αποκατάστασης», μέσα σε εισαγωγικά για να μη γίνεται παρανόηση. Το είχε δηλώσει ρητά ο ίδιος.

Κυρίες και κύριοι Βουλευτές, εδώ να πούμε κάτι ξεκάθαρο, δεν είναι δευτερεύον ότι ο κ. Τριαντόπουλος είναι Υφυπουργός παρά τω Πρωθυπουργώ υπαγόμενος απευθείας στον Πρωθυπουργό. Τις εντολές του Πρωθυπουργού ήταν και είναι υποχρεωμένος να ακολουθεί και μόνο στον Πρωθυπουργό λογοδοτεί.

Και το ερώτημα, λοιπόν, που προκύπτει δεν είναι αν ορθώς ελέγχεται και θα ελεγχθεί ο κ. Τριαντόπουλος, το οποίο είναι αδιαμφισβήτητο, αλλά ποιανού εντολές υπηρετούσε και εκτελούσε. Ήταν ή δεν ήταν Υπουργός παρά τω Πρωθυπουργώ; Ήταν ή όχι υποχρεωμένος να λογοδοτεί και να εντέλλεται μόνο τον Πρωθυπουργό; Εφόσον βρέθηκε εκεί με εντολή Πρωθυπουργού να συντονίσει το μπάζωμα του χώρου, δεν εκτελούσε εντολές του κυρίου Πρωθυπουργού και παρέμεινε στη θέση του, και μάλιστα, είχε και τα εύσημα της Κυβέρνησης; Και σε κάθε περίπτωση, ποιος έχει δώσει την εντολή του μπαζώματος λίγες ώρες -απ’ ό,τι έχει αποκαλυφθεί- μετά το δυστύχημα;

Κύριοι και κύριοι Βουλευτές, παρότι η προανακριτική είναι μια αυτόνομη διαδικασία που τη σεβόμαστε, δεν μπορούμε να μιλήσουμε ξεκάθαρα και πολιτικά. Ο ΣΥΡΙΖΑ, λοιπόν, είναι υποχρεωμένος εκ του ρόλου και της θέσης του κ. Τριαντόπουλου να ζητήσει να έρθει στην προανακριτική ο κ. Γεραπετρίτης που εκτελούσε εκείνη την περίοδο χρέη Υπουργού, αλλά και ο κύριος Πρωθυπουργός που ήταν ο εντέλων του κ. Τριαντόπουλου.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Αυτά είναι απλά και ξεκάθαρα. Αν δεν το κάνουμε, θα είναι παραβίαση του θεσμικού πλαισίου. Είχε ή δεν είχε αρμοδιότητα ο κ. Τριαντόπουλος εκείνη την περίοδο; Μπορούμε εμείς να υποτιμήσουμε αυτό που εσείς υποτιμάτε, το θεσμικό πλαίσιο; Όπως κάνατε με την εξεταστική παρωδία, όταν αρνηθήκατε εσείς -εσείς αρνηθήκατε- να αποκλείσετε και να κόψετε τον κ. Τριαντόπουλο από μάρτυρα; Το θυμάστε;

Εσείς συμμετείχατε σε αυτήν την «όχι και τόσο καλή στιγμή της Βουλής». Γιατί κόψατε τότε τον κ. Τριαντόπουλο και τώρα συζητάμε για την προκαταρκτική επιτροπή του κ. Τριαντόπουλου; Θυμάστε εκείνη τη fast track εξεταστική; Θυμάστε πόσοι και πόσες από τα μέλη της εξεταστικής επιτροπής είναι σήμερα μέλη του Υπουργικού Συμβουλίου; Τα έχετε ξεχάσει; Δεν τα ζήσατε; Θα σβήσετε το παρελθόν; Νομίζετε ότι θα ξεφύγετε τόσο εύκολα;

Γι’ αυτό είναι οι πολίτες έξω. Γι’ αυτό υπάρχει αποδόμηση και κοινοβουλευτικών λειτουργιών. Γι’ αυτό σας έχω ξεκαθαρίσει και έχουμε ξεκαθαρίσει ότι δεν είμαστε όλοι ίδιοι. Σε αυτό το έγκλημα απαξίωσης της πολιτικής, ο ΣΥΡΙΖΑ δεν θα συμμετέχει και θα το ανατρέψει, όπως θα ανατρέψει ο λαός τη δική σας Κυβέρνηση.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Η εντολή που έχουμε από την κοινωνία είναι μία και ξεκάθαρη: Η έρευνα για το μπάζωμα, στην πρώτη προανακριτική, θα είναι για οποιονδήποτε και για όλα τα αδικήματα που συνδέονται με αυτήν την παράβαση.

Δηλαδή, θα διερευνηθεί κάθε τυχόν αδίκημα και κάθε εμπλεκόμενο πρόσωπο πολιτικό, όσον αφορά το μπάζωμα. Και μη σας περάσει από το μυαλό -και αναφέρομαι στους δύο παριστάμενους Υπουργούς- κάποιο δικανικό κόλπο για να αποφύγετε τον έλεγχο. Η Βουλή είναι υποχρεωμένη να μιλάει πολιτικά και να απολογείται στην κοινωνία. Το λέμε ξεκάθαρα. Η κοινωνία είναι στους δρόμους και θα κατεδαφίσει κάθε νέο κουκούλωμα που θα επιχειρήσει η Κυβέρνηση -και το λέω ξεκάθαρα στους Υπουργούς που είναι εδώ σήμερα- γιατί ως προς τον κ. Τριαντόπουλο προβλέπεται και από τη νομοθεσία που αφορά στον έλεγχο ποινικών πράξεων, ποινικών παραβάσεων, αλλά περιλαμβάνεται και το διά ταύτα της πρότασης της προανακριτικής ότι η επιτροπή δεν θα διερευνήσει ένα περιορισμένο κατηγορητήριο, αλλά θα διεξαγάγει πλήρη έρευνα, όπως είναι υποχρεωμένη να κάνει η προανάκριση, όπως προβλέπεται και από τον Ποινικό Κώδικα.

Μάλιστα, δεν θα περιοριστεί μόνο στο ενδεχόμενο τέλεσης της παράβασης καθήκοντος. Και για τον λόγο αυτό, εμείς ήδη έχουμε ανακοινώσει ότι υπάρχουν και άλλα ενδεχόμενα αδικήματα, για τα οποία πρέπει να ελεγχθεί ο κ. Τριαντόπουλος. Σεβόμαστε και θα σεβαστούμε απόλυτα τη διαδικασία -που δεν σέβεστε εσείς- αλλά δεν μπορούμε να μην πούμε ότι έχουν έρθει υπ’ όψιν μας καταγγελίες και για άλλα αδικήματα, τα οποία, σεβόμενοι την αυτονομία και τη δεοντολογία της προκαταρκτικής επιτροπής, πρέπει να τα ελέγξει. Μας ρωτάει η κοινωνία τα εξής: Υπάρχει ή δεν υπάρχει υπόθαλψη εγκληματία; Υπάρχει ή δεν υπάρχει παρεμπόδιση της δικαιοσύνης; Υπάρχει ή δεν υπάρχει προσβολή μνήμης νεκρού; Δεν θα τα ελέγξουμε; Δεν πρέπει να τα συζητήσουμε;

Εμείς, λοιπόν, χωρίς περιορισμούς, χωρίς δεσμεύσεις, με βάση το θεσμικό πλαίσιο της χώρας μας, λέμε «για όλα τα αδικήματα και για όλους τους εμπλεκόμενους». Αυτή είναι η δέσμευσή μας! Και αν δεν την υλοποιήσει η Κυβέρνηση, θα πιέσει η κοινωνία να την υλοποιήσει η Κυβέρνηση! Έτσι θα λειτουργήσει η προκαταρκτική επιτροπή!

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και τα λέμε όλα αυτά για να είναι ενήμερη η κοινωνία σήμερα, αλλά και τα μέλη της προκαταρκτικής και τα μέλη της Ολομέλειας και των άλλων κομμάτων, γιατί η Κυβέρνηση διά του κ. Βορίδη έχει ήδη δείξει τις διαθέσεις της. Κάποια στιγμή νομίζω ότι απευθυνόταν στην Κοινοβουλευτική Ομάδα του ΠΑΣΟΚ και το επισημαίνουμε, γιατί θέλουμε να είμαστε ξεκάθαροι. Είχε μιλήσει -και θα το πούμε έτσι όπως είναι, απλά- για περιορισμό της διερεύνησης αδικημάτων και για περιορισμό της διερεύνησης προσώπων.

Εμείς, λοιπόν, στέλνουμε από τώρα το μήνυμα στον κ. Μητσοτάκη, γιατί εδώ αντ’ αυτού έρχεται ο κ. Βορίδης. Δεν θα περάσει καμία συγκάλυψη. Η κοινωνία θα εξασφαλίσει ότι δεν θα υπάρξει καμία συγκάλυψη!

Επιπλέον όλων αυτών, δεν μπορούμε να υποτιμήσουμε ότι έχει προκύψει και ένα νέο ζήτημα -το οποίο βέβαια δεν προέκυψε σήμερα, αλλά στην κοινοβουλευτική διαδικασία προέκυψε την Τετάρτη και την Πέμπτη- αυτό της αποκάλυψης, της άφιξης νέων συμπληρωματικών στοιχείων για τη χρηματοδότηση του μπαζώματος. Εδώ δεν μπορούμε να υποτιμήσουμε ότι τα στοιχεία που ήρθαν, ήρθαν από την εισαγγελική αρχή συσχετιζόμενα με τον κ. Τριαντόπουλο. Δεν είναι απλά η μηνυτήρια αναφορά που ορθώς είχαν καταθέσει οι Βουλευτές του ΣΥΡΙΖΑ. Είναι συσχετιζόμενα με τη δικογραφία και εισήχθησαν ως πρόσθετα στοιχεία.

Θέλουμε εδώ να πούμε ότι υπάρχει ένα μείζον θέμα που δεν θέλουμε να απασχολήσει τη σημερινή διαδικασία, το πότε μπήκαν τα στοιχεία αυτά στη δικογραφία. Εμείς τα βρήκαμε την προηγούμενη εβδομάδα. Οι Υπηρεσίες της Βουλής που ρωτήσαμε επίσημα σήμερα, μας είπαν ότι μπήκαν τον Οκτώβριο. Σε κάθε περίπτωση, εμείς το έχουμε θέσει υπ’ όψιν των υπολοίπων προοδευτικών κομμάτων. Θα επανέλθουμε για το ζήτημα αυτό, γιατί δεν είναι η πρώτη φορά που μπήκαν πρόσθετα στοιχεία, χωρίς να το μάθει η Βουλή και τα κόμματα. Και θα ψάξουμε πλέον και θα μας υποχρεώσετε να σελιδομετρήσουμε όλα τα στοιχεία που έχουν έρθει όλων των φακέλων, γιατί με εσάς δεν έχει κανείς εμπιστοσύνη για το τι γίνεται ούτε στις διαδικασίες αυτές!

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Όμως, πάμε στο μείζον και ουσιαστικό θέμα. Καταλαβαίνουμε τη μεγάλη ανησυχία της Κυβέρνησης για τη χρηματοδότηση του μπαζώματος. Για να φτάσει ο Κυβερνητικός Εκπρόσωπος να εκστομίσει αυτά τα ψέματα ότι δεν ήξερε ποιος και πώς χρηματοδότησε το μπάζωμα, καταλαβαίνουμε την αγωνία σας. Μετά τολμάνε να μιλάνε για αξιοπιστία της Κυβέρνησης! Ξέρει πάρα πολύ καλά και τα κρύβει, γιατί ήταν ενήμερος και για τη μηνυτήρια αναφορά και για όλες τις πράξεις που έχουν γίνει. Ξέρει πολύ καλά την αλήθεια η Κυβέρνηση. Όμως, θέλει να κρύψει κάτι πολύ σημαντικό, ότι η χρηματοδότηση του μπαζώματος έγινε με κακουργηματική απιστία κατά του Δημοσίου. Και αυτό είναι ένα νέο αδίκημα το οποίο μπαίνει προς έλεγχο.

Εμείς βρήκαμε τη σχετική πρόσθετη δικογραφία, ενημερώσαμε με τον Γραμματέα της Κοινοβουλευτικής Ομάδας τα υπόλοιπα προοδευτικά κόμματα και έχουμε προχωρήσει σε μια συζήτηση για νέο αίτημα για να διερευνηθούν και αυτές οι ευθύνες.

Σε κάθε περίπτωση, όμως, σήμερα μιλάμε για μία πρώτη προκαταρκτική επιτροπή. Κυρίες και κύριοι Βουλευτές, ο ΣΥΡΙΖΑ είναι έτοιμος να ανταποκριθεί στις απαιτήσεις αυτής της προκαταρκτικής επιτροπής. Έχουμε, μάλιστα, εδώ και μήνες τοποθετηθεί με δύο όρους. Και θέλω να είμαι ξεκάθαρος. Οι δύο όροι δεν έχουν αλλάξει.

Πρώτος όρος: Για όλη την έρευνα για τα Τέμπη να έρθουν στη Βουλή όλα τα υλικά της προανάκρισης και όλες οι πραγματογνωμοσύνες, έτσι ώστε να γίνει ορθή και πλήρη απόδοση των ευθυνών σε όλους και για όλα τα αδικήματα.

Δεύτερον, να δεσμευτεί η Κυβέρνηση και ο κ. Μητσοτάκης ότι τα πολιτικά πρόσωπα θα ελεγχθούν από τα δικαστήρια και δεν θα έχουμε να επαναληφθεί το προηγούμενο του κ. Καραμανλή για την 717.

Όμως, υπάρχει και ένα θέμα ακόμα που μας απασχολεί, ο κίνδυνος της παραγραφής, κάτι που αφορά και πιθανές επόμενες επιτροπές που θα συγκροτηθούν για το έγκλημα των Τεμπών. Την Πέμπτη, η Κυβέρνηση, δυστυχώς, δεν έκανε δεκτή την τροπολογία μας, έτσι ώστε να υπάρχει κατάργηση της ειδικής παραγραφής των υπουργικών αδικημάτων. Δηλαδή, δεν δεχθήκατε να εναρμονιστεί η νομοθεσία με τη συνταγματική διάταξη που είχαμε προτείνει εμείς και ψηφίστηκε το 2019 στην Αναθεώρηση του Συντάγματος με ευρεία πλειοψηφία. Τι έλεγε αυτή η ρύθμιση; Να υπάρχει η ίδια αντιμετώπιση για όλους τους πολίτες.

Εμείς, λοιπόν, συζητάμε σήμερα για μια προκαταρκτική επιτροπή και υπάρχει ακόμη ανοικτό το ερώτημα αν είναι πλήρες το θεσμικό πλαίσιο για να διερευνηθούν τα αδικήματα που αντιστοιχούν στον νόμο περί ευθύνης Υπουργών. Δυστυχώς, όχι. Και αυτό είναι ευθύνη του κ. Μητσοτάκη. Και δεν έχετε απαντήσει σ’ αυτό.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, σας παρακαλώ, κύριε Φάμελλε.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Και το λέμε από τώρα, γιατί στο μέλλον μπορεί οι ελεγχόμενοι να διεκδικήσουν αυτή την αποσβεστική προθεσμία. Το κενό αφέθηκε επί τούτου από τον κ. Μητσοτάκη. Έξι χρόνια ήταν αμελής και ανεπαρκής, για να έρθει να εναρμονίσει τη νομοθεσία με το Σύνταγμα.

Κυρίες και κύριοι Βουλευτές, ο κ. Μητσοτάκης ένα μόνο φοβάται, τον λαό. Για τον λόγο αυτόν, αφού δίχασε και τρομοκράτησε για τη συμμετοχή στις συγκεντρώσεις την Κυριακή, μας είπε ότι οι συγκεντρώσεις αποδεικνύουν τη δύναμη της δημοκρατίας. Καλεί τους πολίτες να εμπιστευτούν τη δικαιοσύνη, ενώ ο ίδιος εμποδίζει τη δικαιοσύνη και επηρεάζει το έργο της. Για να αποφύγει το πολιτικό κόστος, θέτει σήμερα τον στόχο της ασφάλειας των υποδομών, ενώ τέσσερα χρόνια δεν έκανε τίποτα και φτάσαμε στο έγκλημα των Τεμπών και δύο χρόνια μετά το έγκλημα των Τεμπών, πάλι δεν έχει προχωρήσει σε μέτρα για την ασφάλεια των σιδηροδρόμων και τώρα το υπόσχεται για το μέλλον. Ο κ. Μητσοτάκης τολμά να μιλάει για αλήθεια και δικαιοσύνη, όταν η δική του Κυβέρνηση έδρασε μεθοδευμένα για να καλύψει τα εγκληματικά λάθη που οδήγησαν στην τραγωδία.

Κυρίες και κύριοι Βουλευτές, είναι ξεκάθαρο ότι η δυσπιστία έχει κατατεθεί από την κοινωνία. Η ελληνική Βουλή και τα προοδευτικά κόμματα οφείλουμε να συντάξουμε από κοινού πρόταση δυσπιστίας κατά της Κυβέρνησης και να την υποβάλουμε από κοινού, για να έρθει εδώ να λογοδοτήσει ο κ. Μητσοτάκης! Και όχι μόνο να λογοδοτήσει, αλλά και να αποχωρήσει! Αυτό ζητά η ελληνική κοινωνία!

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Το έγκλημα των Τεμπών έχει πολιτικό πρόσημο. Είναι αποτέλεσμα πολιτικών επιλογών. Για τον λόγο αυτόν πρέπει να έχει πολιτική λύση. Η μόνη λύση είναι να φύγει αυτή η Κυβέρνηση. Και ο λαός μπορεί να δώσει τη λύση με εκλογές και με αλλαγή Κυβέρνησης, γιατί, όπως είπα ήδη, η δημοκρατία δεν έχει αδιέξοδα και ο μόνος που δημιουργεί αδιέξοδα για να μην αποκαλυφθούν οι ευθύνες του και να μείνει στην καρέκλα του, είναι ο κ. Μητσοτάκης. Γι’ αυτό ζητήσαμε και την προ ημερησίας διάταξης συζήτηση, για να έρθει να λογοδοτήσει. Γι’ αυτό έχουμε ζητήσει και έχουμε συμφωνήσει στην κοινή πρόταση δυσπιστίας των προοδευτικών κομμάτων, γιατί αυτό είναι θέμα επιβίωσης της ελληνικής κοινωνίας. Και αυτό μπορούσε και μπορεί να γίνει, γιατί έχει παραδεχτεί τις πολιτικές του ευθύνες ο ίδιος ο κ. Μητσοτάκης από την τηλεοπτική συνέντευξη που ακολούθησε τα πρώτα μεγαλειώδη συλλαλητήρια. Και να σας πω την αλήθεια, αυτή η πολιτική λύση είναι απαραίτητη για να αποκαλυφθεί και η αλήθεια και να αποδοθούν οι ευθύνες, όσο ψηλά και αν βρίσκονται, γιατί έχει δίκιο η ελληνική κοινωνία που δεν εμπιστεύεται ότι θα αποδοθεί δικαιοσύνη με τον κ. Μητσοτάκη στη θέση του Πρωθυπουργού.

Ως προς την προανακριτική επιτροπή, εμείς θα είμαστε η φωνή και της δικαιοσύνης, αλλά και της κοινωνίας. Μην επιχειρήσετε να κάνετε μία προανακριτική επιτροπή fast track. Δεν θα ξεμπερδέψετε έτσι, στα γρήγορα και στα εύκολα. Ο ελληνικός λαός έχει καταλάβει πολύ καλά τι σχέδιο έχετε και εμείς είμαστε εδώ για να υπηρετήσουμε την εντολή του ελληνικού λαού και να ανατρέψουμε το δικό σας σχέδιο.

Ο ΣΥΡΙΖΑ θα είναι στην επιτροπή όχι μόνο για ένα αδίκημα, αλλά για όλα τα ενδεχόμενα αδικήματα που έχουν πιθανά διαπραχθεί. Η συμμετοχή μας θα είναι χωρίς περιορισμούς για οποιοδήποτε πρόσωπο, όπως επιβάλλεται στην προανακριτική διαδικασία, και για οποιοδήποτε αδίκημα. Και με σεβασμό στον αγώνα των συγγενών, αλλά και των πολιτών, θα εξακολουθήσουμε να είμαστε, όπως εδώ και δύο χρόνια κάνουμε και μέσα στη Βουλή και στο Ευρωκοινοβούλιο, η φωνή της ελληνικής κοινωνίας. Θα είμαστε μέσα και έξω από τη Βουλή με έναν ανυποχώρητο στόχο, να υπάρξει οξυγόνο στην ελληνική κοινωνία, να φύγει το συντομότερο αυτή η Κυβέρνηση που στερεί το οξυγόνο της δημοκρατίας και της προκοπής από την ελληνική κοινωνία.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», δεκαεπτά μαθήτριες και μαθητές και τρεις συνοδοί εκπαιδευτικοί από το Γυμνάσιο Μαντουδίου Ευβοίας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Σας καλωσορίζουν ιδιαίτερα δύο Βουλευτές από την περιφέρειά σας, την ωραία Εύβοια την οποία και εγώ υπηρέτησα παλαιότερα ως νομάρχης, η κ. Καραμπατσώλη Κωνσταντίνα και ο κ. Συμεών Κεδίκογλου.

Θα δώσω τον λόγο τώρα για δύο λεπτά, προκειμένου να απαντήσει…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όχι, όχι, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Δεν σας κάλεσα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όχι, κύριε Πρόεδρε, τι να απαντήσει; Θα παραβιάσετε τον Κανονισμό;

**ΠΡΟΕΔΡΕΥΩΝ (Αθανάσιος Μπούρας):** Δύο λεπτά να δώσει μια απάντηση.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όχι, όχι, σας παρακαλώ πάρα πολύ! Παραβιάζετε τον Κανονισμό τώρα. Αυτό είναι παραβίαση του Κανονισμού.

**ΠΡΟΕΔΡΕΥΩΝ (Αθανάσιος Μπούρας):** Αν…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όχι, κύριε Πρόεδρε, ας απαντήσει μετά. Ανέβηκε πάνω Πρόεδρος κόμματος, θα απαντήσει ο Υπουργός; Πού το γράφει αυτό;

**ΠΡΟΕΔΡΕΥΩΝ (Αθανάσιος Μπούρας):** Ακούστε, κύριε Βελόπουλε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Πού το γράφει αυτό, σε ποιο άρθρο του Κανονισμού; Όχι, δεν θα το επιτρέψουμε αυτό.

**ΠΡΟΕΔΡΕΥΩΝ (Αθανάσιος Μπούρας):** Δεν είστε εσείς που δεν επιτρέπετε, εγώ είμαι εδώ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Σοβαρά; Ποιος είστε εσείς;

**ΠΡΟΕΔΡΕΥΩΝ (Αθανάσιος Μπούρας):** Εγώ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ποιος;

**ΠΡΟΕΔΡΕΥΩΝ (Αθανάσιος Μπούρας):** Δεν σας κάλεσα, κατ’ αρχάς.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ο παραβιάσας τον Κανονισμό;

**ΠΡΟΕΔΡΕΥΩΝ (Αθανάσιος Μπούρας):** Αλλά εν πάση περιπτώσει…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θα παραβιάσετε τον Κανονισμό;

**ΠΡΟΕΔΡΕΥΩΝ (Αθανάσιος Μπούρας):**…προκειμένου να μη δημιουργήσω πρόβλημα εγώ, έχετε τον λόγο παρά το γεγονός ότι έπρεπε να δεχθείτε την πρόσκλησή μου να σας καλέσω.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Σας ευχαριστώ πάρα πολύ!

**ΠΡΟΕΔΡΕΥΩΝ (Αθανάσιος Μπούρας):** Υπήρξε ένας διάλογος, αν δεν ήσασταν εδώ, μία αναφορά του κ. Φάμελλου που ήταν σε προσωπικό επίπεδο στον κύριο Υπουργό.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ο κ. Φάμελλος…

**ΠΡΟΕΔΡΕΥΩΝ (Αθανάσιος Μπούρας):** Τον κύριο Υπουργό εγώ τον διέκοψα με το κουδούνι…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ναι, ναι…

**ΠΡΟΕΔΡΕΥΩΝ (Αθανάσιος Μπούρας):**…και ο κ. Παππάς μάλιστα είπε «θα απαντήσετε μετά, όταν πάρετε τον λόγο». Αυτό συνηθίζεται, αλλά εν πάση περιπτώσει, κύριε Βελόπουλε, αφού επιμένετε, έχετε τον λόγο και θα πάρετε τον λόγο, κύριε Υπουργέ, μετά τη λήξη της ομιλίας του κ. Βελόπουλου.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Για τον κ.Φλωρίδη αναφέρεστε.

**ΠΡΟΕΔΡΕΥΩΝ (Αθανάσιος Μπούρας):** Για τον κ. Φλωρίδη αναφέρομαι, ναι.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Μάλιστα.

Πρέπει να πω στον κ. Φάμελλο ότι η λέξη «μπάζωμα» και το ότι είμαστε για τα μπάζα ήταν για μας, όχι για τον ΣΥΡΙΖΑ, τότε ο ΣΥΡΙΖΑ δεν μιλούσε.

(Χειροκροτήματα από την πτέρυγα της Ελληνικής Λύσης)

Το μπάζωμα ήταν για μας!

(Θόρυβος στην Αίθουσα από την πτέρυγα του ΣΥΡΙΖΑ - Προοδευτική Συμμαχία)

Όχι, θα τα λέμε όλα εδώ μέσα! Το ξεμπάζωμα και μπάζωμα το αποκάλυψε η Ελληνική Λύση και όχι ο ΣΥΡΙΖΑ που σήμερα ακολουθεί την Ελληνική Λύση. Να είστε τουλάχιστον αξιοπρεπής πολιτικά. Ε, εντάξει, είπαμε!

(Θόρυβος στην Αίθουσα από την πτέρυγα του ΣΥΡΙΖΑ - Προοδευτική Συμμαχία)

Σήμερα, πραγματικά, ήθελα να είμαι ήρεμος, αλλά κατάλαβα ότι κάτι δεν πάει καλά με το πολιτικό σύστημα. Υπάρχει ένα θέμα και δεν είναι μόνο θέμα πολιτικής τάξης, είναι θέμα και ηθικής τάξης. Σήμερα επιβεβαίωσα για ακόμη μία φορά τους φόβους μου. Είναι εδώ ένας συνήγορος των συγγενών. Σας ρώτησαν εσάς; Μπράβο! Προανακριτική καταθέτει το ΠΑΣΟΚ, ρωτήσατε τους συγγενείς; Είναι συνάδελφος, πρώην Υφυπουργός Άμυνας.

**ΠΡΟΕΔΡΕΥΩΝ (Αθανάσιος Μπούρας):** Κύριε Πρόεδρε, προς τη Βουλή απευθύνεστε και όχι προς τους παρακολουθούντες.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ναι, εντάξει, πάλι σωσίβιο! Δώστε σωσίβιο πάλι!

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δώστε σωσίβιο, δεν πειράζει!

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ, είστε παλιός κοινοβουλευτικός.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Παλιός είμαι, αλλά ο παλιός είναι και αλλιώς και έξυπνος, δεν είναι κουτός.

Αυτός ο άνθρωπος είναι ΠΑΣΟΚ. Δεν ρωτήθηκε καν από το ΠΑΣΟΚ. Εκπροσωπεί τους συγγενείς. Δεν ρωτήθηκαν αν θέλουν οι συγγενείς να κάνουμε προανακριτική ή εξεταστική. Δεν κατάλαβα, δηλαδή, δεν ρωτάμε τους συγγενείς; Ποιοι είμαστε εμείς που αποφασίζουμε για τους συγγενείς; Ποιοι; Πείτε μου εσείς. Γι’ αυτό λέω ότι είστε μακριά από την κοινωνία και ακολουθείτε την κοινωνία. Την παρακολουθείτε, αλλά στρεβλά.

Πάμε τώρα και στα υπόλοιπα. Αφού λοιπόν δεν ρωτήσατε τους συγγενείς, είστε ακριβώς στην ίδια γραμμή που ήσασταν πριν από ενάμιση χρόνο. Σήμερα με αυτό που πάτε να κάνετε με την πρόταση δυσπιστίας τα προοδευτικά κόμματα -θα πούμε σε λίγο για την πρόοδο και τα προοδευτικά, κύριε Βορίδη, γιατί είστε συντηρητικός παλαιός, είστε της παλαιολιθικής περιόδου, από εδώ είναι η πρόοδος, πάμε στην πρόοδο, λοιπόν- στηρίζετε τη Νέα Δημοκρατία. Τους συσπειρώνετε. Είναι λάθος πολιτικό αυτό που κάνετε στην πρεμούρα σας να ενωθείτε όλες οι προοδευτικές δυνάμεις απέναντι σε έναν στόχο να ρίξετε την Κυβέρνηση. Όταν σας λέγαμε «ελάτε να τη ρίξουμε μαζί», δεν το κάνατε ποτέ. Με τον γάμο ομοφυλοφίλων τότε, θα έπεφταν. Πενήντα δεν ψήφισαν…

(Χειροκροτήματα από την πτέρυγα της Ελληνικής Λύσης)

Συμπεριφέρεστε, όμως, υποκριτικά και όπως σας βολεύει τα κάνετε.

Πάμε και στην υπόθεση. ΠΑΣΟΚ, ΣΥΡΙΖΑ, Νέα Αριστερά, Πλεύση Ελευθερίας στήριξαν την Κυβέρνηση, ενώ θα μπορούσαν να πέσει και να βγάζαμε όλοι μαζί την άκρη με τα Τέμπη. Να τα λέμε όλα.

Πάμε και στα υπόλοιπα. Για να δούμε τώρα. Για τους συγγενείς τα είπαμε. Εμένα μου φάνηκε πολύ περίεργος ο όρος «προοδευτικός». Σήμερα, λοιπόν, κύριοι συνάδελφοι, έμαθα ότι προοδευτικός είναι αυτός που κρύβει την αλήθεια που δεν λέει ότι κάποιοι που τους αποκαλούσαν «ψεκασμένους» και «για τα μπάζα», εκείνοι πίσω οι έντεκα έφεραν το θέμα των εκρήξεων του ξυλολίου, του μπαζώματος και ξεμπαζώματος. Πού είναι η πολιτική σας εντιμότητα, λοιπόν; Γιατί κρύβεστε;

(Χειροκροτήματα από την πτέρυγα της Ελληνικής Λύσης)

Σήμερα έμαθα, λοιπόν, ότι προοδευτικός είναι να οικειοποιείσαι τον αγώνα των άλλων και να τον κάνεις δικό σου, κύριε Βορίδη. Να λες ότι είναι δικό μου αυτό, εγώ το είπα αυτό, ενώ είναι ψευδέστατο. Σήμερα έμαθα ότι προοδευτικός είναι όποιος κλέβει την αγωνία των άλλων και τις αποκαλύψεις των άλλων. Αποκάλυψε -λέει- ο κ. Φάμελλος, το είπε. «Αποκαλύψαμε την έκρηξη, το ξυλόλιο». Δύο χώροι -λέει- στον Καλόγηρο τον «Πανδρεμμένο» εννοούσε, έτσι λέγεται.

Πραγματικά, δεν ντρέπεσθε λίγο κάποιοι, εδώ μέσα; Γιατί εμένα όταν με αποκαλούσαν «ψεκασμένο», γελούσατε όλοι εδώ κάτω. Όταν με έλεγε συνωμοσιολόγο εδώ ο Πρωθυπουργός και ότι είμαι για τα μπάζα και τα υπόλοιπα, γελούσατε όλοι εδώ κάτω, πριν από δύο χρόνια. Ένας έντιμος να υπάρχει και να πει «ναι, η Ελληνική Λύση τα αποκάλυψε όλα αυτά, αυτή ξετύλιξε όλα αυτά», δεν υπάρχει; Να πει ότι ανέλαβε όλο το βάρος του ψεκασμού, της συνωμοσιολογίας, των αποκαλύψεων, μόνη της! Ήρθατε εδώ να σκυλεύσετε; Αυτό λέγεται πολιτική τυμβωρυχία, πολιτικό σκύλευμα και όχι προοδευτισμός! Δυστυχώς το λέω και λυπάμαι.

(Χειροκροτήματα από την πτέρυγα της Ελληνικής Λύσης)

Πάμε στα υπόλοιπα. Πόση πρόοδο να αντέξει κανείς; Τι προοδευτισμός είναι αυτός; Ενωθείτε! Να ενώσετε και το Μάτι και όλα αυτά που έγιναν κατά το παρελθόν. Δεν θα λύσει κανένα πρόβλημα η χώρα, εάν συμπεριφέρεστε με όρους του 2000, όρους του 20ού αιώνα. Έχουμε 21ο αιώνα, η κοινωνία προχωρά μπροστά, μην δικάζετε την κοινωνία σε προοδευτικούς και μη προοδευτικούς. Υπάρχει μια κοινωνία που στενάζει. Εάν δεν το καταλάβετε, θα είστε πάντα μακριά από την κοινωνία. Και να σας πω και κάτι; Η αλήθεια δεν κρύβεται.

**ΝΙΚΟΛΑΟΣ ΠΑΠΠΑΣ:** Πες και για…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θα σας πω και άλλα, μην βιάζεσθε. Εκνευρίστηκα, αγαπητέ συνάδελφε, κύριε Παππά γιατί δεν το διορθώσατε κιόλας. Δεν είναι κακό να παίρνεις τη δουλειά του άλλου, αλλά να σκυλεύεις είναι άσχημο. Γιατί ουδέποτε άκουσα από κανέναν εδώ μέσα ότι κακώς λέγαμε «ψεκασμένη» την Ελληνική Λύση, ότι κακώς λέγαμε συνωμοσιολόγους την Ελληνική Λύση, ότι κακώς λέγαμε τα όσα λέγαμε για την Ελληνική Λύση. Γιατί ήμασταν οι μόνοι που και χάσαμε ανθρώπους εκεί μέσα, αλλά και αγωνιστήκαμε για τη δικαίωση αυτών των ανθρώπων και δεν το καπηλευτήκαμε ποτέ ούτε το καπελώσαμε εμείς στις διαδηλώσεις.

(Χειροκροτήματα από την πτέρυγα της Ελληνικής Λύσης)

Πάμε στα υπόλοιπα της Νέας Δημοκρατίας τώρα. Κύριε Υπουργέ, σε μια σοβαρή χώρα είναι αδικαιολόγητο να υπήρξε πρωθυπουργική συγκάλυψη -το πιστεύω- για την προστασία κάποιου λαθρέμπορου. Το πιστεύω. Γιατί, λοιπόν, δεν δέχεσθε την πρότασή μας; Να σας πω εγώ τι θα έκανα εάν ήμουν Πρωθυπουργός; Θα άνοιγα τα τηλέφωνα όλων των εμπλεκόμενων Υπουργών και όλων των φορέων εκείνης της βραδιάς και θα σε πίστευε όλη η Ελλάδα!

(Χειροκροτήματα από την πτέρυγα της Ελληνικής Λύσης)

Διότι σαφώς και είναι κάκιστο προηγούμενο να εμπλέκουμε έναν πρωθυπουργό με λαθρεμπόρους, αλλά θα πω και το εξής: Για να υπάρχουν οι λαθρέμποροι, πρέπει να υπάρχει και μια ανίκανη κυβέρνηση να πατάξει το λαθρεμπόριο που γίνεται εδώ και δεκαετίες και από το ΠΑΣΟΚ και από τον ΣΥΡΙΖΑ και από τη Νέα Δημοκρατία. Αλλιώς, δεν υπάρχουν λαθρέμποροι!

(Χειροκροτήματα από την πτέρυγα της Ελληνικής Λύσης)

Ακούστε τώρα. Είχαμε προτείνει κάποια πράγματα, τα οποία δεν τα άκουσε κανένας. Δεν πειράζει! Είχαμε πει να εμπλακεί ο Ευρωπαίος εισαγγελέας να γίνει μια ανεξάρτητη αρχή και όλα τα κόμματα να συμφωνήσουμε για να βάλουμε ειδικούς ερευνητές, διότι έτσι όπως πάει η δουλειά στα πλημμελήματα θα μείνουμε. Ξέρετε τι ζητούν πλέον οι συγγενείς; Αυτό που είπαμε από την πρώτη στιγμή, να αναβαθμιστούν όλα τα αδικήματα, γιατί είχαμε απώλεια ζωών. Δεν είναι πλημμελήματα, είχαμε απώλεια ζωών. Κακουργήματα είναι!

(Χειροκροτήματα από την πτέρυγα της Ελληνικής Λύσης)

Και με αυτό που κάνει το ΠΑΣΟΚ σήμερα πάμε για τα πλημμελήματα.

**ΔΗΜΗΤΡΙΟΣ ΜΑΝΤΖΟΣ:** Δεν θα το ψηφίσετε;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Είπα ότι δεν θα το ψηφίσω;

**ΔΗΜΗΤΡΙΟΣ ΜΑΝΤΖΟΣ:** Όχι, ρωτώ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θα μου δώσετε το δικαίωμα να κάνω διακοπές;

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε. Θα απαντήσετε στην ώρα σας.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριε Μάντζο, την προηγούμενη εβδομάδα, αν ήσασταν εδώ, θα ακούγατε ποια είναι η θέση μας. Είπαμε ότι είναι λάθος επιλογή πολιτική, αλλά για να μην μας κρίνει ο προοδευτικός χώρος που σκυλεύει και να λέει ότι στηρίζουμε τη Νέα Δημοκρατία, εμείς θα υπερψηφίσουμε. Είναι όμως λάθος πολιτική επιλογή. Γιατί λέω ότι είναι λάθος; Διότι τους συσπειρώνετε. Γιατί λέω ότι είναι λάθος; Δεν ρωτήσατε τους συγγενείς; Γιατί λέω ότι είναι λάθος; Διότι κάνετε τα ίδια λάθη και στηρίζετε την Κυβέρνηση της Νέας Δημοκρατίας, όπως με τον γάμο ομοφυλοφίλων.

(Χειροκροτήματα από την πτέρυγα της Ελληνικής Λύσης)

Τι να σας πω άλλο;

Πάμε στα υπόλοιπα. Έχω μπροστά μου το δελτίο τύπου των πληγέντων. Το καταθέτω στα Πρακτικά.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν δελτίο Τύπου, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι λένε λοιπόν οι συγγενείς; Την άποψή τους ακριβώς θα καταθέσω. Δεν λέω τι λέω εγώ. Λένε: Έχουν διαπραχθεί πολύ βαρύτερα αδικήματα. Δεν βοηθάει η προανακριτική επιτροπή προς την αποκάλυψη. Πρέπει η διαδικασία να αλλάξει. Το λένε οι συγγενείς. Δεν το λέω εγώ.

Και λέω το εξής: Ποιος έχει μεγαλύτερο πόνο εδώ μέσα από τον συγγενή που έχασε το παιδί του; Ποιος έχει μεγαλύτερο καημό από τη μάνα που έχασε το παιδί της, τον πατέρα που έχασε το παιδί του ή από τον ξάδερφο, τον συγγενή; Εγώ έχασα έναν φίλο. Άλλο το ένα, άλλο το άλλο. Ο γονιός, η μάνα που έχασε το παιδί της είναι σημαντικότερη. Ο πατέρας που έχασε το παιδί του είναι σημαντικότερος. Να τον ακούσουμε τουλάχιστον. Δεν τον ακούτε και την πληρώνει όλο το πολιτικό σύστημα και αυτό είναι λάθος και θα φανεί και αύριο αν είναι στημένα ορισμένα πράγματα από τη διαδικασία. Σας προειδοποιούμε: Μην στήσετε αύριο εσείς του αντιδημοκρατικού, προοδευτικού τόξου και σταματήσει η αυριανή διαδικασία με τον κ. Ανδρουλάκη και δεν μιλήσουν οι υπόλοιποι Αρχηγοί. Η σειρά είναι η εξής: Μητσοτάκης, Κουτσούμπας, Φάμελλος, Ανδρουλάκης. Αν κατατεθεί εκείνη τη στιγμή η πρόταση σταματάει η διαδικασία. Μην το στήσετε και αυτό. Θα θεωρηθεί στημένος ο αγώνας και ο βαρίστας στημένος θα είναι. Αφήστε να μιλήσουν οι πολιτικοί αρχηγοί όλοι και μετά κάντε ό,τι είναι να κάνετε. Να κρυφτείτε δηλαδή λίγο παραπάνω. Φαίνεται ότι συνεργάζεστε και στηρίζετε ο ένας τον άλλο. «Κράτα με να σε κρατώ, να ανεβούμε στο βουνό» είστε. Τουλάχιστον αφήστε να μιλήσουν και κάποιοι άλλοι.

Θέλετε αλήθεια; Θα σας την πω.

Ο ελληνικός λαός, κύριε Υπουργέ, κύριε Βορίδη, αποφάσισε. Δεν χρειάζεται προανακριτική για τα αυτονόητα. Όλες οι κυβερνήσεις -Νέας Δημοκρατίας, ΠΑΣΟΚ και ΣΥΡΙΖΑ- επί δεκατέσσερα ολόκληρα χρόνια δεν έκαναν την περιβόητη σύμβαση 717. Είναι η ωμή παραδοχή της ανικανότητας τριών κυβερνήσεων. Και αν υπήρχε αυτή η σύμβαση υλοποιημένη, δεν θα φτάναμε ή θα μικραίναμε στο ελάχιστο την πιθανότητα να γίνει σύγκρουση.

Και εδώ φτάνουμε στο χειρότερο. Χθες ο Πρωθυπουργός είπε ότι το 2027 θα είναι έτοιμος, θα είναι ασφαλής ο σιδηρόδρομος. Ωμή παραδοχή της αποτυχίας, ακόμη και μετά το έγκλημα των Τεμπών αυτής της Κυβέρνησης! Ωμή παραδοχή!

(Χειροκροτήματα από την πτέρυγα της Ελληνικής Λύσης)

Πάμε και στον κ. Φλωρίδη ο οποίος μας είπε ότι είμαστε για τα μπάζα, κορόιδευε για το βαγόνι.

Ξέρετε τι λέει το πόρισμα, κύριε Φλωρίδη, για το οποίο έχω πολλές αμφιβολίες, πάρα πολλές, αλλά εδώ συμφωνώ; Είναι συγκεκριμένα τα θέματα στις σελίδες 135 και 136. Λέει ότι χάθηκε μισό βαγόνι, μισή μηχανή. Το καταθέτω στα Πρακτικά.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και εγώ ρωτώ: Είναι δυνατόν να διασύρεται ένα ιστορικό κόμμα, όπως αυτό της Νέας Δημοκρατίας, από δηλώσεις του κ. Φλωρίδη, ο όποιος δεν είναι Νέα Δημοκρατία ο άνθρωπος, δικαίωμά του, επιλογή του;

Όταν είπα, λοιπόν, ότι χάθηκε μια μηχανή, εννοούσα ότι το μισό βαγόνι εξαφανίστηκε. Υπάρχει στα Πρακτικά.

Ήρθατε εδώ, κύριε Φλωρίδη, και δεν ζητήσατε ούτε συγγνώμη, να πείτε: «Έκανα λάθος, ρε παιδί μου. Εντάξει, ρε Βελόπουλε, δεν είσαι για τα μπάζα. Λάθος έκανα. Ήταν μια λεκτική αστοχία». Αντίθετα, το επαναλάβατε στον ΣΚΑΪ, στο OPEN. Χάθηκε μισό βαγόνι και μισή μηχανή. Αυτά που σας έλεγα εγώ, τα πλάθατε όπως θέλατε και τα λέγατε όπως θέλατε.

Ακούστε, για μένα δεν είναι δυνατόν να πέφτει μια κυβέρνηση και να διασύρεται ένα ιστορικό κόμμα και να κινδυνεύει κάποιος Πρωθυπουργός ή Υπουργός επειδή δεν έκανε απλά καλά τη δουλειά του. Όχι. Ούτε είναι ικανό θέμα αυτό να ρίξει μια κυβέρνηση. Δεν είναι αυτό το πρόβλημα της σύγκρουσης. Όχι. Το γεγονός που σας ρίχνει είναι ότι πήγατε να κάνετε συγκάλυψη και φαίνεται από τις εξελίξεις. Επιχειρήσατε να αλλοιώσετε τον τόπο του εγκλήματος. Από την πρώτη στιγμή σας το λέω.

(Χειροκροτήματα από την πτέρυγα της Ελληνικής Λύσης)

Ακούσια; Εκούσια; Μόνο ο Θεός, κύριε Βορίδη, ξέρει. Τα λάθη όμως έγιναν. Ακόμη και από αμέλεια αν σκοτώσεις έναν, κύριε Βορίδη, τιμωρείσαι με βάση το Ποινικό Δίκαιο, τιμωρείσαι με βάση τον νόμο.

Είναι, κύριε Βορίδη, σοβαρό κράτος -και θέλω απάντηση από εσάς- όταν με νομικά τερτίπια η HELLENIC TRAIN δεν θέλει να αποζημιώσει συγγενείς; Δεν είναι μόνο τα πενήντα επτά θύματα. Είχαμε και ογδόντα επτά τραυματίες.

Τους ξεχάσατε, κύριε Βορίδη, όλοι εδώ μέσα. Δεν είναι μόνο οι πενήντα επτά νεκροί. Οι είκοσι πέντε από τους ογδόντα επτά είναι σοβαρά τραυματισμένοι, δεν είναι αρτιμελείς πλέον. Το καταλαβαίνουμε; Άλλοι έχουν ψυχολογικά προβλήματα. Και σου βγαίνει η HELLENIC TRAIN και με νομικά τερτίπια δεν αποζημιώνει τα θύματα. Παράδειγμα: Ο υπάλληλος που δούλευε στο κυλικείο του τρένου, δεν θα αποζημιωθεί διότι η σύμβασή του, λέει, είναι με μια ανάδοχο εταιρεία που δεν είναι της HELLENIC TRAIN. Βγήκε απόφαση σήμερα. Το κατήγγειλαν οι γονείς.

Ψάξτε το, κύριε Υπουργέ. Είστε ευαίσθητος.

Αν υπήρχε σοβαρή κυβέρνηση, θα έπρεπε η HELLENIC TRAIN να έχει κλείσει χθες, να μην λειτουργεί, να της είχαμε πάρει τη δουλειά.

(Χειροκροτήματα από την πτέρυγα της Ελληνικής Λύσης)

Ας είναι καλά όμως ο ΣΥΡΙΖΑ που τώρα κάνει και τον κήνσορα της ηθικής! Πόσα εκατομμύρια τον πούλησε τον ΟΣΕ; Κοψοχρονιά. 35, 50; Πόσο;

(Θόρυβος στην Αίθουσα)

Σαράντα; Όσο γυρίζει, να ξεπουλάμε! Ξεπουλάνε οι μεν, ξεπουλάνε οι δε, λες και είναι περιουσία του πατέρα τους.

Ακούστε, θα επιμείνω: Ογδόντα πέντε τραυματίες, οι είκοσι πέντε σοβαρά. Και επαναλαμβάνω: Από το 2000 όλοι οι Υπουργοί Μεταφορών που διέλυσαν τον σιδηρόδρομο στη χώρα επανεκλέχτηκαν όλοι. Το ξέρετε; Από το 2000 αυτοί που διέλυσαν τον σιδηρόδρομο επανεκλέχθηκαν όλοι. Γιατί; Θα σας το πω τώρα. Διότι έκαναν ρουσφέτια οι περισσότεροι, πολλά ρουσφέτια, διορισμούς στον ΟΣΕ, στην ΤΡΑΙΝΟΣΕ, «βάλτε και το παιδί, βάλτε και τον μπατζανάκη, βάλετε και τον ξάδελφο». Έτσι αναπαράχθηκε ένα σάπιο πολιτικό σύστημα. Εξαγόρασαν κομματικούς στρατούς. Από το 2000 μέχρι το 2023 ξοδεύτηκαν 27 δισεκατομμύρια στο σιδηρόδρομο. Ο Θεός! Ακούστε το νούμερο: 27 δισεκατομμύρια, κύριε Βορίδη, βέβαια με μισθούς. Οι μισθοί εκεί ήταν καλοί εκεί το 2000, 3 χιλιάδες ευρώ, 5 χιλιάδες ευρώ, έβαζαν διευθυντές, υποδιευθυντές, διόριζαν. Εξευτέλισαν το σιδηροδρομικό δίκτυο, με συνέπεια να έχουμε ένα άθλιο, μη ευρωπαϊκό, αφρικανικό σιδηρόδρομο στη χώρα αντί με τα 27 δισεκατομμύρια να έχουμε έναν άρτιο σιδηρόδρομο.

(Χειροκροτήματα από την πτέρυγα της Ελληνικής Λύσης)

Ποιος φταίει, λοιπόν, για τα Τέμπη; Ακούστε, επειδή δεν πήρατε το μήνυμα της Παρασκευής. Το θέμα είναι πολύ πιο σοβαρό από ό,τι βλέπουμε όλοι εδώ μέσα. Υπάρχει μια ταύτιση του κόσμου ψυχικά με τα θύματα της τραγωδίας των Τεμπών. Αυτό δεν καταλάβατε. Δεν είναι ένα θέμα απλό, το προσπερνάμε, δυστύχημα. Όχι. Ταυτίστηκε ο Έλληνας με τα θύματα και τους συγγενείς των Τεμπών. Ξέρετε γιατί; Διότι τα περισσότερα παιδιά του κόσμου ταξίδευαν με το συγκεκριμένο τρένο και έχουν ταυτιστεί. «Μπορεί να ήταν το δικό μου το παιδί» σου λέει ο άλλος. Εδώ είναι το ερώτημα. Άρα η ταύτιση είναι ψυχική και αυτή η ψυχική διασύνδεση δεν είναι ένα ομφάλιος λώρος που τον κόβει η Κυβέρνηση ή η Αντιπολίτευση, δεν κόβεται εύκολα.

Γνωρίζουν όλοι οι Έλληνες ότι και η Ελληνική Λύση ήταν αυτή που ξετύλιξε το κουβάρι των αποκαλύψεων, αλλά και ότι όλα τα κόμματα δεν έκαναν τίποτα για τη σύμβαση 717, ώστε να έχει ασφάλεια ο Έλληνας.

(Χειροκροτήματα από την πτέρυγα της Ελληνικής Λύσης)

Και εδώ, κύριε Βορίδη, πρέπει να πω ότι τα χειρότερα για σας δεν πέρασαν, διότι στερείστε -όχι εσείς προσωπικά- παντελώς του αισθήματος της ντροπής, της αιδούς. Από το «δεν υπήρχε παράνομο φορτίο» -έτσι έλεγε ο Πρωθυπουργός και οι Υπουργοί την πρώτη μέρα- πήγαν στο «μα για δυόμισι τόνους κάνετε έτσι;». Από το «δεν είχαμε θανάτους από τη φωτιά», βγήκαν και είπαν «πέντε με επτά κάηκαν». Άκουγα Υπουργούς και Βουλευτές στα κανάλια. Πήγαν στο «αλλοιώθηκε, αλλά δεν υπήρχε σκοπιμότητα» ενώ πριν λέγατε ότι δεν αλλοιώθηκε τίποτα.

Θα σας το πω, κύριε Βορίδη: Εγώ περιμένω αύριο από τον Πρωθυπουργό να έρθει και να πει: «Έκανα λάθος. Ζητώ συγγνώμη. Μου είπαν ψέματα και είπα ψέματα». Το αντιλαμβάνομαι. «Με παραπλάνησαν». Το έχει πει μια φορά στην τηλεόραση.

Αλλά να μας πει και ποιοι τον παραπλάνησαν, ώστε να μπουν όλοι φυλακή. Αλλιώς αν δεν πει ποιοι, θα πάει αυτός φυλακή, σας το λέω.

(Χειροκροτήματα από την πτέρυγα της Ελληνικής Λύσης)

Και δεν θα το αποφασίσω εγώ. Φυλακή δεν είναι να πας μόνο στη φυλακή. Στη συνείδηση του ελληνικού λαού έχει συνδεθεί η Νέα Δημοκρατία με το χειρότερο δυστύχημα που έγινε ποτέ, γιατί έκανε σειρά λαθών στην πορεία, επικοινωνιακών και όχι μόνο, και επιχειρησιακών.

Αν διαβάσετε λοιπόν, κύριε Φλωρίδη, το πόρισμα του δικού σας φορέα που φτιάξατε για το δυστύχημα, θα διαπιστώσετε ότι εμπλέκει μεταξύ των άλλων κατ’ ουσίαν και όλη τη Μεταπολίτευση. Λέει ότι κανείς από τα κόμματα της Μεταπολίτευσης δεν έκανε τον σιδηρόδρομο αξιοπρεπή. Αυτό το γράφει μέσα. Και μάλιστα στηλιτεύει και Υπουργούς που κατασπατάλησαν δισεκατομμύρια ευρώ.

Και επαναλαμβάνω, αν η Αντιπολίτευση ήθελε να ρίξει τον κ. Μητσοτάκη, θα το είχε κάνει. Μπορούσατε να το κάνετε, κύριοι συνάδελφοι. Σας είχα προειδοποιήσει εδώ πάνω, με τον γάμο ομοφυλοφίλων. Μπορεί ιδεολογικά να συμφωνείτε στον γάμο ομοφυλοφίλων και να λέτε «Καλά κάναμε», αλλά αν έπεφταν τότε, τα Τέμπη θα αποκαλύπτονταν πολύ πιο γρήγορα και η συγκάλυψη δεν θα είχε επιχειρηθεί. Αυτό σας λέμε. Μην τους στηρίζετε επιτέλους. Δεν μπορεί να είστε τρεις σε σάρκα μία, δεν γίνεται.

(Χειροκροτήματα από την πτέρυγα της Ελληνικής Λύσης)

Και αυτό που θέλω να πω για να κλείσω. Σταματήστε κάποιοι να παριστάνετε -όχι Βουλευτές κυρίως, αλλά στελέχη- τους αντιστασιακούς. Δεν έχω τίποτα με τους συναδέλφους μου, αλλά με όλο αυτό που έγινε την Παρασκευή που προσπάθησαν κόμματα να καπηλώσουν και να καπηλευτούν, να τυμβωρυχήσουν, να σκυλέψουν πάνω στον αγώνα των συγγενών.

Ο αγώνας των συγγενών είναι δικός τους αγώνας δύο ετών. Κανένα κόμμα ούτε εμείς δεν έχουμε σχέση με τον αγώνα τον δικό τους. Είναι δικός τους αγώνας, δική τους η νίκη, δική της η δικαίωση και κανενός κόμματος εδώ μέσα.

(Χειροκροτήματα από την πτέρυγα της Ελληνικής Λύσης)

Πάμε και στο τέλος. Δυστυχώς έχουμε μια χώρα που έχει αποδειχθεί ipso facto πως κάθε καλοκαίρι θα καίγονται τα δάση μας, πως σε κάθε βροχή θα πλημμυρίζει ο τόπος, πως σε κάθε διαδήλωση θα καίγεται η πρωτεύουσα, πως στη χώρα αυτή που λέγεται Ελλάδα κανείς Υπουργός δεν θα πάει φυλακή. Αυτά τα έχουμε βάλει βιωματικά μες στο μυαλό μας, κυρίως οι πολιτικοί. Αυτό είναι λάθος.

Η κοινωνία ξέρει ότι με κάθε βροχή δεν πλημμυρίζει μια χώρα, με κάθε φωτιά δεν καίγεται όλη η χώρα, αλλού Υπουργοί και Πρωθυπουργοί μπαίνουν στη φυλακή. Μόνο στην Ελλάδα ισχύει αυτό. Δεν αξίζουμε τέτοια χώρα. Δεν αξίζουμε τέτοια πολιτική. Δεν αξίζουμε τέτοιους πολιτικούς. Η Ελλάδα διεκδικεί το μέλλον της στον 21ο αιώνα. Δεν ζούμε στον 20ο αιώνα. Καταλάβετέ το. Κι εμείς ως Ελληνική Λύση διεκδικούμε για τους Έλληνες το καλύτερο στο μέλλον τους.

(Χειροκροτήματα από την πτέρυγα της Ελληνικής Λύσης)

Κύριε Βορίδη, η μόνη λύση για εσάς είναι να πάτε σε εκλογές, να μιλήσει ο ελληνικός λαός, ο κυρίαρχος λαός να αποφασίσει. Διότι ούτε η πρόταση μομφής κάποιου κόμματος εδώ μέσα θα κάνει δουλειά ούτε η πρόταση δυσπιστίας. Η πρόταση μομφής κατατέθηκε και η πρόταση δυσπιστίας επικυρώθηκε την Παρασκευή όταν εκατομμύρια Ελλήνων μίλησαν και είπαν: «Δεν έχω οξυγόνο». Και το οξυγόνο της δημοκρατίας είναι οι εκλογές.

(Χειροκροτήματα από την πτέρυγα της Ελληνικής Λύσης)

Δεν κυβερνάτε, κύριε Βορίδη. Νομίζετε ότι κυβερνάτε. Αυτό είναι λάθος και σας το λέω και σας το υποδεικνύω, γιατί γνωριζόμαστε από παλιά.

Στον πανικό του ο Πρωθυπουργός ούτε εδώ είναι ούτε έρχεται και είναι εξαφανισμένος και γίνονται τρομακτικά λάθη και στην εξωτερική πολιτική και στα εθνικά θέματα.

Να σας υπενθυμίσω ότι τώρα που μιλάμε, επειδή έχετε μια αδυναμία και μια ευαισθησία και εσείς, κύριε Πλεύρη, ότι ο φίλος σας ο Ράμα έχει βάλει μπουλντόζες πάνω από τη Χειμάρρα στα βουνά και ανοίγει δρόμους, τώρα που μιλάμε. Μου το κατήγγειλαν Χειμαρριώτες. Να σας δω κι εδώ τι θα κάνετε.

Να σας πω και το επόμενο; Οι φίλοι σας οι Ευρωπαίοι, γιατί όλοι σας εδώ μέσα μισείτε τον Τραμπ ή τον Πούτιν, οι φίλοι σας οι Ευρωπαίοι, κύριε Βορίδη… Εσείς μπορεί όχι, αλλά έχετε ένα πρόβλημα διπολισμού. Εσωτερικά νιώθετε τραμπιστής, εξωτερικά μητσοτακιστής. Αποφασίστε τι είστε. Μητσοτακιστής ή τραμπιστής; Αποφασίστε.

(Χειροκροτήματα από την πτέρυγα της Ελληνικής Λύσης)

Λέω λοιπόν τούτο -και δεν είναι προσωπική αιχμή, προσπαθώ να καταλάβω κι εγώ- ότι η Ευρώπη έδωσε πράσινο φως για όλα τα οπλικά συστήματα της Τουρκίας. Τα άφησε ανοικτά, τέλος, την κάνει ρυθμιστή. Την απομονώνει ο Τραμπ, επιχειρεί να την απομονώσει ο Πούτιν και εσείς πάλι στη λάθος πλευρά της Ιστορίας είστε όλοι σας εναντίον του Πούτιν και του Τραμπ. Γιατί;

Κλείνοντας, θα διαβάσω Καζαντζάκη και θα πω σε όλους ότι δεν μπορείτε να σώσετε την Ελλάδα, δεν είστε οι σωτήρες. Είστε αυτοί που φέρατε το αποτέλεσμα της χώρας εδώ και με τη σύμβαση 717 και με τη χρεοκοπία και με τα δάνεια, τον υπερδανεισμό. Θα μπορούσα να μιλάω ώρες ατελείωτες για τα δάνεια που δόθηκαν για τη διαγραφή επί Σημίτη των χρεών του ΟΣΕ, τη μία 1.5 δισ., την άλλη 3,5 δισ. διαγραφές χρεών. Ποιος τα πλήρωνε αυτά; Ο ελληνικός λαός. Εκεί μεταφέρθηκαν, στο χρέος μας. Τα ξέρουν οι Έλληνες αυτά;

Θέλω, λοιπόν, να πω το εξής. Δεν είστε οι σωτήρες. Δυστυχώς είστε οι δήμιοι της Ελλάδος -και αυτό είναι από τον Καζαντζάκη- και ψευτοσωτήρες. Εξάλλου, όπως έλεγε ο Καζαντζάκης, σωτηρία θα πει να λυτρωθείς από όλους τους σωτήρες, αυτή είναι η ανώτατη λευτεριά, η πιο αψηλή, όπου με δυσκολία αναπνέει ο άνθρωπος. Αντέχεις; Άσε τους σωτήρες στην άκρη, διεκδίκησε το μέλλον σου για σένα και τα παιδιά σου. Διεκδίκησε τη λύση, και αυτή είναι η Ελληνική Λύση.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Βελόπουλο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, είκοσι έξι μαθήτριες και μαθητές και τρεις εκπαιδευτικοί συνοδοί τους από το 3ο Γυμνάσιο Αμαλιάδας.

Η Βουλή σάς καλωσορίζει.

Σας ευχόμαστε καλή πρόοδο.

(Χειροκροτήματα από όλες τις πτέρυγες της Βουλής)

Δεν βλέπω κάποιον συνάδελφο από την Ηλεία.

Τον λόγο τώρα έχει ο Πρόεδρος της Κοινοβουλευτικής Ομάδας Νέα Αριστερά κ. Χαρίτσης.

Ορίστε, κύριε Πρόεδρε, έχετε τον λόγο.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κύριε Πρόεδρε.

Κυρίες και κύριοι συνάδελφοι, μετά τις πραγματικά ιστορικές συγκεντρώσεις, τις διαδηλώσεις της περασμένης Παρασκευής, τίποτα πλέον στη χώρα μας δεν είναι το ίδιο.

Αυτό που ζήσαμε πριν από λίγες μέρες εδώ στην πλατεία Συντάγματος έξω από τη Βουλή, αλλά και αυτό που ζήσαμε σε όλη τη χώρα, στους δρόμους και τις πλατείες, δεν έχει προηγούμενο στα χρόνια της Μεταπολίτευσης, δεν έχει προηγούμενο εδώ και μισό αιώνα. Και αυτό που έγινε στις πόλεις, στα χωριά, στα νησιά, αλλά και όπου σε όλη τη Γη υπάρχουν Έλληνες και Ελληνίδες μέχρι τα πέρατα της οικουμένης πραγματικά είναι μια ιστορική στιγμή. Και μετά από όλα αυτά -και επιμένω σε αυτό- τίποτα δεν μπορεί να είναι το ίδιο.

Με σύνθημα αυτήν τη σπαρακτική κραυγή, το «Δεν έχω οξυγόνο», πήραμε τελικά όλοι μας λίγο οξυγόνο, ανάσανε η ίδια η δημοκρατία μας. Αυτό έγινε την προηγούμενη Παρασκευή, με την κοινωνία να μιλάει, με τον κυρίαρχο λαό να παίρνει επιτέλους τον λόγο και να ζητάει ρητά και κατηγορηματικά κάθαρση, κάθαρση στην τραγωδία που εκτυλίσσεται εδώ και δύο χρόνια γύρω από το έγκλημα στα Τέμπη, ένα έγκλημα που εντός του περικλείει και άλλα εγκλήματα. Η κοινωνία, λοιπόν, απαιτεί δικαιοσύνη και αλήθεια, απαιτεί όλη την αλήθεια και απαιτεί πλήρη δικαιοσύνη.

Κυρίες και κύριοι της Κυβέρνησης και της κοινοβουλευτικής πλειοψηφίας της Νέας Δημοκρατίας, ξεκινώντας σήμερα -γιατί ξεκινάμε σήμερα, θα υπάρξουν και επόμενα βήματα σε αυτήν τη διαδικασία, να είστε βέβαιοι- με τη σύσταση προανακριτικής για τον απεσταλμένο του Πρωθυπουργού από τις πρώτες κιόλας ώρες στον τόπο του εγκλήματος και όλα όσα συνέβησαν εκεί είστε πλέον υποχρεωμένοι να αναλάβετε τις ευθύνες σας.

Και θα είστε υπεύθυνοι, όντας η πλειοψηφία, για το κατά πόσο αυτή η προανακριτική η οποία θα συσταθεί θα συνδράμει στο παλλαϊκό αίτημα για κάθαρση, στο οποίο αναφέρθηκα πριν, για να βγουν όλα στο φως, για να αποδοθεί δικαιοσύνη, για να αποκαλυφθεί η αλήθεια ή θα ζήσουμε εδώ στη Βουλή άλλη μια παρωδία, όπως αυτήν την οποία ζήσαμε πριν από λίγο καιρό με αποκλειστικά δική σας ευθύνη στην εξεταστική πάλι για το έγκλημα των Τεμπών.

Έχετε, λοιπόν, την ευθύνη για το εάν θα κάνετε το χρέος σας απέναντι στον ελληνικό λαό, αν θα συνδράμετε ουσιαστικά στην ανεύρεση της αλήθειας ή αν θα θάψετε για άλλη μια φορά την αλήθεια, γιατί έτσι τότε θα γίνετε συνένοχοι. Αναλογιστείτε, λοιπόν, καλά τι θα κάνετε και μιλήστε με τη συνείδησή σας.

Κυρίες και κύριοι συνάδελφοι, το πόρισμα του ΕΟΔΑΣΑΑΜ, το οποίο δημοσιοποιήθηκε μία μόλις ημέρα πριν από τα μεγαλειώδη συλλαλητήρια της 28ης Φεβρουαρίου, ξεσκέπασε τρία μεγάλα ψέματα του κ. Μητσοτάκη: Πρώτον, για το δήθεν αποκλειστικό ανθρώπινο λάθος. Δεύτερον, για το δήθεν ανύπαρκτο μπάζωμα και ξεμπάζωμα του τόπου του εγκλήματος και, τρίτον, για τη δήθεν ανυπαρξία φορτίου με εύφλεκτο υλικό.

Ο κ. Μητσοτάκης, ο Πρωθυπουργός της χώρας, είπε ψέματα στον ελληνικό λαό. Και είπε ψέματα σε μια κοινωνία η οποία ήταν συγκλονισμένη από την τραγωδία με τους πενήντα επτά νεκρούς, οι περισσότεροι από τους οποίους νέα παιδιά. Έτρεξε να δικάσει μόνος του πριν προλάβει να αναλάβει η δικαιοσύνη, στην οποία δήθεν κατά τα άλλα ομνύει, και να κηρύξει αποκλειστικά ένοχο τον μοιραίο σταθμάρχη. Έτρεξε να μας διαβεβαιώσει, κύριε Βορίδη, ότι γνώριζε πολύ καλά ο κ. Μητσοτάκης ότι δεν υπήρχε παράνομο εύφλεκτο υλικό που προκάλεσε την πυρόσφαιρα. Και βεβαίως έτρεξε να μιλήσει για θεωρίες συνωμοσίας και ο παριστάμενος Υπουργός Δικαιοσύνης να λέει ότι όποιος μιλάει για το μπάζωμα είναι για τα μπάζα.

Και επειδή διαβάζουμε, κύριε Φλωρίδη, και κάποια σενάρια τα οποία σας φέρνουν να λειτουργείτε και εσείς ως Ιφιγένεια -έχει πολλές φαίνεται ο κ. Μητσοτάκης- και να απομακρύνεστε από τη θέση σας στον επικείμενο ανασχηματισμό, να γνωρίζει ο κ. Μητσοτάκης ότι βεβαίως δεν θα τον σώσει κανένας ανασχηματισμός και καμία απομάκρυνση Υπουργού.

(Χειροκροτήματα από την πτέρυγα της Νέας Αριστεράς)

Και τι μας λέει τώρα, μετά τις μεγαλειώδεις διαδηλώσεις της προηγούμενης Παρασκευής, ο κ. Μητσοτάκης; Τι μας λέει αυτές τις τελευταίες μέρες; Δεσμεύεται προσωπικά, λέει, για μια άρτια και ασφαλή γραμμή Αθήνας-Θεσσαλονίκης -πότε;- το 2027. Άρα το αποκλειστικό ανθρώπινο λάθος είναι ένα τεράστιο ψέμα, γιατί ήξερε ο κ. Μητσοτάκης ότι δεν είναι ασφαλής η σιδηροδρομική γραμμή. Όπως το ήξερε και ο Υπουργός του, ο κ. Καραμανλής, στον οποίο όταν κάναμε τότε ερωτήσεις για την ασφάλεια των σιδηροδρόμων, όταν έβγαιναν και έκαναν απεργία οι σιδηροδρομικοί για τα ζητήματα της ασφάλειας των σιδηροδρόμων ερχόταν εδώ και μας κουνούσε και το δάχτυλο ο αρμόδιος Υπουργός. Τα θυμάστε αυτά; Και τώρα υπόσχεται ασφαλή σιδηροδρομική γραμμή για το 2027.

Ο Πρωθυπουργός της χώρας, ο κ. Μητσοτάκης, είπε ψέματα για όλα. Είπε ψέματα σε μια ολόκληρη κοινωνία για όλα και πρέπει να λογοδοτήσει για αυτό ο κ. Μητσοτάκης.

Και νομίζω ότι τώρα, κυρίες και κύριοι συνάδελφοι, μπορούμε να καταλάβουμε και καλύτερα, να κατανοήσουμε, γιατί προχώρησε και σε αυτήν τη γελοία τηλεοπτική παράσταση, αλλάζοντας τη μέχρι τότε επικοινωνιακή του τακτική λίγες μέρες μετά τα πρώτα συλλαλητήρια της 26ης Ιανουαρίου, όπως θα θυμάστε. Ο κ. Μητσοτάκης φαίνεται ότι κάτι έμαθε και επέλεξε να αλλάξει επικοινωνιακή στρατηγική. Δεν μας λέει όμως τι έμαθε, από ποιον το έμαθε και πότε ακριβώς το έμαθε. Αλλά κάτι έμαθε, φαίνεται, και άλλαξε γραμμή πλεύσης και έπαιξε ένα ακόμα επικοινωνιακό χαρτί, θεωρώντας ότι έτσι θα σωθεί από τα ψέματά του, τα οποία ξεσκεπάζονταν το ένα μετά το άλλο.

Ούτε αυτό του βγήκε όμως. Και τι έκανε μετά; Άλλαξε πάλι γραμμή με τη γνωστή συνέντευξη στην «Καθημερινή» και ο ίδιος και οι πάντα πρόθυμοι Υπουργοί του, όπως και ο παριστάμενος Υπουργός Επικρατείας κ. Βορίδης, προχώρησαν σε ακόμα πιο σκληρή γραμμή και σε επιθέσεις ακόμα και στους συγγενείς των θυμάτων! Ντράπηκε και η ντροπή τις περασμένες εβδομάδες με το σκηνικό το οποίο στήθηκε από την Κυβέρνηση, από τον κ. Μητσοτάκη και από τους Υπουργούς του.

Όλες αυτές όμως οι προσπάθειες, ακόμα και οι χυδαίες επιθέσεις, όλο αυτό το επικοινωνιακό σκηνικό έπεσε τελικά στο κενό. Γιατί όταν συγκρούεσαι με την πραγματικότητα με τέτοια σφοδρότητα κάθε επικοινωνιακή τακτική πηγαίνει περίπατο. Όσο και αν προσπάθησαν τα γνωστά πρόθυμα «παπαγαλάκια» να τρομοκρατήσουν την κοινωνία, να μη συμμετάσχει στην απεργία, να μην κατέβει στους δρόμους, να μην κατέβει στις πλατείες, ανταποκρινόμενοι στο κάλεσμα των συγγενών των θυμάτων, δεν τα κατάφεραν. Ίσα-ίσα κατάφεραν να πεισμώσουν την κοινωνία και πλέον δεν μιλάμε για συγκεντρώσεις οι οποίες ήταν μαζικές. Μιλάμε για συγκεντρώσεις οι οποίες ήταν καθολικές. Είχαμε καθολική συμμετοχή του ελληνικού λαού σε αυτές τις συγκεντρώσεις. Κατάφερε ο κ. Μητσοτάκης και οι Υπουργοί του να ενώσουν τον ελληνικό λαό απέναντί τους.

Κυρίες και κύριοι συνάδελφοι, η Κυβέρνηση μας λέει ότι θα συμφωνήσει με τη σύσταση της προκαταρκτικής για τον κ. Τριαντόπουλο, τον Υφυπουργό στον Πρωθυπουργό, υπό προϋποθέσεις, λέει, εφόσον προκύπτει το πλημμέλημα της παράβασης καθήκοντος. Η δουλειά της επιτροπής όμως, όπως όλοι ξέρουμε, είναι η πλήρης διερεύνηση, είναι να λειτουργήσει σαν ανακριτής -προανακριτική επιτροπή είναι- και να συγκεντρώσει μαρτυρίες και στοιχεία που θα οδηγήσουν σε κατηγορητήριο. Όροι και προϋποθέσεις από πριν δεν μπαίνουν από κανέναν και αυτό πρέπει να είναι ξεκάθαρο προς όλους. Ο κ. Τριαντόπουλος πήγε στα Τέμπη με την ιδιότητα του Υφυπουργού στον Πρωθυπουργό και συντόνισε το μπάζωμα και το ξεμπάζωμα.

Αυτό δεν είναι κάτι το οποίο το λέει η Αντιπολίτευση. Δεν το λέμε εμείς, δεν το λέω εγώ. Το λέει ο ίδιος. Το έχει πει ξεκάθαρα ο ίδιος. Το έχει πει στα επίσημα δελτία Τύπου του Υφυπουργού στον Πρωθυπουργό. Το έχει πει σε συνεντεύξεις και τηλεοπτικές εμφανίσεις. Διαβάζουμε στα δελτία Τύπου του κ. Τριαντόπουλου, «ο οποίος βρίσκεται», λέει, «από τους πρώτους στη Λάρισα και τα Τέμπη, βρίσκεται εκεί για τον συντονισμό και την παρακολούθηση ενεργειών και δράσεων». Και ποιες είναι αυτές οι ενέργειες και οι δράσεις; Είναι μεταξύ άλλων, όπως λέει, «η απομάκρυνση των αμαξοστοιχιών και η αποκατάσταση του πεδίου». Αυτό λέει ο ίδιος ο κ. Τριαντόπουλος.

Εκεί όμως που είναι ακόμα πιο αποκαλυπτικός ο Υφυπουργός στον Πρωθυπουργό είναι στις ζωντανές τηλεοπτικές του εμφανίσεις. Επιστρέφοντας από τη Λάρισα ο κ. Τριαντόπουλος ολοκληρώνοντας την αποστολή που του ανατέθηκε και εμφανώς ικανοποιημένος από το έργο του, όταν τον ρωτούν οι δημοσιογράφοι: «Εσείς τι μέτρα πήρατε για τους ανθρώπους εκεί, για τις οικογένειες, για τους συγγενείς των θυμάτων;» απαντάει επί λέξει: «Το κομμάτι αυτό το επιχειρησιακό που τρέξαμε εκείνες τις ημέρες να προχωρήσει γρήγορα ήταν όλη η διαδικασία συλλογής και αποκατάστασης της περιοχής». Ο κ. Τριαντόπουλος το λέει, δεν το λέω εγώ, σε τηλεοπτική του συνέντευξη. «Είναι έργο», συνεχίζει, «που έτρεξε σε συνεργασία με όλους τους εμπλεκόμενους φορείς. Σε σύντομο σχετικά χρονικό διάστημα, όπως μου είπαν και οι ειδικοί, καταφέραμε να αποκαταστήσουμε τον χώρο», τηλεοπτική συνέντευξη του κ. Τριαντόπουλου στον «ΣΚΑΪ» στις 7 Μαρτίου 2023, μια εβδομάδα μετά το δυστύχημα.

Και την ίδια ημέρα σε περιφερειακό κανάλι της Θεσσαλίας, στο «TRT», ο κ. Τριαντόπουλος επιβεβαιώνει κιόλας ότι στη Λάρισα πήγε κατόπιν ανάθεσης. Τον ρωτάει ο δημοσιογράφος: «Αυτό που σας έχει ανατεθεί έχει ολοκληρωθεί, κύριε Υπουργέ;». «Έχει ολοκληρωθεί» απαντά ο Υφυπουργός στον Πρωθυπουργό. Και μάλιστα μας λέει ότι ολοκληρώθηκε σε συνεργασία με την περιφέρεια και σε στενή συνεργασία με όλους τους εμπλεκόμενους φορείς και τους ιδιώτες. Ιδιώτες δηλαδή που με μηχανήματα και προσωπικό ανέλαβαν να κάνουν τη δουλειά. Λέει επί λέξει: «Ήμασταν εκεί για να μπορέσουμε να αποκαταστήσουμε την περιοχή». Αυτά λέει ο Υφυπουργός στον Πρωθυπουργό.

Και δεν νομίζω ότι κανείς χρειάζεται να αναρωτηθεί, να ρωτήσει, ποιου την εντολή εκτελούσε ο κ. Τριαντόπουλος εκεί όταν αποκαθιστούσε, όπως μας λέει ο ίδιος με τα λόγια του, την περιοχή μαζί και με τους ιδιώτες εργολάβους.

Υφυπουργός παρά τω Πρωθυπουργώ ήταν ο κ. Τριαντόπουλος. Ένας και μόνο πάνω από αυτόν είχε το δικαίωμα, είχε τη δυνατότητα να του αναθέσει αυτήν τη δουλειά. Και αυτός ο ένας δεν είναι άλλος από τον Πρωθυπουργό. Δεν είναι άλλος από τον κ. Μητσοτάκη.

(Χειροκροτήματα από την πτέρυγα της Νέας Αριστεράς)

Αυτά έλεγε, τότε, ο ίδιος ο κ. Τριαντόπουλος, αυτά είναι καταγεγραμμένα, αυτά είναι δημοσιευμένα. Ίσως τώρα που βρίσκεται υπόλογος -και ήδη έχει αρχίσει να το κάνει- να αλλάζει λίγο τη γραμμή του, να λέει τα πράγματα λίγο διαφορετικά. Δεν μπορεί, όμως, να αλλάξει αυτά, τα οποία έχουν καταγραφεί.

Κυρίες και οι κύριοι συνάδελφοι, το μπάζωμα και το ξεμπάζωμα, τα οποία επιβεβαίωσε με το πόρισμά του πριν από λίγες μέρες ο ΕΟΔΑΣΑΑΜ, συνιστούν ένα τριπλό έγκλημα. Τριπλό έγκλημα.

Η συγκάλυψη που επιχείρησε η Κυβέρνηση της Νέας Δημοκρατίας, μέσω του κ. Τριαντόπουλου και με εντολή του Πρωθυπουργού, του κ. Μητσοτάκη, έχει τρεις σοβαρότατες πτυχές.

Η πρώτη αφορά αυτό που λέει το ίδιο το πόρισμα ότι: «Η αρχική συλλογή αποδεικτικών στοιχείων για περαιτέρω έρευνα ασφαλείας έγινε με τρόπο που οδήγησε -λέει το πόρισμα επί λέξει- στην απώλεια δυνητικά ζωτικών πληροφοριών για την κατανόηση των αιτίων και των υποκείμενων παραγόντων του ατυχήματος και τελικά, για τη βελτίωση της ασφάλειας του σιδηροδρομικού συστήματος.

Κατανοούμε όλοι πόσο σοβαρό είναι αυτό; Γιατί βγάζει πόρισμα ο ΕΟΔΑΣΑΑΜ; Ο ΕΟΔΑΣΑΑΜ είναι ένας φορέας, ο οποίος διερευνά τα αίτια του ατυχήματος για να μπορέσει να προτείνει μέτρα για την ασφάλεια στο μέλλον.

Μας λέει, λοιπόν, ο φορέας αυτός ότι: Το μπάζωμα και το ξεμπάζωμα, που συντόνισε ο κ. Τριαντόπουλος κατ’ εντολήν του κ. Μητσοτάκη, στερεί τη δυνατότητα να αναλυθούν πλήρως οι συνθήκες και να προταθούν τα μέτρα για την ασφάλεια στον σιδηρόδρομο. Πρώτη πτυχή του εγκλήματος, λοιπόν, αυτή.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Προέδρου της Κοινοβουλευτικής Ομάδας της Νέας Αριστεράς)

Δεύτερη πτυχή του εγκλήματος που αφορά τη δικαστική διερεύνηση για την απόδοση ποινικών ευθυνών. Η απαλλοτρίωση -διότι περί αυτού πρόκειται- του τόπου του εγκλήματος κατέστρεψε πολύτιμα αποδεικτικά στοιχεία προκειμένου ο ανακριτής να μπορέσει να προχωρήσει στη σύνταξη κατηγορητηρίου σε όσους ενέχονται στην υπόθεση με ποινικές ευθύνες.

Από τη μία, λοιπόν, έχουμε τον Πρωθυπουργό, τον κ. Μητσοτάκη, να μας λέει να σεβαστούμε τη δικαιοσύνη, να την αφήσουμε απερίσπαστη να κάνει την δουλειά της. Από τη άλλη έχουμε την ίδια Κυβέρνηση, του ίδιου Πρωθυπουργού, του κ. Μητσοτάκη, ο οποίος κάνει ό,τι μπορεί για να μην μπορέσει η δικαιοσύνη να κάνει τη δουλειά της. Αυτή είναι η δεύτερη πτυχή του εγκλήματος, του μπαζώματος και του ξεμπαζώματος.

Υπάρχει και μία τρίτη, άθλια, αθλιότερη όλων, πτυχή αυτής της υπόθεσης, που συνιστά -επιτρέψτε μου να πω- και την ύψιστη ύβρη. Είναι αυτό που εξοργίζει και φέρνει σε απόγνωση και τους συγγενείς των θυμάτων, ότι μέσα σε αυτά τα χώματα και τα συντρίμμια, που μεταφέρθηκαν αλλού, υπήρχαν υπολείμματα και ανθρώπινα μέλη. Αυτοί οι συγγενείς που παρέλαβαν κλειστές σακούλες με ό,τι είχε απομείνει από τους αγαπημένους τους, έμαθαν με τον πιο σκληρό τρόπο ότι πετάχτηκαν υπολείμματα από τα νεκρά σώματα. Αυτό είναι η ύψιστη ύβρις. Η ύψιστη ύβρις με όλη την αρχέγονη σημασία που έχει αυτή η λέξη, στη χώρα της Αντιγόνης του Σοφοκλή. Κύριε Υπουργέ, μετά την ύβρη, ξέρουμε όλοι τι ακολουθεί! Μόνον έτσι επέρχεται και η κάθαρση, κύριε Υπουργέ.

Όλα αυτά, λοιπόν, τα συντόνιζε στο πεδίο ο Υπουργός παρά τω Πρωθυπουργώ, ο κ. Τριαντόπουλος, κατόπιν ανάθεσης και εντολής του Πρωθυπουργού. Αυτή η εντολή, αυτή η ανάθεση πρέπει να ελεγχθεί. Πρέπει και ο ίδιος ο κ. Μητσοτάκης να λογοδοτήσει. Πρέπει μαζί του να λογοδοτήσουν και όσοι εμπλέκονται άμεσα ή έμμεσα με το βασικό έγκλημα της σύγκρουσης, δηλαδή, των τρένων στην ίδια γραμμή, αλλά και με το έγκλημα της συγκάλυψης, ένα έγκλημα το οποίο συνεχίζεται δυστυχώς ακόμα και σήμερα, μετά από όλα αυτά που έχουν συμβεί, μετά από δύο χρόνια συγκάλυψης, μετά από αυτή την πρωτοφανή κινητοποίηση του ελληνικού λαού. Συνεχίζεται ακόμα και σήμερα.

Έχουμε τον Κυβερνητικό Εκπρόσωπο, όταν ρωτήθηκε για τις 650.000 για το μπάζωμα και το ξεμπάζωμα να λέει επί λέξει: Αυτό θα το βρει η έρευνα. Εγώ δεν γνωρίζω ποιος πλήρωσε τις ενέργειες αυτές. Αυτό λέει ο Κυβερνητικός Εκπρόσωπος. Δεν ξέρει δηλαδή, ο Κυβερνητικός Εκπρόσωπος ότι η ίδια η Κυβέρνησή του πλήρωσε αυτές τις ενέργειες. Δεν υπάρχει ίχνος ντροπής πια; Είναι δυνατόν μετά από όλα αυτά που έχουν συμβεί, να συνεχίζετε να κοροϊδεύετε την κοινωνία με αυτόν τον τρόπο; Σε ποιους νομίζετε ότι απευθύνεστε; Σε ανόητους απευθύνεστε; Γνωρίζει πολύ καλά ο Κυβερνητικός Εκπρόσωπος, ο κ. Μαρινάκης, ποιος πλήρωσε για το μπάζωμα. Το γνωρίζει πάρα πολύ καλά και ψεύδεται συνειδητά στον ελληνικό λαό.

Διαβάζω τις εξής Πράξεις: Πρώτον, 6 Απριλίου του 2023. Ανακοίνωση πρόθεσης χρηματοδότησης για την υποβολή πρότασης στο «Ειδικό Πρόγραμμα Εκτάκτων Αναγκών», με την οποία καλείται η Περιφέρεια Θεσσαλίας να υποβάλει πρόταση για να ενταχθούν ως έργο προς χρηματοδότηση αυτές οι ενέργειες. Υπογραφές, Ιωάννης Τσακίρης, Υφυπουργός Ανάπτυξης και Επενδύσεων.

Δεύτερον, 18 Απριλίου του 2023, Απόφαση με την οποία εντάσσεται για χρηματοδότηση το έργο «Κατεπείγουσες επεμβάσεις στο δυστύχημα των Τεμπών την 1η Μαρτίου του 2023», προϋπολογισμού 647.862,80 ευρώ. Υπογραφή, Γιάννης Τσακίρης, Υφυπουργός Ανάπτυξης και Επενδύσεων.

Τρίτον, 12 Ιανουαρίου του 2024. Τροποποιητική της Απόφασης ένταξης του έργου. Υπογραφή, Νικόλαος Παπαθανάσης, Αναπληρωτής Υπουργός Εθνικής Οικονομίας και Οικονομικών.

Δεν έχει εικόνα ο Κυβερνητικός Εκπρόσωπος ενώ υπάρχουν αυτές οι Πράξεις;

(Χειροκροτήματα από την πτέρυγα της Νέας Αριστεράς)

Θα τις καταθέσω στα Πρακτικά σε λίγο.

Δεν έχει εικόνα ο Κυβερνητικός Εκπρόσωπος για το πώς πληρώθηκαν τα 650.000 ευρώ από το μπάζωμα και το ξεμπάζωμα; Μετά εμείς πρέπει να πιστέψουμε ότι όλα αυτά δεν είναι μέρος μιας τεράστιας επιχείρησης συγκάλυψης του εγκλήματος;

Όμως, ξέρετε κάτι, κυρίες και κύριοι της Κυβέρνησης; Οι πολίτες, η κοινωνία στην συντριπτικότατη πλειοψηφία τους, πλέον δεν χρειάστηκαν ούτε το πόρισμα του ΕΟΔΑΣΑΑΜ ούτε αυτές τις αποφάσεις που αποδεικνύουν πως πληρώθηκε το μπάζωμα. Δεν τα χρειάστηκαν όλα αυτά για να δηλώσουν ότι πιστεύουν ότι υπάρχει συγκάλυψη πίσω από όλα αυτά, τα οποία έχουν γίνει δύο χρόνια τώρα. Το γνωρίζει η κοινωνία ήδη από πριν, το γνωρίζει η κοινωνία πολύ καλά και στη συνείδηση της κοινωνίας είστε ήδη καταδικασμένοι, κυρίες και κύριοι της Κυβέρνησης.

Η κοινωνία δεν στήνει λαϊκά δικαστήρια, όπως τεχνηέντως θελήσατε να παρουσιάσετε την έλλειψη εμπιστοσύνης στη δικαιοσύνη. Η κοινωνία απαιτεί από τη δικαιοσύνη να κάνει τη δουλειά της. Η κοινωνία απαιτεί από εσάς, απαιτεί από την Κυβέρνηση, απαιτεί από τον Πρωθυπουργό να σταματήσει κάθε συγκάλυψη, να μπορέσει η δικαιοσύνη να κάνει τη δουλειά της και να αποκαλυφθεί η αλήθεια.

Δεν υπάρχουν οι «δράκοι» που επικαλεστήκατε όλο το προηγούμενο διάστημα για να αποτρέψετε τον κόσμο, να συκοφαντήσετε τα συλλαλητήρια και να μην κατέβει κόσμος στον δρόμο. Ο μόνος «δράκος» σε αυτή την ιστορία είστε εσείς οι ίδιοι. Ο «δράκος», ο μεγαλύτερος «δράκος» από όλους είναι ο κ. Μητσοτάκης που κάτω από το βάρος των τεράστιων διαδηλώσεων, ψάχνει σωσίβιο σωτηρίας. Απευθύνεται στον λαό λες και απευθύνεται σε χρυσόψαρα ή λες και απευθύνεται σε ανόητους που λέει σε μια ολόκληρη κοινωνία ο κ. Μητσοτάκης, «πήρα το μήνυμα». Προσέξτε, λέει, «πήρα το μήνυμα και θα παλέψω για να διαλυθεί το βαθύ κράτος». Σοβαρά τώρα;

(Χειροκροτήματα από την πτέρυγα της Νέας Αριστεράς)

Σοβαρά τώρα, μιλάει ο κ. Μητσοτάκης για βαθύ κράτος; Εκεί έχουμε φτάσει; Με ποιον θα παλέψει ο κ. Μητσοτάκης; Με τον εαυτό του; Με ποιον θα παλέψει ο κ. Μητσοτάκης, για να καταλάβουμε δηλαδή; Ποιο είναι το βαθύ κράτος; Επιτελικό παρακράτος υπάρχει στη χώρα, επιτελικό παρακράτος που το χτίσατε με επιστημονικό -πρέπει να σας πω- τρόπο.

(Χειροκροτήματα από την πτέρυγα της Νέας Αριστεράς)

Να το αναγνωρίσουμε αυτό στον κ. Μητσοτάκη και στο επιτελείο του. Μετά το 2019 είναι το επιτελικό παρακράτος των υποκλοπών, είναι το επιτελικό παρακράτος της Πύλου, είναι το επιτελικό παρακράτος της συγκάλυψης του εγκλήματος των Τεμπών. Αυτό είναι το επιτελικό παρακράτος του κ. Μητσοτάκη.

Δεν σας πιστεύει πια η κοινωνία, κύριοι Υπουργοί και βεβαίως τον κ. Μητσοτάκη πρώτον από όλους. Έχετε χάσει τη δεδηλωμένη πια στην κοινωνία. Η κοινωνία έχει καταθέσει τη δική της πρόταση δυσπιστίας και το μόνο που έχει να κάνει ο κ. Μητσοτάκης πλέον, κύριε Βορίδη -να του το μεταφέρετε μιας και δεν συνηθίζει να έρχεται στο Κοινοβούλιο, το αποφεύγει-, είναι να παραιτηθεί. Ο κ. Μητσοτάκης πρέπει να παραιτηθεί.

(Χειροκροτήματα από την πτέρυγα της Νέας Αριστεράς)

Θα κλείσω, κύριε Πρόεδρε, απευθυνόμενος για μία ακόμα φορά και προς τους συναδέλφους της προοδευτικής Αντιπολίτευσης. Δεν θα σταματήσω να το κάνω. Το είπα και στην αρχή της ομιλίας μου, θεωρώ ότι αυτό το οποίο έγινε την Παρασκευή σε όλη τη χώρα -και σε όλο τον πλανήτη, βασικά- μας ξεπερνάει όλους. Μας υπερβαίνει όλους, θα έλεγα. Είναι ένα μήνυμα το οποίο δεν αφορά μόνο την απονομιμοποιημένη, πλέον, Κυβέρνηση της δεξιάς. Αφορά και εμάς, αφορά και τις δυνάμεις της αριστερής και προοδευτικής Αντιπολίτευσης και έχουμε την υποχρέωση να αφουγκραστούμε την κοινωνία. Έχουμε υποχρέωση αυτό που γίνεται έξω στην κοινωνία να το φέρουμε μέσα στη Βουλή, να χρησιμοποιήσουμε όλα τα κοινοβουλευτικά μέσα, να πιέσουμε με όλους τους δυνατούς τρόπους για να φύγει αυτή η Κυβέρνηση, η Κυβέρνηση της συγκάλυψης, με πρόταση δυσπιστίας που θα καταθέσουμε όλοι μαζί, από κοινού και με μία συγκεκριμένη εναλλακτική πρόταση, για να υπάρξει μια διαφορετική προοπτική, να υπάρξει οδός διαφυγής για τον τόπο από τη σημερινή ζοφερή πραγματικότητα που έχει διαμορφώσει το καθεστώς της Κυβέρνησης της Δεξιάς.

Να βρούμε, λοιπόν, τρόπο να δημιουργήσουμε το απαραίτητο οξυγόνο, να βρούμε τον τρόπο να αναπνεύσει επιτέλους όλη η κοινωνία, να αναπνεύσουμε όλες και όλοι μαζί. Το χρειαζόμαστε και αυτό μπορεί να το δώσει μόνο μία διέξοδος από τη σκοπιά της Αριστεράς, μία προοδευτική διέξοδος στα αδιέξοδα που αντιμετωπίζουμε σήμερα.

Σας ευχαριστώ.

(Στο σημείο αυτό ο Πρόεδρος της Κοινοβουλευτικής Ομάδας της Νέας Αριστεράς κ. Αλέξης Χαρίτσης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε και εμείς τον κ. Χαρίτση.

Καλείται τώρα στο Βήμα ο Πρόεδρος της Κοινοβουλευτικής Ομάδας της Νίκης κ. Δημήτριος Νατσιός.

Κύριε Πρόεδρε, έχετε τον λόγο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η Νίκη είναι υποχρεωμένη σήμερα να καταγγείλει ενώπιον του ελληνικού λαού τη μεθόδευση που στήνεται με την πρόταση του ΠΑΣΟΚ για τη σύσταση της προανακριτικής επιτροπής.

Η επιλογή σας, κύριοι του ΠΑΣΟΚ, και όσοι θα υποστηρίξετε αυτή την πρόταση, δηλαδή, να προτείνετε την παραπομπή μόνο του κ. Τριαντόπουλου και αυτή μόνο για πλημμέλημα, ελέγχεται ως επιλογή συγκάλυψης, συγκάλυψης που οδηγεί στο να αθωώσετε και όχι να παραπέμψετε στο ειδικό δικαστήριο τον κ. Τριαντόπουλο. Διότι αν τον παραπέμψετε το δικαστικό συμβούλιο του Αρείου Πάγου αργά η γρήγορα θα απαιτηθεί να καλέσει είτε με την ιδιότητα του μάρτυρα είτε με την ιδιότητα του υπόπτου, τον ίδιο τον Πρωθυπουργό της χώρας, πράγμα που το φοβάται ο κ. Μητσοτάκης όπως ο διάβολος το λιβάνι. Αυτό δεν πρόκειται να αφήσει η Συμπολίτευση να συμβεί.

Εντολές του κ. Μητσοτάκη εκτελούσε ο κ. Τριαντόπουλος. Ειπώθηκε από όλους αυτό. Δεν αντενεργούσε, εκτελούσε. Πιστεύει κανείς ότι ο κ. Τριαντόπουλος ενεργούσε εκτός ή άνευ οδηγιών από τον Πρωθυπουργό αυτής της χώρας; Εξάλλου ο τίτλος τα λέει όλα: παρά τω Πρωθυπουργώ, δίπλα στον Πρωθυπουργό. Από αυτόν παίρνει εντολές. Από τα εκατομμύρια πάντως του ελληνικού λαού που κατέβηκαν στους δρόμους την Παρασκευή που μας πέρασε κανείς δεν το πιστεύει.

Τι μας λέει το πόρισμα της Επιτροπής Διερεύνησης Αεροπορικών και Σιδηροδρομικών Ατυχημάτων, της -υποτίθεται- ανεξάρτητης επιτροπής -θα αναφερθώ λίγο παρακάτω σε αυτό-, την επιτροπή αυτή που συστήσατε για τη διερεύνηση του δυστυχήματος; Μας λέει τρία πράγματα.

Πρώτον, το πόρισμα μιλά για ενδεχόμενο ύπαρξης καύσιμης ύλης αγνώστου προελεύσεως. Δεν θα πρέπει να μας απασχολήσει το θέμα αυτό και οι προεκτάσεις του; Τι λέει η πρόταση του ΠΑΣΟΚ για το θέμα; Τίποτε. Σιωπή.

Δεύτερον, το πόρισμα αρνείται την ύπαρξη κεντρικού σχεδιασμού στο θέμα του μπαζώματος, δίνοντας στα κυβερνητικά στελέχη που βρέθηκαν εκεί τον ρόλο του αμέτοχου, του απλού παρατηρητή. Το σημείο αυτό του πορίσματος έσπευσαν ασμένως να το υποστηρίξουν και να χειροκροτήσουν επιφανή στελέχη της Νέας Δημοκρατίας.

Εμείς, όμως, τι καταλαβαίνουμε από αυτό, κύριοι της Νέας Δημοκρατίας; Ότι προτιμάτε να πούμε τον κ. Τριαντόπουλο βλάκα παρά ένοχο. Τι καταλαβαίνουμε, επίσης, όταν αναφέρετε ότι δεν υπήρχε κεντρικός σχεδιασμός; Ότι από το πόρισμα και την πρόταση του ΠΑΣΟΚ προκύπτει λόγος αθώωσης του κ. Τριαντόπουλου προκαταβολικά και όχι μόνο για τον Υφυπουργό, τον Υφυπουργό παρά τω Πρωθυπουργώ, αλλά και για τον ίδιο τον Πρωθυπουργό της χώρας που κανονικά του έδινε τις εντολές.

Τρίτον, από το πόρισμα προκύπτουν ισχυρές ενδείξεις τελέσεως κακουργημάτων από ευρύτερο αριθμό πολιτικών - κυβερνητικών στελεχών, κακουργήματα που έχουν να κάνουν με αδικαιολόγητες και ηθελημένες παραλείψεις, για να διασφαλιστεί ένα ασφαλές σιδηροδρομικό δίκτυο στη χώρα, παραλείψεις οι οποίες τελικά οδήγησαν στον θάνατο των πενήντα επτά αθώων ψυχών. Τι λέει για αυτό η πρόταση του ΠΑΣΟΚ; Και πάλι τίποτα. Σιωπή.

Εδώ θα πρέπει να καταθέσουμε έναν προβληματισμό, που νομίζουμε ότι απηχεί ταυτόχρονα και τον προβληματισμό του ελληνικού λαού. Ποιος είναι ο πρόεδρος της επιτροπής που συνέταξε το πόρισμα; Ο κόσμος το έχει τούμπανο και εσείς κρυφό καμάρι. Είναι ο συνεργάτης και φίλος της κ. Ντόρας Μπακογιάννη, συνεργάτης του πρώην Προέδρου του ΟΣΕ Γιάννου Γραμματίδη, στέλεχος της Ρυθμιστικής Αρχής Σιδηροδρόμων και τέως Νομικός Σύμβουλος της Hellenic Train. Έχει, δηλαδή, τόσα ασυμβίβαστα, που απαγορεύεται να τεθεί υπ’ όψιν της προανακριτικής αυτό το πόρισμα ως ιδιαίτερο αποδεικτικό μέσο. Και μόνο με τις παραπάνω «ιδιότητες» του προέδρου της επιτροπής ελέγχεται ως αναξιόπιστο.

Είναι, όμως, αναξιόπιστο το πόρισμα του ΕΟΔΑΣΑΑΜ ως αποδεικτικό μέσο και ειδικότερα και πιο συγκεκριμένα στο σημείο που υποστηρίζει ότι δεν υπήρχε κεντρική εντολή για το μπάζωμα. Αυτό το υποστηρίζουμε με κάθε βεβαιότητα για έναν απλό λόγο. Διότι εσείς, η ίδια η Κυβέρνηση της Νέας Δημοκρατίας, έχετε υπογράψει απόφαση στην οποία ομολογείτε ότι δόθηκαν εντολές. Εξηγώ: Είναι η απόφαση που υπέγραψε ο Υφυπουργός σας Ιωάννης Τσακίρης για την εκταμίευση 682.000 ευρώ για το μπάζωμα. Αυτή η απόφαση εκταμίευσης ρητώς αναφέρει ότι στη συνεδρίαση του συντονιστικού της Πολιτικής Προστασίας δόθηκαν εντολές στην Περιφέρεια της Λάρισας για το μπάζωμα. Όλοι ξέρουμε ότι παρών σε αυτή τη συνεδρίαση ήταν ο Υφυπουργός παρά τω Πρωθυπουργώ κ. Τριαντόπουλος. Χωρίς αυτές τις εντολές, ο κ. Αγοραστός δεν θα είχε κάνει τίποτα.

Δεν απευθύνεστε σε αφελείς. Τι θέλετε να πιστέψουμε; Ότι υπήρχε Υφυπουργός στη συνάντηση του συντονιστικού της Πολιτικής Προστασίας και καθόταν με σταυρωμένα τα χέρια και παρακολουθούσε απαθής και αμέτοχος τη συνεδρίαση;

Εμείς, λοιπόν, και μαζί μας όλος ο ελληνικός λαός, είμαστε εξόχως πάρα πολύ επιφυλακτικοί και αδυνατούμε να αποδεχτούμε αβασάνιστα αυτό το πόρισμα που εσπευσμένως δημοσιεύτηκε την παραμονή των συλλαλητηρίων της 28ης Φεβρουαρίου που μας πέρασε.

Βέβαια, ακόμα και μέσα σε αυτό το πόρισμα παρεισέφρησαν και αδιαμφισβήτητες παραδοχές, όπως αυτή ότι με το μπάζωμα καταστράφηκαν σημαντικά αποδεικτικά στοιχεία και ότι αλλοιώθηκε ο τόπος του δυστυχήματος, ο τόπος του εγκλήματος.

Αυτό, κύριοι του ΠΑΣΟΚ, δεν μπορεί να οδηγεί μόνο στο πλημμέλημα.

Η πρόταση του ΠΑΣΟΚ, κύριοι της Νέας Δημοκρατίας, σας δίνει μία σανίδα σωτηρίας και στρατηγικού ελιγμού. Ποια; Να αποδεχθείτε τη σύσταση της προανακριτικής επιτροπής ως ένδειξη τάχα ανωτερότητας, μεγαθυμίας και πολιτικού ήθους, αλλά μετά, με σημαία ακριβώς αυτό το πόρισμα, να απαλλάξετε τον Υφυπουργό σας και άλλους μαζί, γιατί τρέμει το φυλλοκάρδι σας τι θα μπορούσε να «κελαηδήσει» για τον Πρωθυπουργό σας ο κ. Τριαντόπουλος καθισμένος στο εδώλιο του κατηγορουμένου, αν είχε παραπεμφθεί, που σίγουρα δεν θα παραπεμφθεί από την επιτροπή.

Δεν μπορείτε όμως να κρύψετε αυτό που φωνάζει όλη η Ελλάδα -θα έλεγα καλύτερα, όλη η υφήλιος-, ότι έγιναν σημεία και τέρατα εκείνη τη νύχτα. Και θα βρεθεί το τέρας που διέταξε να πεταχτούν τα οστά νέων ανθρώπων μερικά χιλιόμετρα παρακάτω, αρκεί να μη μαθευτεί τι πραγματικά συνέβη.

Εμείς θεωρούμε ότι η προανακριτική αυτή έπρεπε να συσταθεί υπό δύο προϋποθέσεις: Για περισσότερα άτομα και για βαρύτερα αδικήματα και δη κακουργήματα. Δεν θα κάνουμε διαφορετικές προανακριτικές, άλλη για να παραπέμψετε τον πρώην Υπουργό Μεταφορών και άλλη για να αθωώσετε τον στενό συνεργάτη του Πρωθυπουργού. Θα πρέπει να συσταθεί μία και εφόσον τα στοιχεία επαρκούν, όλοι να παραπεμφθούν. Τα αναφέραμε παραπάνω.

Η σειρά του εγκλήματος είναι ως εξής: 717, σύγκρουση, πυρόσφαιρα, μπάζωμα. Αυτές οι τέσσερις πράξεις κρύβουν πολλά και διαφορετικά εγκλήματα.

Ποιος επέτρεψε να κινούνται στην ίδια γραμμή δύο τρένα με αντίθετη κατεύθυνση; Και για να επανέλθω, γιατί τα τρένα ξεκίνησαν -θα το πω αυτό, αγαπητοί μου- από το 2010, θα έλεγα, την τραγική τους πορεία προς τη σύγκρουση;

Όταν μπαίναμε στα εγκληματικά μνημόνια, που σχεδόν όλοι σας υπογράψατε, τότε ξεπουλήθηκε και διαλύθηκε ο ΟΣΕ. Τότε αποψιλώθηκε, αποδυναμώθηκε από το εργατικό του προσωπικό.

Ενδεικτικώς αναφέρω, ο ΟΣΕ θα έπρεπε να διαθέτει δύο χιλιάδες εκατό ογδόντα τέσσερις υπαλλήλους, εκ των οποίων τετρακόσιοι δώδεκα σταθμάρχες και διακόσιοι πενήντα πέντε κλειδούχοι. Τον Σεπτέμβριο του 2024 διέθετε πεντακόσιους ογδόντα εννιά υπαλλήλους, εκ των οποίων εκατό οκτώ σταθμάρχες και πενήντα επτά κλειδούχοι. Τον Δεκέμβριο του 2023, που μας ενδιαφέρει, διέθετε εξακόσια σαράντα πέντε άτομα προσωπικό, εκ των οποίων εκατό δεκαεπτά σταθμάρχες και εξήντα τέσσερις κλειδούχοι. Αν πάμε και παλαιότερα, τον Δεκέμβριο του 2022 διέθετε επτακόσια τριάντα πέντε άτομα, εκ των οποίων εκατόν τριάντα περίπου σταθμάρχες και εξήντα τέσσερις κλειδούχοι.

Αυτό πέτυχαν τα εγκληματικά μνημόνιά σας. Έτσι φτάσαμε, συν τοις άλλοις, και στο έγκλημα.

Για να επανέλθω, η μη εκτέλεση της διαβόητης σύμβασης 717 οδήγησε -ξαναλέω- σε κακουργήματα και θανάτους. Οι υπεύθυνοι για το πώς θα πρέπει να διερευνηθούν, γιατί έγινε έκρηξη και γιατί αδυνατούμε να βρούμε στοιχεία γι’ αυτήν.

Δυστυχώς, τίποτα δεν έχει αλλάξει. Τα τρένα συνεχίζουν τις επικίνδυνες, τραγικές και θανατηφόρες πορείες τους. Στην εποχή -αυτό είναι ανήκουστο- της απόλυτης τεχνολογικής επανάστασης -επαίρεστε συχνά-πυκνά ότι είστε πρωτοπόροι, μόνο στα λόγια-, την ώρα που η τηλεματική σε όλο τον κόσμο έχει αλλάξει τις μεταφορές και όχι μόνο, εδώ στην Ελλάδα του 2023, και σήμερα ακόμη που μιλάμε, τα τρένα λειτουργούν όπως στην εποχή του καρβουνιάρη με τις ατμομηχανές: Κομμένα καλώδια, κλοπή καλωδίων από συμμορίες των Ρομά -να λέγεται αυτό-, έλλειψη συνεννόησης των σταθμαρχών, σβησμένοι σηματοδότες, βραχυκυκλώματα που δημιουργούν καθημερινές καθυστερήσεις, έλλειψη αισθητήρων που θα έπρεπε να έχουν τοποθετηθεί στις γραμμές εδώ και καιρό. Επαναλαμβάνω, σύστημα τηλεματικής ανύπαρκτο! Διάλυση παντού! Και η πρόταση του ΠΑΣΟΚ δεν πρόκειται να δώσει καμιά απάντηση σε αυτά.

Εμείς, λοιπόν, με αίσθημα ευθύνης, δεν θα ψηφίσουμε την προανακριτική. Αλλά, σας προειδοποιούμε ότι αν εφαρμόσετε την τακτική «ψεκάστε - σκουπίστε - τελειώσατε», δεν θα περάσετε καλά εκεί μέσα. Τα στόματα έχουν πλέον ανοίξει. Εκατομμύρια κόσμος, ο ελληνικός λαός που ήταν στους δρόμους και άλλοι που ήταν στα σπίτια τους, είναι ο κριτής μας.

Ουαί και αλίμονό σας αν προσπαθήσετε να μετατρέψετε, κατά το συνήθειό σας, την προανακριτική σε πλυντήριο ξεπλύματος των ενοχών σας για την απαλλαγή σας!

Η Νίκη δεν θα μείνει άπραγη. Ετοιμάζουμε και καταθέτουμε δική μας πρόταση για σύσταση προανακριτικής επιτροπής, σε μια προσπάθεια να απαντηθούν όλα αυτά τα ερωτήματα που τέθηκαν παραπάνω, να βρεθούν οι πραγματικοί πολιτικοί και κυβερνητικοί ένοχοι και να κάτσουν στο σκαμνί. Για κακουργήματα και όχι για απαλλαγή! Για αποκάλυψη των εγκλημάτων και όχι για συγκάλυψη!

Είμαστε μόνο δέκα Βουλευτές στη Νίκη, αλλά ελπίζουμε ότι και άλλα κόμματα θα συνταχθούν με την προσπάθεια μας για τη σύσταση μιας πραγματικής προανακριτικής επιτροπής που θα οδηγήσει σε μια δίκη δίκαιη, καθαρή και, επιτέλους, στην απόδοση των ευθυνών.

Έτσι θα αναπαυθούν οι πενήντα επτά αθώες ψυχές. Έτσι, όπως ακούγεται συχνά, θα κλείσουν και οι τάφοι. Και θα αποδοθεί δικαιοσύνη, πράγμα που θέλει διακαώς και ο ελληνικός λαός. Έτσι θα λάμψει η δικαιοσύνη.

Το είχα πει πέρυσι μέσα σε αυτή την Αίθουσα, θα μιλάμε για Ελλάδα πριν από τα Τέμπη και για Ελλάδα μετά τα Τέμπη. Κάποιοι τότε γελούσαν συγκαταβατικά, με ειρωνεία. Είδατε, όμως, τον λαό στους δρόμους και το καταλάβατε.

Εσείς της Νέας Δημοκρατίας, της Κυβέρνησης Μητσοτάκη, ανήκετε στην Ελλάδα πριν από τα Τέμπη, στη χώρα της αναξιοπρέπειας, στη χώρα της λαμογιάς, της woke ατζέντας, της πατριδοκαπηλίας, των εθνικών παραχωρήσεων, στη χώρα που έδιωξε τα παιδιά της στα ξένα, που πρόδωσε τον λαό της με την οικονομική φρίκη, τη χώρα που σκότωσε ακόμη τα παιδιά της, τη χώρα του μπαζώματος.

Δεν έχουμε καμία σχέση με εσάς και με αυτή την αγνώριστη, όπως την καταντήσατε, χώρα. Οραματιζόμαστε και αγωνιζόμαστε για την Ελλάδα του καθαρού βλέμματος, τη μάνα πατρίδα, που σέβεται και φροντίζει τα παιδιά της, τη γαλανόλευκη πατρίδα, που κάνει τον σταυρό της ορθόδοξα, την Ελλάδα που δακρύζει όταν ακούει τα ονόματα των παιδιών που δολοφονήθηκαν στα Τέμπη.

Κακά τα ψέματα, με βάση προηγούμενες εμπειρίες διερεύνησης ευθυνών στη Βουλή για εγκλήματα, ο λαός είναι πάρα πολύ επιφυλακτικός.

Λόγια παχιά ακούγονται, όμως μέσα στον κυκεώνα αγορεύσεων και αντεγκλήσεων πολλές φορές η αλήθεια πνίγεται και η Κυβέρνηση θα κάνει τα πάντα για να μπαζωθεί αυτή η αλήθεια. Έχει ειπωθεί -διάβασα παλαιότερα- ότι αν θέλεις να μη λυθεί ένα θέμα, παράπεμψέ το σε μια επιτροπή.

Εμείς έχουμε εμπιστοσύνη στους γονείς, οι οποίοι δεν πρόκειται να αφήσουν το θέμα αν δεν αποδοθεί δικαιοσύνη. Αυτοί -και τους ευχαριστούμε γι’ αυτό- έφτασαν σε αυτό το επίπεδο αυτήν τη σκοτεινή υπόθεση. Έχουμε εμπιστοσύνη στον λαό μας που αντιλήφθηκε το μέγεθος του εγκλήματος. Αυτήν την Ελλάδα εμπιστευόμαστε. Αυτήν την Ελλάδα θέλουμε και «ας τρώγωμεν πέτρες», όπως ακουγόταν κάποτε στην Κύπρο, στους αγώνες της ΕΟΚΑ. Είστε το ψευτορωμαίικο που τελειώνει. Θέλετε, δεν θέλετε, θα ανατείλει το ρωμαίικο, η Ελλάδα που θα φέρει και πάλι το χαμόγελο στον λαό της.

Ευχαριστώ πολύ.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Νατσιό.

Τώρα θα ακολουθήσει η τοποθέτηση κάποιων συναδέλφων από τον δεύτερο κύκλο του καταλόγου. Στις 15.30΄ τον λόγο θα πάρει ο Πρόεδρος του ΠΑΣΟΚ - Κινήματος Αλλαγής κ. Ανδρουλάκης, ενώ στις 16.00΄ περίπου θα τοποθετηθεί με την ομιλία της η Πρόεδρος της Πλεύσης Ελευθερίας κ. Ζωή Κωνσταντοπούλου.

Καλώ στο Βήμα την Βουλευτή της Νέας Δημοκρατίας κ. Άννα Ευθυμίου.

Ορίστε, κυρία Ευθυμίου, έχετε τον λόγο.

**ΑΝΝΑ ΕΥΘΥΜΙΟΥ:** Ευχαριστώ, κύριε Πρόεδρε.

Τα Τέμπη είναι δάκρυα και πόνος και αυτός ο πόνος αγγίζει βαθιά όλη την κοινωνία. Την Παρασκευή η κοινωνία στάθηκε δίπλα στους συγγενείς των θυμάτων και μοιράστηκε τον πόνο τους. Ένας πόνος βουβός, που διαπερνά όλους μας, όλους μας γιατί ως γονείς εκείνη την τραγική νύχτα μοιραία νιώσαμε ότι μπορεί να ήταν και το δικό μας το παιδί σε εκείνο το μοιραίο τρένο. Το αίτημα είναι καθολικό: Αλήθεια. Δικαιοσύνη. Ποτέ ξανά. Ένα καλύτερο κράτος για ένα καλύτερο μέλλον των παιδιών μας.

Η Κυβέρνηση και η Νέα Δημοκρατία είμαστε εδώ. Πρώτον, για να κάνουμε πράξη το «ποτέ ξανά». Δεύτερον, να εμπιστευτούμε τη δικαιοσύνη να κάνει τη δουλειά της. Τρίτον, μέσα από αυτήν την προανακριτική, μέσα στο πλαίσιο που θέτει το αίτημα του ΠΑΣΟΚ, να συνδράμουμε στην αλήθεια. Θέλουμε να φέρει αποτελέσματα αυτή η προανακριτική. Αν το θέλουμε όλοι όμως, θα είναι σίγουρα ανώφελο να λειτουργήσουμε με μικροπολιτική σκοπιμότητα. Τακτικισμοί και τοξικότητα δεν ωφελούν.

Σήμερα μου έκανε εντύπωση η εισήγηση του ΠΑΣΟΚ. Αυτήν τη στιγμή, σήμερα, συζητάμε την προανακριτική για τον κ. Τριαντόπουλο. Όμως, χωρίς στοιχεία περαιτέρω από τη δικαιοσύνη, χωρίς καν να έχει συσταθεί η προανακριτική επιτροπή, χωρίς καν να έχει ξεκινήσει τη διαδικασία έρευνας η προανακριτική επιτροπή, ήρθε εδώ στην ουσία με μία καταδίκη για τον κ. Τριαντόπουλο και με ένα μεγάλο κατηγορώ για τον Πρωθυπουργό. Το 80% της εισήγησης του ΠΑΣΟΚ ήταν αυτό. Κατ’ εμέ, αποκαλύπτονται τα κίνητρα αυτής της προανακριτικής του ΠΑΣΟΚ. Δεν είναι η διερεύνηση της αλήθειας, είναι η δογματική στοχοποίηση της Κυβέρνησης και του Πρωθυπουργού. Αυτά είναι τα κίνητρα της προανακριτικής του ΠΑΣΟΚ, όπως φάνηκε από την εισήγηση σήμερα του ΠΑΣΟΚ. Άρα θεωρώ ότι πρέπει να σταθούμε στο ύψος των περιστάσεων, να επιδείξουμε ψυχραιμία για να χειριστούμε τη διαδικασία αυτή, γιατί αυτό ζητά η κοινωνία και η κοινωνία θα μας μετρήσει όλους.

Ποιο είναι, λοιπόν, το αίτημα αυτής της προανακριτικής; Μη σωστή οριοθέτηση του χώρου, μη σωστή συλλογή στοιχείων με δόλο, με σκοπό τη συγκάλυψη και φερόμενο τον κ. Τριαντόπουλο. Εμείς λέμε «ναι» στο αίτημα για την προανακριτική. Δεν αποδεχόμαστε, όμως, την κατηγορία για τη συγκάλυψη. Την απορρίπτουμε. Δεν λέμε «όχι» φυσικά στη διερεύνηση των αστοχιών, των σωστών ή λάθος χειρισμών, τη μη τήρηση των πρωτοκόλλων επί του πεδίου. Αυτή είναι δουλειά που θα την κάνει η δικαιοσύνη και καλά κάνει και θα την κάνει. Όμως, άκουσα σήμερα στην εισήγηση του ΠΑΣΟΚ να λέει ότι υπάρχουν αποχρώσες ενδείξεις. Αποχρώσες ενδείξεις υπάρχουν γι’ αυτούς που παραπέμπονται. Εδώ το άρθρο 86 του Συντάγματος λέει ότι μόλις πέσει η έρευνα του δικαστικού προσώπου σε πολιτικό πρόσωπο, τότε αμελλητί στέλνεται στη Βουλή.

Τώρα, πού στηρίζουμε εμείς ότι δεν υπάρχει συγκάλυψη; Πρώτον, στο ΦΕΚ αρμοδιοτήτων του κ. Τριαντόπουλου. Είχε αρμοδιότητες κρατικής αρωγής, δηλαδή να συντονίσει τις ενέργειες στήριξης των οικογενειών των θυμάτων. Θυμάστε -πραγματικά δεν νομίζω να ξεχάσαμε όλοι- την τραγικότητα της κατάστασης και τη συναισθηματική φόρτιση όλων των εμπλεκόμενων. Μάχη για να βρούμε ζωντανούς. Μάχη για να βρούμε ποιοι ήταν οι νεκροί. Μάχη για να ταυτοποιηθούν οι σοροί, μέσα σε έναν καταιγισμό fake news για επιβάτες που πέθαναν και δεν είχαν εισιτήριο, για βαγόνια που εξαϋλώθηκαν.

Και τι έρχεται τώρα να μας πει η Αντιπολίτευση; Ότι αυτήν την τραγική στιγμή που εμείς βγάζαμε νεκρούς και προσπαθήσαμε να σώσουμε ζωντανούς θα μπορούσαμε να είχαμε το νου μας να κάνουμε συγκάλυψη, αυτό έρχεται να μας πει. Ούτε εμείς, ούτε και κανείς άλλος, αλλά ούτε και εσείς ως Αντιπολίτευση στη θέση μας θα μπορούσατε να κάνετε κάτι τέτοιο, αλλά τώρα έρχεστε εκ των υστέρων και εκ του ασφαλούς.

Φυσικά, θέλω να προσθέσω κι ακόμη έναν κρίσιμο παράγοντα. Δεν υπήρχε προηγούμενη εμπειρία από ένα τέτοιο δυστύχημα. Δεν υπήρχαν προηγούμενα διδάγματα. Αυτό προκύπτει και από τα όσα είπε ο πρόεδρος του ΕΟΔΑΣΑΑΜ. Αυτό σημαίνει έλλειψη εκμάθησης, έλλειψη εκπαίδευσης όλων των εμπλεκομένων φορέων στον χειρισμό τέτοιων καταστάσεων.

Επειδή μετά το πόρισμα του ΕΟΔΑΣΑΑΜ υπάρχει ένα άλλο τοπίο, εγώ θα ήθελα να τονίσω κάποια πράγματα τα οποία είπε. Λέει, λοιπόν, στις παραγράφους 6.55, 5.59 και 5.89 του πορίσματος ότι «ως προς τα αίτια των λαθών στη διαχείριση του σημείου του δυστυχήματος ή της συλλογής των στοιχείων, ο ΕΟΔΑΣΑΑΜ δεν διαπιστώνει δόλο, αλλά έλλειψη γνώσης και εμπειρίας». Επίσης, στην παράγραφο 5.71 λέει ότι «η Κυβέρνηση, ναι, ήταν στον τόπο του δυστυχήματος από τις πρώτες ώρες, αλλά όλα τα κυβερνητικά στελέχη λειτουργούσαν με ρόλο παρατηρητή».

Καταλήγοντας, θέλω να επισημάνω και άλλα δύο στοιχεία. Το ίδιο κατηγορητήριο του ΠΑΣΟΚ δεν περιγράφει πουθενά καμία εντολή ή καμία απόφαση από πλευράς κυβερνητικών στελεχών. Επίσης, δεν αναφέρεται, δεν επικαλείται και καμία μαρτυρία.

Κλείνοντας, λοιπόν, τα υπόλοιπα θα αποτελέσουν αντικείμενο της προανακριτικής. Είναι σημαντικό από όλη αυτήν τη διαδικασία να γίνει πράξη το «ποτέ ξανά» και να έχουμε ένα καλύτερο κράτος και ένα καλύτερο μέλλον για τα παιδιά μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε την κ. Ευθυμίου.

Τον λόγο τώρα έχει η Βουλευτής του ΠΑΣΟΚ - Κινήματος Αλλαγής κ. Ευαγγελία Λιακούλη.

Ορίστε, κυρία Λιακούλη.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Τι να πρωτοπείς και τι να απαντήσεις, κυρίες και κύριοι συνάδελφοι, στα όσα ακούμε από την πλευρά της Κυβέρνησης σήμερα για τη σύσταση προανακριτικής επιτροπής, που κατά τα άλλα την υπερψηφίζει, πλην όμως εκ των έσω την αποδομεί, λέγοντας ότι στην πραγματικότητα κακώς το κάνουμε αυτό, αλλά άντε, για να μην «γκρινιάζετε», να το κάνουμε κι αυτό, για να μην έχετε να μας λέτε.

Κοιτάξτε, ο ελληνικός λαός δύο φορές το τελευταίο χρονικό διάστημα, που κατά εκατομμύρια σεμνά, υπεύθυνα, συνειδητά αλλά και αποφασιστικά κατέβηκε σε δρόμους και πλατείες πρέπει, να κατανοήσετε ότι υιοθέτησε κατ’ αρχάς τα παιδιά των Τεμπών. Τα έκανε παιδιά του. Τα ενέταξε στα συλλογικά μας εθνικά πένθη.

Αναφέρεται στη μνήμη τους και κορυφώνει επετειακά. Αυτό το κατάφεραν οι γονείς, οι τραγικοί γονείς που μέσα στον πόνο τους ξεπέρασαν τον «μικρό» τους εαυτό και βρήκαν τον μεγάλο και στη μνήμη των παιδιών τους, που είναι άταφα ακόμα, κατάφεραν να κάνουν «σημαία αγώνα» τη δικαίωση.

Και το «αρχέγονο τύμπανο» χτύπησε στην καρδιά των Ελλήνων. Ήταν αρχέγονος ο ρυθμός που άκουσε για τους άταφους νεκρούς -θα το θυμάστε αυτό;-, πως ήταν η εσχάτη τιμωρία για τους αρχαίους μας προγόνους μας. Και επαναλαμβάνεται τώρα και αγγίζει θεμελιακές χορδές.

Γι’ αυτό μη γελάτε. Είναι μεγάλο αυτό που έγινε, μεγάλο αυτό που γίνεται και μεγάλο αυτό που έρχεται, γιατί άγγιξε τους πάντες, πέρα από τα κόμματα, πέρα από την Αντιπολίτευση, τη Συμπολίτευση, τις κυβερνήσεις. Εμείς θα πρέπει να σταθούμε στιβαροί απέναντι στο χρέος.

Μαζί με όλα αυτά ο ελληνικός λαός είπε στην Κυβέρνησή σας: Η παράσταση έλαβε τέλος, η αυλαία πέφτει, το θέατρο του παραλόγου πρέπει να σταματήσει».

Το παρακράτος σας, που είναι ισχυρότερο από το κράτος, ακώλυτα τουλάχιστον δεν μπορεί να συνεχίσει. Το ελληνικό κράτος αποδείξατε εσείς μέσα από την ιστορία των Τεμπών ότι μπορεί πραγματικά να κάνει θαύματα σε χρόνο μηδέν. Και πώς; Μπαζώνοντας και ξεμπαζώνοντας σε μιάμιση ακριβώς μέρα. Το παρακολουθούσαμε εμείς που ήμασταν τουλάχιστον στην εκλογική περιφέρεια που συνέβη η μεγάλη τραγωδία.

Μακάρι να ήταν επιτελικό το κράτος όσο αποτελεσματικό είναι το παρακράτος. Θα καταφέρνατε πολλά πράγματα. Να ξεμπαζώσετε, για παράδειγμα, πολλά μπάζα στο πεδίο της ακρίβειας, της ενεργειακής ολιγαρχίας, στο Ταμείο Ανάκαμψης, στους πλημμυρισμένους, στους καθημαγμένους. Όλα αυτά θα τα είχατε καταφέρει. Όμως, μόνο το παρακράτος μπορείτε να λειτουργήσετε.

Και μέσα στις Απόκριες και ενώ έγιναν όλα αυτά βρέθηκε ο Πρωθυπουργός της χώρας, που ήξερε και δεν ήξερε, που άκουσε και δεν άκουσε, που του είπαν και τα είπε, αλλά καλά δεν τα ήξερε, να δει κατά πρόσωπο στον εθνικό καθρέφτη και αφού κοίταξε τον εθνικό καθρέφτη, ήρθε φιλοσοφώντας να μας πει ότι δεν του άρεσε αυτό που είδε.

Είδε, λέει, την «άσχημη πλευρά της χώρας» χωρίς να πει ότι κυβερνά από το 2019, χωρίς να πει ότι το 2019 για να κυβερνήσει είπε στον ελληνικό λαό ότι θα φτιάξει ασφαλείς μεταφορές, χωρίς να πει ότι το 2023, μετά το έγκλημα των Τεμπών, είπε ότι θα ξαναφτιάξει τον σιδηρόδρομο και βέβαια χωρίς να πει ότι τώρα που ανέλαβε, λέει, την προσωπική ευθύνη για να φτιάξει τα πράγματα καλά, έχουν χαθεί ήδη πενήντα επτά άνθρωποι και ενενήντα εννέα ακόμη σέρνονται από τα τραύματα είτε του σώματος είτε της ψυχής.

Αυτά μας είπε για τον εθνικό καθρέφτη. Εμείς, όμως, στον εθνικό καθρέφτη βλέπουμε άλλα. Ξεπεράσαμε όλες τις προσβολές για τους ψεκασμένους κ.λπ., για τους συνωμότες και βρισκόμαστε τώρα τετ α τετ με την ίδια την ιστορία του πράγματος. Ο Πρωθυπουργός της χώρας βλέπουμε στον εθνικό καθρέπτη να προχωρά στον δρόμο και να λέει: Μα, δεν υπήρχε απολύτως κανένα πρόβλημα, ανθρώπινο λάθος ήταν. Μα, δεν έχει σύνδεση η 717 σύμβαση με τη συγκεκριμένη τραγωδία. Ο Πρωθυπουργός δεν το είπε αυτό της χώρας; Στον εθνικό καθρέφτη, λοιπόν, τον βλέπω. Ο Πρωθυπουργός της χώρας δεν είπε ότι δεν έγινε κανένα μπάζωμα στην περιοχή, δεν είπε ότι δεν αποκρύφτηκε κανένα στοιχείο, δεν είπε ότι ήταν έλαια σιλικόνης και καμία πυρόσφαιρα; Ο Πρωθυπουργός της χώρας δεν τα είπε αυτά; Στον εθνικό καθρέφτη τον βλέπω τον Πρωθυπουργό της χώρας. Ο Πρωθυπουργός δεν είπε ότι δυστυχώς η εξεταστική επιτροπή ήταν μια άτυχη στιγμή για το ελληνικό Κοινοβούλιο και έδωσε εσάς, τους Βουλευτές της Συμπολίτευσης, τροφή για τα κανόνια;

Αυτό έκανε ο Πρωθυπουργός της χώρας. Σας κρέμασε στα μανταλάκια ο ηγέτης, ο Αρχηγός της Κοινοβουλευτικής σας Ομάδας, ενώ ακολουθούσατε το σχέδιό του και τις εντολές του Βουλευτές της Κοινοβουλευτικής Ομάδας όντες.

Τώρα, λοιπόν, ποιος είναι εκείνος ο οποίος μιλά στον ελληνικό λαό και ποιος μιλά για σκοπιμότητες από την πλευρά της Αντιπολίτευσης μετά και το πόρισμα που πρόσθεσε και νέα στοιχεία στη δική μας την υποβολή πρότασης για σύσταση προανακριτικής επιτροπής του ΕΟΔΑΣΑΑΜ, στον οποίο ακούω σήμερα πολλοί δυστυχώς να αναφέρεστε Βουλευτές της Νέας Δημοκρατίας χωρίς να έχετε αντιληφθεί να αντιληφθεί τι λέει.

Ο Οργανισμός, λοιπόν, είπε, κύριε Υπουργέ, ότι αυτό που κάνατε στον τόπο του εγκλήματος ήταν πρωτοφανές και μοναδικό για τα ιστορικά δεδομένα όχι μόνο της Ελλάδας, αλλά και του κόσμου. Μεταφράστε το σας παρακαλώ. Έχει μια καταλυτική έκφραση: Δεν ιερολογήσατε τον χώρο, λέει ο Οργανισμός, δεν τον περιφρουρήσατε κατά τρόπο που τα στοιχεία να είναι ικανά και αυτό δείχνει και τη δολιότητα όλων όσοι βρέθηκαν στη συγκεκριμένη σύσκεψη και του κ. Τριαντόπουλου, Υφυπουργού παρά τω Πρωθυπουργώ, που βρέθηκε εκεί και έκανε τον συγκεκριμένο συντονισμό στη συγκεκριμένη σύσκεψη, από την οποία έφυγε ο διοικητής της τροχαίας της Λάρισας λέγοντας: Δεν είναι δυνατόν σήμερα να το κάνω αυτό, αφού χθες ανέλαβε ανακριτής και εισαγγελέας για τη συγκεκριμένη υπόθεση.

Είδατε, κύριε Φλωρίδη, πώς έρχεται η ώρα, που τότε εν πλήρει συνειδήσει -τουλάχιστον εγώ δεν είδα τότε, δεν διέκρινα λόγο άρσης του καταλογισμού σας- είπατε ότι είμαστε για τα μπάζα. Είδατε τι αποδείχτηκε τελικά απόλυτα και με έναν εμφανέστατο τρόπο τι έγινε στον συγκεκριμένο χώρο του εγκλήματος; Είδατε τι ακριβώς συντέλεσε ώστε να μη βρεθεί η αλήθεια και να μιλάτε για έλαια σιλικόνης και άλλα πολλά;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κυρία Λιακούλη.

**ΕΥΑΓΓΕΛΙΑ ΛΙΑΚΟΥΛΗ:** Ολοκληρώνω, κύριε Πρόεδρε.

Επειδή άκουσα, επίσης, για τις αποχρώσες ενδείξεις, κοιτάξτε καταλαβαίνω.

Τι να σας πω τώρα, κυρία Ευθυμίου; Σέβομαι απόλυτα. Οι αποχρώσες ενδείξεις είναι στοιχειώδεις νομικές γνώσεις, μου επιτρέπεται, πρωτοετούς φοιτητή της Νομικής. Οι αποχρώσες ενδείξεις προέκυψαν για τους υπόλοιπους της συσκέψεως και παραπέμφθηκαν στα δικαστήρια.

**ΠΡΟΕΔΡΕΥΩΝ (Αθανάσιος Μπούρας):** Κλείστε σας παρακαλώ.

**ΕΥΑΓΓΕΛΙΑ ΛΙΑΚΟΥΛΗ:** Για τα πολιτικά πρόσωπα είμαστε εμείς υπεύθυνοι, η Βουλή, να τα παραπέμψουμε και εσείς δεν θέλετε. Εμείς, όμως, πρέπει να τα ερευνήσουμε και όταν τα βρούμε, να αποταθούμε στη δικαιοσύνη.

Σταματήστε, επιτέλους, να παρακωλύετε τον ρόλο της δικαιοσύνης. Αφήστε τη δικαιοσύνη ανεμπόδιστα να κάνει τη δουλειά της. Βρείτε, ψάξτε και αφήστε τις μεγαλοστομίες για τα μπάζα, διότι, όπως βλέπετε, εκεί ακριβώς η υπόθεσή σας πήγε. Ο ελληνικός λαός έδωσε ηχηρή απάντηση, δυνατή απάντηση, που θα σας στοιχειώνει και θα σας ακολουθεί.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής του ΣΥΡΙΖΑ - Προοδευτική Συμμαχία κ. Γεώργιος Γαβρήλος.

Ορίστε, κύριε Γαβρήλο, έχετε τον λόγο.

**ΓΕΩΡΓΙΟΣ ΓΑΒΡΗΛΟΣ:** Ευχαριστώ πολύ, κύριε Πρόεδρε.

Είναι μια σημαντική στιγμή για την ελληνική Βουλή σήμερα και με την κοινωνία έξω να μας παρακολουθεί μετά τα μεγαλειώδη συλλαλητήρια αυτού του κόσμου που αναζητά την αλήθεια, τη διαλεύκανση της υπόθεσης και την απόδοση δικαιοσύνης, κάτι που αρνείται ο κ. Μητσοτάκης και η Κυβέρνησή του για δύο ολόκληρα χρόνια.

Γι’ αυτό δεν μπορεί να μένει στη θέση του, διότι πάνδημο αίτημα είναι η απόδοση δικαιοσύνης σε αυτή τη μεγάλη υπόθεση της χώρας και ασφαλώς όλος αυτός ο κόσμος βγαίνει έξω και διαδηλώνει έχοντας και υπόστρωμα αυτή η μεγαλειώδης εξέγερση την καθημερινότητά του, τη ζωή του, τον τρόπος που ζει έξι χρόνια τώρα με Κυβέρνηση Μητσοτάκη.

Είναι άφαντος ο κ. Πρωθυπουργός. Με δύο συνεντεύξεις προσπάθησε να αλλάξει το αφήγημα της τελευταίας διετίας όταν με απόλυτες βεβαιότητες καθησύχαζε τον ελληνικό λαό το 2023 και για το εύφλεκτο υλικό που τάχα δεν υπήρχε πάνω στην εμπορική αμαξοστοιχία και για το μπάζωμα και ξεμπάζωμα του χώρου και την παραποίηση και αλλοίωση των στοιχείων του εγκλήματος των Τεμπών, αλλά ασφαλώς και για τον ρόλο που έπαιξε η εξεταστική επιτροπή που συγκρότησε η κοινοβουλευτική Πλειοψηφία.

«Δύο χρόνια προσπάθεια συγκάλυψης και δυσχέρανσης του έργου της δικαιοσύνης», αυτό καταλαβαίνει ο ελληνικός λαός και γι’ αυτό αναζητά αυτή τη στιγμή την κάθαρση κι έχουμε ευθύνη, ο πολιτικός κόσμος αλλά και η δικαιοσύνη, να σταθούμε στο ύψος των περιστάσεων.

Να απαντήσουμε για το πρώτο έγκλημα των Τεμπών, τη σύγκρουση: ένας Υπουργός άφαντος, που ζήτησε από τον Αρχηγό του να είναι υποψήφιος στα ψηφοδέλτια και να πάει να επανεκλεγεί και τάχα να ξεχαστεί και να σβήσει αυτή η υπόθεση, για τις μεγάλες του ευθύνες, για την έλλειψη των μέτρων ασφαλείας που δεν είχε λάβει επί υπουργίας του, όταν εδώ οι συνδικαλιστές και οι Βουλευτές του ΣΥΡΙΖΑ μιλούσαν γι’ αυτά τα μέτρα ασφαλείας, που υπήρχε ανάγκη να πάρει η Κυβέρνηση και ο κ. Καραμανλής μας κουνούσε το δάχτυλο.

Δεν απάντησε ποτέ γιατί από το 2019 δεν αποκατέστησε την τηλεδιοίκηση τόσο στη Λάρισα όσο και στην Καρόλου. Και δεν απάντησε ποτέ πώς βρέθηκε αυτός ο σταθμάρχης -δικό του ρουσφέτι- τη μοιραία νύχτα να κάνει τον σταθμάρχη, χωρίς να έχει τα ανάλογα προσόντα και να πάρει στον λαιμό του πενήντα επτά ψυχές.

Και ερχόμαστε με αναπάντητα αυτά τα ερωτήματα δύο χρόνια μετά να συζητάμε σήμερα για τον κ. Τριαντόπουλο, όταν ο κύριος Υπουργός που κάθεται εδώ στα έδρανα τα υπουργικά μας έλεγε «είστε συνωμοσιολόγοι και για τα μπάζα όταν μιλάτε για ξεμπάζωμα».

Έρχεται και το πόρισμα του ΕΟΔΑΣΑΑΜ και λέει: Ναι, υπήρχε παραποίηση στοιχείων σημαντική και αλλοίωση στοιχείων για να φτάσουμε σε κάποιο αποτέλεσμα. Υπήρχε εύφλεκτο υλικό, για να γίνει αυτή η μεγάλη ζημιά και να χαθούν νέοι άνθρωποι μετά την ανάφλεξη και τη φωτιά την ώρα του δυστυχήματος.

Και ασφαλώς αυτό το πόρισμα λέει και κάτι άλλο. Δεν συνδέεται άμεσα αυτό το φονικό με την 717, το λέει στη σελίδα 16. Ήταν άλλες οι ευθύνες που πρέπει να αποδοθούν στον Υπουργό Μεταφορών κ. Καραμανλή γι’ αυτή τη σύγκρουση και ασφαλώς οι ευθύνες που σήμερα ζητάμε να αποδοθούν, για τις ενδείξεις που υπάρχουν. Γιατί προτρέχει η Νέα Δημοκρατία και η κοινοβουλευτική Πλειοψηφία να μιλάει για μη ενοχή του κ. Τριαντόπουλου και μας κάνει τάχα χάρη σήμερα που τον στέλνει στην προανακριτική για το μπάζωμα-ξεμπάζωμα και την παραποίηση των στοιχείων.

Και ασφαλώς δεν θα περιμέναμε το πόρισμα του φορέα. Ήρθε ο κ. Μητσοτάκης με τη συνέντευξή του στον «Alpha» και κάνοντας μια στροφή 180 μοιρών μάς είπε ότι δεν μπορώ να είμαι βέβαιος αν έχει η αμαξοστοιχία εύφλεκτο υλικό σήμερα, ότι ναι υπήρχε ξεμπάζωμα-μπάζωμα και παραποίηση στοιχείων, πλην όμως έγινε για καλό σκοπό. Ξανά έρχεται να μας πει ο κ. Μητσοτάκης ότι είναι και δικαστής!

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και ασφαλώς τι συζητάμε σήμερα; Αν θα πρέπει να στείλουμε τον κ. Τριαντόπουλο στην προανακριτική; Ομολόγησε ο κ. Μητσοτάκης πάνω στον πανικό του, μετά την πρώτη διαδήλωση στις 26 Ιανουαρίου, ότι υπήρχαν πράξεις που απέδωσε στον κ. Τριαντόπουλο παράνομες, ποινικές πράξεις, που είχαν να κάνουν με την αλλοίωση του χώρου και με την εξαφάνιση κρίσιμων στοιχείων. Τι συζητάμε σήμερα; Αν ο κ. Τριαντόπουλος θα πρέπει να παραπεμφθεί;

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Κυρίες και κύριοι συνάδελφοι, η αλλοίωση του χώρου αποδείχτηκε ότι ήταν ένα σχέδιο της Κυβέρνησης. Η Εισαγγελέας Εφετών Λάρισας απαντά στην Κοινοβουλευτική Ομάδα του ΣΥΡΙΖΑ ότι δεν έδωσε καμία εντολή για να παραποιηθούν τα στοιχεία του χώρου. Ο Διοικητής της Τροχαίας της Λάρισας σηκώθηκε και έφυγε από το άτυπο συντονιστικό που προέδρευε, κατά τα άλλα, ο κ. Τριαντόπουλος ως επικεφαλής του κυβερνητικού κλιμακίου, και είπε: Εγώ, όχι, δεν θα παραποιήσω κανένα στοιχείο χωρίς να είναι εδώ ο ανακριτής και η αρμόδια εισαγγελική αρχή.

Και έρχεται ο κ. Τριαντόπουλος -3 και 6 Μαρτίου του 2023- και περηφανεύεται γιατί επιτέλεσε το έργο του και μάλιστα σε συνεντεύξεις του λέει: «Με εντολή Πρωθυπουργού διαχειριστικά την υπόθεση του μπαζώματος, του ξεμπαζώματος», της αλλοίωσης ουσιαστικά του χώρου και των αποδεικτικών στοιχείων που εξαφάνισε!

Κυρίες και κύριοι συνάδελφοι, ολοκληρώνοντας, δεν υπάρχει αμφιβολία ότι συντονιστής του μπαζώματος και του ξεμπαζώματος, της παραποίησης στοιχείων ήταν ο κ. Τριαντόπουλος. Θα ψάξουμε όμως στην προανακριτική και για άλλα ποινικά αδικήματα, όπως και για άλλα πρόσωπα που βαρύνονται. Ήδη στην ελληνική Βουλή βρίσκεται ο φάκελος για τον κ. Παπαθανάση και για τον κ. Τσακίρη και ζητάει η Αντεισαγγελέας Εφετών Λάρισας να συσχετιστεί με τη δικογραφία του κ. Τριαντόπουλου σε βαθμό κακουργήματος για απιστία για τα 647.000 ευρώ, που βγήκε προχθές ο Κυβερνητικός Εκπρόσωπος -τα πιο επίσημα χείλη- και μας είπε ότι δεν γνωρίζει η Κυβέρνηση ποιος έδωσε τα 647.000 ευρώ, όταν έχουν περάσει κάποια χρόνια από τις καταστροφές της Θεσσαλίας κι ακόμα δεν έχουν εκταμιευτεί χρήματα για να πάρουν οι άνθρωποι τα λεφτά τους, για να γίνει η αποκατάσταση! Μέσα σε ένα βράδυ, σε δύο μήνες, πληρώθηκαν, μπαζώθηκαν, ξεμπαζώθηκαν, όλα καθαρά κι όλα ωραία!

Για να είμαστε εξηγημένοι, η προανακριτική επιτροπή και εδώ η Βουλή θα εξετάσει και την παράβαση καθήκοντος και την υπόθαλψη εγκληματία και την προσβολή μνήμης νεκρού και την παρεμπόδιση έργου δικαιοσύνης και την απιστία σε βαθμό κακουργήματος για τον κ. Παπαθανάση, για τον κ. Τσακίρη.

Και κάτι άλλο κλείνοντας την ομιλία μου. Κυρίες και κύριοι συνάδελφοι, η Βουλή εδώ και η κοινωνία απαιτεί να εξετάσουμε ποιος ήταν εντολέας του κ. Τριαντόπουλου! Δεν θα φύγουμε από την προανακριτική επιτροπή -και αναφέρομαι στα μέλη της κοινοβουλευτικής Πλειοψηφίας που θα την συγκροτήσουν- εάν δεν πούμε στον ελληνικό λαό ποιος ήταν ο εντολέας του κ. Τριαντόπουλου.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενη ομιλήτρια η κ. Κωνσταντίνα Καραμπατσώλη, Βουλευτής της Νέας Δημοκρατίας.

**ΚΩΝΣΤΑΝΤΙΝΑ ΚΑΡΑΜΠΑΤΣΩΛΗ:** Κυρία Πρόεδρε, κυρίες και κύριοι Βουλευτές, αρχίζοντας την ομιλία μου θέλω να εκφράσω τη βαθιά μου θλίψη και οργή για την αδυναμία του κράτους μας να προστατέψει πενήντα επτά αθώες ψυχές ως όφειλε. Αυτή η θλίψη επεκτείνεται και σε όλες τις άλλες περιπτώσεις, όπου το κράτος έδειξε ολιγωρία, αδιαφορία και εγκληματική αμέλεια οδηγώντας σε θάνατο αμέριμνους πολίτες. Είτε πρόκειται για τη φωτιά στο Μάτι, είτε για τις πλημμύρες στη Μάνδρα ή στο έγκλημα έξω από το Αστυνομικό Τμήμα Αγίων Αναργύρων, η αδράνεια και η ανευθυνότητα είναι «πανταχού παρούσες». Θλίβομαι να υπηρετώ ένα τέτοιο κράτος και ευθύνη όλων μας εδώ μέσα είναι να το αλλάξουμε.

Η τραγωδία των Τεμπών δεν είναι απλά ένα δυστύχημα. Είναι ένα γεγονός που μας συγκλόνισε όλους και ανέδειξε την ευθύνη μας απέναντι στους πολίτες, στην ασφάλεια και τη δικαιοσύνη, μια τραγωδία που έθεσε προ ευθυνών κάθε αρμόδιο φορέα και κάθε κυβέρνηση του παρελθόντος. Αυτή η τραγωδία δεν μπορεί και δεν πρέπει να μείνει απαρατήρητη. Είναι ευθύνη μας ως πολιτεία να φέρουμε στο φως όλη την αλήθεια, χωρίς υπεκφυγές και χωρίς σκιές.

Την προηγούμενη Παρασκευή, όλοι εμείς της Νέας Δημοκρατίας ήμασταν εδώ, δίπλα στην πορεία, για να μη σβήσει η μνήμη, για να συμπαρασταθούμε στους συγγενείς των αδικοχαμένων και γιατί απαιτούμε να αποδοθούν ευθύνες σε εκείνους που τους αναλογούν, ανεξάρτητα από τη θέση ή το αξίωμά τους.

Σήμερα, ωστόσο, συζητάμε μια πρόταση, που αντί να στοχεύει στη διαλεύκανση της τραγωδίας και στην ουσιαστική απόδοση ευθυνών, περιορίζεται σε μια προσχηματική πολιτική εργαλειοποίηση.

Και ερωτώ: Για ποιον λόγο βρισκόμαστε, σήμερα, εδώ να συζητάμε τη στοχοποίηση ενός κυβερνητικού στελέχους, χωρίς κανένα στοιχείο, χωρίς τεκμηρίωση, χωρίς πραγματική βάση; Απλώς και μόνο λόγω της παρουσίας του την 3η Μαρτίου;

Ας πούμε τα πράγματα με το όνομά τους. Μελετώντας το πόρισμα του ΕΟΔΑΣΑΑΜ, καταλήγει κανείς ότι η σημερινή πρόταση δεν αποσκοπεί στην απόδοση δικαιοσύνης, δεν αποσκοπεί στην ανάδειξη των πραγματικών αιτιών και υπευθύνων της τραγωδίας. Είναι μια πολιτικά κατασκευασμένη επίθεση, μια απέλπιδα προσπάθεια της Αντιπολίτευσης, μέσα από τον εξευτελισμό των θεσμών και την πολιτική εξόντωση του αντιπάλου, να λύσει τα προβλήματα της! Και το λέω αυτό γιατί τα κόμματα της κεντροαριστεράς -αυτοαποκαλούμενα ως δημοκρατικές και προοδευτικές δυνάμεις- έχουν αποδείξει ότι οι όροι αυτοί είναι εργαλειακοί και όχι ουσιαστικοί.

Η τραγωδία των Τεμπών, όμως, είναι διαχρονική και όχι ατομική τραγωδία. Δεν είναι απλώς ένα ατύχημα, ένα δυστύχημα. Είναι αποτέλεσμα μιας σειράς βαθύτερων δομικών προβλημάτων. ΠΑΣΟΚ, ΣΥΡΙΖΑ και Πλεύση Ελευθερίας επέλεξαν από την πρώτη στιγμή να υιοθετήσουν μια κοινή στρατηγική μόχλευσης της οργής, εκμεταλλευόμενοι την εύλογη αγανάκτηση και οργή των πολιτών, προκειμένου να δημιουργήσουν ένα αφήγημα, που θα παρουσίαζε την Κυβέρνηση ως τον μοναδικό -αποκλειστικά- υπεύθυνο.

Το επίσημο πόρισμα των εμπειρογνωμόνων, ωστόσο, κατέδειξε ότι η ευθύνη της τραγωδίας βαραίνει το διαχρονικά προβληματικό μοντέλο διαχείρισης των σιδηροδρόμων και όχι κάποιο συγκεκριμένο πολιτικό χώρο ή πρόσωπο. Το πόρισμα κατέδειξε ότι δεν πρόκειται για πρόβλημα που δημιουργήθηκε τους τελευταίους μήνες ούτε τα τελευταία τέσσερα ή οκτώ χρόνια.

Αγαπητοί συνάδελφοι, η Ελλάδα δεν απέκτησε επικίνδυνες σιδηροδρομικές γραμμές κατά την περίοδο διακυβέρνησης του Μητσοτάκη. Η σύμβαση 717 όφειλε να είχε ολοκληρωθεί το 2016. Δεν είχε ολοκληρωθεί ούτε καν το 2019! Τι είχε ολοκληρωθεί; Μόλις το 31% του συστήματος σηματοδότησης και μόλις το 1% του συστήματος τηλεδιοίκησης. Μιλάμε, στην ουσία, για ένα δίκτυο που υπήρξε «θύμα» εγκατάλειψης και αδιαφορίας από διαδοχικές κυβερνήσεις.

Ζητάτε τη σύσταση μιας επιτροπής χωρίς αντικείμενο στην ουσία. Ο κ. Τριαντόπουλος, όπως όλοι γνωρίζουν, είχε συγκεκριμένο ρόλο στη διαχείριση των συνεπειών της τραγωδίας. Ήταν εκεί για τον συντονισμό των ενεργειών στήριξης της οικογένειας των θυμάτων.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Από ποιο στοιχείο τεκμηριώνεται η κατηγορία; Σε ποιο σημείο του πορίσματος υπάρχει η παραμικρή ένδειξη ότι ο κ. Τριαντόπουλος παρέβη καθήκον του; Να σας απαντήσω εγώ και ως νομικός; Σε κανένα σημείο! Ούτε από μισή πρόταση ούτε από ένα πραγματικό επιχείρημα!

Αυτό, κυρίες και κύριοι συνάδελφοι, δεν είναι πολιτικός έλεγχος. Είναι μια φθηνή απόπειρα πολιτικής στοχοποίησης, βασιζόμενη στην παραπλάνηση και στον ξεσηκωμό του κοινού αισθήματος, συνδυαζόμενη -φυσικά- με την άγνοια του πλήρους φακέλου.

Ευθύνες, ωστόσο, υπάρχουν και σε αυτήν την περίοδο διακυβέρνησης. Ας αφήσουμε τη δικαιοσύνη, επιτέλους, να τις βρει και να τις αποδώσει και ας έρθει η ώρα μεταρρύθμισης του μοντέλου διοίκησης του κράτους. Η Κυβέρνηση έχει ευθύνη να διασφαλίσει ότι η τραγωδία δεν θα εκτραπεί από τον πραγματικό της σκοπό, που δεν είναι άλλος από την αναζήτηση της αλήθειας και την απονομή δικαιοσύνης.

Παρακαλώ, σταματήστε να υποκαθιστάτε τον ρόλο της δικαιοσύνης με κραυγές, θυματοποίηση και συνωμοσιολογία. Καλλιεργείτε με αυτήν σας τη συμπεριφορά μια κρίση αντιπροσώπευσης και κοινωνική αντίδραση.

Ας δούμε τη μεγάλη εικόνα. Το πραγματικό πρόβλημα, σήμερα, δεν είναι μόνο η εργαλοειοποίηση της τραγωδίας. Σε κάθε δημοκρατία, η αντιπολίτευση έχει έναν θεμελιώδη ρόλο: Να παρακολουθεί, να ελέγχει, να προτείνει και να διαμορφώνει εναλλακτική πρόταση. Όταν, όμως, η θεσμική αντιπολίτευση αποτυγχάνει να επιτελέσει αυτόν τον ρόλο, δημιουργείται ένα επικίνδυνο κενό. Το βλέπουμε ξεκάθαρα στις διαδηλώσεις μετά την τραγωδία. Οι πολίτες βγήκαν στους δρόμους, όχι γιατί απάντησαν σε κάποιο κάλεσμα κομμάτων, αλλά γιατί νιώθουν ότι η πολιτική τάξη, στο σύνολό της, δεν τους εκπροσωπεί.

Αυτό είναι το πραγματικό ζήτημα: Η κοινωνική οργή που δεν βρίσκει θεσμική έκφραση και διοχετεύεται σε μη θεσμικές μορφές αντίδρασης. Η κοινωνική αντιπροσώπευση, όμως, δεν έχει σαφή ηγεσία. Δεν έχει δομή, δεν έχει εναλλακτικό σχέδιο και όταν δεν υπάρχει θεσμική αντιπροσώπευση, το αποτέλεσμα είναι ο κατακερματισμός και η πόλωση.

Έχουμε ευθύνες, κυρίες και κύριοι, απέναντι στην αλήθεια. Η Κυβέρνηση ανέλαβε την ευθύνη να αντιμετωπίσει τις χρόνιες παθογένειες. Δεσμεύτηκε να μην υπάρχουν σκιές στη διερεύνηση της υπόθεσης. Επέτρεψε στη δικαιοσύνη να κάνει τη δουλειά της χωρίς καμία παρέμβαση. Η οργή που προκύπτει από τραγωδίες σαν και αυτή των Τεμπών πρέπει να διοχετεύεται σε θεσμικές και δημοκρατικές διαδικασίες που οδηγούν σε πραγματικές μεταρρυθμίσεις. Η Αντιπολίτευση έχει την ευθύνη να προτείνει συγκεκριμένες λύσεις, όχι να τροφοδοτεί τη σύγκρουση και τον διχασμό.

Και επειδή η Κυβέρνηση δεν έχει τίποτα να φοβηθεί ή να κρύψει, πολλώ δε μάλλον να αναλάβει τυχόν ευθύνη, ναι, δεν θα φέρουμε αντίρρηση στη σύσταση προανακριτικής επιτροπής για να διερευνηθεί αν έγινε ή όχι παράβαση καθήκοντος του Υφυπουργού κ. Τριαντόπουλου. Γιατί εμείς θέλουμε να γίνει αντιληπτό, κατανοητό, από όλους τους πολίτες, ότι η Κυβέρνηση κρατά αυτόν ακριβώς τον στόχο που είχε. Θα συνεχίσει, δηλαδή, να ενεργεί με διαφάνεια και αποφασιστικότητα ώστε να αποκατασταθεί η εμπιστοσύνη των πολιτών και να αποδοθεί δικαιοσύνη.

Κυρίες και κύριοι, κλείνοντας, η τραγωδία των Τεμπών είναι μια στιγμή που θα καθορίσει την αξιοπιστία μας στη δικαιοσύνη και στις θεσμικές μας δομές. Ας δείξουμε ότι είμαστε άξιοι της εμπιστοσύνης αυτής.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», τριάντα οκτώ μαθήτριες και μαθητές και τρεις συνοδοί εκπαιδευτικοί από το Γυμνάσιο Σιάτιστας Κοζάνης.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Στο Βήμα καλείται τώρα η κ. Μαρία Κομνηνάκα, Βουλευτής του Κομμουνιστικού Κόμματος Ελλάδας.

**ΜΑΡΙΑ ΚΟΜΝΗΝΑΚΑ:** Ευχαριστώ, κυρία Πρόεδρε.

Ψηφίζουμε την προανακριτική επιτροπή γιατί δεν θα αφήσουμε καμία χαραμάδα να υπάρχει, έστω και στις περιορισμένων δυνατοτήτων διαδικασίες της Βουλής, να διερευνηθεί κάθε πτυχή του εγκλήματος των Τεμπών, να πληρώσει κάθε ένοχος γι’ αυτό.

Αλλά, μην νομίζετε ότι ξεμπερδέψατε με μια προανακριτική επιτροπή στα μέτρα σας, κύριοι της Κυβέρνησης, αλλά και του ΠΑΣΟΚ και του ΣΥΡΙΖΑ και της λοιπής βολικής Αντιπολίτευσης. Γιατί, στα μέτρα σας είναι η επιτροπή.

Η επιτροπή, όχι μόνο δεν ακουμπάει τις αιτίες για το προδιαγεγραμμένο έγκλημα, που στέρησε τη ζωή σε πενήντα επτά ανθρώπους, αλλά υπάρχει κίνδυνος, σε αυτόν τον άτυπο διαγωνισμό και τη βιασύνη για το κέρδισμα των εντυπώσεων, να οδηγήσετε σε διαχωρισμό των δικογραφιών με τις χωριστές προανακριτικές που προαναγγέλλετε και τη μη ενιαία αντιμετώπιση του εγκλήματος. Αλλά, ακόμα και σε σχέση με αυτήν την, πράγματι, απαράδεκτη αλλοίωση, το μπάζωμα του τόπου του εγκλήματος, που στέρησε από την έρευνα κρίσιμα αποδεικτικά στοιχεία για το τι μετέφερε η εμπορική αμαξοστοιχία.

Ξεμπερδεύετε με μια πλημμεληματικού χαρακτήρα παράβαση καθήκοντος του Τριαντόπουλου; Δεν υπάρχει υπόθαλψη εγκληματία; Δεν υπάρχει παρεμπόδιση της δικαιοσύνης από τον Υπουργό που είτε με ενέργειές του είτε με παραλείψεις του δεν φρόντισε να διαφυλαχθεί ο τόπος ενός τέτοιου εγκλήματος; Την ίδια στιγμή, αφήνετε άβρεχτο και τον πολιτικό του προϊστάμενο, τον κ. Μητσοτάκη, τον Πρωθυπουργό, υπεύθυνο για τις εντολές που δόθηκαν εκείνη τη μέρα και βεβαίως για τις διαβεβαιώσεις για τα «τόσα ήξερα, τόσα έλεγα».

Αλήθεια, από πού και πώς τα ήξερε αυτά ο Πρωθυπουργός; Να μας πει κι εμάς, γιατί δεν άφησε κανέναν άλλο να μάθει με το κλείσιμο άρον-άρον της εξεταστικής επιτροπής. Μάλιστα, το γεγονός ότι για την αλλοίωση του τόπου του εγκλήματος κινητοποιήθηκε σύσσωμος ο κρατικός μηχανισμός, από την Κυβέρνηση, την Πυροσβεστική και την Αστυνομία, μέχρι την Πολεμική Αεροπορία, υποδεικνύει μάλλον πολύ σοβαρότερες προεκτάσεις για το μεταφερόμενο φορτίο, με δεδομένο μάλιστα ότι έχετε μετατρέψει τρένα, λιμάνια και δρόμους σε μπαρουταποθήκη του ΝΑΤΟ για να τροφοδοτείτε τη σωστή πλευρά της ιστορίας σας.

Στα μέτρα σας, λοιπόν, η επιτροπή και δικό σας δημιούργημα –της Νέας Δημοκρατίας, του ΠΑΣΟΚ, του ΣΥΡΙΖΑ και όλων όσοι στρογγυλοκαθίσατε μαζί στις κυβερνητικές καρέκλες- το να εξαρτάται η παραπομπή ή όχι των Υπουργών για τις κραυγαλέες ποινικές ευθύνες τους από την ψήφο της Πλειοψηφίας, με τα γνωστά απαράδεκτα παρατράγουδα που βλέπουμε κάθε φορά να εξελίσσονται σε αυτές τις επιτροπές με δεδομένους πάντα τους κοινοβουλευτικούς συσχετισμούς.

Όλοι σας αρνηθήκατε την πρόταση του ΚΚΕ στην προηγούμενη συνταγματική αναθεώρηση για κατάργηση αυτού του απαράδεκτου νόμου περί ευθύνης Υπουργών, για να παίζετε πολιτικά παιχνίδια και κυρίως για να βγάζετε αλώβητο από τη φωτιά το ίδιο το σύστημα, καίγοντας το πολύ-πολύ κανένα χαρτάκι από τους τόμους μαύρων σελίδων με τα εγκλήματά του.

Αυτή είναι και μία μόνο, ίσως η πιο εξόφθαλμη, πτυχή για το πώς το νομοθετικό πλαίσιο και οι αστικοί θεσμοί είναι φτιαγμένοι για να θωρακίζουν και να συγκαλύπτουν τα εγκλήματα του σάπιου εγκληματικού αστικού κράτους, του τόσο κράτους δικαίου σας!

Τελικά, λοιπόν, κυρίες και κύριοι του ΠΑΣΟΚ, ποιος ρίχνει τα σωσίβια στην Κυβέρνηση ή, καλύτερα, ολόκληρες σωστικές λέμβους, για να σας χωράνε όλους σας επάνω, τις κυβερνήσεις σας και το σύστημά σας; Διότι, καλά, δεν ακούσατε και δεν διαβάσατε τίποτα από τις διαδοχικές και διαχρονικές καταγγελίες των εργαζομένων στον σιδηρόδρομο για το προδιαγεγραμμένο έγκλημα που έρχεται. Δεν ακούσατε και δεν διαβάσατε τίποτα από τα όσα συκοφαντικά στοιχεία προέκυψαν, που οδήγησαν στη στοιχειοθέτηση συγκεκριμένων κακουργηματικού χαρακτήρα ποινικών ευθυνών που περιγράφονται αναλυτικά στο πόρισμα του ΚΚΕ για τους Υπουργούς που έφεραν τους σιδηρόδρομους σε αυτό το χάλι και επέτρεψαν να συντελεστεί το προδιαγεγραμμένο έγκλημα. Ή, μάλλον, τα διαβάσατε και τα λοιδορούσατε.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τώρα όμως; Γιατί κατάπιατε τη γλώσσα σας που οι εξόφθαλμες αυτές διαπιστώσεις δεν μπόρεσαν να κρυφτούν ούτε στο πόρισμα του ΕΟΔΑΣΑΑΜ, φέρνοντας όλους σας προ των ευθυνών σας για την τραγική αποψίλωση του προσωπικού από το 2010 και μετά, που οδηγούσε τους εργαζόμενους σε εργασία μέχρι και είκοσι εννέα συνεχόμενων ημερών πέρα από τα όρια των ανθρώπινων αντοχών, για την υποχρηματοδότηση και ελλιπή συντήρηση του δικτύου, για την απουσία των σύγχρονων συστημάτων ασφαλείας και τις ευθύνες όσων δεν ολοκλήρωσαν την εγκατάστασή τους να αφορούν τον θάνατο πενήντα επτά ανθρώπων και όχι την οικονομική ζημιά της Ευρωπαϊκής Ένωσης που θέλετε να διερευνήσουμε, σύμφωνα με το πόρισμα της Ευρωπαίας Εισαγγελέα.

Και αυτές οι ευθύνες, βεβαίως, αφορούν όχι μόνο την περιβόητη Σύμβαση 717 που έπρεπε να είχε ολοκληρωθεί το 2016, αλλά και τις άλλες τρεις συμβάσεις που έτρεχαν από το 2006 και 2007 για την εγκατάσταση των επίδικων συστημάτων ασφαλείας που δεν ολοκληρώθηκαν γιατί –και ανοίγω εισαγωγικά- «Τα σιδηροδρομικά έργα ήταν πεδίο ανταγωνισμού, γίνονταν με κατάτμηση συμβάσεων για να ικανοποιηθούν τα διαφορετικά επιχειρηματικά συμφέροντα», όπως διαπιστώνει κυνικά η ίδια η επιτροπή Γεραπετρίτη.

Γιατί κατάπιατε τη γλώσσα σας για τα τρένα με προδιαγραφές ασφαλείας και πυρασφάλειας τριακονταετίας που κυκλοφορούσαν με τη σφραγίδα και την υπογραφή της Ευρωπαϊκής Ένωσης που όλοι σας λιβανίζετε και ξεπλένετε τον ρόλο της σε αυτά τα εγκλήματα;

Ιδού, λοιπόν, πώς υπηρετήσατε όλοι ευλαβικά την πολιτική της απελευθέρωσης των σιδηροδρόμων, την πολιτική της κατάτμησης, της ιδιωτικοποίησης του κερδοφόρου τμήματος –το άλλο το φορτώσατε στο κράτος και ταυτόχρονα το αφήσατε υποχρηματοδοτημένο, οδηγώντας τους σιδηροδρόμους εκεί που έφτασαν- πώς υπηρετήσατε τελικά όλοι σας ευλαβικά τη διαφύλαξη των κερδών έναντι της ασφάλειας και της ζωής του λαού.

Γι’ αυτό, λοιπόν, τα μηνύματα που εξέπεμψαν οι πάνω από ενάμισι εκατομμύριο απεργοί διαδηλωτές –«απεργοί», γιατί φοβάστε να πείτε και τη λέξη- που συγκρούστηκαν με τις απειλές, τη συκοφάντηση, την εργοδοσία, που απολύθηκαν πολλοί απ’ αυτούς, αλλά έστειλαν αδιάβαστους και τους γνωστούς μηχανισμούς καταστολής και τα παιχνίδια τους, δεν νοθεύονται και δεν στριμώχνονται στα όρια καμιάς ανώδυνης κοινοβουλευτικής διαδικασίας. Ο λαός μίλησε και είπε καθαρά «Με ένοχο το κράτος καμία πληγή δεν σβήνει, τα κέρδη στο εδώλιο θα πει η δικαιοσύνη». Και όταν ο αποφασισμένος και οργανωμένος λαός βάλει τη σφραγίδα του στις εξελίξεις, να είστε σίγουροι ότι κανένα από τα εγκλήματά σας δεν θα μείνει ατιμώρητο. Να είστε σίγουροι ότι τότε θα πάμε και θα βγει!

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο Βουλευτής της Ελληνικής Λύσης κ. Παράσχος Παπαδάκης.

Ορίστε, έχετε τον λόγο.

**ΠΑΡΑΣΧΟΣ ΠΑΠΑΔΑΚΗΣ:** Ευχαριστώ πολύ, κυρία Πρόεδρε.

Εμείς, ως Ελληνική Λύση, περιμένουμε μαζί με όλη την Ελλάδα το αυτονόητο εδώ που φτάσαμε, δηλαδή η κύρια δικογραφία από τον Εισαγγελέα Εφετών στη Λάρισα να έρθει στη Βουλή και τότε να συζητήσουμε προανακριτική για τα κακουργήματα της διατάραξης ασφάλειας συγκοινωνιών κατά συρροή –επισύρει ποινή ισόβιας καθείρξεως- και να συζητήσουμε για την ανθρωποκτονία με ενδεχόμενο δόλο, διότι γνώριζαν πολύ καλά το τι μπορεί να συμβεί και παρ’ όλα αυτά το αποδέχτηκαν. Τότε, λοιπόν, θα ηρεμήσουν και οι ψυχές των πενήντα επτά ανθρώπων και οι συγγενείς τους, αλλά και όλη η Ελλάδα.

Ως προς την προανακριτική την οποία συζητάμε σήμερα, να πούμε ότι έχει κάνει ένα μεγάλο δώρο το ΠΑΣΟΚ στη Νέα Δημοκρατία με αυτήν την προανακριτική για τον Τριαντόπουλο, γιατί μιλάμε μόνο για το αδίκημα της παράβασης καθήκοντος του άρθρου 259 του Ποινικού Κώδικα και για τίποτα άλλο. Ο πρωτοετής της Νομικής γνωρίζει σε ένα πρακτικό που θα του βάλουν γι’ αυτό το άρθρο 259 ότι δεν στοιχειοθετείται σε καμία των περιπτώσεων νομοτυπικά, διότι απαιτείται ο υπάλληλος, δηλαδή ο Τριαντόπουλος, να παραβαίνει τα καθήκοντα της υπηρεσίας του. Ήταν στις αρμοδιότητες του κ. Τριαντόπουλου ως Υφυπουργού παρά τω Πρωθυπουργώ να είναι εκεί και να δίνει εντολές; Είχε ο Τριαντόπουλος καθήκον ως Υφυπουργός παρά τω Πρωθυπουργώ να βρίσκεται εκεί; Ήταν στην υπηρεσία του; Φυσικά και όχι. Συνεπώς, με το που θα κάτσει στο ειδικό δικαστήριο και θα εκφωνήσουν το όνομά του, σε πέντε λεπτά θα έχει αθωωθεί. Γι’ αυτό γελάνε έξω! Γι’ αυτό λένε ότι είναι ένα πλημμεληματάκι. Ακόμα και να καταδικαστεί, μιλάμε για μια ποινή ενός χρόνου με αναστολή και τίποτα παραπάνω. Γι’ αυτό, ο κ. Βορίδης δέχτηκε τη σύσταση της προανακριτικής μόνο για το αδίκημα της παράβασης καθήκοντος και έβαλε και όρο ότι μόνο αυτό θα συζητήσουμε και τίποτα άλλο. Γι’ αυτό ο κ. Τριαντόπουλος, όταν καταθέσατε το ΠΑΣΟΚ την αίτηση αυτή, βγήκε εδώ έξω με τον κ. Γεωργιάδη και έβγαιναν φωτογραφίες χαμογελαστοί, γιατί ήξεραν πολύ καλά ότι το αδίκημα το συγκεκριμένο δεν στοιχειοθετείται και δεν πρόκειται να καταδικαστεί. Κι αν καταδικαστεί, είπαμε ότι είναι ένα ελαφρύ πλημμέλημα.

Τα εγκλήματα που φέρεται να έχει εκτελέσει ο Τριαντόπουλος είναι πολύ πιο σοβαρά από την παράβαση καθήκοντος, κυρίες και κύριοι συνάδελφοι. Είναι κακούργημα που επισύρει την ποινή της ισόβιας καθείρξεως. Είναι υπόθαλψη εγκληματία, την οποία δεν έχετε βάλει μέσα στην προανακριτική –το άρθρο 231 του Ποινικού Κώδικα- και ηθική αυτουργία σε παράβαση καθήκοντος, αν θέλουμε να δούμε παράβαση καθήκοντος.

Μιλούσε για ηθική αυτουργία, γιατί αυτός με φορτικότητα και πειθώ έδωσε εντολές στον Αγοραστό να μπαζώσει, στον αστυνομικό διευθυντή Λάρισας,στην Πυροσβεστική. Δεν έπαιρνε τηλέφωνο ο ίδιος σε όλους αυτούς, για να κάνουν όλες τις ενέργειες εκεί πέρα να αλλοιώσουν τον χώρο του εγκλήματος. Σε αυτούς έδινε εντολή. Άρα, αν θέλουμε να μιλάμε για παράβαση καθήκοντος, μιλάμε για ηθική αυτουργία την οποία ούτε αυτήν έχετε βάλει.

Όλοι λέτε εδώ μέσα ότι όταν τελείται ένα έγκλημα, το γνωρίζουμε όλοι, ότι η Αστυνομία βάζει κορδέλες και εποπτεύει τον χώρο. Κανένας, όμως, δεν λέει τη διάταξη που το προβλέπει αυτό, τη διάταξη από την οποία απορρέει.

Άρθρο 95 προεδρικού διατάγματος 141/1991 παράγραφος 4. «Οι αστυνομικοί που φτάνουν πρώτοι στον τόπο του εγκλήματος οφείλουν να διατηρούν ανέπαφο τον τόπο του εγκλήματος, απαγορεύοντας σε οποιονδήποτε αναρμόδιο να πλησιάζει και να θίγει ή να μετακινεί το σώμα του εγκλήματος και όλα τα ίχνη ή αντικείμενα που βρέθηκαν στον τόπο και μπορούν με κατάλληλη επιστημονική έρευνα για αξιοποίηση, να βοηθήσουν στη διαλεύκανση του εγκλήματος και τον εντοπισμό του αγνώστου δράστη».

Τι έγινε; Έγιναν όλα αυτά; Χρειαζόταν εμπειρία, την οποία δεν είχαν οι αστυνομικοί και οι προανακριτικές αρχές, για να εφαρμόσουν αυτό το προεδρικό διάταγμα; Έπρεπε να πάνε στο Χάρβαρντ, έπρεπε να βγάλουν κάποια σχολή ανωτάτης εκπαιδεύσεως; Από τη στιγμή που διενεργείται προανάκριση, αυτός που εποπτεύει είναι ο εισαγγελέας και κανείς άλλος. Δεν μπορεί να κάνει τίποτα κανένας, αν δεν πάρει έγκριση από τον εισαγγελέα. Αυτό λέει ο Κώδικας Ποινικής Δικονομίας.

Από τη στιγμή της ανάκρισης, ο Τριαντόπουλος με την παρουσία του εκεί, με εντολή Μητσοτάκη, όπως ο ίδιος έχει πει στα μέσα μαζικής ενημέρωσης, έδωσε εντολές για αλλοίωση των στοιχείων, παραμερίζοντας την ανεξάρτητη δικαιοσύνη. Ήτοι, τέλεσε το κακούργημα του άρθρου 134, παράγραφος 2, σφετερισμός δημόσιας εξουσίας. Δηλαδή, με κατάχρηση της ιδιότητάς του ως οργάνου του κράτους επιχείρησε να μεταβάλει, να αλλοιώσει, να καταστήσει ανενεργή την ανεξάρτητη δικαιοσύνη και την αρχή διάκρισης των λειτουργιών, αδίκημα το οποίο επισύρει ποινή ισόβιας κάθειρξης.

Γι’ αυτά τα κακουργήματα έπρεπε να συζητάμε σήμερα εδώ, ώστε να μπορούν να ανοίξουν και τα τηλέφωνα εφόσον μιλάμε για κακούργημα -άρση του απορρήτου των επικοινωνιών- να δούμε ποιος έδινε εντολές, από πού έπαιρνε εντολές και τι ακριβώς του έλεγε ο κ. Μητσοτάκης και θα βλέπαμε αν θα κοβόντουσαν τα χαμόγελα και του κ. Τριαντόπουλου και του Άδωνι και οποιουδήποτε άλλου εδώ μέσα.

Τώρα, λοιπόν, κύριε Φλωρίδη, πείτε ένα ευχαριστώ στο ΠΑΣΟΚ που σας έκανε αυτή την πάσα, για να μπορείτε αύριο να βγαίνετε στα μέσα μαζικής ενημέρωσης και να λέτε ποια συγκάλυψη, ρε παιδιά, δεν υπάρχει συγκάλυψη, εμείς εξεταστική ζητήσατε, την κάναμε, προανακριτική ζητήσατε -με όρο, βέβαια- την κάναμε. Μακάρι να είχαμε τριάντα Βουλευτές να φέρουμε τη δικιά μας προανακριτική με αυτά τα αδικήματα που λέμε μέσα, για να δείτε ότι τα πράγματα είναι τελείως διαφορετικά και να δούμε αν θα τη δεχόταν ο κ. Βορίδης και η Κυβέρνηση.

Εμείς φυσικά δεν μπορούμε να κάνουμε διαφορετικά, θα στηρίξουμε την προανακριτική. Ακόμα και παράνομη βοσκή να φέρνατε για τον Τριαντόπουλο ή οποιοδήποτε άλλον ο οποίος ευθύνεται, φυσικά και θα τη στηρίζαμε, γιατί εκεί που πρέπει να πάνε όλοι αυτοί οι οποίοι ευθύνονται για το έγκλημα των Τεμπών είναι το Ειδικό Δικαστήριο και εκεί πρέπει να οδηγηθούν.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο κ. Κωνσταντίνος Κατσαφάδος, Βουλευτής της Νέας Δημοκρατίας.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, δεν χωρά καμία αμφιβολία ότι και στους τριακόσιους, όπως και στα δέκα εκατομμύρια Έλληνες, το τραγικό δυστύχημα των Τεμπών που στοίχισε τη ζωή σε πενήντα επτά αθώους συμπολίτες μας, είναι μια βαθιά πληγή η οποία παραμένει ακόμη ανοιχτή. Και σίγουρα δεν υπάρχει καμία αμφιβολία ότι όλοι οφείλουμε και πρέπει να ταυτιζόμαστε με το αίτημα του συνόλου της ελληνικής κοινωνίας, το οποίο μιλάει για δικαιοσύνη, για ανάδειξη της αλήθειας, αλλά και για να μπορέσουμε να δημιουργήσουμε ένα κράτος σύγχρονο, το οποίο να ελαχιστοποιεί τις πιθανότητες να ξαναβιώσουμε μια τέτοια τραγωδία.

Θα μου επιτρέψετε, όμως, γιατί παρακολουθώ τη συζήτηση από την αρχή σήμερα, να ανέβω σε αυτό το Βήμα βάζοντας στην άκρη τον συναισθηματισμό και τους συναισθηματισμούς όλων μας, γιατί εδώ υπάρχει μια συγκεκριμένη συζήτηση η οποία γίνεται, με βάση την πρόταση του ΠΑΣΟΚ για τη σύσταση προανακριτικής επιτροπής, εις βάρος του κ. Τριαντόπουλου.

Μπορεί η εισηγήτρια του ΠΑΣΟΚ να μην αφιέρωσε στην τοποθέτησή της χρόνο για αυτό καθαυτό το ζήτημα και να μας μίλησε γενικόλογα για τα Τέμπη, για την τραγωδία, για τις αιτίες, για τις συνέπειες, μπορεί οι περισσότεροι μέσα εδώ που έχουν μιλήσει μέχρι αυτή τη στιγμή, να μην έχουν αφιερώσει πάρα πολύ χρόνο γύρω από αυτό καθαυτό το θέμα της συζήτησης, αλλά αντιλαμβάνομαι τον λόγο που το κάνουν. Και ο λόγος, κυρίες και κύριοι συνάδελφοι, είναι για μία αίτηση για σύσταση προανακριτικής επιτροπής, όπου θα πρέπει να κάνουμε μια μικρή ιστορική αναδρομή για το πώς έγινε αυτή η σύσταση και πότε ξεκίνησε η συζήτηση. Γιατί δεν έχουμε κάτι καινούργιο το οποίο να έχει γίνει από πλευράς των δικαστικών αρχών γύρω από αυτήν την υπόθεση.

Να σας θυμίσω, λοιπόν, ότι το ΠΑΣΟΚ ξεκίνησε τη συζήτηση για τη σύσταση προανακριτικής επιτροπής μετά το πρώτο μεγάλο συλλαλητήριο, όταν είχε έλθει η συμπληρωματική δικογραφία από τον Αύγουστο και όταν βέβαια, ψευδώς λέει ότι δεν είχε γνώση, γιατί αυτή τη δικογραφία έτυχε να την παραλάβει εκπρόσωπος του ΠΑΣΟΚ ο οποίος βρίσκεται στο Προεδρείο της Βουλής.

(Θόρυβος από την πτέρυγα του ΠΑΣΟΚ-Κινήματος Αλλαγής)

Τότε δεν υπήρχε αυτή η συζήτηση, αλλά να σας θυμίσω και κάτι άλλο. Να σας θυμίσω για τον ΣΥΡΙΖΑ ο οποίος μάχεται τόσο πολύ για τη σύσταση της συγκεκριμένης προανακριτικής επιτροπής, όταν οι ίδιοι από τον ΣΥΡΙΖΑ έλεγαν ότι δεν είναι τόσο σοβαρή η υπόθεση για να προκαλέσουμε συζήτηση και για να φέρουμε την κουβέντα για να συσταθεί η προανακριτική επιτροπή για τον κ. Τριαντόπουλο. Αυτά λέγανε.

Τέλος πάντων. Εμείς ως Νέα Δημοκρατία κάνουμε αυτό το οποίο είπαμε από την πρώτη στιγμή, ότι οποιοδήποτε πολιτικό πρόσωπο έρθει από πλευράς της δικαιοσύνης στη Βουλή, για να υπάρξει σύσταση προανακριτικής επιτροπής και να συζητηθούν ενδεχόμενες ευθύνες του, η Νέα Δημοκρατία δεν θα σταθεί εμπόδιο στη διερεύνηση και στη σύσταση προανακριτικής επιτροπής. Αυτό κάνουμε και σήμερα. Αυτό κάνουμε και σήμερα, όταν εκτός από το μεγάλο συλλαλητήριο έχουμε και κάτι άλλο πλέον στη δημόσια συζήτηση, έχουμε τις εκατόν εβδομήντα οκτώ σελίδες του πορίσματος του ΕΟΔΑΣΑΑΜ. Μία επιτροπή η οποία έπρεπε να είχε συστηθεί από το 2009, κυρίες και κύριοι συνάδελφοι και, δυστυχώς, φτάσαμε να μπορέσουμε να την κάνουμε το 2023 και μας κατηγορούν οι συνάδελφοι. Αργήσατε, λέει. Ναι αργήσαμε, αλλά την κάναμε. Αργήσαμε σε σχέση με όλους τους προηγούμενους, αλλά την κάναμε. Και όταν πήγαμε να τη στελεχώσουμε, εσείς δεν συμμετείχατε, καταψηφίσατε.

Με στενοχωρεί πάρα πολύ το γεγονός, κυρίες και κύριοι συνάδελφοι, διότι ενώ αποτελεί μια κατάκτηση για τη χώρα η συγκεκριμένη επιτροπή, σήμερα εδώ σε αυτό το Βήμα υπήρξαν πολιτικοί Αρχηγοί και πρόσωπα τα οποία πλέον αμφισβητούν την επιτροπή ξεκάθαρα. Ξέρετε, δεν μπορούμε να πάμε έτσι σαν κοινωνία μπροστά. Αμφισβητούμε τη δικαιοσύνη, επειδή δεν μας κάνει τα χατίρια και επειδή διαφωνούμε με τις αποφάσεις της. Ζητούμε τις ανεξάρτητες αρχές. Ε, τελικά ποιοι έχουν δίκιο μόνο; Ο καθένας έχει την κομματική του αλήθεια, την οποία πρέπει να την περάσει σε όλη την κοινωνία ότι αυτή είναι η πραγματικότητα;

Γιατί με βάση το πόρισμα της επιτροπής ο κ. Ανδρουλάκης, κατά τη διάρκεια της συνέντευξης Τύπου χωρίς να πάρει στα χέρια του το πόρισμα της επιτροπής, είπε ότι θα κάνει συζήτηση, θα κάνει πρόταση μομφής στην Κυβέρνηση, ενώ περίμενε τα αποτελέσματα των επιτροπών και τα πορίσματα. Μεσούσης, λοιπόν, της συνέντευξης Τύπου, είπε ότι «Αποδέχομαι το πόρισμα του ΕΟΔΑΣΑΑΜ και γι’ αυτό, επειδή φέρνει νέα στοιχεία, θα καταθέσω πρόταση μομφής την άλλη εβδομάδα».

Δεν γίνεται αλά καρτ υιοθέτηση του πορίσματος, όμως, κυρίες και κύριοι συνάδελφοι. Γιατί το συγκεκριμένο πόρισμα, το οποίο εμείς το αποδεχόμαστε μία προς μία σελίδα και στις εκατόν εβδομήντα οκτώ σελίδες του, δηλώνει ξεκάθαρα ότι δεν υπήρξε κάποιος κεντρικός μηχανισμός για συγκάλυψη. Δηλώνει ξεκάθαρα ότι δεν υπήρξε κάποιο μέλος της Κυβέρνησης το οποίο να διαδραμάτισε ρόλο κατά τη διάρκεια λήψης επιχειρησιακών αποφάσεων στο πεδίο.

Δεν μπορεί, λοιπόν, κυρίες και κύριοι συνάδελφοι, να αποδέχεστε κάποια από τα στοιχεία του πορίσματος και κάποια άλλα να τα υποτιμάτε και να τα απαξιώνετε. Γιατί μόνο και μόνο αυτό το στοιχείο οδηγεί στο ότι ο κ. Τριαντόπουλος δεν συντόνισε και δεν έδωσε καμία εντολή γύρω από το μπάζωμα, έγινε από υπηρεσιακούς παράγοντες και φυσικά, καταρρίπτεται και η θεωρία της συγκάλυψης.

Είναι αυτό το οποίο είπαμε από την πρώτη στιγμή εμείς, κυρίες και κύριοι συνάδελφοι. Είπαμε ότι λάθη έγιναν και πολιτικά λάθη έγιναν και ελάτε να ανοίξουμε τη συζήτηση, ούτως ώστε να διορθώσουμε και ο καθένας να πάρει το μερίδιο που του αναλογεί σε σχέση με αυτά τα λάθη τα οποία έχουν γίνει γύρω από τη λειτουργία του σιδηροδρόμου.

Εσείς φυσικά το αρνείστε. Προσπαθείτε να μπλέξετε την πολιτική ευθύνη με την ποινική ευθύνη, γιατί αυτό είναι που θέλετε να κάνετε. Δεν θέλετε να γίνει μια ουσιαστική συζήτηση όχι μόνο γύρω από την αναζήτηση των πραγματικά ενόχων και να έχουν και παραδειγματική τιμωρία, αλλά και για να μην ξαναγίνει ποτέ μια τέτοια τραγωδία στη χώρα. Το μόνο το οποίο σας ενδιαφέρει είναι να πετάξετε λάσπη στους πολιτικούς σας αντιπάλους.

Κυρίες και κύριοι συνάδελφοι, εμείς δεν έχουμε κανένα πρόβλημα και θα συνηγορήσουμε σε οτιδήποτε έχει να κάνει με την προσπάθεια να αναδειχθεί η αλήθεια, αλλά δεν μπορεί όλη αυτή η συζήτηση να μην γίνεται κάτω από ένα πλαίσιο, τεκμηριωμένα και με στοιχεία.

Ένας πολύ καλός μπούσουλας, λοιπόν, γι’ αυτήν τη συζήτηση είναι το πόρισμα το οποίο έβγαλε ο ΕΟΔΑΣΑΑΜ. Και φυσικά περιμένουμε και τα πορίσματα των άλλων, του Πολυτεχνείου για το τι μπορεί να περιείχε ως φορτίο η συγκεκριμένη αμαξοστοιχία η εμπορική. Γύρω από αυτά θα κάνουμε τη συζήτηση, γύρω από αυτά θα κληθούμε και εμείς και εσείς να δώσετε απαντήσεις, γιατί νομίζω ότι έχουμε ακούσει πολλές φορές μέσα σε αυτήν εδώ την Αίθουσα, αλλά δεν το είδα σήμερα, να λέει Αρχηγός πολιτικού κόμματος, αλλά και άλλοι Βουλευτές ότι υπάρχουν δύο μαρτυρικές καταθέσεις, όπου λένε ο κ. Τριαντόπουλος έδωσε την εντολή.

Περιμένουμε, λοιπόν, κυρίες και κύριοι συνάδελφοι, να έρθουν τα πειστήρια, να έρθουν μαρτυρικές καταθέσεις για να δούμε ποιος λέει αλήθεια και ποιος λέει ψέματα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο κ. Δημήτρης Τζανακόπουλος, Βουλευτής της Νέας Αριστεράς.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ευχαριστώ, κυρία Πρόεδρε.

Στην προσπάθειά του ο εκπρόσωπος της κοινοβουλευτικής πλειοψηφίας, ο προηγούμενος συνάδελφος, ο κ. Κατσαφάδος, να δικαιολογήσει τα αδικαιολόγητα είπε αδιανόητα πράγματα. Κατηγόρησε την Αντιπολίτευση ότι δεν εμπιστεύεται τη δικαιοσύνη και ότι επιτίθεται στις ανεξάρτητες αρχές. Ποιος; Ο εκπρόσωπος ενός κόμματος και μιας κυβέρνησης η οποία οποιοσδήποτε έχει τολμήσει να της ασκήσει κριτική, είτε είναι ο κ. Ράμμος, ο πρόεδρος της Ανεξάρτητης Αρχής Διασφάλισης του Απορρήτου των Τηλεπικοινωνιών, είτε είναι ο Συνήγορος του Πολίτη, ο κ. Ποττάκης, με το πόρισμά του για την Πύλο, είτε τώρα είναι οι εκπρόσωποι των θεσμικών φορέων που αναδεικνύουν τα ψέματα και την επιχείρηση συγκάλυψης από τη μεριά της Κυβέρνησης, τον έχει στοχοποιήσει, τον έχει λοιδορήσει, τον έχει κρεμάσει στα μανταλάκια. Και βγαίνει ο κ. Κατσαφάδος να μας πει ότι αυτός που δεν σέβεται το κράτος δικαίου και τις ανεξάρτητες αρχές είναι η Αντιπολίτευση!

Νομίζω ότι έχετε ξεπεράσει τα όρια. Πλέον είναι δύσκολο να μπορέσει κάποιος να κάνει ορθολογικό διάλογο μαζί σας. Και αυτό δείχνει και το αδιέξοδο, αλλά και τον απόλυτο πανικό στον οποίο βρίσκεται η Νέα Δημοκρατία.

Κοιτάξτε, το ζήτημα για εσάς είναι το εξής: Από την πρώτη στιγμή του εγκλήματος στα Τέμπη έχουν αναδειχθεί τα εξακολουθητικά ψεύδη και τα δικά σας, αλλά κυρίως του κ. Μητσοτάκη και του συνόλου της Κυβέρνησης, και οι προσπάθειες συγκάλυψης του εγκλήματος αυτού. Ως προς αυτό εμείς δεν χρειάζεται να πείσουμε κανέναν. Η κοινωνία είναι ήδη πεισμένη. Το έχετε κατανοήσει αυτό;

Την προηγούμενη εβδομάδα δύο εκατομμύρια άνθρωποι, δύο εκατομμύρια διαδηλωτές, δύο εκατομμύρια απεργοί πλημμύρισαν τη χώρα στη μεγαλύτερη κινητοποίηση που έχει γίνει σε όλη την περίοδο της Μεταπολίτευσης. Επομένως, θα σας συμβούλευα να είστε λίγο πιο προσεκτικοί και να πατάτε λίγο περισσότερο στη γη, όταν επιχειρείτε με αυτού του είδους τις στρεψοδικίες, με αυτού του είδους τις δικολαβίες να πείσετε ποιον ακριβώς; Τους εαυτούς σας μάλλον προσπαθείτε να πείσετε.

Ο ίδιος ο κ. Μητσοτάκης στο διάγγελμά του, πριν οποιαδήποτε πραγματογνωμοσύνη, πριν δει το φως της δημοσιότητας οποιοδήποτε πόρισμα, πριν οποιαδήποτε επιτροπή συνεδριάσει, καταλόγισε ευθύνη στον σταθμάρχη. Τι είπε; Το δυστύχημα αυτό οφείλεται κυρίως σε ανθρώπινο λάθος. Την πρώτη μέρα. Πού το ήξερε αυτό ο κ. Μητσοτάκης;

Σημείο δεύτερο, ο ίδιος έσπευσε να προεξοφλήσει -και όχι μία φορά- ότι η εμπορική αμαξοστοιχία δεν μετέφερε εύφλεκτο υλικό. Πώς το προεξόφλησε αυτό; Από πού κι ως πού βγαίνει Πρωθυπουργός της χώρας και προεξοφλεί κατ’ αυτόν τον τρόπο όλα όσα τελικά αποδεικνύεται ότι δεν ισχύουν, ότι είναι ψέμα, με βάση το τεχνικό πόρισμα που λέει ότι προφανώς η έκρηξη δεν μπορεί να αποδοθεί σε αυτό το οποίο λέγατε επί δύο χρόνια, στα έλαια σιλικόνης, αλλά ότι υπάρχει πολύ μεγάλη πιθανότητα να υπήρχε άλλο εύφλεκτο υλικό μέσα στην εμπορική αμαξοστοιχία;

Ο ίδιος ο κ. Μητσοτάκης έχει ισχυριστεί ότι ο χώρος του δυστυχήματος δεν αλλοιώθηκε. Τα έχει πει αυτά τα πράγματα ο κ. Μητσοτάκης. Τα έχει πει και ο κ. Φλωρίδης, για τον οποίο θα πω αργότερα για ποιον λόγο ο κ. Μητσοτάκης αποφάσισε να είναι σήμερα εδώ. Επιχείρησε να καλύψει τις ποινικές και πολιτικές ευθύνες του κ. Καραμανλή. Κατήγγειλε όποιον άσκησε κριτική ότι είναι συνωμοσιολόγος, ότι είναι παραδοξολόγος, ότι είναι «ψεκασμένος» και μετά από μια στιγμιαία αλλαγή και μια στιγμιαία υπαναχώρηση, μετά το μεγάλο συλλαλητήριο του Γενάρη, επανήλθε τώρα στην απολύτως επιθετική γραμμή του.

Ποια είναι αυτή η επιθετική γραμμή; Καμία ευθύνη, ανθρώπινο λάθος, συνωμοσία της Αντιπολίτευσης. Αυτή η επιθετική γραμμή γίνεται σαφής από τους ανθρώπους οι οποίοι επέλεξε σήμερα να τον εκπροσωπούν στη Βουλή. Και περιμένουμε κιόλας να τους ακούσουμε, να δούμε τι έχουν να πουν και αν ο κ. Φλωρίδης επιμένει σε εκείνο το διαβόητο «όποιος μιλάει για μπάζωμα, είναι για τα μπάζα».

Αναρωτιέμαι, κύριε Φλωρίδη, εάν επιμένετε σε αυτήν τη δήλωση, ότι «όσοι μιλούν για μπάζα, είναι για τα μπάζα». Περιμένω να σας ακούσω να την ξαναλέτε μετά το συλλαλητήριο των δύο εκατομμυρίων, να τους πείτε ότι αυτά τα δύο εκατομμύρια που μιλάνε για μπάζωμα είναι για τα μπάζα. Περιμένω να σας ακούσω να το ξαναπείτε.

Ποιο είναι όμως το κρίσιμο πολιτικό ζήτημα σήμερα; Το κρίσιμο πολιτικό ζήτημα σήμερα είναι -και γι’ αυτό μιλώ για στιγμιαία υπαναχώρηση από τη μεριά του κ. Μητσοτάκη- ότι, απ’ όσο προκύπτει από τις τοποθετήσεις μέχρι στιγμής των εκπροσώπων της κοινοβουλευτικής Πλειοψηφίας, φαίνεται ότι δεν έχουν απολύτως καμία διάθεση να προχωρήσουν σε άσκηση ποινικής δίωξης στον κ. Τριαντόπουλο. Προσέξτε το αυτό. Θα ψηφιστεί η προανακριτική, θα συγκροτηθεί η προανακριτική και αυτό το οποίο θα αντιμετωπίσουμε στην προανακριτική είναι αυτό το οποίο αντιμετωπίσαμε και στην εξεταστική επιτροπή. Ο κ. Τριαντόπουλος το έχετε προαποφασίσει ότι θα βγει λάδι από αυτή την ιστορία. Η υπόθεση πάει για το αρχείο. Αυτή είναι η γραμμή της Νέας Δημοκρατίας. Και δεν πρέπει αυτό να το αφήνουμε έτσι.

Άκουσα μάλιστα τη συνάδελφο από τη Νέα Δημοκρατία που μίλησε προηγουμένως να λέει: «Γιατί στοχοποιείτε τον κ. Τριαντόπουλο; Επειδή παρευρισκόταν στον τόπο του δυστυχήματος;». Αυτό έκανε εκεί ο κ. Τριαντόπουλος; Παρευρισκόταν; Αυτή είναι η γραμμή της Νέας Δημοκρατίας, τη στιγμή που ο ίδιος έχει ομολογήσει ότι κατόπιν εντολών του Πρωθυπουργού ήταν ο ίδιος που οργάνωσε και υλοποίησε την επιχείρηση αποκατάστασης του τόπου του δυστυχήματος; Ο ίδιος τα λέει. Επομένως, το πόρισμα το οποίο είναι ένα τεχνικό πόρισμα και στο οποίο αναφέρθηκε ο κ. Κατσαφάδος, δεν είχε καμία ισχύ σε αυτό το συγκεκριμένο σημείο, αφού ο ίδιος ο κ. Τριαντόπουλος έχει παραδεχθεί ότι κατόπιν εντολών του αποκαταστάθηκε ο χώρος.

Επίσης, δεν έχει καμία σημασία για εσάς το γεγονός ότι ενώ ήδη είχαν ασκηθεί ποινικές διώξεις, ενώ ήδη είχαμε να κάνουμε με τόπο εγκλήματος, ο κ. Τριαντόπουλος δεν θεώρησε καθήκον του να πάρει την έγκριση του ανακριτή για να προχωρήσει σε αυτές τις διαδικασίες, δεν θεώρησε καθήκον του και αρμοδιότητά του να ζητήσει την παρουσία ανακριτή στον τόπο όπου συντελέστηκαν τα όσα συντελέστηκαν.

Λοιπόν για να κλείνω, απολύτως επαρκείς είναι οι ενδείξεις για την τέλεση του αδικήματος το οποίο προτείνεται, απολύτως σαφείς και απολύτως επαρκείς. Άρα, πρέπει να απαντήσετε. Είναι η διάθεσή σας να μην ασκηθεί ποινική δίωξη; Δεν αρκούν τα ήδη υπάρχοντα στοιχεία, κύριε Βορίδη, για την άσκηση ποινικής δίωξης από τη μεριά της επιτροπής προκαταρκτικής εξέτασης; Αυτό είναι το πολιτικό ερώτημα σήμερα.

Η απάντηση εδώ από τον κ. Κατσαφάδο ήταν ότι άργησε, λέει, να έρθει. Το ότι άργησε να έρθει δεν απαντά στο αν θεωρείτε ή δεν θεωρείτε ότι υπάρχουν ή δεν υπάρχουν επαρκείς ενδείξεις για την τέλεση του αδικήματος.

Σε κάθε περίπτωση, ο κ. Τριαντόπουλος δεν θα αποτελέσει τη γραμμή φυγής της Νέας Δημοκρατίας. Υπάρχουν άλλα πρόσωπα τα οποία επίσης πρέπει να διωχθούν ποινικά, πρώτα και κύρια ο κ. Καραμανλής και μάλιστα, για κακουργηματικές πράξεις. Αυτό είναι το πρώτο.

Το δεύτερο είναι ότι το θέμα δεν εξαντλείται στις ποινικές ευθύνες. Αυτήν τη στιγμή υπάρχει καθολικό ηθικό αίτημα για την παραίτηση του κ. Μητσοτάκη. Και αυτά τα οποία λέγονται ότι δήθεν δεν υπάρχει εναλλακτική και τι θα γίνει αν παραιτηθεί ο Μητσοτάκης, αφήστε να τα λύσουν αυτοί που έχουν αυτήν τη στιγμή τον πρώτο λόγο, δηλαδή οι πολίτες.

Δεν υπάρχει άλλος δρόμος για να θεωρείται η Ελληνική Δημοκρατία σοβαρή κανονική χώρα. Με τον κ. Μητσοτάκη Πρωθυπουργό δεν είμαστε καν σοβαρή κανονική χώρα. Είναι Πρωθυπουργός ψεύτης και ηθικά υπόλογος.

Ευχαριστώ πάρα πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο Βουλευτής της Νέας Δημοκρατίας κ. Σταύρος Παπασωτηρίου.

**ΣΤΑΥΡΟΣ ΠΑΠΑΣΩΤΗΡΙΟΥ:** Κυρίες και κύριοι συνάδελφοι, το αίτημα για την απόδοση δικαιοσύνης στην υπόθεση των Τεμπών είναι πραγματικά πάνδημο. Μας το υπενθύμισαν οι μεγάλες συγκεντρώσεις της περασμένης Παρασκευής δύο χρόνια μετά την οδυνηρή τραγωδία που συγκλόνισε τη χώρα.

Σήμερα η Βουλή των Ελλήνων με τη θετική ψήφο της Νέας Δημοκρατίας και τη στήριξη της Κυβέρνησης του Κυριάκου Μητσοτάκη αποφασίζει τη σύσταση ειδικής προανακριτικής επιτροπής για τον συνάδελφο και Υφυπουργό κ. Χρήστο Τριαντόπουλο. Ξεκινά δηλαδή μια διαδικασία διερεύνησης ενδεχόμενων, επαναλαμβάνω, ευθυνών του κ. Τριαντόπουλου, επειδή η Νέα Δημοκρατία την υπερψηφίζει, χωρίς όμως να λειτουργούμε με την προκατάληψη της Αντιπολίτευσης ούτε βέβαια σπεύδοντας να καταλογίσουμε ευθύνες σε κανέναν πριν τη διενέργεια οποιασδήποτε προδικασίας.

Διότι στόχος της προανακριτικής δεν μπορεί να είναι η αθώωση ή η καταδίκη κανενός πριν ακόμα η επιτροπή αυτή συνεδριάσει για πρώτη φορά. Δεν νοείται απόδοση δικαιοσύνης, αν εμείς ως Βουλευτές έχουμε ήδη αποδεχθεί μια κατασκευασμένη εικόνα για την υπόθεση, όταν κάποιοι συνάδελφοι χωρίς να έχουν μελετήσει τη δικογραφία, βγαίνουν συνεχώς στα κανάλια για να αποδώσουν ευθύνες ως αυτόκλητοι τηλε-εισαγγελείς. Ούτε υπάρχει απόδοση δικαιοσύνης όταν κόμματα της Αντιπολίτευσης σπεύδουν να εκδώσουν τις δικές τους καταδικαστικές αποφάσεις στα μέσα κοινωνικής δικτύωσης, μετατρέποντάς τα σε αυτοσχέδια λαϊκά δικαστήρια.

Και για να το ξεκαθαρίσουμε για μια ακόμη φορά, τη δικαιοσύνη στη δημοκρατία την αποδίδουν οι θεσμοί της και όχι οι τηλεοπτικές εκπομπές ούτε τα αποσπάσματα λιντσαρίσματος. Όσοι συνεχίσουν να επιμένουν στα τηλεδικαστήρια και στην οχλοκρατία πολύ απλά δεν έχουν θέση στους θεσμούς της αντιπροσωπευτικής δημοκρατίας.

Κυρίες και κύριοι συνάδελφοι, η συζητούμενη σύσταση προανακριτικής επιτροπής για ενδεχόμενες ποινικές ευθύνες του Υφυπουργού κ. Χρήστου Τριαντόπουλου μετά από τη σχετική πρόταση του ΠΑΣΟΚ προσδιορίζει ως ερευνητέο αδίκημα την παράβαση καθήκοντος, μια πρόταση που κατέθεσε το ΠΑΣΟΚ τον Φεβρουάριο, δηλαδή πριν από μερικές μόλις εβδομάδες.

Αναρωτήθηκα λοιπόν ποιες άλλες κοινοβουλευτικές διαδικασίες οποιουδήποτε είδους κίνησαν τα κόμματα της Αντιπολίτευσης κατά την προηγούμενη διετία, προκειμένου να εξεταστούν τυχόν ευθύνες του κ, Τριαντόπουλου. Αναφέρομαι συγκεκριμένα σε κάθε είδους συλλογικές διαδικασίες από τη Βουλή οιωνδήποτε ευθυνών του Υφυπουργού ως κύριο και όχι ως παρεμπίπτον θέμα έρευνας. Με άλλα λόγια, αν οποιοδήποτε κόμμα κατέθεσε για τον κ. Τριαντόπουλο την περίοδο 2023-2024 έστω και ένα αίτημα διενέργειας προ ημερησίας συζήτησης ή εξεταστικής επιτροπής, όχι μόνο προανακριτικής, για τυχόν ευθύνες ακόμα και πολιτικές του κ. Τριαντόπουλου.

Ανέτρεξα λοιπόν στα αρχεία της Βουλής και διάβασα όλες τις προτάσεις της Αντιπολίτευσης που σχετίζονται με την τραγωδία των Τεμπών και συγκεκριμένα: την πρόταση την οποία κατέθεσε η Ελληνική Λύση στις 4 Ιουλίου 2023 με έγγραφα που ξεπερνούσαν τις 300 σελίδες, την πρόταση του ΠΑΣΟΚ για σύσταση εξεταστικής την οποία κατέθεσε στις 13-11-2023, καθώς και το αίτημα του τότε ΣΥΡΙΖΑ.

Ταυτόχρονα αναζήτησα σε σχέση με τη συγκεκριμένη υπόθεση και οποιαδήποτε άλλη πρόταση μικρότερων κομμάτων που να αναφέρονται ονομαστικά σε τυχόν εμπλοκή του κ. Τριαντόπουλου και ξαναδιαπίστωσα ότι δεν υπήρχε καμία -ούτε μία- αναφορά του ονόματος του κ. Τριαντόπουλου σε σχέση με τη διαχείριση της τραγωδίας των Τεμπών. Το ίδιο ακριβώς διαπίστωσα διαβάζοντας το πόρισμα του αρμόδιου Εθνικού Οργανισμού Διερεύνησης Ατυχημάτων, του ΕΟΔΑΣΑΑΜ, που δημοσιεύτηκε πριν από λίγες ημέρες.

Φυσικά το γεγονός ότι δεν υπήρξε καμία επίσημη αναφορά οποιουδήποτε κόμματος στο όνομα του κ. Τριαντόπουλου την περίοδο 2023-2024 δεν σημαίνει ότι η Βουλή δεν οφείλει να το ερευνήσει σήμερα. Σημαίνει όμως -και αυτό είναι εξίσου σημαντικό- ότι δεν πρέπει κανείς να σπεύσει, μα κανείς μας, να καταδικάσει κανέναν χωρίς να έχει προηγηθεί η αναγκαία ποινική διερεύνηση της υπόθεσης.

Κυρίες και κύριοι συνάδελφοι, η Νέα Δημοκρατία όχι μόνο δεν αρνείται, αλλά αντίθετα στηρίζει τη διεξαγωγή κάθε έρευνας για τη διαχείριση της τραγωδίας των Τεμπών, ακριβώς για να αποδειχθεί ότι δεν υπήρξε καμία απόπειρα της Κυβέρνησης για συγκάλυψη της υπόθεσης. Πώς θα μπορούσε άλλωστε να συγκαλυφθεί μια τέτοιου μεγέθους τραγωδία; Είναι, κατά τη γνώμη μου, ένας ισχυρισμός που ξεπερνά κάθε λογικό νου.

Κυρία Πρόεδρε, ελπίζω ότι από εδώ και πέρα όλα τα κόμματα της Αντιπολίτευσης θα αναλάβουν τον θεσμικό ρόλο που τους αναλογεί συμμετέχοντας στην υπό σύσταση επιτροπή με τρόπο που θα τιμά τους θεσμούς και τη λειτουργία του Κοινοβουλίου, διότι στη δημοκρατία είναι οι θεσμοί και όχι οι τηλεδίκες και τα αποσπάσματα λιντσαρίσματος. Όλοι μας λοιπόν θα κληθούμε πολύ σύντομα να αποδείξουμε πόσο σεβόμαστε το τεκμήριο αθωότητας και τελικά την αλήθεια.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο Πρόεδρος του ΠΑΣΟΚ-Κινήματος Αλλαγής, ο κ. Νίκος Ανδρουλάκης.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ-Κινήματος Αλλαγής):** Κυρία Πρόεδρε, κυρίες και κύριοι συνάδελφοι, οι μαζικές συγκεντρώσεις της προηγούμενης εβδομάδας είναι ένα ιστορικό γεγονός. Δεν είναι απλά μαζικές συγκεντρώσεις του ελληνικού λαού σε κάθε πόλη της χώρας, ακόμη και στα πιο απομακρυσμένα νησιά. Είναι μια κραυγή αγωνίας, μια κραυγή αγωνίας για όλα αυτά που έχουν συμβεί τα τελευταία χρόνια. Δεν ήταν εκδηλώσεις μνήμης, είναι η απαίτηση του ελληνικού λαού να νικήσει το φως και όχι το σκοτάδι, να νικήσει η αλήθεια και όχι η συγκάλυψη. Να κερδίσει η δικαιοσύνη και όχι η ατιμωρησία.

Αναρωτηθήκατε, άραγε, κύριοι της Νέας Δημοκρατίας, γιατί όλα αυτά συμβαίνουν δύο χρόνια μετά την τραγωδία των Τεμπών; Αναρωτηθήκατε, πράγματι, τι είναι αυτό που κινητοποίησε εκατοντάδες χιλιάδες Έλληνες όλων των γενεών να βγουν στους δρόμους και να βροντοφωνάξουν για την ανάγκη να πέσει άπλετο φως, για να οδηγηθούν οι υπεύθυνοι στη δικαιοσύνη;

Τους οδήγησε σε αυτή την επιλογή η κυρίαρχη αίσθηση ότι το σχέδιό σας είναι ένα σχέδιο συγκάλυψης, ένα πέπλο ατιμωρησίας πάνω από τα δικά σας «παιδιά». Επί της ουσίας, ό,τι κάνατε με το σκάνδαλο των υποκλοπών πάτε κατά γράμμα να υλοποιήσετε και στην τραγωδία των Τεμπών, να μην πληρώσει κανείς. Όμως, εδώ υπάρχουν πενήντα επτά νεκροί!

Δεν οδήγησε τον κόσμο στους δρόμους καμία «ξένη δύναμη», κανένα κόμμα. Ο λαός ενωμένος χωρίς κομματικά λάβαρα, χωρίς διαχωρισμούς είπε τα αυτονόητα. Η αλαζονεία σας οδήγησε τον ελληνικό λαό στις συγκεντρώσεις. Οι επιθέσεις, η συνωμοσιολογία, η τοξικότητα Υπουργών της Κυβέρνησης που έλεγαν ότι ο λαός θέλει να υποκαταστήσει τη δικαιοσύνη. Δικαιοσύνη ζητά και όχι λαϊκά δικαστήρια, όπως έλεγαν κορυφαίοι Υπουργοί της Νέας Δημοκρατίας.

Πολιτικό ήθος ζητά ο ελληνικός λαός, αλλά από ποιους να βρει το πολιτικό ήθος; Από αυτούς που ακόμη και μετά τις μαζικές αυτές συγκεντρώσεις είχαν το θράσος να λένε ότι δεν γνωρίζουν πως πληρώθηκε 650.000 ευρώ ο εργολάβος για να μπαζώσει τον χώρο της τραγωδίας; Δύο χρόνια μετά, με εκατοντάδες χιλιάδες στους δρόμους, αυτό είναι το πολιτικό ήθος και το πολιτικό βάρος του κ. Μαρινάκη, αλλά και όλων των υπολοίπων που έχουν αντιμετωπίσει με απίστευτη αυθάδεια και υποκρισία όλες τις αγωνίες του ελληνικού λαού.

Τι ζητούν οι πολίτες πέρα από το πολιτικό ήθος; Ένα κράτος που λειτουργεί εύρυθμα, που υπερασπίζεται τα δικαιώματά τους, την ασφάλειά τους, ένα κράτος στην υπηρεσία του πολίτη. Ποιο είναι αυτό το κράτος; Το κράτος της Νέας Δημοκρατίας; Το κράτος-λάφυρο; Και πώς αντιμετωπίζει αυτή τη γνήσια αγωνία του ελληνικού λαού ο Πρωθυπουργός; Λέγοντας δύο χρόνια μετά τον θάνατο πενήντα επτά συνανθρώπων μας ότι ασφάλεια στα τρένα θα έχουμε το 2027. Μα, είναι σοβαρά πράγματα αυτά; Δηλαδή, δύο χρόνια τώρα τι κάνατε; Τα προηγούμενα τέσσερα τι κάνατε; Και τώρα με την πολιτική πίεση των μαζικών συγκεντρώσεων έρχεται να μας βάλει ορόσημο την προεκλογική περίοδο του 2027 ως στιγμή που επιτέλους ο λαός θα απολαύσει μια γραμμή Αθήνας-Θεσσαλονίκης με ασφάλεια; Είναι αυτά σοβαρά πράγματα; Είναι αυτό κράτος στην υπηρεσία του πολίτη;

Τι άλλο ζητά ο ελληνικός λαός; Ανεξαρτησία, ισχυρή ανεξαρτησία στη δικαιοσύνη, ισχυρό κράτος δικαίου και διάκριση των εξουσιών, όπως σε κάθε άλλη ευρωπαϊκή κοινωνία. Υπάρχει μεγάλη κρίση της εμπιστοσύνης για την οποία ευθύνεστε.

Και εμείς πήραμε μια πρωτοβουλία και σας είπα από αυτό εδώ το Βήμα την προηγούμενη εβδομάδα, «ορίστε, πεδίο δόξης λαμπρό να δείξετε ότι μάθατε από τα λάθη σας!». Δεν είχατε το θάρρος ούτε μία απλή τροπολογία που ενισχύει τη διάκριση των εξουσιών και την ανεξαρτησία της δικαιοσύνης να την κάνετε νόμο του κράτους, γιατί είστε αμετανόητοι. Είστε αμετανόητοι!

Και μάλιστα, χρησιμοποίησα επιχειρήματα που κάποτε χρησιμοποιούσατε και εσείς, αλλά πριν κατακτήσετε το κράτος. Τα λέγατε ωραία και εύκολα όσο ήσασταν Αντιπολίτευση για τη δικαιοσύνη, το κράτος δικαίου.

Πριν από δεκαπέντε μέρες δέχθηκα μια ολική επίθεση και από τους Υπουργούς και από τα στελέχη και από τα τρολ της Νέας Δημοκρατίας, γιατί είπα το αυτονόητο για έναν άνθρωπο με τα δικά μου βιώματα, αλλά και με βάση αυτά που αντιμετωπίζει ο ελληνικός λαός: ότι έχει κλονιστεί η εμπιστοσύνη μου στην ανεξαρτησία της δικαιοσύνης και λες και έπεσε ατομική βόμβα. Μα, αυτά δεν λέγατε και εσείς σε σωρεία υποθέσεων κατά τη διάρκεια της κυβέρνησης Τσίπρα-Καμμένου; Δεν λέγατε ότι θα πάρετε μέτρα, ότι θα κάνετε μεταρρυθμίσεις;

Εμείς, λοιπόν, φέραμε στη Βουλή των Ελλήνων κάτι για το οποίο κάποτε συμφωνούσατε να γίνει πράξη. Ούτε αυτό δεν θέλατε να νομοθετήσετε, διότι πολύ απλά είναι βήμα προς την ανεξαρτησία της δικαιοσύνης, τέσσερα χρόνια μετά την αφυπηρέτηση να μην μπορεί κανένα κόμμα εξουσίας όταν είναι στην κυβέρνηση να πει σε δικαστικούς ότι «να, ξέρετε τώρα ήρθαν αλλιώς τα πράγματα και υπάρχουν κάποιες ανεξάρτητες αρχές, κάποιες θέσεις ευθύνης». Έπρεπε, λοιπόν, να έχετε πάρει μια άλλη απόφαση την προηγούμενη εβδομάδα. Το ότι μείνατε προσκολλημένοι σε μια συγκεκριμένη πολιτική δείχνει πως ό,τι λέτε σήμερα και εσείς και ο Πρωθυπουργός είναι επικοινωνιακοί χειρισμοί για να ρίξετε στάχτη στα μάτια του ελληνικού λαού, αλλά τώρα πια σας έχουν μάθει. Και αυτοί οι άνθρωποι που βγήκαν στους δρόμους, βγήκαν γιατί έχουν καταλάβει ότι δεν έχουν να περιμένουν τίποτα από την Κυβέρνηση της Νέας Δημοκρατίας.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

Το επιτελικό κράτος: Τι ήταν τελικά αυτό το επιτελικό κράτος; Θα καταγραφεί στην ιστορία της Μεταπολίτευσης ως ένα ακόμα αποτυχημένο μοντέλο εξουσίας. Και γιατί; Διότι πολύ απλά δεν έχει πετύχει σε κανέναν τομέα -σε κανέναν τομέα!- ούτε στο κράτος δικαίου έχει πετύχει, ούτε στην οικονομία έχει πετύχει. Ο λαός μας έχει τη δεύτερη χαμηλότερη αγοραστική δύναμη στην Ευρώπη των είκοσι επτά. Δεν μπορεί να έχει πετύχει μια οικονομική πολιτική με αυτά τα αποτελέσματα για τους Έλληνες πολίτες. Στο κοινωνικό κράτος έχει αποτύχει παταγωδώς. Το Εθνικό Σύστημα Υγείας παρακμάζει. Δεύτεροι στις ιδιωτικές δαπάνες υγείας οι Έλληνες, μας ξεπερνάει μόνο ο λαός της Βουλγαρίας. Στις μεταφορές και στα έργα υποδομών έχετε αποτύχει. Δεν μπορείτε να εγγυηθείτε την ασφάλεια ούτε σε μία γραμμή ασφάλειας Αθήνας-Θεσσαλονίκης. Δεν υπάρχει, λοιπόν, ένας τομέας όπου αυτό το οποίο ονομάσατε επιτελικό κράτος, δήθεν ένα σύστημα το οποίο μπορεί να κυβερνά τη χώρα με επιτυχία, να έχει φέρει θετικά αποτελέσματα.

Όμως, η τελευταία εξαγγελία του Πρωθυπουργού είναι πραγματικά αδιανόητη και δείχνει πόσο πολύ περιφρονείτε τη νοημοσύνη του ελληνικού λαού, να κυβερνάτε έξι χρόνια, να κάνετε εξαγγελίες για τα αυτονόητα και ο Πρωθυπουργός σε θέση απολογούμενου να μας εξηγεί πώς πριν τις εκλογές του 2027 θα πετύχει κάτι για το οποίο απέτυχε παταγωδώς.

Είχατε ένα ολόκληρο Ταμείο Ανάκαμψης. Ξέρετε πόσο αξιοποιήσατε για το θέμα των σιδηροδρόμων; Το 4‰! Κλείνει το Ταμείο Ανάκαμψης. Ούτε αυτό, λοιπόν, αξιοποιήσατε σωστά για να έχουμε υποδομές στα ευρωπαϊκά πρότυπα, ιδιαίτερα για ένα μέσο μεταφοράς που όλοι επενδύουν σε όλη την Ευρώπη, γιατί είναι φτηνό και οικολογικό.

Και φτάνουμε τώρα στο πόρισμα. Ποιο είναι το επιχείρημά σας; «Εμείς θέλουμε συγκάλυψη; Μα, εμείς…» -λέει- «…κάναμε τον ΕΟΔΑΣΑΑΜ». Το 2019 ψηφίσαμε κι εμείς να υπάρχει εθνική ανεξάρτητη αρχή για θέματα που αφορούν δυστυχήματα αεροπορικά ή σιδηροδρόμων. Εσείς, όμως, δεν κάνατε ανεξάρτητη αρχή. Καθυστερήσατε τέσσερα χρόνια για να κάνετε έναν οργανισμό υπό τον Υπουργό. Για ποιον λόγο; Για ποιον λόγο άλλα έπρεπε να γίνουν κι άλλα έγιναν και έγιναν και τόσο καθυστερημένα ώστε να λέει σήμερα αυτή η Αρχή ότι «ένας λόγος που δεν μπορούμε να έχουμε συγκεκριμένα αποτελέσματα της έρευνάς μας είναι γιατί δεν υπήρχαμε τότε». Ποιος ευθύνεται, εμείς ή εσείς; Κι έχετε το θράσος να λέτε «μα, δεν το ψηφίσατε», όταν γνωρίζετε πολύ καλά ποια είναι η αλήθεια.

«Από την αρχή η έρευνα αντιμετώπισε μια σειρά περιορισμών που αναμφίβολα επηρέασαν την πορεία και ενδεχομένως το βάθος της ανάλυσης», λέει η Αρχή. «Πολλές πληροφορίες που θα έπρεπε να είχαν συλλεχθεί εγκαίρως σε μια σωστή έρευνα, χάθηκαν». Δεν σας ενοχλούν όλα αυτά;

Αντί, λοιπόν, να απολογείστε για όλα αυτά μας ασκείτε και κριτική; Γιατί όμως; Γιατί πολύ απλά υπήρξε σχέδιο αλλοίωσης του τόπου του δυστυχήματος από την Κυβέρνηση. Και δεν το λέμε εμείς, δεν το λέει μόνο όλος ο ελληνικός λαός, το περιγράφει και η διάταξη της Εισαγγελέως Εφετών της Λάρισας. Συγκεκριμένα: «Διαπιστώθηκε ότι από τις επόμενες ημέρες του δυστυχήματος απομακρύνθηκαν από τον χώρο σημαντικά αποδεικτικά στοιχεία ώστε να καθίσταται δυσχερής, αν όχι αδύνατη, η πλήρης συγκέντρωση και αξιοποίηση όλων των ευρημάτων προκειμένου να εντοπιστούν οι αιτίες του δυστυχήματος και συνακόλουθα οι πράξεις και οι παραλείψεις των υπαιτίων που οδήγησαν σε αυτό».

Μάλιστα, σε μια άτυπη σύσκεψη στις 3 Μαρτίου του 2023 χωρίς πρακτικά -ακούστε, χωρίς πρακτικά, σε ευρωπαϊκή χώρα, με τραγωδία πενήντα επτά νεκρών, οι άξιοι, το επιτελικό κράτος, χωρίς πρακτικά εν έτει 2023- αποφασίστηκε η παρέμβαση, η επέμβαση στον τόπο του δυστυχήματος και η αλλοίωσή του με διαβολική σύμπτωση να συμμετέχει ο απεσταλμένος του Πρωθυπουργού, Υπουργός κ. Τριαντόπουλος. Ήταν παρατηρητής, όπως είναι το επιχείρημά σας; Όφειλε να είναι θεματοφύλακας της νομιμότητας και όχι παρατηρητής της παρανομίας, το «δεξί χέρι» του Πρωθυπουργού. Ούτε αυτό, όμως, σας ενοχλεί.

Είναι αποκαλυπτικό ότι όλα τα μη πολιτικά πρόσωπα που μετείχαν στη σύσκεψη αντιμετωπίζουν διώξεις, περιμένουν να δικαστούν, πλην του κ. Τριαντόπουλου, που ο μόνος τρόπος για να πάει στον φυσικό δικαστή είναι η συγκρότηση της προανακριτικής που προτείνει το ΠΑΣΟΚ. Το μπάζωμα, λοιπόν, κύριοι της Νέας Δημοκρατίας, δεν έγινε για καλό σκοπό, αλλά για δόλιο σκοπό, όπως υπογράμμισε η εισηγήτριά μας κ. Μιλένα Αποστολάκη.

Ο κ. Τριαντόπουλος άλλα έλεγε στην αρχή και άλλα στην πορεία, όπως δυστυχώς και ο Πρωθυπουργός, σε αυτή την τραγική υπόθεση. Ο κ. Τριαντόπουλος με δελτίο Τύπου στις 3 Μαρτίου 2023 είχε ενημερώσει ότι βρίσκεται στη Λάρισα «για τον συντονισμό, την παρακολούθηση ενεργειών και δράσεων που προβλέπονται, όπως η αποκατάσταση του πεδίου», ενώ σε τηλεοπτικές συνεντεύξεις που ακολούθησαν επαιρόταν για την ταχύτητα αυτής της αποκατάστασης. Ο κ. Τριαντόπουλος διατυμπάνιζε σε ραδιόφωνο του Βόλου ότι πήγε στα Τέμπη με εντολή του Πρωθυπουργού. Ασφαλώς, βέβαια, ακολουθώντας την πεπατημένη του Μεγάρου Μαξίμου, ένα χρόνο μετά διέψευσε τον εαυτό του, φτάνοντας στο σημείο να δηλώσει στη Βουλή ότι δεν έδωσε καμία εντολή και δε συμμετείχε σε καμία σύσκεψη του συντονιστικού, το οποίο όμως λειτούργησε με την ευθύνη του.

Ποιος είναι λοιπόν ο πραγματικός ρόλος του κ. Τριαντόπουλου; Είναι προφανές ότι βρέθηκε εκεί για να εκτελέσει μία αποστολή. «Δεν σεβάστηκαν την ιερότητα του χώρου», λέει το πόρισμα. «Αναφέρεται πως ο τόπος δεν αντιμετωπίστηκε ωσάν να περιείχε πολύτιμα αποδεικτικά στοιχεία. Δεν συλλέχθηκαν δείγματα και δεν πραγματοποιήθηκε προσεκτική καταγραφή των συντριμμιών προτού απομακρυνθούν και καθαριστεί η περιοχή».

Τον άνθρωπο που σήμερα, υπό το βάρος των αντιδράσεων της κοινής γνώμης, ψηφίζετε να παραπεμφθεί σε προανακριτική επιτροπή πρωτίστως και σε πρώτο χρόνο, τον προστατεύσατε. Αν σήμερα ψηφίζετε, είναι η δύναμη της κοινωνίας των πολιτών που σε δύο μαζικές συγκεντρώσεις σας είπε «μην τολμήσετε για την προανακριτική Τριαντόπουλου να κάνετε ό,τι κάνατε για την πρόταση του ΠΑΣΟΚ για την προανακριτική για τον κ. Καραμανλή». Αυτό αποδεικνύεται από το ότι δεν επιτρέψατε ούτε καν ως απλός μάρτυρας να έρθει στην εξεταστική επιτροπή, κύριοι της Νέας Δημοκρατίας.

Επίσης, προκύπτει ένα ερώτημα προς τον κ. Φλωρίδη διαβάζοντας τη διάταξη της Εισαγγελέως Εφετών Λάρισας, αλλά και το πόρισμα του ΕΟΔΑΣΑΑΜ. Αυτός που έλεγε αλαζονικά για όσους μιλάνε για το μπάζωμα, νιώθει σήμερα μία ανάγκη να απολογηθεί; Ως υπεύθυνος πολιτικός, αυτός που έλεγε ότι «όσοι μιλούν για μπάζωμα είναι για τα μπάζα», νιώθει την ανάγκη να απολογηθεί ή να παραιτηθεί μετά τα όσα έχουν δει το φως της δημοσιότητας; Αλλά πού τέτοια ευθιξία!

Το μπάζωμα, λοιπόν, κύριε Φλωρίδη, είναι η αρχή της συγκάλυψης. Το γεγονός σήμερα ότι οι ειδικοί δεν έχουν πρόσβαση σε ζωτικής σημασίας στοιχεία οφείλεται στις ενέργειες που έγιναν τις πρώτες ώρες της τραγωδίας, για τις οποίες ενέργειες είναι υπεύθυνη η Κυβέρνηση της Νέας Δημοκρατίας. Δύο χρόνια ήσασταν μνημείο υποκρισίας και ψέματος, όταν από την πρώτη στιγμή ο Πρωθυπουργός έλεγε για ανθρώπινο λάθος και ότι η έκρηξη, η ανάφλεξη είναι με απολυτότητα προϊόν των ελαίων της μηχανής και όχι άλλων εύφλεκτων στοιχείων. Γιατί σήμερα δεν γνωρίζουμε ποια είναι αυτά τα στοιχεία; Γιατί πολύ απλά αλλοιώσατε τον χώρο. Διότι αν είχαμε από την πρώτη στιγμή δειγματοληψία και όχι έναν μήνα μετά, σήμερα δεν θα υπήρχε τίποτα να κρυφτεί από τη δικαιοσύνη και την κοινή γνώμη.

Και δεν φτάνει μόνο αυτό. Δύο χρόνια μολύνετε συστηματικά τον ελληνικό λαό με fake news, συστηματικά, όπως κάνατε και στην υπόθεση των υποκλοπών. Προσπαθείτε να βάλετε τις οικογένειες των θυμάτων σε θέση απολογίας για τα κίνητρά τους. Τα κίνητρά τους είναι να μάθουν την αλήθεια και να πληρώσουν οι υπεύθυνοι και δίπλα τους είμαστε όλοι μαζί, μαζί με όλο τον ελληνικό λαό.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Για το ότι ψάχνουμε ακόμη και σήμερα ποιο είναι το άγνωστο καύσιμο που δημιούργησε την πυρόσφαιρα των ογδόντα μέτρων, η οποία ευθύνεται για το θάνατο πέντε έως επτά ανθρώπων, είστε υπεύθυνοι εσείς. Σήμερα θα τα γνωρίζαμε όλα. Το μόνο που είναι σίγουρο είναι ότι η πυρόσφαιρα δεν προκλήθηκε από τα υλικά των τρένων. Γι’ αυτό ο κ. Μητσοτάκης οφείλει μια μεγάλη «συγγνώμη» στον ελληνικό λαό και όχι από αυτό εδώ το Βήμα να λέει πέρυσι, κοιτώντας στα μάτια συγγενείς των θυμάτων, ότι γνωρίζει την απόλυτη αλήθεια, που απέδειξε το πόρισμα ότι ήταν ένα απόλυτο ψέμα.

Βάσει, λοιπόν, των παραπάνω στοιχειοθετείται η απόφασή μας να συγκροτηθεί προανακριτική επιτροπή για τη διερεύνηση ποινικών ευθυνών του Υφυπουργού παρά τω Πρωθυπουργώ Χρήστου Τριαντόπουλου, για τον τρόπο και την έκταση της συμμετοχής του στην απόφαση να αλλοιωθεί ο τόπος του δυστυχήματος.

Η στάση μας είναι αξιακή και θεσμική και αυτή η στάση δικαιώνεται δυστυχώς από τις τραγικές εξελίξεις. Αντιμετωπίσαμε την τραγωδία αυτή με σεβασμό και ευαισθησία. Όλες μας οι πρωτοβουλίες ήταν στοιχειοθετημένες και βασίζονταν σε πραγματολογικά δεδομένα. Η προανακριτική για τον κ. Καραμανλή βάσει του πορίσματος της Ευρωπαϊκής Εισαγγελίας. Τι έχετε να πείτε σήμερα και οι δύο σας και ο κ. Φλωρίδης και ο κ. Βορίδης, που πολλές φορές έχετε πει ότι δεν υπάρχει αιτιώδης συνάφεια μεταξύ της μη υλοποίησης του έργου της τηλεδιοίκησης και της τραγωδίας; Όταν από την πρώτη στιγμή η τριμελής επιτροπή, σύσσωμη η επιστημονική κοινότητα, ειδικοί πραγματογνώμονες λένε κάτι απλό, ότι αν είχε υλοποιηθεί το έργο και οι πενήντα επτά άνθρωποι σήμερα θα ζούσαν και δεν θα μπορούσε σε καμία περίπτωση να συγκρουστούν αυτά τα δύο τρένα. Συνεχίζετε ακόμη να επιμένετε; Πώς μπορεί να είναι τέτοια η εμμονή σας απέναντι σε όλα τα πραγματολογικά δεδομένα, απέναντι στην επιστημονική κοινότητα;

Εμείς είπαμε εξαρχής ότι όποια δικογραφία έρθει στη Βουλή, όποιο πολιτικό πρόσωπο και να αφορά, θα προτείνουμε άμεσα την προανακριτική, ώστε να οδηγηθούν χωρίς δεύτερη σκέψη στον φυσικό δικαστή. Δεν μπορεί μη πολιτικά πρόσωπα που αντιμετωπίζουν ήδη διώξεις για το μπάζωμα, να οδηγούνται στη δικαιοσύνη, αλλά τα πολιτικά πρόσωπα να είναι ανέγγιχτα. Υπάρχουν, λοιπόν, πλέον ακλόνητα στοιχεία για όλες μας τις πρωτοβουλίες, όπως και για την πρωτοβουλία που πρέπει να εναρμονιστεί με την κοινή γνώμη, με τους εκατοντάδες χιλιάδες Έλληνες που βγήκαν στους δρόμους και εννοώ την πρόταση δυσπιστίας.

Η πρόταση δυσπιστίας είναι ένα κοινωνικό αίτημα. Είναι δυσπιστία απέναντι στην πολιτική σας αναξιοπιστία. Είναι δυσπιστία απέναντι στην προσπάθεια συγκάλυψης, απέναντι στο πέπλο της ατιμωρησίας που συνεχώς όταν προκύπτει κάτι που πλήττει τα στελέχη της Νέας Δημοκρατίας προσπαθείτε να ορθώσετε τείχος υπεράσπισης. Πρέπει, λοιπόν, αύριο να κατατεθεί η πρόταση δυσπιστίας και να είναι μια ακόμη πολιτική μας πρωτοβουλία απέναντι στον τυχοδιωκτισμό της Νέας Δημοκρατίας.

Σήμερα, όμως, η προανακριτική αυτή είναι ακόμα ένα βήμα για να αποκαλύψουμε την αλήθεια και να αποδοθεί δικαιοσύνη. Είναι η πολιτική μας δέσμευση για να συνεχίσουμε τον αγώνα μέχρι τέλους για να πέσει πραγματικά άπλετο φως σε αυτήν την εθνική τραγωδία. Είναι κοινωνική απαίτηση και δημοκρατικό χρέος ο απόλυτος σεβασμός στο κράτος δικαίου το οποίο έχετε τραυματίσει τα τελευταία χρόνια.

Σήμερα η νίκη του ελληνικού λαού είναι ότι η Νέα Δημοκρατία δεν μπορεί να πράξει για τον κ. Τριαντόπουλο όπως έπραξε και για τον κ. Καραμανλή. Τέρμα στον κυνισμό. Δεν θα αφήσει το ΠΑΣΟΚ να πέσει η αλήθεια και να καλυφθεί για μια ακόμα φορά στα χειροκροτήματα της ντροπής, που τότε ήσασταν πρωταγωνιστές για τον κ. Καραμανλή, κάτι που έχει μείνει σημάδι στη μνήμη του ελληνικού λαού. Τους ανθρώπους, τους πολίτες όλων των γενεών, αυτή η εικόνα να καταχειροκροτείτε τον άνθρωπο που δεσμευόταν για ασφάλεια στα τρένα λίγες μέρες πριν την τραγωδία στη Βουλή των Ελλήνων, αυτή η εικόνα ήταν ένας από τους κινητήριους μοχλούς που οδηγήσατε εκατοντάδες χιλιάδες πολίτες στον δρόμο. Γι’ αυτό, λοιπόν, θεσμικές πρωτοβουλίες, σήμερα προανακριτική και αύριο δυσπιστία απέναντι σε μια αναξιόπιστη και αλαζονική Κυβέρνηση.

Σας ευχαριστώ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενη ομιλήτρια είναι η κ. Ασπασία Κουρουπάκη, Βουλευτής της Κοινοβουλευτικής Ομάδας της Νίκης.

**ΑΣΠΑΣΙΑ ΚΟΥΡΟΥΠΑΚΗ:** Ευχαριστώ, κυρία Πρόεδρε.

Κυρίες και κύριοι Βουλευτές, από πότε ο χαμός πενήντα επτά συνανθρώπων μας θεωρείται πλημμέλημα; Η πάνδημη συμμετοχή όλων των Ελλήνων στα συλλαλητήρια της Παρασκευής τόσο στην Ελλάδα όσο και στο εξωτερικό πραγματοποιήθηκε για να απαιτηθεί το αυτονόητο, δικαίωση μέσω της δικαιοσύνης. Έτσι αποκωδικοποιήσατε εσείς τον πόνο των συγγενών των θυμάτων, αλλά και όλων των συμμετεχόντων που βγήκαν στους δρόμους την Παρασκευή, πλημμυρισμένοι από το αίσθημα της αδικίας που βλέπουν να εκτυλίσσεται μπροστά στα μάτια τους; Μπορείτε να έρθετε για μια στιγμή στη θέση αυτών των ανθρώπων και να αντιληφθείτε στο ελάχιστο τον πόνο τους, όταν βρέθηκαν ανθρώπινα οστά στα μπάζα που μεταφέρθηκαν βιαστικά από τον τόπο του δυστυχήματος; Αυτό πιστεύετε ότι ήταν το αίτημα των εκατομμυρίων συμπολιτών μας που βγήκαν στους δρόμους, να διωχθεί για ένα πλημμέλημα ο κ. Τριαντόπουλος;

Το μήνυμα του ελληνικού λαού για δικαιοσύνη το έχετε εσκεμμένα παρερμηνεύσει. Δεν αρκεί να τιμωρηθεί ένας Υφυπουργός για παράβαση καθήκοντος. Όσο δεν ξέρουμε ποιων εντολές ακολουθούσε ο κ. Τριαντόπουλος και διέταξε το μπάζωμα, όλα θα μένουν στο σκοτάδι. Αν θέλουμε να μεταφέρουμε εντός του Κοινοβουλίου το δίκαιο αίτημα των εκατομμυρίων Ελλήνων που διαμαρτυρήθηκαν ειρηνικά την προηγούμενη Παρασκευή, πρέπει να αποκαλυφθούν οι υπαίτιοι και να θέσουμε χωρίς περιστροφές τα εξής ερωτήματα:

Ποια θα ήταν η εξέλιξη της υπόθεσης, αν δεν ήταν αυτό το πόρισμα της Επιτροπής Εμπειρογνωμόνων; Ο ίδιος ο Πρωθυπουργός δεν εκτέθηκε, όταν μετά περισσής βεβαιότητας υποστήριζε πως δεν υπάρχει επικίνδυνο φορτίο; Πώς αναλαμβάνει εκ των υστέρων την πολιτική ευθύνη; Αλλά αυτή η ανάληψη δεν έχει και συνέπειες; Τότε ποιο το νόημα να την αναλάβει; Γιατί οδηγήθηκε σε παραίτηση μόνο ο κ. Τριαντόπουλος για να ικανοποιηθεί βιαστικά το περί δικαίου αίσθημα των πολιτών; Ποιος προστατεύει ποιον τελικά;

Όσο οι αντιπολιτευτικές δράσεις δεν εστιάζουν σε αυτά τα ερωτήματα, θα προκαλείται ακόμη περισσότερο θυμός και απογοήτευση σε μια κοινωνία που είναι ήδη στα όριά της. Εκεί θα έπρεπε να εστιάσει την προσοχή της η Αντιπολίτευση και όχι στη βολική θυσία μιας αναλώσιμης Ιφιγένειας άνευ ουσιαστικής σημασίας. Δεν σας προβληματίζει το γεγονός ότι η Κυβέρνηση συντάσσεται μαζί σας και θα ψηφίσει υπέρ της πρότασης σας, γιατί πολύ απλά υποβαθμίζεται ένα έγκλημα σε πλημμέλημα; Προσφέρεται το πολύ βολικό αφήγημα ότι μόνος υπεύθυνος ήταν ο κ. Τριαντόπουλος, σώζοντας έτσι ό,τι μπορεί να σωθεί από το κύρος του Πρωθυπουργού και την αξιοπιστία της Κυβέρνησης, που έχουν ήδη καταρρεύσει στα μάτια του ελληνικού λαού. Γιατί το κύρος της δικαιοσύνης δυστυχώς αμφισβητείται σε αυτήν την υπόθεση.

Είναι πολύ εύλογη η αγανάκτηση των συγγενών για την σπουδή που έδειξε ο ανακριτής ζητώντας την καταστροφή των δειγμάτων αίματος και επιχρισμάτων από το νοσοκομείο που είχαν αυτά μεταφερθεί σαράντα ημέρες μετά το δυστύχημα, όταν συνηθίζεται να φυλάσσονται επτά και οκτώ μήνες. Στα δείγματα αυτά θα μπορούσαν να γίνουν τοξικολογικές εξετάσεις και να διαπιστωθεί η αιτία θανάτου, αν δηλαδή ο θάνατος προήλθε από τοξικά αέρια, από τη φωτιά ή από την ίδια τη σύγκρουση.

Οι πολίτες με το συλλαλητήριο μάς έδειξαν ότι δεν εμπιστεύονται πια τη λειτουργία μιας δικαιοσύνης που υποχωρεί στα κυβερνητικά αφηγήματα και αποφεύγει να εξετάσει τα αιτήματα των θυμάτων.

Έρχομαι τώρα στην ουσία της πρότασης του ΠΑΣΟΚ. Πιστεύετε έστω και για μια στιγμή ότι ο κ. Τριαντόπουλος ενεργούσε αυτόνομα και αποκομμένος από την υπόλοιπη Κυβέρνηση και ο Πρωθυπουργός δεν ήξερε και δεν είχε ενημέρωση; Είναι δυνατόν να διανοηθεί κανείς κάτι τέτοιο, όταν μιλάτε για έναν Πρωθυπουργό που στις μέρες του το λογισμικό Predator έγινε το σήμα κατατεθέν του τρόπου διακυβέρνησής του;

Ο κ. Τριαντόπουλος προφανώς ήταν ο εντολοδόχος του Πρωθυπουργού. Είναι, λοιπόν, αφελές να υποστηρίξει κανείς ότι το μπάζωμα ήταν μια προσωπική επιλογή του Υφυπουργού και ότι μόνο αυτός φέρει την ευθύνη. Κι όμως, το ΠΑΣΟΚ το κάνει. Παραλείπει να αναφέρει τα αυτονόητα και να κατονομάσει και τον κ. Μητσοτάκη ως συνυπεύθυνο για τις εντολές συγκάλυψης. Αυτή η παράλειψη δεν μας αφήνει επομένως καμία απολύτως επιλογή από το να καταψηφίσουμε την πρόταση του ΠΑΣΟΚ, αφού επιχειρεί να στρέψει την προσοχή της κοινωνίας σε πλημμελήματα και όχι στα ουσιώδη ερωτήματα που μένουν αναπάντητα. Αντί να σπαταληθεί ο χρόνος της εξεταστικής επιτροπής για ένα πλημμέλημα θα έπρεπε να ερευνηθεί κυρίως ένα και μόνο ζήτημα που μπορεί να εξηγήσει κάθε προσπάθεια συγκάλυψης. Τι προκάλεσε την πύρινη σφαίρα κατά τη σύγκρουση των δύο αμαξοστοιχιών; Πώς το εύφλεκτο υλικό μεταφέρθηκε χωρίς παραστατικά; Ποιος θα το παραλάμβανε; Στη σελίδα 106 του πορίσματος του ΕΟΔΑΣΑΑΜ αναφέρεται ξεκάθαρα ότι η διάρκεια της απελευθέρωσης καυσίμου κατά το στάδιο 2, περίπου 4 δευτερόλεπτα και το παρατηρηθέν αποτέλεσμα, διογκούμενη πυρόσφαιρα διαμέτρου από 40 έως 80 μέτρα υποδεικνύει ποσότητα καυσίμου που είναι γύρω στα 1.200 κιλά σύμφωνα με τις CFD προσομοιώσεις. Γιατί δεν τίθενται ερωτήματα γι’ αυτό; Θα έπρεπε να δοθεί έμφαση προκειμένου να συνδράμουμε θεσμικά ως Αντιπολίτευση τους γονείς των θυμάτων, να μάθουν τι πραγματικά συνέβη. Άλλωστε ούτε ο ίδιος ο Πρωθυπουργός απέκλεισε τελικά το ενδεχόμενο λαθρεμπορίας και παράνομου φορτίου, όταν διαπίστωσε πως δεν μπορούσε να επιμείνει στην αρχική του θέση, μιας και τα στοιχεία έρχονταν στην επιφάνεια.

Ο αγώνας των οικογενειών δεν σταμάτησε στα πολλά εμπόδια που ανέκυπταν και είχαν να αντιμετωπίσουν και έφερε τα πρώτα αποτελέσματα. Δυστυχώς, όμως, το ΠΑΣΟΚ για δικούς του λόγους φοβούμενο τον δρόμο της σύγκρουσης, επέλεξε τον δρόμο της απόσπασης της προσοχής από το ζήτημα της πιθανολογούμενη λαθρεμπορίας και της οργανωμένης συγκάλυψής της. Ψηφίζοντας την πρότασή του θα περιορίζαμε την αναζήτηση ευθυνών για μια εθνική τραγωδία σε μια νομικίστικη συζήτηση για ένα πλημμέλημα, απογοητεύοντας τον ελληνικό λαό και κωφεύοντας στο αίτημα του για τη δικαίωση της μνήμης των πενήντα επτά θυμάτων.

Υπάρχουν ασφαλώς και διαχρονικές ευθύνες που άπτονται πολλών ζητημάτων, όπως η διαφθορά, η υποστελέχωση και το πελατειακό κράτος και βαραίνουν πολλές κυβερνήσεις, συμπεριλαμβανομένων και αυτών του ΠΑΣΟΚ. Μείζονος σημασίας, όμως, αυτήν την ώρα είναι η αποκάλυψη της αλήθειας και των υπευθύνων. Η εξεταστική επιτροπή είναι απαραίτητη, όχι όμως με τον τρόπο που εισηγείται το ΠΑΣΟΚ. Για να δικαιωθούν οι ψυχές των πενήντα επτά θυμάτων θα πρέπει αρχικά να μάθουμε τι ακριβώς προσπαθεί να κρύψει η Κυβέρνηση με το μπάζωμα και ψεύδεται από την πρώτη στιγμή, να δούμε την τακτική συγκάλυψης λαθρεμπορίας εύφλεκτων υλικών, την απώλεια σημαντικών αποδεικτικών στοιχείων και την ξαφνική παρουσίαση άλλων. Ιδιαίτερα σημαντική είναι η καταγραφή της πορείας της διακίνησης αυτού του φορτίου. Ποιος το φόρτωσε; Με ποια διαδικασία παρακάμφθηκαν οι απαιτούμενες άδειες φόρτωσης. Και το πιο καίριο ερώτημα, ποιος θα το παραλάμβανε; Μόνο έτσι θα μπορούσαμε να πιστοποιήσουμε τον τελικό αποδέκτη και να απαντήσουμε στο ερώτημα ποιος κρύβεται πίσω από το οργανωμένο σχέδιο συγκάλυψης του δυστυχήματος.

Παράλληλα, θα έπρεπε να κάνουμε τις διαπιστώσεις μας για το πώς απαξιώθηκε τόσο τραγικά η δημόσια περιουσία του ελληνικού λαού από το πελατειακό καθεστώς, τη διαφθορά, τη συστηματική υποστελέχωση και τέλος, την απουσία διαφάνειας και αξιολόγησης των στελεχών του ΟΣΕ.

Μόνο μία τέτοια εξεταστική επιτροπή θα είχε νόημα να στηρίξουμε. Κάθε άλλη επιλογή είναι ημίμετρο με αποκλειστικό σκοπό να αποπροσανατολίσει και να διασπάσει την προσοχή της κοινής γνώμης από τις διαχρονικές ευθύνες αρκετών κυβερνήσεων και Υπουργών. Η συγκεκριμένη Κυβέρνηση καλύπτεται πίσω από το ρητό του Πλάτωνα, «Το δίκαιο δεν είναι τίποτε άλλο παρά το συμφέρον του ισχυρού». Εμείς στη Νίκη θα αποδείξουμε πως σε μία δημοκρατία το δίκαιο δεν χειραγωγείται από κανένα συμφέρον και η ισονομία είναι το κύριο χαρακτηριστικό για όλους τους πολίτες.

Σας ευχαριστώ.

(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)

**ΠΡΟΕΔΡΕΥΟΥΣΑ (Όλγα Γεροβασίλη):** Έχει ζητήσει και έχει τον λόγο ο Υπουργός Δικαιοσύνης, ο κ. Φλωρίδης.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ευχαριστώ, κυρία Πρόεδρε.

Κυρίες και κύριοι Βουλευτές, μετά από τα πάνδημα συλλαλητήρια της 28ης Φεβρουαρίου πολλοί προσπαθούν να ερμηνεύσουν ποια ήταν τα μηνύματα και ποια ήταν τα αιτήματα του κόσμου. Αν είχαν ένα χαρακτηριστικό αυτά τα συλλαλητήρια ήταν ότι επρόκειτο για αυθόρμητα και ακομμάτιστα παντελώς συλλαλητήρια.

Η Κυβέρνηση πήρε με έναν πάρα πολύ καθαρό και εύληπτο τρόπο τα πολύ καθαρά μηνύματα, τα οποία είναι ποια, όπως η Κυβέρνηση τα κατάλαβε; Ότι υπάρχει αίτημα και απαίτηση να λάμψει η αλήθεια, υπάρχει αίτημα να απονεμηθεί η δικαιοσύνη με την τιμωρία των ενόχων και υπάρχει ένα αίτημα το οποίο συνοψίζεται στη φράση «Ποτέ ξανά». Δηλαδή, ότι πρέπει να υπάρξει μια ριζική επέμβαση για την αντιμετώπιση των παθογενειών στη λειτουργία του κράτους. Ταυτόχρονα, υπήρξε ένα πάρα πολύ καθαρό μήνυμα προς το πολιτικό σύστημα, ότι «μην επιχειρήσετε να εκμεταλλευτείτε κομματικά αυτήν τη μεγάλη συμμετοχή του λαού σε αυτές τις εκδηλώσεις».

Αυτό που εξελίσσεται σήμερα στη Βουλή από τα κόμματα της Αντιπολίτευσης είναι σε απόλυτη δυσαρμονία με τα αιτήματα του κόσμου. Είναι μια εξόφθαλμη απόπειρα κομματικής εκμετάλλευσης μιας εθνικής τραγωδίας. Και βρισκόμαστε μπροστά ξανά σε αστήρικτες κατηγορίες συγκάλυψης, χωρίς κανένα στοιχείο, χωρίς να προσδιορίζεται ούτε κατ’ ελάχιστο τι επιχειρήθηκε να συγκαλυφθεί και ποιος να καλυφθεί.

Τώρα, τα ερωτήματα είναι τα εξής: Αυτά τα δύο χρόνια ποια άραγε είναι η συμμετοχή κάποιων κομμάτων της Αντιπολίτευσης που μας μέμφονται εδώ για την ανεύρεση της αλήθειας; Ας πούμε, ο ΣΥΡΙΖΑ τι έχει να απαντήσει στο ερώτημα γιατί δεν ψήφισε τη διάταξη που έφερα εγώ ως Υπουργός Δικαιοσύνης με εντολή του Πρωθυπουργού, το καλοκαίρι του 2023, λίγες μέρες μετά τις εκλογές και ενώ δεν υπήρχαν κινητοποιήσεις, δεν υπήρχαν αιτήματα, δεν υπήρχαν διαδηλώσεις, δεν υπήρχε τίποτα; Δεν υπήρχε πίεση από πουθενά όταν έφερα στη Βουλή τη διάταξη την οποία ζήτησε ο ανακριτής της υπόθεσης, προκειμένου να μπορέσει να ακούσει τις κρίσιμες συνομιλίες και τα κρίσιμα ηχητικά τα οποία τα απαγόρευε νόμος. Γιατί λοιπόν ο ΣΥΡΙΖΑ ο οποίος κατηγορεί την Κυβέρνηση ότι επιχειρήσαμε να συγκαλύψουμε την αλήθεια δεν ψήφισε αυτήν τη διάταξη με την οποία θα αποκαλυπτόταν μεγάλο μέρος της αλήθειας;

Η Κυβέρνηση λοιπόν την ψήφισε. Και ξέρετε έχω ένα ερώτημα. Αν ο ΣΥΡΙΖΑ ήταν Κυβέρνηση, αν κάποιος ήταν στη δική μου θέση Υπουργός Δικαιοσύνης και ο ανακριτής του υπέβαλε αυτό το αίτημα, ο ΣΥΡΙΖΑ δεν θα το έκανε δεκτό; Σύμφωνα με την ψήφο του δεν θα το έκανε δεκτό. Θα κρατούσε τον ανακριτή στο σκοτάδι. Αυτό είναι η ψήφος, με την οποία είπε «όχι» σε αυτήν τη διάταξη για να μπορέσει να διευκολυνθεί η ανάκριση. Και επειδή πολύς κόσμος μιλάει, και δικαίως, για τα ηχητικά τα οποία έχουν ακουστεί, συγκλονιστικά ηχητικά, σας πέρασε ποτέ από το μυαλό ότι αυτά τα ηχητικά μπόρεσαν και υπήρξαν, επειδή ψηφίσαμε εμείς αυτήν τη διάταξη, επειδή φέραμε και ψηφίσαμε αυτήν τη διάταξη, την οποία δεν ψηφίσατε εσείς;

Το δεύτερο ερώτημα είναι και προς το ΠΑΣΟΚ και προς τον ΣΥΡΙΖΑ. Γιατί άραγε δεν ψηφίσατε τη διάταξη που φέραμε πέρυσι τον Φεβρουάριο, όταν ψηφίζαμε τον Ποινικό Κώδικα εδώ, με την οποία αφαιρέσαμε από τη διαδικασία την υποχρέωση να εκδίδουν αποφάσεις τα δικαστικά συμβούλια και να μπορεί να οδηγηθεί η υπόθεση κατευθείαν στη δίκη, χωρίς τη χρονοβόρο διαδικασία των δικαστικών συμβουλίων; Στην περίπτωση αυτή με μια τεράστια δικογραφία ένα δικαστικό συμβούλιο αποκλείεται να μπορούσε να βγάλει απόφαση σε λιγότερο από έναν χρόνο.

Άρα, όταν πήρε την πρωτοβουλία αυτή η Κυβέρνηση, με συγκεκριμένη νομοθετική διάταξη, και έλεγε ότι πρέπει να φροντίσουμε ώστε η δίκη να γίνει το συντομότερο δυνατό όταν περαιωθεί η ανάκριση, γιατί δεν την ψηφίσατε; Και τι λέτε για το γεγονός ότι ενώ στην περίοδο της διακυβέρνησης του ΣΥΡΙΖΑ αναζητούσαν, δήθεν, αίθουσες για να γίνουν οι μεγάλες δίκες και δεν έβρισκαν και οι δίκες καθυστερούσαν τραγικά; Τι έχετε να πείτε για το γεγονός ότι το Υπουργείο Δικαιοσύνης στη Λάρισα που δεν είχε ούτε καν υποψία χώρου για τόσο μεγάλη δίκη, σήμερα ο χώρος αυτός είναι απολύτως έτοιμος για να ξεκινήσει η δίκη αύριο; Και πρόκειται για έναν χώρο ο οποίος περιλαμβάνει θέσεις για διακόσιους πενήντα δικηγόρους, για πενήντα κατηγορούμενους, αίθουσα διασκέψεων, αίθουσα για αστυνομικούς, αίθουσα για δημοσιογράφους, χώρο για το κοινό. Τι λέτε γι’ αυτό; Είναι η Κυβέρνηση της συγκάλυψης αυτή, ε;

Αν θέλετε τώρα και μια προσωπική αναφορά, αισθάνομαι πάρα πολύ καλά μέσα μου, γιατί αυτή η θεσμική ιδιότητά μου μού έδωσε τη δυνατότητα να μπορέσω να συμβάλω στην υπόθεση αυτή, διευκολύνοντας την ανάκριση με τη διάταξη να μπορέσει να ακούσει ο ανακριτής, επιταχύνοντας τη δίκη με τη διάταξη να αφαιρεθούν τα δικαστικά συμβούλια και ετοιμάζοντας τον χώρο να γίνει η δίκη, έστω και αν μπορεί να ξεκινήσει αύριο. Έτσι εγώ τοποθετούμαι απέναντι σ’ αυτήν την υπόθεση.

Και τώρα το επόμενο ερώτημα: Ποια είναι η στάση σας στο αίτημα του κόσμου για την απόδοση δικαιοσύνης και την τιμωρία των ενόχων; Είναι η μόνιμη και διαρκής συνολική αμφισβήτηση του θεσμού της δικαιοσύνης. Εσείς λοιπόν που ακούσατε τον κόσμο να λέει ότι θέλει να αποδοθεί δικαιοσύνη, αμφισβητείτε συθέμελα τον θεσμό της δικαιοσύνης.

Και το ερώτημα είναι: Εάν η συντεταγμένη δικαιοσύνη δεν είναι αυτή που θα ερευνήσει και θα δικάσει, τότε ποιος είναι; Θα θέλαμε πάρα πολύ να ακούσουμε, γιατί είπατε εδώ ότι εμείς μιλούσαμε για δρόμους και πλατείες. Ναι, όταν αμφισβητείς τον θεσμό της δικαιοσύνης εν τω συνόλω του, ως διαδικασία και ως λειτουργία, τότε προφανώς κάπου αλλού πρέπει να γίνει αυτή η δίκη. Κάπου θα γίνει. Πού; Εκεί θέσαμε λοιπόν το ερώτημα: Στις πλατείες και στους δρόμους;

Σήμερα πρέπει να πω, και το σημειώνω αυτό στα θετικά, ότι άκουσα τον κ. Ανδρουλάκη να ανακρούει πρύμνα και να δηλώνει ότι εμπιστεύεται τη δικαιοσύνη, παρά τις όποιες επιφυλάξεις θα μπορούσε να έχει. Κάποιοι, βέβαια, στον δημόσιο διάλογο λένε «αφού δεν εμπιστευόμαστε την ελληνική δικαιοσύνη» και αναφέρονται αφηρημένα σε μια ευρωπαϊκή δικαιοσύνη που πρέπει να εμπιστευθούν.

Ας τη δούμε την ευρωπαϊκή δικαιοσύνη. Ας δούμε δηλαδή τι έκανε η δικαιοσύνη σε συγκεκριμένες σημαντικές ευρωπαϊκές χώρες όταν είχε να αντιμετωπίσει τέτοια φοβερά γεγονότα. Στην Ισπανία έγινε ένα σιδηροδρομικό δυστύχημα το 2013. Είχε ογδόντα νεκρούς και εκατόν σαράντα τραυματίες. Η δίκη ξεκίνησε εννέα χρόνια μετά, το 2022. Και τελικά η ισπανική δικαιοσύνη καταδίκασε για ογδόντα θανάτους και εκατόν σαράντα τραυματίες δύο ανθρώπους. Η ποινή ήταν δυόμισι χρόνια φυλάκιση. Αυτό έκανε η ευρωπαϊκή δικαιοσύνη. Στην Αγγλία έγινε μια φοβερή πυρκαγιά με εβδομήντα δύο νεκρούς το 2017. Η δίκη προγραμματίζεται να ξεκινήσει το 2027, δέκα χρόνια μετά. Στη Γαλλία για το αεροπορικό δυστύχημα του 2009 η δίκη ξεκίνησε το 2022, δηλαδή δεκατρία χρόνια μετά. Αυτά για όσους δεν εμπιστεύονται την ελληνική δικαιοσύνη και αναφέρονται στην ευρωπαϊκή δικαιοσύνη.

Τι έκανε αυτή η ελληνική δικαιοσύνη που δεν την εμπιστεύεστε; Η ανακριτική δικογραφία που έχει δημιουργηθεί σ’ αυτά τα δύο χρόνια ίσως ξεπερνάει τις πενήντα πέντε χιλιάδες σελίδες. Εκδόθηκαν διακόσιες πενήντα ανακριτικές εντολές για πλήρη διερεύνηση από τον ανακριτή. Έγιναν εκατόν δέκα εξετάσεις μαρτύρων. Υπάρχει σημαντικός αριθμός από πραγματογνωμοσύνες. Έχουν ήδη προσδιοριστεί σαράντα τρεις κατηγορούμενοι και η Εισαγγελέας του Αρείου Πάγου, που τόσο κατηγορείτε, είχε δώσει εδώ και έναν χρόνο εντολή προς τον ανακριτή ότι δεν θα υπάρχει τίποτα που δεν θα διερευνηθεί, κανένα αίτημα το οποίο δεν θα γίνεται δεκτό προς διερεύνηση.

Πού είμαστε τώρα σύμφωνα με όσα διαβάζουμε; Είμαστε στο ότι μετά και από την υποβολή του πορίσματος από το Μετσόβιο Πολυτεχνείο πιθανόν να οδεύουμε -πιθανόν- προς την ολοκλήρωση της ανάκρισης και τον ορισμό από τον εισαγγελέα της ημερομηνίας της δίκης. Όσοι, λοιπόν, μέμφονται την ελληνική δικαιοσύνη στην υπόθεση αυτή, παρακαλώ, να πουν τι έχει κάνει λάθος, πού έχει αργήσει, πού δεν λειτουργεί όπως πρέπει και παρακαλώ να τη συγκρίνουν με τις αντίστοιχες λειτουργίες της δικαιοσύνης σε ευρωπαϊκές χώρες όπου συνέβησαν αντίστοιχα μεγάλα γεγονότα.

Υπάρχει βέβαια και το μεγάλο αίτημα του κόσμου, το «ποτέ ξανά», δηλαδή η ανατροπή των μακροχρόνιων παθογενειών του κράτους. Συμπληρώσαμε περίπου επτά-οκτώ ώρες στην Αίθουσα αυτή. Γι’ αυτό το μείζον θέμα, το μείζον αίτημα του κόσμου δεν ακούσαμε λέξη εδώ -πιθανόν να ακούσουμε τις επόμενες ημέρες- για το ποιες είναι οι παθογένειες και πώς αυτές θα μπορούσαν να αντιμετωπιστούν.

Όμως, υπάρχει και ένα ακόμα ερώτημα: Γιατί χρονικά τώρα αυτή η συζήτηση; Γιατί τώρα αυτή η πρόταση; Εδώ, και στο αίτημα για την προανακριτική, αναφέρονται σε γεγονότα, πράξεις που ενδεχομένως έγιναν και που είναι γνωστές εδώ και δύο χρόνια. Από ομιλητές ακούσαμε να αναφέρονται σε στοιχεία τα οποία είχε διερευνήσει η εξεταστική επιτροπή η οποία τέλειωσε -προσέξτε- τις εργασίες της εδώ και ενάμιση χρόνο. Σήμερα γίνεται επίκληση στοιχείων που υπάρχουν στον φάκελο της εξεταστικής που τελείωσε τη δουλειά της ενάμιση χρόνο πριν και τώρα κάποιοι τα θυμήθηκαν. Γιατί τα θυμήθηκαν; Γιατί ακριβώς το γεγονός ότι τώρα χρησιμοποιούν στοιχεία γνωστά σε αυτούς δείχνει και τον καιροσκοπισμό τους. Σε τι συνίσταται ο καιροσκοπισμός; Είναι υποτίθεται για να πουν στον λαό που βγήκε πράγματι με τεράστια συμμετοχή στους δρόμους: «Ξέρετε, εμείς πήραμε το μήνυμα». Και ο λαός βεβαίως θα ρωτήσει: «Και γιατί αργήσατε δυο χρόνια να πάρετε το μήνυμα; Κι έπρεπε να βγούμε στους δρόμους για να καιροσκοπείτε εσείς»;

Άρα, αυτό που συμβαίνει τώρα στην πραγματικότητα προκύπτει ως μια τυχοδιωκτική καιροσκοπική απάντηση, υποτίθεται, στα αιτήματα του κόσμου, αλλά ο κόσμος αυτά -όπως δείχνουν και οι μετρήσεις- τα διαβάζει ως απόπειρες κομματικής εκμετάλλευσης. Γι’ αυτό και οι μετρήσεις δείχνουν σε αυτούς που επιχειρούν να τα καπηλευτούν καθοδική τάση.

Πιστέψτε με δεν περίμενα από πολιτικούς Αρχηγούς να κάνουν αναφορά σε εμένα ως Υπουργό Δικαιοσύνης και σε απευθείας μετάδοση να αλλοιώνουν προκλητικά ό,τι είπα.

Γιατί, άραγε προβαίνουν σε μια προκλητική οφθαλμοφανή αλλοίωση, μια και μιλάτε για αλλοίωση στοιχείων, της φράσης που είπα; Γιατί, άραγε;

Η φράση, λοιπόν, είναι «όσοι από τους πολιτικούς μιλάνε». Και ο κ. Βελόπουλος ήρθε εδώ και είπε, μιλώντας προς όλους σας: «Κυρίες και κύριοι, εμένα αφορούσε», τον ίδιον, αυτόν και μπήκε στην ευθεία αντιπαράθεση. Είπε: «Εμένα αφορούσε, διότι η αντιπαράθεση εκείνη την ημέρα ακριβώς έτσι ήταν εδώ στη Βουλή έγινε». Και είπε ότι αφορούσε εκείνον και μπήκε τώρα στην ευθεία αντιπαράθεση, λέγοντας ότι έχει δικαιωθεί η άποψή του. Αυτός, ο κ. Βελόπουλος, είχε αυτήν την πολιτική εντιμότητα να αναγνωρίσει τι έγινε εδώ.

Οι άλλοι, όμως, γιατί αφαιρούν τη φράση «όσοι από τους πολιτικούς» και λένε «όσοι μιλάνε»; Γιατί κρύβονται δειλοί πίσω από τους συγγενείς; Γιατί αυτό θέλουν να πουν ότι ο Φλωρίδης βρίζει τους συγγενείς. Είναι, όμως, οι συγγενείς πολιτικοί; Είναι πολιτικοί οι συγγενείς; Όχι. Εσείς είστε δειλοί, γιατί χρησιμοποιείτε μια ξεκάθαρη φράση, με ξεκάθαρη διατύπωση και αντί να βγείτε να αντιπαρατεθείτε πολιτικά, κρύβεστε πίσω από τους συγγενείς και λέτε: «Εσάς εννοεί».

Όμως, οι συγγενείς ξέρουν ότι η φράση είναι «όσοι από τους πολιτικούς» και αυτοί δεν είναι πολιτικοί. Ξέρουν ότι αυτός ο Υπουργός Δικαιοσύνης έκανε αυτά που σας είπα νωρίτερα, για να μπορέσουν οι συγγενείς να δουν κάποια στιγμή να ξεκινάει η δίκη, έχοντας διενεργηθεί όσο γίνεται μια πλήρης ανάκριση, έτσι ώστε να έχουν διαλευκανθεί τα πάντα.

Κυρίες και κύριοι Βουλευτές, είναι καταπληκτική η αναφορά του κ. Ανδρουλάκη στο πόρισμα του Οργανισμού. Ο κ. Ανδρουλάκης, ενώ δεν είχε ακόμα τελειώσει η παρουσίαση του πορίσματος από τη διοίκηση του Οργανισμού, έδωσε μία συνέντευξη για να πει: «Τώρα με βάση το πόρισμα του ΕΟΔΑΣΑΑΜ, έχω όλα τα στοιχεία που θέλω για να κάνω πρόταση μομφής στην Κυβέρνηση». Μάλιστα! Όμως, αυτό το πόρισμα, το οποίο θεωρήθηκε θέσφατο από τον κ. Ανδρουλάκη, έχει μία ρητή διατύπωση στο σημείο 571 στη σελίδα 116, που λέει ότι δεν υπήρξε καμία, μα καμία πολιτική παρέμβαση. Δεν υπήρξε καμία, μα καμία πολιτική κατεύθυνση, καμία πολιτική καθοδήγηση, καμία πολιτική εντολή για την επέμβαση στο χώρο.

Άρα, λοιπόν, εάν το πόρισμα είναι αυτό, τι λέμε για αυτό το σημείο που αφορά την πρόταση για την προανακριτική; Διότι, η πρόταση για την προανακριτική είναι οι πιθανές, οι εικαζόμενες ευθύνες ενός Υφυπουργού για το ότι διέταξε επέμβαση στον χώρο για να αλλοιωθούν τα στοιχεία. Και το κατά τα υπόλοιπα αποδεκτό πόρισμα του ΕΟΔΑΣΑΑΜ λέει ακριβώς το αντίθετο. Λέει ότι δεν υπήρξε καμία, μα καμία πολιτική εντολή και καμία πολιτική παρέμβαση.

**ΔΗΜΗΤΡΙΟΣ ΜΠΙΑΓΚΗΣ:** Και τι εισηγείστε εσείς;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Εμείς εισηγούμαστε ότι πρέπει η υποκρισία σας να πάρει τέλος.

**ΔΗΜΗΤΡΙΟΣ ΜΠΙΑΓΚΗΣ:** Εκτός από αυτό. Για την προανακριτική;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Γι’ αυτό, λοιπόν, λέμε ότι η πρότασή σας για την προανακριτική, επειδή ακριβώς είναι υποκριτική, είναι η μεγαλύτερη πολιτική ευκαιρία να αποδειχτεί η υποκρισία σας και θα ψηφιστεί.

**ΔΗΜΗΤΡΙΟΣ ΜΑΝΤΖΟΣ:** Μην την ψηφίσετε.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Θα ψηφιστεί.

**ΔΗΜΗΤΡΙΟΣ ΜΠΙΑΓΚΗΣ:** Αυτή είναι υποκρισία, κύριε Υπουργέ.

**ΜΑΚΑΡΙΟΣ ΛΑΖΑΡΙΔΗΣ:** Μη διακόπτετε.

**ΝΟΤΗΣ ΜΗΤΑΡΑΚΗΣ:** Μιλάει ο Υπουργός.

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ! Ο διάλογος δεν είναι επιτρεπτός.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Σε αυτό το πλαίσιο, που έχετε θέσει, λοιπόν, κινείται η Κυβέρνηση. Διότι, ακριβώς θέλει να σας αφαιρέσει κάθε ψήγμα υποκρισίας. Επομένως, θα γίνουν αυτά και θα προχωρήσουμε.

Σε ό,τι, λοιπόν, αφορά την Κυβέρνηση, η Κυβέρνηση θα ανταποκριθεί, κάνοντας πράξη τα αιτήματα της κοινωνίας και απορρίπτοντας την υποκρισία και την κομματική ιδιοτέλεια της Αντιπολίτευσης.

Να είστε βέβαιοι ότι σε μία υπόθεση που μετέχουν διακόσιοι πενήντα δικηγόροι, σε μία υπόθεση που έχει δηλώσει συμμετοχή και παράσταση η ολομέλεια των προέδρων των δικηγορικών συλλόγων, σε μία δικογραφία τεράστια, τίποτα δεν μπορεί να κρυφτεί και τίποτα δεν θα κρυφτεί. Έχουν διασφαλιστεί όλα αυτά και τα ξέρετε. Παρ’ όλα αυτά επιμένετε.

Λοιπόν, όσον αφορά το πρώτο αίτημα για την αλήθεια, η αλήθεια θα φανεί. Όσον αφορά το δεύτερο αίτημα για τη δικαιοσύνη, η δικαιοσύνη θα αποδοθεί. Και όσον αφορά τις παθογένειες του κράτους, αυτές θα νικηθούν.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Πρόεδρε, έχετε ζητήσει τον λόγο για παρέμβαση και όχι για την κύρια ομιλία σας.

Επομένως, κύριε Γιαννούλη, προηγείται η παρέμβαση της Προέδρου.

**ΔΗΜΗΤΡΙΟΣ ΜΑΝΤΖΟΣ:** Κυρία Πρόεδρε, και εγώ θα ήθελα τον λόγο για παρέμβαση.

**ΠΡΟΕΔΡΕΥΟΥΣΑ (Όλγα Γεροβασίλη):** Και εσείς και ο κ. Γιαννούλης και ο κ. Ηλιόπουλος και ο κ. Χήτας θα έχετε μετά τον λόγο για τις τρίλεπτες παρεμβάσεις σας.

Πρώτα δίνω τον λόγο στην κ. Κωνσταντοπούλου για μία πεντάλεπτη παρέμβαση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Φλωρίδη, μόλις τελειώσετε με τον κ. Βορίδη, να με ακούσετε, παρακαλώ. Αποχωρείτε; Αποχωρείτε, κύριε Φλωρίδη;

Κυρία Πρόεδρε, νομίζω ότι η παρουσία η σημερινή της Κυβέρνησης και της Νέας Δημοκρατίας είναι απολύτως δηλωτική ότι πρόκειται για αμετανόητα πρόσωπα και ένα αμετανόητο κόμμα που παίρνει επάνω του ολόκληρη την ευθύνη των κακουργημάτων, που οδήγησαν στον θάνατο πενήντα επτά συνανθρώπους μας, αλλά και των κακουργημάτων μέσω των οποίων προσπαθούν εδώ και δύο χρόνια να αποσείσουν την ευθύνη τους.

Το μήνυμα της μεγαλειώδους κινητοποίησης των πολιτών την περασμένη Παρασκευή δεν το λάβατε, κύριοι, γιατί το μήνυμα ήταν δικαιοσύνη. Και το να έρχεται σήμερα εδώ να διαβεβαιώσει ότι κάνει ό, τι μπορεί για να παρεμβαίνει στην απονομή της δικαιοσύνης ο ίδιος ο Υπουργός Δικαιοσύνης, ο κ. Φλωρίδης, που επιδεικτικά, επιδεικτικότατα αποχώρησε μετά από αυτήν την «κούφια» ομιλία του, είναι ουσιαστικά η διεκδίκηση εκ μέρους της Κυβέρνησης…

Κύριε Βορίδη, μη γελάτε. Μη γελάτε. Επιτέλους, συγκρατηθείτε. Επιτέλους, συγκρατηθείτε και εσείς και οι Βουλευτές σας, αυτοί οι λίγοι εν πάση περιπτώσει. Μη γελάτε.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Κυρία Πρόεδρε, γίνεται να μη δέχομαι παρατηρήσεις;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μη γελάτε πάνω σε πενήντα επτά ψυχές, που τους αφαιρέσατε τη ζωή. Μη γελάτε και μην κάνετε άλλες χειρονομίες και εσείς και ο κ. Φλωρίδης, που ήρθε, είπε και απήλθε.

Είναι αδιανόητο σε μία τέτοια συζήτηση…

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Υπάρχει περίπτωση να κάνετε καμία παρέμβαση, κυρία Πρόεδρε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κυρία Πρόεδρε, μπορεί να σταματήσει αυτό;

**ΠΡΟΕΔΡΕΥΟΥΣΑ (Όλγα Γεροβασίλη):** Κοιτάξτε! Η κ. Κωνσταντοπούλου θα ολοκληρώσει και θα πει αυτά τα οποία θέλει να πει.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα ήθελε ο κ. Βορίδης να μην πούμε τίποτα.

Κυρία Πρόεδρε, παρακαλώ μπορώ να μη διακόπτομαι;

**ΠΡΟΕΔΡΕΥΟΥΣΑ (Όλγα Γεροβασίλη):** Ο καθένας από εσάς, όπως και εσείς, κυρία Πρόεδρε, όπως και ο καθένας δεν απευθύνεστε προσωπικά σε κανέναν.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Βεβαίως, απευθύνομαι στην Κυβέρνηση. Τι λέτε τώρα; Φυσικά και απευθύνομαι στην Κυβέρνηση.

**ΠΡΟΕΔΡΕΥΟΥΣΑ (Όλγα Γεροβασίλη):** Χαρακτηρισμοί, ξέρετε ότι αυτά…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κυρία Πρόεδρε, μη συμψηφίζετε. Δεν επιτρέπεται αυτό. Είναι πολύ σοβαρό το θέμα. Απευθύνομαι στην Κυβέρνηση.

**ΠΡΟΕΔΡΕΥΟΥΣΑ (Όλγα Γεροβασίλη):** Δεν πρόκειται για συμψηφισμό, πρόκειται για τήρηση των κανόνων.

Επομένως, εσείς συνεχίζετε και λέτε αυτά τα οποία θέλετε να πείτε.

**ΕΥΚΛΕΙΔΗΣ ΤΣΑΚΑΛΩΤΟΣ:** Πώς θα κάνει ερώτηση στον Υπουργό αν δεν είναι ο Υπουργός εδώ;

**ΠΡΟΕΔΡΕΥΟΥΣΑ (Όλγα Γεροβασίλη):** Ο καθένας κρίνεται από τη στάση του. Πώς θα τον φέρουμε μέσα τον Υπουργό; Κρίνεται ο καθένας για τη συμπεριφορά του στο Κοινοβούλιο. Είναι ανοιχτή η συζήτηση, είναι δημόσια διαδικασία. Το παρακολουθεί το πανελλήνιο. Είναι ανοιχτή δημόσια συζήτηση. Ο καθένας κρίνεται. Αυτά θα τα σχολιάσετε στις τοποθετήσεις σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κρίνεται και ο κ. Βορίδης, που αρχικά γελούσε.

**ΠΡΟΕΔΡΕΥΟΥΣΑ (Όλγα Γεροβασίλη):** Όλοι κρίνονται. Όλοι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μη μου απαντάτε, αν θέλετε, κυρία Πρόεδρε, γιατί είχα τον λόγο, αν δεν κάνω λάθος.

**ΠΡΟΕΔΡΕΥΟΥΣΑ (Όλγα Γεροβασίλη):** Τον χρόνο θα τον αφαιρέσω από τον λόγο σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ.

Κρίνεται και ο κ. Βορίδης, λοιπόν, ο οποίος έκανε πλάκα αμέσως προηγουμένως με τους Βουλευτές της Νέας Δημοκρατίας. Κρίνεται αυτή η στάση θυμηδίας. Κρίνεται το γεγονός ότι είναι 17:00΄ το απόγευμα, έχουμε ξεκινήσει από τις 10:00΄ το πρωί και μόλις και εδέησε να μιλήσει Υπουργός της Κυβέρνησης, ο κ. Φλωρίδης Υπουργός Δικαιοσύνης ο οποίος απήλθε. Όλα αυτά κρίνονται. Κρίνεται η ισχνή παρουσία της Νέας Δημοκρατίας. Κρίνεται ότι έβαλαν μπροστά Βουλευτές, κάποιοι από τους οποίους είναι σχεδόν πρωτοεμφανιζόμενοι. Δεν τους έχουμε ξαναδεί να μιλάνε ή έχουν μιλήσει ελάχιστες φορές. Κρίνεται ότι κανείς δεν παίρνει την ευθύνη και κρίνεται βεβαίως ο κ. Μητσοτάκης που κρύβεται πίσω από όλα αυτά. Όλα αυτά κρίνονται.

Όταν όμως ανεβαίνει ο κ. Φλωρίδης στο Βήμα σε μία τόσο σοβαρή συζήτηση που αφορά την αλλοίωση του τόπου του εγκλήματος, τις τεχνικές και τις ενέργειες συγκάλυψης της Κυβέρνησης σε όλο αυτό το διάστημα, οφείλει να απαντήσει εάν είναι ο ίδιος και η Κυβέρνηση για τα μπάζα, όταν έχει διαψευσθεί περίτρανα όλη η επιχειρηματολογία και όλα τα κατασκευασμένα ψεύδη της Κυβέρνησης επί δύο χρόνια. Οφείλει ο κ. Φλωρίδης να μας απαντήσει ποιος είναι τώρα για τα μπάζα. Ποιος είναι τώρα για τα μπάζα, όταν αποδεικνύεται ότι όχι απλώς έγινε συντονισμένη ενέργεια αλλοίωσης του τόπου του εγκλήματος, αλλά έγινε με τη συμμετοχή του Υπουργού εκείνου που ήταν δεξί χέρι του Πρωθυπουργού. Υφυπουργός παρά τω Πρωθυπουργώ αυτό σημαίνει.

Οφείλει ο κ. Φλωρίδης, δε, αντί να ανεβαίνει στο Βήμα και να λέει ότι παρενέβη στον Κώδικα Ποινικής Δικονομίας δήθεν για να επιταχύνει τη δίκη και ότι παρενέβη κιόλας και έφτιαξε αίθουσα δήθεν για να υπάρχει αίθουσα για να γίνει η δίκη, να συνομολογήσει ότι από τη θέση του Υπουργού Δικαιοσύνης, που διόρισε την εισαγγελέα του Αρείου Πάγου και την πρόεδρο του Αρείου Πάγου, έχει κάνει σε όλο αυτό το διάστημα τις πιο κραυγαλέες, κυνικές, ωμές παρεμβάσεις στην απονομή της δικαιοσύνης, προκειμένου να συσκοτιστεί η υπόθεση και προκειμένου άρον άρον να κλείσει η ανάκριση για να μη φτάναμε ως εδώ Μάρτιο του 2025 να αποκαλύπτονται οι διαρκείς κυβερνητικές παρεμβάσεις για να μη φωτιστεί η αλήθεια.

Η πρώτη παρέμβαση ήταν εκείνη του Πρωθυπουργού την 1η Μαρτίου του 2023 με το που ξημέρωσε. Και πόσες παρεμβάσεις θα είχε ακόμα κάνει μέχρι να ξημερώσει, αφού ειδοποιήθηκε από την πρώτη στιγμή. Υπήρξαν άμεσες παρεμβάσεις με παρουσία των στελεχών σας, των δικών σας. Και ο καθένας που αναλαμβάνει τώρα να υπερασπίζεται και να συγκαλύπτει, ας αναλογίζεται ότι οι πολίτες σάς βλέπουν, κύριοι.

Δεν μας είπε ο κ. Φλωρίδης από πού ξέρει πόσες ενέργειες έχει κάνει ο ανακριτής, πόσους μάρτυρες έχει εξετάσει, πόσες σελίδες είναι η δικογραφία, πόσες πραγματογνωμοσύνες έχουν παραγγελθεί, πόσοι δικηγόροι είναι δηλωμένοι στην υπόθεση. Από πού τα ξέρει; Είναι διάδικος το Υπουργείο στην υπόθεση και δεν το ξέρουμε; Έχει παρασταθεί η Κυβέρνηση στην υπόθεση και δεν το ξέρουμε ή σηκώνει το τηλέφωνο ο Υπουργός και μιλά με τον ανακριτή; Ή τα μαθαίνετε από τους κατηγορούμενους εκλεκτούς σας, στελέχη τα οποία διώκονται και τα οποία μέχρι και σήμερα προστατεύετε και υποθάλπετε; Από πού προβλέπεται ένας Υπουργός Δικαιοσύνης να έρχεται εδώ και να μιλά εκ μέρους της δικαστικής εξουσίας;

Μάλλον από τα ίδια κιτάπια όπου προβλέπεται να εκδίδουν φιρμάνια η Πρόεδρος και η Εισαγγελέας του Αρείου Πάγου, οι διορισμένες από τον κ. Μητσοτάκη και την Κυβέρνηση για να επιτίθενται στους συγγενείς, για να επιτιμούν τα θύματα ακόμη και τους νεκρούς, για να προσβάλλουν τη μνήμη ανθρώπων που τους αφαιρέσατε τη ζωή βίαια και για να αντιπαρατίθενται με τις οικογένειες, με τους συγγενείς, που όλο αυτό το διάστημα κάνουν έναν τιτάνιο αγώνα για να αποκαλύψουν αυτά που εσείς θάβετε μέσα στα μπάζα, μέσα στη λάσπη, μέσα στα χώματα που μεταφέρετε.

Είπε ο κ. Φλωρίδης ότι τον Ιούλιο του 2023 δεν υπήρχε τίποτα, ούτε συλλαλητήρια, ούτε αιτήματα. Αλήθεια; Υπήρχαν, κύριοι, χαροκαμένες οικογένειες που κάθε μέρα έδιναν τον αγώνα να ξεπεράσουν το παραπέτασμα της σιωπής που είχατε εσείς απλώσει. Υπήρχαν συγγενείς που καθημερινά διεκδικούσαν να γίνουν ενέργειες, αυτές που εσείς αποτρέπετε. Υπήρχε μια ολόκληρη κοινωνία, η οποία βγήκε στους δρόμους από την πρώτη στιγμή και κάνατε ότι δεν την ακούσατε. Υπήρχαν επιζώντες και επιζώσες, που προσπαθούσαν να έρθουν στις ομιλίες του κ. Μητσοτάκη και τους βγάζατε σηκωτούς. Υπήρχε η αδερφή των κοριτσιών της οικογένειας Πλακιά και ξαδέρφη της συνονόματής της Αναστασίας, που την πέταξαν έξω από τη συγκέντρωση του κ. Μητσοτάκη στην Κέρκυρα. Υπήρχαν όλα αυτά, που εσείς θα θέλατε να μην υπάρχουν, που εσείς προσπαθείτε όλο αυτό τον καιρό να καλύψετε και να συγκαλύψετε και που πια δεν κρύβονται.

Δεν κρύβονται, γιατί βγήκε να υπερασπιστεί τις ψυχές των ανθρώπων και τη δικαιοσύνη ένας ολόκληρος λαός, αυτός ο λαός που εσείς τον φοβερίζετε, αυτή η κοινωνία που εσείς τη λοιδορείτε, αυτοί οι άνθρωποι που αψήφησαν τις απειλές σας, τις παρακρατικές μεθοδεύσεις σας, τη λάσπη σας, τις συκοφαντίες σας, που αψήφησαν τις προειδοποιήσεις ότι θα συμβεί κάτι πάρα πολύ κακό, που δεν έδωσαν καμία σημασία στα κακέκτυπα, στους γελωτοποιούς της εξουσίας που είχατε βγει παγανιά στα μέσα ενημέρωσης, προσπαθώντας να αποτρέψετε αυτό το οποίο έγινε, την κοινωνική διαμαρτυρία, τη συλλογική, κοινωνική πρόταση μομφής εναντίον της Κυβέρνησής σας.

Αντιλαμβάνομαι ότι έχετε καταλάβει πάρα πολύ καλά. Αυτό δείχνει η ισχνή σας παρουσία, αυτό δείχνει η προσπάθεια πάση θυσία υποβάθμισης της συζήτησης, αυτό δείχνει όλη η σημερινή μεθόδευση, ακόμα και η αποχώρηση του κ. Φλωρίδη, γιατί έτσι κάνουν οι γενναίοι. Οι μεν Πρωθυπουργοί κρύβονται πίσω από τους πιο -εντός πολλών εισαγωγικών- «αδύναμους» Βουλευτές, οι δε Υπουργοί έρχονται, μιλάνε και φεύγουν. Είναι δείγμα αυτό γενναιότητας κατά τη δική σας αντίληψη.

Εμείς, όμως, σας καλέσαμε και καλέσαμε τον κ. Μητσοτάκη έστω την τελευταία στιγμή να δώσει δείγμα ηγεσίας και να βγει ως πρώτος τη τάξει, ως Πρωθυπουργός και επικεφαλής όλων σας και να αναλάβει την ευθύνη, όχι να κρύβεται. Υποθέτω και καταλαβαίνω ότι επέλεξε να κρυφτεί. Στην ομιλία μου σε λίγη ώρα θα αναφερθώ προσωπικά στον ίδιο και στη δικαιοσύνη και στην τεράστια απαράγραπτη κακουργηματική ευθύνη που βαρύνει τον κ. Μητσοτάκη, τον κ. Καραμανλή, τον κ. Τριαντόπουλο, τον κ. Γεωργιάδη και πάρα πολλούς άλλους -τον κ. Βορίδη, που με κοιτάει και διερωτάται αν θα τον αναφέρω- και εσάς, κύριε Βορίδη και πάρα πολλούς άλλους και εσάς, κύριε Πλεύρη και πάρα πολλούς άλλους από εκείνους και εκείνες που συνέπραξαν και στο έγκλημα και στη συγκάλυψή του και που μέχρι σήμερα με τρόπο αμετανόητο προσπαθούν να πείσουν -και δεν πείθουν ούτε τον εαυτό τους- ότι είναι αθώοι του αίματος. Δεν είστε αθώοι. Δεν είστε αθώοι!

Οι πολίτες το ξέρουν καλά, οι πολίτες διεκδικούν δικαιοσύνη και αυτός ο λαός έχει μάθει να διεκδικεί και στο τέλος, παρά τη λοιδορία, παρά τις επιθέσεις, να νικά. Και θα νικήσει και θα είναι μέρα μεσημέρι και θα λογοδοτήσετε.

(Χειροκροτήματα από την πτέρυγα της Πλεύσης Ελευθερίας)

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

**ΠΡΟΕΔΡΕΥΩΝ (Γεώργιος Λαμπρούλης):** Μας πετύχατε πάνω στην αλλαγή του Προεδρείου.

Ζήτησαν να παρέμβουν με τρίλεπτη παρέμβαση οι Κοινοβουλευτικοί Εκπρόσωποι, αν κατάλαβα καλά, αλλιώς διορθώστε με. Να συνεννοηθούμε θέλω, δεν είναι ζήτημα παρεμβάσεων. Οι ερωτήσεις, οι παρεμβάσεις σας θα αφορούσαν την ομιλία του κ. Φλωρίδη, έτσι δεν είναι; Τον κ. Φλωρίδη δεν τον βλέπω στην Αίθουσα. Εντάξει, κάτι μπορεί να του συνέβη. Δεν ξέρω.

**ΔΗΜΗΤΡΙΟΣ ΜΑΝΤΖΟΣ:** Είναι πρόβλημα αυτό, κύριε Πρόεδρε. Το προσέξαμε κι εμείς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σίγουρα κάτι του συνέβη.

**ΠΡΟΕΔΡΕΥΩΝ (Γεώργιος Λαμπρούλης):** Μισό λεπτό, να συνεννοηθούμε. Εάν επιθυμείτε να πάρετε τις παρεμβάσεις που δικαιούστε, ευχαρίστως να ξεκινήσουμε, δεν είναι εκεί το ζήτημα. Εάν θέλετε οι παρεμβάσεις σας να γίνουν με την παρουσία του κ. Φλωρίδη, να περιμένουμε και μόλις εμφανιστεί θα πάρετε τον λόγο. Όπως εσείς επιθυμείτε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Με αυτό που του συνέβη δεν θα εμφανιστεί.

**ΔΗΜΗΤΡΙΟΣ ΜΑΝΤΖΟΣ:** Μην καθυστερούμε.

**ΠΡΟΕΔΡΕΥΩΝ (Γεώργιος Λαμπρούλης):** Να δώσω τον λόγο, λοιπόν, στους Κοινοβουλευτικούς;

**ΚΩΝΣΤΑΝΤΙΝΟΣ ΧΗΤΑΣ:** Ας κάνουμε τις ομιλίες μας.

**ΠΡΟΕΔΡΕΥΩΝ (Γεώργιος Λαμπρούλης):** Έχει ανέβει ήδη ο κ. Γιαννούλης στο Βήμα.

**ΧΡΗΣΤΟΣ ΓΙΑΝΝΟΥΛΗΣ:** Να κατέβω;

**ΠΡΟΕΔΡΕΥΩΝ (Γεώργιος Λαμπρούλης):** Εντάξει, όχι, δεν σας στερώ τον λόγο. Απλώς είμαστε σε μια διαδικασία συνεννόησης. Αν θέλετε εσείς τον λόγο, δεν μπορώ να αρνηθώ, αλίμονο.

Τον λόγο έχει ο κ. Γιαννούλης Κοινοβουλευτικός Εκπρόσωπος του ΣΥΡΙΖΑ και αν θέλετε να συνεχίσετε οι Κοινοβουλευτικοί, συνεχίζουμε.

**ΔΗΜΗΤΡΙΟΣ ΜΑΝΤΖΟΣ:** Επιθυμούμε, κύριε Πρόεδρε.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ, κύριε Πρόεδρε.

Ζητώ την κατανόηση των συναδέλφων Κοινοβουλευτικών Εκπροσώπων, γιατί συμβαίνουν πρωτόγνωρα πράγματα. Κύριε Πρόεδρε, με όλο τον σεβασμό, δεν θα γυρίσει ο κ. Φλωρίδης. Εδώ επαναλήφθηκε η εικόνα του τραπέντος σε φυγή Πρωθυπουργού, αν δεν κάνω λάθος, στην υπόθεση των υποκλοπών, όπου μίλησε, άκουσε, δεν απάντησε και έφυγε τρέχοντας από αυτήν την πόρτα. Αυτό επανέλαβε ο κ. Φλωρίδης πριν από λίγο και δεν θα επιστρέψει.

Και ξέρετε γιατί δεν θα επιστρέψει; Γιατί παρακολουθώντας την ομιλία του μού θύμισε ότι γειτονικά στο Κιλκίς που εκλεγόταν κάποτε με το ΠΑΣΟΚ υπάρχει και η Έδεσσα και υπάρχει και η πολιτική εκφορά του λόγου του Εδεσσαϊκού, για όποιους καταλαβαίνουν. Σήμερα ο κ. Φλωρίδης ήταν μια πιστή απεικόνιση του πολιτικού Εδεσσαϊκού, μη λέγοντας τίποτε για την ουσία. Και μάλιστα βρέθηκε στη θέση του πολιτικού θράσους να θέτει ερωτήματα, ενώ πρέπει να απαντά σε ερωτήματα.

Δεν κρύβω την πολιτική μου ικανοποίηση ότι η αλαζονική συμπεριφορά εξωκοινοβουλευτικού Υπουργού να προσβάλλει με τέτοιον σκαιότατο τρόπο το Κοινοβούλιο δεν έχει συμβεί πολύ συχνά σε αυτήν την Αίθουσα, αλλά θα του θέσω το ερώτημα που έθεσε και ο ίδιος στη δημόσια σφαίρα. Επί λέξει, «όσοι από τους πολιτικούς θεωρούν ότι υπάρχει θέμα μπαζώματος στα Τέμπη είναι για τα μπάζα».

Σήμερα, αγαπητοί συνάδελφοι -σας το έθεσε το ερώτημα κι ο κ. Φάμελλος- είστε κομμάτι μιας πλειοψηφίας που ο Υπουργός σας, ο Υπουργός Δικαιοσύνης, σας θεωρεί ότι είστε για τα μπάζα και μια Κυβέρνηση που είναι για τα μπάζα. Τι να κάνουμε!

Δεν μπορούμε να υποκριθούμε ότι δεν συμβαίνει αυτό που ζούμε. Διότι αυτό που είπε ο Πρωθυπουργός στη δεύτερη φάση του αφηγήματός του ότι η Εξεταστική δεν ήταν κι η καλύτερη στιγμή για τη Βουλή, ότι με παραπλάνησαν όσοι μου έδωσαν πληροφορίες για το τι έγινε με το υλικό, ότι δεν υπήρχε παράνομο εμπόρευμα και ότι δεν θα κρυφτεί τίποτα στη δικαιοσύνη, ήρθε και αναιρέθηκε πράξη-πράξη, βήμα-βήμα, όχι από μια Κυβέρνηση ή από μια πλειοψηφία για τα μπάζα, αλλά από μια Κυβέρνηση και μια πλειοψηφία η οποία έχει αλλάξει το νόημα του τραγουδιού. Υπάρχει ένα τραγούδι που λέει «ένα αστείο είναι η ζωή». Για εσάς φαίνεται ότι η ζωή είναι αστείο και η ζωή δεν είναι καθόλου αστείο, αγαπητοί συνάδελφοι.

Είναι ένα ερώτημα -και τελειώνω, κύριε Πρόεδρε- πώς μένει στη θέση του, κύριε Βορίδη; Δεν πιστεύω ότι σας στερώ τις πολύτιμες συμβουλές του κ. Μηταράκη.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Χρήσιμες πάντα.

**ΧΡΗΣΤΟΣ ΓΙΑΝΝΟΥΛΗΣ:** Χρήσιμες πάντα. Γι’ αυτό είναι εκτός Κυβέρνησης, ναι.

**ΜΑΚΑΡΙΟΣ ΛΑΖΑΡΙΔΗΣ:** Αυτό τώρα τι είναι;

(Διαμαρτυρίες από την πτέρυγα της Νέας Δημοκρατίας)

**ΧΡΗΣΤΟΣ ΓΙΑΝΝΟΥΛΗΣ:** Μια κρίση είναι, κύριε Λαζαρίδη.

Εδώ ακούσαμε την Άρτα και τα Γιάννενα! Εδώ ακούσαμε από τον κ. Φλωρίδη ότι υπάρχουν συνάδελφοί σας που είναι για τα μπάζα! Και δεν ντρέπεστε και μας κάνετε παρατηρήσεις; Όχι, κύριε Λαζαρίδη, φτάνει το παραμύθι αυτό!

**ΠΡΟΕΔΡΕΥΩΝ (Γεώργιος Λαμπρούλης):** Κύριε Γιαννούλη, σας παρακαλώ! Συνεχίστε ή ολοκληρώστε.

**ΧΡΗΣΤΟΣ ΓΙΑΝΝΟΥΛΗΣ:** Εσείς, κύριε Βορίδη, πραγματικά θα μείνετε με πολιτική συνείδηση και υπευθυνότητα σε μια Κυβέρνηση που συνάδελφός σας τη θεωρεί ότι είναι για τα μπάζα;

Και κάτι τελευταίο. Μέσα στο μωσαϊκό των δηλώσεων Φλωρίδη ειπώθηκε και κάτι πιο βαρύ προς τους συγγενείς. «Γιατί δεν πηγαίνατε, αφού ξέρατε πού είναι τα χώματα που μετέφερε ο κ. Τριαντόπουλος, λίγο πιο κει να δείτε, να ψάξετε μόνοι σας για να βρείτε αυτό που ψάχνατε και σηκώνετε τόσο ντόρο;».

Αυτή η δήλωση χαρακτηρίστηκε από Βουλευτή του Ελληνικού Κοινοβουλίου μια δήλωση που είναι στα όρια της βλακώδους πολιτικής εκφοράς λόγου. Της βλακωδώς πολιτικής εκφοράς λόγου!

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, κύριε Γιαννούλη.

**ΜΑΚΑΡΙΟΣ ΛΑΖΑΡΙΔΗΣ:** Τι δουλειά έχει με αυτό που σας είπα;

**ΧΡΗΣΤΟΣ ΓΙΑΝΝΟΥΛΗΣ:** Κύριε Λαζαρίδη, το είπε ο συνάδελφός σας για τον κ. Φλωρίδη.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, κύριε Γιαννούλη, μην κάνετε αναφορά προσωπική.

**ΧΡΗΣΤΟΣ ΓΙΑΝΝΟΥΛΗΣ:** Στη Συμπολίτευση απευθύνομαι. Την αποκάλεσε βλακώδη.

Μη συγχύζεστε! Η αλήθεια είναι σαν το νερό, βρίσκει ρωγμή και βγαίνει. Και εκεί την πατάτε.

**ΜΑΚΑΡΙΟΣ ΛΑΖΑΡΙΔΗΣ:** Καθόλου.

**ΕΛΕΥΘΕΡΙΟΣ ΚΤΙΣΤΑΚΗΣ:** Και χυδαιότητα.

**ΧΡΗΣΤΟΣ ΓΙΑΝΝΟΥΛΗΣ:** Μη μιλάτε εσείς για χυδαιότητα. Έλεος! Δεύτερη φύση σας!

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ! Μην απαντάτε από κάτω.

**ΧΡΗΣΤΟΣ ΓΙΑΝΝΟΥΛΗΣ:** Κύριε Βορίδη, με τη σοβαρότητα που μπορεί να σας διακρίνει, θα δεχθείτε σε αυτή τη φάση της προανακριτικής να αποκλειστούν μάρτυρες ουσιώδους σημασίας, να παίξει καθοριστικό ρόλο η πλειοψηφία που έχετε μέσα στην επιτροπή, εκ του Κανονισμού και του Συντάγματος κ.λπ., θα δεχθείτε να υπάρχει το ανάχωμα, να υπάρχει η κακή πρακτική, η οποία οδήγησε τον Πρωθυπουργό να μιλήσει για άτυχη στιγμή της Βουλής; Η Προανακριτική θα γίνει στα πρότυπα της Εξεταστικής;

Γιατί άκουσα τον δραπετεύσαντα Υπουργό Δικαιοσύνης να λέει ότι η Εξεταστική ήταν ένα υπόδειγμα. Δεν θα ρωτήσω ποιος έχει την ευθύνη της Κυβέρνησης ή ποιος εκφέρει γνήσια τον κυβερνητικό λόγο, ο Πρωθυπουργός ή ο Υπουργός Δικαιοσύνης. Αυτά βρείτε τα μεταξύ σας, ποιος λέει την αλήθεια και ποιος έχει τη δυνατότητα να αλλάζει αφήγημα, Δευτέρα, Τρίτη, Τετάρτη, Πέμπτη.

Εγώ θέτω ερωτήματα σε εσάς, που έχετε και νομικές γνώσεις. Όλα αυτά που αποτέλεσαν όνειδος για τη λειτουργία της Βουλής στο κομμάτι της δικαστικής και ερευνητικής της αποστολής, θα ξανασυμβούν στην Προανακριτική; Και αν ναι, τότε και πάλι θα φταίει η τοξική Αντιπολίτευση;

Ίσως ήταν η σωστότερη συμβουλή της ημέρας, που τη διατύπωσε ο Σωκράτης Φάμελλος. Φύγετε όσο είναι νωρίς για να γίνει η αναχώρηση και η μετάβαση ομαλή για τον τόπο, τους ανθρώπους και τα παιδιά μας, που θέλουμε να τους λέμε «καλησπέρα, σε αγαπώ» και όχι «καλό ταξίδι».

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Χρήστος Τριαντόπουλος και μετά ακολουθούν οι Κοινοβουλευτικοί, με τη σειρά που δήλωσαν, πρώτα ο κ. Μάντζος, ο κ. Ηλιόπουλος και ο κ. Χήτας.

**ΧΡΗΣΤΟΣ ΓΙΑΝΝΟΥΛΗΣ:** Μισό λεπτό, κύριε Πρόεδρε, μια διευκρίνιση. Ανακαλώ αυτό που είπα για τον κ. Μηταράκη, ήταν εν τη ρύμη του λόγου μου.

**ΝΟΤΗΣ ΜΗΤΑΡΑΚΗΣ:** Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Τριαντόπουλε, έχετε τον λόγο.

**ΧΡΗΣΤΟΣ ΤΡΙΑΝΤΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, όταν το 2019 εισήλθα στην πολιτική δεν διανοήθηκα ποτέ ότι θα βρισκόμουν σε αυτή τη θέση, ότι θα ήμουν στο επίκεντρο μιας σημαντικής κοινοβουλευτικής συζήτησης για μία από τις μεγαλύτερες σύγχρονες τραγωδίες, τραγωδία για την οποία είναι εύλογη η ανάγκη να αναζητηθούν απαντήσεις σε ερωτήσεις προς κάθε κατεύθυνση, μια ανάγκη που εκφράστηκε συλλογικά και ηχηρά από την κοινωνία στις πρόσφατες κινητοποιήσεις, και την οποία φυσικά ακούμε και ανταποκρινόμαστε με αλήθεια, δικαιοσύνη, υπευθυνότητα απέναντι στην πολιτική σκοπιμότητα και την τοξικότητα που υπονομεύει τη δημοκρατία μας.

Κυρίες και κύριοι συνάδελφοι, η ανάγκη για πολιτική ωριμότητα και η προσήλωση στις θεμελιώδεις βάσεις της δημοκρατίας προβάλλει σήμερα επιτακτική. Από το ίδιο Βήμα πριν από περίπου έναν χρόνο, είχα υπογραμμίσει πως για εμένα η πολιτική δεν είναι επάγγελμα, για εμένα η καρέκλα δεν είναι αυτοσκοπός. Για αυτό, λοιπόν, όπως κατέστησα σαφές πριν από λίγες ημέρες, υποβάλλω σήμερα την παραίτησή μου από τη θέση του Υφυπουργού Κλιματικής Κρίσης και Πολιτικής Προστασίας και από το χαρτοφυλάκιο της Κρατικής Αρωγής.

**ΧΡΗΣΤΟΣ ΓΙΑΝΝΟΥΛΗΣ:** Την υποβάλλατε ξανά αυτή.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Από τη θέση του Βουλευτή;

**ΧΡΗΣΤΟΣ ΤΡΙΑΝΤΟΠΟΥΛΟΣ:** Κυρίες και κύριοι συνάδελφοι, αυτό ήταν και είναι το χαρτοφυλάκιό μου, η Κρατική Αρωγή, που δημιουργήθηκε όλη αυτή την περίοδο από το μηδέν, με έργο μετρήσιμο σε κάθε γωνιά της πατρίδας μας, σε συνεργασία με όλους, έργο απτό για πολλές δεκάδες χιλιάδες ωφελούμενους, με πάνω από 1 δισεκατομμύριο ευρώ σε ενισχύσεις και χρηματοδοτήσεις την τελευταία μόνο περίοδο. Αυτή είναι η αρμοδιότητά μου, η αρωγή του κράτους μετά από φυσικές καταστροφές, η κρατική αρωγή, όχι η πολιτική προστασία. Και πριν, ως Υφυπουργός παρά τω Πρωθυπουργώ αυτό ήταν το χαρτοφυλάκιό μου.

Καταθέτω στα Πρακτικά το ΦΕΚ των αρμοδιοτήτων.

(Στο σημείο αυτό ο Βουλευτής κ. Χρήστος Τριαντόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Με αυτή την αρμοδιότητα βρέθηκα μέρες μετά το συμβάν στη Λάρισα και έπειτα στον τόπο του τραγικού δυστυχήματος. Αυτή ήταν άλλωστε και η πρώτη ενημέρωση από τα μέσα, πως μεταβαίνω στη Λάρισα, προκειμένου να συντονίσω τις ενέργειες για την κρατική βοήθεια και στήριξη των οικογενειών των θυμάτων.

Καταθέτω στα Πρακτικά τη σχετική ανακοίνωση.

(Στο σημείο αυτό ο Βουλευτής κ. Χρήστος Τριαντόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι συνάδελφοι, όλοι έχουμε στο μυαλό μας πότε ενημερωθήκαμε πρώτη φορά για το τραγικό δυστύχημα στα Τέμπη.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έγκλημα!

**ΧΡΗΣΤΟΣ ΤΡΙΑΝΤΟΠΟΥΛΟΣ:** Προσωπικά ήμουν στην Αλόννησο, όπου εκείνο το βράδυ είχα οργανώσει εκδήλωση με δεκάδες κατοίκους του νησιού.

Καταθέτω στα Πρακτικά την ανάρτηση στα social media και σχετικό φωτογραφικό υλικό.

(Στο σημείο αυτό ο Βουλευτής κ. Χρήστος Τριαντόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στο νησί ήμουν και την επόμενη μέρα. Τα σημειώνω αυτά διότι έχουν ακουστεί πολλά ψέματα, ψέματα ότι εγώ ήμουν από την πρώτη στιγμή εκεί στο σημείο του δυστυχήματος, ψέματα ότι έλαβα μέρος στο συντονιστικά, στα ΣΟΠΠ, δίνοντας εντολές συγκάλυψης, δυστυχώς ψέματα.

Κυρίες και κύριοι συνάδελφοι, όλοι μας συγκλονιστήκαμε από την τραγωδία των Τεμπών, μηδενός εξαιρουμένου, ειδικά όσοι είχαμε φίλους και γνωστούς που ταξίδευαν με αυτό το τρένο. Μιλούσες με τις οικογένειές τους και δεν το χωρούσε ο νους σου. Και ποτέ δεν θα καταλάβουμε ούτε στο ελάχιστο τον ατελείωτο πόνο που βιώνουν οι συνάνθρωποί μας που έχασαν τους δικούς τους ανθρώπους, όπως και οι συνάνθρωποί μας που τραυματίστηκαν σωματικά και ψυχικά εκείνο το τραγικό βράδυ.

Έχοντας εικόνες από αυτή την τραγωδία, που κανείς από τους χούλιγκαν του πληκτρολογίου που εύχονται το θάνατό μου δεν έχει, επέλεξα να σταθώ με σεβασμό και ήθος, επέλεξα να μην τροφοδοτώ την ατελείωτη παραφιλολογία και την αβάσιμη σεναριολογία κάποιων πολιτικών που εργαλειοποιούν τον πόνο, επέλεξα να απαντώ θεσμικά εδώ στη Βουλή.

Κυρίες και κύριοι συνάδελφοι, επισκέφθηκα τη Λάρισα με κυβερνητικό κλιμάκιο λίγες ημέρες μετά το τραγικό δυστύχημα. Και δεν αναφέρομαι στα κυβερνητικά στελέχη που βρέθηκαν εκεί από τις πρώτες ημέρες. Αναφέρομαι στο κυβερνητικό κλιμάκιο, όπως ανακοινώθηκε, που αποτελούνταν από τους Γενικούς Γραμματείς Μεταφορών, Κοινωνικής Αλληλεγγύης και Καταπολέμησης της Φτώχειας, Υγείας και Πολιτικής Προστασίας.

Αυτή η παρουσία μου στο πεδίο, ημέρες από τη στιγμή που συνέβη το δυστύχημα, με αυθαίρετες εικασίες σχετικά με τους λόγους αυτής, χρησιμοποιείται με πολιτική σκοπιμότητα ως ένδειξη μιας υποτιθέμενης, στην πραγματικότητα ανύπαρκτης, συγκάλυψης. Υπονοείται δε ότι τα κυβερνητικά στελέχη δρούσαν με δόλο, προκειμένου να συγκαλύψουν απροσδιόριστες, παράνομες δραστηριότητες και ακαθόριστους ενόχους, ή και δεν δρούσαν, αλλά διά της ψυχικής συνδρομής και της πολιτικής τους παρουσίας, παρείχαν, κατά το ΠΑΣΟΚ, κάλυψη σε αυτούς που ήθελαν να συγκαλύψουν ή να αλλοιώσουν εσκεμμένα, με δόλο πάντα, το πεδίο. Τι να συγκαλύψουν; Ποιους; Και κυρίως γιατί; Άγνωστο. Συγκάλυψη μπροστά στα μάτια εκατοντάδων υπηρεσιακών παραγόντων και αρμοδίων! Συγκάλυψη μπροστά στις κάμερες όλων των μέσων ενημέρωσης που βρίσκονταν συνεχώς εκεί! Συγκάλυψη που το ίδιο το πόρισμα του ΕΟΔΑΣΑΑΜ πλήρως αποδόμησε, και ακύρωσε έτσι το αφήγημα περί συγκάλυψης και δόλιων κυβερνητικών εντολών.

Αναφέρω ενδεικτικά, σύμφωνα με το πόρισμα στο σημείο 571: «Η Κυβέρνηση ήταν παρούσα στον τόπο του δυστυχήματος από τις πρώτες ώρες μετά το δυστύχημα με Υπουργούς και Γενικούς Γραμματείς διαφόρων Υπουργείων, αλλά όλοι λειτουργούσαν σε ρόλο παρατηρητή, χωρίς κάποιον να ενεργεί με επίσημο τρόπο, δίνοντας εντολές». Σύμφωνα με τον Πρόεδρο του Οργανισμού, σε συνέντευξή του, δεν βρήκε η επιτροπή κάποιον περίφημο κεντρικό σχεδιαστή ο οποίος διέταξε το μπάζωμα ή να κρυφτούν στοιχεία, δεν υπάρχει κάποια κεντρική εντολή για το μπάζωμα και δεν βρήκαν καμία ένδειξη πολιτικής παρέμβασης για το μπάζωμα. Τρίτον, σύμφωνα με το πόρισμα στο σημείο 568: «Η Ελληνική Αστυνομία επισημαίνει ότι ο ανακριτής επέβλεπε την έρευνα και ότι οι όποιες σημαντικές αποφάσεις, όπως ο τερματισμός της αναζήτησης ανθρώπινων λειψάνων και η μεταφορά των πάντων στο Κουλούρι, έγιναν υπό την προφορική έγκριση του ανακριτή».

Το καταθέτω και αυτό στα Πρακτικά.

(Στο σημείο αυτό ο Βουλευτής κ. Χρήστος Τριαντόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι συνάδελφοι, η παρουσία μου στην περιοχή ήταν γνωστή από την πρώτη στιγμή με ενημερώσεις και συνεντεύξεις. Είναι γνωστό, επίσης, πως η επίσκεψη του κυβερνητικού κλιμακίου έγινε μετά τις πρώτες ημέρες του δυστυχήματος. Συνεπώς, αυτό δεν είχε και δεν θα μπορούσε εξ ορισμού να έχει συμμετοχή σε συντονισμένες αποφάσεις στο πεδίο του δυστυχήματος, αποφάσεις που ήταν αποκλειστικά έργο των επιχειρησιακών και υπηρεσιακών παραγόντων από την πρώτη στιγμή, διότι απλά αυτές είχαν ήδη ληφθεί και ξεκίνησαν να υλοποιούνται προτού το κλιμάκιο βρεθεί εκεί, αποφάσεις και δράσεις που έγιναν σαφείς δημοσίως από την πρώτη μέρα και είχαν μέλημα, εκτός από τη διάσωση και τον απεγκλωβισμό των παθόντων, και τη σταδιακή αποκατάσταση της σιδηροδρομικής γραμμής. Μάλιστα, όλοι ενημερώθηκαν από την ανακοίνωση της Αστυνομίας και της Πυροσβεστικής την 1η Μαρτίου του 2023, ώρες μετά το δυστύχημα, πως δρομολογούνται και οι ενέργειες για την απελευθέρωση της σιδηροδρομικής γραμμής.

Καταθέτω στα Πρακτικά το σχετικό κοινό δελτίο Τύπου.

(Στο σημείο αυτό ο Βουλευτής κ. Χρήστος Τριαντόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα, στο πλαίσιο των επιχειρησιακών και υπηρεσιακών παραγόντων, οι παρεμβάσεις στον χώρο -οι εργασίες στο πεδίο, η δρομολόγηση της απελευθέρωσης της σιδηροδρομικής γραμμής, οι μεταφορές των στοιχείων- ξεκίνησαν και δρομολογήθηκαν μέρες πριν φτάσει το κλιμάκιο εκεί. Δηλαδή οι χωματουργικές παρεμβάσεις και οι μεταφορές, όπως προκύπτει και από την ίδια τη δικογραφία και τις καταθέσεις των εμπλεκομένων εργολάβων που η ίδια η πρόταση επικαλείται, έγιναν τις μέρες πριν την παρουσία του κλιμακίου. Πώς, λοιπόν, αυτό ενεπλάκη ποινικώς στη λήψη αποφάσεων; Διά της απουσίας του;

Κυρίες και κύριοι συνάδελφοι, το κλιμάκιο όφειλε να είναι παρόν και ήταν. Από την πλευρά μου, όντας ο αρμόδιος για την κρατική αρωγή Υφυπουργός στον Πρωθυπουργό, επικεντρώθηκα σε δύο σκέλη. Το πρώτο αφορούσε την κρατική βοήθεια και τη στήριξη των οικογενειών των θυμάτων. Ασχοληθήκαμε με διαχειριστικά ζητήματα της τραγωδίας, όπως η φιλοξενία των οικογενειών, η συνεργασία αυτών με δομές και υπηρεσίες, η υποστήριξη από ειδικούς και η συνεργασία στις δύσκολες διαδικασίες που ακολούθησαν τις αναγνωρίσεις των θυμάτων. Συνεργαστήκαμε με τα αρμόδια Υπουργεία για τον συντονισμό τέτοιων ζητημάτων μέχρι και τη σχηματοποίηση των μέτρων στήριξης των συγγενών, οικογενειών και τραυματιών, μέτρα που ανακοινώθηκαν περιλαμβάνοντας και ειδική γραμμή αρωγής, μέτρα που θεσμοθετήθηκαν με τον ν.5039/2023 και καταθέτω στα Πρακτικά το σχετικό δελτίο Τύπου.

(Στο σημείο αυτό ο Βουλευτής κ. Χρήστος Τριαντόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ήταν το τραγικό αυτό δυστύχημα μία φυσική καταστροφή για να εμπλακεί η κρατική αρωγή; Φυσικά όχι, αλλά τα εργαλεία και η εμπειρία της κρατικής αρωγής ήταν και είναι ό,τι πιο άμεσο δύναται να εισφέρει ο κρατικός μηχανισμός για τις ανάγκες που δημιουργήθηκαν μετά την τραγωδία και αυτό έγινε και σε άλλες περιπτώσεις. Αυτό ήταν ως σήμερα το χαρτοφυλάκιό μου, η κρατική βοήθεια, η βοήθεια και η στήριξη όπου προκύψει ανάγκη.

Άλλωστε στις 3 Μαρτίου, την ημέρα της υποτιθέμενης κρυφής σύσκεψης, είχα επισκεφθεί τον χώρο του δυστυχήματος για να κάνω την πρώτη μου δήλωση σε τηλεοπτικό συνεργείο που ήταν εκεί, μία δήλωση που εστίασε στις έρευνες των αρμοδίων για την ταυτοποίηση των θυμάτων, την ενημέρωση των οικογενειών, στις συστάσεις από τις αρμόδιες υπηρεσίες, αλλά και στη διαχείριση του πένθους για κάθε οικογένεια.

Κυρίες και κύριοι συνάδελφοι, η ενημέρωση της κοινής γνώμης ήταν το δεύτερο σκέλος της παρουσίας μου εκεί. Όσο προχωρούσε το έργο των επιχειρησιακών παραγόντων, συμμετείχα στην ενημέρωση με δηλώσεις και δελτία Τύπου για την πρόοδο των ενεργειών, πάντα με ενημέρωση από τους αρμόδιους υπηρεσιακούς παράγοντες που ήταν υπεύθυνοι γι’ αυτές.

Σε αυτό το πλαίσιο δημοσιοποιήθηκαν από πλευράς μου μέσω δελτίων Τύπου ή συνεντεύξεων πληροφορίες, μεταξύ άλλων για την ταυτοποίηση των θανόντων, την εξέλιξη της υγείας των νοσηλευομένων και την πορεία αποκατάστασης της σιδηροδρομικής γραμμής. Σε αυτές τις δημοσιεύσεις, εάν δεν πέσουν θύμα κακόπιστης κοπτοραπτικής και διαστρέβλωσης, εύκολα γίνεται αντιληπτό πως αναφέρομαι σε όλες ή πολλές πτυχές του έργου του κρατικού μηχανισμού εκείνες τις ημέρες. Δεν γίνεται να απομονώνουμε επιλεκτικά τρεις λέξεις για να θρέψουμε ένα φαντασιακό σενάριο και να αποκλείονται τρεις παράγραφοι. Όλες οι δηλώσεις μου είναι αναρτημένες στην προσωπική μου ιστοσελίδα από την πρώτη στιγμή.

Κυρίες και κύριοι συνάδελφοι, αυτή είναι η θέση μου, αυτή είναι η αλήθεια. Αυτό προκύπτει και από όλα τα στοιχεία που περιλαμβάνει η δικογραφία.

Αλήθεια, αναφέρει κανείς ότι του έδωσα εντολή για κάποια δόλια πράξη συγκάλυψης; Όχι. Αναφέρει κανείς ότι τον παρεμπόδισα στο έργο του; Όχι. Αναφέρει κανείς ότι του ζήτησα να συμπράξουμε για να καλύψουμε κάτι, άγνωστο, τι; Όχι. Αναφέρει κανείς ότι του πρότεινα να παραβεί τις αρμοδιότητές του και να κάνει έκνομες ενέργειες ή ότι δεν τον απέτρεψα προς τούτο; Όχι. Αναφέρει κανείς ότι με όποιον τρόπο ενίσχυσα υποτίθεται- ψυχικά κάποιον στο να παραβεί εκείνος το καθήκον του, που γιατί να το παραβεί; Όχι. Αναφέρεται οπουδήποτε η οποιαδήποτε σχέση μου με άγνωστους λαθρεμπόρους ή άλλους που είχαν υποτιθέμενο όφελος από το να συγκαλυφθεί το οτιδήποτε άγνωστο; Όχι. Αναφέρεται πουθενά αλλού το όνομά μου, πέραν της αναφοράς μου ότι επισκέφθηκα τον χώρο του δυστυχήματος; Όχι. Και αφού δεν αναφέρεται κάτι, τότε κατά την Αντιπολίτευση με την παρουσία μου και τη σιωπή μου μεθόδευσα την υποτιθέμενη συγκάλυψη. Και όλα αυτά με δόλο, για να συγκαλύψουμε κάτι έως σήμερα απροσδιόριστο.

Η μνεία περί ύπαρξης δόλου, ακόμα και ως μία αναπόδεικτη υπόθεση που δεν εδράζεται σε γεγονότα, που δεν τεκμηριώνεται από αποδείξεις, που δεν συνάδει με τη λογική, αλλά που υποθετικά οδήγησε σε ενέργειες συγκάλυψης, είναι ακραία προσβλητική, είναι ακραία προσβλητική για εμένα ως πολιτικό, ως άνθρωπο, ως πατέρα.

Κυρίες και κύριοι συνάδελφοι, σ’ αυτήν την Αίθουσα όλοι γνωριζόμαστε. Δεν έχω τίποτα ούτε να φοβηθώ ούτε να κρύψω. Όσο δυσάρεστο και να είναι αυτό για εμένα και την οικογένειά μου, πρώτος θέλω να αναδειχθούν τα γεγονότα και η αλήθεια και να φανούν οι σκοπιμότητες που εξυπηρετούνται από αυτήν την πρόταση.

Είναι ξεκάθαρο για όποιον το βλέπει αντικειμενικά ότι όλο αυτό σήμερα σχετίζεται με ένα και μόνο πράγμα, με την ιδιότητά μου ως Υφυπουργός στον Πρωθυπουργό, με μια προσπάθεια να χτυπήσετε την Κυβέρνηση μέσω εμού. Ξέρω ότι γνωρίζετε και κατανοείτε την αλήθεια, ωστόσο προτιμάτε να παραμείνετε εγκλωβισμένοι στη μάταιη -όπως θα αποδειχθεί- επιδίωξη των κομμάτων σας να εργαλειοποιήσουν μία μεγάλη τραγωδία.

Κυρίες και κύριοι συνάδελφοι, το ήθος μου, η πίστη μου στο δίκαιο, στο καλό και στην αλήθεια, η προσήλωσή μου στον ορθό λόγο και η αγάπη μου για την πατρίδα μού επιβάλλουν συνειδησιακά να σας ζητήσω με πίστη στην ακεραιότητα όλων να υπερψηφίσετε την αβάσιμη και προσβλητική πρόταση του ΠΑΣΟΚ. Έτσι με γαλούχησαν οι γονείς, έτσι μεγαλώνουμε τα παιδιά μας. Καμία σκιά, καμία λάσπη, καμιά σκευωρία, μόνο αλήθεια και φως.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Επιστρέφουμε στον κύκλο των παρεμβάσεων των Κοινοβουλευτικών Εκπροσώπων.

Τον λόγο έχει ο κ. Μάντζος, μετά ο κ. Χήτας, μετά ο κ. Ηλιόπουλος.

Ορίστε, κύριε Μάντζο.

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, επειδή προηγήθηκε η ομιλία του Υπουργού Δικαιοσύνης και παρεμβλήθηκε και ο κ. Τριαντόπουλος, λίγα λεπτά μόνο ανοχή, να ενοποιηθούν οι παρεμβάσεις…

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Μάντζο, οι Κοινοβουλευτικοί έχετε τρεις τρίλεπτες παρεμβάσεις. Εάν θέλετε να συνενώσετε δύο παρεμβάσεις χρονικά, κανένα πρόβλημα.

**ΔΗΜΗΤΡΙΟΣ ΜΑΝΤΖΟΣ:** Παρακαλώ να γίνει αυτό, επειδή παρεμβλήθηκε και ο κ. Τριαντόπουλος.

Κατ’ αρχάς, σε συνέχεια αυτών που είπε ο κύριος Υπουργός και σε συνέχεια όσων είπε ο κ. Τριαντόπουλος, έχω μπροστά μου το αίτημα για συγκρότηση προανακριτικής επιτροπής. Εάν εξακολουθεί η Πλειοψηφία να το θεωρεί υποκριτικό, αβάσιμο, κατάπτυστο, οτιδήποτε άλλο θέλετε να προσάψετε αυτού του αιτήματος, το οποίο μεταφέρει στη Βουλή των Ελλήνων διάταξη της ελληνικής δικαιοσύνης, διάταξη της Εισαγγελίας Εφετών Λάρισας, εάν εξακολουθεί η Πλειοψηφία, ιδίως μετά τις εξηγήσεις του κ. Τριαντόπουλου, να το πιστεύει αυτό, σας καλούμε να το καταψηφίσετε.

Επειδή ο κύριος Υπουργός Δικαιοσύνης πριν από λίγο μας έλεγξε και εξακολουθεί να μας ελέγχει, απ’ ό,τι καταλαβαίνω, γι’ αυτό που κάναμε, να λύσουμε τα χέρια της δικαιοσύνης και να διερευνηθεί η αποδιδόμενη στον κ. Τριαντόπουλο εγκληματική πράξη, αν αυτό εξακολουθείτε να θεωρείτε ότι είναι υποκριτικό και εργαλειοποιεί μία τραγωδία για υφαρπαγή πολιτικών ωφελημάτων από το ΠΑΣΟΚ - Κίνημα Αλλαγής, μην το ψηφίσετε. Δεν θα είναι η πρώτη φορά άλλωστε.

Έφυγε ο κ. Βορίδης. Μπορεί να μας κάνει ένα μάθημα ποινικού δικαίου και ποινικής δικονομίας σε λίγο και να μας πει γιατί πρέπει να απορριφθεί αυτό το αίτημα.

Εδώ, αν κατάλαβα καλά από τον κύριο Υπουργό Δικαιοσύνης, υπάρχει και προδιάθεση για το αποτέλεσμα, διότι εγώ καταλαβαίνω ότι η στάση της Πλειοψηφίας και η υπερψήφιση του αιτήματος αυτού είναι βαθιά υποκριτική και είναι στάχτη στα μάτια μέχρι να περάσει η μπόρα, γιατί σχεδόν προεξοφλείτε την αθώωση. Λέτε ότι θα ψηφίσετε μόνο και μόνο για τα μάτια του κόσμου, για να μη σας λένε και εν τέλει έρχεστε εσείς να προκαταλάβετε τις εργασίες της επιτροπής πριν καν αυτή συγκροτηθεί. Έχετε την ευκαιρία να χειροκροτήσετε τώρα -γιατί έγινε μια αρχή δειλή, αλλά δεν ολοκληρώθηκε- όπως τον Νοέμβριο του 2023 και να καταψηφίσετε και αυτό το αίτημα, όπως κάνατε τότε. Υπάρχει η τεχνογνωσία.

Εγώ όμως, κύριε Πρόεδρε, θα ήθελα να απευθυνθώ και στον Υπουργό Δικαιοσύνης για όλα όσα είπε και να τον ρωτήσω πώς αισθάνεται στη θέση του Υπουργού Δικαιοσύνης όταν έχει πει σε αυτήν εδώ την Αίθουσα ότι όσοι πολιτικοί μιλούν για μπάζωμα, αλλοίωση, παραποίηση του τόπου του εγκλήματος είναι «για τα μπάζα», πολιτικοί, αυτοί δηλαδή που θα ψηφίσουν σε λίγο. Πολιτικοί, κύριε Υπουργέ. Αυτοί που θα ψηφίσουν σε λίγο, αν ψηφίσουν και οι συνάδελφοι της Πλειοψηφίας, είναι πολιτικοί. Δεν είναι περαστικοί από εδώ μέσα. Άρα, είναι «για τα μπάζα» στο σύνολό τους.

Αυτό συμβαίνει, κύριε Υπουργέ. Αυτό συμβαίνει. Και ξέρετε, όταν η αλλοίωση πια έχει πιστοποιηθεί από την ελληνική δικαιοσύνη, από τον ΕΟΔΑΣΑΑΜ και από όλους τους αρμόδιους φορείς, είναι πλήρης και καθολική η διάψευση αυτών που λέγατε πέρυσι τέτοιον καιρό.

Θέλω να ρωτήσω πώς αισθάνεται ο Υπουργός Δικαιοσύνης στη θέση του, όταν ο άνθρωπος που σήμερα ελέγχεται και ήρθε εδώ και κατέθεσε τη θέση του η οποία είναι και η αλήθεια κατά τον ίδιο -και αυτό είναι το δικαίωμα προφανώς του ελεγχόμενου να το πει- είναι ο άνθρωπος εκείνος ο οποίος προτάθηκε από την Αντιπολίτευση να έρθει ως μάρτυρας στην εξεταστική επιτροπή πριν του απαγγελθούν κατηγορίες και να πει όσα είπε σήμερα και ακόμα περισσότερα και να απαντήσει κυρίως σε ερωτήσεις της Αντιπολίτευσης και να έρθει προ των ευθυνών του και προ των καταθέσεων μαρτύρων στην προδικασία και η πλειοψηφία το αρνήθηκε.

Είναι ο κύριος Υφυπουργός παρά τω Πρωθυπουργώ. Όχι παρά τον Πρωθυπουργό, αλλά παρά τω Πρωθυπουργώ, δίπλα στον Πρωθυπουργό. Όχι παρά τη θέληση του Πρωθυπουργού, όπως κάποιοι θέλουν να εμφανίσουν. Δίπλα στον Πρωθυπουργό. Λογοδοτεί στον Πρωθυπουργό, Αναφέρεται στον Πρωθυπουργό. Παίρνει εντολές από τον Πρωθυπουργό ο Υφυπουργός παρά τω Πρωθυπουργώ. Αυτός ο άνθρωπος δεν εκλήθη ως μάρτυρας στην εξεταστική επιτροπή. Και η δικαιοσύνη τον θέλει κατηγορούμενο. Γι’ αυτό μας το διαβίβασε, για να ελεγχθεί η ποινική του ευθύνη. Πώς αισθάνεται ο Υπουργός Δικαιοσύνης όταν συμβαίνουν αυτά στη Βουλή των Ελλήνων;

Πώς αισθάνεται ο Υπουργός της Δικαιοσύνης όταν ελέγχει για καιροσκοπισμό την Αντιπολίτευση που κάνει ακριβώς αυτό που ορίζει το Σύνταγμα και ο Κανονισμός της Βουλής; Να προκαλέσει ειδική κοινοβουλευτική επιτροπή για προκαταρκτική εξέταση για φερόμενα αδικήματα, για μία δικογραφία η οποία δεν ανακοινώθηκε από τη Βουλή των Ελλήνων όταν έπρεπε, όταν διαβιβάστηκε τον Αύγουστο του 2024.

Και γίνεται σήμερα αυτή η συζήτηση. Και τη θεωρείτε άκαιρη, καιροσκοπική, καθυστερημένη και ότι έτσι εργαλειοποιεί η Αντιπολίτευση τη δικαιοσύνη και τον αγώνα που γίνεται εκεί για την αποκάλυψη της αλήθειας. Μα, συγγνώμη, η δικογραφία την οποία συζητούμε δεν έχει διάταξη εισαγγελέως; Ποιος είναι ο καιροσκοπισμός όταν η Αντιπολίτευση επικαλείται διάταξη εισαγγελέως; Και αυτό μας το λέει ο Υπουργός της Δικαιοσύνης, αυτός που εποπτεύει τη δικαιοσύνη πολιτικά.

Πώς αισθάνεται ο Υπουργός Δικαιοσύνης όταν υπηρετεί και συμμετέχει σε μία Κυβέρνηση η οποία πια πιστοποιημένα από την ίδια τη δικαιοσύνη συμμετέχει μέσα από τη διαδικασία της αλλοίωσης του τόπου του εγκλήματος σε διαδικασία συγκάλυψης; Διότι υπάρχει βούλευμα του δικαστικού συμβουλίου στη Λάρισα που μιλά για ενέργειες που κατατείνουν σε συγκάλυψη. Όταν η Κυβέρνηση συγκαλύπτει από τις πρώτες στιγμές με τις δηλώσεις, με τις παρεμβάσεις, με την άρνηση λειτουργίας της εξεταστικής επιτροπής κατά πρότυπο τρόπο, με την άρνηση συγκρότησης της προανακριτικής επιτροπής για τον κ. Καραμανλή, για τον κ. Σπίρτζη, όταν αυτή η Κυβέρνηση συγκαλύπτει και τώρα βρίσκεται στη διαδικασία συγκάλυψης της συγκάλυψης, πώς αισθάνεται ο Υπουργός Δικαιοσύνης όταν αυτά συμβαίνουν και η δικαιοσύνη ακριβώς μιλά για συγκάλυψη σε βούλευμά της;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Μάντζο, συγγνώμη που σας διακόπτω. Ενημερωτικά να σας πω ότι ήδη καλύψατε και τον χρόνο της δεύτερης παρέμβασης να ξέρετε.

**ΔΗΜΗΤΡΙΟΣ ΜΑΝΤΖΟΣ:** Και κλείνω και την τρίτη μου.

Πώς αισθάνεται ο Υπουργός της Δικαιοσύνης όταν σκοπίμως από αυτό το Βήμα πριν από λίγα λεπτά συγχέει, κύριε Πρόεδρε, σκοπίμως ένα πόρισμα του Εθνικού Οργανισμού Διερεύνησης Ατυχημάτων -ο όποιος δεν λειτουργούσε όταν συνέβη το δυστύχημα στα Τέμπη- με ανακριτικό υλικό και λέει ότι εφόσον το πόρισμα λέει το άλφα δεν δικαιούται ούτε η Βουλή να το ερευνήσει, ούτε η δικαιοσύνη να κάνει κάτι άλλο. Ξέρετε, ο ΕΟΔΑΣΑΑΜ δεν κάνει ανάκριση. Ο ΕΟΔΑΣΑΑΜ δεν είναι ανακριτικό όργανο. Κι αν ίσχυε αυτό, τότε πολύ απλά δεν θα χρειαζόταν καν η σημερινή διαδικασία της προανακριτικής επιτροπής.

Συγχέετε σκόπιμα δύο διαφορετικές διαδικασίες. Και το κάνετε αυτό, κύριε Υπουργέ, κυρίες και κύριοι της Κυβερνήσεως, για να κάνετε το εξής: το μόνο ουσιώδες που έχει διαπιστώσει ο ΕΟΔΑΣΑΑΜ, όσον αφορά στην αλλοίωση, να το κουκουλώσετε κι αυτό. Τι λέει ο ΕΟΔΑΣΑΑΜ; Ότι εξαιτίας ακριβώς της αλλοίωσης απωλέσθηκαν κρίσιμα αποδεικτικά μέσα στις πρώτες ώρες μετά τη συντέλεση του δυστυχήματος, του εγκλήματος, κάτι που είπε και η Εισαγγελία Εφετών Λάρισας. Το λέει η Εισαγγελία Εφετών στη Λάρισα, το λέει ο ΕΟΔΑΣΑΑΜ κι εσείς μας λέτε ότι ο ΕΟΔΑΣΑΑΜ δεν βρήκε κεντρική κρατική καθοδήγηση και συντονισμό της αλλοίωσης. Για την ίδια την αλλοίωση του τόπου και την απώλεια των αποδεικτικών μέσων, ουδέν σχόλιο από τον κύριο Υπουργό.

Τέλος, πώς αισθάνεται, κύριε Πρόεδρε, ο Υπουργός Δικαιοσύνης όταν σήμερα μιλά ο ίδιος κατόπιν εορτής για πάνδημα, ακομμάτιστα συλλαλητήρια όταν στέκεται στο Υπουργικό Συμβούλιο δίπλα σε Υπουργούς οι οποίοι το προηγούμενο διάστημα απειλούσαν ευθέως την κοινωνία να μην κατέβει στις διαδηλώσεις, γιατί θα ήταν κομμάτι ενός σχεδίου αποσταθεροποίησης της δημοκρατίας, όταν κάποιοι γύρισαν πίσω τους δείκτες των ρολογιών δεκαετίες ολόκληρες για να απειλήσουν τους πολίτες, την κοινωνία των πολιτών, τους ελεύθερους πολίτες της χώρας μας, να μη συμμετάσχουν σε μια αυθόρμητη και ειρηνική αντίδραση;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Μάντζο, ενημερωτικά και πάλι, έχετε εξαντλήσει και τις τρεις παρεμβάσεις σας σε ό,τι αφορά στον χρόνο. Θα απομείνει μόνο η ομιλία σας να ξέρετε.

**ΔΗΜΗΤΡΙΟΣ ΜΑΝΤΖΟΣ:** Κλείνω, κύριε Πρόεδρε.

Πώς αισθάνεται τέλος ο Υπουργός Δικαιοσύνης, όταν πράγματι δεν λήφθηκε ούτε μία πρωτοβουλία από εσάς στην κατεύθυνση της τροπολογίας μας για την απεξάρτηση της εκτελεστικής και της δικαστικής εξουσίας, ο καθ’ ύλην αρμόδιος Υπουργός δεν δέχτηκε καν να συζητήσει αυτή την τροπολογία για την απαγόρευση διορισμού δικαστών τέσσερα χρόνια μετά την αφυπηρέτησή τους σε δημόσιες θέσεις;

Όταν όλα αυτά συμβαίνουν, πώς αισθάνεται ο Υπουργός της Δικαιοσύνης εκτός από το ότι δεν πρέπει να είναι πια Υπουργός Δικαιοσύνης;

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε.

Κύριε Χήτα, εσείς θα κάνετε παρέμβαση ή ομιλία;

**ΚΩΝΣΤΑΝΤΙΝΟΣ ΧΗΤΑΣ:** Όπου μας βγάλει.

**ΠΡΟΕΔΡΕΥΩΝ (Γεώργιος Λαμπρούλης):** Όχι, δεν είναι «όπου μας βγάλει». Άλλοι συνάδελφοι Κοινοβουλευτικοί Εκπρόσωποι ζήτησαν παρέμβαση. Με συγχωρείτε. Να δώσουμε σε αυτούς που θέλουν να κάνουν παρέμβαση τρίλεπτη και να πάρετε τον λόγο μετά εσείς να κάνετε την ομιλία σας. Δεν μπορείτε να συνεννοηθείτε για τα στοιχειώδη;

**ΚΩΝΣΤΑΝΤΙΝΟΣ ΧΗΤΑΣ:** Θα κάνω ομιλία.

**ΠΡΟΕΔΡΕΥΩΝ (Γεώργιος Λαμπρούλης):** Δώδεκα λεπτά, λοιπόν; Ωραία.

**ΑΘΑΝΑΣΙΟΣ ΠΛΕΥΡΗΣ:** Όχι, δώδεκα. Έχει μιλήσει ο Πρόεδρος.

**ΠΡΟΕΔΡΕΥΩΝ (Γεώργιος Λαμπρούλης):** Έχει μιλήσει ο κ. Βελόπουλος, ναι.

Ζητήσατε τον λόγο για παρέμβαση. Έρχεστε στο Βήμα και ζητάτε τον λόγο. Με συγχωρείτε πάρα πολύ, αλλά αν οι κοινοβουλευτικοί…

**ΚΩΝΣΤΑΝΤΙΝΟΣ ΧΗΤΑΣ:** … (Δεν ακούστηκε).

**ΠΡΟΕΔΡΕΥΩΝ (Γεώργιος Λαμπρούλης):** Συγγνώμη. Δεν είναι προσωπικό το θέμα. Δεν είναι προσωπικό. Αφήστε με να πω. Θα είχαμε τελειώσει.

**ΚΩΝΣΤΑΝΤΙΝΟΣ ΧΗΤΑΣ:** Μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Ζητήσατε τον λόγο, ως δικαιούστε οι Κοινοβουλευτικοί, προκειμένου να τοποθετηθείτε στα όσα ειπώθηκαν από τον κ. Φλωρίδη, ναι ή όχι;

**ΚΩΝΣΤΑΝΤΙΝΟΣ ΧΗΤΑΣ:** Μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Ζητήσατε παρέμβαση, όσοι από τους Κοινοβουλευτικούς ζήτησαν. Ένας εξ αυτών ήσασταν και εσείς. Τώρα έρχεστε στο Βήμα και ζητάτε ομιλία.

**ΚΩΝΣΤΑΝΤΙΝΟΣ ΧΗΤΑΣ:** …(Δεν ακούστηκε).

**ΠΡΟΕΔΡΕΥΩΝ (Γεώργιος Λαμπρούλης):** Δεν είναι παρέμβαση. Είναι ομιλία, κύριε Χήτα.

**ΚΩΝΣΤΑΝΤΙΝΟΣ ΧΗΤΑΣ:** Ομιλία. Ό,τι σας εξυπηρετεί.

**ΠΡΟΕΔΡΕΥΩΝ (Γεώργιος Λαμπρούλης):** Δεν εξυπηρετεί εμένα, αλλά να συνεννοούμαστε σε αυτή την Αίθουσα τι θέλουμε, πότε το θέλουμε. Όχι να δηλώνουμε παρέμβαση και να κάνουμε ομιλία.

**ΚΩΝΣΤΑΝΤΙΝΟΣ ΧΗΤΑΣ:** Να διευκολύνω θέλω.

**ΠΡΟΕΔΡΕΥΩΝ (Γεώργιος Λαμπρούλης):** Δεν διευκολύνετε.

Θα κάνετε την εξάλεπτη ομιλία που δικαιούστε.

**ΚΩΝΣΤΑΝΤΙΝΟΣ ΧΗΤΑΣ:** Αυτό θα έλεγα. Φάγαμε τα λεπτά. Εν πάση περιπτώσει.

Δηλαδή, θα μιλήσω λιγότερο ως ομιλία απ’ ό,τι μίλησε ο συνάδελφος που έκανε παρέμβαση.

**ΠΡΟΕΔΡΕΥΩΝ (Γεώργιος Λαμπρούλης):** Ξεκινήστε. Μετράει ο χρόνος, κύριε Χήτα.

**ΚΩΝΣΤΑΝΤΙΝΟΣ ΧΗΤΑΣ:** Θα ξεκινήσω, εντάξει, αλλά λίγη δικαιοσύνη, αυτό που ζητάμε όλοι.

Εγώ προσπαθώ να συνέλθω από το εκκωφαντικό χειροκρότημα της Κοινοβουλευτικής Ομάδας της Νέας Δημοκρατίας στον κ. Τριαντόπουλο μετά την ομιλία του. Τέτοιο χειροκρότημα, απίστευτο. Δεν μπορώ να συνέλθω ακόμα. Ξεκινάμε από εκεί. Τα κρατάμε αυτά. Τα κρατάμε αυτά και προχωράμε. Κάτι σημαίνει. Ένας ξεγελάστηκε λίγο, του έφυγε λίγο. Σταμάτησε κι αυτός.

Κύριε Υπουργέ, κύριε Φλωρίδη, είπατε πολλά. Θα τα πάρουμε ένα-ένα.

(Θόρυβος στην Αίθουσα)

Ρε παιδιά, ηρεμήστε λίγο, δεν λέει εσάς ψεκασμένους, ότι είστε για τα μπάζα, γιατί το είπε ο άνθρωπος πριν από λίγο, γιατί εκείνη την ημέρα αυτό είχε γίνει. Δεν λέει εσάς! Μα, έχετε μια μανία ντε και καλά να σας πουν ψεκασμένους. Δεν λέει εσάς! Ηρεμήστε λίγο! Ούτε εσείς είστε για τα μπάζα. Είπε πριν από λίγο ο άνθρωπος ότι εκείνη την ημέρα, μιλώντας σε μια αντιπαράθεση με τον Πρόεδρό μας, τον Κυριάκο Βελόπουλο, που είχε προβεί σε κάποιες αποκαλύψεις, είπε «ότι όσοι υποστηρίζουν αυτά που λες είναι για τα μπάζα». Το είπε ο άνθρωπος, επιμένετε εσείς, δεν είστε εσείς! Τι να κάνουμε τώρα; Με το ζόρι να είστε εσείς; Δεν είστε εσείς!

Και αφού μας δικαίωσε, λοιπόν, ο Υπουργός Δικαιοσύνης και αποκαλύψατε ποιους εννοούσατε ότι είναι για τα μπάζα -ότι ήμασταν εμείς δηλαδή, η Ελληνική Λύση- τώρα ήρθε η ώρα να αποκαλύψετε γιατί μπαζώσατε κιόλας, μιας και έχετε μια διάθεση αποκαλύψεων σήμερα. Μήπως να πάμε και σε αυτό, για ποιον λόγο μπαζώσατε κιόλας; Να μας τα πείτε όλα σήμερα, γιατί εμείς δεν λέμε τίποτα.

Εδώ λέει ότι «η επιθεώρηση του τόπου» -έφυγε ο κ. Τριαντόπουλος, πρέπει να έχει γίνει καπνός τώρα- «του ατυχήματος δεν έγινε με τον τρόπο που έπρεπε, ώστε να μπορέσουμε να προσδιορίσουμε τον τύπο του καυσίμου που προκάλεσε την πυρόσφαιρα». Αυτό το λέει το πόρισμα, δεν το λέμε εμείς.

Και υπάρχει το προεδρικό διάταγμα, κύριε Φλωρίδη -δεν θα σας τα λέω εγώ, εσείς είστε ο νομικός, εγώ ένας Βουλευτής είμαι, δημοσιογράφος στο επάγγελμα- το προεδρικό διάταγμα 141/1991, το οποίο τι λέει; «Οι αστυνομικοί που φτάνουν πρώτοι στον τόπο του εγκλήματος να διατηρούν ανέπαφο τον τόπο του εγκλήματος, απαγορεύοντας σε οποιονδήποτε αναρμόδιο να πλησιάζει και να φύγει ή να μετακινεί το σώμα του εγκλήματος και όλα τα ίχνη ή αντικείμενα που βρέθηκαν στον τόπο…». Τα λέει, τι πάτε να μας πείτε σήμερα; Δεν καταλαβαίνω πραγματικά, δεν καταλαβαίνω τι προσπαθείτε να πείτε σήμερα.

Είπατε ότι θυμήθηκε η Αντιπολίτευση τα Τέμπη μετά από δύο χρόνια. Όχι, κάνετε λάθος. Εμείς ήμασταν εδώ και δεν τα ξεχάσαμε ποτέ. Ναι, συμφωνώ ότι κάποιοι τα θυμήθηκαν μετά από δύο χρόνια. Συμφωνούμε απόλυτα ότι κάποιοι τα θυμήθηκαν πριν από δύο χρόνια και διαφωνώ και με την κ. Κωνσταντοπούλου ότι τον Ιούνιο του 2023 δεν μιλούσε κανείς εδώ.

Κάνετε λάθος, κυρία Πρόεδρε, εμείς ήμασταν στη Βουλή και ανοίγαμε δρόμους και τραβούσαμε το κάρο των αποκαλύψεων το 2023. Και εκεί έρχονταν όλοι αυτοί οι χαρακτηρισμοί περί ψεκασμένων, περί συνωμοσιολόγων, περί όλων αυτών. Αυτά γίνονταν τότε, το 2023, πριν τις δεύτερες εκλογές που μπήκατε εσείς μέσα στη Βουλή.

Πραγματικά, κύριε Μάντζο, εγώ σας ακούω, είστε γενναίος άνθρωπος, μιλάτε, μιλάτε, εγώ δεν καταλαβαίνω. Πείτε πέντε πράγματα να καταλάβουμε τι ακριβώς κυνηγάει το ΠΑΣΟΚ σήμερα. Μιλούσατε δέκα λεπτά, δεν κατάλαβα ειλικρινά. Άκουγα τον κ. Ανδρουλάκη σήμερα. Εγώ περίμενα να γίνει τρόπον τινά μία πολιτική μονομαχία εδώ μέσα. Θα έρθει ο Πρόεδρος του ΠΑΣΟΚ να καταθέσει, να μας πει για την πρόταση μομφής αύριο, να μας πει σήμερα -μισό λεπτό- για την προανακριτική, να πάρει τον λόγο η Κυβέρνηση. Ακούγοντάς τον αναρωτιέμαι αν κατάφερε ο ίδιος να πείσει τον εαυτό του με αυτά που έλεγε. Καμία αντίδραση, η Κυβέρνηση ούτε καν απάντησε, πλήρης αδιαφορία, σαν να μη μίλησε ένα πράγμα! Πραγματικά λυπάμαι. Σαν να μη μίλησε, τίποτα!

Ακούστε λίγο κάτι, κύριε Υπουργέ, μπορεί να μιλάμε μερόνυχτα και θα μιλάμε. Όλα έχουν ειπωθεί για την υπόθεση αυτή, όλα! Για το έγκλημα των Τεμπών έχουν ειπωθεί όλα. Ο κόσμος έχει κάνει το ταμείο του. Η κοινωνία έχει κάνει το ταμείο της. Ό,τι και να πείτε εσείς, ξέρει πάρα πολύ καλά ότι η Κυβέρνηση κάτι ήθελε να κρύψει και ξέρουν πάρα πολύ καλά οι Έλληνες πολίτες ότι θέλατε κάτι να συγκαλύψετε. Ό,τι και να πείτε, ό,τι και να πείτε! Και εσείς τα έχετε κάνει αυτά μόνοι σας! Ό,τι και να πούμε εμείς εδώ μέσα -που μιλάμε συνέχεια και δεν καταλαβαίνω και τι λένε κάποιοι- ό,τι και να πείτε, ο κόσμος γνωρίζει, η κοινωνία γνωρίζει ότι η Αντιπολίτευση ξύπνησε αργά. Ό,τι και να πούμε, ό,τι και να επαναλάβουμε, η κοινωνία γνωρίζει -ό,τι και να πείτε, όσο και να προσπαθήσετε- ότι η Ελληνική Λύση είναι αυτή που τράβηξε το κάρο των αποκαλύψεων, ότι η Ελληνική Λύση ήταν αυτή που άνοιξε δρόμους για την υπόθεση, το έγκλημα στα Τέμπη. Τελεία, παύλα, παράγραφος. Δεν υπάρχει κάτι άλλο. Ό,τι και να πείτε, όσο και να προσπαθήσετε να καπηλευθείτε, μιλάνε τα γεγονότα από μόνα τους. Δεν χρειάζεται να έρθει κανένας Υπουργός να το πιστοποιήσει αυτό, ότι η κοινωνία έχει βγάλει το συμπέρασμά της.

Ερώτηση, απλά πράγματα: Προανακριτική. Έρχεται το ΠΑΣΟΚ εδώ. Κύριοι συνάδελφοι του ΠΑΣΟΚ, προανακριτική. Θα βγει κάτι; Ειλικρινά τώρα που συζητάμε, θα βγει κάτι; «Όχι» είναι η απάντηση. Ποιο είναι το χειρότερο που μπορεί να γίνει; Έναν χρόνο με αναστολή πλημμέλημα ο Τριαντόπουλος. Αυτή είναι η αλήθεια, πείτε τα απλά να τα καταλάβει ο κόσμος. Ερχόμαστε εδώ, μιλάμε, λέμε, θα την ψηφίσουμε την προανακριτική, το είπαμε. Δεν έχουμε άλλη επιλογή. Μα, είναι λάθος, όμως! Ρωτήσατε τους γονείς; Αφήστε την Ελληνική Λύση, τα κόμματα. Τους γονείς!

Σήμερα το πρωί μάς ήρθε ένα mail από την επιτροπή των θυμάτων των Τεμπών. «Η θέση μας είναι» -λένε οι γονείς, η επιτροπή των θυμάτων των Τεμπών- «ότι η πρόταση του ΠΑΣΟΚ υπήρξε βιαστική και αιτιολογημένα δεν συμφωνούμε με τον νομικό χαρακτηρισμό και τα λοιπά». Δεν ακούτε κανέναν; Άντε, εμείς λέμε χαζομάρες. Εδώ δεν τους ακούτε; Οι γονείς είναι αυτοί, οι γονείς! Ακούστε τουλάχιστον τι λένε οι γονείς! Άρα, στην ερώτηση αν θα βγει κάτι από αυτό η απάντηση είναι «όχι». Κοροϊδευόμαστε μεταξύ μας;

Αύριο θα έρθει ο κ. Ανδρουλάκης, αφού έχετε συνεννοηθεί -δεν ξέρω ποιοι θα μιλήσουν τελικά αύριο και πότε θα την καταθέσετε την πρόταση δυσπιστίας- ερώτηση: Θα έχει αποτέλεσμα η πρόταση δυσπιστίας; Όχι, κανένα! Ίσα ίσα θα τους συσπειρώσει παραπάνω. Θα τους ενώσετε; «Ναι» είναι η απάντηση. Είχατε την ευκαιρία την Κυβέρνηση αυτή, ενώ είχε διαπραχθεί το έγκλημα των Τεμπών, να τη ρίξουμε όλοι μαζί; «Ναι» είναι η απάντηση. Το κάνατε; «Όχι» είναι η απάντηση, γιατί προσπαθήσατε και επιλέξατε να εξυπηρετήσετε μια χούφτα ΛΟΑΤΚΙ πεντακόσιους ανθρώπους. Γι’ αυτό, γιατί είχαμε τη δυνατότητα να τους ρίξουμε με τον γάμο των ομοφυλόφιλων, είχε διαπραχθεί ήδη το έγκλημα των Τεμπών τότε. Απλά πράγματα, πείτε τα στον κόσμο να καταλάβει τι λέμε εδώ μέσα. Μπαίνετε σε κάτι νομικά μονοπάτια και ούτε εσείς καταλαβαίνετε τι λέτε.

Μία πρόταση δυσπιστίας-παρωδία! Εγώ από τη σύντομη πολιτική μου εμπειρία έξι ετών και ως πολιτικό ον νωρίτερα ήξερα ότι οι προτάσεις δυσπιστίας έχουν και έναν αιφνιδιαστικό χαρακτήρα να στριμώξει την Κυβέρνηση. Εδώ το συζητάτε δύο μήνες. Παρωδία! Όχι σήμερα, όχι αύριο, όχι μεθαύριο, σε μισή ώρα, «περιμένω τους άλλους δύο να έρθουν», «τελικά θα υπογράψουμε και οι τέσσερις και οι τρεις, κανένας, όλοι μαζί». Τι είναι αυτό; Πρόταση δυσπιστίας; Αυτό είναι μια παρωδία, πραγματικά. Δυστυχώς το λέω, δεν είναι σοβαρά πράγματα αυτά, δεν είναι σοβαρά πράγματα. Θα τη στηρίξουμε αύριο; Ναι, δεν έχουμε επιλογή, αλλά είναι λάθος πολιτικό! Πρέπει να το καταλάβετε. Μιλήστε με ειλικρίνεια στον κόσμο και με απλά ελληνικά! Κάνετε λάθος!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τρία πράγματα -και κλείνω, κύριε Πρόεδρε, δεν ξαναμιλάω σήμερα- σε αυτά που είπε σήμερα η Κυβέρνηση διά στόματος εισηγητού. Δηλαδή όρισαν έναν εισηγητή, ήρθε να μιλήσει για την προανακριτική, τον ακούσαμε, τον άκουσα. Εκείνη την ώρα που τον άκουγα, έλεγα «ρε παιδί μου, αυτό το παιδί, αυτός ο συνάδελφος λέει ότι έκαναν τα πάντα ως κυβέρνηση και εξεταστική και όλα, όταν ο ίδιος ο Πρωθυπουργός, ο πολιτικός Αρχηγός του, έχει βγει και είπε ότι ήταν μια κακή παρένθεση, μια κακή στιγμή» -τι είπε;- αυτή η παρωδία εξεταστική. Τη ζήσαμε και αυτή. Μην την επικαλείστε την εξεταστική! Δεν σας τιμά. Πολλά λένε, «καμία παράβαση καθήκοντος δεν έγινε». Έβγαλαν απόφαση!

Τζάμπα η προανακριτική, κύριε Μάντζο, κυρία Λιακούλη, έβγαλε απόφαση ο άνθρωπος σήμερα εδώ, δεν υπάρχει -λέει- καμία παράβαση καθήκοντος. Έβγαλε απόφαση. Τζάμπα θα μιλήσουμε τώρα, θα φάμε τα νιάτα μας χωρίς λόγο, αφού έχουν πάρει απόφαση αυτοί, τελείωσαν. Καθαρός ο Τριαντόπουλος! Την είπαν σήμερα την απόφαση. Δεν το βλέπετε ότι την είπαν σήμερα την απόφαση; Το είπε ο εισηγητής τους πρωί πρωί, 11.00΄ ώρα έβγαλε απόφαση. «Μετά από δύο χρόνια», τα λέει ο εισηγητής, ζητάνε άλλα δύο χρόνια. Ο Μητσοτάκης, ο Πρωθυπουργός, ο Κυριάκος Μητσοτάκης, θα πολεμήσει το βαθύ κράτος, μέρος του οποίου είναι ο ίδιος. Μα, είναι ο ίδιος Βουλευτής είκοσι χρόνια, δεν ξέρω εγώ πόσα είναι! Κυβερνάει ο ίδιος τόσα χρόνια, η Νέα Δημοκρατία, το κόμμα του, μισό αιώνα, ένα τέταρτο του αιώνα! Δηλαδή εσείς δεν είστε κομμάτι του κράτους αυτού, του σάπιου, που θέλετε να γκρεμίσετε; Τι θα κάνετε δηλαδή, αυτοχειρία; Τους εαυτούς σας δηλαδή; Μα, εσείς είστε το βαθύ κράτος, το σάπιο κράτος αυτό είστε εσείς! Τι θα κάνετε δηλαδή; Θα τιμωρήσετε, χαρακίρι, τους εαυτούς σας;

Δεν σας έφτασαν τόσα χρόνια; Θέλετε άλλα δύο τώρα; Πόσα χρόνια θέλετε να φτιάξετε τον σιδηρόδρομο; Θέλετε δύο, πέντε, δεκαπέντε; Πείτε μας. Πότε θα πάνε τα παιδιά μας να ανέβουν στο τρένο και θα νιώθουν ασφάλεια; Πείτε μας! Κλείστε το ρημάδι και πείτε θέλουμε δύο, πέντε, δέκα χρόνια, να πάρουμε τα τρένα πάλι. Βγείτε και πείτε το. Ποιος ΕΟΔΑΣΑΑΜ; Συμπαθέστατος ο κύριος, ο Πρόεδρος αυτός. Τον είδαμε τον άνθρωπο. Κοιτούσε προς τα πάνω. Ποιος; Η κ. Μπακογιάννη του παρουσίαζε το βιβλίο, ρε παιδιά, και τον έλεγε «ο φίλος μου» και ο «συνεργάτης μου». Και ο ίδιος δήλωνε τον θαυμασμό του για την κ. Μπακογιάννη. Εγώ δεν λέω τίποτε άλλο. Δεν υπονοώ τίποτα. Όμως, η γυναίκα του Καίσαρα πρέπει και να είναι και να φαίνεται τίμια. Δεν μπορείς να βάζεις αυτόν Πρόεδρο της Επιτροπής αυτής! Δεν γίνεται! Δεν γίνεται! Ούτε να κρυφτείτε δεν μπορείτε! Ούτε να κρυφτείτε δεν μπορείτε!

Μιλάτε εσείς για δέουσα πολιτική σοβαρότητα; Έχετε δείξει εσείς τα τελευταία δύο χρόνια στην υπόθεση των Τεμπών τη δέουσα πολιτική σοβαρότητα; Αν το πείτε αυτό, πραγματικά θα βγάλετε όλη την κοινωνία ότι είναι τρελή. Τζάμπα μιλάμε, κύριε Υπουργέ. Και ξέρετε μιλάμε γιατί τζάμπα μιλάμε; Γιατί ήδη η κοινωνία σας έχει δικάσει.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Λαμπρούλης):** Τώρα τον λόγο έχει ο Κοινοβουλευτικός Εκπρόσωπος από τη Νέα Αριστερά κ. Ηλιόπουλος για μία παρέμβαση.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Η παρέμβαση, η ομιλία του κ. Φλωρίδη αποτελεί μνημείο πολιτικής δειλίας. Μνημείο δειλίας, κύριε Φλωρίδη. Είπατε τα πάντα. Ένα πράγμα δεν είπατε. Ήσασταν από τα κεντρικά πρόσωπα της Κυβέρνησης που αμφισβητήσατε ότι έγινε παρέμβαση στον χώρο που οδήγησε στην καταστροφή στοιχείων. Αν είχατε τσίπα πάνω σας, θα λέγατε σήμερα ότι συνεχίζετε να πιστεύετε το ίδιο. Γιατί είναι φανερό ότι συνεχίζετε να πιστεύετε το ίδιο, ότι δεν έγινε καμία παρέμβαση στον χώρο. Δεν μπορείτε να το πείτε, όμως, τώρα. Δεν μπορείτε να το πείτε. Ούτε μπορείτε να πείτε ότι ναι, όντως έγινε παρέμβαση.

Τι έρχεστε να μας πείτε; Έρχεστε να μας πείτε «εμπιστοσύνη στη δικαιοσύνη», ενώ έχετε καταστρέψει στοιχεία. Τι έρχεστε να μας πείτε; «Δεν υπήρχε εντολή». Δηλαδή, η όποια παρέμβαση στον χώρο έγινε χωρίς εντολή και δεν ξέρουμε και ποιος σας έδωσε τα λεφτά. Το ακούσαμε κι αυτό. Δόθηκαν 650 χιλιάρικα από το κράτος δύο μέρες, αλλά δεν ξέρετε ποιος σας έδωσε τα λεφτά. Δηλαδή, έρχεστε εδώ και ζητάτε απαλλαγή λόγω βλακείας. Λέτε «ήμασταν στο πεδίο, βλέπαμε ότι μπροστά μας γίνεται καταστροφή στοιχείων αλλά δεν είχαμε δώσει εντολή, δεν έχουμε δόλο». Κύριε Φλωρίδη, όταν έχουν καταστραφεί στοιχεία τα οποία σχετίζονται με τον θάνατο πενήντα επτά ανθρώπων, δεν μπορείτε να ζητάτε απαλλαγή λόγω ανοησίας. Δεν γίνεται. Σκεφτείτε μια καλύτερη γραμμή. Έλεος! Δεν γίνεται να λέτε «δεν υπήρχε εντολή».

Πάμε τώρα στον κ. Τριαντόπουλο. Είναι ή δεν είναι στο πρώτο δελτίο Τύπου που βγαίνει με τη σφραγίδα της Κυβέρνησης Υφυπουργός παρά τω Πρωθυπουργό που λέει ότι βρέθηκε στο μέρος για τον συντονισμό των ενεργειών και την παρακολούθηση όλων αυτών που πρέπει να γίνουν. Ποιες είναι οι ενέργειες που λέει το δελτίο Τύπου που έχει βγάλει ο κ. Τριαντόπουλος; Είναι η απομάκρυνση των αμαξοστοιχιών και η αποκατάσταση του χώρου. Το είπε ο άνθρωπος. Ήταν το δελτίο Τύπου της Κυβέρνησης. Την επόμενη μέρα 7 Μαρτίου στον «ΣΚΑΪ»: «Καταφέραμε να αποκαταστήσουμε τον χώρο». Αυτή η αποκατάσταση κατέστρεψε ή δεν κατέστρεψε στοιχεία, κύριε Φλωρίδη; Θα έχετε το πολιτικό θάρρος να πείτε ότι ναι αυτή η αποκατάσταση κατέστρεψε στοιχεία; Και μετά συνεχίστε την αστεία γραμμή ότι το κάνατε χωρίς εντολή. Δόθηκαν 650 χιλιάρικα και δεν υπήρχε εντολή. Βγήκε ο Κυβερνητικός Εκπρόσωπος και λέει «η δικαιοσύνη θα μας απαντήσει ποιος έδωσε την εντολή».

Προτελευταία παρατήρηση. Είπατε ότι το κορυφαίο μήνυμα ήταν το «ποτέ ξανά». Αλήθεια, κύριε Φλωρίδη; Εσείς δεν λέγατε από την πρώτη μέρα ότι για όλα φταίει ένας άνθρωπος; Εσείς δεν λέγατε ότι από την πρώτη μέρα όλα ήταν ανθρώπινο λάθος; Κι έρχεστε δύο χρόνια μετά να μας πείτε ότι ασφάλεια στα τρένα θα υπάρχει το 2027; Άρα, λέγατε ψέματα από την πρώτη μέρα στα πάντα κι όχι μόνο για το πώς πήγε αυτός άνθρωπος εκεί. Έχετε πει ψέματα για τα πάντα.

Κι έρχομαι και στο τελευταίο που ήταν και το πιο εξοργιστικό. Αν είχατε κάνει αυτή την τοποθέτηση δύο μέρες πριν τα συλλαλητήρια, αν είχε μιλήσει ο κ. Τριαντόπουλος δυο μέρες πριν τα συλλαλητήρια, ακόμα απ’ έξω κόσμο θα είχε. Ένα εκατομμύριο εδώ θα ήταν ακόμα, αν τα είχατε πει αυτά δύο μέρες πριν τα συλλαλητήρια. Έρχεστε και λέτε ότι «πήρατε το μήνυμα» και το μήνυμα είναι η εργαλειοποίηση από την Αντιπολίτευση. Αυτό είναι το μήνυμα.

Το μήνυμα, κύριε Φλωρίδη, είναι η συγκάλυψη. Και η συγκάλυψη υπάρχει για όλα αυτά τα οποία κάνατε στην εξεταστική, για όλα αυτά τα οποία κάνατε με πράξεις και παραλείψεις που οδήγησαν στο να καταστραφούν στοιχεία, για όλα τα γεγονότα τα οποία δύο χρόνια μετά ο κρατικός ΟΣΕ δεν έχει καν τα βίντεο της εμπορικής αμαξοστοιχίας. Για όλα αυτά και όσα ψέματα και να πείτε, η λάσπη που πετάτε προς την Αντιπολίτευση και προς την κοινωνία -κι εσείς πετάξατε λάσπη προς την κοινωνία- δεν πιάνει. Γιατί είστε κατηγορούμενοι.

Από την Παρασκευή είναι μία φράση που σας τρομάζει. Μία φράση σας τρομάζει από την Παρασκευή. Το «Μητσοτάκης στη δικαιοσύνη». Γιατί μπορεί να έβγαλε ο κ. Μητσοτάκης τις υποκλοπές με «αυτοφωράκια» τον κ. Δημητριάδη, μπορεί να πηγαίνετε τώρα να βγάλετε το έγκλημα των Τεμπών με «αυτοφωράκια» τον Καραμανλή και τον Τριαντόπουλο -θα το δούμε, γιατί από ό,τι φαίνεται τον έχετε ήδη αθωώσει- αλλά ξέρετε, κύριε Φλωρίδη, όταν σε ένα μαγαζί κάθε δύο χρονιές έχεις πρόβλημα με «αυτοφωράκηδες», έχεις πρόβλημα με τη διεύθυνση του μαγαζιού. Δεν σου φταίει ο «αυτοφωράκιας». Φταίει αυτός που το τρέχει το μαγαζί.

Και να ξέρετε ότι δεν θα υπάρξει συγκάλυψη. Αργά ή γρήγορα θα προχωρήσει και ο λαός με τον αγώνα του έχει κερδίσει ότι σε αυτή την υπόθεση η δικαιοσύνη θα προχωρήσει. Θα απονεμηθεί δικαιοσύνη και όλοι οι εμπλεκόμενοι, όλοι οι οποίοι πρέπει να απαντήσουν, θα λογοδοτήσουν και πολιτικά εδώ μέσα αλλά θα λογοδοτήσουν και στη δικαιοσύνη. Κι εμείς θα κάνουμε τα πάντα γι’ αυτό.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τον λόγο τώρα στον Κοινοβουλευτικό Εκπρόσωπο από την Κοινοβουλευτική Ομάδα ΝΙΚΗ, τον κ. Ρούντα. Ο κύριος Υπουργός, ο κ. Φλωρίδης, είχε ζητήσει τοποθετηθεί εφόσον έχει ακούσει τους Κοινοβουλευτικούς και αμέσως μετά θα πάρει τον λόγο ο κ. Πλεύρης.

Κύριε Ρούντα, έχετε τον λόγο.

**ΓΕΩΡΓΙΟΣ ΡΟΥΝΤΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, λίγες μέρες μόνο πέρασαν από τη μεγαλειώδη εθνική διαμαρτυρία και απεργία του κυρίαρχου ελληνικού λαού. Το συλλαλητήριο αυτό για τα Τέμπη ήταν ίσως το μεγαλύτερο σε όλη τη διάρκεια της ελληνικής Μεταπολίτευσης και αποδεικνύει ότι όλοι οι Έλληνες πολίτες είναι ολοζώντανοι, συσπειρωμένοι κι έχουν ξεκάθαρες απαιτήσεις από το σαθρό σύστημα της κομματοκρατίας, το οποίο μέχρι σήμερα τους έχει απαξιώσει και τους έχει παραγκωνίσει με τον χειρότερο τρόπο.

Ο κυρίαρχος ελληνικός λαός απέδειξε ότι είναι παρών και ότι έχει αυτός τον πρώτο λόγο στη δημοκρατία και ότι δεν ανέχεται άλλο την κοροϊδία. Η συμμετοχή σε αυτή την πανελλήνια διαμαρτυρία ψυχή τε και σώματι ήταν για όλους η εκπλήρωση μιας ηθικής, εθνικής και πολιτικής υποχρέωσης και οτιδήποτε άλλο ακούστηκε στον δημόσιο πολιτικό λόγο περί δήθεν ψυχικής μόνο συμμετοχής είναι φθηνές πολιτικές δικαιολογίες χειρίστου είδους και μια προσβολή στις ψυχές των αθώων θυμάτων, στις οικογένειές τους, στη δημοκρατία μας και προς τον ελληνικό λαό.

Αν η Κυβέρνησή σας είχε έστω και ένα ίχνος δημοκρατικής ευαισθησίας, θα έπρεπε να είχε ήδη παραιτηθεί και να πάει σε εκλογές. Προφανώς, όμως, δεν σας βρίσκεται τέτοια ευαισθησία και αξιοπρέπεια. Αν τουλάχιστον τις έχετε, κάντε το τώρα, έστω κι αυτή τη στιγμή. Γιατί πληγώσατε άλλη μια φορά βαθιά τον ελληνικό λαό. Γεμίσατε με πένθος τα νιάτα και τις ελπίδες του.

Οι μέχρι τώρα αντιδράσεις σας δείχνουν ότι δεν έχετε καταλάβει τίποτα από το μήνυμα όλων αυτών των αντιδράσεων. Δεν έχετε, όπως φαίνεται, ουσιαστική διάθεση αυτοκριτικής και είναι πλέον ολοφάνερο ότι έχετε εγκλωβιστεί στην ψευδαίσθηση της πολιτικής ισχύος. Το μόνο που σας ενδιαφέρει είναι η νομή της εξουσίας κι έχετε καταντήσει μία ολιγαρχία με δημοκρατικό μανδύα.

Το μήνυμα το οποίο είτε αδυνατείτε να καταλάβετε ή δεν θέλετε να καταλάβετε είναι ξεκάθαρο. Φανερώθηκε η ελλειμματική δημοκρατία. Φανερώθηκε η αποσύνθεση και η πλήρης αποσάθρωση την οποία προκάλεσε η πολυετής κομματοκρατία, της οποίας είστε αίτιο και αιτιατό.

Όλες οι κυβερνήσεις που πέρασαν μέχρι τώρα και εσείς αυτή τη στιγμή με τη σειρά σας έχετε αποτύχει πλήρως να επιβεβαιώσετε το νόημα της πολιτικής συμμετοχής στην καρδιά του Έλληνα. Δεν έχετε ίχνος λαϊκής ευαισθησίας γιατί προφανώς θεωρείτε τον πολίτη κάτι υποδεέστερο και γι’ αυτό ο Έλληνας πολίτης νιώθει ότι δεν υφίσταται κανένα νόημα στη συμμετοχή του στο πολιτικό γίγνεσθαι. Αυτό φαίνεται από το μεγάλο ποσοστό της αποχής. Οι πολιτικοί και οι δημοκρατικοί θεσμοί έχουν μέσα του απαξιωθεί. Γιατί; Γιατί πολύ απλά διαρρήξατε την εμπιστοσύνη που έχουν οι Έλληνες πολίτες απέναντι στους θεσμούς κι αυτό που έχετε διαπράξει είναι ολέθριο.

Αυτό το διπλό έγκλημα των Τεμπών μαζί με όλα τα υπόλοιπα, στο Μάτι, στη Μάνδρα, στην αποστολή στη Λιβύη όπου έχασαν τη ζωή τους πέντε άνθρωποι, τρεις στρατιωτικοί και δύο ιδιώτες πολίτες, και μαζί με όλα τα υπόλοιπα γνωστά ή άγνωστα ενδεχομένως εγκλήματα εις βάρος του κυρίαρχου ελληνικού λαού, αναζητούν τη δικαίωση, την αλήθεια και το φως. Δυστυχώς στην πατρίδα μας σήμερα, έννοιες όπως η δημοκρατία, η δικαιοσύνη και η αλήθεια αποτελούν εθνικά ζητούμενα.

Η ίδια η μεγαλειώδης διαμαρτυρία του κυρίαρχου ελληνικού λαού αποδεικνύει ότι υπάρχει άμεση ανάγκη για περισσότερη και ποιοτικότερη δημοκρατία και φυσικά και δικαιοσύνη. Τι μας είπαν οι Έλληνες; Ότι υπάρχει τεράστια απόκλιση ανάμεσα στο πώς θα πρέπει ιδανικά να λειτουργούν οι θεσμοί με βάση το Σύνταγμα και τους νόμους και στο πώς τελικά λειτουργούν στην πραγματικότητα, εξαιτίας των καταχρήσεων όλων των κυβερνήσεων.

Βιώνουμε μια φθίνουσα μετάβαση της δημοκρατίας στη λεγόμενη μεταδημοκρατία. Βιώνουμε ήδη τη μεταπολιτική, όπου η εκάστοτε κυβερνητική αυθαιρεσία οδηγεί στην αυτοαναίρεση των ίδιων των θεσμών. Και είναι τόσο μεγάλο αυτό το μέγεθος αυτής της αυθαιρεσίας, ώστε πλέον μιλάμε για κάτι ακόμα χειρότερο, μιλάμε για μια νεκροπολιτική η οποία μπορεί να στρέφεται και εναντίον των ίδιων των πολιτών μιας χώρας.

Θα έπρεπε λογικά να προσπαθείτε να βρείτε τρόπους βελτίωσης της ζωής του ελληνικού λαού, όπως επιτάσσει το θεσμικό σας καθήκον, ενώ αντιθέτως εκθέτετε άλλους ανθρώπους σε θανάσιμο κίνδυνο και θάνατο, είτε κοινωνικοπολιτικό είτε κυριολεκτικό. Είναι συγκλονιστική και μόνο η σκέψη το πόσοι Έλληνες πολίτες όλων των ηλικιών χρησιμοποίησαν το τρένο και όλα τα υπόλοιπα τρένα και μέχρι και σήμερα βρισκόμενοι σε έκθεση θανάσιμου κινδύνου. Η περίοδος του εγκλεισμού της υποχρεωτικότητας, η Μάνδρα, το Μάτι, τα Τέμπη είναι χαρακτηριστικά παραδείγματα. Ακολούθως ο τρόπος με τον οποίο τα οστά των θυμάτων πετάχτηκαν σε παρακείμενα χωράφια και η σκύλευσή τους είναι ακόμα πιο χαρακτηριστικό παράδειγμα αυτής της νεκροπολιτικής την οποία εφαρμόζετε και διαχειρίζεστε.

Ας είμαστε ειλικρινείς στη συνείδησή μας. Η παρούσα διαδικασία επί τη βάσει του αιτήματος του ΠΑΣΟΚ συνιστά μια επιτομή μιας νέας διαδικασίας και νέας προσπάθειας συγκάλυψης. Είναι εμφανής μια κοινή προσπάθεια να χρησιμοποιήσετε τον κ. Τριαντόπουλο ως αποδιοπομπαίο τράγο. Αλήθεια έχετε το θάρρος να πείτε στους γονείς ότι συζητάμε για ευθύνη μόνο ενός ανθρώπου και μόνο για ένα πλημμέλημα;

Το λαϊκό αίτημα όλων των Ελλήνων για δικαιοσύνη πρέπει, κύριοι της Κυβέρνησης, να σας προβληματίσει βαθιά. Σημαίνει προφανώς ότι κάτι δεν λειτουργεί σωστά στον θεσμό της δικαιοσύνης. Η δημόσια κριτική στη δικαιοσύνη είναι θεμιτή και επιβεβλημένη, αρκεί φυσικά να γίνεται με σοβαρότητα, με ευπρέπεια, χωρίς αδικαιολόγητες γενικεύσεις, στοχοποιήσεις και χωρίς συκοφαντίες. Η ευπρεπής, λοιπόν, και ορθή κριτική στη δικαιοσύνη είναι θεμέλιος λίθος τόσο της υγιούς λειτουργίας της δημοκρατίας όσο και βασικό συστατικό στοιχείο της ελευθερίας του λόγου.

Όμως φαίνεται σήμερα ότι η κομματοκρατία της Μεταπολίτευσης προφανώς έχει προσυμφωνήσει -και χωρίς φυσικά να έχει αφουγκραστεί τη μαζική λαϊκή απαίτηση- ότι όταν μιλάμε για ποινικές ευθύνες πολιτικών προσώπων μιλάμε μόνο για τον κ. Τριαντόπουλο, Υφυπουργό παρά τω Πρωθυπουργώ και μόνο για πλημμέλημα.

Εμείς, ως Νίκη, όμως, διαφωνούμε απέναντι σε αυτό και στεκόμαστε με θάρρος και αποφασιστικότητα απέναντι σε αυτήν τη λογική του εξιλαστήριου θύματος και ζητάμε την πλήρη διαλεύκανση της υπόθεσης όσο ψηλά κι αν φτάνουν οι ευθύνες και διεύρυνση, να ελεγχθούν περισσότερα πολιτικά πρόσωπα και περισσότερες ευθύνες. Μπορεί άραγε ένας Υφυπουργός παρά τω Πρωθυπουργώ να δράσει μόνος του χωρίς κατευθυντήριες εντολές από τον προϊστάμενό του, δηλαδή τον Πρωθυπουργό; Μπορούμε να παραβλέπουμε τυχόν ευθύνες προηγούμενων κυβερνήσεων, όπως του ΣΥΡΙΖΑ και του ΠΑΣΟΚ, που εγκατέλειψαν στο έλεος του θεού τον ελληνικό σιδηρόδρομο;

Ο ελληνικός λαός αποζητά να διερευνηθούν πλήρως όλες οι τυχόν ποινικές ευθύνες όλων των εμπλεκομένων στην υπόθεση. Η σύμπραξη των κομμάτων της μεταπολιτευτικής κομματοκρατίας είναι εμφανέστατη και θα βρει την αποδοκιμασία που τους πρέπει από τον κυρίαρχο ελληνικό λαό. Ήδη εδώ έχει ασκηθεί δριμύτατη κριτική απέναντι σε αυτήν την πρόταση. Απορώ τότε, λοιπόν, γιατί τη στηρίζετε. Οι ίδιοι οι γονείς διαφωνούν. Για ποιον λόγο; Για το θεαθήναι; Είναι αναμφίβολα πάντως εντυπωσιακή η ομοιότητα με τις υποκλοπές. Πλημμέλημα στις υποκλοπές, πλημμέλημα και στα Τέμπη. Είναι, λοιπόν, πολύ φυσιολογικό να διαμαρτύρεται ο ελληνικός λαός για όλο αυτό. Σας έχει γυρίσει την πλάτη, κύριοι της Κυβέρνησης, και σας έχει εγκαταλείψει στη μοναξιά της φθοράς η οποία είναι κάθε μέρα μεγαλύτερη και οριστική.

Κλείνοντας θα ήθελα να υπενθυμίσω το εξής στην Κυβέρνηση. Καλό θα ήταν τα στελέχη της να κατανοήσουν τα εξής: Πρώτον, το έγκλημα των Τεμπών δεν είναι μικρό ζήτημα σε σχέση με όλα όσα συμβαίνουν στον πλανήτη. Πρόκειται για ανθρώπινες ζωές. Τι συγκρίνουμε, την απώλεια ανθρώπινων ζωών σε ένα έγκλημα με τους δασμούς; Το ζήτημα επίσης της υποτιθέμενης σταθερότητας με την οποία τρομοκρατείτε τον ελληνικό λαό είναι ψευδεπίγραφο. Θεωρείτε, δηλαδή, αυτήν την κατάσταση που υπάρχει αυτήν τη στιγμή ως σταθερότητα; Και δυστυχώς εσείς οι ίδιοι προκαλείτε τριγμούς στην ομαλή λειτουργία της δημοκρατίας και την υποβιβάζετε σε οπαδισμό, όταν δημοσίως προτρέπετε τους υποστηρικτές του κόμματός σας να αντιδρούν και μάλιστα με ένταση και βία σε δημόσιες συζητήσεις όταν δέχονται κριτική για τα πεπραγμένα της Κυβερνήσεως σας. Και ξέρετε, μη θεωρείτε δεδομένη την ψήφο του ελληνικού λαού και συγκεκριμένα των υποστηρικτών σας. Είναι αλαζονεία αυτό.

Και κάτι τελευταίο. Οι μητέρες των θυμάτων που ήταν στο συλλαλητήριο και όλες οι μητέρες που ήταν στο συλλαλητήριο δεν είναι χαροκαμένες ούτε μοιρολογίστρες. Είναι ηρωίδες όπως ολόκληρος ο ελληνικός λαός είναι ήρωας, ο οποίος μέσα στη δυστυχία που τον έχετε ρίξει κρατάει την αξιοπρέπειά του ψηλά και αγωνίζεται για ιδανικά, για αρετές, για ελευθερία και δημοκρατία.

Σας ευχαριστώ.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Ρούντα.

Θα δώσουμε τον λόγο τώρα στον κ. Φλωρίδη, Υπουργό Δικαιοσύνης, για μια παρέμβαση. Μετά θα μιλήσει ο κ. Πλεύρης, Κοινοβουλευτικός Εκπρόσωπος. Θα κάνει την ομιλία του και θα συνεχίσουμε με τον κατάλογο, δύο ομιλητές, ένας κοινοβουλευτικός.

Κύριε Υπουργέ, έχετε τον λόγο.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ευχαριστώ, κύριε Πρόεδρε.

Κυρίες και κύριοι Βουλευτές, είναι γνωστό ότι η νομική επιστήμη είναι κατ’ εξοχήν επιστήμη της λογικής, δηλαδή βάζει τη σκέψη σε μια σειρά και καταλήγει σε ένα διά ταύτα το οποίο έχει λογική συνάφεια με τις προηγούμενες σκέψεις. Τι εννοώ τώρα με αυτό σε σχέση με αυτά που ακούσαμε από τον κ. Μάντζο;

Ο κ. Ανδρουλάκης και σήμερα εδώ αλλά και την ημέρα που παρουσιάστηκε το πόρισμα του Εθνικού Οργανισμού για τη Διερεύνηση των Ατυχημάτων έσπευσε να το υιοθετήσει και να πει «τώρα έχω όλες τις αποδείξεις για να καταθέσω πρόταση μομφής κατά της Κυβερνήσεως». Η πρόταση μομφής είναι κάτι πολύ μεγαλύτερο από μια πρόταση για σύσταση προανακριτικής επιτροπής.

Η λογική συνέπεια αυτής της σκέψης ότι έχω τις αποδείξεις οι οποίες εδράζονται σε ένα πόρισμα, είναι ποια; Ότι το πόρισμα αυτό το οποίο επικαλείται ο κ. Ανδρουλάκης για να κάνει το μείζον, δηλαδή την πρόταση μομφής, περιέχει μέσα σαφή αναφορά ότι δεν υπήρξε καμία, μα καμία πολιτική παρέμβαση στην υπόθεση της επέμβασης στον χώρο του δυστυχήματος. Εάν, λοιπόν, υπάρχει η στοιχειώδης λογική στις σκέψεις αυτές, αυτό σημαίνει τι; «Δέχομαι το πόρισμα, δέχομαι αυτό που το πόρισμα λέει, ότι λείπει οποιαδήποτε ένδειξη για συμμετοχή πολιτικών προσώπων ή για εντολές πολιτικών προσώπων στο θέμα της επέμβασης στον χώρο». Άρα, τι έπρεπε να κάνει σήμερα; Να αποσύρει την πρότασή του.

Αυτή είναι η λεγόμενη λογική επαγωγή. Πιστεύω σε ένα πόρισμα, το επικαλούμαι το πόρισμα αυτό για τα πάντα, το πόρισμα αυτό λέει ότι δεν υπάρχει η πολιτική παρέμβαση που αποτελεί τον μόνο λόγο για να υποβληθεί αυτή η πρόταση που συζητά η Βουλή σήμερα, άρα εφόσον το πόρισμα είναι το θέσφατο και η απόδειξη των πάντων αποσύρω την πρόταση.

Όμως εδώ τι έχουμε; Έχουμε μια απόλυτη αντιστροφή μιας λογικής επαγωγής. Ναι μεν επικαλούμαι το πόρισμα, ναι μεν το πόρισμα λέει τα πάντα, αλλά τελικά η πρόταση την οποία κάνουμε είναι εναντίον του πορίσματος. Καταπληκτικά.

**ΧΡΗΣΤΟΣ ΓΙΑΝΝΟΥΛΗΣ:** Αυτό είναι για Νόμπελ φιλοσοφίας.

**ΔΗΜΗΤΡΙΟΣ ΜΑΝΤΖΟΣ:** Αυτό είναι σοφιστεία, όχι φιλοσοφία.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Εντάξει, ωραία, τα ακούει ο κόσμος αυτά, διότι τελικά ο κόσμος μας κρίνει.

Σας είπα και πριν, σας λέμε διαρκώς ότι η κατηγορία που δεν αποδέχεται η Κυβέρνηση είναι η θεωρία της συγκάλυψης, η κατηγορία της συγκάλυψης.

Ξέρετε, η ανάδειξη της αλήθειας απαιτεί υπομονή, μεγάλη υπομονή. Έρχεται ένα πέπλο συνωμοσιολογίας, ένα πέπλο ψεμάτων και διαμορφώνεται μία κρούστα που δεν αφήνει την αλήθεια να εμφανιστεί όπως πρέπει. Όμως σιγά, σιγά εμφανίζεται. Πώς εμφανίζεται; Επειδή έρχονται στη δημοσιότητα, όπως έρχονται από αυτούς που κάνουν τα ρεπορτάζ, στοιχεία της ανακρίσεως. Και εκεί μην έχετε καμία αμφιβολία ότι θα υπάρξει κάποια ερώτηση που δεν θα έχει απαντηθεί. Σε μία δικογραφία πενήντα πέντε χιλιάδων σελίδων μπορούμε να υποθέσουμε βάσιμα, με βάση αυτά που διαβάζουμε, ότι υπάρχουν όλες οι απαντήσεις. Και οι απαντήσεις είναι από τον σωστό δρόμο, δηλαδή από τον δρόμο της δικαιοσύνης και όχι από κάποιον άλλο δρόμο. Εμείς έχουμε και την υπομονή και θα περιμένουμε.

Μίλησα για καιροσκοπισμό γιατί σας είπαμε ότι όλα αυτά τα οποία φέρατε με αυτήν την πρόταση για τη σύσταση της λεγόμενης προανακριτικής είναι στοιχεία τα οποία τα γνωρίζετε, τουλάχιστον, εδώ και ενάμιση χρόνο, όταν ολοκλήρωσε τις διαδικασίες της η εξεταστική επιτροπή. Έγιναν πολλές αναφορές για το υλικό, σας τα είπα και πριν.

**ΔΗΜΗΤΡΙΟΣ ΜΑΝΤΖΟΣ:** Κύριε Υπουργέ, η διάταξη διαβιβάστηκε τον Αύγουστο.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Λοιπόν, ο καιροσκοπισμός σας συνίσταται στο ότι έπρεπε να γίνουν τα συλλαλητήρια για να μπορέσετε να δείξετε ότι τάχα επικοινωνείτε με τον κόσμο. Αυτός είναι ο καιροσκοπισμός σας και μάλιστα, καταπατώντας κάθε έννοια λογικής. Υποτίθεται ότι κάνατε και μία πρόταση για την απεξάρτηση της δικαιοσύνης από την εκτελεστική εξουσία, με μια διάταξη που λέει ότι οι αφυπηρετούντες δικαστές δεν θα μπορούν να διορίζονται νωρίτερα από τα τέσσερα χρόνια από την αφυπηρέτησης τους. Σας διαφεύγει κάτι. Αυτή η Κυβέρνηση όταν συζητούσαμε για τον επικεφαλής της Δικαστικής Αστυνομίας και ετέθη το ζήτημα εκεί, είπε, παρότι δεν υπήρχε κανένα εμπόδιο, ότι ο επικεφαλής πρέπει οπωσδήποτε να έχει υπηρετήσει τουλάχιστον δύο χρόνια πριν και το εφαρμόσαμε. Λοιπόν, τι μας λέτε τώρα; Αυτό που έχουμε εφαρμόσει εμείς ήδη; Τι μας λέτε τώρα; Δεν υπήρχε κανένας, πώς να σας πω, νομοθετικός περιορισμός, αλλά η Κυβέρνηση έδειξε στην πράξη ότι όταν ήρθε ένα ζήτημα διορισμού, που το προβλέπει ο νόμος, για δικαστή που έχει αφυπηρετήσει, είπαμε ότι θα διοριστεί δικαστής ή εισαγγελικός λειτουργός ο οποίος έχει τουλάχιστον δύο χρόνια από την αφυπηρέτησή του. Και τώρα μας φέρνετε ως μεγάλη τομή ότι πρέπει να έχει τέσσερα χρόνια. Θέλω να πω ότι και τέσσερα να πούμε εσείς θα πείτε δεκατέσσερα! Δεν έχετε κατανοήσει αυτό που κάναμε.

Και για να κλείσω, επειδή μιλάτε για απεξάρτηση, εκπροσωπείτε ένα κόμμα ιστορικό το οποίο κυβέρνησε την Ελλάδα πάρα πολλά χρόνια και στο οποίο συμμετείχα και εγώ. Έτσι δεν είναι; Πρέπει να σας πω, όμως, το εξής, όταν μιλάμε για το πώς η δικαιοσύνη απομπλέκεται. Αυτή η Κυβέρνηση κι εγώ ως Υπουργός Δικαιοσύνης φέραμε διάταξη και ψηφίστηκε, για πρώτη φορά στην ιστορία του νεοελληνικού κράτους, όπου τα ανώτατα δικαστήρια της χώρας μετέχουν με αποφάσεις των ολομελειών τους με μυστική ψηφοφορία στην επιλογή των ηγεσιών τους. Τι λέτε τώρα γι’ αυτό; Άρα και η πρώτη εφαρμογή αυτής της διατάξεως θα γίνει τον ερχόμενο Ιούνιο που αφυπηρετούν η Πρόεδρος και η Εισαγγελέας του Αρείου Πάγου. Άρα θα έλεγε κάποιος γιατί στις προηγούμενες πολλές, πολλές δεκαετίες παρά τις ευρωπαϊκές επισημάνσεις δεν ήρθε ποτέ μία νομοθετική πρωτοβουλία η οποία θα λέει ότι τα ανώτατα δικαστήρια της χώρας με τις ολομέλειές τους και με μυστική ψηφοφορία θα προτείνουν τις ηγεσίες τους; Τι λέτε γι’ αυτό;

Σας επαναλαμβάνω πως ό,τι είπε ο λαός, δηλαδή αλήθεια, απόδοση της δικαιοσύνης και «ποτέ ξανά», η Κυβέρνηση αυτούς τους στόχους τους υπηρετεί και θα τους υπηρετήσει με μεγαλύτερη ένταση από εδώ και πέρα. Αυτό το οποίο αποκαλύφθηκε εδώ μέσα σήμερα είναι μια βαθύτατη υποκρισία που έρχεται κόντρα στο λαϊκό αίτημα το οποίο λέει «μην επιχειρείτε να κομματικοποιήσετε τα μεγάλα συλλαλητήρια του λαού».

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο Κοινοβουλευτικός Εκπρόσωπος της Νέας Δημοκρατίας, ο κ. Αθανάσιος Πλεύρης.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, μια ερώτηση μπορώ να κάνω;

**ΠΡΟΕΔΡΕΥΩΝ (Γεώργιος Λαμπρούλης):** Πάλι, κύριε Γιαννούλη; Όχι. Κάναμε έναν κύκλο, κάνατε τις τοποθετήσεις σας, τις απορίες σας, τις ενστάσεις σας.

**ΧΡΗΣΤΟΣ ΓΙΑΝΝΟΥΛΗΣ:** Την τελική απόφαση, κύριε Υπουργέ, ποιος θα την παίρνει;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Γιαννούλη, μην ξεχνάτε ότι έχετε και την ομιλία σας.

Ελάτε, κύριε Πλεύρη.

**ΑΘΑΝΑΣΙΟΣ ΠΛΕΥΡΗΣ:** Ευχαριστώ, κύριε Πρόεδρε.

Κυρίες και κύριοι Βουλευτές, πρώτα από όλα να απευθυνθώ ειδικά στους συναδέλφους της Αντιπολίτευσης, σήμερα έχουμε μια κορυφαία διαδικασία που δεν είναι διαδικασία νομοθετικού έργου ή κοινοβουλευτικού ελέγχου. Στην πραγματικότητα καλούμαστε εδώ να λειτουργήσουμε ως ένα ανακριτικό εισαγγελικό όργανο το οποίο αρχικά θα κρίνει αν έρχεται μία πρόταση προκειμένου να γίνει προκαταρκτική εξέταση. Εν συνεχεία θα γίνει προκαταρκτική εξέταση, στην οποία θα έρθουμε ξανά εδώ για να δούμε αν συντρέχουν περαιτέρω ενδείξεις, που απαιτούνται βάσει του Κώδικα Ποινικής Δικονομίας, προκειμένου να ασκηθεί δίωξη. Συνεπώς, είναι μία διαδικασία εκτός της συνήθους διαδικασίας. Και αν σεβόμαστε όλοι τη διαδικασία, να ξέρουμε ότι σήμερα δεν έχουμε να συζητήσουμε για κάτι άλλο γενικώς και αορίστως. Έχουμε να συζητήσουμε καθαρά με τον ρόλο μας, έναν σύμφυτο ρόλο τις λίγες φορές που καλείται να παίξει η Βουλή, όπου πλέον λειτουργούμε ως οιονεί ανακριτές, ως οιονεί εισαγγελείς, οι οποίοι τώρα αποφασίζουμε αν συντρέχουν όροι και προϋποθέσεις για να έχουμε μία προκαταρκτική εξέταση. Και προφανώς όταν το συγκεκριμένο αδίκημα αφορά έναν Υφυπουργό, που συνδέεται όμως με μια ευρύτερη τραγωδία η οποία έχει συμβεί, αυτομάτως αντιλαμβάνομαι ότι υπάρχει μια πολύ μεγαλύτερη βαρύτητα. Διότι εδώ συζητάμε σε ένα πλαίσιο όπου υπάρχουν συγγενείς που μας ακούν, υπάρχει κοινή γνώμη που μας ακούει, γίνεται η συζήτηση μετά από μαζικά συλλαλητήρια που δείχνουν ότι υπάρχει μια καχυποψία από τους πολίτες. Και άρα όλο αυτό στο σύνολό μας, μάς κάνει να λειτουργούμε πιο υπεύθυνα κατά τη δική μου εκτίμηση, στον τρόπο τον οποίο θα πολιτευόμαστε.

Κυρίες και κύριοι συνάδελφοι, απευθύνομαι σε εσάς και λόγω του ότι πολλοί από εσάς γνωρίσατε αυτούς τους συγγενείς στην πορεία και ήρθατε σε επαφή μαζί τους. Εγώ βρισκόμουν το ξημέρωμα στα νοσοκομεία, όπου ανακοίνωνα σε αυτούς τους ανθρώπους ότι έχουν χάσει τα παιδιά τους. Και πιστέψτε με αυτή η βιωματική σχέση σε κάνει να έχεις και μια ενσυναίσθηση και μια προσοχή στο λόγο σου, τη στιγμή που αυτοί οι άνθρωποι εκείνη τη στιγμή μάθαιναν ότι έχουν χάσει τα παιδιά τους και περιμένουν την ταυτοποίηση την οποία θα γίνει.

Συνεπώς, για να φύγουμε από το συναισθηματικό κομμάτι και να πάμε αμιγώς στην εργασία την οποία έχουμε να κάνουμε σήμερα, το πρώτο που πρέπει να δούμε είναι τι μας έχει ζητήσει η πρόταση του ΠΑΣΟΚ, που στηρίζεται σε μια έρευνα που έχει γίνει και με μια διάταξη του εισαγγελέα, ώστε να τοποθετηθούμε σε ένα προς ένα τα σημεία. Αυτό το οποίο έχει έρθει, για να το πούμε πάρα πολύ απλά, είναι ότι μετά από μηνυτήρια αναφορά που έχει γίνει και συμπληρωματικές μηνυτήριες αναφορές σε σειρά φυσικών και πολιτικών προσώπων, υπήρξε μία διάταξη η οποία έκανε μία αξιολόγηση ως προς τα φυσικά πρόσωπα. Για μέρος αυτών των φυσικών προσώπων αρχειοθέτησε, κρίνοντας ότι η λειτουργία τους ήταν άκρως σύννομη και δεν συντρέχει λόγος για άσκηση ποινικής δίωξης. Και γι’ αυτόν το λόγο βλέπετε ότι και σε μια σειρά από πολιτικά πρόσωπα που ήταν προϊστάμενοι των φυσικών προσώπων που αρχειοθετήθηκαν δεν έρχεται πρόταση από το ΠΑΣΟΚ. Αναφέρεται σε τέσσερα φυσικά πρόσωπα, τα οποία είναι ο Περιφερειάρχης, ο Γενικός Γραμματέας Πολιτικής Προστασίας, ο υπεύθυνος στο σημείο της Αστυνομίας και ο υπεύθυνος στο σημείο της Πυροσβεστικής. Περιγράφει η πρόταση ότι με μια σειρά από τις ενέργειές τους θα πρέπει να ασκηθεί ποινική δίωξη για το θέμα της παράβασης καθήκοντος. Αντιστοίχως, διαβιβάζει την υπόθεση για τα πολιτικά πρόσωπα και η πρόταση γίνεται για τον κ. Τριαντόπουλο, λόγω του ότι, όπως αναφέρει η πρόταση, είχε μία συμμετοχή σε μια άτυπη συνάντηση κατά την πρόταση που έλαβε χώρα στο πεδίο και αυτή η διαβίβαση γίνεται χωρίς καμία αξιολογική κρίση. Συνεπώς, από το υλικό το οποίο έχει έρθει και αυτό πρέπει να είναι σαφές, δεν υπάρχει κάποια αξιολογική κρίση για το συγκεκριμένο πολιτικό πρόσωπο και δεν υπάρχει καμία κατάθεση που να μνημονεύει οποιαδήποτε ευθύνη του συγκεκριμένου πολιτικού προσώπου. Έρχεται, όμως, σε ένα ευρύτερο πλαίσιο ότι έχει ασκηθεί ποινική δίωξη σε τέσσερα φυσικά πρόσωπα και όπως έκανε τη δουλειά της η εισαγγελέας για να ασκήσει τη δίωξη προκαταρκτική και εν συνεχεία δίωξη στα τέσσερα φυσικά πρόσωπα, μας ζητάει εμάς από τη Βουλή να δούμε αν συντρέχουν αυτοί οι όροι και οι προϋποθέσεις.

Εδώ πέρα, λοιπόν, πριν πάμε και στη στάση την οποία ακολουθούμε, πρέπει να ξεκινήσουμε από τα βασικά. Ακούω πολλές φορές τα κόμματα να αναφέρονται σε επιπλέον αδικήματα. Μας έχετε κατηγορήσει ότι βάζουμε πρόβλημα στη διαδικασία της δικαιοσύνης. Τα αδικήματα ποιος τα περιγράφει; Πώς μπορεί να γίνεται κουβέντα αυτήν τη στιγμή εδώ από πολιτικά κόμματα, ότι έπρεπε να έρθει πρόταση για παραπάνω αδικήματα, τη στιγμή που η ίδια η εισαγγελική διάταξη έχει καταλήξει ότι διερευνητέα είναι μόνο η παράβαση καθήκοντος; Δηλαδή δεν σας φαίνεται τελείως άτοπο, τα μεν φυσικά πρόσωπα που εσείς λέτε ότι έχουν την ίδια ποινική αντιμετώπιση να πρέπει να έχουν την ίδια τα πολιτικά με τα φυσικά πρόσωπα στη συγκεκριμένη περίπτωση;

Και αν δεχτούμε τους ισχυρισμούς που θέτει το ΠΑΣΟΚ στην πρότασή του και υιοθετεί η Αντιπολίτευση ότι ευσταθούν, δεν είναι οξύμωρο τη στιγμή που μια εισαγγελική έρευνα για φυσικά πρόσωπα έχει καταλήξει για ένα και μοναδικό αδίκημα, να λέτε ότι εμείς ως Βουλευτές που –προσέξτε- δεν θέλουμε να έχουμε τον ρόλο της δικαιοσύνης και κατά τα λεγόμενά σας ό,τι έρχεται θα πρέπει να το επιστρέφουμε πίσω, να βάλουμε άλλο αδίκημα για το όποιο αδίκημα δεν έχει καταλήξει η εισαγγελική έρευνα;

Και θα έχουμε το οξύμωρο, κυρίες και κύριοι συνάδελφοι -και απευθύνομαι και στους νομικούς που είναι εδώ- να δικάζονται φυσικοί αυτουργοί για ένα αδίκημα και να δικάζεται ο Υπουργός -γιατί κάπως έτσι παρουσιάζεται στην πρόταση του ΠΑΣΟΚ, ως συνεργός παρουσιάζεται ο συγκεκριμένος Υπουργός, είτε σαν ψυχική συνδρομή είτε ως ηθικός αυτουργός- για παραπάνω αδικήματα από ότι δικάζεται ο φυσικός αυτουργός. Άρα, είναι προφανές ότι όποιος μιλάει για παραπάνω αδικήματα είναι πλήρως αντίθετος με αυτό το οποίο είχε έρθει από τη δικαιοσύνη.

Δεύτερον, αν αναφέρεται σε παραπάνω πρόσωπα. Σε παραπάνω πρόσωπα πάλι είναι μια τελείως ξένη διαδικασία. Αν πιστεύετε ότι έχει έρθει κάτι το οποίο έχει τύχει αξιολόγησης από τη δικαιοσύνη, θα πρέπει να γίνει αυτοτελής πρόταση για οποιοδήποτε άλλο πρόσωπο αφορά. Και τι έχει πει ο Πρωθυπουργός; Ο Πρωθυπουργός έχει πει ότι η κυβερνητική πλειοψηφία δεν θα σταθεί εμπόδιο όταν έρχονται ώριμες υποθέσεις οι οποίες αξιολογούνται και όχι βεβαίως να έχουμε απλά και μόνο διαβίβαση μηνυτήριων αναφορών.

Πάμε, λοιπόν, να δούμε τώρα ποιο είναι το αδίκημα αυτό που θα κληθούμε να ψηφίσουμε στο τέλος της διαδικασίας για τη σύσταση της προκαταρκτικής επιτροπής. Και οφείλω να σας πω ότι περίμενα από το ΠΑΣΟΚ που κάνει την πρόταση να αναφερθεί και στο σκέλος του νομικού χαρακτηρισμού του αδικήματος. Το αδίκημα στη συγκεκριμένη περίπτωση είναι μια παράβαση καθήκοντος. Η παράβαση καθήκοντος σημαίνει ότι ο κ. Τριαντόπουλος παρέβη το υπαλληλικό του καθήκον, όχι απλά υπαλληλικό καθήκον, αλλά το καθήκον του που ορίζεται από την υπηρεσία και καθορίζεται από νόμο ή διοικητική πράξη. Το πρώτο πράγμα, λοιπόν, που θα περίμενε κάποιος είναι να πάρει το ΦΕΚ αρμοδιοτήτων του κ. Τριαντόπουλου και να πει: «Κύριοι, παραβιάστηκαν με βάση το ΦΕΚ που είχε και τις αρμοδιότητες που είχε, ένα, δύο, τρία». Είχε κάποια από τις αρμοδιότητες ως υπάλληλος Υφυπουργός που σχετίζονται με τυχόν παρανομίες που έγιναν στο πεδίο; Διότι η εισαγγελική διάταξη έχει κάνει έναν διαχωρισμό. Λέει ουσιαστικά πως ό,τι έγινε τις πρώτες πρωινές ώρες στο πεδίο, έχει γίνει σύννομα. Γιατί έχει γίνει σύννομα; Γιατί εκείνη τη στιγμή είχαμε εν εξελίξει επιχείρηση διάσωσης. Και γι’ αυτό στην πραγματικότητα αρχειοθετεί όλα τα φυσικά πρόσωπα που ήταν εκείνο το διάστημα, αλλά θεωρεί ότι όταν ολοκληρώθηκε αυτή η διαδικασία, στη συνέχεια έγιναν παρεμβάσεις που πλέον δεν καλύπτονταν από την ανάγκη έρευνας και διάσωσης. Ασκεί στα τέσσερα φυσικά πρόσωπα περιγράφοντας ακριβώς τι έκαναν. Λέει ότι η Αστυνομία έπρεπε να είχε οριοθετήσει τον χώρο, η Πυροσβεστική δεν έπρεπε να αφήσει οχήματα να φύγουν, ο Γενικός Γραμματέας Πολιτικής Προστασίας είναι εκ του οργανογράμματος ο υπεύθυνος εκείνη τη στιγμή, ο Περιφερειάρχης ότι λειτουργούσε de facto. Δίνει μια περιγραφή που σχετίζεται με τις αρμοδιότητες τις οποίες είχαν. Για τον κ. Τριαντόπουλο, επειδή προφανώς η εισαγγελική διάταξη δεν είχε δικαίωμα να κάνει κάποια σκέψη, έκανε τη πρόταση η οποία έρχεται σήμερα; Όχι, δεν μας λέει ποια είναι τα καθήκοντα αυτά για να ξέρουμε ότι παραβίασε ένα, δύο, τρία σημεία. Αφήνει βέβαια ένα έρεισμα ότι και κανένα καθήκον του να μην έχει παραβιάσει, εκ της θέσεώς του, στην πραγματικότητα λειτούργησε με τη μορφή της συνέργειας στις παράνομες πράξεις που έκαναν και ελέγχονται οι υπάλληλοι.

Το δεύτερο και το κρίσιμο στην παράβαση καθήκοντος που πρέπει να συζητηθεί από τώρα είναι ο διπλός δόλος που απαιτεί η παράβαση καθήκοντος. Δηλαδή δόλος ότι θέλω να παραβώ το καθήκον μου. Άρα, εσείς λέτε ότι ο κ. Τριαντόπουλος ήθελε να παραβεί ένα καθήκον το οποίο όμως δεν έχουμε προσδιορίσει ποιο είναι. Και όχι μόνον αυτό, δεν φτάνει να θες να το παραβείς, αλλά να έχουν γίνει λάθη στη διαχείριση του πεδίου από υπηρεσιακούς παράγοντες και να έχουν γίνει αυτά που αναφέρονται στο πόρισμα. Κανείς εδώ στην πλειοψηφία δεν λέει ότι δεν έχουν γίνει λάθη και ότι δεν πρέπει να διερευνηθούν. Όμως, τα αυτά να συνιστούν παράλληλα ποινικό αδίκημα της παράβασης καθήκοντος. Θα πρέπει να γίνει από πρόθεση και όχι απλώς από πρόθεση αλλά και από κάτι επιπλέον, να θέλησα να παραβώ το καθήκον μου αλλά να είχα και σκοπό να ωφελήσω, είτε τον εαυτό μου είτε κάποιον τρίτο.

Εδώ, κυρίες και κύριοι συνάδελφοι, η πρόταση όφειλε να λέει ποιος ήταν ο σκοπός. Σήμερα έχουμε ακούσει –και τα συζητούσαμε με τον εισηγητή- πέντε ή έξι διαφορετικές θέσεις.

Η πρώτη θέση είναι αν τυχόν ήταν ένας τρίτος τον οποίο δεν γνωρίζουμε. Η δεύτερη θέση είναι αν αυτός ο τρίτος είναι το εκλογικό όφελος που πρέπει να έχουμε. Το ανέφερε από εδώ ο Πρόεδρος της Κοινοβουλευτικής Ομάδας του ΠΑΣΟΚ, αλλά δεν το γράφει μέσα στην πρότασή του το ΠΑΣΟΚ. Η τρίτη θέση που ακούστηκε είναι μήπως ήταν κάτι του ΝΑΤΟ το οποίο ερχόταν. Ποιος είναι αυτός τελικά, προκειμένου να έχουμε τον σκοπό, ο οποίος ήταν να ωφεληθεί από όλο αυτό; Πρέπει να περιγραφεί, πρέπει να απαντηθεί. «Αυτό ήταν το καθήκον του, παρέβη αυτό το καθήκον, το παρέβη από δόλο αυτό το καθήκον και παράλληλα είχε και σκοπό να ωφελήσει ένα τρίτο πρόσωπο», το οποίο δεν αναφέρεται.

Παράλληλα, έχει έρθει και το πόρισμα του φορέα για τα δυστυχήματα και για τα ατυχήματα που έχουν κάνει με τις αερομεταφορές και τα τρένα. Εκεί θα συμφωνήσω με αυτό το οποίο λέγεται. Προφανώς δεν είναι ανακριτική πράξη. Άρα, αυτό το πόρισμα προφανώς αξιολογείται σε όλες τις διαδικασίες και δεν δεσμεύει κανένα όργανο, όπως και η κάθε πραγματογνωμοσύνη…

**ΔΗΜΗΤΡΙΟΣ ΜΑΝΤΖΟΣ:** Δεν οφείλουμε να πάρουμε πίσω το αίτημα.

**ΑΘΑΝΑΣΙΟΣ ΠΛΕΥΡΗΣ:** …ακριβώς και η κάθε πραγματογνωμοσύνη που μπορεί να γίνει είναι μια δυναμική διαδικασία, αλλά αυτό αφορά σε όλες τις σκέψεις του πορίσματος, δεν αφορά αυτές που μας αρέσουν τις αποδεχόμαστε και δεν μπορούν να αμφισβητηθούν κι αυτές που δεν μας αρέσουν να λέμε πως δεν είναι ανακριτική πράξη.

Το γεγονός, λοιπόν, ότι έρχεται το συγκεκριμένο πόρισμα και περιγράφει με μια προσοχή και θέματα που έχουν να κάνουν με τα δυστυχήματα αλλά και στο επίμαχο και λέει: «Υπουργοί και γενικοί γραμματείς που βρέθηκαν στο πεδίο βρέθηκαν με τον τρόπο του παρατηρητή». Υπό ποια έννοια; Δεν ήμασταν παρατηρητές με την έννοια ότι καθόμασταν, αλλά σε μια τέτοια τραγωδία γίνεται η επιχειρησιακή διαδικασία στην οποία βρίσκεσαι και παρακολουθείς. Δεν μπορούσε κάποιος Υπουργός στο πεδίο να πει στην Πυροσβεστική αυτό και στην Αστυνομία αυτό.

Και τι λέει το πόρισμα; Λέει ότι ήταν εκείνες τις στιγμές. Προφανώς, μετά ο καθένας με τις αρμοδιότητές του. Κι εγώ βρέθηκα στα νοσοκομεία, γιατί είχα την ευθύνη των νοσοκομείων. Το πόρισμα περιγράφει στη σελίδα 110 ακριβώς τι έγινε στα νοσοκομεία -βλέπω και την κ. Λιακούλη η οποία ήταν από τους ανθρώπους που ήρθαν στα νοσοκομεία-, τη συνδρομή που υπήρχε στους τραυματίες και ουσιαστικά αναφέρεται και πολύ θετικά στη λειτουργία των νοσοκομείων.

Όμως, προσέξτε, αυτό, κύριε Μάντζο, δεν είναι δεσμευτικό αλλά είναι ένα στοιχείο το οποίο αξιολογείται, ότι από την έρευνα την οποία έκανε ο συγκεκριμένος φορέας βλέπει ότι δεν υπήρξε κάποιος κεντρικός συντονισμός ως προς τις αποφάσεις. Αυτό ουσιαστικά λέει και ότι η κάθε υπηρεσία λειτουργούσε στη δική της διαστρωμάτωση, δηλαδή η Αστυνομία με το αντίστοιχο Υπουργείο, η Πυροσβεστική με το αντίστοιχο Υπουργείο, το Υπουργείο Υγείας με το αντίστοιχο Υπουργείο και ότι δεν υπήρξε ένας κεντρικός συντονισμός με τη μορφή αποφάσεων, όπως, δυστυχώς, και τα συντονιστικά που έγιναν ήταν συντονιστικά για το πώς θα λειτουργεί σε ένα πλαίσιο χωρίς να δεσμεύει.

Αυτό, λοιπόν, οπωσδήποτε είναι ένα σημαντικό στοιχείο που αξιολογείται ως προς την τυχόν ποινική ευθύνη του Υφυπουργού. Και σας το λέω εξαρχής, είναι διερευνητέο κι αυτό, αλλά δεν μπορούμε να πούμε ότι δεν υπάρχει. Συνεπώς, ερχόμαστε εδώ να αποφασίσουμε σ’ ένα πλαίσιο στο οποίο έχει να κάνει με μια πρόταση η όποια δεν στηρίζεται σε συγκεκριμένα επιβαρυντικά στοιχεία, παρά μόνο για να είμαι ειλικρινής αναφέρεται σε δύο, στα δελτία Τύπου τα οποία υπήρξαν εκείνη την περίοδο που δόθηκαν οι απαντήσεις και μια κατάθεση ενός αστυνομικού που, πράγματι, αναφέρει ότι πήγε στο πεδίο και από τη στιγμή που υπάρχει ανακριτική διαδικασία θα πρέπει να υπάρχει άδεια από την ανάκριση, λέγοντας ο ίδιος ότι αποχώρησε και επειδή αποχώρησε δεν γνωρίζει να πει ποιος πήρε τις αποφάσεις.

Εδώ έχει ένα πολύ μεγάλο ενδιαφέρον, επειδή ακούω και την ερώτηση που κάνει ο ΣΥΡΙΖΑ και λέγεται στη διάταξη, δεν αρκεί οι ανακριτικές πράξεις να λένε: «δεν δώσαμε άδεια». Από τη στιγμή που το συγκεκριμένο πεδίο εκείνη τη στιγμή είναι πεδίο που κρίνεται ως πεδίο εγκλήματος και έρευνας, θα έπρεπε να γίνουν και από την ίδια την ανακριτική διαδικασία όλες οι απαιτούμενες πράξεις για να οριοθετηθεί ο χώρος.

Αυτό, λοιπόν, όλο το λέμε, γιατί ό,τι και να έγινε στο πεδίο, θα πρέπει να δούμε πώς αυτό θα το συνδυάσουμε με τον Υφυπουργό. Ποιο είναι το καθήκον, δεν αναφέρεται. Αν είχε δόλο, δεν αναφέρεται. Ποιος ήταν σκοπός να ωφεληθεί, δεν αναφέρεται. Αν υπήρξε κεντρική απόφαση, πάλι προκύπτει ότι δεν υπάρχει.

Και σωστά έρχεστε εσείς εδώ πέρα και λέτε: Μα, αφού τα λέτε όλα αυτά εσείς της Πλειοψηφίας, στο τέλος γιατί ψηφίζετε την πρόταση για τη σύσταση προκαταρκτικής; Πάλι μιλώντας στο αυστηρά νομικό πλαίσιο εδώ έρχεται κάτι που άκουσα και τον κ. Τζανακόπουλο να αναφέρεται και πολλούς άλλους, τι θα κάνετε μέσα στην προκαταρκτική;

Προφανώς, να συμφωνήσουμε ότι ακριβώς επειδή είμαστε ένα οιονεί ποινικό όργανο αυτήν τη στιγμή, έχει δυναμική η κάθε διαδικασία που ακολουθείς. Άρα, αυτήν τη στιγμή με ένα τυπικό πλαίσιο χρειάζονται στην πραγματικότητα απλές υπόνοιες στο στάδιο που είμαστε για να γίνει μια προκαταρκτική εξέταση, μετά θα χρειάζονται αποχρώσες ενδείξεις, μετά θα χρειάζονται αποδείξεις και αναφέρομαι σε όλη τη διαδικασία.

Σας θέτω και εγώ αυτό το ερώτημα: Εσείς προσέρχεστε έτοιμοι σε μια διαδικασία ότι ήδη έχετε αποφασίσει και θα γράψετε το πόρισμα ή έρχεστε και λέτε ότι στην παρούσα φάση με τις αμφιβολίες που εμείς λέμε ότι υπάρχουν και θεωρούμε ότι τα στοιχεία τα οποία έχουν έρθει είναι αδύναμα στοιχεία, συναινούμε στο να γίνει μια προκαταρκτική;

Προφανώς, σε αυτήν την προκαταρκτική μετά, έχοντας μια δυναμική διαδικασία, με εξέταση μαρτύρων, με εξέταση αποδεικτικού υλικού, φαντάζομαι ότι όλοι προσερχόμαστε όχι για να προσαρμόσουμε το αποδεικτικό υλικό στη θέση την οποία εκφράζουμε, αλλά να προσαρμόσουμε τη θέση μας στο αποδεικτικό υλικό που θα έχει.

Άρα, η προκαταρκτική -και ολοκληρώνω, κύριε Πρόεδρε- που θα συσταθεί σήμερα είναι πάρα πολύ κρίσιμη σε όλες τις πλευρές και θα κριθεί και η κυβερνητική πλειοψηφία στον τρόπο που έχοντας την πλειοψηφία θα παίρνει τις αποφάσεις, αλλά θα κριθεί και η Αντιπολίτευση σε τυχόν μαξιμαλιστικά αιτήματα τα οποία θα θέλει να παρουσιάσει, στο γεγονός ότι ενδεχομένως θα θέλει να κάνει μια διαδικασία η οποία δεν θα έχει τα χαρακτηριστικά της ποινικής διαδικασίας αλλά τα χαρακτηριστικά της τηλεοπτικής διαδικασίας. Διότι, αυτό που μας ζητήθηκε προχθές από τα συλλαλητήρια είναι ότι θέλουν δικαιοσύνη οι άνθρωποι αυτοί και πρωτίστως οι συγγενείς των θυμάτων που είναι αξιοπρεπείς άνθρωποι και ζητούν δικαίωση. Η δικαίωση σημαίνει να αποδοθεί δικαιοσύνη σ’ αυτούς, προφανώς, οι οποίοι ευθύνονται και όχι εν είδει λαϊκού δικαστηρίου να πούμε ότι όποιος βρίσκεται εδώ πέρα τον κλείνουμε στη φυλακή.

Με όλες αυτές, λοιπόν, τις σκέψεις, εμείς σας λέμε ότι η πρόταση, η οποία φέρατε δεν είναι πρόταση που στην πραγματικότητα έχει επακριβώς τα χαρακτηριστικά. Η κυβερνητική πλειοψηφία, όμως, από τη στιγμή που έχει έρθει κάτι ώριμο από μια εισαγγελική πλευρά, με τις θέσεις που έρχονται και λέμε ότι τα συγκεκριμένα στοιχεία δεν είναι επαρκή στοιχεία, ούτε στο κομμάτι της αντικειμενικής υπόστασης ούτε της υποκειμενικής, συναινούμε στο να γίνει προκαταρκτική επιτροπή και περιμένουμε όλοι μας σ’ αυτήν την προκαταρκτική επιτροπή να λειτουργήσουμε με τους όρους που μας ζητάει η κοινωνία και τις συνταγματικές μας υποχρεώσεις και όχι με μικροκομματικά οφέλη.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Λοιπόν, συνεχίζουμε με τον κατάλογο των ομιλητών.

Καλώ στο Βήμα την κ. Κεφαλά από την Πλεύση Ελευθερίας. Θα ακολουθήσει ο κ. Χαλκιάς Αθανάσιος και ο Κοινοβουλευτικός Εκπρόσωπος του ΣΥΡΙΖΑ.

Ορίστε, κυρία συνάδελφε, έχετε τον λόγο.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Ευχαριστώ, κύριε Πρόεδρε.

Κύριοι συνάδελφοι, ακούσαμε το ίδιο αφήγημα ουσιαστικά από την Κυβέρνηση ίσως με κάποιες διαφορετικές επικοινωνιακές σάλτσες, θα τις έλεγα εγώ. Ακούσαμε τις φράσεις ας πούμε: βγάζαμε ζωντανούς από το πεδίο, ασχολούμασταν με τους ανθρώπους, δεν προλαβαίναμε, είχαμε τόσα πράγματα να ασχοληθούμε. Αυτό είναι ένα άλλο μεγάλο θέμα για τη διάσωση και το αν υπήρξε διάσωση και τον τρόπο που υπήρξε διάσωση θα το συζητήσουμε κάποια άλλη στιγμή ίσως. Εδώ όχι τον κόσμο δεν μπορέσαμε να προστατέψουμε, δεν μπορέσαμε να προστατεύσουμε ούτε τους πυροσβέστες που ήρθαν να επιχειρήσουν. Είπαμε, όμως, ότι αυτό είναι ένα άλλο θέμα.

Μέσα, λοιπόν, σ’ όλα αυτά που λέγονται υπάρχουν και κάποιες φωνές που είναι πιο ψύχραιμες από την κυβερνώσα παράταξη, όπως είναι η κ. Καραμπατσώλη, που είπε ότι το ΠΑΣΟΚ, ο ΣΥΡΙΖΑ και η Πλεύση Ελευθερίας μόχλευσαν, λέει, την εύλογη αγανάκτηση. Εφόσον είναι εύλογη η αγανάκτηση πάει να πει ότι είναι και δικαιολογημένη και η αγανάκτηση του κόσμου και η αγανάκτηση της Αντιπολίτευσης και όλων όσων στηρίζουν αυτά που στηρίζουν.

Το σίγουρο είναι, εφόσον μιλάμε για μηνύματα και εάν τα λάβαμε, ότι ο πολίτης πλέον έχει ένα πολιτικό σύστημα που δεν αναγνωρίζει τα προβλήματά του. Μιλάμε για ένα τέλος εποχής και ένα σύστημα που αδυνατεί να βοηθήσει. Έχουμε ηγέτες που είναι επιχειρηματίες σε παγκόσμιο επίπεδο και σε τοπικό, πόλεμοι που μιλάνε για μπίζνα, παιδεία, πανεπιστήμια μπίζνες, υγεία, θρησκεία, ενέργεια όλα είναι μπίζνες. Οι άνθρωποι υποτάσσονται στην παραγωγική διαδικασία και η γενεσιουργός σκέψη είναι ανεπιθύμητη, οι φυσικές διαδικασίες, η ίδια η φύση, όλα είναι προς εκμετάλλευση. Το ξέρουμε αυτό. Την κλείνουμε αυτήν την παρένθεση. Γιατί όταν έρχεται κάτι τόσο μεγάλο που ξεγυμνώνει και αναδεικνύει την αλήθεια, οι πολίτες αντιλαμβάνονται πολύ καλά ποιο είναι το πρόβλημα, αλλά η πολιτεία αδυνατεί να το αναγνωρίσει γιατί θέλει να συνεχίσει τον ύπνο του δικαίου. Ουσιαστικά, θέλει να διαιωνίσει την αδράνεια, γιατί την αντιλαμβάνεται ως ασφάλεια και ως διατήρηση της σταθερότητας. Τα ακούσαμε και αυτά. Τότε, όμως, έχουμε σοβαρό πρόβλημα.

Η ώριμη και ήρεμη διαμαρτυρία που έφερε ένα εκατομμύριο στους δρόμους της Αθήνας, τριακόσιες και πάνω χιλιάδες στους δρόμους της Θεσσαλονίκης και άλλες πολλές δεκάδες χιλιάδες στην Πάτρα, στα Ιωάννινα, στις Σέρρες, που παρουσιάσατε ως στηρικτικό πλυντήριο του Καραμανλή και τόσοι άλλοι άνθρωποι που βγήκαν να συμπαρασταθούν στους συγγενείς των θυμάτων και να ζητήσουν δικαιοσύνη σε όλο τον κόσμο, σας κινητοποίησε τόσο που είπατε, εντάξει, το πιάσαμε το μήνυμα.

Ποιο μήνυμα πιάσατε, ακριβώς; Γιατί εξακολουθείτε να μας λέτε για την Αντιπολίτευση που αποζητά την αποσταθεροποίηση, γιατί θεωρείτε πως το σώσιμο της παράταξής σας είναι η εγγύηση της σταθερότητας. Είναι συνώνυμα αυτά τα δύο, η σταθερότητα και η παράταξη; Και αν ναι, για ποιον; Γιατί προσβάλλετε τη νοημοσύνη των ανθρώπων που η Αστυνομία κυνηγούσε με τόση μανία στη διαδήλωση για να προστατέψει δήθεν τους διαδηλωτές;

Όταν η εμπιστοσύνη χάνεται εντελώς, λοιπόν, από τη δημοκρατία με υπονόμευση των θεσμών, τότε κινδυνεύει το πολίτευμα. Αν δεν υπάρξει ένα κράτος που θα έχει το σθένος, τουλάχιστον, να υπερασπιστεί τον πολίτη, που ζει έτσι και αλλιώς σε ένα ασταθές διεθνές περιβάλλον και τουλάχιστον να του εγγυηθεί μια υποτυπώδη εσωτερική κανονικότητα, τότε έχει αποτύχει παταγωδώς. Γενική παράβαση καθήκοντος, δηλαδή, πώς να το περιορίσουμε στον κ. Τριαντόπουλο μόνο;

Έχουμε ένα κράτος βαθιά παραταξιακό και κομματικό, που παράγει πολιτική μόνο για την εσωτερική του επιβίωση και συντήρηση, προσποιούμενο πως δεν βλέπει τις διογκούμενες ανάγκες. Και έτσι ακούμε για πολιτικούς που ήταν απλοί παρατηρητές στο μπάζωμα, ακούμε για σαράντα τρία άτομα υπόλογα στη δικαιοσύνη, αλλά κανένας πολιτικός ανάμεσά τους, για άγνοια ή άρνηση του εκπροσώπου της Κυβέρνησης να κατονομάσει αυτόν που έδωσε την εντολή για το μπάζωμα ή την αποκατάσταση, όπως την λέτε, στο πεδίο του εγκλήματος. Ενώ όλοι ξέρουμε απλά ότι ακόμα και στη διαφάνεια υπάρχουν υπογραφές, υπάρχουν ποσά, υπάρχουν αρμόδιοι Υπουργοί, δεν ξέρουμε πώς ακριβώς τα παραβλέπετε όλα αυτά. Όλοι ακούσαμε τον Πρωθυπουργό να μας λέει πως αυτό το μπάζωμα έγινε για καλό σκοπό.

Και τι ειρωνεία, έγινε σε κάποια σημεία εκταφή ενός μέτρου και σε άλλα σημεία τριών μέτρων. Για ποιον λόγο; Για να μην κοπεί δήθεν η Ελλάδα στη μέση, όταν ξέρουμε πολύ καλά πως σύμφωνα με το νόμο περί διερεύνησης ατυχημάτων και όλους τους κανόνες βέβαια της ανακριτικής, της ιατροδικαστικής και της εγκληματολογίας φυλάσσεται ο χώρος αναλλοίωτος και ανέγγιχτος πάση θυσία. Ακόμη και αν χρειάζεται να γίνει απεγκλωβισμός ανθρώπου, θα πρέπει να φωτογραφηθούν όλα πριν μετακινηθούν και στη συνέχεια αφού γίνει ο απεγκλωβισμός αυτά τα αντικείμενα να επιστρέψουν στη θέση τους. Πότε έγιναν όλα αυτά;

Γνωρίζετε πως εκατομμύρια συμπολιτών σας τα ξέρουν όλα αυτά και εξακολουθείτε να μη δίνετε απαντήσεις. Γι’ αυτό και οι υπηρεσίες σας δεν είναι επιθυμητές πλέον. Τι εννοείτε, λοιπόν -ξαναρωτάμε- όταν λέτε ότι λάβατε το μήνυμα; Εάν το είχατε λάβει, θα είχατε άλλου είδους επικοινωνιακή πολιτική, δεν θα σπάγατε στο ξύλο τον κόσμο που υποτίθεται ότι θα προστατεύατε. Δεν θα είχατε άσβεστο μίσος για τους νέους αυτής της χώρας. Θα γνωρίζατε τι σημαίνει κατάχρηση εξουσίας και θα αναγνωρίζατε ότι αυτό είναι κακούργημα. Παρ’ όλα αυτά επιλέξατε την αμφισβήτηση στην πράξη των βασικών συνταγματικών αρχών όπως είναι η διάκριση εξουσιών και η ανεξαρτησία της δικαιοσύνης. Και καταφέρατε να ενώσετε όλη τη χώρα εναντίον σας. Μόνοι σας το καταφέρετε αυτό. Καμία βοήθεια δεν χρειαστήκατε με απερίγραπτα επικοινωνιακά φάουλ και άρνηση της πραγματικότητας ακόμα και τώρα.

Αφού σκύβετε το κεφάλι, λοιπόν, αφού νοιάζεστε, γιατί δεν απαντάτε στο απλό ερώτημα του υπομνήματος των συγγενών στην Εισαγγελία του Αρείου Πάγου; Ρωτάνε οι άνθρωποι: Γιατί ο σιδηρόδρομος παραμένει σε λειτουργία ενώ τελείται το αδίκημα της διατάραξης των συγκοινωνιών; Ποιος ανέλαβε την ευθύνη να αντιμετωπίσει τις χρόνιες παθογένειες; Πότε θα αντιμετωπιστούν, το 2027; Γιατί δεν ρίχνετε άπλετο φως στην υπόθεση με άνοιγμα των τηλεφωνικών συνομιλιών; Γιατί εξαιρέθηκαν χιλιάδες αντικείμενα και μαρτυρίες από τη δικογραφία; Γιατί έγινε αλλοίωση στοιχείων; Γιατί δεν καλείται ο κ. Μητσοτάκης ως αρχικός εντολέας; «Στο επιτελικό κράτος έχουμε έναν Πρωθυπουργό μονάρχη, που παίρνει όλες τις αποφάσεις». Αυτές είναι δικές σας δηλώσεις. Τώρα τι έγινε; Τι άλλαξε; Φυσικά αυτό που άλλαξε είναι ότι υποχρεώνεστε από τους πολίτες να αναλάβετε ευθύνες.

Μήπως τελικά, λοιπόν, έχουμε αντί για μια απλή παράβαση καθήκοντος, κατάχρηση και σφετερισμό εξουσίας; Αυτό το μήνυμα που σας το έδωσε ξεκάθαρα ο λαός, δεν νομίζω να το λάβατε. Ο, τι και να κάνετε, λοιπόν, η ιστορία ήδη γράφεται. Την γράφει ο ίδιος ο λαός και ξεκινάει με ένα ιστορικό αίτημα που θα γίνει πράξη, αυτό της δικαιοσύνης.

Ευχαριστούμε πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Χαλκιάς από τους Σπαρτιάτες.

**ΑΘΑΝΑΣΙΟΣ ΧΑΛΚΙΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, Αρχικά αισθάνομαι την ανάγκη να αναφερθώ στην πάνδημη συμμετοχή των Ελλήνων πολιτών στα συλλαλητήρια της περασμένης Παρασκευής. Εκατομμύρια ακομμάτιστοι πολίτες επέλεξαν να βρεθούν στους δρόμους της Ελλάδας και δεκάδων πόλεων του εξωτερικού και με τον τρόπο αυτό να διατρανώσουν δημοκρατικά το αίτημα όλων μας. Και ποιο είναι αυτό; Απλά και μόνον η σωστή λειτουργία της δικαστικής εξουσίας, η διασφάλιση του κράτους δικαίου και η απόδοση ευθυνών σε όσους, είτε διά των πράξεων είτε διά των παραλείψεων, ευθύνονται για το τραγικό δυστύχημα-έγκλημα, όπως άλλωστε έχει χαρακτηριστεί όταν διεξήχθη η εξεταστική τον περασμένο χρόνο.

Κυρίες και κύριοι, πενήντα επτά συνάνθρωποί μας σκοτώθηκαν με τον πλέον βάναυσο τρόπο επειδή είχαν την ατυχία να μπουν σε αυτό το καταραμένο τρένο. Μπορείτε να αναλογιστείτε τον πόνο των οικείων τους; Ρητορικό το ερώτημα, γιατί είμαι βέβαιος ότι όλοι διαθέτουμε την απαραίτητη ενσυναίσθηση ώστε να νιώσουμε τι σημαίνει να χάνεις το παιδί σου βίαια και άδικα.

Και τι ζητάνε αυτοί οι χαροκαμένοι άνθρωποι; Δικαιοσύνη και φως. Φως στο δικογραφικό υλικό, ώστε να αποδοθούν οι ευθύνες σε όσους εμπλέκονται όποιοι κι αν είναι αυτοί και όσο ψηλά κι αν βρίσκονται.

Επί του προκειμένου τώρα καλούμαστε να ψηφίσουμε σήμερα για τη σύσταση της προανακριτικής επιτροπής για αντικείμενο τη διερεύνηση των ποινικών ευθυνών του κ. Τριαντόπουλου και μάλιστα για το διάστημα από 3-3-2023 έως 6-3-2023. Ο εν λόγω κύριος ήταν τότε Υφυπουργός παρά τω Πρωθυπουργώ και ελέγχεται για την τέλεση του αδικήματος του άρθρου 259 του Ποινικού Κώδικα για παράβαση καθήκοντος.

Εμείς ως Σπαρτιάτες είμαστε ξεκάθαροι. Ζητούμε να καταργηθεί ο απαράδεκτος νόμος περί ευθύνης Υπουργών που, δυστυχώς, έχει αποδειχθεί ότι αποτελεί το καταφύγιο του πολιτικού συστήματος, αφού παρέχει μια ιδιότυπη ασυλία σε ανώτατα στελέχη της εκάστοτε εκτελεστικής εξουσίας. Εάν και εφόσον ο Τριαντόπουλος ευθύνεται για το μπάζωμα στο πεδίο του εγκλήματος -γεγονός στο οποίο φαίνεται να επιβεβαιώνει και το πόρισμα της επιτροπής η οποία συγκροτήθηκε λίγες μέρες πριν το τραγικό δυστύχημα- τότε ο κ. Τριαντόπουλος αφ’ ενός πρέπει να κληθεί και να εξετασθεί από τα μέλη της προανακριτικής, η οποία θα συσταθεί σήμερα και αφ’ ετέρου να παραπεμφθεί και να δικαστεί από την αρμόδια δικαστική αρχή εάν κριθεί ύποπτος τέλεσης του εγκλήματος του άρθρου 259 του Ποινικού Κώδικα.

Είναι όμως κοινώς παραδεκτό ότι ο πρώην Υφυπουργός αποτελεί την κορυφή του παγόβουνου, διότι για το δυστύχημα αυτό ευθύνονται διαχρονικά οι κυβερνήσεις των τελευταίων δέκα ετών. Από πού να ξεκινήσουμε; Από το ξεπούλημα των ελληνικών σιδηροδρόμων στους Ιταλούς επί κυβέρνησης ΣΥΡΙΖΑ - ΑΝΕΛ; Από τη μη υλοποίηση της σύμβασης 7 17 που υπεγράφη το 2014 και εξαιτίας των παρατάσεων που πήρε η ολοκλήρωσή της δεν έχουμε ακόμα ασφαλές σιδηροδρομικό δίκτυο; Ακόμα και σήμερα δύο χρόνια μετά τα Τέμπη δεν υπάρχει τηλεδιοίκηση, δεν υπάρχουν εθνικοί κανόνες ασφαλείας όπως επιβάλλει η σχετική Οδηγία της Ευρωπαϊκής Ένωσης. Πραγματικά δεν ξέρω τι άλλο να πω.

Στο σημείο αυτό κρίνω ότι είναι δέον να αναφερθώ ταχέως σε ένα άλλο ζήτημα που άπτεται της ασφάλειας των συγκοινωνιών. Αφορά τις καταγγελίες των ελεγκτών εναέριας κυκλοφορίας οι οποίοι κρούουν τον κώδωνα του κινδύνου σχετικά με τα απαρχαιωμένα συστήματα και τον ανεπαρκή εξοπλισμό ελέγχου της κυκλοφορίας.

Κύριοι της Κυβέρνησης, καταλαβαίνετε τι θα συμβεί εάν κάτι πάει στραβά στον τομέα της εναέριας κυκλοφορίας; Δεν θέλω καν να το φανταστώ. Λάβετε τα μέτρα σας πριν να είναι αργά. Εμείς είμαστε εδώ και ζητάμε ένα και μόνο πράγμα. Να λειτουργήσουν επιτέλους οι θεσμοί, να διερευνηθεί κάθε πτυχή της υπόθεσης των Τεμπών και να λάμψει επιτέλους η αλήθεια, να μάθουν οι γονείς και οι συγγενείς των πενήντα επτά θυμάτων ποιοι ευθύνονται για να φτάσουμε σε αυτό το δυστύχημα. Το απαιτεί η ελληνική κοινωνία.

Αυτός άλλωστε είναι και ο ερμηνευτικός πυρήνας του όρου του κράτους δικαίου και επακολούθως της δημοκρατίας, να αποδίδεται δικαιοσύνη χωρίς διακρίσεις και σύμφωνα με τις συνταγματικές αρχές. Είναι το άρθρο 4 παράγραφος 1 του Συντάγματος, όπου λέει: Οι Έλληνες είναι ίσοι ενώπιον του νόμου». Κλείνοντας, τα Τέμπη κατέδειξαν με τον πλέον τραγικό και απάνθρωπο τρόπο ότι το ελληνικό κράτος πάσχει. Πάσχει από την εξουσιομανία, από τη διαπλοκή, από τη διαφθορά και από τις χρόνιες παθογένειες τις οποίες δεν θεράπευσαν ούτε η Νέα Δημοκρατία ούτε το ΠΑΣΟΚ ούτε ο ΣΥΡΙΖΑ, διότι αυτοί κυβέρνησαν την πατρίδα μας από το 1974 και μετά. Και για να γίνει πλήρως κατανοητό όλοι όσοι κυβέρνησαν από τη Μεταπολίτευση φέρουν την ευθύνη στο ακέραιο.

Ο λαός ζητάει τη μεγάλη επανεκκίνηση. Ας είναι οι ψυχές των αδικοχαμένων θυμάτων των Τεμπών η κινητήριος δύναμη για αυτήν την επανεκκίνηση.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο Κοινοβουλευτικός Εκπρόσωπος του ΣΥΡΙΖΑ κ. Γιαννούλης και θα ακολουθήσει η Πρόεδρος της Πλεύσης Ελευθερίας κ. Κωνσταντοπούλου.

Κύριε Γιαννούλη, έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η αλήθεια είναι ότι από το πρωί μέχρι αυτή την ώρα υπήρξε μια σημαντική πολιτική αλλαγή. Το πρωί, με άκομψο τρόπο, ο κεντρικός ομιλητής της Πλειοψηφίας έσπευσε να αθωώσει τον κ. Τριαντόπουλο από κάθε κατηγορία παράβασης καθήκοντος και πριν από λίγη ώρα ο κ. Πλεύρης έθεσε λίγο διαφορετικά τους κανόνες της λειτουργίας της προανακριτικής επιτροπής, αλλά δεν μπορούμε να την αποσυνδέσουμε και από το αποτύπωμα που έχει αφήσει η εξεταστική επιτροπή.

Κύριε Βορίδη, κατανοώ την κούρασή σας τόσες ώρες να πρέπει να απολογείστε για τον βασικό υπεύθυνο αυτής της κατάστασης, για το πώς ένα σιδηροδρομικό δυστύχημα παίρνει τη διάσταση της εγκληματικής ενέργειας, είτε από αμέλεια είτε από παραλείψεις είτε από παραπλάνηση είτε, είτε, είτε από οτιδήποτε. Ο κ. Πλεύρης τι είπε; «Κοιτάξτε να δείτε, κανείς δεν πρέπει να προσέλθει σε αυτήν την προανακριτική με προειλημμένες αποφάσεις καταδίκης ή αθώωσης.» Το αυτονόητο, να συμφωνήσουμε. Αλλά δεν μπορούμε να διαγράψουμε το πολύ συγκεκριμένο υπόδειγμα γραφής που δώσατε ως κυβερνητική πλειοψηφία στην εξεταστική.

Και σας είχα ρωτήσει νωρίτερα, κύριε Βορίδη, εγγυάστε ως Κυβέρνηση ότι αυτά που συνέβησαν και αποδοκιμάστηκαν και από τον επικεφαλής της Κυβέρνησής σας, τον κ. Μητσοτάκη, δεν θα επαναληφθούν στην προανακριτική επιτροπή;

Για να είμαστε και μέσα στο πνεύμα που περιέγραψε ο Κοινοβουλευτικός σας Εκπρόσωπος, κ. Πλεύρης, με σαφήνεια μεν αλλά με μια μεγάλη παράλειψη, ότι εσείς δοκιμαστήκατε πολύ πρόσφατα και είχαμε ως αποτέλεσμα ο σήμερα υπό κρίση Υφυπουργός παρά τω Πρωθυπουργώ με εισαγγελική διάταξη να διερευνηθεί από την ειδική επιτροπή, ενώ τότε στην εξεταστική, με σπουδή και επιμονή κατηγορούμενοι και ο κ. Τριαντόπουλος τώρα αλλά και φυσικά πρόσωπα που έλαβαν την ιδιότητα του κατηγορουμένου, στήθηκε ένα τείχος εμμονής να μην κληθούν ούτε ως μάρτυρες, ως τροχιοδεικτικό της αλήθειας. Γιατί για την αλήθεια συζητάμε όλοι εδώ πέρα, για τη δικαιοσύνη.

Προκύπτει το εύλογο ερώτημα πώς να εμπιστευθεί κάποιος κάποιον όταν ο βίος δεν ταιριάζει με τη θεωρητική του προσέγγιση. Για τον δε κ. Φλωρίδη εντάξει, θα χρησιμοποιήσω κάτι που το είχε πει εύστοχα, με σκληρότητα ο πολιτικός του μέντορας, ο κ. Ευάγγελος Βενιζέλος: Έχει φτάσει στο σημείο να μην είναι άξιος να είναι ισότιμος συνομιλητής σε αυτή την Αίθουσα, όχι μόνο γιατί δεν έχει την ιδιότητα του λαϊκού εκπροσώπου και είναι εξωκοινοβουλευτικός αλλά γιατί εισάγει εριστικότητα, αλαζονεία, έπαρση, σαρκασμό και ευτέλεια σε δόσεις που δεν τις αντέχει ούτε και το πιο σκληρό καθεστώς.

Βρισκόμαστε, κυρίες και κύριοι, εδώ για να υπερασπιστούμε το αυτονόητο, τη διαφάνεια, τη λογοδοσία, τη δικαιοσύνη. Είναι μια από τις μεγαλύτερες εθνικές τραγωδίες. Είναι μια από τις μεγαλύτερες εθνικές πληγές που έγινε συλλογική οδύνη και οι πρόσφατες κινητοποιήσεις την ανέδειξαν σε οικουμενική οδύνη. Αυτό δεν μπορούμε να το προσπεράσουμε με κανένα επικοινωνιακό τέχνασμα, με καμία αλλαγή αφηγήματος που ακόμα και γεωμετρικά οδηγεί σε αδιέξοδο ή επανερχόμαστε στο ίδιο σημείο. Γιατί οι αφηγηματικές αλλαγές του κ. Μητσοτάκη -τρεις στο σύνολο- τον κατέστησαν ίσως τον μόνο Έλληνα Πρωθυπουργό που μέσα σε δύο χρόνια έκανε στροφή 360 μοιρών και ξαναγύρισε στο αρχικό του λάθος. Αυτό δεν έχει προηγούμενο. Το έχει καταφέρει μόνο ο κ. Μητσοτάκης.

Και ξέρετε κάτι; Πραγματικά, ναι, οι ευθύνες του κ. Τριαντόπουλου, οι ευθύνες Υπουργών που θα έρθουν προϊούσης της ερευνητικής διαδικασίας, της προανακριτικής ή και άλλων προανακριτικών που θα συσταθούν, με άλλα στοιχεία, από τη δικαιοσύνη. Ο κ. Μητσοτάκης πότε θα μιλήσει με πλήρη επίγνωση των συνεπειών ότι σε αυτόν τον ιερό χώρο ενίοτε αναζητούνται και ποινικές ευθύνες σε πολιτικά πρόσωπα; Πότε θα μιλήσει;

Στην πολιτική θυμίζω ότι είναι καλό να ισχύει αυτό που κάνουμε και όχι αυτό που λέμε. Ακούστηκε πριν από λίγο από τους εσχάτως διεκδικούντες ακόμα και τον ψόγο ή την ύβρη του κ. Φλωρίδη να την κάνουν πολιτικό εύσημο. Αυτήν την αντίφαση πρώτη φορά τη βλέπω. Πρώτη φορά ακούω κοινοβουλευτικό άνδρα να λέει :«Σας παρακαλώ, εμένα έβρισε, δεν έβρισε εσάς, και όταν βρίζει εμένα εγώ μόνο θα το καρπωθώ». Αυτά είναι λίγο παρανοϊκά, με συγχωρείτε.

Στην πολιτική, κυρίως, έχει σημασία αυτό που κάνουμε και όχι αυτό που λέμε. Και αυτό που έχουμε κάνει εμείς για τις μεταφορές -θα σας το καταθέσω, κύριε Βορίδη στα Πρακτικά- είναι από το 2022 και εντεύθεν περισσότερες από εξήντα κοινοβουλευτικές παρεμβάσεις για την εικόνα του ελληνικού σιδηροδρόμου. Περιλαμβάνει από την υποστελέχωση, τις αστοχίες, τους εργαζόμενους που όλοι μιλούν μόνο τη σερραϊκή, έχουν όλοι σερραϊκή προφορά -ω του θαύματος- για όλες τις παθογένειες, που όχι μόνο δεν τις κληρονομήσατε αλλά τις δημιουργήσατε ως αυτόφωτοι διαχειριστές των ελληνικών σιδηροδρόμων.

Γιατί; Γιατί από την αρχή θέλατε να εφαρμόσετε το σχέδιο ότι ο σιδηρόδρομος, ένα λαϊκό, φτηνό μέσο, αν εκσυγχρονιστεί και βελτιωθεί, όπως και οι αστικές συγκοινωνίες, δεν παράγονται τεράστια κέρδη σε άλλες κατηγορίες επιχειρηματικών συμφερόντων, όπου χειρίζονται διόδια, τεχνικά έργα, δρόμους, άσφαλτο κ.λπ.. Είναι πιο σίγουρα τα έσοδα από αυτά, παρά από έναν λαϊκό σιδηρόδρομο που θα είναι στα ευρωπαϊκά πρότυπα και δεν θα λειτουργεί σαν τον καρβουνιάρη.

Σας καταθέτω, λοιπόν, όλες τις παρεμβάσεις του τομέα υποδομών και μεταφορών.

(Στο σημείο αυτό ο Βουλευτής κ. Χρήστος Γιαννούλης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τομεάρχης ήταν ο Νίκος Παππάς με αναπληρωτή τομεάρχη για ένα διάστημα εμένα. Μαζί με αυτές τις κοινοβουλευτικές παρεμβάσεις και τα δελτία Τύπου ξεπερνάνε τις εκατό δημόσιες οχλήσεις προς την Κυβέρνηση, προτάσεις προς την Κυβέρνηση για μικρά ή μεγαλύτερα ζητήματα. Αφορούν, για παράδειγμα, την προκλητική ευκαιρία αποεπένδυσης περίπου 600 εκατομμυρίων από την Hellenic Train στον ελληνικό σιδηρόδρομο που συνυπέγραψε ο κ. Κώστας Καραμανλής. Αφορούν μια σειρά ακόμα ζητήματα με τις προειδοποιήσεις, βαδίζοντας προς το έγκλημα, που ήταν σαφείς και δεν επιδέχονται καμία, μα καμία αμφισβήτηση.

Κλείνοντας, κύριε Πρόεδρε -και ευχαριστώ πάρα πολύ για την κατανόηση- θέλω να απευθυνθώ και σε εσάς προσωπικά, κύριε Βορίδη. Αναλάβατε που αναλάβατε το κόστος αντ’ αυτού με πολύ διαφορετικό τρόπο προσέγγισης -οφείλω να το αναγνωρίσω. Βέβαια για να προσεγγίσετε τη χυδαιότητα του κ. Φλωρίδη θέλει πάρα πολλά χιλιόμετρα για να το καταφέρετε και δεν σας έχω τόσο ικανό περιπατητή. Ανήκει σε κάποιους συναδέλφους σας η φράση, που ήρθε πραγματικά ιστορία και την τσάκισε, ότι τα Τέμπη κρίθηκαν στις εκλογές του 2023, εκείνη η αλαζονεία που διατύπωνε ότι έγινε ανεπίκαιρο πλέον το θέμα και οι εκλογές του 2023 έκλεισαν το ζήτημα.

Δεν χρειάζεται να επιχειρηματολογήσω για το πόσο έκλεισαν ή όχι, το βλέπετε, το νιώθετε, το αισθάνεστε και είμαι βέβαιος ότι θα το συναντήσετε και στις εκλογικές σας περιφέρειες. Και δεν το λέω απειλώντας σας, προσπαθώ να περισώσω την αξιοπιστία όλων μας, γιατί στο ίδιο κλαράκι που καθόμαστε όλοι, όσοι το πριονίζουν περισσότερο δεν θα σώσουν τους υπόλοιπους.

Είχατε πει, κύριε Βορίδη, ότι οι πολίτες απάντησαν. Είχατε πει ότι τα αίτια ενός δυστυχήματος είναι μικρό ζήτημα μπροστά στην αλλαγή του πλανήτη. Θέλω να σας κοιτάξω πραγματικά, ειλικρινά, χωρίς να θέλω ούτε να το δραματοποιήσω ούτε να το καταστήσω επικοινωνιακό τέχνασμα, και να σας ρωτήσω το εξής. Είπατε ότι τα αίτια ενός δυστυχήματος είναι μικρό ζήτημα μπροστά στην αλλαγή του πλανήτη. Υποστηρίζετε ακόμα αυτή τη θέση αναφερόμενος στο έγκλημα των Τεμπών, στο δυστύχημα των Τεμπών, στην τραγωδία των Τεμπών; Αν θέλετε μου απαντάτε και ως πατέρας και ως πολιτικός και ως σύντροφος και με όποια ιδιότητα θέλετε.

Νιώθουμε ελάχιστοι μπροστά σε αυτό που έχει συμβεί, και με την κοινωνική αντιπολίτευση που έχει προκύψει και με τη λαϊκή οργή για το «φτάνει πια», «πάρτε το αλλιώς», όπου ο καθένας έχει και προσωπική και συλλογική ευθύνη για όσα δεν έχουν συμβεί αλλά και για όσα θα συμβούν στο μέλλον.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η Πρόεδρος της Κοινοβουλευτικής Ομάδας της Πλεύσης Ελευθερίας, η κ. Ζωή Κωνσταντοπούλου.

**ΠΑΥΛΟΣ ΧΡΗΣΤΙΔΗΣ:** Κύριε Πρόεδρε, μετά την κ. Κωνσταντοπούλου, ποιος θα πάρει τον λόγο;

**ΠΡΟΕΔΡΕΥΩΝ (Γεώργιος Λαμπρούλης):** Μετά την κ. Κωνσταντοπούλου είναι ο κ. Ζεμπίλης, μετά ο κ. Παφίλης που είναι Κοινοβουλευτικός Εκπρόσωπος, και μετά εσείς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όταν τελειώσετε, με προσκαλείτε.

**ΠΡΟΕΔΡΕΥΩΝ (Γεώργιος Λαμπρούλης):** Μα, σας κάλεσα ήδη. Έχετε τον λόγο, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αυτό που ζήσαμε την Παρασκευή 28 Φεβρουαρίου του 2025, αυτό που ζήσαμε ήταν κάτι ιστορικό, χωρίς προηγούμενο, ανεξίτηλο, γράφτηκε στην ιστορία, έγραψε ιστορία και βεβαίως από μόνο του κινητοποίησε τις εξελίξεις, αυτές τις εξελίξεις που θέλετε να αποφύγετε, αυτές τις εξελίξεις που ο λαός μας, η κοινωνία ολόκληρη λαχταρούν, διεκδικούν και με όλους τους τρόπους ενεργοποιούνται για να τις κινήσουν.

Ο λαός ολόκληρος, η κοινωνία ολόκληρη, άνθρωποι όλων των ηλικιών, παιδιά, μαθητές που κάνανε κατάληψη στα σχολεία και βγήκαν στους δρόμους, φοιτητές, εργαζόμενοι, ελεύθεροι επαγγελματίες, μικρομεσαίοι, οικογένειες, μεγαλύτεροι, γυναίκες, άνδρες, μωρά παιδιά που τα είχαν από το χέρι οι γονείς τους, συγκρότησαν αυτήν την τεράστια πλειοψηφία, αυτήν την παλλαϊκή συγκέντρωση που γέμισε το Σύνταγμα και ξεχείλισε σε όλους τους γύρω δρόμους.

Μέχρι την Ομόνοια, μέχρι το Μεταξουργείο, μέχρι τη Συγγρού, μέχρι το Χίλτον, κύριοι, έφτασε ο κόσμος, βροντοφωνάζοντας «Δικαιοσύνη», βροντοφωνάζοντας «Ποτέ ξανά φόβος», «Ποτέ ξανά: Πάμε και όπου βγει», ποτέ ξανά κοροϊδία και απάτη από τους πολιτικούς, ποτέ ξανά άνθρωποι θύματα στο έλεος αδίστακτων διεφθαρμένων εξουσιών.

Ο κόσμος δεν τρομοκρατήθηκε από τις απειλές σας, από τις κραυγές σας, από τα ουρλιαχτά σας, από την προπαγάνδα των μίσθαρνων εκπροσώπων σας. Ο κόσμος δεν φοβήθηκε. Βγήκε στον δρόμο θαρρετά και ζήτησε τη ζωή του πίσω, ζήτησε το μέλλον των παιδιών του στα χέρια του, ζήτησε να πάψετε να παρεμβαίνετε στη δικαστική λειτουργία, ζήτησε με κάθε τρόπο δικαιοσύνη.

Και ως άνθρωπος που όλη μου η ζωή είναι αφιερωμένη σε αυτόν τον σκοπό, στη δικαιοσύνη, και μέχρι σήμερα από τα πρώτα μου βήματα παλεύω απέναντι σε διεφθαρμένες εξουσίες, σε διορισμένους δικαστές, σε μιλημένες πολλές φορές συνθέσεις, απέναντι σε κυβερνήσεις που θεωρούν ότι τους ανήκει η ιστορία και η κοινωνία, αισθάνομαι πολύ μεγάλη συγκίνηση για αυτό που συμβαίνει και είναι ιστορικό, γιατί οι πολίτες δεν αναθέτουν πια, δεν ζητούν από κάποιον να τους σώσει, δεν προσκαλούν κάποιον να αναλάβει εκ μέρους τους, αλλά μπαίνουν οι ίδιοι μπροστά στο επίκεντρο, κάνουν οι ίδιοι αυτό που φοβάστε, συμμετέχουν, συμμετέχουν και δεν απέχουν, συμμετέχουν και διεκδικούν αυτό που το Σύνταγμα ορίζει, ότι κάθε εξουσία, κύριοι, πηγάζει από τον λαό, και η εκτελεστική εξουσία και η νομοθετική κοινοβουλευτική λειτουργία και η δικαστική εξουσία.

Τελείωσαν οι μέρες που διορίζατε δικαστές. Έχουμε απέναντι τον κ. Αθανασίου, λαμπρό παράδειγμα, πρώην Πρόεδρο της Ένωσης Δικαστών και Εισαγγελέων, μετέπειτα Βουλευτή Επικρατείας της Νέας Δημοκρατίας, και τώρα μαθαίνω ότι τον προετοιμάζετε και για πρόεδρο της προανακριτικής επιτροπής.

Τελειώσανε αυτά. Τελειώσανε οι μέρες που διορίζατε δικαστές και εκείνοι κάνανε τη βρώμικη δουλειά για χάρη σας χωρίς η κοινωνία να αντιδρά. Η κοινωνία πια βλέπει τις διορισμένες Πρόεδρο και Εισαγγελέα του Αρείου Πάγου να βγαίνουν μπροστά σαν εξαπτέρυγα του κ. Μητσοτάκη να τον προστατεύσουν, να βγαίνουν μπροστά σαν να διακυβεύεται η θέση και η καρέκλα τους με τον ίδιο τρόπο που διακυβεύεται, και το ξέρετε, η δική σας θέση, η δική σας καρέκλα, η δική σας ιδιοκτησιακή σχέση με την εξουσία.

Είμαι πολύ συγκινημένη που ο κόσμος παίρνει τα πράγματα στα χέρια του, παίρνει τη ζωή του στα χέρια του και αυτό, κύριοι, πείτε το και στον κ. Μητσοτάκη δεν είναι αποσταθεροποίηση, αυτό είναι δημοκρατία. Δεν είναι απειλή στην σταθερότητα της χώρας και στην πολιτική ομαλότητα, είναι η λαϊκή κυριαρχία.

Μπορεί, βεβαίως, ο κ. Βορίδης που είναι ο μόνος που εκπροσωπεί την Κυβέρνηση στα έδρανα -και έχει τη γνωστή του σχέση με τη χούντα και την επταετία, ξεκινώντας από τις αντιπαραθέσεις του για το ποιος θα είναι ο επικεφαλής των πιο χουντικών και οδηγούμενος στα τσεκούρια, αλήθεια, εσάς βρήκαν να μιλήσετε για τη βία; Εσάς;- να μην έχει καλή σχέση με την έννοια της λαϊκής κυριαρχίας, όπως και πολλοί από αυτούς που πια είναι μπροστάρηδες της Κυβέρνησης, είτε μιλάμε για τον κ. Γεωργιάδη είτε μιλάμε για άλλες γνωστές δημοκρατικές δυνάμεις. Να μη μιλήσω για τον κ. Τασούλα που ανασηκωμένος εδώ στο Βήμα της Βουλής είπε ότι δεν έχει σημασία αν είναι χουντικός.

Μπορεί, λοιπόν, η σχέση σας με τη λαϊκή κυριαρχία, με την έννοια του λαού, της κοινωνίας που πρωταγωνιστεί, να μην είναι καλή, αλλά η σχέση των πολιτών με τη ζωή τους είναι πολύ καλή, η σχέση των πολιτών με τη συνείδησή τους είναι άρρηκτη και οι πολίτες συνειδητά χωρίς κανέναν δισταγμό, χωρίς αμφιβολίες ούτε αμφιταλαντεύσεις βγήκαν στους δρόμους και τις πλατείες όλης της χώρας, συγκεντρώθηκαν παντού και συγκρότησαν μια παντοδύναμη, ανίκητη και ακατανίκητη πλειοψηφία -έτσι την ανέφεραν οι γονείς των θυμάτων- που σας τρομοκράτησε. Σας τρομοκράτησε και θελήσατε να την υποτιμήσετε. Αυτογελοιοποιήθηκε η Ελληνική Αστυνομία λέγοντας ότι ήταν εκατόν ογδόντα χιλιάδες οι συγκεντρωμένοι. Σας τρομοκράτησε και θελήσατε να της επιτεθείτε και να την αποδιώξετε με τις γνωστές μεθόδους της αστυνομικής βίας, της προβοκάτσιας, των εντεταλμένων δυνάμεων ενστόλων και μη που επιτέθηκαν σε άοπλους, ειρηνικά διαμαρτυρόμενους πολίτες.

Τι ντροπή! Τι ντροπή! Τι ντροπή! Δεν είδατε κύριοι, ή δεν είδε ο κ. Μητσοτάκης τις εικόνες των ενστόλων που έλεγαν «είμαστε δολοφόνοι μαζί με τον Μητσοτάκη;». Δεν είδε ο κ. Μητσοτάκης τις εικόνες των ενστόλων που συνεννοούνταν με δήθεν κουκουλοφόρους στα υπόστεγα; Δεν είδε ο κ. Μητσοτάκης και δεν είδατε εσείς τις εικόνες των ενστόλων που σπρώχνανε τον «Ντύλαν» της διαδήλωσης, τον διαδηλωτή που έπαιζε κιθάρα ειρηνικά μπροστά τους και άρχισαν να τον σπρώχνουν, να τον κακοποιούν και να τον ρωτούν αν είναι Πακιστανός; Δεν τα είδατε; Δεν τα είδε ο κ. Μητσοτάκης που είπε ότι η Αστυνομία έκανε τη δουλειά της και προστάτεψε τους διαδηλωτές; Δεν τα είδε ο κ. Μαρινάκης που είπε ότι η Αστυνομία προστάτεψε τη συγκέντρωση;

Δεν είδατε τις αστυνομικές δυνάμεις να προσκαλούν τις «Αύρες» και να καταβρέχουν με νερό ανθρώπους οι οποίοι συγκεντρώθηκαν εκεί για να ζητήσουν δικαιοσύνη απέναντι σε εσάς, στην Κυβέρνηση της συγκάλυψης; Δεν τα είδατε; Ή μήπως δεν είδατε τη μολότοφ που έφυγε από την πλευρά των αστυνομικών στο κέντρο των διαδηλωτών; Διότι αν δεν τα είδατε, αν δεν τα είδατε κύριοι, τα έχουν καταγράψει οι πολίτες, οι πολίτες που με τα κινητά τους περιφρούρησαν τη διαδήλωση, οι πολίτες που με αυτενέργεια και αυτοοργάνωση και απαράμιλλη ψυχραιμία επέμειναν και παρέμειναν στην πλατεία Συντάγματος και επανήλθαν στην πλατεία Συντάγματος μετά τη βία, μετά τα νερά, μετά τα γκλομπς, μετά τις απωθήσεις, μετά τις βρισιές, μετά τις κακοποιήσεις, γιατί οι πολίτες ξέρουν ότι βρίσκονταν εκεί για κάτι πολύ πολύ σημαντικότερο και αυτό το υπηρέτησαν και το υπηρέτησαν μέχρι αργά το βράδυ της 28ης Φεβρουαρίου μαζί με τους γονείς, μαζί με τους συγγενείς.

Μέχρι στον πατέρα του Ντένις Ρούτσι, του εικοσιτριάχρονου παιδιού που ο αδερφός του έγραψε με τεράστια γράμματα σε εκατό στρέμματα «Δεν έχω οξυγόνο», μέχρι στον Πάνο Ρούτσι επιτέθηκαν οι αστυνομικές δυνάμεις, κύριοι.

Είστε περήφανοι; Αισθάνεστε καλά στις θέσεις εξουσίας στις οποίες βολικά κάθεστε όποτε έρχεστε; Αισθάνεστε καλά για αυτές τις μεθόδους που θυμίζουν και παραπέμπουν σε άλλες εποχές;

Όπως και αν αισθάνεστε πάντως, πρέπει να ξέρετε ότι έχει τελειώσει η περίοδος της καθεστωτικής διαφθοράς, έχει τελειώσει διά παντός η περίοδος της εγκατεστημένης διαπλοκής, έχουν τελειώσει οι μέρες που στήνατε εξεταστικές επιτροπές και κουκουλώνατε τις υποθέσεις με συμφωνημένο τρόπο, έχουν τελειώσει οι μεθοδεύσεις με τις δικογραφίες που φεύγουν από την Εισαγγελία του Αρείου Πάγου και κάνουν μήνες να φτάσουν στη Βουλή, μια απόσταση πέντε λεπτών με το αυτοκίνητο. Έχουν τελειώσει οι εποχές που κόβατε και ράβατε και τυλίγατε σε μια κόλλα χαρτί την κοινωνία. Δεν θα τυλίξετε σε μια κόλλα χαρτί την κοινωνία αυτήν τη φορά. Η κοινωνία παρακολουθεί, η κοινωνία είναι παρούσα.

Το πιο συγκινητικό που βίωσα προχθές, στις 28 Φλεβάρη, ήταν τα νέα παιδιά μετά τις δώδεκα το βράδυ μαζί με συγγενείς, τον γιο της Βασιλικής Χλωρού, μαζί με τους δικούς μας και τους δικούς τους ανθρώπους να λένε: «Μπορούμε να έλθουμε στη Βουλή; Θέλουμε να έλθουμε στη Βουλή». Και πράγματι αυτοί οι άνθρωποι είναι σήμερα στη Βουλή όλη τη μέρα και σας παρακολουθούν να απουσιάζετε και παρακολουθούν τις περιδινήσεις και τις επινοήσεις σας.

Κύριε Πρόεδρε, αν μπορούσατε λίγο πιο χαμηλόφωνα αν έχετε την καλοσύνη. Ευχαριστώ.

Παρακολουθούν, λοιπόν, οι πολίτες και έχουν πια γνώση και υποβάλλουν ένα αυτονόητο αίτημα που πρέπει, κύριε Βορίδη, να το απαντήσετε. Σε εσάς έλαχε ο κλήρος, γιατί ο κ. Μητσοτάκης δεν εμφανίζεται. Εορτάζει τα γενέθλιά του σήμερα. Ελπίζουμε ότι αύριο, τουλάχιστον, θα εμφανιστεί για να μιλήσει. Να μην προσδοκά ότι θα κατατεθεί πρόταση μομφής πριν να μιλήσει. Από πλευράς μας τουλάχιστον –και νομίζω ότι εκφράζω όλες τις Κοινοβουλευτικές Ομάδες που θα καταθέσουμε την πρόταση μομφής- δεν θα σας δώσουμε μια τέτοια ευκαιρία να μη μιλήσει αύριο ο κ. Μητσοτάκης και να πάρει άλλες τρεις μέρες παράταση.

Θα πρέπει, λοιπόν, κύριε Βορίδη, να ετοιμαστείτε να απαντήσετε σ’ αυτά που ζητάει ο κόσμος. Η Πλεύση Ελευθερίας τα ζητάει από τότε που ιδρύθηκε, από το 2016, και πορεύτηκε με αυτά, ένα μικρό, αυτοδημιούργητο, χειροποίητο κόμμα που εξαρχής ζητούσε άρση και κατάργηση της βουλευτικής ασυλίας, κατάργηση του νόμου περί ευθύνης Υπουργών και της υπουργικής ασυλίας, κατάργηση του διορισμού της ηγεσίας της δικαιοσύνης από την εκτελεστική εξουσία, δηλαδή από την κυβέρνηση.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Αυτά ήταν και οι τρεις από τις οκτώ βασικές προτάσεις που κάναμε προεκλογικά το 2019. Τότε δεν μπήκαμε στη Βουλή και ίσως θα ήταν διαφορετικά τα πράγματα αν είχαμε μπει. Θα είχαμε, ας πούμε, επιμείνει για να γίνει προανακριτική και εξεταστική επιτροπή για το έγκλημα στο Μάτι που το ξεχάσατε.

Το ξεχάσατε, κύριοι της Νέας Δημοκρατίας. Εγώ δεν το ξέχασα. Ήμουν εκείνη που μαζί με τον Διαμαντή Καραναστάση καταθέσαμε την πρώτη μήνυση για κακούργημα στο έγκλημα στο Μάτι και ων ουκ έστιν αριθμός διαβήματα. Επί τέσσερις μέρες κατέθετα στο Τριμελές Πλημμελειοδικείο Αθηνών τον Γενάρη και τον Φλεβάρη του 2023, λέγοντας ότι πρέπει η κατηγορία να μετατραπεί σε κακούργημα, ότι είναι ύβρις εκατόν τέσσερις θάνατοι να δικάζονται σαν πλημμέλημα, σαν τροχαίο ατύχημα δηλαδή, ότι εάν δεν τιμωρηθεί το έγκλημα στο Μάτι, εάν δεν δοθεί τέλος στην ατιμωρησία, θα έχουμε και νέο έγκλημα. Και νέο έγκλημα!

Και ήρθαν τα Τέμπη που δεν είναι φυσικά ένα συνονθύλευμα ανθρώπινων λαθών, όπως το θέλει ο κ. Μητσοτάκης. Δεν είναι η σύγκρουση με τη συγκυρία και τι άλλες λέξεις και εκφράσεις περίτεχνες που του έγραψαν να χρησιμοποιεί. Τα Τέμπη είναι έγκλημα. Και το γεγονός ότι κανείς σας δεν το αποκαλεί έγκλημα είναι το πλέον αποκαλυπτικό στοιχείο των προσπαθειών συγκάλυψης, στις οποίες όλες και όλοι συμμετέχετε αλλά και της συλλογικής ενοχής που σας βαρύνει.

Γιατί ας είμαστε ξεκάθαροι, κύριοι. Δεν είναι το αδίκημα που πρέπει να δικαστεί μόνο για παράβαση καθήκοντος. Αυτό είναι μία παραφυάδα της εγκληματικής δράσης μιας εγκληματικής οργάνωσης η οποία λειτουργεί, η οποία οδήγησε τον σιδηρόδρομο στην απαξίωση και σε αυτήν την κινδυνώδη εν γνώσει σας και επί χρόνια λειτουργία με θύματα ξανά και ξανά και ξανά. Υπήρχαν εκατοντάδες θύματα πριν από τους πενήντα επτά νεκρούς των Τεμπών που συντονισμένα αποκρύπτατε, που ηθελημένα παρασιωπούσατε. Και βεβαίως δεν κάνατε τίποτε.

Με πολύ μεγάλη έκπληξη, οφείλω να πω, παρακολουθώ τον κυνισμό με τον οποίο ο κ. Μητσοτάκης σας ξεμπροστιάζει και σας θυσιάζει. Μου φάνηκε πολύ αναντίστοιχο για έναν ηγέτη να κρύβεται σήμερα όλη μέρα, να βάζει μπροστά πρωτοεμφανιζόμενους Βουλευτές. Ο εισηγητής κ. Βασιλειάδης νομίζω ότι πρέπει να έχει μιλήσει ελάχιστες φορές στη Βουλή. Είναι απ’ ό,τι είδα κουμπάρος του κ. Τζιτζικώστα βέβαια. Αλλά, στ’ αλήθεια, τα πρωτοκλασάτα στελέχη σας, εκείνοι που ως κόκορες όλη την προηγούμενη περίοδο κραύγαζαν, φώναζαν, κακοποιούσαν, επιτίθεντο, πού είναι; Λουφάξανε;

Μπήκατε όλοι και στοιχηθήκατε πίσω από τον κ. Βορίδη στα κυβερνητικά έδρανα και τον κ. Πλεύρη στα κοινοβουλευτικά έδρανα; Αυτή είναι τελικά η Νέα Δημοκρατία; Και μήπως γι’ αυτό πάρα πολλοί που σας ψήφισαν δεν πρόκειται να το ξανακάνουν; Και το ξέρετε. Ακόμα και στελέχη σας φεύγουν γιατί δεν αναγνωρίζουν αυτή τη λειτουργία και αυτή την έκπτωση.

Βέβαια ο κ. Βορίδης και ο κ. Πλεύρης πέραν της πολιτικής τους καταβολής έχουν και ιδιότητες που τους θέτουν σε σύγκρουση συμφερόντων. Ο κ. Βορίδης έχει υπάρξει και Υπουργός Μεταφορών, αλλά και Υπουργός Εσωτερικών. Συνδέεται και με τη συνθήκη στον σιδηρόδρομο και σε άλλα μέσα μεταφοράς. Γιατί δεν υπάρχει μεταφορά που είναι σε ασφαλή συνθήκη. Οι αερομεταφορές είναι εξίσου εγκαταλελειμμένες. Συνδέεται και με τις διατάξεις για τον διορισμό του σταθμάρχη. Έτσι δεν είναι; Για τον σταθμάρχη ποτέ δεν μάθαμε ποιος τον διόρισε.

Ο κ. Πλεύρης αντίστοιχα έχει διατελέσει Υπουργός Υγείας την κρίσιμη περίοδο, τις κρίσιμες ημέρες. Κύριε Πλεύρη, δεν ήσασταν απλώς Υπουργός Υγείας που μεταβήκατε στον τόπο εκείνη τη μέρα, όπως και όλα τα πρωτοκλασάτα στελέχη της Νέας Δημοκρατίας. Είστε και Υπουργός Υγείας που έχετε την ευθύνη για το γεγονός ότι καταστράφηκαν δείγματα βιολογικά που τηρούνταν στο Νοσοκομείο της Λάρισας. Έτσι δεν είναι;

Τον Απρίλιο του 2023 είστε ο Υπουργός που ήταν εκεί όταν έφτασαν οι ιατροδικαστές οι διορισμένοι από την Κυβέρνησή σας. Είστε ο Υπουργός εκείνος που μπήκε στην εξεταστική επιτροπή και είπε: «εγώ δεν έχω κώλυμα, να φύγει η Κωνσταντοπούλου». Είστε ο Υπουργός Υγείας εκείνος ο οποίος συνδέεται και με μία σειρά πράξεις και παραλείψεις που έχουν να κάνουν με το Υπουργείο Υγείας και με ό,τι έγινε για τους τραυματίες και για τις σορούς στα νοσοκομεία.

**ΑΘΑΝΑΣΙΟΣ ΠΛΕΥΡΗΣ:** Όλα έγιναν σωστά για τους τραυματίες.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όλα έγιναν σωστά;

**ΑΘΑΝΑΣΙΟΣ ΠΛΕΥΡΗΣ:** Για τους τραυματίες.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όλα έγιναν σωστά;

**ΑΘΑΝΑΣΙΟΣ ΠΛΕΥΡΗΣ:** Για τους τραυματίες.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αυτά να πείτε. Ξέρετε θα έχει ενδιαφέρον να τα πείτε αυτά στην κοινωνία.

**ΑΘΑΝΑΣΙΟΣ ΠΛΕΥΡΗΣ:** Γιατί δεν λέτε ότι τα είπα για τους τραυματίες;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Προς το παρόν συγκρατηθείτε και μη με διακόπτετε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ. Μετά, κύριε Πλεύρη, θα πάρετε τον λόγο.

**ΑΘΑΝΑΣΙΟΣ ΠΛΕΥΡΗΣ:** Το Υπουργείο Υγείας ασχολείται με τους τραυματίες.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Η συγκάλυψη ξεκίνησε από την πρώτη στιγμή. Ξεκίνησε από τον κ. Μητσοτάκη που ειδοποιήθηκε από το βράδυ. Όπως έχει ο ίδιος ομολογήσει πέρασε όλη τη νύχτα κάνοντας συνεννοήσεις.

Και για να μην ξεχαστείτε, κύριε Βορίδη κι εσείς κύριε Πλεύρη -πείτε το και στον κ. Μητσοτάκη- θα ήθελα να είναι σαφές το εξής: Με δεδομένη την προσωπική εμπλοκή του Πρωθυπουργού στο έγκλημα και τη συγκάλυψή του, με δεδομένα τα ψέματα που αποδεδειγμένα ο ίδιος έχει πει -αποτέλεσμα ανθρώπινου λάθους, δεν υπήρχε παράνομο φορτίο, δεν υπήρξε καμία εύφλεκτη ύλη, ξέρουμε ακριβώς τι μετέφερε η εμπορική αμαξοστοιχία και δεν υπήρχε τίποτα ύποπτο- με δεδομένο ότι όλα τα στενά του πρόσωπα ήταν οι επιτελείς της συγκάλυψης, εμείς ζητάμε -και δεν πιστεύω να το αρνηθεί ο ίδιος, παρακολουθούσε και μάλλον παρακολουθεί ακόμη, όλο το Υπουργικό Συμβούλιο, παρακολουθούσε και μάλλον παρακολουθεί ακόμη δικαστικούς και εισαγγελικούς λειτουργούς μέσω της ΕΥΠ- και περιμένουμε από τον κ. Μητσοτάκη να έρθει αύριο στη Βουλή και να πει «δέχομαι άρση του απορρήτου των επικοινωνιών του ίδιου του Πρωθυπουργού, όλων των εμπλεκόμενων Υπουργών, του κ. Τριαντόπουλου, του κ. Αγοραστού, όλων εκείνων που ενεπλάκησαν στο μπάζωμα, των επιτελών της Πυροσβεστικής και της Αστυνομίας».

Για να μην ξεχνάμε, δεν είπε τίποτε κανείς σας, κύριε Πλεύρη, για τον κ. Παπαγεωργίου; Ξεχαστήκατε; Παραιτήθηκε ο κ. Παπαγεωργίου. Παραιτήθηκε ο κ. Παπαγεωργίου. Το ξεχάσατε; Το ξέχασε και ο κ. Τριαντόπουλος; Παραιτήθηκε σήμερα ο γενικός γραμματέας που κρατούσε τα πολυπόθητα κονδύλια του Πυροσβεστικού Σώματος, της Πυροσβεστικής Υπηρεσίας, ο ενεχόμενος και εμπλεκόμενος σε πολλά που τον έχω καταγγείλει εδώ στις 31 Αυγούστου 2023. Παραιτήθηκε γιατί είναι κατηγορούμενος για το μπάζωμα, όπως κατηγορούμενος για τον μπάζωμα πρέπει να είναι ο κ. Τριαντόπουλος.

Από την πρώτη στιγμή ο κ. Μητσοτάκης ενδιαφέρθηκε να παρέμβει στον τόπο του εγκλήματος. Εμφανίστηκε ο ίδιος, εμφάνισε τους δικούς του, τους κολλητούς του, τον κ. Αγοραστό, τον κ. Τριαντόπουλο, τα δικά του πρόσωπα. Διεκτραγωδήθηκε μπροστά στα μάτια της κοινωνίας μια πρωτοφανής σύληση του τόπο του εγκλήματος με μία Πρόεδρο της Δημοκρατίας που έραινε με λουλούδια και έχωνε λουλούδια από τα παράθυρα των βαγονιών όπου υπήρχαν ακόμη ανθρώπινες σοροί και ανθρώπινα υπολείμματα, διότι θελήσατε να προβάλλετε αμέσως την εικόνα της τελειωμένης υπόθεσης.

Τα πρώτα δύο εικοσιτετράωρα η δικογραφία ενώ θα έπρεπε να βρίσκεται στα χέρια του εισαγγελέα και ανακριτή, πού βρισκόταν; Στην Τροχαία της Λάρισας. Ποιος ήταν εκεί αρμόδιος που ανέλαβε το μπάζωμα; Ποιος ήταν παντοκράτωρ; Μα, ο κ. Αγοραστός, ο κραταιός περιφερειάρχης επί πολλά χρόνια της Θεσσαλίας, εισπράκτορας των κονδυλίων που εκταμίευε ο κ. Μητσοτάκης και κόμπαζε για το πόσα του εκταμιεύει και ο αδελφός του Βουλευτή σας, ο Αγάπιος Χαρακόπουλος, αστυνομικός διευθυντής, αδελφός του Βουλευτή της Νέας Δημοκρατίας και πρώην Υπουργού, Μάξιμου Χαρακόπουλου. Στα χέρια αυτού βρισκόταν η δικογραφία επί σαράντα οκτώ ώρες και η δικαιοσύνη, την οποία εσείς ονοματίζετε ως ανεξάρτητη, θα πρέπει να απαντήσει με τίνος εντολή δεν πήρε τη δικογραφία.

Και όταν έφυγε από τα χέρια της Τροχαίας, γιατί δεν μπορούσε να παραμείνει πλέον συνταγματικά και πήγε στα χέρια ανακρίτριας και εμφανίστηκε ο κ. Τριαντόπουλος για να μπαζώσει τον χώρο, τότε αγνοήσατε -και το ξέρετε- τις αντιρρήσεις αστυνομικών, όπως του κ. Βλαχογιάννη -θα το καταθέσω στα Πρακτικά- την κατάθεση του αστυνομικού κ. Βλαχογιάννη, ο οποίος δήλωσε ότι διαφωνούσε με το μπάζωμα, δήλωσε τις αντιρρήσεις του, έφυγε από τη σύσκεψη, όπου παρέμεινε ο κ. Τριαντόπουλος, όπου παρέμεινε ο κ. Αγοραστός και στη συνέχεια έγινε το μπάζωμα.

Έγινε αυτό το μπάζωμα που προσπαθούσατε να το εμφανίσετε ως θεωρία συνωμοσίας, αυτό το μπάζωμα για το οποίο μας είπε ότι είμαστε για τα μπάζα ο κ. Φλωρίδης, αυτό το μπάζωμα που έδωσαν μάχη οι συγγενείς για να φωτιστεί, γιατί σε πρώτο επίπεδο στη δικαιοσύνη σκεπαζόταν και χρειάστηκε προσφυγή του Παύλου Ασλανίδη κατά της αρχικής διάταξης αρχειοθέτησης, προκειμένου να ελεγχθεί ποιος αλλοίωσε τον τόπο του εγκλήματος.

Ποιοι ήταν, όμως, στον τόπο του εγκλήματος; Οι δικοί σας, κύριοι, ο Αγοραστός ο οποίος ήρθε στην εξεταστική επιτροπή και ως ένοχος είπε «ασκώ το δικαίωμα της σιωπής» και τον αφήσατε, δεν του κάνατε καν ερωτήσεις για να μην εκτεθεί. Τον καλύψατε, κύριοι, συντονισμένα και συνεννοημένα εξαρχής. Ο αδερφός του Βουλευτή σας, ο κ. Χαρακόπουλος, ο κ. Τριαντόπουλος, ο οποίος ήρθε εδώ και μας είπε το άλλοθί του, «ήμουν στην Αλόννησο, είμαι αθώος». Τι ντροπή!

Τα ξεπνοϊσμένα χειροκροτήματα δύο, τριών από εσάς και η αυτοσυγκράτηση των υπολοίπων να μην χειροκροτήσετε αυτήν την άθλια παρουσία δείχνουν ότι έχετε τουλάχιστον καταλάβει ότι προκαλείτε τη νοημοσύνη των πολιτών και ότι δεν θα μπορέσετε, όσο και αν προσπαθήσετε, να μπαζώσετε την αλήθεια.

Στον τόπο από την πρώτη στιγμή, από την 1η Μαρτίου, ήταν διορισμένοι ιατροδικαστές, Καρακούκης και λοιποί, ονοματισμένοι με εντολή του Υπουργείου Δικαιοσύνης και αυτοκίνητο του Υπουργείου Δικαιοσύνης. Και ποιο το αποτέλεσμα; Δεν έγινε καμία ιατροδικαστική πράξη. Δεν έγιναν εκείνες οι διερευνήσεις που επιβάλλονται από την Ιατροδικαστική, την Τοξικολογία, την Εγκληματολογία για την ανίχνευση του υλικού που οδήγησε σε αυτήν τη φοβερή ανάφλεξη, σε αυτήν τη φοβερή πυρόσφαιρα που έκαψε ζωντανά αθώα παιδιά που είχαν επιβιώσει της σύγκρουσης και μιλάνε μέχρι σήμερα και ακούμε τις φωνές τους, «έχω ελάχιστο οξυγόνο», «Δημήτρη, κάνε κάτι, θα πεθάνουμε», «Μάρθη, σε αγαπώ», «και εγώ σε αγαπώ».

Αυτά τα παιδιά κάηκαν ζωντανά και είστε υπεύθυνοι. Είστε υπεύθυνοι και υπαίτιοι, είστε αδίστακτοι και αμετανόητοι, γιατί ακόμη και σήμερα έρχεστε εδώ και προσπαθείτε να συγκαλύψετε τις αιτίες του θανάτου τους, προσπαθείτε να δικαιολογήσετε τα αδικαιολόγητα, προσπαθείτε να γλιτώσετε τους δικούς σας.

Ο κ. Μητσοτάκης έκανε και μία πρωτοφανή για Πρωθυπουργό παρέμβαση τις κρίσιμες ημέρες που μπαζωνόταν ο χώρος στις 6 Μαρτίου 2023 προς τον εισαγγελέα Ντογιάκο, δικό σας άνθρωπο. Το παιδί του, ο γιος του είναι διορισμένος συνεργάτης του Κώστα Καραμανλή και ο κ. Μητσοτάκης παρεμβαίνει στις 6 Μαρτίου στον κ. Καραμανλή και ζητάει άμεση και σε βάθος διαλεύκανση όλων των ποινικών υποθέσεων που σχετίζονται με το τραγικό σιδηροδρομικό δυστύχημα στα Τέμπη, «Προς τούτο σας ζητώ εκ μέρους της Ελληνικής Κυβέρνησης την προτεραιοποίηση των σχετικών υποθέσεων και την ανάθεσή τους, εφόσον το κρίνετε, στο υψηλότερο δυνατό ανακριτικό επίπεδο». Τι ωραία! Τι ωραία που ακούγεται, παρεμβαίνει ο Πρωθυπουργός για την αναβάθμιση. Το καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι πραγματικά συνέβαινε, όμως; Παρενέβη ο Πρωθυπουργός τις κρίσιμες ημέρες που είχαν αφαιρεθεί εν αγνοία της ανάκρισης και της ανακρίτριας τόνοι χωμάτων, θραυσμάτων, αντικειμένων, κυρίως, όμως, ανθρώπινων υπολειμμάτων, οστών, προσωπικών αντικειμένων των θυμάτων. Είχαν αφαιρεθεί στα μουλωχτά, όπως δράτε, είχαν αφαιρεθεί με εντολή Μητσοτάκη, για να μην εντοπισθεί η ουσία που είχε περιχυθεί σε όλο αυτό το έδαφος, σε όλη αυτήν την έκταση. Αφαιρέθηκαν για να μην εντοπίζεται το εύφλεκτο υλικό.

Και όμως, παρά την αφαίρεση τόσων κυβικών, παρά το μπάζωμα με πίσσα και χαλίκια από πάνω από τους νεκρούς και τα υπολείμματά τους, στον έλεγχο που έγινε έναν μήνα μετά το έγκλημα, στα τέλη Μαρτίου εντοπίστηκε ξυλόλιο, εντοπίστηκε εύφλεκτο υλικό. Και κάνατε δύο χρόνια να το παραδεχθείτε. Κραύγαζε ο κ. Μητσοτάκης ότι είναι τοξικοί όποιοι το επικαλούνται, ότι είναι θεωρίες συνωμοσίας και τερατουργίες και τερατολογίες οι επικλήσεις του μπαζώματος και της εύφλεκτης ύλης που ανεφλέγη και σκότωσε ανθρώπους.

Δύο χρόνια κάνατε και δεν ευοδώθηκαν οι προσπάθειές σας, δεν ευοδώθηκε η προσπάθεια του κ. Φλωρίδη να γίνει άρον άρον η δίκη, πέντε φορές έχει ανακοινώσει την έναρξη της δίκης και το κλείσιμο της ανάκρισης ο Υπουργός Δικαιοσύνης. Μας ξεκίνησε από τον Μάιο του 2024, συνέχισε τον Σεπτέμβριο του 2024, στο τέλος του 2024 και ούτω καθεξής. Αναγγέλλει κάθε φορά το κλείσιμο της υπόθεσης. Γιατί;

Γιατί όσο μένει ανοιχτή η υπόθεση, είναι ανοιχτή η προοπτική να καθίσετε στο σκαμνί όλοι εσείς που ενέχεστε με πρώτο τον κ. Μητσοτάκη και δεύτερο τον κ. Καραμανλή, για τον οποίο θα περιμένω, κύριοι, μιας και κάνατε τόσες αναφορές στο πόρισμα του ΕΟΔΑΣΑΑΜ, που είναι ξεκάθαρα ένα πόρισμα υποδιατυπωμένο από πρόσωπα διορισμένα από εσάς με σύγκρουση συμφερόντων, με σχέσεις πολιτικές μαζί σας, που παρ’ όλα αυτά ακόμη και αυτά τα πρόσωπα δεν τόλμησαν να πουν τις δικές σας τερατολογίες, ακόμη και αυτά τα πρόσωπα αναγκάστηκαν να πουν αυτό που λέμε από την αρχή, ότι δηλαδή όποιος ευθύνεται για την κατάσταση στον σιδηρόδρομο και τη μη εκπλήρωση της Σύμβασης 717 ευθύνεται για τους θανάτους.

Και θα περιμένω, κύριοι της Νέας Δημοκρατίας -φυσικά, εάν δεν ευδοκήσετε, θα το κάνουμε τα κόμματα της Αντιπολίτευσης- να φέρετε εσείς πρόταση προανακριτικής επιτροπής για τον κ. Καραμανλή, γιατί εσείς καταψηφίσατε τις δύο προτάσεις που είχαν κατατεθεί τον Νοέμβριο του 2023. Εδώ μέσα τις καταψηφίσατε, εδώ μέσα χειροκροτούσατε τον κ. Καραμανλή, εδώ μέσα τον αποθεώνατε ότι δεν έχει καμία ευθύνη, εδώ μέσα μπλοκάρατε την Ευρωπαϊκή εισαγγελία και την Ευρωπαϊκή δικαιοσύνη. Κι έφτασε να σας καταγγείλει η Ευρωπαία Εισαγγελέας ότι θέλει να ερευνήσει και την μπλοκάρετε. Και ποιον βάλατε τότε πάλι ξανά να καθαρίσει; Μα, τη διορισμένη ηγεσία της ελληνικής δικαιοσύνης, τους διορισμένους από εσάς δικαστές, την Πρόεδρο και την Εισαγγελέα του Αρείου Πάγου, που έβγαλαν κοινή ανακοίνωση για να «μαλώσουν» την Ευρωπαία Εισαγγελέα να μην ανακατεύεται στα εσωτερικά μας. Αυτή είναι η κατάπτωση ενός καθεστώτος που νομίζει ότι μπορεί όλα να τα ελέγχει και ότι μπορεί να μην λογοδοτεί πουθενά.

Οι ενέργειες συγκάλυψης τις οποίες έχετε μετέλθει δεν έχουν τελειωμό, από το βίαιο κλείσιμο της εξεταστικής επιτροπής πέρσι τέτοια περίοδο, χωρίς εξέταση του κ. Τριαντόπουλου -τότε δεν ήθελε να μιλήσει ο ίδιος; Τότε εσείς δεν θέλατε να ακουστεί για την αθωότητα την οποία παρέθεσε ενώπιον της Ολομέλειας;- και χωρίς εξέταση του κ. Μητσοτάκη που και σήμερα κρύβεται και αύριο θα δούμε τι θα πει.

Είδατε ότι έφερα πολλά. Μερικά είναι για να τα βλέπουν οι πολίτες και να καταλαβαίνουν. Με αυτό εδώ επιχειρήσατε να μπαζώσετε τη διερεύνηση για το έγκλημα στα Τέμπη. Το καταθέτω για τα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντινοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτό είναι το πόρισμα των επτακοσίων σελίδων που συγγράψατε για να πείτε ότι δεν υπάρχουν ευθύνες ποινικές ούτε για λαθρεμπόριο, ούτε για διαπλοκή, ούτε για διαφθορά, ούτε για διατάραξη της ασφάλειας των συγκοινωνιών, ούτε για ανθρωποκτονία με ενδεχόμενο δόλο, όπως υπάρχουν, ότι δεν υπάρχουν ποινικές ευθύνες ούτε για συγκάλυψη και ότι όλα είναι καλώς καμωμένα.

Υπάρχει, βέβαια, για πάντα στην ιστορία από τις 23 και τις 28 Νοεμβρίου 2023 το αίτημά μου προς την εξεταστική επιτροπή, που το απορρίψατε με βίαιο τρόπο, για διαβίβαση όλων των ποινικών δικογραφιών για να εξετασθούν, αυτών των δικογραφιών που και σήμερα κρύβετε, για εξέταση όλων των προσώπων με πρώτο τον κ. Μητσοτάκη. Το καταθέτω για τα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντινοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και βεβαίως, υπάρχει και η αίτηση εξαίρεσης του Προέδρου, της Αντιπροέδρου και του Γραμματέα της Εξεταστικής Επιτροπής που κατέθεσα στις 11 Μαρτίου 2024. Την καταθέτω για τα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντινοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τότε που ο κ. Μαρκόπουλος, κατ’ εντολή Μητσοτάκη, δεν ξεκινούσε τη συνεδρίαση της Εξεταστικής Επιτροπής αν δεν έβγαινα από την αίθουσα. Τότε που μετέφερε τη συνεδρίαση εδώ μέσα στην Ολομέλεια και έλεγε «δεν ακούω, δεν ακούω, μίλησε κανείς» και άρον άρον ψηφίσατε μόνοι σας, οι Βουλευτές της Νέας Δημοκρατίας, αυτό το κατάπτυστο πόρισμα αυτοαθώωσής σας και στη συνέχεια προαχθήκατε κάποιοι από εσάς, οι μισοί, οκτώ από τους δεκαέξι, σε Υφυπουργούς.

Οι προαγωγές, άλλωστε, δεν έχουν τέλος στην υπόθεση των Τεμπών. Από τον κ. Τριαντόπουλο, ο οποίος προήχθη σε Βουλευτή. Δεν ήταν Βουλευτής τον Μάρτιο του 2023 που επιτέλεσε το «μητσοτακάρεστο» έργο του μπαζώματος. Έγινε Βουλευτής μετά. Και δε μας είπε, μιας και δήλωσε ότι δεν προσκολλάται στις καρέκλες, εκτός από την καρέκλα του Υφυπουργού Κλιματικής Κρίσης, που μετά βίας την άφησε μετά από ενάμιση μήνα αφού το προανήγγειλε, την καρέκλα του Βουλευτή θα την αφήσει; Διότι τον έχετε περιβάλει και με βουλευτική ασυλία, εντωμεταξύ, όπως έχετε αναβαθμίσει κάθε πρόσωπο που βοήθησε στην απόκρυψη, στην παρασιώπηση, στη συγκάλυψη, με κορυφαία βεβαίως περίπτωση τον κ. Τασούλα, που τον προαγάγατε μόνοι σας -και είναι μια ντροπιαστική σελίδα στην ιστορία- σε Πρόεδρο της Δημοκρατίας, ενώ βέβαια θα έπρεπε να ανακηρυχθεί πρόεδρος της μπαζωμένης δικογραφίας, πρόεδρος της βρόμικης δουλειάς. Ελπίζω πραγματικά ότι πριν την όρκισή του στις 12-13 Μαρτίου θα παραιτηθεί. Διότι αυτό το πρόσωπο που έπαιξε τέτοιο ενεργό ρόλο στη συγκάλυψη δεν δικαιούται να κατέχει το πρώτο τη τάξει πολιτειακό αξίωμα.

Εμείς θα μείνουμε και εγώ προσωπικά θα παραμείνω στο πλευρό των πολιτών και της κοινωνίας, των ανθρώπων που αγωνιούν για δικαιοσύνη και θα σας ζητάμε δικαιοσύνη μέχρι τέλους. Ζητάμε, κύριοι, να ελεγχθείτε για εγκληματική οργάνωση -γιατί αυτό είναι το πραγματικό αδίκημα- με ιεραρχία, κατανομή ρόλων, συγκεκριμένη δράση και προεξάρχοντα τα οικονομικά αδικήματα και τη διαφθορά που σκοτώνει. Αυτή είναι η πραγματική μορφή της λειτουργίας σας.

Ζητάμε την άρση του απορρήτου των επικοινωνιών του κυρίου Πρωθυπουργού, του κ. Τριαντόπουλου, του κ. Αγοραστού, του κ. Χαρακόπουλου, του κ. Παπαγεωργίου, του κ. Καρακούκη, του κ. Γεωργιάδη, του κ. Τσιάρα, του κ. Παπαθανάση, του κ. Πλεύρη, όλων εκείνων οι οποίοι ενεπλάκησαν τις πρώτες μέρες στο μπάζωμα, στη συγκάλυψη και στα τεχνάσματα αποπροσανατολισμού της κοινωνίας.

Ορίσατε Εφέτη Ειδικό Ανακριτή έναν άνθρωπο που δεν είχε ούτε γραφείο όταν ανέλαβε στις 14 Μαρτίου και ποντάρατε σε αυτό. Ποντάρατε στο ότι θα είναι για αρκετό καιρό δεμένα τα χέρια του. Κι όταν αρχίσατε τις παρεμβάσεις, ποντάρατε στην ανοχή του. Και πια ποντάρετε στην ευαρέσκειά του, όταν τολμάτε να έρχεστε κυβερνώντες και να λέτε «τι καλός που είναι ο ανακριτής». Μα, δεν καταλαβαίνετε πόσο εκτίθεστε και πόσο εκθέτετε τον ανακριτή, όταν τον εγκωμιάζει ο ίδιος ο Πρωθυπουργός, που δεν θα έπρεπε ούτε να έχει εικόνα των ενεργειών του κι όταν προκαταλαμβάνει το πέρας της ανάκρισης ο ίδιος ο Υπουργός Δικαιοσύνης;

Ζητάμε να παραιτηθείτε από τις θέσεις σας. Διότι η κοινωνία δεν αρκείται στις διαβεβαιώσεις που της δίνετε ούτε και τις μετράει. Δεν σας παίρνει πια στα σοβαρά. Και ζητάμε να ελεγχθείτε. Γιατί η κοινωνία δεν θα ικανοποιηθεί με μόνη την παραίτησή σας. Ζητεί λογοδοσία. Ζητεί να δικαστείτε για τα εγκλήματα που διαπράξατε, με θύματα αθώους ανθρώπους, αθώα παιδιά, για τα εγκλήματα που συνεχίζετε να διαπράττετε, με θύμα σας την αλήθεια.

Η ελληνική κοινωνία την αλήθεια θα την προστατεύσει. Την διαφυλάσσει ως κόρη οφθαλμού. Η ελληνική κοινωνία έχει πια μπει στο επίκεντρο και με καθοριστικό τρόπο διαμορφώνει τις εξελίξεις. Δεν μπορείτε να την ξεγελάσετε. Δεν μπορείτε να την αποφύγετε. Δεν μπορείτε να την περιχαρακώσετε. Δεν μπορείτε να την περιθωριοποιήσετε. Οφείλετε να την ακούσετε και να τη σεβαστείτε και να ακούσετε αυτήν την κραυγή των μανάδων που λοιδορήσατε, κύριε Βορίδη, των οικογενειών που συκοφαντήσατε, των ανθρώπων και των τραυματιών που τσαλαπατήσατε, των ανθρώπων που έρχονταν στις συγκεντρώσεις σας και τους βγάζατε σηκωτούς, των ανθρώπων οι οποίοι δίνουν τη μάχη όλο αυτό το διάστημα την ώρα που εσείς στρογγυλοκάθεστε σε θέσεις εξουσίας, των ανθρώπων εκείνων στους οποίους αν πραγματικά σκύβετε το κεφάλι, όπως υποκριτικά είπε ο Πρωθυπουργός, οφείλετε να δείξετε και τον δέοντα σεβασμό.

Οφείλετε να κάνετε στην άκρη, κύριοι. Οφείλετε να δεχθείτε τη λειτουργία και την απονομή της δικαιοσύνης, όχι της διορισμένης. Στα μαύρα κατάστιχα είναι ο Κόλλιας, ο Εισαγγελέας του Αρείου Πάγου που δέχθηκε να γίνει ο πρώτος πρόεδρος της χούντας και εκεί σε αυτά τα μαύρα κατάστιχα θα πάνε και η κ. Κλάπα και η κ. Αδειλίνη και ο κ. Ντογιάκος. Να είστε βέβαιοι.

Οφείλετε να δεχθείτε την απονομή της δικαιοσύνης και οφείλετε να δεχθείτε την απονομή της δικαιοσύνης όπως ορίζει το Σύνταγμα για τα κακουργήματα, από μικτό ορκωτό δικαστήριο, με πλειοψηφία ενόρκων. Αυτό είναι το αρμόδιο όργανο για να δικάσει τα εγκλήματά σας. Αυτό είναι που θέλετε να αποφύγετε, γι’ αυτό λοιδορείτε τα λαϊκά δικαστήρια και βάζετε και τους διορισμένους δικαστές να το λοιδορούν, μικτό ορκωτό δικαστήριο, με πλειοψηφία πολιτών, εκείνων που είναι ταγμένοι για τη δικαιοσύνη, που είναι ταγμένοι για τη δικαίωση των πενήντα επτά ψυχών, εκείνων που δεν μπορείτε ούτε να τους αγοράσετε ούτε να τους εξαγοράσετε.

Εμείς θα δώσουμε μέχρι τέλους τη μάχη για δικαιοσύνη, για λογοδοσία και για συμμετοχή, κοινωνική συμμετοχή στην απόδοση δικαίου.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Αθανασίου για προσωπικό ζήτημα. Το είχε ζητήσει πριν έρθω εγώ στην Έδρα. Πείτε μας ποιο είναι το προσωπικό.

**ΧΑΡΑΛΑΜΠΟΣ ΑΘΑΝΑΣΙΟΥ:** Κύριε Πρόεδρε, η κυρία Πρόεδρος κατά την έναρξη της ομιλίας της είπε ότι διορίζονταν δικαστές και επί των ημερών μου όταν ήμουν Πρόεδρος της Ένωσης Δικαστών και Εισαγγελέων, αλλά και ως Υπουργός, για να βγάζουν αποφάσεις οι οποίες ήταν αρεστές στην πολιτική εξουσία.

Αυτό, κυρία Πρόεδρε, που είπατε ξέρετε πολύ καλά ότι είναι ένα μεγάλο ψέμα και βεβαίως παραπλανάτε και τον κόσμο, εκμεταλλευόμενη τον πόνο των ανθρώπων αυτών οι οποίοι έχασαν τα παιδιά τους και ζητούν δικαιοσύνη πράγματι. Και πράγματι θα αποδοθεί η δικαιοσύνη, αυτό μπορώ να τους πω. Αλλά μπορείτε να μου πείτε εσείς, σας παρακαλώ, έστω και μια απόφαση που επί των ημερών μου ως Υπουργός Δικαιοσύνης οι δικαστές ήταν διορισμένοι και έβγαλαν συγκεκριμένη απόφαση; Μπορείτε να μου πείτε; Γιατί δεν λέτε στον κόσμο πώς ορίζονται οι δικαστές στα μεγάλα δικαστήρια, όπως είναι και η Λάρισα, που διορίζονται με κλήρωση; Γιατί δεν λέτε ότι ο εφέτης ανακριτής -που σε άλλη συνεδρίαση της Βουλής, σε επιτροπή, είπατε ότι δεν ξέρατε γιατί έπρεπε να διοριστεί- διορίστηκε από την Ολομέλεια του Συμβουλίου Εφετών, γιατί αυτό προβλέπει η ποινική δικονομία για υποθέσεις υψίστης σημασίας;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Αθανασίου, ολοκληρώστε.

(Θόρυβος από την πτέρυγα της Νέας Δημοκρατίας)

**ΧΑΡΑΛΑΜΠΟΣ ΑΘΑΝΑΣΙΟΥ:** Γνωρίζετε ότι η Ελλάδα από το Ευρωπαϊκό Δικαστήριο Δικαιωμάτων των Ανθρώπων έχει καταδίκες για καθυστέρηση της δικαιοσύνης, αλλά καμία καταδίκη που να αποφαίνεται ότι δικαστές Έλληνες ενήργησαν κατά παραγγελία της πολιτικής εξουσίας;

Άρα, λοιπόν, πρέπει να είστε πολύ προσεκτική, αλλά δεν μπορώ να το περιμένω από σας, γιατί δυστυχώς ταυτίσατε την πολιτική σας παιδεία με τη νομική παιδεία.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε με τον κ. Αθανάσιο Ζεμπίλη από τη Νέα Δημοκρατία.

**ΑΘΑΝΑΣΙΟΣ ΖΕΜΠΙΛΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, απέναντι στις μεγαλειώδεις συγκεντρώσεις της Παρασκευής και τα αιτήματα που εκφράστηκαν σ’ αυτές οφείλουμε όλοι να επιδείξουμε διακομματική ωριμότητα και να σταθούμε στο ύψος της θεσμικής μας ευθύνης, ιδιαίτερα μάλιστα σε ειδικές διαδικασίες όπου η Βουλή επέχει τον ρόλο δικαστικού οργάνου, που σημαίνει ότι πέραν των άλλων όλων θα πρέπει να σεβαστούμε και τις αξίες του νομικού μας πολιτισμού.

Δεν υπάρχει αμφιβολία ότι βιώνουμε ένα πρωτόγνωρο καθεστώς γενικευμένης αμφισβήτησης και καχυποψίας. Παρά το κλίμα αυτό, όμως, σχεδόν όλοι αναγνώρισαν την αμεροληψία, την αντικειμενικότητα και την αξιοπιστία του πορίσματος του ΕΟΔΑΣΑΑΜ. Μάλιστα το πόρισμα αυτό θεωρήθηκε τόσο ισχυρό και τόσο αδιάβλητο ώστε να ενεργοποιήσει ακόμα και πρόταση δυσπιστίας κατά της Κυβέρνησης. Ας δούμε, λοιπόν, τι λέει το πόρισμα, χωρίς βέβαια να είναι θέσφατο του Οργανισμού για την υπόθεση που εξετάζουμε σήμερα.

Το πρώτο που λέει είναι ότι η μη ιεροποίηση του χώρου και η μη παρουσία του ΕΟΔΑΣΑΑΜ, ο οποίος δημιουργήθηκε μετά την τραγωδία, οδήγησε στην απώλεια στοιχείων. Το δεύτερο που λέει είναι ότι δεν υπήρξε πραγματικός συντονισμός σε επιτελικό ή επιχειρησιακό επίπεδο μεταξύ των συναρμόδιων υπηρεσιών στον χώρο της τραγωδίας. Διαπιστώνει, δηλαδή, ο Οργανισμός ότι στην περίπτωση αυτή έδρασε το διαχρονικό δομικό πρόβλημα του βαθέως κράτους που είναι η ασυνεννοησία, η έλλειψη συνεργασίας, η προχειρότητα.

Άραγε μπορεί κάποιος να κάνει επίκληση του πορίσματος αλά καρτ; Να πει δηλαδή ότι το πόρισμα αυτό είναι αξιόπιστο κατά το ένα μέρος και αναξιόπιστο κατά το άλλο μέρος κατά το οποίο δεν συμφωνούμε; Και το λέω αυτό διότι από την πλευρά της Αντιπολίτευσης έγινε επίκληση του συνόλου σχεδόν του πορίσματος εκτός από μια σελίδα, τη σελίδα 116 του πορίσματος. Ανέφερε ο κ. Ανδρουλάκης ότι η πρόταση δυσπιστίας πλέον θα στηρίζεται σε αξιόπιστα δεδομένα της επιστημονικής κοινότητας. Παρέλειψε, όμως, να πει ότι τα στοιχεία αυτά αποκτήθηκαν με τη συνδρομή της Κυβέρνησης, η οποία δήθεν συγκαλύπτει, που δημιούργησε όμως τον Οργανισμό αυτόν, προκειμένου να χυθεί άπλετο φως. Και ένα από τα αδιάσειστα και αδιάβλητα στοιχεία είναι αυτό που αποδίδει ρόλο απλού παρατηρητή στους Υπουργούς και τους γενικούς γραμματείς που βρέθηκαν στον χώρο της τραγωδίας, που λέει ότι κανένα πολιτικό πρόσωπο δεν λειτουργούσε επίσημα δίνοντας εντολές.

Αλλά ας αφήσουμε το πόρισμα. Μήπως από την ίδια την πρόταση για τη σύσταση προκαταρκτικής προκύπτει κάτι διαφορετικό; Το μόνο επιβαρυντικό στοιχείο για τον Χρήστο Τριαντόπουλο είναι ότι φέρεται να παρευρέθηκε κάποιες μέρες μετά, όχι στο συντονιστικό όργανο αλλά σε κάποια άτυπη συνάντηση. Και βέβαια αυτό είναι απόλυτα δικαιολογημένο στο πλαίσιο των καθηκόντων του για την παροχή κρατικής αρωγής. Και να μην γίνεται σύγχυση με άλλες υπηρεσίες οι οποίες ήταν αρμόδιες για την περιφρούρηση και την προστασία, την οριοθέτηση του χώρου, οι οποίες ελέγχονται με τη δικαιοσύνη, αλλά οι υπηρεσίες αυτές είχαν αρμοδιότητα.

Και βέβαια στο άρθρο 259 υπάρχει και το στοιχείο του διπλού, του πρόσθετου, του υπερχειλή δόλου. Εν προκειμένω το γεγονός ότι δεν υπήρξε η υποκειμενική υπόσταση αποδεικνύεται και από τη δημόσια παρουσία του κ. Τριαντόπουλου στα μέσα μαζικής ενημέρωσης. Είπε ο ίδιος ότι οι ανακοινώσεις αυτές προέρχονταν από τους αρμόδιους φορείς. Ξέρετε, όμως, κάποιον με υπερχειλή, συγκαλυπτικό δόλο να βγαίνει στις τηλεοράσεις φόρα παρτίδα για να το πει, κάποιον που έχει πάει στον χώρο για να αλλοιώσει τα στοιχεία και να βγαίνει με καμάρι στις τηλεοράσεις;

Και κάτι ακόμα, στο Ποινικό Δίκαιο η καθυστερημένη ενάσκηση ενός δικαιώματος τις πιο πολλές φορές υποκρύπτει σκοπιμότητα.

Στην προκειμένη περίπτωση από τον Αύγουστο του 2024 είχαν καταφτάσει στη Βουλή αμελλητί τα συμπληρωματικά στοιχεία της δικογραφίας. Είχαν γίνει μάλιστα και πρωτοσέλιδα σε εφημερίδες. Γιατί άραγε περιμένατε να περάσουν επτά ολόκληροι μήνες μέχρι την κατάθεση πρότασης προκαταρκτικής αν πράγματι τα στοιχεία επαρκούσαν γι’ αυτό; Για τον απλούστατο λόγο ότι μεσολάβησαν οι μεγάλες συγκεντρώσεις της 26ης Ιανουαρίου και τα ευρήματα των δημοσκοπήσεων. Και ακολούθησε ο γνωστός διαγωνισμός μεταξύ του ΠΑΣΟΚ και του ΣΥΡΙΖΑ για το ποιος θα καπελώσει ποιον, ποιος είναι ο χρυσός χορηγός της Κυβέρνησης και αν θα κάνουν προανακριτική ή πρόταση δυσπιστίας. Και ως γνωστόν, οι Βουλευτές του ΠΑΣΟΚ, που ήθελε να πάρει το κεφάλι, στην προκειμένη περίπτωση αρκούσαν μόνο για την προανακριτική.

Ας θυμηθούμε όμως τι έλεγαν τότε κορυφαία στελέχη του ΣΥΡΙΖΑ, ότι τα στοιχεία δεν επαρκούν για την προανακριτική και πως θα πρέπει να περιμένουν τα πορίσματα του ΕΟΔΑΣΑΑΜ και του Εθνικού Μετσοβίου Πολυτεχνείου. Λοιπόν, βγήκε το πόρισμα και τα στοιχεία που από πριν ήταν ανεπαρκή και αδύναμα, αποδυναμώθηκαν ακόμα περισσότερο με ένα πόρισμα που λέει ότι ο κ. Τριαντόπουλος ήταν απλά σε ρόλο παρατηρητή.

Έτσι λοιπόν και από τις ώριμες φωνές στον ΣΥΡΙΖΑ και από τα ακλόνητα στοιχεία σύμφωνα με τον κ. Ανδρουλάκη προκύπτει ότι δεν υπάρχουν προς το παρόν επαρκείς ενδείξεις τέλεσης του αδικήματος του 259 του Ποινικού Κώδικα. Λέω προς το παρόν γιατί η διαδικασία στην επιτροπή όπως και στην επ’ ακροατηρίου διαδικασία στα δικαστήρια θα είναι ανοιχτή, ζωντανή και δυναμική.

Εμείς θα υπερψηφίσουμε την πρόταση και θα δουλέψουμε προς την κατεύθυνση να εισφερθούν και νέα στοιχεία ώστε να διαλευκανθεί πλήρως η υπόθεση. Γιατί θα πρέπει πάση θυσία να αποδοθεί δικαιοσύνη και να ικανοποιηθεί το κοινό περί δικαίου αίσθημα σε μια υπόθεση που θεωρείται συλλογικό και εθνικό μας τραύμα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα πω λίγο τη σειρά των ομιλητών και πως κλείνουμε τη διαδικασία.

Ο κ. Παφίλης έδωσε τη θέση του στην κ. Αχτσιόγλου. Άρα, μετά την κ. Αχτσιόγλου θα μιλήσει ο κ. Παφίλης, μετά ο κ. Χρηστίδης, ο κ. Σαρακιώτης, ο κ. Κόντης, ο κ. Κυριάκης, ο κ. Μάντζος, ο κ. Καζαμίας και ο κ. Βορίδης. Η κ. Αχτσιόγλου, ο κ. Μάντζος, ο κ. Καζαμίας και ο κ. Παφίλης είναι από έξι λεπτά ο καθένας.

Ελάτε, κυρία Αχτσιόγλου.

**ΕΦΗ ΑΧΤΣΙΟΓΛΟΥ:** Ευχαριστώ,κύριε Πρόεδρε.

Κυρίες και κύριοι συνάδελφοι, τα συλλαλητήρια της 28ης Φεβρουαρίου στην Αθήνα, αλλά και σε ολόκληρη τη χώρα έχουν αφήσει τη σφραγίδα τους πια με τρόπο αναπόδραστο θα έλεγα στις πολιτικές εξελίξεις και σε ό,τι αφορά την Κυβέρνηση και σε ό,τι αφορά την Αντιπολίτευση. Μετά την 28η Φεβρουαρίου στην πραγματικότητα τίποτα δεν είναι όπως πριν. Και δεν μπορεί και ο κ. Μητσοτάκης να συμπεριφέρεται όπως πριν. Εξακολουθεί να το κάνει. Είδαμε την ανάρτησή του μετά τα συλλαλητήρια. Νομίζει ότι μπορεί να συμπεριφέρεται όπως πριν, να κάνει business as usual. Τον ακούσαμε να λέει ότι έλαβε τάχα το μήνυμα των συλλαλητηρίων και ότι θα κάνει αλλαγές και παρεμβάσεις για να γίνει ασφαλής ο σιδηρόδρομος. Είναι έκτος χρόνος Πρωθυπουργός και δύο χρόνια από τα Τέμπη και η κατάσταση στο σιδηρόδρομο πάει από το κακό στο χειρότερο. Οι συνθήκες ασφαλείας καθημερινά επιβεβαιώνουν με τα διάφορα περιστατικά τα κενά τους. Συνεχίζει να συμπεριφέρεται όπως πριν, λέγοντας να αφήσουμε απερίσπαστη τη δικαιοσύνη να κάνει τη δουλειά της, ενώ στην πραγματικότητα είναι ο μόνος και ο πρώτος που παρενέβη στη δικαιοσύνη. Θυμίζω ότι από τις πρώτες μέρες του δυστυχήματος έσπευσε να βγάλει απόφαση, λέγοντας ότι ήταν αποτέλεσμα ανθρώπινου λάθους, αλλά και δύο χρόνια μετά έσπευσε να ξαναβγάλει απόφαση και επικαλούμενος αμφιβόλου γνησιότητας βίντεο, λέγοντας ότι δεν υπάρχει εύφλεκτο υλικό. Και συνεχίζει να κάνει business as usual, όταν έχουν αποκαλυφθεί πρώτον, τα ψέματά του για την έκρηξη, θυμίζω ότι έλεγε ότι δεν υπήρχε κάποιο εύφλεκτο υλικό και όποιος λέει το αντίθετο είναι συνωμοσιολόγος, παραδοξολόγος και εμπαθής. Δεύτερον, είπε ψέματα για το μπάζωμα, θυμίζω ότι έλεγε ότι δεν υπήρχε καμία παρέμβαση στο χώρο του δυστυχήματος που να αλλοιώνει τα στοιχεία. Είπε ψέματα και για την ασφάλεια των σιδηροδρόμων, θυμίζω ότι από τις πρώτες μέρες και οι κύριοι της Κυβέρνησης έλεγαν ότι λειτουργούσε κανονικά το σύστημα ασφαλείας στους σιδηροδρόμους, ότι υπήρχε τηλεδιοίκηση και έδειχναν και σε ζωντανή μετάδοση υποτιθέμενους πίνακες με φωτάκια για να δείξουν πως όλα λειτουργούσαν καλά και ότι έφταιγε μόνο ένα ανθρώπινο λάθος.

Όλα αυτά έχουν αποκαλυφθεί. Στην πραγματικότητα κανένας Πρωθυπουργός δεν μπορεί να παραμείνει στη θέση του μετά από τέτοιες αποκαλύψεις. Διότι, το μήνυμα των συγκεντρώσεων και των συλλαλητηρίων που υποτίθεται ότι έλαβε ο κ. Μητσοτάκης -από ό,τι φαίνεται δεν το έλαβε- ήταν ακριβώς το τέλος σε όλα αυτά. Το μήνυμα των συλλαλητηρίων ήταν τέλος στο μπάζωμα, τέλος στα παραποιημένα ηχητικά, τέλος στα χαμένα βίντεο, τέλος στις εξεταστικές παρωδία, τέλος στη συγκάλυψη. Αυτό ήταν το μήνυμα των μαζικών συλλαλητηρίων που υποτίθεται ότι έλαβε ο κ. Μητσοτάκης.

Και ερχόμαστε σήμερα εδώ, τρεις μέρες μετά από αυτές τις μαζικές διαδηλώσεις να συζητήσουμε την πρόταση για τη σύσταση προανακριτικής για τον κ. Τριαντόπουλο, Υφυπουργό παρά τω Πρωθυπουργώ, αντ’ αυτού στον τόπο του εγκλήματος, από την ημέρα του δυστυχήματος και μετά και βλέπουμε από την πλευρά της πλειοψηφίας μία πραγματικά ακατανόητη, αδιανόητη στην πραγματικότητα, προκλητική στάση. Διότι τι λέει στην πραγματικότητα σήμερα όλη την ημέρα η Νέα Δημοκρατία; Λέει ότι για το μπάζωμα δεν υπάρχουν κυβερνητικές ευθύνες -αυτό ισχυρίζεται σήμερα-, δεν υπάρχουν ευθύνες του κ. Τριαντόπουλου. Είναι η Αντιπολίτευση αυτή που τις φαντάζεται αυτές τις ευθύνες -το είπε ευθέως πριν ο Υπουργός Δικαιοσύνης- και τις εκτοξεύει για να εκμεταλλευτεί και να εργαλειοποιήσει την κατάσταση. Αλλά εμείς θα πούμε «ναι» στην σύσταση της προανακριτικής επιτροπής είπε ο κ. Φλωρίδης, για να αποδείξουμε πόσο εργαλειοποιεί τον πόνο των ανθρώπων η Αντιπολίτευση. Αυτό είπε σήμερα η Νέα Δημοκρατία.

Είστε σοβαροί; Μετά από δύο χρόνια που έχουν αποκαλυφθεί όσα έχουν αποκαλυφθεί, μετά από τις τεράστιες διαδηλώσεις των ανθρώπων την Παρασκευή, έρχεστε σήμερα με αυτήν τη γραμμή; Πάμε λίγο με τους κανόνες της λογικής, κύριε Φλωρίδη, που επικαλεστήκατε για τον ορισμό της νομικής επιστήμης. Αλλοιώθηκε ο χώρος του εγκλήματος; Αλλοιώθηκε; Ναι. Δεύτερη και τρίτη μέρα μετά το δυστύχημα αφαιρέθηκαν υλικά, απομακρύνθηκαν 300 κυβικά χώμα με ό,τι περιείχαν και ανθρώπινα μέλη από ό,τι γνωρίζουμε, επιστρώθηκε με πίσσα και χαλίκια. Αλλοιώθηκε. Δεύτερον, ήταν οι ενέργειες αυτές παράνομες; Ήταν. Ενώ είχε γίνει ποινική δίωξη, αυτές οι ενέργειες διενεργήθηκαν χωρίς να υπάρχει εισαγγελική παραγγελία, χωρίς να υπάρχει καν παρουσία εκεί ανακριτή ή έγκρισή του. Τρίτον, εμπόδισαν οι ενέργειες αυτές την αποκάλυψη της αλήθειας και την έρευνα του δυστυχήματος ακόμη και από τη δικαιοσύνη; Την εμπόδισε. Όπως γνωρίζουμε πια σήμερα, στιβαρά και σταθερά, αυτές οι ενέργειες αφαίρεσαν από τον χώρο του δυστυχήματος ζωτικής σημασίας στοιχεία τα οποία θα μας βοηθούσαν να καταλάβουμε τις αιτίες και τις παραμέτρους του δυστυχήματος. Υπήρχε κεντρική παρέμβαση της Κυβέρνησης και του κ. Τριαντόπουλου στις επεμβάσεις αυτές; Απάντηση, δελτίο Τύπου της Κυβέρνησης του Υπουργείου Προστασίας του Πολίτη, 6 Μαρτίου: «Κυβερνητικό κλιμάκιο από τον Υφυπουργό παρά τω Πρωθυπουργώ ολοκλήρωσε το έργο συντονισμού στο πεδίο δράσεων και ενεργειών στα Τέμπη». Συντόνιζε τις ενέργειες, είπε το Υπουργείο με δελτίο τύπου. «Σύμφωνα με τα στοιχεία και την εικόνα από όλους τους εμπλεκόμενους στο έργο συλλογής και αποκατάστασης, έχουν περισυλλεχθεί και μεταφερθεί τα συντρίμμια, ενώ ο χώρος έχει αποκατασταθεί». Με δελτίο Τύπου η Κυβέρνηση ανακοίνωνε την αποκατάσταση του χώρου, δηλαδή το μπάζωμά του. Και έρχεστε σήμερα εδώ να πείτε ότι δεν υπήρχε κεντρική παρέμβαση; Εσείς το ανακοινώσατε. Η Κυβέρνηση το ανακοίνωσε. Δελτίο Τύπου έβγαλε για να το ανακοινώσει. Πώς ανακοινώσατε κάτι που δεν ξέρατε ότι συνέβαινε; Αν δεν γνωρίζατε, τι ανακοινώνατε στην πραγματικότητα; Αν δεν υπήρχε έλεγχος της Κυβέρνησης στις ενέργειες που γίνονταν πώς το ανακοινώνατε αυτό;

Αν δεν ελέγχατε το μπάζωμα, πώς εγκρίνατε την πληρωμή του με υπουργική απόφαση από τον Υπουργό Ανάπτυξης; Τελικά έρχεστε σήμερα εδώ για να πείτε ότι δεν υπάρχουν, κύριε Πλεύρη, επαρκείς ενδείξεις ούτε καν για τη σύσταση προανακριτικής, πόσω μάλλον για την ποινική δίωξη. Έχετε ήδη αθωώσει τον κ. Τριαντόπουλο και λέτε ότι θα συναινέσετε στην προανακριτική μόνο και μόνο για τα μάτια του κόσμου, ενώ στην πραγματικότητα έχετε αρνηθεί την άσκηση ποινικής δίωξης. Πάτε να βάλετε ξανά την υπόθεση στο αρχείο, όπως κάνατε και στην εξεταστική. Πάτε να συνεχίσετε τη συγκάλυψη και πάτε να συνεχίσετε την συγκάλυψη επικαλούμενοι στην πραγματικότητα ότι η Κυβέρνηση ήταν εκεί, συντόνιζε τις ενέργειες, πλήρωνε για τις ενέργειές του μπαζώματος και του ξεμπαζώματος, αλλά δεν έχει ευθύνη, δηλαδή να αθωώσετε τον διωκόμενο κ. Τριαντόπουλο λόγω βλακείας. Αυτό προσπαθείτε να μας πείτε. Αυτή είναι η γραμμή με την οποία έχει προσέλθει η Κυβέρνηση και η Νέα Δημοκρατία σήμερα μετά τις μεγαλειώδεις συγκεντρώσεις.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ολοκληρώνω, κύριε Πρόεδρε.

Προφανώς, η εξεταστική πρέπει να συσταθεί και επιβάλλεται η ποινική δίωξη. Δεν υπάρχει ερώτημα γι’ αυτό. Οι ενδείξεις είναι κάτι παραπάνω από αποχρώσες. Όμως, ούτε η διερεύνηση των ποινικών ευθυνών του κ. Τριαντόπουλου ή και άλλων πολιτικών προσώπων που υπάρχουν δεν μπορεί να οδηγήσει στο να υπάρχει βαλβίδα εξαέρωσης των πολιτικών ευθυνών του κ. Μητσοτάκη, γιατί εδώ ο βασικός πολιτικός υπεύθυνος, πολιτικός καθοδηγητής για ό,τι έγινε στα Τέμπη είναι ο κ. Μητσοτάκης.

Εδώ η συνταγή των υποκλοπών με «Ιφιγένειες», «αυτοφωράκηδες», δολοφονία χαρακτήρων για όποιον κάνει τη δουλειά του και κατηγορίες για συνωμοσιολόγους και για παραδοξιολόγους δεν περνάει. Η κοινωνία το έχει απαντήσει αυτό. Αυτή η συνταγή, ουσιαστικά μιας πολιτικής καθεστωτικής της Νέας Δημοκρατίας, δεν περνάει, έχει τελειώσει. Η κοινωνία υπέβαλε μομφή στην Κυβέρνηση και η προοδευτική αντιπολίτευση έχει την ευθύνη να ανταποκριθεί στο χρέος της και να κάνει αυτό που είναι η απαίτηση της κοινωνικής πλειοψηφίας σήμερα, να ρίξει αυτήν την Κυβέρνηση, εφόσον η ίδια δεν έχει το ελάχιστο ηθικό όριο να παραιτηθεί από μόνη της.

Ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει τώρα ο κ. Παφίλης.

**ΑΘΑΝΑΣΙΟΣ ΠΑΦΙΛΗΣ:** Ο Γενικός Γραμματέας του Κόμματός μας Δημήτρης Κουτσούμπας, ο Νίκος Καραθανασόπουλος και η Μαρία Κομνηνάκα που μίλησαν αναφέρθηκαν αναλυτικά και με αδιάψευστα στοιχεία και ερωτήματα για την πρόταση του ΠΑΣΟΚ και τις συνολικότερες ευθύνες για το έγκλημα των Τεμπών, όπως επίσης και για τη συγκάλυψη που είναι προφανής. Δεν απάντησε κανένας από τους άλλους. Φοβάστε; Σας βάζουμε ερωτήματα, γιατί δεν μιλάτε;

Θα συνεχίσουμε λοιπόν. Η πρόταση του ΠΑΣΟΚ -επαναλαμβάνω- για προανακριτική είναι βιαστική ενέργεια και είναι αποσπασματική, πριν ολοκληρωθεί η έρευνα που κάθε μέρα βγάζει καινούργια στοιχεία που προκύπτουν από καταθέσεις, από δημοσιεύσεις κ.λπ.. Επίσης, εντοπίζονται σε ένα και μόνο πρόσωπο. Ένας ήταν δηλαδή αυτός που τα έκανε όλα; Και μάλιστα με κατηγορίες πλημμελήματος. Πλημμέλημα το αδίκημα με πενήντα επτά νεκρούς.

Τις σκοπιμότητες τις καταλαβαίνουμε και μπορεί να τις αντιληφθεί και ο ελληνικός λαός. Πράγματι υπάρχουν όμως μεγάλα ερωτήματα γιατί αλλοιώθηκε ο χώρος του εγκλήματος. Αυτό δεν μπορεί να το αρνηθεί κανένας ότι αλλοιώθηκε ούτε και η Κυβέρνηση, ανεξάρτητα από το τι ερμηνείες δίνει. Γιατί; Για να μην βρεθούν στοιχεία για τα αίτια της έκρηξης. Και ρωτάμε -στον Θεό σας δηλαδή- κανένας δεν ξέρει τι μετέφερε η αμαξοστοιχία; Κανένας; Τι Κυβέρνηση είστε κι εσείς και οι προηγούμενοι; Δεν μπορείτε να ξέρετε τι φορτώθηκε στη Θεσσαλονίκη ή δεν ξέρω πού και τι μεταφέρονταν εκεί; Άχνα; Κανένας; Και οι Υπουργοί; Κανένας δεν μπορεί να βρει άκρη για το τι μετέφερε; Κανένας δεν γνωρίζει;

Ο κ. Ρέππας, προς τιμή του είχε πει στην εξεταστική επιτροπή, αν δεν κάνω λάθος, Νίκο και Μαρία, ότι πράγματι υπάρχουν «μαύρα βαγόνια» που δεν ξέρουμε τι μεταφέρουν. Και μιλάτε κι από πάνω όλοι σας, αντί να κατεβάσετε το κεφάλι; Είναι δυνατόν να λέτε, οι κυβερνήσεις όλες, γιατί ο κ. Ρέππας δεν είναι μόνο της Νέας Δημοκρατίας, ούτε η επόμενη, «δεν ξέρουμε τι μεταφέρουν τα τρένα»; Δηλαδή βάζετε τη ζωή των ανθρώπων σε κίνδυνο μέσα στη Θεσσαλονίκη όπου περνάει το τρένο και λέτε «δεν ξέρουμε»; Το είχε πει ο κ. Ρέππας ότι υπάρχουν και το λέω προς τιμήν του πραγματικά. Μιλάμε για «μαύρα βαγόνια» και μιλάτε μετά για ασφάλεια μεταφορών. Δεν ντρέπεστε; Σε ποιον απευθύνεστε; Σε βλάκες;

Τριακόσιοι εξήντα τόνοι ΤΝΤ. Και αφήστε ότι δεν ήταν επικίνδυνα γιατί είχαν μέσα και υγρά και άμα γινόταν τίποτα δεν θα έμενε κολυμπηθρόξυλο στο Λαύριο. Ευτυχώς τα πήραμε χαμπάρι, τα σταματήσαμε και γύρισαν πίσω. Εμείς το κάναμε, το ΚΚΕ και το Εργατικό Κέντρο του Λαυρίου. Και όχι ότι το κάναμε πρώτη φορά, το κάναμε στον Τύρναβο, το κάναμε και στην Αλεξανδρούπολη, το κάναμε και στον Πειραιά.

Μην μας πείτε τώρα, λοιπόν, ότι δεν ξέρουμε. Τι μετέφεραν; Γιατί από όλο τον κρατικό μηχανισμό κανένας δεν είχε μυαλό να πει: «Στοπ, γιατί τα χαλάμε αυτά;» Να δούμε τι περιείχε τελικά αυτό το «μανιτάρι». Γιατί μικρό «μανιτάρι» ήταν, έτσι δείχνουν τα βίντεο, εκτός εάν είναι κατασκευασμένα κι αυτά, αλλά δεν νομίζω.

Μήπως, λοιπόν, μετέφεραν -ερωτήματα βάζουμε- αμερικάνικα καύσιμα στην αμερικάνικη βάση στη Λάρισα για τα drones που φεύγουν και επιτηρούν περιοχές κοντά στην Ουκρανία; Ποιος το αποκλείει ότι μπορεί να είναι κάτι τέτοιο; Πέστε ότι το διαψεύδετε. Γιατί, αν δεν λέτε ότι το διαψεύδετε, μπορεί να κατανοήσει κανένας.

Και, προσέξτε, αν αποδειχτεί αυτό, πρέπει να βρείτε τις πιο βαθιές σπηλιές για να πάτε να χωθείτε μέσα. Πού έχει; Στην Κρήτη; Στη Μάνη; Και θα πει κανένας «Μα, το ΚΚΕ βλέπει όλο φαντάσματα». Τι φαντάσματα βλέπουμε; Εδώ κουβαλάνε οι αμαξοστοιχίες πυρομαχικά, πέντε χιλιάδες βλήματα εκατόν πενήντα πέντε χιλιοστών. Έτυχε μια φορά, επικοινωνήσαμε και το σταματήσαμε και βγήκε έξω. Θα πέρναγε μέσα από τη Σίνδο. Και αν εκεί ο μη γένοιτο -βέβαια δεν έγινε- γινόταν μια σύγκρουση, καταλαβαίνετε τι θα γινόταν; Καταλαβαίνετε να περνάει μέσα από βιομηχανική περιοχή ένα τρένο; Και πού πάει το τρένο; Στους συμμάχους στην Ουκρανία και στον κ. Ζελένσκι. Και τώρα τι θα κάνετε με τον Ζελένσκι; Έχετε πάθει μπλακ-άουτ με όλες αυτές τις εξελίξεις. Τι ήταν τελικά; Δικτάτορας; Φασίστας; Δημοκράτης; Τι λέτε μωρέ τώρα; Ο Ζελένσκι δημοκράτης; Πάλευε για τη δημοκρατία; Μας δουλεύετε; Βγήκε τώρα το αποτέλεσμα. Ήταν οι σπάνιες γαίες και τελείωσαν όλα σ’ ένα βράδυ κι εσείς μείνατε τώρα ορφανοί. Πού να πάτε,; Από δω ή από εκεί; Και με τους δυο ήσασταν.

Για να δούμε, λέω τώρα, παρεμπιπτόντως, όλο αυτό. Τι γύρευαν λοιπόν την άλλη μέρα -ποιος θα απαντήσει επιτέλους εδώ μέσα;- τρεις ανώτατοι αξιωματικοί της Πολεμικής Αεροπορίας την άλλη μέρα το πρωί στον χώρο της δολοφονίας των ανθρώπων στα Τέμπη; Τι γύρευαν; Δεν υπάρχει ένας από το ΓΕΣ, ένα Υπουργός, ένας Υφυπουργός να μας πει ότι πήγαν εκεί για κάποιο πράγμα;

Να, γιατί βάζουμε τέτοια ερωτηματικά. Κι επειδή δεν έχουμε αποδείξεις δεν λέμε τίποτα περισσότερο. Κι αυτή είναι μια σημαντική πράγματι πλευρά. Όμως, αυτό είναι το αποτέλεσμα. Αποτέλεσμα ποιων; Της πολιτικής που ακολουθήθηκε όλα τα προηγούμενα χρόνια. Γιατί αντί να ξεκινάμε από το αποτέλεσμα, να ξεκινήσουμε από τις αιτίες. Αν δηλαδή υπήρχε διαφορετική πολιτική, δεν θα γινόταν η σύγκρουση. Λογικό δεν είναι αυτό; Διαφωνείτε; Αν υπήρχαν τα συστήματα ασφαλείας, αν, αν… Επομένως, σ’ αυτό κάνατε τον ψόφιο κοριό και η Νέα Δημοκρατία και τα υπόλοιπα κόμματα. Τι οδήγησε, λοιπόν, στη σύγκρουση -που δεν ήταν μοναδική, υπήρχαν και τα προηγούμενα χρόνια- δύο τρένων στην ίδια γραμμή; Τι ήταν αυτό που έφταιγε; Μόνο ο σταθμάρχης; Θα πω και παρακάτω, όχι για τον σταθμάρχη, αλλά γενικότερα.

Γι’ αυτά κουβέντα. Σταματάτε. Βάζετε τελεία -που είναι σοβαρό, δεν το συζητάμε- στο ονομαζόμενο «κουκούλωμα». Είναι ή δεν είναι; Είναι φανερό ότι είναι. Το γιατί θα το βρούμε αργότερα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Για να δούμε, λοιπόν, τι έγινε στον ΟΣΕ μετά το 2001 αν και από πριν ξεκίνησε. Έγινε υποχρηματοδότηση από όλες τις κυβερνήσεις. Ναι ή όχι; Βγείτε να το διαψεύσετε. Δεύτερον, έγινε δραματική μείωση του προσωπικού, στο μισό σχεδόν. Πενήντα άνθρωποι να συντηρούν το σιδηροδρομικό δίκτυο από τον Πειραιά μέχρι εκεί που πήγαινε; Πενήντα έμεναν και ούρλιαζαν και λέγανε: «Δεν μας ακούτε; Δεν μπορούμε να το κάνουμε αυτό το πράγμα». Ποιος τα έκανε αυτά; Όλες οι προηγούμενες κυβερνήσεις

Συνεχίζουμε. Εντατικοποίηση της εργασίας. Τώρα να κάνουμε και ένα λογαριασμό με τις ονομαζόμενες προοδευτικές δυνάμεις και της Αριστεράς. Εννιάωρο στους μηχανοδηγός, για εννέα μέρες σερί. Ποιος το έκανε αυτό; Η Κυβέρνηση ΣΥΡΙΖΑ, με τη στήριξη των υπολοίπων.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Παφίλη, ολοκληρώστε.

**ΑΘΑΝΑΣΙΟΣ ΠΑΦΙΛΗΣ:** Θα ήθελα την ανοχή σας, κύριε Πρόεδρε.

Ελλιπής εκπαίδευση. Αυτό ήταν το μεγάλο έγκλημα, ο διαχωρισμός του ΟΣΕ σε τέσσερα κομμάτια. Αυτό εμάς δεν μας ξενίζει. Είναι η πολιτική της Ευρωπαϊκής Ένωσης και είναι η γνωστή συνταγή. Κρατάμε τα ζημιογόνα να πληρώνει ο λαουτζίκος, ο λαός από τη φορολογία και δίνουμε τα κερδοφόρα, μάλιστα, με λογική άγονης γραμμής, το πιο κερδοφόρο κομμάτι Αθήνα-Θεσσαλονίκη και το επιδοτούμε με 750 εκατομμύρια για δέκα χρόνια νομίζω ή και λίγο παραπάνω.

Ποιος, λοιπόν, τα αποφάσισε όλα αυτά; Γιατί δεν μιλάτε; Δεν υπήρχαν αυτά; Τα αποφάσισαν όλες οι Κυβερνήσεις. Το ΠΑΣΟΚ ξεκίνησε και πρωταγωνίστησε, η Νέα Δημοκρατία συνέχισε και ο ΣΥΡΙΖΑ με τον κ. Βαρουφάκη που έλεγε ότι αν βρω να πουλήσω τον ΟΣΕ για 1 ευρώ, θα είναι ευτύχημα για τη χώρα.

Τι μας λέτε τώρα και εσείς όλοι οι υπόλοιποι; Γιατί δεν λέτε τίποτα για όλα αυτά; Κανένας από εσάς δεν λέει τίποτα. Γιατί; Διότι, ήταν πολιτική της Ευρωπαϊκής Ένωσης, της απελευθέρωσης.

Λέτε, λοιπόν, τώρα. Βελόπουλος: Η Ελλάδα δεν έχει ευρωπαϊκούς σιδηροδρόμους, αλλά αφρικανικούς. Συνεχίζουμε. ΠΑΣΟΚ, Ανδρουλάκης: Δεν είμαστε ευρωπαϊκή χώρα στους σιδηροδρόμους. Συνεχίζουμε. ΣΥΡΙΖΑ, Νέα Αριστερά και άλλοι, τα ίδια: Σε ποια ευρωπαϊκή χώρα συμβαίνουν αυτά;

Κυρίες και κύριοι, δεν ξέρετε ότι το 13% μόνο των κεντρικών σιδηροδρομικών γραμμών της Ευρωπαϊκής Ένωσης έχει συστήματα ασφάλειας; Δεν το διαβάσατε πουθενά και μας λέτε ότι αυτά συμβαίνουν μόνο στην Ελλάδα; Κανένας δεν τα λέει αυτά. Κανένας! Σιωπή, σιωπή, σιωπή.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Παφίλη, σας παρακαλώ. Βοηθήστε με λίγο.

**ΑΘΑΝΑΣΙΟΣ ΠΑΦΙΛΗΣ:** Να μιλήσω ένα λεπτό ακόμα;

**ΔΗΜΗΤΡΙΟΣ ΜΑΡΚΟΠΟΥΛΟΣ:** Ναι.

**ΑΘΑΝΑΣΙΟΣ ΠΑΦΙΛΗΣ:** Να, ορίστε. Όλοι λένε ναι, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ, ολοκληρώστε, κύριε Παφίλη.

**ΑΘΑΝΑΣΙΟΣ ΠΑΦΙΛΗΣ:** Γιατί τα λέτε όλα αυτά; Γιατί δεν λέτε το τι συμβαίνει; Διότι, είναι ο σιδερένιος νόμος, η πολιτική της Ευρωπαϊκής Ένωσης, που εφαρμόζετε όλοι σας και έχετε εγκληματικές ευθύνες και εμείς τις καταγράψαμε και στο πόρισμα. Κόστος - όφελος.

Μάλιστα, τι λέει η Επιτροπή Σιδηροδρόμων του Ευρωπαϊκού Κοινοβουλίου; Αρνούνται οι εταιρείες να εφαρμόσουν τα μέτρα ασφάλειας, γιατί έχουν μεγάλο κόστος. Τα κέρδη τους ή οι ζωές μας.

Κανένας εδώ μέσα εκτός ΚΚΕ δεν αναφέρθηκε σε αυτό το σύνθημα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώστε, σας παρακαλώ.

**ΑΘΑΝΑΣΙΟΣ ΠΑΦΙΛΗΣ:** Αφήστε με να ολοκληρώσω. Δίνω μερικά πράγματα που νομίζω ότι έχουν ενδιαφέρον.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εγώ σας ξέρω και σας κατανοώ.

**ΑΘΑΝΑΣΙΟΣ ΠΑΦΙΛΗΣ:** Θα είχα τελειώσει τώρα.

Ευρωπαϊκή Ένωση, παράδεισος, το 2021 τριακόσια πενήντα έξι ατυχήματα με εξακόσιους πενήντα νεκρούς. Το 2022 πεντακόσια πενήντα ατυχήματα με εννιακόσιους πενήντα νεκρούς. Είναι στοιχεία επιβεβαιωμένα.

Παθογένεια είναι αυτό της Ελλάδας; Λέτε παθογένειες η Νέα Δημοκρατία και από κοντά με έναν τρόπο και όλοι οι υπόλοιποι. Παθογένειες δεν είναι. Είναι καπιταλισμός. Αυτό είναι. Είναι ο νόμος του κέρδους, που λέει για να κερδίσω, θα πεθάνετε. Αυτό, αποδείχτηκε στα Τέμπη. Και δεν υπάρχουν μόνο τα Τέμπη.

Αλήθεια, εσείς όλοι πώς δέχεστε πραγματικά ο οργανισμός σιδηροδρόμων να δίνει πιστοποιητικά ασφάλειας και πυρασφάλειας σ’ αυτά τα ερείπια που υπάρχουν σήμερα με προδιαγραφές πριν από τριάντα χρόνια;

Άρα, λοιπόν -και ολοκληρώνω- αυτό που θέλετε να κρύψετε όλοι σας και γι’ αυτό ασχολείστε με επιμέρους σοβαρά ζητήματα, δικαιοσύνη, όταν εμείς είπαμε να μην διορίζεται από τις κυβερνήσεις, δεν το ψηφίσει κανένας όμως -και σήμερα βγαίνετε στα κεραμίδια- στην αναθεώρηση του Συντάγματος. Είναι ο υπέρτατος νόμος του συστήματος, που λέει αυτά, αυτά, αυτά.

Εμείς, το ΚΚΕ, δεν κάνουμε διαφήμιση. Ήμασταν οι πρώτοι που μιλήσαμε -και έτυχε να είμαι εγώ εκ μέρους του ΚΚΕ το πρωί της επόμενης μέρας- για προδιαγεγραμμένο έγκλημα. Καλέσαμε τον λαό να βγει στους δρόμους και εσείς λέγατε, να πενθήσουμε.

Λοιπόν, να ξέρετε ότι θα πενθήσετε όλοι σε μια πορεία, όταν αντιληφθεί ο λαός ποια είναι η ρίζα. Είναι αυτού του βάρβαρου απάνθρωπου συστήματος, που πρέπει να ανατραπεί και αυτό θα γίνει αργά ή γρήγορα.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Οι Κοινοβουλευτικοί Εκπρόσωποι καλό είναι να μιλάνε πριν τους Προέδρους για να έχουν άνεση στον χρόνο. Το διευκρινίζω απλώς γιατί όλοι μετά θα θέλουν τον ίδιο χρόνο με εσάς, τίποτε άλλο.

Τον λόγο έχει ο κ. Χρηστίδης.

**ΠΑΥΛΟΣ ΧΡΗΣΤΙΔΗΣ:** Κύριε Πρόεδρε, σας ευχαριστώ πολύ.

Σήμερα, συζητάμε στη Βουλή την πρόταση του ΠΑΣΟΚ για σύσταση προανακριτικής επιτροπής, που αφορά τη διαχείριση, την οποία έκανε η Κυβέρνηση της Νέας Δημοκρατίας μετά το τραγικό δυστύχημα, το οποίο στοίχισε στην ελληνική κοινωνία πενήντα επτά ανθρώπινες ζωές το βράδυ της 28ης Φεβρουαρίου του 2023. Συζητάμε το τι συνέβη εκείνες τις πρώτες ώρες, αφότου χάσαμε συνανθρώπους μας, κυρίως νέους ανθρώπους, οι οποίοι γυρνούσαν στους χώρους που σπούδαζαν μετά από ένα τριήμερο, το οποίο είχαν περάσει, ανθρώπους οι οποίοι έχουν συγκλονίσει με την απώλειά τους την ελληνική κοινωνία, ανθρώπους οι οποίοι δείχνουν ότι δε θα ξεχαστούν ποτέ με τον τρόπο με τον οποίο σήμερα η ελληνική κοινωνία συμπαρίσταται στους γονείς και τους συγγενείς τους.

Αυτό το γεγονός, όμως, συνάδελφοι δεν είναι το πρώτο γεγονός, το οποίο εξετάζουμε γύρω από τις ευθύνες, που αφορούν την υπόθεση της τραγωδίας των Τεμπών. Το πρώτο βασικό γεγονός είναι αυτό το οποίο συνέβη τις πρώτες βραδινές ώρες, είναι ο τρόπος με τον οποίο θα μπορούσε το ελληνικό κράτος να έχει αποφύγει αυτό το τραγικό δυστύχημα, είναι ο τρόπος με τον οποίο θα μπορούσε η ελληνική κοινωνία να έχει αποφύγει σήμερα να πενθεί για πενήντα επτά συνανθρώπους μας. Και αυτό είναι κάτι το οποίο σήμερα καταδεικνύουν όλες οι εμπλεκόμενες μεριές ότι θα μπορούσε να είχε αποφευχθεί. Πώς; Εάν, επιτέλους, εκείνη Σύμβαση 717 είχε υλοποιηθεί μετά από μία σειρά αναβολών που είχαμε δει να λαμβάνουν χώρα όλα τα προηγούμενα χρόνια.

Και αυτό το γεγονός, το οποίο θέλετε να αποφύγετε από τη δημόσια σφαίρα, είναι το πιο σκληρό γεγονός από όσα συζητάμε μέχρι σήμερα, γιατί σε μια σειρά από αποφάσεις, οι οποίες βλέπουν το φως της δημοσιότητας η μία μετά την άλλη όλο το τελευταίο χρονικό διάστημα προκύπτει ότι θα μπορούσαμε να έχουμε τους πενήντα επτά εκείνους συνανθρώπους μας ανάμεσά μας αν εσείς είχατε κάνει τη δουλειά σας, αν εσείς όταν παρουσιάζετε εκείνα τα μεγαλόσχημα σχέδια με τους μπλε φακέλους στο πρώτο υπουργικό συμβούλιο του 2019 με Υπουργό τον Κώστα Καραμανλή κάνατε πράξη, αυτό το οποίο οφείλατε να κάνετε, δηλαδή να υλοποιήσετε τη Σύμβαση 717, το οποίο δεν το κάνετε εσείς, αν εσείς λίγες ημέρες πριν από το τραγικό γεγονός της σύγκρουσης των τρένων δεν δείχνατε εκείνη την αλαζονεία και την αμετροέπεια, αλλά είχατε ακούσει τους συνδικαλιστές και όλους εκείνους οι οποίοι επεσήμαναν τα τεράστια ζητήματα, τα οποία είχαν να κάνουν με την ασφάλεια στους σιδηροδρόμους και δεν είχατε τον κ. Καραμανλή να λέει ότι ντρέπεται που κάποιοι βάζουν ζητήματα για την ασφάλεια των σιδηροδρόμων.

Αλλά εκείνο το τραγικό γεγονός της μη υλοποίησης της Σύμβασης 717 είναι αυτό το οποίο σήμερα και δικαστικές αποφάσεις αλλά και το πρόσφατο πόρισμα του Εθνικού Οργανισμού δείχνουν ότι θα μπορούσαν να έχουν αποσοβήσει τον τραγικό θάνατο των συνανθρώπων μας.

Και επομένως λέω, αγαπητοί συνάδελφοι της Νέας Δημοκρατίας και ειδικά απευθυνόμενος στους Υπουργούς -ειδικά Υπουργοί λαλίστατοι οι οποίοι έχουν προκαλέσει διαρκώς στη δημόσια σφαίρα- ότι θα έπρεπε τουλάχιστον να έχετε ζητήσει συγγνώμη, όχι μόνο για τις φράσεις σας που αφορούν το μπάζωμα και τα μπάζα, όχι μόνο για τις φράσεις σας ότι τα ζητήματα των Τεμπών είναι μπαγιάτικα, όχι μόνο για τις φράσεις σας οι οποίες καταδίκαζαν τα πολιτικά κόμματα τα οποία έβαζαν ερωτήματα, αλλά κυρίως για όλα αυτά τα οποία κάνατε για πάνω από δεκαπέντε μέρες χτυπώντας τους γονείς και τους συγγενείς, οι οποίοι έβαζαν τα βασικά ζητήματα τα οποία έχουν να κάνουν με αυτή καθαυτή τη διαδικασία, η οποία σχετίζεται με την προανακριτική επιτροπή την οποία σήμερα καταθέτουμε.

Γιατί αν δεν ήταν οι γονείς να ξημεροβραδιάζονται, να γίνονται ντετέκτιβ, ψάχνοντας να βρουν πού πήγαν τα χώματα όταν έφυγαν εκείνο το βράδυ από τον τόπο του δυστυχήματος, δεν θα είχαμε μάθει την αλήθεια. Και αν δεν ήταν οι γονείς εκείνοι οι οποίοι θα επέμεναν να μάθουμε το τι ακριβώς έχει συμβεί σήμερα, εσείς θα ήσασταν εκείνοι οι οποίοι θα εξακολουθούσατε να υποστηρίζετε ότι επί της ουσίας η υπόθεση των Τεμπών είναι μια υπόθεση που έχει κλείσει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Άκουσα προηγουμένως τον Υπουργό στρεψοδικίας της Νέας Δημοκρατίας τον κ. Φλωρίδη, χωρίς ίχνος, ικμάδα μεταμέλειας από όσα έχει πει όλο το προηγούμενο χρονικό διάστημα, να έρχεται σε αυτήν εδώ την Αίθουσα, στην οποία όλοι έχουμε ορκιστεί, και να συνεχίζει να στρεψοδικεί με έναν τρόπο αδιανόητο. Και αναρωτιέμαι: Έχει διαβάσει το πόρισμα του Εθνικού Οργανισμού; Έχετε διαβάσει, κύριε Φλωρίδη, το τι έλεγε ο Εθνικός Οργανισμός στο πόρισμά του;

Λέει στη σελίδα 112 ότι στις τέσσερις το ξημέρωμα πήγαν μπουλντόζες και πήραν κομβικά στοιχεία, ήταν έτοιμες να παρέμβουν στο χώρο. Λίγο αργότερα στη σελίδα 104 λέει ότι αυτό το μπάζωμα επέφερε ουσιώδη αλλοίωση του αποδεικτικού υλικού. Πιο κάτω στη σελίδα 105 λέει ότι οι επιχωματώσεις αλλοίωσαν τον χώρο και απέτρεψαν την ασφαλή συναγωγή συμπερασμάτων αναφορικά με το εύφλεκτο υλικό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΠΑΥΛΟΣ ΧΡΗΣΤΙΔΗΣ:** Επιτρέψτε μου, κύριε Πρόεδρε.

Και αυτό εκτός από ένα αδιανόητο ψέμα, είναι και βέβηλο ψέμα, διότι είναι αυτό το οποίο ανάγκασε -και αυτό το οποίο περιγράφει και η εισαγγελέας σε αυτό το οποίο έχει έρθει σήμερα εδώ- τους ανθρώπους να ψάχνουν εκατοντάδες μέτρα μακριά τους συνανθρώπους τους και να βρίσκουν εκεί υπολείμματα των παιδιών και των συγγενών τους.

Και τι έρχεστε σήμερα να μας πείτε εδώ; Έρχεστε να μας πείτε εδώ ότι όλο αυτό δεν ήταν ένα σχέδιο, αλλά είναι η πλήρης ανικανότητα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ πολύ.

**ΠΑΥΛΟΣ ΧΡΗΣΤΙΔΗΣ:** Κύριε Πρόεδρε, επιτρέψτε μου. Ακούσαμε εδώ Πολιτικούς Αρχηγούς να μιλάνε πολύ περισσότερο. Ακούσαμε Κοινοβουλευτικούς Εκπροσώπους να μιλάνε πολύ περισσότερο. Θα μας δώσετε δύο λεπτά να ολοκληρώσουμε και θα ολοκληρώσουμε.

Ακούσαμε λοιπόν ανθρώπους να επιπλήττουν την Αντιπολίτευση που βάζει ερωτήματα, αλλά οι ίδιοι να μην έχουν τη στοιχειώδη αυτοκριτική γι’ αυτό το οποίο έκαναν προστατεύοντας τους Υπουργούς αυτής της Κυβέρνησης. Όταν λοιπόν, κύριοι της Νέας Δημοκρατίας, μιλάμε για πολιτική συγκάλυψη, ναι αναφερόμαστε στην άθλια προστασία του κ. Καραμανλή ο οποίος δεν υλοποίησε τη Σύμβαση 717 και όταν ήρθε η ευρωπαϊκή δικαιοσύνη -στην οποία τόσο πολύ ορκίζεστε- είχατε Υπουργούς να λένε «να γυρίσει στο χωριό της στη Ρουμανία η Ευρωπαία Εισαγγελέας». Τότε δεν είχατε εμπιστοσύνη και σεβασμό στη δικαιοσύνη; Τότε δεν ήταν καλή η δικαιοσύνη; Ή είναι καλή η δικαιοσύνη μόνο όταν έρχεστε εσείς να υλοποιήσετε αποφάσεις σας;

 Και, ναι, προφανώς υπάρχει συγκάλυψη στην ιστορία του κ. του Τριαντόπουλου. Γιατί αλλιώς, αν δεν φοβόσασταν κάτι και δεν φοβόταν και ο ίδιος κάτι, θα είχατε επιτρέψει να έρθει να τοποθετηθεί στην εξεταστική επιτροπή. Αλλά αυτό δεν το κάνατε, γιατί πολύ απλά φοβόμασταν για τις απαντήσεις τις οποίες τότε θα έδινε.

Και σαν να μην έφταναν όλα αυτά, κυρίες και κύριοι συνάδελφοι, ο επικοινωνιακός ορυμαγδός της Νέας Δημοκρατίας συνεχίζεται και με ένα επικίνδυνο θράσος. Έρχεται ο κ. Μητσοτάκης και μιλάει για το παρελθόν. Μιλάει ο κ. Μητσοτάκης για αυτά τα οποία στοίχισαν. Ο κ. Μητσοτάκης της γνωστής οικογένειας Μητσοτάκη, ο πενήντα χρόνια στην πολιτική ζωή του τόπου θα κάνει μαθήματα για τον τρόπο με τον οποίο λειτουργούσε το παλιό σύστημα!

Και τι έρχεται και λέει; Ότι το 2027 θα είναι άρτια και ασφαλή τα τρένα μας. Άρα, τι πρέπει να κάνουμε μέχρι το 2027;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εγώ σας έδωσα δύο λεπτά.

**ΠΑΥΛΟΣ ΧΡΗΣΤΙΔΗΣ:** Κλείνω, κύριε Πρόεδρε.

Τι πρέπει να κάνουμε; Τι πρέπει να πούμε σε όλους αυτούς οι οποίοι παίρνουν κάθε μέρα τα τρένα και τα χρησιμοποιούν; Και τι κάνατε από τότε που ο κ. Γεραπετρίτης έλεγε ότι μέχρι τέλους του 2023 θα είναι ασφαλή τα τρένα; Τίποτα απολύτως.

Αυτό το οποίο σήμερα λοιπόν έρχεστε να μας πείτε, είναι ότι διεκδικείτε την αθώωση λόγω ανικανότητας. Κανένας Έλληνας όμως δεν μπορεί να πειστεί για αυτή την ανικανότητα, την οποία διεκδικείτε στην αθώωσή σας, γιατί ξέρουμε πολύ καλά ότι πίσω από αυτό κρύβεται ένα πολύ οργανωμένο σχέδιο, ένα οργανωμένο σχέδιο σαν αυτό το οποίο διαχειρίζεστε από την πρώτη μέρα που αναλάβατε την Κυβέρνηση, όπου η επικοινωνία και ο τρόπος με τον οποίο χειρίζεστε την προπαγάνδα επιχειρεί να θολώσει οποιοδήποτε μήνυμα.

Και σας λέμε ότι εμείς θα κάνουμε ό,τι περνάει από το χέρι μας, ώστε να χυθεί άπλετο φως και με τη διεύρυνση του κατηγορητηρίου αν αυτό χρειαστεί, και θα πάμε μέχρι τέλους για να κάτσουν στο εδώλιο όλοι οι υπεύθυνοι όσο ψηλά κι αν βρίσκονται.

 Ευχαριστώ πολύ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Σαρακιώτης. Αμέσως μετά είναι ο κ. Κόντης, ο κ. Κυριάκης, ο κ. Μάντζος, ο κ. Καζαμίας και θα κλείσει ο Υπουργός.

Ορίστε, κύριε Σαρακιώτη, έχετε τον λόγο.

**ΙΩΑΝΝΗΣ ΣΑΡΑΚΙΩΤΗΣ:** Σας ευχαριστώ, κύριε Πρόεδρε.

Δύο χρόνια μετά το έγκλημα των Τεμπών και ενώ έχει δει το φως της δημοσιότητας σειρά στοιχείων, τα οποία αποδεικνύουν πλήρως τις ευθύνες του κ. Καραμανλή για το πώς φτάσαμε στη σύγκρουση των δύο τρένων αλλά και για τις ευθύνες του κ. Τριαντόπουλου για το μπάζωμα στον χώρο του εγκλήματος και ακόμη και σήμερα οι Βουλευτές της Νέας Δημοκρατίας μίλησαν για απροσδιόριστη κατηγορία, αλλά και για σενάρια τα οποία έχουν δήθεν ως στόχο την αποσταθεροποίηση της χώρας. Αυτές είναι οι θεωρίες συνωμοσίας και τις διακινούν εδώ και μέρες ο ίδιος ο Πρωθυπουργός και οι Υπουργοί του και ανερυθρίαστα ακούστηκαν και σήμερα σε αυτήν εδώ την Αίθουσα.

Ποια είναι όμως η σταθερότητα της Νέας Δημοκρατίας που φοβηθήκατε ότι θα διαταραχθεί; Προφανώς οι απευθείας αναθέσεις δεκάδων δισεκατομμυρίων ευρώ στα δικά σας παιδιά και η διασπάθιση του δημοσίου χρήματος, τα ρουσφέτια σας, όπως το ρουσφέτι του κ. Καραμανλή, ο μοιραίος σταθμάρχης, για την τοποθέτηση του οποίου άλλαξε τα ηλικιακά όρια και όλα τα προαπαιτούμενα του διορισμού, αλλά και η πρωτοφανής ανικανότητα να διασφαλίσετε την ομαλή και ασφαλή λειτουργία του σιδηροδρόμου ακόμη και δύο ολόκληρα χρόνια μετά το έγκλημα των Τεμπών.

Και πραγματικά πόσο γελασμένοι μπορεί να ήσασταν όταν πιστεύατε ότι οι πολίτες θα τρόμαζαν από την απώλεια μιας τέτοιας σταθερότητας και κανονικότητας; Λοιδορήσατε ακόμη και τους συγγενείς των θυμάτων, κατηγορώντας τους ότι πολιτικοποιούν την απώλεια των ίδιων τους των παιδιών και ότι ο σκοπός τους είναι να αποκτήσουν χρήματα.

Πρώτος διδάξας βέβαια ο ίδιος ο Πρωθυπουργός, όταν μόλις τρεις μήνες μετά τη σύγκρουση των τρένων και το έγκλημα των Τεμπών, σε ερώτηση για το πώς σχολιάζει την υποβολή μηνύσεων από τους συγγενείς κατά του ιδίου, απάντησε «Λυπάμαι που το ζήτημα αυτό εργαλειοποιείται με τέτοιον τρόπο λίγες ημέρες πριν τις εκλογές. Πιστεύω ότι ο δικαιολογημένος θυμός των συγγενών των θυμάτων δεν δικαιολογεί τέτοιου είδους συμπεριφορές.». Αδικαιολόγητοι κατά τον κ. Μητσοτάκη οι συγγενείς.

Προσπαθήσατε να εκφοβίσετε ολόκληρη την ελληνική κοινωνία πριν τα μεγαλειώδη συλλαλητήρια της Παρασκευής, μιλώντας ακόμη και για χάος, και σήμερα συνεχίζετε αμετανόητοι και τυφλωμένοι από την αλαζονεία σας να μην παραδέχεστε τα λάθη και τις παραλείψεις σας. Και μόνο ως ομιλία-επιτομή του θράσους μπορεί να χαρακτηριστεί αυτή του κ. Τριαντόπουλου προηγουμένως, ο οποίος μίλησε -άκουσον-άκουσον- για τοξικότητα και σκευωρία, ο κ. Τριαντόπουλος!

Και υπερψηφίζετε υποκριτικά το αίτημα σύστασης προανακριτικής επιτροπής, καθώς είστε εγκλωβισμένοι στα ψέματά σας και την αντιμετωπίζετε μόνο ως βαλβίδα αποσυμπίεσης της λαϊκής οργής. Άλλωστε, εσείς οι ίδιοι οι εκατόν πενήντα οκτώ Βουλευτές της Νέας Δημοκρατίας καταψηφίσατε τη σύσταση προανακριτικής επιτροπής για τον κ. Καραμανλή για τη Σύμβαση 717, εσείς οι ίδιοι απορρίψατε την κλήση του κ. Τριαντόπουλου στην εξεταστική, εσείς οι ίδιοι συντάξατε και υπερψηφίσατε ένα πόρισμα ντροπή 720 σελίδων, στο οποίο δεν γινόταν ούτε μία αναφορά για ευθύνες πολιτικών προσώπων, ούτε αναφορά για τη μη αποκατάσταση της καμένης τηλεδιοίκησης τον Ιούλιο του 2019, ούτε αναφορά για την ευθύνη του κ. Καραμανλή να εφαρμόσει εθνικούς κανόνες ασφαλείας από τον Οκτώβρη του 2019.

Εσείς ήσασταν οι ίδιοι που δηλώνατε κατά καιρούς ότι έχετε βαρεθεί να δίνετε συλλυπητήρια, ότι ο κ. Καραμανλής έλεγε ότι αν τα τρένα έχουν πρόβλημα, δεν θα έμπαινε κανείς, εσείς που λέγατε ότι όποιος μιλάει για το μπάζωμα είναι για τα μπάζα, εσείς, οι εκατόν πενήντα οκτώ Βουλευτές της Νέας Δημοκρατίας, που καταχειροκροτούσατε τον κ. Καραμανλή, εσείς που το διασκεδάζατε στη «γουρλίδικη» Εξεταστική για τα Τέμπη.

 Και αναρωτιέται κανείς βλέποντας τον κατάλογο των ομιλητών πού είναι τα μέλη της Εξεταστικής Επιτροπής, ο Πρόεδρος, η Αντιπρόεδρος, τα πιο ζωηρά στελέχη της Νέας Δημοκρατίας, τα οποία σήκωσαν το βάρος της Εξεταστικής. Αυτοί γνώριζαν καλύτερα το αντικείμενο, αυτούς περιμέναμε να δούμε σήμερα ως ομιλητές. Τους κρύψατε προφανώς.

Και πώς μπορούν να πιστέψουν οι πολίτες ότι σήμερα -ω του θαύματος- σας ενδιαφέρει πραγματικά η απόδοση δικαιοσύνης, όταν σας έχει καταγγείλει και η ίδια η ευρωπαία εισαγγελέας, λέγοντας «Μας μπλοκάρουν από το να βρούμε την αλήθεια, μας μπλοκάρουν από το να αποδώσουμε δικαιοσύνη». Όχι η Αντιπολίτευση, όχι οι πολίτες που βγήκαν στους δρόμους, η Ευρωπαία Εισαγγελέας.

Και ακόμη και αυτήν τη στιγμή, που το πόρισμα της επιτροπής των θαυμαστών σας μιλάει για καταστροφή στοιχείων που δεν έπρεπε να συμβεί, ο κ. Μητσοτάκης επιμένει να αναφέρει ότι το μπάζωμα έγινε για καλό σκοπό. Οπότε, κυρίες και κύριοι της Νέας Δημοκρατίας, φαντάζομαι ότι αφού το μπάζωμα έγινε για καλό σκοπό θα πρέπει να είστε και υπερήφανοι και να μην προσποιείστε ότι δεν γνωρίζετε ποιος το πλήρωσε εν τέλει.

Γιατί τις τελευταίες μέρες βλέπουμε ότι ο κ. Τσακίρης πετάει το μπαλάκι στον κ. Παπαθανάση, ο κ. Παπαθανάσης στον κ. Τσακίρη και ο Κυβερνητικός Εκπρόσωπος, παρά το γεγονός ότι οι αποφάσεις του Υπουργείου Ανάπτυξης έχουν δει το φως της δημοσιότητας εδώ και αρκετούς μήνες για τα 650 χιλιάρικα για το μπάζωμα, δεν γνωρίζει εν τέλει ποιος έδωσε αυτά τα χρήματα.

Είστε η Κυβέρνηση που δεν γνωρίζει τίποτα, δεν ευθύνεται για τίποτα, δεν λογοδοτεί σε κανέναν και πουθενά. Να είστε όμως βέβαιοι ότι η νέμεσις δεν είναι μακριά.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε για τον χρόνο. Σημαντικό.

Τον λόγο έχει τώρα ο κ. Κόντης, Κοινοβουλευτικός Εκπρόσωπος του κόμματος Σπαρτιάτες για δώδεκα λεπτά.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, δυστυχώς συζητάμε αυτό το θλιβερό θέμα το οποίο στοιχειώνει την Ελλάδα και ειδικά μετά από τις τελευταίες τεράστιες διαμαρτυρίες των εκατομμυρίων Ελλήνων -γιατί ήταν εκατομμύρια Έλληνες οι οποίοι συμμετείχαν σε αυτές- βλέπουμε ακόμα τα περισσότερα κόμματα να μην έχουν αντιληφθεί τι σημαίνουν αυτές οι διαμαρτυρίες και πώς κατέβηκε ο κόσμος προχθές.

Ο ελληνικός λαός έδειξε ότι έχει κουραστεί από το να μπαίνει σ’ ένα παιχνίδι εντυπώσεων και διεκδικήσεων ψαρέματος μέσα από τον όχλο και από τη δυναμική που έχει, να ψαρέψουν για κομματικές εκμεταλλεύσεις και κομματικά κέρδη. Κανένας δεν θέλει πλέον από τον κόσμο να μπαίνει σ’ αυτό το παιχνίδι.

Κατέβηκαν προχθές, όχι μόνο για να συμπαρασταθούν στους άτυχους και στους δυστυχισμένους συγγενείς των θυμάτων, αλλά κατέβηκαν για να διαμαρτυρηθούν για τη ζωή τους τα τελευταία χρόνια, για την υποβάθμιση των συνθηκών της ζωής τους, για τα όσα αντιμετωπίζουν στην καθημερινότητά τους, για το ότι δεν μπορούν να βγουν στη ζωή τα παιδιά τους να διεκδικήσουν μια καλύτερη ζωή, για το ότι δεν έχουν τη δυνατότητα να λένε ότι είναι πολίτες Ευρωπαίοι, όπως η Ευρωπαϊκή Ένωση θέλει να λέει και να πιστεύουμε, και για την υποβάθμιση γενικά της ζωής μας, η οποία ήταν διαφορετική πριν χρόνια εν ονόματι της Ευρωπαϊκής Ένωσης.

Και αν σήμερα συζητάμε για τα χάλια των σιδηροδρόμων τα τελευταία είκοσι τουλάχιστον χρόνια, που αντί να πηγαίνουν μπροστά πάνε προς τα πίσω, είναι ακριβώς γιατί τα υποβάθμισαν οι ίδιες οι εντολές της Ευρωπαϊκής Ένωσης. Μπορεί να έριξαν πακέτα, μπορεί να έριξαν χρήματα- δεν ξέρουμε πού τα έριξαν- ποτέ δεν υπήρξαν σωστοί έλεγχοι, εντολές, συστήματα. Και όπως είπε ένας προηγούμενος ομιλητής πολύ σωστά, συστήματα ασφαλείας έχει το εν τέταρτο των χωρών της Ευρωπαϊκής Ένωσης στα τρένα τους, το ETCS και όλα αυτά τα άλλα συστήματα.

Γιατί; Γιατί δεν ενδιαφέρθηκαν ποτέ για την ποιότητα της ζωής των πολιτών. Και στην Ισπανία έγιναν συγκρούσεις τρένων με πολλούς νεκρούς, και στη Γερμανία. Δεν τους ενδιέφερε ποτέ.

Και έτσι εδώ μας έδωσαν εντολή να πουλήσουμε κάποτε τα τρένα μας βάσει των συμφωνιών που κάναμε με τα ΤΑΙΠΕΔ, το ένα, το άλλο. Φέρανε συμφωνίες και στείλαμε για να βάλουμε συστήματα ασφαλείας. Νομίζω ότι ήταν η 1014 ή 1012 του 2006. Δεν μπήκαν ποτέ συστήματα ασφαλείας. Ήρθε άλλη συμφωνία μετά, το 2007 ή το 2008. Και εκεί δεν έγινε τίποτε. Ήρθε η 717, την οποία δεν επέβαλε ούτε ο ΣΥΡΙΖΑ ούτε η Νέα Δημοκρατία σαν συστήματα ασφαλείας. Και τώρα αυτά τα τρία κόμματα που κυβέρνησαν προσπαθούν το ένα να δείξει με το δάχτυλο το άλλο για το ποιος έχει περισσότερες ευθύνες.

Σίγουρα, κύριε Υπουργέ, οι ευθύνες οι δικές σας, γιατί έσκασε στα χέρια σας, είναι οι μεγαλύτερες, αλλά δυστυχώς -δυστυχώς πραγματικά- συμμετέχουν τα κόμματα που κυβέρνησαν όλα. Με ποσοστό θέλετε λιγότερο, μεγαλύτερο;

Εμείς, κοιτάξτε, δεν έχουμε ανάγκη ούτε να χαϊδέψουμε αυτιά, ούτε της Νέας Δημοκρατίας ούτε κανενός. Και είστε και το κόμμα το οποίο και μας έκοψε από τις ευρωεκλογές, για να λέμε αλήθεια, και ήσασταν απέναντί μας γενικά. Εμείς θέλουμε να λέμε την πραγματικότητα όμως. Κάποτε πρέπει να λέμε την αλήθεια.

Λοιπόν η αλήθεια είναι ότι επιμεριστικά, αν θέλετε, έχετε ένα μεγαλύτερο ποσοστό, έχουν κι οι άλλοι ποσοστό ευθύνης. Βρείτε το αυτό το ποσοστό όλοι αντί να τρώγεστε. Δεν θα βγάλει πουθενά αυτή η προανακριτική. Θέλετε να ψάξουμε σε βάθος; Κάντε μια μεγάλη προανακριτική διαχρονικών ευθυνών. Μπορούμε να την κάνουμε αυτή, να δούμε τι θα βγάλει, μια εξεταστική, από το 2006 έως σήμερα; Μπορεί να χρειάζεται έναν χρόνο να γίνει. Κάντε το, αν θέλετε να αποδοθούν πραγματικές ευθύνες.

Δηλαδή αν τιμωρηθεί μόνο ο κ. Τριαντόπουλος λύθηκε το θέμα; Είναι όλοι ευχαριστημένοι αν συμβεί αυτό; Οκ. Εμείς πιστεύουμε, λοιπόν, ότι δεν είναι. Συμμετέχουν πολλοί. Ο κ. Σπίρτζης πού είναι να μας πει γιατί δεν υπήρχαν συστήματα ασφαλείας σήμερα; Ξέρει μόνο να συμμετέχει σε προσπάθεια εκπαραθύρωσης δικής μας από τη Βουλή για να μπει από το παράθυρο στη Βουλή. Αυτό έχει κάνει, προσφυγή στο εκλογοδικείο για να μπει στη Βουλή. Γιατί, για να του δώσετε παράσημο; Δεν συμμετείχε, λοιπόν, ο κ. Σπίρτζης στην 717; Εδώ, να μας πούνε αλήθειες.

Ξέρετε μόνο να λέτε: «Ψάχνουμε επίσης να δούμε αν κουβαλούσε ξυλόλιο ή όχι.». Μα, όπως είπαν και οι προηγούμενοι, για να εκραγεί το ξυλόλιο επήλθε σύγκρουση. Γιατί επήλθε; Από την έλλειψη συστημάτων ασφαλείας. Δεν είναι ούτε ο σταθμάρχης ούτε μόνο οι υπεύθυνοι. Έγινε σύγκρουση, χτύπησαν δύο τρένα από δεκαπέντε χιλιόμετρα μακριά, αντί να τα έχουν απομονώσει τα συστήματα ασφαλείας. Το σύστημα πέδησης δεν έχει μπει από το 2006, το σύστημα αυτόματης πέδησης, είκοσι χρόνια.

Ψάχνουμε το ξυλόλιο. Και να πω και για το ξυλόλιο που ψάχνουμε, που σίγουρα υπάρχει και –δεν ξέρουμε με ποιου εντολές θα βρεθεί- σίγουρα έγινε και το μπάζωμα που λέμε. Όμως, για να υπάρχει ξυλόλιο, ποια Κυβέρνηση κυνήγησε το λαθρεμπόριο του πετρελαίου; Ποια κυνήγησε το λαθρεμπόριο των καυσίμων; Καμία. Γιατί γίνεται το λαθρεμπόριο του ξυλολίου και του τολουολίου; Διότι κάποιοι κερδοσκοπούν με το λαθρεμπόριο καυσίμων. Έχουμε το κουράγιο να το πούμε ότι υπάρχουν άνθρωποι οι οποίοι ίσως να γίνονται και ολιγάρχες, με το να βγάζουν πολλά χρήματα, και βγάζουν χρήματα από το λαθρεμπόριο, που ίσως τους ξέρετε και όλοι; Δεν τολμάτε να το πείτε. Δεν τολμάει να πει κανείς τίποτα τέτοιο. Έρχεστε εδώ να ψάξετε ποιος έχει πιο πολλές ευθύνες.

Να σας πω κάτι; Επειδή λέμε αλήθεια. Εγώ δεν πιστεύω ότι το βράδυ εκείνο που έγινε το μπάζωμα, πήρατε εκατόν πενήντα Βουλευτές, και τους είπατε: «Παιδιά, μπαζώνουμε, γιατί θέλουμε να συγκαλύψουμε κάτι». Και τους βλέπω τώρα να τρέχουν να προσπαθούν να απολογηθούν για κάτι που ίσως πραγματικά οι περισσότεροι δεν γνώριζαν. Λοιπόν, δεν το πιστεύω αυτό. Θέλω να είμαι ειλικρινής. Αλλά έγινε αυτό. Κάποιος το έκανε. Ας βρεθεί ποιος έκανε και ποιος δεν έκανε. Και είμαι σίγουρος ότι στη συνείδηση κάποιοι, αν τους το λέγατε να το κάνουν, ίσως να μην ήθελα να το κάνουν.

Θέλουμε, λοιπόν, να λέμε αλήθειες; Εγώ αυτή την αλήθεια πιστεύω, αυτή λέω, έτσι έμαθα σε όλη τη ζωή μου. Να κοροϊδευόμαστε τώρα για να κερδίσουμε πολιτικά κάποια κέρδη, είναι το μεγαλύτερο έγκλημα που μπορεί να γίνει στην Ελλάδα. Να έρθω να πω και εγώ ότι κάνετε αυτό, ότι κάνετε το άλλο, και αύριο το πρωί δούμε να πηγαίνουμε στο 3%, στο 4%, στο 5%, στο 6%, στο 7%. Δεν θα κερδίσει τίποτα η χώρα. Προσωπικά εγώ ήρθα για να υπηρετήσω την Ελλάδα εδώ, γιατί, δόξα τω θεώ, δεν ήμουνα πολιτικός, στη ζωή μου δούλευα, και πέρασα τα εξήντα πέντε μου και ήρθα εδώ στη Βουλή. Κάποιοι άλλοι ίσως το βλέπουν διαφορετικά. Αλήθειες μπορούμε να πούμε; Να πούμε αλήθειες που να βοηθήσουν τον ελληνικό λαό.

Οι μόνοι οι οποίοι έχουν κάθε δικαίωμα να τα βάζουν με όλους, είναι οι γονείς των θυμάτων. Και έχουμε φτάσει στο σημείο -και είναι πραγματικά γελοίο- να βλέπουμε ανθρώπους οι οποίοι κατακρίνουν ακόμα και γονείς θυμάτων. Μην τους βάζουμε, ούτε σε πολιτικά παιχνίδια, ούτε σε πολιτικές διεκδικήσεις, ούτε σε τίποτα άλλο. Μπορεί το πολιτικό σύστημα των τριών υπευθύνων διαχρονικά όλα αυτά τα χρόνια να βρει πραγματικά τι έφταιγε, ποιοι έφταιγαν αναλογικά, αλλά το κυριότερο να κοιτάξει να μην επαναληφθεί τίποτα. Αυτό είναι το σημαντικό, να μην υπάρξουν ξανά νεκροί.

Έχω πει και άλλη φορά ότι την προηγούμενη εβδομάδα από αυτό, ταξίδεψε ο γιος μου που πηγαίνει στο Ανατόλια στη Θεσσαλονίκη, ήρθε εδώ επίσκεψη στη Βουλή με το ίδιο τρένο. Εσάς μπορεί να ταξίδεψε ο εγγονός σας, ο ανιψιός σας, η αδελφή σας. Όλοι σκεφτόμαστε ότι μπορεί να είχε συμβεί στο δικό μας παιδί, και για αυτό ανησυχούμε και το λέμε. Δεν θα πάμε, όμως, να κλαίμε με ψεύτικα δάκρυα για να κερδίσουμε πολιτικά οφέλη, γιατί κάποιοι -το πιστεύω αυτό- μπορεί να σκέφτονται και έτσι. Κοιτάξτε να βρούμε τι φταίει, τι έφταιξε και ποιοι πραγματικά φταίνε. Και δεν είναι θέμα διεκδικήσεων, αντεκδικήσεων και εκδικήσεων, είναι θέμα να βάλουμε τα πράγματα στη θέση τους.

Ακούω πολλούς από εδώ να λένε ότι δεν εμπιστεύομαι τη δικαιοσύνη. Εμείς έχουμε πει δεκάδες φορές, που έχουμε εκκρεμότητα στη δικαιοσύνη, ότι την εμπιστευόμαστε. Αυτοί που δεν εμπιστεύονται τη δικαιοσύνη, στο δικό μας θέμα την εμπιστεύονται, και έχουν προσφύγει, λέγοντας ότι περιμένουν να βγάλουν τους Σπαρτιάτες έξω, να τιμωρηθούν οι Σπαρτιάτες για να πάρουν θέσεις εδώ. Την εμπιστεύονται, όμως, τη δικαιοσύνη εκεί, εκεί η δικαιοσύνη 100% θα είναι ακέραια. Έχουν κάνει υπομνήματα και λοιπά. Εδώ στο θέμα αυτό δεν την εμπιστεύονται. Είναι άλλη η δικαιοσύνη αυτή; Την κ. Κλάπα, την κ. Αδειλίνη, αυτές που καθημερινά επιτιμούν, τις επικαλούνται εκεί στο θέμα αυτό το δικό μας. Και εγώ δεν το βλέπω εκδικητικά και να πω ότι επειδή φέρονται έτσι θα πω κάτι, όχι το βλέπω ως άνθρωπος αντικειμενικά. Δεν μπορεί για το ίδιο πράγμα να έχεις δύο διαφορετικές απόψεις: ή εμπιστεύεσαι ή δεν την εμπιστεύεσαι τη δικαιοσύνη. Να μας πουν σε ποια σημεία την εμπιστεύονται; Μόνο όπου τους συμφέρει; Όπου δεν συμφέρει, δεν την εμπιστεύονται; Και να μας δείξουν πραγματικά τι πιστεύουν για την Ελλάδα.

Εμείς είμαστε εδώ, κύριε Υπουργέ, και εδώ και ενάμιση χρόνο ερχόμαστε στις οκτώ το πρωί και φεύγουμε το βράδυ. Κοιτάμε τι μπορούμε να προσφέρουμε. Ούτε ερχόμαστε μέρα παρά μέρα. Κάθε ώρα είμαστε εδώ. Αν υπάρχει απουσιολόγιο, θα το γράφει. Συμμετέχουμε σε επιτροπές, συμμετέχουμε σε ολομέλειες και μιλάμε. Εγώ έχω πάνω από εκατό ομιλίες στην Ολομέλεια, γιατί πιστεύουμε και θέλουμε και πρέπει να βοηθήσουμε, ώστε να γίνει κάτι καλό στην Ελλάδα.

Έχω μιλήσει για τα καράβια, έχω μιλήσει για γιατρούς που χρειάζεται να βάλετε στα καράβια μέσα, γιατί εμείς ως πλοίαρχοι κάναμε και τους γιατρούς στα πλοία, και κανείς δεν το ξέρει. Έπαθε πρόσφατα σκωληκοειδίτιδα, περιτονίτιδα, ο κ. Μπάρκας και μου είπε ότι για δέκα δευτερόλεπτα θα μπορούσε να είχε πεθάνει. Βάλτε και γιατρούς στα καράβια. Είναι θέματα. Τα λέω αυτά και τα μαθαίνετε. Κάποιοι δεν ξέρουν ότι τα καράβια δεν έχουν γιατρούς, και μιλάω για τα ποντοπόρα.

Δεν ερχόμαστε εδώ για να σημαδεύουμε τον άλλον και να λέμε αυτός τι έκανε, για να πάμε να κερδίσουμε πολιτικά οφέλη. Αυτό μπορούμε να το κάνουμε; Όλα τα άλλα, και να ψηφίσουμε μια προανακριτική σήμερα ή να μην την ψηφίσουμε, εγώ πραγματικά αμφιταλαντεύομαι, δεν ξέρω ποια θέση να πάρουμε, γιατί ό,τι και να πάρεις είσαι lose-lose, και όχι win-win, είσαι lose-lose.

Δεν ξέρω πώς και με ποιον τρόπο θα προχωρήσουμε, αλλά από το σημείο αυτό, μέχρι κάποιοι να καλούν για λαϊκά δικαστήρια, κάποιοι να εκμεταλλεύονται τον πόνο των ανθρώπων και να λένε: «Κύριε, να, ο κόσμος απέξω θα σας φάει και αυτά», είναι ό,τι χειρότερο μπορεί να συμβεί. Βρείτε ο καθένας τις ευθύνες που έχει, κυβερνήσατε, αναλογιστείτε και επιμεριστείτε, αυτό είναι ό,τι καλύτερο μπορείτε να κάνετε στην πατρίδα.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Κυριάκης.

**ΣΠΥΡΙΔΩΝ ΚΥΡΙΑΚΗΣ:** Ευχαριστώ, κύριε Πρόεδρε.

Βρισκόμαστε πλέον δύο χρόνια μετά την τραγωδία των Τεμπών. Γιατί πώς αλλιώς εκτός από τραγωδία θα μπορούσε κανείς να χαρακτηρίσει ένα δυστύχημα κατά το οποίο δύο τρένα βρέθηκαν να πηγαίνουν απέναντι, πάνω στην ίδια γραμμή, συγκρούστηκαν και οδήγησαν στο θάνατο πενήντα επτά νέους ανθρώπους.

Στην αρχαία ελληνική τραγωδία μετά το μοιραίο ερχόταν συνήθως η κάθαρση, μία κάθαρση η οποία λειτουργούσε λυτρωτικά. Σκέφτομαι, όμως, ποια μπορεί να είναι η κάθαρση για το ασυνεχές τού σήμερα, ποια μπορεί να είναι η λύτρωση για τους ανθρώπους οι οποίοι έζησαν το δράμα, μέσα σε μια στιγμή να απωλέσουν τα δικά τους παιδιά. Όταν ένα παιδί χάνει τον γονέα του, μιλάμε για διαφάνεια. Όταν, όμως, ένας γονιός χάνει το παιδί του, τότε η πλούσια κατά τα άλλα ελληνική γλώσσα δεν έχει λέξη για να περιγράψει το μέγεθος της απώλειας.

Δεκαεπτά ημέρες πριν το τραγικό δυστύχημα των Τεμπών, στην ίδια διαδρομή, στο ίδιο τρένο, πιθανώς στα ίδια βαγόνια, βρισκόταν το δικό μου παιδί, που είχε πάει εκδρομή με το δημοτικό του σχολείο από την Αθήνα στη Θεσσαλονίκη. Δεν μπορώ καν να σκεφτώ τον εαυτό μου σήμερα αν το δυστύχημα των Τεμπών είχε γίνει δεκαεπτά ημέρες νωρίτερα. Ως γονιός, ως πατέρας, αλλά και ως μέλος του Κοινοβουλίου κλίνω το γόνυ απέναντι στους γονείς που βίωσαν αυτή την απώλεια, στέκομαι με ιδιαίτερο σεβασμό απέναντι σε αυτές τις πενήντα επτά οικογένειες.

Ως μέλος, όμως, του Κοινοβουλίου, έχω την υποχρέωση, όσο αυτό είναι δυνατό, να συνδράμω στο έργο της δικαιοσύνης, έτσι ώστε να αποδοθεί η αλήθεια και κυρίως να προσπαθήσω με όλες μου τις δυνάμεις, έτσι ώστε να διορθωθούν τα κακώς κείμενα και ποτέ ξανά σε αυτή τη χώρα να μη ζήσουμε αντίστοιχο συμβάν, ποτέ ξανά σε αυτή τη χώρα να μην έχουμε νεκρούς. Αυτό για εμένα αποτελεί την κάθαρση και αυτό θα έπρεπε να είναι η διεκδίκηση όλων όσων βρισκόμαστε σήμερα στο Κοινοβούλιο.

Αντ’ αυτού εμείς σήμερα δεν συζητάμε για το τι έγινε κατά την ημέρα του τραγικού συμβάντος ούτε πώς θα διορθώσουμε την κατάσταση. Συζητάμε τι έγινε τρεις ημέρες μετά, γιατί κάποιοι στην Αντιπολίτευση έχουν επιλέξει να εργαλειοποιήσουν τον ανθρώπινο πόνο, σύγχρονοι πολιτικοί τυμβωρύχοι οι οποίοι δεν ορρωδούν προ ουδενός και προσπαθούν να κατασκευάσουν πολιτικές Ιφιγένειας τις οποίες θα τις θυσιάσουν στον βωμό των δικών τους μικροπολιτικών συμφερόντων.

Κυρίες και κύριοι συνάδελφοι, υπερψηφίζοντας σήμερα την πρόταση για την προανακριτική επιτροπή, δημιουργούμε ένα πολύ κακό κοινοβουλευτικό προηγούμενο, διότι παραπέμπουμε ένα πολιτικό πρόσωπο, παραπέμπουμε έναν Υπουργό στην προανακριτική επιτροπή με το αδίκημα της παράβασης καθήκοντος, για ένα καθήκον το οποίο δεν είχε, για μΊα αρμοδιότητα η οποία δεν προκύπτει πουθενά εκ του νόμου. Εύχομαι και ελπίζω η απόφασή μας αυτή να μη μας στοιχειώνει στο μέλλον, όταν κάποιες άλλες λιγότερο δημοκρατικές και περισσότερο αυταρχικές κυβερνήσεις να μετέρχονται τον τρόπον αυτόν, έτσι ώστε να πλήξουν τους πολιτικούς τους αντιπάλους.

Επειδή, όμως όμως, δεν είμαι νομικός, δεν θα προσπαθήσω να εξηγήσω το νομικό κομμάτι της υπόθεσης. Θα προσπαθήσω να μπω στην ουσία.

Κατηγορείται ο κ. Τριαντόπουλος για ποιον λόγο; Διότι τρεις μέρες μετά πήγε στον χώρο του δυστυχήματος με μοναδικό σκοπό να αλλοιώσει τον χώρο του δυστυχήματος, έτσι ώστε να μη βρεθεί μία υποτιθέμενη ουσία που κουβάλαγε ένα τρένο από κάποιους υποτιθέμενους λαθρεμπόρους, οι οποίοι υποτίθεται πως είχαν και σχέση με την Κυβέρνηση, η οποία Κυβέρνηση υποτίθεται ότι συγκαλύπτει όλο αυτό το αφήγημα;

Αλήθεια, κύριοι της Αντιπολίτευσης, αυτό είναι το αφήγημά σας; Να συγκαλύψουμε ποιον, τι και γιατί; Είτε απαντήστε σ’ αυτό το ερώτημα είτε σταματήστε να ρίχνετε λάσπη στον ανεμιστήρα και να δηλητηριάζετε την κοινή γνώμη.

Ο κ. Τριαντόπουλος κατηγορείται γιατί μπάζωσε –λέει- τον χώρο. Κατ’ αρχάς, δεν υπάρχει μπάζωμα. Οποιοσδήποτε κατανοεί πώς γίνονται τα τεχνικά έργα καταλαβαίνει ότι αυτό που έγινε εκεί πέρα ήταν μία εξυγίανση του χώρου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εξυγίανση του χώρου!

**ΣΠΥΡΙΔΩΝ ΚΥΡΙΑΚΗΣ:** Ναι, βεβαίως, εξυγίανση του χώρου ήταν, κυρία Κωνσταντοπούλου, γιατί αν κάποιος με δόλο προσπαθούσε να πειράξει τον χώρο, δεν θα τον πείραζε σε ένα και μόνο σημείο, αλλά θα τον πείραζε αμφίπλευρα του δυστυχήματος. Δεν υπήρχε, λοιπόν, κανένας δόλος και από κανέναν. Όπως γνωρίζετε πολύ καλύτερα από τους υπόλοιπους σ’ αυτήν την Αίθουσα, ποιος έχει την ευθύνη της ιεροποίησης του χώρου; Την έχει η Κυβέρνηση ή ο Υπουργός; Όχι. Την έχουν οι υπηρεσιακοί παράγοντες και οι εισαγγελικές αρχές. Εδώ υπάρχει ένα κοινό στον δημόσιο λόγο στο κομμάτι αυτό, γιατί για άλλο κατηγορείται ο Τριαντόπουλος, ότι προΐστατο της επιτροπής η οποία διέταξε το μπάζωμα και εδώ έρχεται το πόρισμα πριν από λίγες μέρες να μας πει πως όλες οι υπηρεσίες αυτενεργούσαν, χωρίς να υπάρχει κάποιος κεντρικός σχεδιασμός. Ακόμα και αν δεχτούμε ότι στο μοιραίο τρένο υπήρχε ένα παράνομο φορτίο τριών, τεσσάρων, πέντε τόνων, η απώλεια για το ελληνικό δημόσιο είναι δύο-τρεις χιλιάδες ευρώ.

Αποφασίστε, κύριοι της Αντιπολίτευσης. Τι καλύπτουμε; Λαθρεμπόρους ή κλεφτοκοτάδες;

Σε κάθε περίπτωση, έχουμε μπροστά μας μία υπόθεση μιας προανακριτικής επιτροπής. Εμείς στη Νέα Δημοκρατία δεν φοβόμαστε τίποτα, γιατί έχουμε εμπιστοσύνη στη δημοκρατία, έχουμε εμπιστοσύνη στους δημοκρατικούς θεσμούς, έχουμε εμπιστοσύνη στη δικαιοσύνη. Για να μπορέσει, λοιπόν, να χυθεί άπλετο φως σε αυτήν την υπόθεση, πάμε να τα εξετάσουμε όλα στην προανακριτική επιτροπή, για να μην αφήσουμε καμία απολύτως σκιά στον δημόσιο διάλογο και για να μην κατηγορηθούμε για μια ακόμη φορά για συγκάλυψη.

Κατηγορείτε τον Πρωθυπουργό, την Κυβέρνηση και εκατόν πενήντα επτά μέλη της Κοινοβουλευτικής Ομάδας της Νέας Δημοκρατίας επί ένα χρόνο και παραπάνω για συγκάλυψη. Σας απαντάμε: Δεν υπάρχει καμία απολύτως συγκάλυψη. Εμείς δεν μπήκαμε σ’ αυτήν εδώ την Αίθουσα για να συγκαλύψουμε κανέναν. Μπήκαμε για να υπηρετήσουμε τις αξίες μας και τα ιδανικά μας, μπήκαμε για να φανούμε χρήσιμοι στον τόπο μας και στην πατρίδα μας, μπήκαμε για να υπηρετήσουμε τη γαλανόλευκη με τον σταυρό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώστε, κύριε συνάδελφε.

**ΣΠΥΡΙΔΩΝ ΚΥΡΙΑΚΗΣ:** Κύριε Πρόεδρε, την ανοχή σας, όπως τη δείξατε και προηγουμένως.

Γι’ αυτές τις αξίες, γι’ αυτά τα ιδανικά μπήκαμε σ’ αυτήν την Αίθουσα, αυτά τα ιδανικά υπηρετούμε, γι’ αυτό δεν δεχόμαστε καμία απολύτως κουβέντα για συγκάλυψη. Μας προσβάλλετε, κυρίες και κύριοι συνάδελφοι, μιλώντας για συγκάλυψη και μιλάω εκ μέρους του συνόλου της Κοινοβουλευτικής Ομάδας της Νέας Δημοκρατίας.

Πάμε, λοιπόν, στην προανακριτική επιτροπή έτσι ώστε να λάμψει η αλήθεια, η οποία αλήθεια, σε αντίθεση με τα εκατοντάδες ψέματα τα οποία έχετε πει στον ελληνικό λαό, είναι μία και θα λάμψει.

Να είστε καλά. Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο Κοινοβουλευτικός Εκπρόσωπος του ΠΑΣΟΚ κ. Μάντζος.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, νομίζω ότι τελειώνουμε πιο εντυπωσιακά απ’ ό,τι αναμενόταν. Θα επιλέξω, όμως, αντί πολλών που ακούστηκαν και είναι πράγματι άξια απάντησης και σχολιασμού, να έχω ως αφετηρία την τοποθέτηση του Κοινοβουλευτικού Εκπροσώπου της Πλειοψηφίας, της Νέας Δημοκρατίας, του κ. Πλεύρη, ο οποίος πράγματι σε τελείως διαφορετικό κλίμα -αν μη τι άλλο- από τον Υπουργό Δικαιοσύνης προσπάθησε τουλάχιστον να περιγράψει αυτό το οποίο προσπαθούμε να κάνουμε ως Βουλή σήμερα εδώ, να εφαρμόσουμε διαδικασίες οι οποίες περιγράφονται στο Σύνταγμα και στον Κανονισμό της Βουλής και στον νόμο περί ποινικής ευθύνης Υπουργών.

Αυτό στο οποίο διαφωνώ εντελώς, κάθετα με τον Κοινοβουλευτικό Εκπρόσωπο, αλλά και το σύνολο της Πλειοψηφίας, είναι ότι εδώ σήμερα με αυτήν τη διαδικασία δεν εκκινεί απλώς η διενέργεια προκαταρκτικής εξέτασης, αλλά πιστοποιείται πέραν πάσης αμφιβολίας η υποκρισία της Πλειοψηφίας, διότι πολύ απλά δεν είναι η πρώτη φορά, κυρίες και κύριοι συνάδελφοι της Μειοψηφίας, που ερχόμαστε σε αυτήν την Αίθουσα με μία ώριμη ποινική δικογραφία, όπως είπε ο κ. Πλεύρης, εις βάρος ενός διατελέσαντος Υπουργού. Είναι η δεύτερη φορά, αλλά αυτήν τη φορά δεν είχαμε ούτε χειροκροτήματα ούτε λογύδρια περί Ποινικού Δικαίου και Ποινικής Δικονομίας -τουλάχιστον όχι ακόμα, δεν έχει μιλήσει ο Υπουργός Επικρατείας- ούτε είχαμε διαπρύσιους κήρυκες της αθωότητας και της ακεραιότητας. Έχουμε βέβαια -για να είμαι ειλικρινής- μία απόπειρα της Πλειοψηφίας να προκαταλάβει το πόρισμα της προανακριτικής επιτροπής πριν καν αυτή εκκινήσει, πριν καν αυτή συγκροτηθεί.

Έστω και έτσι, όμως, ακόμα και αυτή εδώ η ημέρα κατά την οποία η κοινοβουλευτική Πλειοψηφία εξαναγκάζεται «για να μην της πει ο λαός», να ρίξει στάχτη στα μάτια των πολιτών μέχρι να περάσει η μπόρα, έστω και τώρα εξαναγκάζεται να ψηφίσει μία προανακριτική επιτροπή για έναν Υφυπουργό παρά τω Πρωθυπουργώ, όχι έναν οποιονδήποτε Υπουργό. Και αυτό είναι μια νίκη για την κοινωνία των πολιτών, για τους πολίτες εκείνους που βρέθηκαν πριν από λίγες ημέρες και πριν από έναν μήνα ξανά στις πλατείες και στους δρόμους όλης της χώρας αψηφώντας τις Κασσάνδρες και εκείνους που τους απείλησαν, τους χρέωσαν σε πολιτικούς σχηματισμούς και πολιτικά κόμματα και τους απείλησαν και τους καταλόγισαν συμμετοχή σε σχέδιο αποσταθεροποίησης της δημοκρατίας.

Αυτό ζήσαμε πριν από λίγες ημέρες. Οι πολίτες ζήτησαν να αποδοθεί δικαιοσύνη και εμείς τουλάχιστον ως αιτούντες τη σύσταση της ειδικής κοινοβουλευτικής επιτροπής αυτό ακριβώς θέλουμε να σηματοδοτήσουμε όχι μόνο σε συμβολικό, αλλά σε πραγματικό πολιτικό επίπεδο, να εκκινήσει ακριβώς η διαδικασία προκαταρκτικής εξέτασης και να λυθούν επιτέλους τα χέρια της ελληνικής δικαιοσύνης.

Είναι σημαντικό ότι μετά από μήνες ανοχής και προκλητικής αδιαφορίας έχουμε παραιτήσεις και από τον ελεγχόμενο Υφυπουργό παρά τω Πρωθυπουργώ, αλλά και από τον Γενικό Γραμματέα Πολιτικής Προστασίας. Αξιοπρέπεια και ευθιξία υπό προθεσμία πολλών μηνών.

Κατ’ αρχάς επίσης το ότι συζητάμε σε αυτήν την Αίθουσα σήμερα για την αλλοίωση του τόπου του εγκλήματος με ποινικό ενδιαφέρον και περιεχόμενο αυτής της συζήτησης, είναι άλλη μία σημαντική νίκη της δικαιοσύνης και της Βουλής, γιατί το αίτημά μας είναι αυτό το οποίο φέρνει στη Βουλή τη δικαστική διερεύνηση. Μεταφέρει σε κοινοβουλευτικό επίπεδο αυτά τα οποία η δικαιοσύνη έχει διαγνώσει τα αυτονόητα, δηλαδή ότι η αλλοίωση οδήγησε σε απώλεια κρίσιμων αποδεικτικών στοιχείων όχι για καλό σκοπό, αλλά για τον χείριστο τελικά σκοπό. Όλες οι επεμβάσεις στον τόπο του εγκλήματος έπρεπε να έχουν γίνει με έγκριση και εντολή των δικαστικών αρχών και, όμως, μία εταιρεία που συστήθηκε τυπικά μετά το έργο μετέφερε τόνους αδρανών υλικών σε ιδιόκτητα οικόπεδα με βιολογικό υλικό και προσωπικά αντικείμενα και στις 3 του Μάρτη 2023 η επιχείρηση εκκαθάρισης είχε ολοκληρωθεί. Πράξεις με δραματικές συνέπειες για το αποδεικτικό υλικό και αυτό το λέει και η δικαιοσύνη και ο ΕΟΔΑΣΑΑΜ εδώ και λίγα εικοσιτετράωρα.

Να το πούμε όσο πιο απλά γίνεται: Η δικαιοσύνη για τα μη πολιτικά πρόσωπα που συμμετείχαν σε αυτήν την άτυπη σύσκεψη της 3ης του Μάρτη του 2023, που συντέλεσε και αποφάσισε την αλλοίωση του τόπου του εγκλήματος, για τα μη πολιτικά πρόσωπα έχει, ήδη, ασκήσει ποινικές διώξεις και έχει οδηγήσει τα πρόσωπα αυτά στη δικαιοσύνη.

Είναι αποκρουστικό, δε, να ξέρουμε ότι υπάρχει άτυπη σύσκεψη χωρίς τήρηση πρακτικών την τρίτη μέρα μετά την τραγωδία, χωρίς πρακτικά, χωρίς λογοδοσία.

Η εμπλοκή του κ. Τριαντόπουλου δεν αμφισβητείται, διότι ο ίδιος είχε φροντίσει να τη διαφημίσει με δελτία Τύπου σε τηλεοπτικές του συνεντεύξεις, σε δίκτυα της Θεσσαλίας όπου έλεγε με σαφήνεια ότι βρισκόταν εκεί με εντολή Πρωθυπουργού. Προφανώς όχι ως Βουλευτής Μαγνησίας, κύριοι συνάδελφοι, αλλά ως Υφυπουργός παρά τω Πρωθυπουργώ που ενεργεί και αναφέρεται απευθείας στον ίδιο τον Πρωθυπουργό. Εκτός αν θέλετε για δεύτερη φορά τα τελευταία λίγα χρόνια, τρία χρόνια, να μας πείσετε ότι για δεύτερη φορά ο Πρωθυπουργός δεν γνώριζε τι έκανε ένας πολύ στενός του συνεργάτης. Δεν γνώριζε τι έκανε ο Γενικός του Γραμματέας στο ζήτημα των υποκλοπών αλλά δεν γνώριζε και τι έκανε ο Υφυπουργός του στο ζήτημα της αλλοίωσης του τόπου του εγκλήματος στα Τέμπη.

(Στο σημείο αυτό χτυπάει το κουδούνι λήξης της ομιλίας του κυρίου Βουλευτή)

Κλείνω, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΔΗΜΗΤΡΙΟΣ ΜΑΝΤΖΟΣ:** Ο Υφυπουργός που επαιρόταν ότι είναι παρών με εντολή του Πρωθυπουργού για την αποκατάσταση του τόπου του εγκλήματος, δεν ενημέρωσε κανέναν; Ανέχτηκε να γίνει παραποίηση του τόπου χωρίς άδεια της δικαστικής αρχής; Μια ολέθρια επιλογή, παράνομη, που δεν μπορεί να γίνει για καλό σκοπό; Ένας πολιτειακός παράγοντας υψηλόβαθμος, ο Υφυπουργός παρά τω Πρωθυπουργώ, αντί να είναι θεματοφύλακας της νομιμότητας κατέστη εγγυητής της παρανομίας και όλο αυτό το ονομάζουμε «απλό παρατηρητή»; Ο άνθρωπος που δεν προσκλήθηκε ποτέ στην εξεταστική επιτροπή παρά το γεγονός ότι αποτελεί κρίσιμο κομβικό μάρτυρα γι’ αυτήν την υπόθεση, τώρα, ο ίδιος αυτός άνθρωπος, έρχεται ελεγχόμενος σε προκαταρκτική εξέταση με ποινικό ενδιαφέρον, με δικογραφία της δικαιοσύνης και όχι κατηγορητήριο από την Αντιπολίτευση.

Κυρίες και κύριοι συνάδελφοι, κλείνοντας είναι πρόδηλο ότι το έγκλημα στα Τέμπη μάς υπερβαίνει όλους, το συλλογικό πένθος, αφορά σε όλους, όχι μόνο ως κοινωνούς του ίδιου συναισθήματος. Ως πολιτικά υποκείμενα μας επιτάσσει, μας ορίζει τον βηματισμό μας. Και όχι, δεν είναι λαϊκό δικαστήριο. Είναι δημοκρατικό δικαίωμα και καθήκον η διαμαρτυρία. Είναι τόπος συνάντησης της δημοκρατίας με τον δήμο. Αυτό ήταν. Δεν είναι το κοινό περί δικαίου αίσθημα η κινητήρια δύναμη. Είναι η δικαιοσύνη ως συνθήκη δημοκρατίας. Δεν είναι αποσταθεροποίηση. Είναι η επιστροφή στις σταθερές της δημοκρατίας ότι πηγή κάθε εξουσίας είναι ο λαός. Δεν είναι εργαλειοποίηση μιας τραγωδίας. Είναι δημοκρατικό καθήκον να συμβάλουμε στο μέτρο των ευθυνών μας για την ποινική διερεύνηση ενός εγκλήματος με εθνικές διαστάσεις. Δεν δικάζουμε, δεν καταδικάζουμε, δεν δεχόμαστε κάποιοι να αθωώνουν πριν ξεκινήσει η διερεύνηση. Είναι καθήκον όλων μας να φέρουμε τα ελεγχόμενα πρόσωπα πιο κοντά στο φυσικό τους δικαστή. Εμείς αυτό τουλάχιστον έχουμε επιλέξει να κάνουμε. Να λύνουμε κάθε φορά τα χέρια της δικαιοσύνης, να ενισχύουμε το κράτος δικαίου, να θεραπεύσουμε τις πληγές της εμπιστοσύνης των πολιτών στους θεσμούς της πολιτείας μας, ώστε να γίνει ξανά, κυρίες και κύριοι συνάδελφοι, η χώρα μας μια κανονική ευρωπαϊκή χώρα όπου ένας Υπουργός που ελέγχεται από την ποινική δικαιοσύνη θα δικάζεται από τον φυσικό του δικαστή και ένα τρένο που θα ξεκινά από την Αθήνα, θα καταλήγει στη Θεσσαλονίκη.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Καζαμίας, Κοινοβουλευτικός Εκπρόσωπος της Πλεύσης Ελευθερίας και αμέσως μετά ο Υπουργός.

Κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Κυρίες και κύριοι Βουλευτές, πλησιάζουν σχεδόν δώδεκα ώρες που η Βουλή συζητά τη σύσταση προανακριτικής επιτροπής για τη διερεύνηση των ποινικών ευθυνών του πρώην Υφυπουργού παρά τω Πρωθυπουργώ σχετικά με την αλλοίωση του τόπου του εγκλήματος των Τεμπών, το περιβόητο μπάζωμα που συνιστά μία από τις κεντρικές αποφάσεις στη μακρά αλυσίδα των κυβερνητικών ενεργειών και παραλείψεων που συνθέτουν το πέπλο της συγκάλυψης του εγκλήματος των Τεμπών. Η Πλεύση Ελευθερίας υπογράμμισε ότι η Βουλή έπρεπε να αντιμετωπίσει την κρίσιμη αυτή συζήτηση με αυξημένο αίσθημα ευθύνης τόσο εξαιτίας της σοβαρότητας της ίδιας της υπόθεσης όσο και εξαιτίας της έντονης κοινωνικής κατακραυγής και της δίκαιης λαϊκής οργής που εκδηλώθηκε στα πρόσφατα συλλαλητήρια της 26ης Ιανουαρίου και της 28ης Φεβρουαρίου και το παλλαϊκό αίτημα για διαλεύκανση της αλήθειας και απονομή δικαιοσύνης.

Επειδή ακριβώς η κοινωνία μάς παρακολουθεί πλέον στενά, προσβλέποντας από τη Βουλή να πράξει όλα όσα της αναλογούν ώστε να αποδοθεί πλήρης δικαιοσύνη, δεν πρέπει να χάνουμε την αίσθηση τού που ήμασταν μέχρι πρότινος και πού βρισκόμαστε σήμερα σχετικά με το έγκλημα των Τεμπών. Κατ’ αρχάς δεν πρέπει να ξεχνάμε ότι ένα χρόνο πριν οι Βουλευτές της Νέας Δημοκρατίας δεν άφησαν τον κ. Τριαντόπουλο να κληθεί ούτε καν ως μάρτυρας στην εξεταστική επιτροπή για τα Τέμπη παρόλο που η Ζωή Κωνσταντοπούλου και άλλα κόμματα της Αντιπολίτευσης το ζήτησαν επίμονα. Σήμερα όπως ακούσαμε και από τους εισηγητές της Νέας Δημοκρατίας ότι η Πλειοψηφία θα υπερψηφίσει τελικά τη σύσταση προανακριτικής επιτροπής για τη διερεύνηση των ποινικών ευθυνών του.

Κοιτάξτε πώς αλλάζουν οι καιροί. Τι συνέβη στο μεταξύ για να επιφέρει αυτή την αλλαγή; Μα κυρίως ο αδιάκοπος αγώνας των συγγενών των θυμάτων, των κομμάτων της Αντιπολίτευσης με την Πλεύση Ελευθερίας στην πρώτη γραμμή. Και βεβαίως η συγκλονιστική συστράτευση της κοινωνίας στα μεγαλειώδη συλλαλητήρια της 26ης Ιανουαρίου και της περασμένης Παρασκευής. Η ενότητα των τριών αυτών δυνάμεων, των συγγενών, της κοινωνίας και των κομμάτων της Αντιπολίτευσης είναι εκείνη που στο τέλος θα κάνει το δίκαιο να νικήσει.

Πόσο κοντά θα μας φέρει η σύσταση προανακριτικής επιτροπής στην αλήθεια και στην απονομή δικαιοσύνης; Η ειλικρινής απάντηση είναι πιο κοντά αλλά δεν αρκεί από μόνη της. Αφ’ ενός κανείς δεν πρέπει να έχει την ψευδαίσθηση ότι με τη σύσταση προανακριτικής επιτροπής για τον κ. Τριαντόπουλο ικανοποιείται το παλλαϊκό αίτημα των συλλαλητηρίων για τη διαλεύκανση της αλήθειας και την απονομή δικαιοσύνης. Αφ’ ετέρου, όμως, πρόκειται για ένα μικρό αλλά αναγκαίο βήμα το οποίο η Πλεύση Ελευθερίας θα στηρίξει, διότι είναι πάγια θέση μας να υποστηρίζουμε κάθε κίνηση που ενδέχεται να μας φέρει έστω και λίγο πιο κοντά στον τελικό στόχο που είναι να δικαστούν όλοι οι υπαίτιοι του εγκλήματος των Τεμπών όσο ψηλά και αν βρίσκεστε.

Γιατί πρέπει να συσταθεί η προανακριτική; Πρώτον, είναι σαφές όπως εξάλλου διαπιστώνει η εισαγγελέας που διαβίβασε τη σχετική δικογραφία στη Βουλή ότι η απομάκρυνση σωρού αδρανών υλικών από τον τόπο του δυστυχήματος -με τα δικά της λόγια- συνιστά αυθαίρετη παρέμβαση στον τόπο του εγκλήματος. Αυτό οδήγησε στην αλλοίωση και απόκρυψη κρίσιμων στοιχείων που θα μπορούσαν να διευκολύνουν την έρευνα για τα πραγματικά αίτια του εγκλήματος και συνιστά κεντρική πράξη στην αλυσίδα των ενεργειών της κυβερνητικής συγκάλυψης. Το υλικό είπε η εισαγγελέας που απομακρύνθηκε ήταν εξαιρετικά σημαντικό για αποδεικτική αξιοποίηση.

Δεύτερον, ο ίδιος ο κ. Τριαντόπουλος παραδέχτηκε δημοσίως ότι είχε ευθύνη για τα έργα αποκατάστασης όπως τα είχε αποκαλέσει τότε αυτά που σήμερα ένας Βουλευτής της Νέας Δημοκρατίας ονόμασε εξυγίανση του χώρου, ενώ σε ραδιοφωνική συνέντευξή του στις 24 Μαρτίου 2023 είπε ο κ. Τριαντόπουλος ότι «εγώ έτυχε με εντολή του Πρωθυπουργού να το διαχειριστώ κιόλας από κοντά, να βρεθώ στο σημείο για πέντε μέρες». Ο κ. Τριαντόπουλος τα είπε αυτά. Νωρίτερα στις 7 Μαρτίου του 2023 ο κ. Τριαντόπουλος είχε επίσης πει σε τηλεοπτική συνέντευξη -διαβάζω τα δικά του λόγια- ότι «το κομμάτι το επιχειρησιακό που τρέξαμε εκείνες τις μέρες στη Λάρισα ήταν να προχωρήσει γρήγορα όλη η διαδικασία συλλογής και αποκατάστασης της περιοχής».

Τρίτος λόγος για τον οποίο πρέπει να συσταθεί προανακριτική. Η εισαγγελέας εφετών άσκησε δίωξη σε όλους εκείνους που συμμετείχαν στην κρίσιμη σύσκεψη του συντονιστικού οργάνου στις 3 Μαρτίου, που έλαβε αποφάσεις σχετικά με το μπάζωμα εξαιρώντας τον κ. Τριαντόπουλο λόγω της υπουργικής του ιδιότητας. Με άλλα λόγια αν ο κ. Τριαντόπουλος δεν προστατευόταν ως Υπουργός από το άρθρο 86 του Συντάγματος θα είχε ασκηθεί και εις βάρος του εισαγγελική δίωξη.

Κλείνοντας, κύριε Πρόεδρε, θέλω να υπογραμμίσω ότι δύο είναι τα κεντρικά ερωτήματα που πρέπει να μας απασχολούν σε αυτή τη συγκυρία. Πρώτον, με τη σύσταση προανακριτικής επιτροπής για τη διερεύνηση των ποινικών ευθυνών του κ. Τριαντόπουλου πραγματοποιείται άραγε κάποια πρόοδος στην προσπάθεια των συγγενών, της κοινωνίας και της Αντιπολίτευσης να αποκαλυφθεί η αλήθεια; Η Πλεύση Ελευθερίας λέει ότι πραγματοποιείται σήμερα ένα μικρό αλλά απαραίτητο βήμα και γι’ αυτό θα υπερψηφίσει τη σύστασή της αλλά και θα αγωνιστεί για την επέκταση τόσο του κατηγορητηρίου στα κακουργήματα που πρέπει να δικαστούν όσο και των ελεγχόμενων προσώπων σε αυτούς που πράγματι πρέπει να λογοδοτήσουν.

Το δεύτερο ερώτημα στο οποίο πρέπει να απαντήσουμε είναι το εξής: Με την παραπομπή του κ. Τριαντόπουλου εξαντλείται ο κατάλογος των Υπουργών που ευθύνονται όχι για όλη την επιχείρηση της κυβερνητικής συγκάλυψης, αλλά μόνο για το κομμάτι της που αφορά την αλλοίωση του τόπου του εγκλήματος; Ασφαλώς και όχι.

Κατ’ αρχάς, ο ίδιος ο κ. Τριαντόπουλος εξήγησε στη ραδιοφωνική συνέντευξή του στις 24 Μαρτίου ότι δρούσε με εντολές του Πρωθυπουργού, μία παραδοχή που εμπλέκει τον κ. Μητσοτάκη, ο οποίος, βεβαίως, απουσιάζει σήμερα.

Επιπλέον, όπως παραδέχθηκε ο Αναπληρωτής Υπουργός Εθνικής Οικονομίας, ο κ. Παπαθανάσης, κατόπιν προτροπής της Ζωής Κωνσταντοπούλου στη συζήτηση της πρότασης μομφής στις 27 Μαρτίου 2024, «το συντονιστικό όργανο» -και διαβάζω απευθείας από τα Πρακτικά της Βουλής τα λόγια του κ. Παπαθανάση- «αποφάσισε μεταξύ άλλων την ενίσχυση του επιχειρησιακού έργου με μηχανήματα βαρέος τύπου». Σύμφωνα με τον κ. Παπαθανάση, η απόφαση χρηματοδότησης για το μπάζωμα ύψους 647.862 ευρώ από το ΕΣΠΑ ελήφθη από τον Υφυπουργό Ανάπτυξης τότε, τον κ. Τσακίρη, ενώ εννέα μήνες αργότερα, τον Ιανουάριο του 2024 και ο ίδιος ο κ. Παπαθανάσης υπέγραψε την απόφαση για να κλείσει, όπως είπε, το έργο.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Η Πλεύση Ελευθερίας έχει επανειλημμένα καταγγείλει ότι στην υπόθεση αυτή εμπλέκονται και άλλοι πολιτικοί, οι οποίοι μένουν έξω από το κάδρο της προανακριτικής, με πρώτο τον κ. Μητσοτάκη. Γι’ αυτό, παρά τη μικρή πρόοδο που θα επιφέρει η σύσταση προανακριτικής για τον κ. Τριαντόπουλο, ο στόχος μας είναι και παραμένει να ρίξουμε το τείχος της συγκάλυψης που ακόμη περιβάλλει την υπόθεση της αλλοίωσης του τόπου του εγκλήματος.

Εμείς θα συνεχίσουμε να πιέζουμε ασταμάτητα σε κάθε ευκαιρία και προς κάθε κατεύθυνση μέχρι να μάθουμε τι ακριβώς συνέβη και ποιοι είναι εκείνοι που ευθύνονται τόσο για το ίδιο το έγκλημα όσο και για το δεύτερο έγκλημα που αφορά τη συγκάλυψή του, μέχρι να αποδοθεί δικαιοσύνη, όπως βροντοφώναξε όλη η κοινωνία.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, η συζήτηση ολοκληρώνεται με την τοποθέτηση του Υπουργού Επικρατείας, του κ. Μαυρουδή Βορίδη.

Ορίστε, κύριε Υπουργέ, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το «ολοκληρώνεται» είναι σχετικό, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώνεται.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η σημερινή συνεδρίαση του Κοινοβουλίου έχει προκληθεί κατόπιν μίας προτάσεως η οποία προήλθε από το ΠΑΣΟΚ.

Είναι μία πρόταση η οποία ζητά να ενεργοποιηθούν οι ποινικές διατάξεις, η ποινική αρμοδιότητα της Βουλής και άρα, κύριε Μάντζο, θα περίμενε κανείς η συζήτηση να έχει πολύ Ποινικό Κώδικα και πολύ Κώδικα Ποινικής Δικονομίας, γιατί αυτό είναι το θέμα μας σήμερα, κατόπιν της δικής σας προτάσεως να ελέγξουμε έναν συνάδελφό μας, στον οποίο αποδίδεται ένα συγκεκριμένο ποινικό αδίκημα, αυτό της παραβάσεως καθήκοντος και να το πράξουμε πράγματι ενώπιον μίας κοινωνίας που για όλα -αλλά εγώ θα πω και ιδιαίτερα για το συγκεκριμένο- απαιτεί δικαιοσύνη.

Και τι σημαίνει δικαιοσύνη; Να τιμωρούνται οι ένοχοι και να απαλλάσσονται οι αθώοι. Δικαιοσύνη δεν σημαίνει να επιδιώκεται η τιμωρία αθώων για να εξυπηρετηθούν πολιτικές σκοπιμότητες. Να συμφωνήσουμε ότι αυτό δεν είναι δικαιοσύνη.

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριοι συνάδελφοι!

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Άρα, λοιπόν, πρέπει απροκατάληπτα, αμερόληπτα, με ανεξαρτησία, με ψυχική απόσταση, χωρίς ταυτίσεις να εξετάσουμε την πρότασή σας και να το κάνουμε με έναν τρόπο πειστικό και απέναντι στην κοινωνία.

Εγώ, λοιπόν, καλώ όλους τους συναδέλφους μου, όλους τους συναδέλφους και τις συναδέλφισσες στο Κοινοβούλιο να έχουν αυτήν την ψυχική απόσταση για να εξετάσουμε την πρότασή σας.

Τι είναι εκείνο το οποίο μας προτείνετε; Μας προτείνετε να συστήσουμε μία επιτροπή για να διερευνήσει την τυχόν ύπαρξη ποινικών ευθυνών του συναδέλφου μας, του κ. Τριαντόπουλου. Με ποια αποδιδόμενη κατηγορία; Το άρθρο 259 του Ποινικού Κώδικα, παράβαση καθήκοντος. Τι λέει αυτό;

Κυρίες και κύριοι συνάδελφοι, λέω εκ των προτέρων ότι δεν θα κάνω μία πολιτική ομιλία. Αυτές τις πολιτικές ομιλίες τις έκανε η Αντιπολίτευση. Εγώ θα κάνω μία ομιλία για το θέμα που μας κάλεσε το ΠΑΣΟΚ να συζητήσουμε. Πολιτική ομιλία αύριο, αύριο είναι οι πολιτικές ομιλίες. Σήμερα μιλάμε για το ποινικό ζήτημα. Ελάχιστοι μίλησαν, από το σύνολο των ομιλιών της Αντιπολιτεύσεως είναι ζήτημα αν ακούσαμε 10% κάτι που να αφορά στη συγκεκριμένη ποινική υπόθεση. Ακούσαμε όλα τα άλλα, γιατί πρέπει να πέσει η Κυβέρνηση, γιατί είμαστε δολοφόνοι. Ακούσαμε γιατί πρέπει να πάμε όλοι φυλακή, ακούσαμε γιατί έχουν συγκαλυφθεί τα πάντα, ακούσαμε για τα Τέμπη, για την 717. Για τον Τριαντόπουλο και το 259 του Ποινικού Κώδικα, την παράβαση καθήκοντος, ακούσαμε ελάχιστα. Όμως, αυτό φανερώνει τις στοχεύσεις.

Παρά ταύτα -στους συναδέλφους μου λέω- εγώ δεν θα παρασυρθώ σε αντίκρουση των πολιτικών αιτιάσεων, γιατί τότε θα ακύρωνα την ποινική αρμοδιότητα της Βουλής. Θα εμμείνω στο ποινικό ζήτημα. Κουραστικό; Κουραστικό. Θα σας κάνω να πλήξετε; Ενδεχομένως, αλλά αυτή είναι η δουλειά μας σήμερα.

Παράβαση καθήκοντος: Υπάλληλος που με πρόθεση παραβαίνει τα καθήκοντα της υπηρεσίας του -άρα, τα καθήκοντα της υπηρεσίας του, παράβαση- με σκοπό να προσπορίσει στον εαυτό του ή σε άλλον παράνομο όφελος, ή για να βλάψει το κράτος, ή κάποιον άλλον. Τιμωρείται με την ποινή που προβλέπει η διάταξη. Τι πρέπει να συντρέξει εδώ για να έχουμε παράβαση καθήκοντος; Να έχουμε υπάλληλο, ο Υπουργός εμπίπτει στην έννοια του υπαλλήλου, να υπάρχει παράβαση των καθηκόντων του. Και εδώ είναι εκτενής η νομολογία και η θεωρία, η οποία ασφαλώς γνωρίζετε τι λέει, ότι τα καθήκοντα αυτά είναι αυτά που περιγράφονται στον νόμο, σε αυτά που καθορίζουν τις αρμοδιότητές του. Εάν παραβεί τυχόν άλλα καθήκοντα, άσχετα με τα δικά του, δεν διαπράττει παράβαση καθήκοντος. Πρέπει να έχει πρόθεση, δεν μπορεί να το κάνει εξ αμελείας, γιατί δεν έδειξε την απαιτούμενη επιμέλεια. Πρέπει να θέλει να τα παραβεί.

Και εδώ έχουμε αυτό που λέγεται –κύριε Μάντζο, θα με ψέξετε τώρα πάλι για τα νομικά μου- έγκλημα υπερχειλούς υποκειμενικής υποστάσεως. Τι είναι αυτό; Αυτό είναι ότι έχει εκτός από τον δόλο του να παραβεί τα καθήκοντά του –λέει η διάταξη- έχει και άλλο σκοπό. Τι; Να προσπορίσει παράνομο όφελος σε κάποιον. Αυτά όλα πρέπει να συντρέχουν.

Είμαι βέβαιος ότι ειδικά από την πλευρά της Πλεύσης Ελευθερίας αυτό που είπα, το αμερόληπτο, το ανεξάρτητο, που περιμένει την εξέλιξη της διαδικασίας το θεωρείτε δεδομένο, έτσι δεν είναι; Είναι ξεκάθαρο αυτό, ότι περιμένουν την εξέλιξη της διαδικασίας για να αποφασίσουν.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι χωρατατζής ο κύριος Υπουργός.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, οι σχολιασμοί μπορούν να εκλείψουν;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Προχωρώ. Πάμε τώρα εδώ. Τι λέει η πρότασή σας, κύριε Μάντζο; Γιατί η πρότασή σας είναι αυτή η οποία περιγράφει το αποδιδόμενο αδίκημα.

Διαβάζω την πρόταση κατά την κατηγορία της: «Προκύπτουν…», είναι η άποψη του ΠΑΣΟΚ, «…σοβαρές ενδείξεις ότι ο τότε Υφυπουργός παρά τω Πρωθυπουργώ Χρήστος Τριαντόπουλος διά της συμμετοχής του στην άτυπη σύσκεψη ή συνάντηση στις 3-3-2023 όπου φέρεται ότι αποφασίστηκε η αλλοίωση του χώρου του δυστυχήματος, χωρίς την απαιτούμενη κατά νόμο ενημέρωση και την άδεια της αρμόδιας δικαστικής αρχής και παρά τις ρητά εκπεφρασμένες αντιρρήσεις του διοικητή Τροχαίας και μέχρι προ ολίγων ωρών αρμοδίου για τη διασφάλιση του χώρου ως διενεργούντος την προανάκριση Βασίλειου Βλαχογιάννη, ο οποίος άνευ περιστροφών επεσήμανε τον παράνομο χαρακτήρα τυχόν τέτοιας επέμβασης και αποχώρησε, προκάλεσε…» -ο Τριαντόπουλος προκάλεσε- «…την απόφαση στους αρμοδίους υπαλλήλους να παραβούν το καθήκον της υπηρεσίας τους, επιτρέποντας…» -ο Τριαντόπουλος επέτρεψε- «…την αλλοίωση του χώρου και δίνοντας την σχετική εντολή στους υπευθύνους της επιχείρησης χωματουργικών εργασιών με την επωνυμία «ΑΘΑΝΑΣΙΟΣ ΠΑΝΔΡΕΜΜΕΝΟΣ και ΣΙΑ Ο.Ε.» να μεταφέρουν τα προεκτεθέντα και σε κάθε περίπτωση συναίνεσε…» -ο Τριαντόπουλος συναίνεσε- «…και συνέβαλε σε αυτήν την έκνομη απόφαση, προσφέροντάς τους την απαραίτητη ψυχική συνδρομή διά της εμφανούς πολιτικής κάλυψης της πράξεώς τους και σε κάθε, επιπλέον, περίπτωση, παρέλειψε να τους αποτρέψει, αν και είχε ιδιαίτερη νομική υποχρέωση προς τούτο». Αυτά αποδίδονται στον Τριαντόπουλο.

Η πρώτη μου παρατήρηση. Πού είναι ο συγκαλυπτικός σκοπός στην πρότασή σας; Γιατί δεν τον γράφετε; Αυτά είπαμε ότι πρέπει να τα κάνει με σκοπό να προσπορίσει σε κάποιον παράνομο όφελος. Δυσκολευόσασταν, προφανώς, να βρείτε τον συγκαλυπτικό σκοπό και σταματήσατε στο πρώτο κομμάτι, στο κομμάτι που περιγράφεται η φερόμενη ως παράβαση του καθήκοντος. Χρειάζεται συγκαλυπτικός σκοπός. Πού είναι;

Πρέπει να μας πείτε, ακόμα κι αν τα έκανε αυτά ο Τριαντόπουλος -θα αναφερθώ- για ποιον λόγο τα έκανε. Για να ωφελήσει ποιον; Τον λαθρέμπορο που ακούσαμε εδώ; Το ΝΑΤΟ που ακούσαμε; Ακούσαμε το ΝΑΤΟ. Είχαμε μεταφορά υλικών του ΝΑΤΟ. Άκουσα σε μία αποστροφή της εισηγήτριάς σας, «για να καλύψει τον Καραμανλή». Ο Καραμανλής, παρεμπιπτόντως, είναι σε προηγούμενη φάση εμπλεκόμενος, είναι στη φάση της 717, όχι στο μεταγενέστερο θέμα.

**ΜΙΛΕΝΑ ΑΠΟΣΤΟΛΑΚΗ:** Δεν καταλάβατε.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Μπορεί να μου διέφυγε. Θα τα διευκρινίσετε, είμαι βέβαιος.

Άρα, λοιπόν, ρωτώ εγώ. Από αυτό εδώ πού είναι ο συγκαλυπτικός δόλος του Τριαντόπουλου; Δεν υπάρχει, λοιπόν, καθόλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αθώος.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Κοιτάξτε. Θα τοποθετηθώ, κυρία Κωνσταντοπούλου. Το σίγουρο είναι ότι εγώ δεν έχω καταλήξει στην ενοχή του, όπως εσείς. Κι επειδή εσείς έχετε καταλήξει, θα σας πρότεινα να μην παρακολουθήσετε καν τη διαδικασία της προκαταρκτικής εξετάσεως. Περιττό είναι. Φτιάξτε από τώρα την πρότασή σας να την έχετε έτοιμη. Δεν χρειάζεται καθόλου να έρθετε στην προκαταρκτική. Τι να παρακολουθήσετε; Έχετε προαποφασίσει.

(Χειροκροτήματα από την πτέρυγα της Νέας Δημοκρατίας)

**ΔΗΜΗΤΡΙΟΣ ΜΑΝΤΖΟΣ:** Το ίδιο κι εσείς.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Καθόλου και θα σας πω. Αφήστε να μιλήσω.

**ΔΗΜΗΤΡΙΟΣ ΜΑΝΤΖΟΣ:** Από το πρωί αυτό λέτε. Ο Υπουργός Δικαιοσύνης τα ίδια είπε.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Αφήστε να ολοκληρώσω.

Επειδή βιαστήκατε, τότε θα κάνω μια παρένθεση για να εξηγήσω κάτι σε κάτι που επισημαίνει ο κ. Μάντζος. Λέει ο κ. Μάντζος: «Μα, αυτή η ομιλία που κάνετε, κύριε Βορίδη, είναι μια απαλλακτική ομιλία και επομένως έχετε, ήδη, πάρει θέση». Ακούστε. Θα σας πω. Έρχομαι να τακτοποιήσω και θα επανέλθω μετά στο προηγούμενο. Σε τι φάση βρισκόμαστε δικονομικά τώρα; Σε τι φάση βρισκόμαστε δικονομικά τώρα;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αφασίας!

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Η μόνη αφασία, κυρία Κωνσταντοπούλου, είναι η δική σας διαπιστωμένη. Διαπιστωμένη, πανταχόθεν.

(Χειροκροτήματα από την πτέρυγα της Νέας Δημοκρατίας)

Προσέξτε, όμως, τώρα. Σε τι δικονομική φάση βρισκόμαστε; Για να κινηθεί η διαδικασία εδώ, λοιπόν, πρέπει να ληφθεί μία απόφαση -θα πω με ποιες προϋποθέσεις- συστάσεως της προκαταρκτικής, να γίνει η προκαταρκτική, να ερευνήσει τα προς έρευνα αντικείμενα, να εξετάσει μάρτυρες, να κοιτάξει τα έγγραφα κ.λπ. και να καταλήξει σε ποιο συμπέρασμα; Ποιο θα είναι το ερώτημα την επόμενη φορά, μετά το πέρας των εργασιών της προκαταρκτικής; Εάν υπάρχουν ενδείξεις τελέσεως αξιοποίνου πράξεως. Απλές ενδείξεις. Με απλές ενδείξεις τελέσεως αξιοποίνου πράξεως τότε αποφασίζεται η κίνησις ποινικής διώξεως, την οποία τη λαμβάνει η Βουλή. Εν συνεχεία έχουμε τη διαδικασία του δικαστικού συμβουλίου, του ειδικού δικαστηρίου. Το δικαστικό συμβούλιο, το δικαστήριο θα διατάξει ανάκριση. Αν από την ανάκριση ισχυροποιηθούν οι ενδείξεις, γίνουν αποχρώσες, θα έχουμε παραπομπή στο ειδικό δικαστήριο κι εκεί αντιστρέφεται πλέον το τεκμήριο και πρέπει να μην καταλείπεται η παραμικρή αμφιβολία για την ενοχή πια, για να κηρυχθεί ένοχος, άλλως απαλλάσσεται λόγω αμφιβολιών.

Στη φάση που είμαστε τώρα τι λέει το Σύνταγμα; Εδώ δεν θέλω ούτε ενδείξεις τώρα. Τι θέλω; Να μην είναι η πρότασή σας προδήλως αβάσιμη. Αυτό μου λέει το Σύνταγμα. «Προδήλως αβάσιμη».

**ΔΗΜΗΤΡΙΟΣ ΜΑΝΤΖΟΣ:** Υπόνοιες χρειάζεστε. Και τον Νοέμβριο του 2023 υπήρχαν παραπάνω από υπόνοιες.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Εγώ χρησιμοποιώ την συνταγματική διατύπωση. Το «υπόνοιες» είναι όπως το ερμηνεύετε εσείς. Εγώ λέω ότι το Σύνταγμα λέει ότι δεν πρέπει να είναι προδήλως αβάσιμη. Εάν την κρίναμε προδήλως αβάσιμη, θα τη απορρίπταμε. Μπορώ να την αφήσω, να την υπερψηφίσω;

**ΔΗΜΗΤΡΙΟΣ ΜΑΝΤΖΟΣ:** Όπως κάνατε τον Νοέμβριο του 2023.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Μάντζο! Αφήστε να ακουστούν τα επιχειρήματα, όπως ακούστηκαν τα δικά σας.

Κύριε Βορίδη, παρακαλώ μην απαντάτε σε όλους.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Δεν απαντάω. Απλώς προσπαθώ λίγο να τελειώσω τη σκέψη μου.

Είχαμε μείνει στο εξής. Για να κινήσουμε τη διαδικασία της διώξεως θέλω ενδείξεις. Για να κινήσω τη διαδικασία της προκαταρκτικής πρέπει να είναι προδήλως αβάσιμη. Που σημαίνει ότι σήμερα μπορώ και να ισχυρίζομαι ότι επί του παρόντος δεν υπάρχουν ενδείξεις -μπορώ να το ισχυρίζομαι αυτό- και ταυτόχρονα να λέω ότι πάντως λέτε κάτι που αξίζει να διερευνηθεί. Παρεμπιπτόντως, αυτή είναι και η θέση μας.

Άρα, λοιπόν, πηγαίνω ξανά στο να δούμε ποια είναι η εργασία που έκανε σε αυτό το δωδεκάωρο η προτείνουσα, κατ’ αρχάς, παράταξη για να μας πει ότι πράγματι έφτασε σε ένα συμπέρασμα, ότι κατ’ αρχάς εδώ λέτε εσείς, παίρνετε θέση, ότι υπάρχουν σοβαρές ενδείξεις. Και διερωτώμαι: Πού τις βρήκατε; Δεν μου περιγράφετε καν τον συγκαλυπτικό σκοπό. Το είπαμε αυτό.

Πάμε όμως. Είπα προηγουμένως ότι στον Τριαντόπουλο για να μπορεί να παραβεί το καθήκον του, πρέπει να υπάρχουν συγκεκριμένες αρμοδιότητες, οι οποίες του έχουν ανατεθεί και τις οποίες παραβιάζει. Μπήκατε να δείτε ποιες είναι οι αρμοδιότητες του Τριαντόπουλου όπως αυτές καθορίζονται από τον Πρωθυπουργό; «Ανατίθεται ο συντονισμός δράσεων συναρμόδιων Υπουργείων και φορέων σε θέματα κρατικής αρωγής, αποκατάστασης του φυσικού και ανθρωπογενούς περιβάλλοντος από φυσικές καταστροφές, περιλαμβανομένων ιδίως θεμάτων κρατικής αρωγής προς φυσικά και νομικά πρόσωπα για την κάλυψη έκτακτων αναγκών και ζημιών». Αυτό είναι η αρμοδιότητα του Τριαντόπουλου.

**ΝΙΝΑ ΚΑΣΙΜΑΤΗ:** Γιατί τον στείλατε τότε;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Να συμφωνήσουμε ότι το ερώτημά σας έρχεται ως συμφωνία ότι δεν φαίνεται να έχει αρμοδιότητες.

(Χειροκροτήματα από την πτέρυγα της Νέας Δημοκρατίας)

Και γεννιέται η απορία, η εύλογη εγώ θα πω απορία: Αφού δεν έχει αρμοδιότητες γιατί βρίσκεται στο πεδίο. Συμφωνήσαμε, όμως, ότι δεν έχει αρμοδιότητες για να κάνετε αυτή την απορία. Συμφωνήσαμε σε αυτό.

**ΜΙΛΕΝΑ ΑΠΟΣΤΟΛΑΚΗ:** Δεν συμφωνήσαμε.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Άρα, λοιπόν, να απαντήσω στο δεύτερο.

**ΠΑΥΛΟΣ ΧΡΗΣΤΙΔΗΣ:** Ο κ. Τριαντόπουλος έλεγε ότι τον έστειλε ο κ. Μητσοτάκης. «Με εντολή Μητσοτάκη», έλεγε.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Να απαντήσω, κύριε Χρηστίδη;

**ΠΡΟΕΔΡΕΥΩΝ (Γεώργιος Γεωργαντάς):** Εδώ δεν έχουμε πολιτική αγωγή και υπεράσπιση. Παρακαλώ. Κύριε Υπουργέ, συνεχίστε.

**ΠΑΥΛΟΣ ΧΡΗΣΤΙΔΗΣ:** Υπεράσπιση έχουμε σίγουρα, κύριε Πρόεδρε.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Όχι, δεν έχουμε.

**ΠΑΥΛΟΣ ΧΡΗΣΤΙΔΗΣ:** Έχουμε υπεράσπιση. Κι έχει ενδιαφέρον.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Δεν έχουμε, κύριε Χρηστίδη.

**ΠΑΥΛΟΣ ΧΡΗΣΤΙΔΗΣ:** Θα ήσασταν εξαιρετικός πάντως.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Χρηστίδη, φτάνει. Παρακαλώ.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Και θα σας πω γιατί δεν έχουμε.Έχουμε αξιολόγηση μιας προτάσεως την οποία έχουμε καθήκον να αξιολογήσουμε, φερόμενοι με τον τρόπο που σας είπα, με απόσταση, με απάθεια, με νηφαλιότητα. Εγώ αυτό κάνω.

Εσείς είναι που φαίνεται να μην αντέχετε στο επιχείρημα και έρχεστε με πάθος να τοποθετηθείτε. Εγώ εκθέτω επιχειρήματα επί της προτάσεώς σας, όπως εκ της ποινικής αρμοδιότητος της Βουλής υποχρεούμαι να κάνω. Δεν σημαίνει ότι επειδή διαφωνώ μαζί σας, κάνω υπεράσπιση. Σημαίνει ότι έχω διαφορετική άποψη από εσάς. Συμβαίνει αυτό να ξέρετε στον νομικό διάλογο, δεν είναι συγκλονιστικό. Μπορεί να μην είστε εξοικειωμένος με αυτό, αλλά γενικώς συμβαίνει.

Έρχομαι, λοιπόν, όμως και συνεχίζω. Η πρότασή σας -δεν ξέρω ποιος τη συνέταξε- είναι έξυπνη ως προς αυτό. Γιατί, κύριοι συνάδελφοι είναι έξυπνη η πρόταση του ΠΑΣΟΚ; Διότι δεν του αποδίδεται αυτουργική παράβαση. Δεν του λέτε με δυο λόγια ότι αυτός παραβίασε μια συγκεκριμένη αρμοδιότητά του. Γιατί δεν το κάνετε αυτό; Δεν το κάνετε γιατί δεν βρίσκετε αρμοδιότητα που να έχει παραβεί. Γιατί τον κατηγορείτε, λοιπόν; Για συμμετοχική δράση. Τι είναι η συμμετοχική δράση; Τον κατηγορείτε σωρευτικώς -παράδοξο αυτό- ότι κάνει δύο πράγματα: Ηθική αυτουργία, εδώ που λέτε ότι προκάλεσε την απόφαση στους αρμόδιους υπαλλήλους. Δεν πήρε απόφαση, δεν λένε ότι πήρε απόφαση ο Τριαντόπουλος, αλλά προκάλεσε σε τρίτους την απόφαση. Τι είναι αυτό; Ο κ. Κόκκαλης ξέρει, ηθική αυτουργία. Τι άλλο του λέτε; Δεύτερη μορφή συμμετοχικής δράσης: «Συναίνεσε και συνέβαλε σε αυτήν την έκνομη απόφαση, προσφέροντάς τους την απαραίτητη ψυχική συνδρομή». Τι είναι αυτό; Απλή συνέργεια. Τιμωρείται με το ήμισυ της ποινής του αυτουργού.

Άρα, δύο πράγματα του αποδίδουν. Επειδή δεν έχει δικές του αρμοδιότητες για να παραβεί, είναι ηθικός αυτουργός της πράξης των άλλων και άλλως ότι είναι απλός συνεργός. Ηθικός αυτουργός, λοιπόν. Να εξετάσουμε τα στοιχεία της ηθικής αυτουργίας. Τι λέει ο Ποινικός Κώδικας ότι είναι ο ηθικός αυτουργός; «Όποιος με πειθώ και φορτικότητα κατέπεισε άλλον να κάνει την παράνομη πράξη». Πειθώ και φορτικότητα. Έχετε την ευγενή καλοσύνη να μου πείτε από ποιο στοιχείο της δικογραφίας προκύπτει η πειθώς και η φορτικότητα που άσκησε ο Τριαντόπουλος σε τρίτους υπαλλήλους να παραβούν τα καθήκοντά τους; Γιατί; Γιατί κανείς δεν λέει ότι έλαβε οποιαδήποτε όχι πειθώ και φορτικότητα ούτε οδηγία ούτε παραίνεση, κουβέντα σχετική από όσους καταθέτουν. Ο κ. Παντρεμένος τον οποίο επικαλείστε λέει «εγώ έλαβα την εντολή μου από τους πυροσβέστες», όχι από τον Τριαντόπουλο.

Άρα, υπάρχει κάποιος από αυτούς όλους τους εμπλεκόμενους που να πει ότι «ναι ρε παιδιά, εμένα με κατέπεισε, με έπιασε ο Τριαντόπουλος και μου έλεγε πρέπει να το κάνεις αυτό». Ποιος το λέει αυτό; Κανένας. Πού στηρίζεται, λοιπόν, αυτή η κατηγορία;

Πάμε, όμως, στη δεύτερη, απλή ψυχική συνδρομή. Τι έκανε, δηλαδή, ο Τριαντόπουλος; Ήταν εκεί και επειδή ήταν εκεί αυτοί πήραν τρόπον τινά κουράγιο να κάνουν αυτό. Βέβαια να πούμε ως προς αυτό ότι πάντως κάπως αυτό πρέπει να εξωτερικεύεται. Δεν αρκεί να στέκεσαι παραδίπλα. Κάπως δηλαδή πρέπει να υποστηρίζεται αυτή η ψυχική συνδρομή. Έχουμε μια εξωτερίκευση αυτής της ψυχικής συνδρομής, έστω της απλής συνέργειας; Λέει τώρα το ερώτημά σας: «Ναι, αλλά τι έκανε εκεί, τι πήγε να κάνει»; Εκεί δίνει μια απάντηση αυτός που ήλεγξε. Εμείς -ξέρετε- όλοι δεν το έχουμε ελέγξει. Εμείς δεν έχουμε κάνει τον έλεγχο. Ο έλεγχος είναι να γίνει από την προκαταρκτική. Μένει να γίνει. Δεν το έχουμε κάνει αυτό. Αλλά υπάρχει κάποιος που ήλεγξε το συγκεκριμένο θέμα και αυτό είναι το πόρισμα που περιμένατε για να καταθέσετε την πρόταση δυσπιστίας.

**ΠΑΥΛΟΣ ΧΡΗΣΤΙΔΗΣ:** Η Εισαγγελία.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Θα πω για την Εισαγγελία.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ, μην απαντάτε, για να μπορέσουμε να ολοκληρώσουμε, να αρχίσει η ψηφοφορία.

**ΔΗΜΗΤΡΙΟΣ ΜΠΙΑΓΚΗΣ:** Θα δικάσετε, κύριε Υπουργέ;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ανθα δικάσω; Απαντώ. Εσείς μας κάνατε δικαστές, κύριε μου. Είμαστε στην ποινική αρμοδιότητα από τη Βουλή. Εσείς τώρα είστε δικαστής, αλλά δεν το έχετε καταλάβει.

**ΔΗΜΗΤΡΙΟΣ ΜΠΙΑΓΚΗΣ:** Προκαταρκτική είναι.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Βεβαίως είστε. Έχετε τώρα χαρακτήρα εισαγγελικού λειτουργού και πρέπει να λειτουργήσετε έτσι. Πρέπει να κρίνετε, λοιπόν.

**ΔΗΜΗΤΡΙΟΣ ΜΠΙΑΓΚΗΣ:** Όταν ολοκληρωθούν οι εργασίες.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, παρακαλώ!

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Όχι. Ποιος σας τα είπε αυτά; Απαντώ. Από τη στιγμή που ενεργοποιούνται οι πρόνοιες του 86 -που εσείς τις ενεργοποιήσατε- είμαστε στην ποινική αρμοδιότητα της Βουλής. Τώρα είμαστε δικαστές. Άρα, λοιπόν, συνηθίστε το -εγώ το δέχομαι καλοπροαίρετα ότι δεν το είχατε καταλάβει-, τώρα ναι, αυτό είστε.

Έρχομαι ξανά στο θέμα και λέω: Ποια είναι τα στοιχεία που έχουμε μέχρι στιγμής για να τα κρίνουμε με αυτόν τον τρόπο; Ποια είναι; Διότι ο ΕΟΔΑΣΑΑΜ έρχεται και μας λέει ότι «εγώ που το ήλεγξα πάντως και εγώ που το ερεύνησα πάντως, όσοι κυβερνητικοί ήταν εκεί, είχαν χαρακτήρα παρατηρητή», δηλαδή όχι προσωπική εμπλοκή. Δεν το δέχεστε. Εγώ συμφωνώ. Αλλά να πω κάτι; Για να μην το δεχτείτε, δεν πρέπει να έχετε ένα άλλο αποδεικτικό στοιχείο να μου πείτε τώρα -τώρα να μου το πείτε- που να το αντικρούει;

**ΠΑΥΛΟΣ ΧΡΗΣΤΙΔΗΣ:** Η Εισαγγελέας το λέει.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** «Η Εισαγγελέας». Πάμε στην Εισαγγελέα. Η κυρία Εισαγγελέας κάνει κρίσεις.

**ΠΑΥΛΟΣ ΧΡΗΣΤΙΔΗΣ:** Αξιολογείτε την Εισαγγελέα.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Δεν είπα εγώ τίποτα. Είπα τίποτα; Αφήστε με να πω.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Βορίδη, μην κάνετε διάλογο.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Η κυρία Εισαγγελέας κάνει κρίσεις και αποδίδει -θα κριθεί σωστά ή λάθος στην ποινική διαδικασία, θα κριθεί- συγκεκριμένη παράβαση σε κάθε έναν από τους τέσσερις, συγκεκριμένη παράβαση σε καθέναν από τους τέσσερις. Γιατί το κάνει η κυρία Εισαγγελέας; Γιατί αυτό συνδέεται με τις αρμοδιότητες εκάστου εκ των τεσσάρων. Άρα, λοιπόν, δεν μου λέει τίποτα για τον κ. Τριανταφυλλόπουλο.

Επίσης, επειδή η κυρία Εισαγγελέας κάνει σκέψεις για τον συγκαλυπτικό δόλο -δεν λέω ότι με καλύπτουν, αλλά κάνει σκέψεις- δεν τις υιοθετήσατε. Δεν τις έχετε βάλει μέσα στην πρότασή σας, δεν τις έχετε υιοθετήσει. Άρα, λοιπόν, τι λέω, κυρίες και κύριοι συνάδελφοι; Αν έπρεπε σήμερα να ήμασταν στη δεύτερη συνεδρίαση, στη συνεδρίαση που θα έπρεπε να αποφασίσουμε εάν υπάρχουν ενδείξεις κατά του Τριαντόπουλου για να κινήσουμε τη δίωξη για την παράβαση καθήκοντος, η απάντησή μας θα ήταν αρνητική. Αλλά ήμασταν στην πρώτη φάση που θέλουμε να το ερευνήσουμε αυτό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …(Δεν ακούστηκε)

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Δεν γνωρίζω, κυρία Κωνσταντοπούλου εγώ. Εσείς μπορεί να γνωρίζετε κάτι παραπάνω, έχετε μια μεγαλύτερη εγγύτητα με τις δικογραφίες αυτές. Εμείς, δυστυχώς, δεν έχουμε. Επομένως, εγώ δεν ξέρω για να σας πω τι θα προκύψει από τη διαδικασία της προκαταρκτικής εξέτασης.

Θέλω να σας διαβεβαιώσω ότι θα τα εξετάσουμε όλα, θα τα εξετάσουμε αμερόληπτα, θα τα εξετάσουμε ακέραια, αλλά θα θωρακίσουμε και τη δικαιοσύνη απέναντι σε αυτούς που έχουν, ήδη, προειλημμένες αποφάσεις και θέλουν μόνο να εκμεταλλευτούν πολιτικά τις υποθέσεις αυτές.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Κυρίες και κύριοι συνάδελφοι, κηρύσσεται περαιωμένη η συζήτηση επί της υπ’ αριθμ 1027/5-02-2025 προτάσεως που κατέθεσαν ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας «ΠΑΣΟΚ - Κίνημα Αλλαγής’ κ. Νικόλαος Ανδρουλάκης και τριάντα (30) Βουλευτές της Κοινοβουλευτικής του Ομάδας για τη σύσταση Ειδικής Κοινοβουλευτικής Επιτροπής προς διενέργεια προκαταρκτικής εξέτασης, σύμφωνα με το άρθρο 86 παρ. 3 του Συντάγματος, τα άρθρα 153 επ. του Κανονισμού της Βουλής και το άρθρο 5 του ν.3126/2003 περί της «Ποινικής Ευθύνης των Υπουργών», όπως ισχύουν, για την ενδεχόμενη τέλεση του αδικήματος της παράβασης καθήκοντος (άρθρο 259 ΠΚ) κατά το χρονικό διάστημα μεταξύ 3-3-2023 και 6-3-2023 από τον πρώην Υφυπουργό παρά τω Πρωθυπουργώ κ. Χρήστο Τριαντόπουλο, κατά την άσκηση των καθηκόντων του και σύμφωνα με τα διαλαμβανόμενα στην πρόταση.

Όπως αποφασίσαμε στην έναρξη της συνεδρίασης και σύμφωνα με την παράγραφο 3 του άρθρου 86 του Συντάγματος, τις παραγράφους 8 και 9 του άρθρου 155 και το άρθρο 73 του Κανονισμού της Βουλής, η Ολομέλεια της Βουλής αποφασίζει με μυστική ψηφοφορία για τη συγκρότηση ειδικής κοινοβουλευτικής επιτροπής για τη διεξαγωγή προκαταρκτικής εξέτασης. Η σχετική απόφαση λαμβάνεται με την απόλυτη πλειοψηφία του όλου αριθμού των Βουλευτών αλλιώς η πρόταση απορρίπτεται.

Σας υπενθυμίζω ότι σύμφωνα με το άρθρο 153 παράγραφος 8 εδάφιο β΄ του Κανονισμού της Βουλής στην ψηφοφορία δεν μετέχει εκείνος κατά του οποίου στρέφεται η πρόταση άσκησης δίωξης αν είναι Βουλευτής.

Η διεξαγωγή της ψηφοφορίας θα γίνει με εκφώνηση του καταλόγου από δύο συναδέλφους Βουλευτές, έναν από τη Συμπολίτευση και έναν από την Αξιωματική Αντιπολίτευση.

Για τη διεξαγωγή της μυστικής ψηφοφορίας θα σας διανεμηθεί ένας φάκελος που θα περιέχει ψηφοδέλτιο με το όνομα του πρώην Υφυπουργού παρά τω Πρωθυπουργώ κ. Χρήστου Τριαντόπουλου, λευκό ψηφοδέλτιο και λευκός φάκελος εντός του οποίου θα τοποθετείται το ψηφοδέλτιο. Παραπλεύρως του ονόματος σημειώνονται οι λέξεις: «ΝΑΙ», «ΟΧΙ», «ΠΑΡΩΝ». Η ψήφος εκφράζεται με σταυρό κάτω από μία από τις τρεις λέξεις: «ΝΑΙ», «ΟΧΙ», «ΠΑΡΩΝ». Σε περίπτωση που δεν υπάρχει σημειούμενη ψήφος με σταυρό σε καμία από τις τρεις αυτές λέξεις «ΝΑΙ», «ΟΧΙ», «ΠΑΡΩΝ», το ψηφοδέλτιο είναι άκυρο. Οποιοδήποτε άλλο σύμβολο το οποίο δεν περιλαμβάνει αλφαβητικούς χαρακτήρες, όπως για παράδειγμα «Χ», εφόσον έχει σημειωθεί ως ψήφος κάτω από τις τρεις ανωτέρω λέξεις που αναγράφονται στο ψηφοδέλτιο, γίνεται επίσης αποδεκτό.

Σύμφωνα με την παράγραφο 10 του άρθρου 73 του Κανονισμού της Βουλής σε περίπτωση ασυμφωνίας μεταξύ του αριθμού των ψηφοδελτίων και του αριθμού των ψηφισάντων επαναλαμβάνεται η καταμέτρηση. Αν και μετά από τη νέα καταμέτρηση διαπιστωθεί ότι ο αριθμός των ψηφοδελτίων είναι μεγαλύτερος από τον αριθμό των ψηφισάντων, καταστρέφεται πριν από τη διαλογή αριθμός ψηφοδελτίων ίσος με τον αριθμό των επιπλέον ψηφοδελτίων.

Μετά την ολοκλήρωση της ψηφοφορίας η εφορευτική επιτροπή θα προχωρήσει στη διαλογή και καταμέτρηση των ψήφων.

Τα ψηφοδέλτια καθώς και η κατατεθείσα πρόταση θα καταχωριστούν στα Πρακτικά της σημερινής συνεδρίασης.

(Το δείγμα του ψηφοδελτίου και η κατατεθείσα πρόταση καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 475-495)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Γεωργαντάς):** Με την εκφώνηση του ονόματός του κάθε Βουλευτής θα προσέρχεται στην ψηφοδόχο όπου θα εναποθέτει τον φάκελο με την ψήφο του στην κάλπη και οι επί της ψηφοδόχου συνάδελφοι θα επιβεβαιώνουν, αναφέροντας το όνομα κάθε συναδέλφου που ψηφίζει.

Η εκφώνηση του ονόματος των επί του καταλόγου Βουλευτών και ψηφολεκτών θα πραγματοποιηθεί στο τέλος της εκφώνησης των ονομάτων των Βουλευτών για λόγους εύρυθμης λειτουργίας της διαδικασίας. Στην ψηφοφορία, επαναλαμβάνω, δεν μετέχει εκείνος κατά του οποίου στρέφεται η πρόταση άσκησης δίωξης αν είναι Βουλευτής, σύμφωνα με το άρθρο 155 παράγραφος 8 του Κανονισμού της Βουλής.

Σας γνωστοποιώ, επίσης, ότι στο Προεδρείο έχουν αποσταλεί σφραγισμένες επιστολές από συναδέλφους Βουλευτές που δεν μπορούν να μετέχουν με φυσική παρουσία στη μυστική ψηφοφορία σύμφωνα με το άρθρο 70Α του Κανονισμού της Βουλής, όπως ισχύει. Όταν εκφωνείται συνάδελφος που ψηφίζει με επιστολική ψήφο, ο φάκελος θα παραδίδεται στην εφορευτική επιτροπή, ώστε να αποτίθεται η ψήφος στην κάλπη και οι ψηφολέκτες θα επιβεβαιώνουν την ψήφιση. Οι ψήφοι αυτές θα συνυπολογιστούν στην καταμέτρηση που θα ακολουθήσει. Τα ψηφοδέλτιά τους βρίσκονται μέσα σε σφραγισμένους φακέλους. Ο κάθε φάκελος εσωκλείεται σε έναν μεγαλύτερο φάκελο, επίσης κλειστό, ο οποίος αναγράφει το ονοματεπώνυμο του Βουλευτή ή του μέλους της Κυβέρνησης που ψηφίζει με επιστολική ψήφο. Ο φάκελος συνοδεύεται από διαβιβαστικό έγγραφο που απευθύνεται προς τον Πρόεδρο της Βουλής και αντίγραφό τους θα κατατεθεί στα Πρακτικά της σημερινής συνεδρίασης.

(Τα διαβιβαστικά έγγραφα των προαναφερθεισών επιστολών καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 498-536

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Γεωργαντάς):** Καλούνται επί του καταλόγου ο Βουλευτής Θεσπρωτίας κ. Βασίλειος Γιόγιακας από τη Νέα Δημοκρατία και η Βουλευτής Εύβοιας κ. Αικατερίνη Καζάνη από το ΠΑΣΟΚ - Κίνημα Αλλαγής.

Καλούνται επίσης ως ψηφολέκτες ο Βουλευτής Ηρακλείου κ. Κωνσταντίνος Κεφαλογιάννης από τη Νέα Δημοκρατία, η Βουλευτής Λασιθίου κ. Αικατερίνη Σπυριδάκη από το ΠΑΣΟΚ - Κίνημα Αλλαγής.

Πρόεδρος της εφορευτικής επιτροπής θα είναι, σύμφωνα με την παράγραφο 6 του άρθρου 73 του Κανονισμού της Βουλής, ο Α΄ Αντιπρόεδρος της Βουλής κ. Ιωάννης Πλακιωτάκης και γραμματέας ο κ. Σπυρίδων Κουλκουδίνας.

Παρακαλώ τις κυρίες και τους κυρίους ψηφολέκτες να προσέλθουν στην κάλπη. Επαναλαμβάνω ότι οι επί της ψηφοδόχου συνάδελφοι θα επιβεβαιώνουν, αναφέροντας το όνομα κάθε συναδέλφου που ψηφίζει.

Παρακαλώ να αρχίσει η ανάγνωση του καταλόγου.

(ΨΗΦΟΦΟΡΙΑ)

(ΜΕΤΑ ΚΑΙ ΤΗ ΔΕΥΤΕΡΗ ΑΝΑΓΝΩΣΗ ΤΟΥ ΚΑΤΑΛΟΓΟΥ)

**ΠΡΟΕΔΡΕΥΩΝ (Γεώργιος Γεωργαντάς):** Υπάρχει συνάδελφος, ο οποίος δεν άκουσε το όνομά του; Κανείς.

Κυρίες και κύριοι συνάδελφοι, κηρύσσεται περαιωμένη η ψηφοφορία και παρακαλώ τους κυρίους ψηφολέκτες να προβούν στην καταμέτρηση και διαλογή των ψηφοδελτίων και την εξαγωγή του αποτελέσματος.

(ΚΑΤΑΜΕΤΡΗΣΗ - ΔΙΑΛΟΓΗ)

(ΜΕΤΑ ΤΗ ΔΙΑΛΟΓΗ)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, έχω την τιμή να ανακοινώσω στο Σώμα το αποτέλεσμα της διεξαχθείσης μυστικής ψηφοφορίας:

Ψήφισαν συνολικά 297 Βουλευτές.

Ευρέθησαν στην κάλπη 297 ψηφοδέλτια.

Έγκυρα 295 ψηφοδέλτια.

Άκυρα 2 ψηφοδέλτια.

Λευκά 2 ψηφοδέλτια.

Υπέρ της πρότασης του ΠΑΣΟΚ - Κινήματος Αλλαγής ψήφισαν 277.

Κατά της πρότασης του ΠΑΣΟΚ - Κινήματος Αλλαγής ψήφισαν 12.

ΠΑΡΩΝ ψήφισαν 4.

Κατόπιν των αποτελεσμάτων της διεξαχθείσης μυστικής ψηφοφορίας γίνεται δεκτή η με αριθμό 1027/5-2-2025 πρόταση που κατέθεσαν ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Νικόλαος Ανδρουλάκης και τριάντα (30) Βουλευτές της Κοινοβουλευτικής του Ομάδας, για τη σύσταση Ειδικής Κοινοβουλευτικής Επιτροπής προς διενέργεια προκαταρκτικής εξέτασης, σύμφωνα με το άρθρο 86 παράγραφος 3 του Συντάγματος, τα άρθρα 153 επόμενα του Κανονισμού της Βουλής και το άρθρο 5 του ν. 3126/2003 περί της «Ποινικής Ευθύνης των Υπουργών», όπως ισχύουν, για την ενδεχόμενη τέλεση του αδικήματος της παράβασης καθήκοντος (άρθρο 259 Ποινικού Κώδικα) κατά το χρονικό διάστημα μεταξύ 3-3-2023 και 6-3-2023 από τον πρώην Υφυπουργό παρά τω Πρωθυπουργώ κ. Χρήστο Τριαντόπουλο, κατά την άσκηση των καθηκόντων του και σύμφωνα με τα διαλαμβανόμενα στην πρόταση.

Η Ειδική Κοινοβουλευτική Επιτροπή για τη διεξαγωγή προκαταρκτικής εξέτασης βάσει των σχετικών άρθρων του Κανονισμού της Βουλής προτείνω να αποτελείται από είκοσι επτά μέλη και η προθεσμία για την ολοκλήρωση των εργασιών της επιτροπής, η υποβολή του πορίσματος και του αποδεικτικού υλικού της να είναι σε δύο μήνες από τη συγκρότηση της επιτροπής.

Συμφωνείτε με αυτή την πρόταση;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι, δεν συμφωνούμε.

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα συνεφώνησε κατά πλειοψηφία.

Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς, το Σώμα παρέσχε τη ζητηθείσα εξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Με τη συναίνεση του Σώματος και ώρα 23.22΄ λύεται η συνεδρίαση για αύριο Τετάρτη 5 Μαρτίου 2025 και ώρα 11.00΄, με αντικείμενο εργασιών του Σώματος κοινοβουλευτικό έλεγχο: Συζήτηση προ Ημερησίας Διατάξεως, σύμφωνα με το άρθρο 143 του Κανονισμού της Βουλής, σε επίπεδο Προέδρων Κοινοβουλευτικών Ομάδων, με πρωτοβουλία:

Α) του Προέδρου της Κοινοβουλευτικής Ομάδας και Γραμματέα της Κεντρικής Επιτροπής του Κομμουνιστικού Κόμματος Ελλάδας κ. Δημητρίου Κουτσούμπα, κατόπιν του υπ’ αριθμ. 694/27-1-2025 αιτήματός του, «με αντικείμενο το έγκλημα των Τεμπών και τις ευθύνες συγκάλυψής του»,

Β) του Προέδρου της Κοινοβουλευτικής Ομάδας του Συνασπισμού Ριζοσπαστικής Αριστεράς - Προοδευτική Συμμαχία κ. Σωκράτη Φάμελλου, κατόπιν του υπ’ αριθμ. 702/27-1-2025 αιτήματός του, «με αντικείμενο το έγκλημα των Τεμπών».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**